
Padėka 


Nuoširdžiai  dėkoju  visiems,  prisidėjusiems  prie  šios  knygos  at¬ 
siradimo:  savo  šeimai  -  už  palaikymą  ir  savotiškai  vaikišką  bei 
drovų  padrąsinimą;  Kevinui  —  už  varginantį  darbą  su  rankraš¬ 
čiais;  Anuškai  —  už  tai,  kad  paskolino  Šlepetę.  Taip  pat  dėkoju 
savo  atkakliai  agentei  Serafinai  Clarke  ir  redaktorei  Francescai 
Liversidge,  Jenniferei  Luithlen,  Lorai  Fountain  ir  visiems  ki¬ 
tiems  Doubleday  leidyklos  darbuotojams,  kurie  mane  taip  mielai 
sutiko.  Ypač  dėkoju  kolegai  Christoferiui  Fowleriui  už  suteiktą 
šviesą. 

Vasario  1 1 

Užgavėnės 


Atvykome  su  karnavalo  vėju.  Vasariui  šiltu  vėju,  apsunkusiu  nuo 
riebaluose  čirškinamų  lietinių  ir  dešrelių,  čia  pat  šalikelėje  ant 
kaitrios  plokštės  kepamų  cukruotų  vaflių  aštraus  kvapo,  nuo  kon¬ 
feti,  kurie  per  apykakles  ir  rankogalius  drimba  ant  žemės  ir  rie¬ 
da  latakais  it  koks  kvailas  priešnuodis  žiemai.  Karštligiško  jau¬ 
dulio  apimtos  minios  grūdasi  siaura  pagrindine  gatve,  tiesia  kak¬ 
lus,  kad  pamatytų  krepu  dengtą  vežimą  su  plevėsuojančiais 
kaspinais  ir  popierinėmis  rožėmis.  Anūką  stebi  išplėstomis  akis, 
vienoje  rankoje  laiko  geltoną  balioną,  kitoje  žaislinį  trimitą,  stovi 
įsiterpusi  tarp  pintinės  su  pirkiniais  ir  liūdno  rudo  šuns.  Mud¬ 
vi  ir  anksčiau  esame  mačiusios  karnavalus:  dviejų  šimtų  pen¬ 
kiasdešimties  išpuoštų  vežimų  procesiją  Paryžiuje  per  praeitas 
užgavėnes,  tokią  pat  šimto  aštuoniasdešimties  vežimų  procesiją 
Niujorke,  du  tuzinus  žygiuojančių  orkestrų  Vienoje,  klounus 
ant  kojokų,  Lašiniuočius  linguojančiomis  galvomis  iš  papjė  ma- 
šė,  būgnininkus  su  žaibiškai  judančiomis  lazdelėmis.  Bet  kai 
tau  šešeri,  pasaulis  spindi  ypatinga  šviesa.  Pasirodo  vežimas,  pas¬ 
kubomis  paauksintas,  papuoštas  krepu  ir  išdekoruotas  pasakų 
vaizdais.  Slibino  galva  ant  skydo,  Rapunzelis1  vilnoniu  peruku, 
undinė  celofano  uodega,  imbierinio  meduolio  namas,  visas  pa- 


1  Užgavėnių  karnavalo  personažas.  Vertėjos  pastaba. 

dengtas  glajumi  ir  kartoniniais  pagražinimais,  o  duryse  -  raga¬ 
na,  kyščiojanti  stulbinančius  žalius  nagus  žado  netekusiems  vai¬ 
kams...  Kai  tau  šešeri,  gali  pastebėti  subtilumus,  kokių  po  me¬ 
tų  jau  nebematysi.  Už  papjė-mašė,  už  glajaus,  už  lipdinių  ji 
dar  įžvelgia  tikrą  raganą  ir  tikrą  magiją.  Ji  pakelia  į  mane  akis, 
žydrai  žalias  kaip  švytinti  Žemė,  kai  žiūri  į  ją  iš  didelio  aukščio. 

—  Ar  liekame?  Ar  čia  pasiliksime?  -  Primenu,  kad  ji  privalo 
kalbėti  prancūziškai.  —  Tai  pasiliksime?  Taip?  -  Ji  įsikibo  man  į 
rankovę.  Šilkinius  plaukus  taršo  vėjas. 

Svarstau.  Vieta  kaip  ir  visos.  Lanskenė  su  Tanas,  daugiausia 
du  šimtai  gyventojų,  vos  keli  kilometrai  greitkeliu  tarp  Tulūzos 
ir  Bordo.  Nespėsi  mirktelėti  ir  jau  čia.  Viena  pagrindinė  gatvė, 
dvi  eilės  pilkšvai  rudų  namų  iš  medžio  ir  plytų,  paslaptingai  susi¬ 
glaudusių,  keli  greta  bėgantys  skersgatviai,  primenantys  sulenk¬ 
tos  šakės  virbus.  Agresyviai  nubaltinta  bažnyčia  mažų  krautuvė¬ 
lių  aikštėje.  Aplink  prižiūrimuose  laukuose  išsibarstę  ūkiai.  Vais¬ 
medžių  sodai,  vynuogynai,  žemės  rėžiai,  aptverti  ir  suskirstyti 
pagal  griežtą  ūkininkavimo  segregaciją:  čia  obuoliai,  ten  kiviai, 
melionai,  endivijos  po  juoda  plastikine  danga,  vynmedžiai,  blan¬ 
kūs  ir  negyvi  šykščioje  vasario  saulėje,  laukiantys  pergalingo  pri¬ 
sikėlimo  kovą...  Už  jų  —  Tanas,  mažas  Garonos  intakas,  apgrai¬ 
bomis  ieško  kelio  per  pelkėtas  ganyklas.  O  žmonės?  Atrodo  labai 
panašūs  į  kitus,  kokius  lig  šiol  pažinojom;  gal  kiek  išblyškę  ne¬ 
įprastoje  saulės  šviesoje,  kiek  nuobodoki.  Skarelės  ant  galvų  ir 
beretės  tokios  pat  spalvos  kaip  plaukai  po  jomis  —  rudos,  juodos 
arba  pilkos.  Veidai  susiraukšlėję  kaip  pernykščiai  obuoliai,  akys 
įdubusios  tarsi  rutuliukai  senoje  tešloje.  Keli  vaikai  ryškiai  raudo¬ 
nais,  žaliais  ir  geltonais  it  citrina  drabužiais  atrodo  lyg  būtų  kito¬ 
kios  rasės.  Kai  vežimas  sunkiai  rieda  į  priekį  paskui  jį  tempiantį 
traktorių,  stambi  moteris  nelaimingu  keturkampiu  veidu  susisu¬ 
pa  pečius  languotu  apsiaustu  ir  kažką  surinka  sunkiai  supranta- 

ma  vietine  tarme;  vežime  susigūžęs  Santa  Klausas,  toks  nesavalai¬ 
kis  fėjų,  sirenų,  piktųjų  dvasių  draugijoje,  su  neslepiama  agresija 
svaido  saldainius  į  minią.  Smulkių  bruožų  vyresnio  amžiaus  vy¬ 
riškis  fetrine  skrybėle,  o  ne  šiose  vietose  labiau  paplitusia  apskrita 
berete,  prisitraukia  man  tarp  kojų  stovėjusį  liūdną  rudą  šunį,  jo 
žvilgsnyje  atsispindi  mandagus  atsiprašymas.  Matau,  kaip  jo  ilgi 
liesi  pirštai  grakščiai  juda  šuns  kailiu;  šis  inkščia,  šeimininko  vei¬ 
das  įgauna  sudėtingą  meilės,  susirūpinimo  ir  kaltės  išraišką.  Į  mus 
niekas  nežiūri.  Tarsi  būtume  nematomi;  mūsų  drabužiai  rodo, 
jog  esame  svetimi,  atsitiktiniai.  Jie  mandagūs,  tokie  mandagūs; 
niekas  į  mus  nespokso.  Moteris  į  oranžinio  palto  apykaklę  sukiš¬ 
tais  ilgais  plaukais,  aplink  kaklą  plaikstosi  ilgas  šilkinis  šalikas; 
vaikas  geltonais  guminiais  batais  ir  dangaus  žydrumo  liėtpalčiu. 
Jų  apdarai  egzotiški,  veidai  -  pernelyg  blyškūs,  ar  pernelyg  tam¬ 
sūs?  —  ir  plaukai  rodo,  jog  jie  kitokie,  atvykėliai,  nenusakomai 
svetimi.  Lanskenė  žmonės  išmoko  stebėti  nesusitikdami  akimis. 
Jaučiu  jų  žvilgsnį  it  kvėpavimą  ant  savo  sprando,  keista,  jis  ne 
priešiškas,  bet  vis  dėlto  šaltas.  Jiems  smalsu  žinoti,  kas  mes  to¬ 
kios,  esame  tarsi  karnavalo  dalis,  svetimos  šalies  dvelksmas.  Kai 
atsisuku  į  pardavėją  nusipirkti  pyragėlio,  juntu  į  mus  nukreiptus 
žvilgsnius.  Popierius  karštas  ir  riebaluotas,  iš  kraštų  tamsus  kvie¬ 
tinis  pyragėlis  traškus,  bet  ties  viduriu  storas  ir  skanus.  Atlaužtu 
gabalą  ir  paduodu  Anūkai,  nušluostau  nuo  smakro  ištirpusį  svies¬ 
tą.  Pardavėjas  —  apkūnus  plinkantis  vyras  storo  stiklo  akiniais, 
veidas  blizga  nuo  garuojančios  įkaitintos  plokštės.  Jis  mirkteli  Anū¬ 
kai.  Kita  akimi  įsidėmi  kiekvieną  smulkmeną,  nes  žino,  jog  vėliau 
bus  klausinėjamas. 

—  Šventėms,  ponia?  —  Kaimo  etiketas  leidžia  šito  paklausti, 
tačiau  matau  po  prekeivio  abejingumu  paslėptą  tikrąjį  alkį.  Šio¬ 
se  vietose  žinojimas  reiškia  pinigus;  kai  taip  arti  Aženas  ir  Mon- 
tobanas,  turistai  čia  retenybė. 

-  Trumpam. 

—  Tai  iš  Paryžiaus?  -  Tikriausiai  tai  dėl  mūsų  aprangos.  Sia¬ 
me  saulės  nutviekstame  krašte  žmonės  pilki.  Spalva  čia  praban¬ 
ga.  Šviesūs  žiedai  šalikelėje  -  piktžolės,  kurios  atrodo  įsibrovėlės 
ir  nereikalingos. 

-  Ne,  ne,  ne  iš  Paryžiaus. 

Vežimas  jau  beveik  gatvės  gale.  Paskui  jį  seka  mažas  orkest¬ 
rėlis  -  dvi  fleitos,  du  trimitai,  trombonas  ir  būgnas,  —  grodamas 
skystai  skambantį  neatpažįstamą  maršą.  Jam  įkandin  šuoliuoja 
koks  tuzinas  vaikų,  rankioja  likusius  saldainius.  Kai  kurie  su 
kostiumais;  pastebiu  Raudonkepuraitę  ir  gauruotą  būtybę,  ga¬ 
limas  daiktas,  vilką,  kuris  draugiškai  kivirčijasi,  norėdamas  pa¬ 
čiupti  kelias  vėliavėles. 

Toliau  —  juoda  figūra.  Iš  pradžių  pamanau,  jog  tai  eisenos 
dalyvis  Daktaras,  tačiau,  kai  priartėja,  atpažįstu  senamadę  kai¬ 
mo  kunigo  sutaną.  Regis,  eina  ketvirtą  dešimtį  metų,  nors  dėl 
sustingusio  stoto  iš  tolo  atrodo  senesnis.  Atsisuka  į  mane,  ma¬ 
tau,  kad  jis  taip  pat  svetimas,  šiaurės  gyventojams  būdingais 
aukštais  skruostikauliais  ir  šviesiomis  akimis,  uždėjęs  ilgus  pia¬ 
nisto  pirštus  ant  kryžiaus,  kuris  kybo  ant  kaklo.  Galbūt  šis  sve¬ 
timumas  jam  suteikia  teisę  į  mane  spoksoti,  bet  šaltose  šviesiose 
akyse  nepastebiu  svetingumo.  Tik  pasveriantį  klastingą  žvilgsnį 
asmens,  kuris  nėra  tikras  dėl  savo  teritorijos.  Aš  jam  nusišypsau; 
jis  išsigąsta,  žvilgteli  į  šalį,  pamoja  dviem  vaikams,  kad  ateitų 
prie  jo.  Mostu  parodo  į  šiukšles  ant  kelio,  abu  vaikai  nenoromis 
ima  rankioti  panaudotas  vėliavėles  ir  saldainių  popierėlius,  me¬ 
ta  į  artimiausią  šiukšlių  dėžę.  Atsisukusi,  pagaunu  vėl  į  mane 
įbestą  kunigo  žvilgsnį,  kuris,  jei  tai  būtų  kitas  vyras,  galėtų  at¬ 
spindėti  įvertinimą. 

Lanskenė  su  Tane  nėra  policijos  nuovados,  todėl  nėra  ir  nu¬ 
sikaltimų.  Bandau  būti  tokia  kaip  Anūką,  įžvelgti  tiesą  po  kau¬ 
ke,  bet  kol  kas  niekas  neaišku. 

-  Ar  pasiliekame?  Taip,  mamyte?  —  Ji  atkakliai  traukia  mane 
už  rankos.  -  Man  čia  patinka,  patinka.  Ar  pasiliekame? 

Aš  sugriebiu  ją  į  rankas,  pabučiuoju  viršugalvį.  Ji  atsiduoda 
dūmais,  lietiniais  ir  šiltais  patalais  žiemos  rytą. 

Kodėl  ne?  Ši  vieta  kaip  ir  visos  kitos. 

—  Taip,  žinoma,  —  atsakau  jai  į  plaukus  panertomis  lūpomis. 
—  Žinoma,  pasiliekame. 

Tai  nėra  visiška  netiesa.  Šįkart  tai  gali  netgi  būti  tiesa. 

Karnavalas  praėjo.  Vienąkart  per  metus  kaimas  laikinai  su¬ 
spindi,  bet  net  jau  dabar  dingo  šiluma,  minia  išsisklaidė.  Pre¬ 
keiviai  sukrauna  kaitrias  plokštes  ir  tentus,  vaikai  nusimeta  kos¬ 
tiumus  ir  karnavalinius  papuošalus.  Dėl  tokio  triukšmo  ir  spal¬ 
vų  pertekliaus  įsivyrauja  vos  pastebima  kažkokio  sumišimo, 
gėdijimosi  atmosfera.  Bet  ji  išgaruoja  it  viduvasario  lietus,  susi¬ 
geria  į  suskeldėjusią  žemę,  nuplauna  išdžiūvusius  akmenis  ir 
beveik  nepalieka  pėdsako.  Po  dviejų  valandų  Lanskenė-su— Tanas 
vėl  tampa  nematomas,  it  užburtas  kaimas,  pasirodantis  tik  vie¬ 
nąkart  per  metus.  Jei  ne  karnavalas,  būtume  jo  visai  neišvydę. 

Turime  dujas,  bet  kol  kas  nėra  elektros.  Pirmąjį  vakarą  prie 
žvakių  šviesos  Anūkai  iškepiau  lietinių,  valgėme  juos  prie  židi¬ 
nio,  ant  seno  žurnalo,  vietoj  lėkščių,  nes  tik  rytoj  galės  pristaty¬ 
ti  mūsų  daiktus.  Ši  parduotuvė  iš  pradžių  buvo  kepykla,  virš 
siauro  įėjimo  dar  išpjaustytas  kepėjo  ženklas  —  kviečių  pėdas, 
grindys  nuklotos  storu  miltų  sluoksniu,  įžengusios  į  patalpą, 
turėjome  skintis  kelią  pro  šlamšto  krūvas.  Nuoma  atrodo  juo¬ 
kingai  menka,  palyginus  su  mums  įprastomis  didmiesčio  kai¬ 
nomis,  bet  kai  agentūroje  skaičiavau  banknotus,  pagavau  aštrų, 
įtarimo  kupiną  moters  žvilgsnį.  Nuomos  dokumentuose  aš  esu 
Viana  Rošė,  pasirašiau  hieroglifais,  kurie  galėtų  reikšti  bet  ką. 
Prie  žvakės  šviesos  ištyrėme  savo  naująją  teritoriją:  senos  kros- 

nys,  stebėtinai  gerai  išsilaikiusios  po  riebalų  ir  suodžių  sluoks¬ 
niu,  sienos  pušų  paneliais,  pajuodusios  molinės  plytelės.  Gali¬ 
niame  kambaryje  Anūką  rado  seną  sulankstytą  tentą,  kai  jį  iš¬ 
tempėme,  iš  po  išblukusio  brezento  į  visas  puses  pabiro  vorai. 
Gyvenama  patalpa  virš  parduotuvės:  miegamasis,  prausykla  ir 
juokingai  mažytis  balkonas,  molinis  lovys  su  nudžiūvusiomis 
pelargonijomis... Visa  tai  pamačiusi,  Anūką  nutaisė  grimasą. 

—  Čia  taip  tamsu,  mamyte.  —  Viskas  buvo  apleista,  ir  todėl, 
jos  balse  suskambo  pagarbi  baimė.  -  Ir  taip  liūdnai  kvepia. 

Ji  teisi.  Metų  metais  įkalintos  dienos  šviesos,  sugižusios  ir 
apkartusios,  pelių  išmatų,  daiktų,  kurių  nieks  neprisimena  ir 
negedi,  šmėklų  kvapas.  Aidas  it  oloje,  mūsų  buvimo  menka  ši¬ 
luma  tik  dar  daugiau  išryškina  kiekvieną  šešėlį.  Dažai,  saulės 
šviesa  ir  muilinas  vanduo  mus  išvaduos  nuo  nešvarumų,  bet 
liūdesys  —  kas  kita,  juo  dvelkia  namas,  kuriame  metų  metais 
niekas  nesijuokė.  Žvakių  šviesoje  Anukos  veidas  atrodė  išblyš¬ 
kęs,  akys  išplėstos,  plaštaka  įsitempė  mano  rankoje. 

-  Ar  turėsime  čia  miegoti?  -  paklausė  ji.  —  Šlepetė  to  ne¬ 
mėgsta,  bijo. 

Aš  nusišypsojau,  pabučiavau  jos  auksu  spindintį  skruostą. 

—  Šlepetė  mums  padės. 

Kiekviename  kambaryje  uždegame  po  žvakę  —  auksinę,  rau¬ 
doną,  baltą  ir  oranžinę.  Mieliau  pati  pasigaminu  smilkalus,  bet 
kritiniais  momentais  pakankamai  geros  ir  pirktinės  lazdelės  - 
levandos,  kedro  ir  citrinžolės.  Abi  laikėm  po  žvakę,  Anūką  pūtė 
žaislinį  trimitą,  aš  metaliniu  šaukštu  barškinau  seną  prikaistuvį 
—  dešimt  minučių  trypėme  aplinkui  kiekvieną  kambarį  ir  iš  visų 
jėgų  dainuodamos  šaukėme:  Lauk!  Lauk!  Lauk!  —  kol  nesudre¬ 
bėjo  sienos  ir  neišrūko  visos  šmėklos,  palikdamos  įkandin  sil¬ 
pną  degėsių  kvapą  ir  gausybę  nubyrėjusio  tinko.  Pažvelgi  ir  už 
supleišėjusių  pajuodusių  dažų,  už  paliktų  daiktų  liūdesio  pa- 

matai  neaiškius  kontūrus,  tarsi  rankoje  laikomo  žiebtuvėlio  nu¬ 
šviestą  vaizdą  —  čia  auksiniais  dažais  sužėrėjusi  siena,  ten  fotelis, 
kiek  aptriušęs,  tačiau  triumfuojantis  oranžine  spalva;  išlenda 
purvo  sluoksnių  slėpti  dažai,,  staiga  nušvinta  senas  tentas.  Lauk! 
Lauk!  Lauk!  —  trypė  ir  šaukė  Anūką  su  Šlepete;  atrodė,  jog  ryš¬ 
kėja  neaiškūs  vaizdai  —  raudona  taburetė  prie  vyno  prekystalio, 
varpelių  vėrinys  prie  paradinių  durų.  Aišku,  žinau,  kad  tai  tik 
žaidimas.  Kerai  išsigandusio  vaiko  paguodai.  Reiks  atlikti  dar¬ 
bą,  sunkų  darbą,  kol  bent  dalis  to  taps  realybe.  Bet  kol  kas 
pakanka  žinoti,  kad  namai  mus  svetingai  sutinka,  kaip  ir  mes 
juos.  Akmens  druska  ir  duona  ant  durų  slenksčio  namų  dievams 
nuraminti.  Santalmedis  ant  pagalvės,  kad  sapnai  būtų  saldūs. 

Vėliau  Anūką  pasakė,  kad  Šlepetė  jau  nebebijo,  taigi  viskas 
gerai.  Miegojome  kartu,  su  drabužiais  ant  miltuoto  čiužinio 
miegamajame,  palikome  degti  visas  žvakes,  o  kai  pabudome, 
buvo  rytas. 

Vasario  12 


Pelenų  diena.  Trečiadienis 


Iš  tikro  mus  pažadino  varpai.  Nesupratau,  kad  esame  taip  arti 
bažnyčios,  kol  neišgirdau,  kaip  vienos  žemos  gaidos  aidas  pa¬ 
sklinda  šviesia  melodija  ir  vėl  nurieda  žemyn  -  don  din-din- 
din  donnn.  Pažiūrėjau  j  laikrodį.  Buvo  šešta  valanda.  Pilkšvai 
auksinė  šviesa  skverbėsi  pro  aplūžusias  langines  ant  lovos.  Atsi¬ 
kėlusi  pažvelgiau  į  aikštę,  blizgėjo  šlapias  grindinys.  Ryto  švie¬ 
soje  ryškėjo  keturkampis  bažnyčios  bokštas,  iškilęs  virš  parduo¬ 
tuvių  tamsių  frontonų  tuštumos.  Kepykla,  gėlininkas,  krautu¬ 
vė,  kurioje  parduodami  kapinių  reikmenys,  paminklinės  plokštės, 
akmeniniai  angelai,  glazūruotos  amžinos  rožės...  Virš  langinė¬ 
mis  apdairiai  uždengtų  fasadų,  baltas  bokštas  atrodo  kaip  švy¬ 
turys  -  romėniški  laikrodžio  skaičiai  dega  raudoniu  ties  šešta 
valanda  dvidešimt,  saugo  nuo  velnio,  o  Mergelė  su  nuobodulio 
išraiška  mieguistu  žvilgsniu  stebi  aikštę.  Ant  trumpojo  špilio 
smaigalio  sukiojasi  vėtrungė  -  vyras,  vilkintis  mantiją,  su  dal¬ 
giu  rankoje  rodo  vakarus  ir  šiaurės  vakarus.  Iš  balkono  su  nuvy- 
tusiomis  pelargonijomis  matau  pirmus  žmones,  einančius  j  mi¬ 
šias.  Atpažinau  moterį  languotu  apsiaustu  iš  karnavalo,  jai  pa¬ 
mojau,  bet  ji  nuskubėjo  man  neatsakiusi,  tik  gindamasi  nuo 
šalčio  stipriau  susisupo  į  apsiaustą.  Paskui  ją  vyriškis  fetrine  skry¬ 
bėle,  vedinas  liūdnu  rudu  šunimi  už  pavadėlio,  pasiuntė  man 
neryžtingą  šypsnį.  Jam  linksmai  šūktelėjau,  bet,  matyt,  kaimo 
etiketas  neleidžia  tokio  neformalumo,  nes  jis  neatsiliepė  ir  taip 
pat  nuskubėjo  į  bažnyčią,  kartu  nusivesdamas  šunį. 

Po  to  niekas  nekėlė  žvilgsnio  į  mano  langą,  nors  suskaičiavau 
per  šešiasdešimt  galvų  -  skarelių,  berečių,  prieš  nematomą  vėją 

žemai  užsmauktų  skrybėlių,  tačiau  jutau  jų  išpuoselėtą  keistą 
abejingumą.  Pakumpę  pečiai  ir  nuleistos  galvos  rodė,  jog  jie 
svarsto  svarbius  reikalus.  Lyg  į  mokyklą  einantys  vaikai,  lėtai 
velka  kojas  grindiniu.  Žinau,  kad  šitas  šiandien  nerūkys,  tas 
atsisakys  savaitinio  pasisėdėjimo  kavinėje,  o  anoji  -  mėgstamų 
valgių.  Žinoma,  tai  ne  mano  reikalas.  Bet  tą  akimirką  jutau, 
kad  jei  kokiai  nors  vietai  pasaulyje  trūksta  kažkiek  magijos... 
Seni  įpročiai  niekad  nemiršta.  Jei  kartą  užsiėmei  norų  išpildy¬ 
mu,  šis  impulsas  niekada  tavęs  galutinai  nepalieka.  Be  to,  vėjas, 
karnavalo  vėjas,  dar  nesiliovė  pūtęs,  nešdamas  silpną  riebalų, 
cukraus  vatos  ir  parako  kvapą,  karštą  ir  aitrų  metų  laikų  permai¬ 
nų  dvelksmą,  nuo  kurio  niežtėjo  delnus,  greičiau  plakė  širdis. 
Tad  kol  kas  liekame.  Kol  kas.  Kol  pasikeis  vėjas. 

Universalinėje  parduotuvėje  prisipirkome  dažų,  teptukų,  ve¬ 
lenėlių,  muilo  ir  kibirų.  Pradėjome  nuo  viršaus,  eidamos  iki 
apačios,  nuplėšėm  užuolaidas,  sumetėm  laužą  į  vis  didėjančią 
krūvą  mažyčiame  darželyje  už  namo,  muilu  nušveitėm  grindis, 
paleidom  vandens  sroves  aprūkusiais  laiptais,  abi  permirkome 
po  kelis  kartus.  Anukos  šveitimo  šepetys  virto  povandeniniu  lai¬ 
vu,  o  mano  —  tanklaiviu,  siuntėme  triukšmingas  muilo  torpe¬ 
das,  kurios  ritosi  laiptais  žemyn  iki  salės.  Pačiame  darbo  įkarš¬ 
tyje  išgirdau  šaižų  durų  skambutį,  pakėliau  akis  —  vienoje  ran¬ 
koje  muilas,  kitoje  šepetys  —  į  aukštą  kunigo  siluetą. 

Norėjau  žinoti,  ar  ilgai  truks,  kol  jis  mus  aplankys. 

Kurį  laiką  mus  stebėjo  šypsodamasis.  Tai  buvo  globėjiška, 
palankiai  nusiteikusio  šeimininko  šypsena;  taip  dvarininkas  lor¬ 
das  sutinka  nesavalaikius  svečius.  Jutau,  kad  jis  itin  įsidėmi  ma¬ 
no  šlapią  purviną  kombinezoną,  raudona  skarele  surištus  plau¬ 
kus,  basas  kojas  varvančiais  sandalais. 

—  Labą  rytą.  -  į  jo  skaisčiai  nušveistą  juodą  batą  vinguriavo  puto¬ 
jantis  upelis.  Pamačiau,  kaip  jo  žvilgsnis  kryptelėjo  ten,  po  to  į  mane. 

—  Frensis  Reino,  —  droviai  pasitraukdamas  j  šalį,  pasakė  jis.  — 
Parapijos  klebonas.  —  Tai  išgirdusi,  aš  nusijuokiau.  Nieko  nega¬ 
lėjau  padaryti. 

-  Ak,  taip,  —  piktai  atšoviau.  -  Maniau,  kad  dalyvavote  kar¬ 
navale.  —  Mandagus  kikenimas  —  che,  che,  che. 

Ištiesiau  geltoną  plastiko  pirštinę. 

-  Viana  Rošė.  O  štai  tas  bombonešis,  aršus  puolėjas  tenai  - 
mano  dukrelė  Anūką. 

Ant  laiptų  girdisi  muilo  sprogimai  ir  Anukos  grumtynės  su 
Šlepete.  Jaučiu,  kad  kunigas  laukia  detalių  apie  poną  Rošė.  Juk 
daug  lengviau,  kai  visa  turi  parašyta  ant  popieriaus,  kai  visa  ofi¬ 
cialu,  kai  nereikia  štai  tokių  keblių,  painių  pokalbių. 

-  Matau,  kad  šįryt  esate  labai  užsiėmusi. 

Staiga  man  pasidarė  jo  gaila,  kad  jis  taip  sunkiai  bando,  sten¬ 
giasi  užmegzti  kontaktą.  Ir  vėl  šypsena  per  prievartą. 

-  Taip,  išties  privalome  kuo  greičiau  sutvarkyti  šį  būstą.  Tai 
kiek  užtruks!  Bet  šiaip  ar  taip,  ponas  klebone,  nebūtume  šįryt 
ėjusios  į  bažnyčią.  Žinot,  mes  ten  nesilankome.  —  Taip  malo¬ 
niai  apibrėžiau  savo  poziciją,  kad  jį  nuraminčiau.  Bet  jis  atrodė 
išsigandęs,  kone  įžeistas. 

—  Suprantu. 

Buvau  pernelyg  tiesmuka.  Jis  norėtų,  kad  mudu  eitume  apie 
vienas  kitą  ratais,  it  kovai  pasirengusios  katės. 

-  Bet  labai  malonu,  kad  atėjote  mūsų  pasveikinti,  -  links¬ 
mai  tęsiau  aš.  —  Net  galėtumėt  mums  padėti  susirasti  čionai 
kiek  draugų. 

Pastebiu,  kad  jis  šiek  tiek  panašus  į  katiną:  šaltos  šviesios 
akys,  niekada  neišlaikančios  įdėmaus  žvilgsnio,  nerimstantis  bud¬ 
rumas,  nenuoširdus  ir  atsiribojęs. 

-  Padarysiu  visa,  ką  galiu.  —  Dabar  jis  abejingas,  nes  žino, 
jog  nesame  jo  bandos  narės.  Tačiau  sąžinė  skatina  pasiūlyti  dau¬ 
giau  nei  jis  norėtų.  —  Ar  turite  ką  nors  omeny? 

-  Na,  būtų  ne  pro  šalį  turėti  pagalbininką,  -  užsiminiau.  - 
Ne  jus,  žinoma,  -  paskubomis  pastebėjau,  jam  išsižiojus  atsa¬ 
kyti.  —  Bet  gal  žinote  ką  nors,  kas  galėtų  padėti  už  atlyginimą? 
Tinkuotoją,  žmogų,  kuris  gali  pagelbėti  dėl  apdailos?  -  Tai  tik¬ 
rai  buvo  saugi  teritorija. 

-  Negaliu  nieko  prisiminti.  —  Jis  atsargus,  daugiau  nei  kas 
kitas  iš  mano  sutiktų.  -  Bet  paklausinėsiu.  -  Gal  ir  taip.  Jis  žino 
savo  priedermę  atvykėliams.  Bet  žinau,  kad  nieko  nesuras.  Ne 
jo  prigimčiai  maloniai  teikti  paslaugas.  Mestelėjo  atsargų  žvilgsnį 
į  krūvelę  —  duoną  ir  druską  -  prie  durų. 

-  Kad  sektųsi.  —  Aš  šypsojausi,  bet  jo  veidas  buvo  akmeni¬ 
nis.  Apėjo  aplink  mažytį  aukurą,  tarsi  šis  jį  būtų  įžeidęs. 

-  Mamyte?  —  Duryse  pasirodė  Anukos  galva,  it  idiotiški  spyg¬ 
liai  pasišiaušusiais  plaukais.  -  Šlepetė  nori  žaisti  lauke.  Ar  galime? 

Aš  linktelėjau. 

-  Būkite  darželyje.  -  Nubraukiau  jai  nuo  tarpuakio  purvą. 
-  Atrodai  visai  kaip  bildukas.  -  Pamačiau,  kaip  ji  pažiūrėjo  į 
kunigą  ir  kaip  tik  laiku  apibūdinau  jos  komišką  išvaizdą.  -  Tai 
ponas  Reino,  Anūką.  Kodėl  nesakai  labas? 

-  Labas!  —  šūktelėjo  Anūką  pakeliui  į  duris.  -  Ir  sudie!  — 
Švystelėjo  geltonas  megztinis  ir  raudonas  kombinezonas  -  ji  din¬ 
go  vikriai  slidinėdama  pėdomis  purvinomis  plytelėmis.  Ne  pir¬ 
mą  kartą  buvau  beveik  tikra,  jog  įkandin  jos  matau  dingstančią 
Šlepetę  -  tamsesnę  dėmę  tamsios  durų  sąramos  fone. 

—  Jai  tik  šešeri,  —  pastebėjau  paaiškindama. 

Reino  įtemptai  šyptelėjo  rūgščia  šypsena,  tarsi  ši  trumpa  pa¬ 
žintis  su  mano  dukrele  patvirtintų  visus  jo  įtarimus  mano  at- 

Vasario  13 

Ketvirtadienis 


Ačiū  Dievui,  kad  jau  baigta.  Vizitai  mane  išvargina  iki  kaulų 
smegenų.  Žinoma,  neturiu  galvoje  tavęs,  tėve,  —  savaitiniai  ap¬ 
silankymai  pas  tave  man  prabanga,  galima  sakyti,  vienintelė  pra¬ 
banga.  Tikiuosi,  kad  mėgsti  gėles.  Jos  nekaip  atrodo,  bet  nuo¬ 
stabiai  kvepia.  Padėsiu  jas  čia,  prie  tavo  kėdės,  kad  galėtumei 
matyti.  Iš  čia  gražus  vaizdas  į  laukus,  per  vidurį  teka  Tanas,  o 
tolumoje  mirguliuoja  Garona.  Beveik  gali  įsivaizduoti,  jog  esa¬ 
me  vieni.  O,  aš  nesiskundžiu.  Ne  iš  tikro.  Tačiau  turi  žinoti, 
kaip  sunku  vienam  pakelti  šią  naštą.  Jų  smulkūs  rūpesčiai,  ne¬ 
pasitenkinimai,  kvailumas,  tūkstančiai  kasdienių  problemų... 
Antradienį  buvau  karnavale.  Bet  kas  palaikytų  juos  šokančiais  ir 
klykiančiais  laukiniais.  Luji  Pereno  jaunylis  Klodas  šovė  į  mane 
iš  vandens  pistoleto,  o  ką  gi  jo  tėvas?  Tik  pastebėjo,  kad  jis  dar 
berniukas,  kad  jam  reikia  truputį  pažaisti.  Aš  tiktai  noriu  juos 
vesti,  tėve,  išvaduoti  nuo  nuodėmės.  Bet  jie  man  priešinasi  kiek¬ 
viename  žingsnyje  kaip  vaikai,  kurie  atsisako  sveiko  maisto  ir 
toliau  valgo  tai,  kas  sukelia  ligas.  Žinau,  tu  supranti.  Penkias¬ 
dešimt  metų  nešei  visa  tai  ant  savo  pečių,  buvai  kantrus  ir  stip¬ 
rus.  Užkariavai  jų  meilę.  Argi  jau  taip  pasikeitė  laikai?  Čia  ma¬ 
nęs  bijo,  gerbia...  tačiau  ar  myli?  Ne.  Jų  veidai  paniurę,  pilni 
pagiežos.  Vakar  po  pamaldų  išėjo  pelenais  apibertomis  galvo¬ 
mis,  nusiraminę,  jog  pripažino  savo  kaltumą.  Palikti  savo  slap¬ 
tiems  malonumams,  vienatvės  ydoms.  Ar  jie  nesupranta?  Vieš¬ 
pats  visa  mato.  Aš  visa  matau.  Polis  Mari  Miuska  muša  žmoną. 
Kas  savaitę  kaip  atgailą  sukalba  po  tris  Sveika  Marija,  o  išėjęs  vėl 

daro  lygiai  tą  patį.  Jo  žmona  vagilė.  Praeitą  savaitę  nuėjusi  į 
turgavietę,  pavogė  nuo  prekystalio  netikro  aukso  papuošalus. 
Gijomas  Diuplesy  nori  žinoti,  ar  gyvuliai  turi  sielą  ir  verkia,  kai 
pasakau,  kad  neturi.  Šarlotė  Eduar  mano,  kad  jos  vyras  turi  mei¬ 
lužę  —  žinau,  turi  jų  tris,  bet  privalau  saugoti  išpažinties  paslap¬ 
tį.  Kokie  jie  vaikai!  Jų  poreikiai  mane  verčia  kraujuoti,  nuo  jų 
svaigsta  galva.  Bet  negaliu  parodyti  silpnumo.  Avelės  nėra  pa¬ 
klusnios  ir  mielos  pastoralinės  idilės  būtybės.  Bet  koks  kaimie¬ 
tis  jums  tai  pasakys.  Jie  klastingi,  kartais  ištvirkę,  patologiški 
bukapročiai.  Atlaidžiam  ganytojui  gali  pasirodyti,  jog  jo  avelės 
nesuvaldomos,  iššaukiančios.  Negaliu  sau  leisti  būti  atlaidžiam. 
Štai  kodėl  kartą  per  savaitę  suteikiu  sau  šį  malonumą.  Tavo  lū¬ 
pos,  tėve,  surakintos  taip  stipriai,  lyg  saugotų  išpažinties  pa¬ 
slaptį.  O  ausys  visada  atviros,  širdis  visada  gera.  Bent  valandai 
galiu  nusimesti  naštą.  Galiu  klysti. 

Turime  naują  parapijietę.  Kažkokią  Vianą  Rošė,  manau,  našlę 
su  mažu  vaiku.  Ar  prisimeni  senio  Blero  kepyklą?  Jau  ketveri 
metai  kaip  jis  mirė,  nuo  to  laiko  namas  beveik  sugriuvo.  Na,  ji 
šį  namą  išsinuomojo,  žada  atsidaryti  kitos  savaitės  pabaigoje. 
Netikiu,  kad  išsilaikys.  Jau  turime  Puatu  kepyklą  kitapus  aikš¬ 
tės,  be  to,  ji  niekada  nepritaps.  Moteris  gan  maloni,  bet  su  mu¬ 
mis  nieko  bendra.  Duodu  jai  du  mėnesius,  po  to  grįš  atgal  į 
miestą,  kur  jai  ir  vieta.  Keista,  bet  niekaip  negaliu  sužinoti,  iš 
kur  ji.  Tikriausiai  iš  Paryžiaus,  o  gal  net  iš  anapus  sienos.  Jos 
tarimas  švarus,  beveik  per  švarus  prancūzei,  trumpina  balsius 
lyg  šiaurietė,  nors  akys  išduoda  itališką  ar  portugališką  kilmę,  o 
jos  oda...  Bet  aš  jos  gerai  neapžiūrėjau.  Vakar  ir  šiandien  ji  visą 
dieną  dirbo  kepykloje.  Langas  uždengtas  oranžiniu  plastiku,  ret¬ 
karčiais  ji  arba  jos  laukinuke  duktė  pasirodo  išpilti  į  lataką  pur¬ 
vino  vandens  kibirą,  ar  gyvai  pašnekinti  kokį  darbininką.  Jai 
nepaprastai  lengvai  sekasi  gauti  pagalbininkus.  Nors  ir  pasisiū- 

liau  jai  padėti,  abejojau,  ar  jai  pavyks  jų  daug  rasti  tarp  mūsų 
kaimiečių.  Bet  šįryt  anksti  mačiau  Klermoną,  nešantį  glėbį  mal¬ 
kų,  po  to  Purso  su  kopėčiomis.  Puatu  atsiuntė  baldų;  mačiau, 
kaip  tempia  per  aikštę  fotelį  lyg  slapukas,  kuris  nenori  būt  pa¬ 
stebėtas.  Net  ir  tas  niurzga  liežuvautojas  Narsisas,  kuris  praeitą 
lapkritį  griežtai  atsisakė  apkasti  šventorių,  nukūrė  pas  ją  su  savo 
įrankiais  tvarkyti  darželio.  Šįryt  apie  aštuonias  valandas  ketu¬ 
riasdešimt  minučių  prie  parduotuvės  sustojo  išvežiotojo  furgo¬ 
nas.  Kaip  tik  tuo  metu  pro  šalį  ėjo  Diuplesy,  įprastu  laiku  ve¬ 
džiojęs  šunį,  tai  šūktelėjo  jam,  kad  padėtų  iškrauti.  Mačiau, 
kad  jis  apstulbo  dėl  tokio  prašymo,  —  sekundę  buvau  beveik 
tikras,  kad  nesutiks,  —  buvo  jau  bekeliąs  prie  skrybėlės  ranką. 
Tuomet  ji  kažką  pasakė,  —  negirdėjau  ką,  —  tik  išgirdau  grindi¬ 
niu  atsiritusį  juoką.  Ji  daug  juokiasi,  neįprastai  ir  juokingai  mo¬ 
sikuoja  rankomis.  Manau,  tai  dar  vienas  didmiesčio  gyventojos 
bruožas.  Mes  pratę  prie  didesnio  aplinkinių  santūrumo,  bet 
manau,  kad  jos  norai  geri.  Galvą  buvo  apsirišusi  violetine  skare¬ 
le  kaip  čigonė,  plaukai  išsipešę,  ištepti  baltais  dažais.  Atrodo, 
jai  tai  nė  motais.  Vėliau  Diuplesy  negalėjo  prisiminti,  ką  ji  jam 
sakė,  tik  kaip  įprasta,  kukliai  pastebėjo,  kad  kroviny  nieko  tokio 
nebuvo  —  tik  kelios  dėžės,  mažos,  bet  gana  sunkios  ir  kelios 
atviros  skrynios  su  virtuvės  rakandais.  Jis  nepaklausė,  kas  tose 
dėžėse,  nors  abejoja,  ar  tokios  nedidelės  siuntos  pakaktų  kepyk¬ 
los  įrangai. 

Nemanyk,  tėve,  kad  leidžiu  dienas  stebėdamas  kepyklą.  Pa¬ 
prasčiausiai  ji  kone  tiesiai  priešais  mano  namą,  tą,  kuris  anks¬ 
čiau  buvo  tavo.  Visą  praeitą  ir  dar  pusę  dienos  buvo  kalama, 
dažoma,  baltinama  ir  šveičiama,  tad  nenoromis  reikėjo  pamaty¬ 
ti  rezultatą.  Ir  ne  tik  man  vienam  buvo  smalsu;  išgirdau,  kaip 
ponia  Klermon  būreliui  bičiulių,  susirinkusių  prie  Puatu  na¬ 
mo,  su  pasididžiavimu  dėstė  apie  savo  vyro  darbą;  kalbėjo  apie 

raudonas  langines,  kol  pastebėjo  mane  ir  pradėjo  klastingai 
šnabždėti.  Tarsi  man  tas  rūpėtų.  Aišku,  atvykėlė  suteikė  peno 
paskaloms  ir  daugiau  nieko.  Pastebėjau,  kad  oranžinis  langas 
pačiu  keisčiausiu  metu  vilioja  akį.  Atrodo  it  milžiniškas  saldai¬ 
nis,  laukiantis,  kad  jį  išvyniotų,  it  koks  karnavalo  likutis.  Jo  ryš¬ 
kumas  ir  tai,  kaip  plastiko  klostės  pagauna  saulę,  kažkaip  išmu¬ 
ša  iš  vėžių;  būsiu  laimingas,  kai  darbas  bus  baigtas  ir  ši  vieta  vėl 
taps  kepykla. 

Slaugė  bando  pagauti  mano  žvilgsnį.  Galvoja,  kad  tave  var¬ 
ginu.  Kaip  gali  pakelti  jas,  jų  rėkiančius  balsus  ir  globėjiškas 
manieras?  Dabar,  manau,  mums  laikas  pailsėti.  Jos  klasta  tiesiog 
sukrečia,  yra  nepakeliama.  Vis  dėlto,  tavo  akys  man  sako,  jog 
jos  ketinimai  geri.  Atleisk  jiems,  nes  jie  nežino,  ką  daro.  Aš  nege¬ 
ras.  Ateinu  čia  dėl  savo,  o  ne  dėl  tavo  paguodos.  Vis  tik  noriu 
tikėti,  kad  mano  apsilankymai  teikia  tau  džiaugsmo,  duoda  pro¬ 
gą  paliesti  aštrius  kampus  pasaulio,  kuris  tau  tapo  švelnus  ir 
beveidis.  Kas  vakarą  viena  valanda  televizijos,  penkis  kartus  per 
dieną  vartymas,  maitinimas  per  vamzdelį.  Ir  kalba  apie  tave  tar¬ 
si  būtum  daiktas  -  Ar  jis  mus  girdi i  Ar  manote,  kad  supranta ? 
Tavo  nuomonės  niekas  neklausia,  ji  nebereikalinga...  Būti  nuo 
visko  atskirtam  ir  vis  dėlto  jausti,  galvoti.  Tai  pragaro  tiesa,  nuo 
kurios  nuplėšti  viduramžiški  blizgučiai.  Kontakto  praradimas. 
Vis  dėlto,  aš  laukiu,  kad  išmokytumei  mane  bendrauti.  Išmo¬ 
kyk  mane  vilties. 

Penktadienis,  vasario  14 

Šv.  Valentinas 


Vyriškio  su  šunimi  vardas  Gijomas.  Vakar  jis  padėjo  man  iš¬ 
krauti  daiktus,  o  šįryt  buvo  mano  pirmas  klientas.  Atsivedė  su 
savimi  šunį  Šarlį,  pasisveikino  droviai  mandagia,  kone  rafinuota 
maniera. 

—  Atrodo  nuostabiai,  —  pasakė  apsižvalgydamas  aplink.  —  Tik¬ 
riausiai  visą  naktį  praleidot  ant  kojų,  kol  įsirengėt. 

Aš  nusijuokiau. 

—  Visiška  permaina,  —  pasakė  Gijomas.  —  Net,  nežinau  ko¬ 
dėl,  bet  maniau,  kad  tai  bus  dar  viena  kepykla. 

—  Ką?  Kad  pražudyčiau  vargšo  pono  Puatu  verslą?  Esu  tikra, 
jis  būtų  man  už  tai  dėkingas,  juk  jam  taip  skauda  strėnas,  o  jo 
vargšelė  invalidė  žmona,  taip  blogai  miega. 

Gijomas  pasilenkė  pataisyti  Šarliui  kaklasaitį,  bet  mačiau, 
kaip  žybtelėjo  jo  akys. 

—  Matau,  buvote  susitikę,—  pratarė  jis. 

—  Taip,  daviau  jam  savo  žolelių  arbatos  miegui  receptą. 

—  Jeigu  padės,  bus  jūsų  draugas  visam  gyvenimui. 

—  Padės,  —  patikinau  jį.  Paskui  ištiesiau  ranką,  ištraukiau  iš 
po  prekystalio  mažą  rožinę  dėžutę  su  sidabriniu  kaspinu  Valen¬ 
tino  dienai.  —  Prašau.  Tai  jums.  Mano  pirmam  klientui.  —  Gi¬ 
jomas  atrodė  kiek  apstulbęs. 

—  Tikrai,  ponia,  aš... 

—  Vadinkite  mane  Viana.  Primygtinai  reikalauju.  —  Ir  įbru¬ 
kau  dėžutę  jam  į  rankas.  —  Jie  jums  patiks.  Tai  jūsų  mėgsta¬ 
miausia  rūšis. 

Tai  išgirdęs,  jis  nusišypsojo. 

—  Iš  kur  žinote?  —  pasiteiravo,  atsargiai  susikišdamas  dėžutę  į 
apsiausto  kišenę. 

—  Na,  paprasčiausiai  numanau,  —  išdykėliškai  atšoviau  jam. 
—  Patikėkit  manim,  tai  jūsiškiai. 

Iškaba  nebuvo  baigta  iki  vidurdienio.  Paskui  Zoržas  Klermonas 
atėjo  pats  jos  pakabinti  ir  labai  atsiprašinėjo  už  pavėlavimą.  Ryškiai 
raudonos  langinės  gražiai  atrodo  naujai  išbaltintų  sienų  fone.  Nar- 
sisas,  puse  lūpų  niurnėdamas  dėl  vėlyvų  šalnų,  iš  savo  daigyno  at¬ 
nešė  keletą  pelargonijų  ir  pasodino  mano  vazonuose.  Abu  išlydėjau 
su  dėžutėmis  Šv.  Valentino  dienos  proga,  jiedu  abu  išėjo  su  pana¬ 
šia  sumišusio  pasitenkinimo  išraiška  veide.  Po  to  turėjau  mažai  lan¬ 
kytojų,  išskyrus  kelis  mokinukus.  Taip  visada  būna,  kai  tokiame 
mažame  kaime  atsidaro  nauja  parduotuvė;  tokiomis  situacijomis 
vyrauja  griežtas  elgesio  kodeksas,  žmonės  yra  santūrūs,  apsimeta 
abejingi,  nors  viduje  dega  smalsumu.  Vis  dėlto  sena  ponia,  tradici¬ 
ne  našlės  kaimietės  juoda  suknele,  išdrįso  užeiti.  Vyriškis  tamsiu 
rausvu  veidu  nupirko  tris  vienodas  dėžutes,  nepaklausęs,  kas  jų  vi¬ 
duj.  Paskui  ištisas  valandas  niekas  nepasirodė.  Aš  to  tikėjausi;  žmo¬ 
nėms  reikia  laiko  prisitaikyti  prie  permainų.  Nors  pagavau  keletą 
aštrių  žvilgsnių  į  vitriną,  regis,  niekas  nerodė  noro  įeiti  vidun.  Ta¬ 
čiau  po  apsimestu  abejingumu  jutau  kažkokį  kunkuliavimą,  spė¬ 
liojimų  kuždesį,  užuolaidų  trūkčiojimą,  ryžto  kaupimą.  Kai  paga¬ 
liau  atėjo,  tai  jau  visos  iškart;  septynios  ar  aštuonios  moteriškės, 
tarp  jų  ir  Karolina  Klermon,  iškabos  gamintojo  žmona.  Devintoji, 
kiek  atsilikusi  nuo  gmpelės,  liko  lauke,  jos  veidas  kone  lietė  vitrinos 
stiklą,  atpažinau  moterį  languotu  apsiaustu. 

Ponios  viską  apžiūrinėjo  kikendamos  it  mokinukės,  lūkuria¬ 
vo,  mėgavosi  savo  kolektyvine  išdaiga. 

-  Ar  jūs  pati  juos  visus  gaminate?  —  paklausė  Sesilė,  kuriai 
priklauso  vaistinė  pagrindinėje  gatvėje. 

—  Turėčiau  per  Gavėnią  liautis,  -  pastebėjo  Karolina,  apkū¬ 
ni  blondinė  kailine  apykakle. 

—  Aš  niekam  nesakysiu,  -  pažadėjau  aš.  Po  to,  stebėdama 
moterį  languotų  apsiaustu,  kuri  vis  dar  apžiūrinėjo  vitriną,  mes¬ 
telėjau:  -  Ar  jūsų  draugė  neprisijungs  prie  jūsų? 

—  O,  ji  ne  su  mumis,  —  atsakė  Žolina  Dru,  čionykštėje  mo¬ 
kykloje  dirbanti  moteris  aštriais  veido  bruožais.  Ji  žvilgtelėjo  į 
moterį  keturkampiu  veidu  prie  lango.  -  Tai  Žozefina  Miuska. 
-  Jos  balse  skambėjo  kažkokia  su  gailesčiu  sumišusi  panieka.  - 
Abejoju,  ar  ji  įeis  į  vidų. 

Mačiau,  kaip  tarsi  tai  būtų  išgirdusi,  Žozefina  kiek  išraudo, 
nulenkė  galvą  ant  apsiausto  krūtinės.  Keistu  gynybiniu  mostu 
priglaudė  vieną  ranką  prie  pilvo.  Mačiau,  kaip  maldos  ar  keiks¬ 
mo  ritmu  vos  kruta  lūpos  amžinai  nuleistais  kampučiais.'' 

Aptarnavau  ponias  -  balta  dėžutė,  auksinis  kaspinėlis,  du 
popieriniai  rageliai,  rožė,  ryškiai  raudonas  Šv.  Valentino  kaspi¬ 
nas,  -  visa  tai  dariau  aidint  šūksmams  ir  juokui.  Lauke  Žozefina 
Miuska  bambėjo,  brūžino  ir  badė  pilvą  dideliais  nerangiais  kumš¬ 
čiais.  Paskui,  kaip  tik  tuo  metu,  kai  aptarnavau  paskutinę  klien¬ 
tę,  ji  kažkaip  iššaukiančiai  iškėlė  galvą  ir  įžengė  į  vidų.  Tas  pas¬ 
kutinis  užsakymas  buvo  didelis  ir  gana  sudėtingas.  Ponia  norė¬ 
jo  būtent  tokio  rinkinio  apvalioje  dėžutėje  su  kaspinėliais,  gėlėmis 
ir  aukso  širdelėmis,  su  tuščia  vizitine  kortele,  -  tai  išgirdusios, 
ponios  iš  šelmiškos  ekstazės  pakėlė  į  viršų  akis  ir  sukikeno:  hihi- 
hihi!  -  kad  aš  kone  praleidau  momentą.  Didelės  rankos  —  stebė¬ 
tinai  judrios,  šiurkščios  ir  greitos,  nuo  darbo  raudonos  rankos. 
Viena  ranka  prispausta  duobutėje  po  krūtine,  antra  -  vikriu 
šaulio  mostu,  kai  šis  griebiasi  ginklo,  švysteli  prie  šono  ir  sidab¬ 
rinis  pakelis  su  rože  -  dešimties  frankų  -  keliauja  nuo  lentynos 
į  apsiausto  kišenę. 

Puikus  darbas.  Apsimečiau,  jog  nepastebėjau,  kol  ponios  su 
pirkiniais  išėjo  iš  parduotuvės.  Likusi  viena  prie  prekystalio,  Žo- 

zefina  dėjosi  apžiūrinėjanti  išdėstytas  prekes,  nervingais  pirštais 
atsargiai  vartė  dėžutes.  Aš  užmerkiau  akis.  Ji  žadino  man  sudė¬ 
tingas  neramias  mintis.  Sąmonėje  mirguliavo  greit  besikeičian¬ 
tys  vaizdai:  dūmai,  krūvelė  blizgučių,  kruvini  krumpliai.  Ir  už 
viso  to  virpa  požeminė  nerimo  srovė. 

-  Ponia  Miuska,  ar  galiu  jums  padėti?  —  Mano  balsas  buvo 
švelnus  ir  malonus.  —  Ar  norite  tik  apsidairyti? 

Ji  sumurmėjo  kažką  negirdimo,  pasisuko  lyg  ketindama  išeiti. 

—  Manau,  šitie  jums  patiks.  -  Pasiekiau  po  prekystaliu  ir 
ištraukiau  sidabrinį  pakelį,  panašų  į  tą,  kokį  nugvelbė,  nors  šis 
buvo  didesnis.  Pakelis  buvo  perrištas  baltu  kaspinu  su  išsiuvi¬ 
nėtomis  geltonomis  gėlytėmis.  Ji  pažvelgė  į  mane,  jos  bedžiaugs¬ 
mes  lūpas  iškreipė  panika.  Stumtelėjau  pakelį  prekystaliu  jos 
link. 

—  Už  dyką,  Žozefina,  —  švelniai  ištariau.  -  Viskas  gerai.  Tai 
jūsų  mėgstami. 

Žozefina  Miuska  pasisuko  ir  išlėkė. 

Vasario  15 

Šeštadienis 


Žinau,  tėve,  kad  tai  ne  mano  įprasta  diena.  Bet  man  reikia  pašne¬ 
kėti.  Vakar  atsidarė  kepykla.  Tačiau  tai  ne  kepykla.  Kai  vakar  rytą 
pabudau  šeštą,  dangos  buvo  nuimtos,  tentas  ir  langinės  savo  vie¬ 
toje,  vitrinos  užuolaida  pakelta.  Paprastas,  gan  aptriušęs  senas 
namas  kaip  ir  visi  kiti  aplinkui  virto  raudona  Auksine  konditerija 
akinančiai  baltame  fone.  Ant  langų  raudonos  pelargonijos.  Ap¬ 
link  baliustradą  raitosi  popierinės  girliandos.  O  virš  durų  ąžuoli¬ 
nė  iškaba,  kurioje  juodomis  raidėmis  išrašyta: 

Dangiškieji  migdolai 
Namų  gamybos  šokoladas 

Žinoma,  tai  juokinga.  Tokia  šokoladinė  galėtų  būti  populiari 
Marselyje  ar  Bordo,  netgi  Ažene,  kur  kasmet  klesti  turistinė  pre¬ 
kyba.  Bet  Lanskenė  su  Tane?  Ir  dar  Gavėnios  pradžioje,  kai  pa¬ 
prastai  visko  atsisakoma.  Lyg  koks  iškrypimas,  galbūt  sąmonin¬ 
gas.  Šįryt  žvilgtelėjau  į  vitriną.  Balto  marmuro  lentynoje  išrikiuo¬ 
ta  nesuskaičiuojama  daugybė  dėžučių,  pakelių,  ragelių  iš 
sidabrinio  ir  auksinio  popieriaus,  roželių,  varpelių,  gėlyčių,  šir¬ 
delių  ir  įvairių  spalvų  ilgų  susigarbanojusių  kaspinėlių.  Stikliniuose 
kupoluose  ir  dubeniuose  -  šokoladas,  cukruoti  migdolai,  Vene¬ 
ros  speneliai,  triufeliai,  džiovinti  ir  cukruoti  vaisiai,  riešutų  kekės, 
šokoladinės  kriauklės,  cukruje  virti  rožių  vainiklapiai  ir  žibuok¬ 
lės...  Apsaugoti  nuo  saulės  iki  pusės  vitrinos  nuleistos  uždangos, 
mirga  tamsa  it  paskendęs  lobis.  Aladino  ola,  pilna  banalių  saldu- 

mynų.  Viduryje  pastatė  didingą  traukos  centrą.  Namą  iš  imbie¬ 
rinio  meduolio,  kurio  sienos  padengtos  šokoladu,  detaliai  išvin¬ 
giuotos  sidabriniu  bei  auksiniu  glajumi,  florentietiškų  sausainių 
čerpės  ant  stogo  pritvirtintos  cukrintais  vaisiais,  sienos  apaugu¬ 
sios  keistais  vynuogienojais  iš  glajaus  ir  šokolado,  marcipaniniai 
paukščiai  gieda  šokoladiniuose  medžiuose...  Ir  pati  ragana,  visa 
iš  juodo  šokolado  nuo  skrybėlės  smaigalio  iki  ilgos  mantijos  apa¬ 
čios,  apžergusi  šluotkotį,  o  iš  tikro  saldainį,  didžiulį  kaip  ilgos 
susuktos  svilarožės,  kokios  karo  nuo  saldumynų  pardavėjų  būde¬ 
lių  per  karnavalą.  Iš  savo  lango  matau  jos  langą,  it  klastingai  pri¬ 
merktą  sąmokslininkės  akį.  Dėl  tos  parduotuvės  ir  to,  ką  ten  par¬ 
duoda,  Karolina  Klermon  sulaužė  Gavėnios  priesaiką.  Vakar  man 
tą  pasakė  per  išpažintį,  it  mergaitė  užgniaužusi  kvapą,  kas  visai 
nesiderina  su  jos  pažadais  atgailauti. 

-  Ak,  tėve,  kaip  bjauriai  dėl  to  jaučiuosi!  Bet  ką  galėjau  padaryti, 
jei  ta  žavinga  moteris  tokia  miela?  Noriu  pasakyti,  kad  niekada  apie 
tai  net  negalvojau,  kol  buvo  per  vėlu,  nors  jei  kas  turėtų  atsisakyti 
šokolado...  Turiu  galvoje  tai,  kad  kai  pagalvoju,  kaip  per  paskuti¬ 
nius  vienerius  dvejus  metus  išsipūtė  mano  šlaunys,  norisi  mini... 

Dvi  Sveikos  Marijos.  Dieve,  toji  moteris.  Per  groteles  juntu  jos 
alkanas  dievinančias  akis.  Dėl  mano  šiurkštumo  ji  dedasi  nuliūdusi. 

-  Žinoma,  tėve. 

-  Ir  prisiminkite,  kodėl  pasninkaujame  per  Gavėnią.  Ne  iš 
tuštybės.  Ne  tam,  kad  padarytumėm  įspūdį  savo  bičiuliams.  Ir 
ne  tam,  kad  ateinančią  vasarą  tilptume  į  brangius  madingus 
rūbus.  -  Tyčia  buvau  brutalus.  Būtent  to  ji  nori. 

—  Aš  tuščia,  ar  ne  taip?  -  Vos  girdimas  kūkčiojimas,  batisti- 
nės  nosinaitės  kampučiu  subtiliai  nubraukta  ašara.  -  Tuščia, 
kvaila  moteriškė. 

-  Atminkite  mūsų  Viešpatį.  Jo  auką.  Jo  nuolankumą.  -  Užuo¬ 
džiu  jos  kvepalus,  atsiduodančius  kažkokiomis  gėlėmis,  per  stip- 

rius  šioje  uždaroje  tamsoje.  Noriu  žinoti,  ar  tai  gundymas.  Jei 
taip,  aš  akmuo. 

—  Keturios  Sveikos  Marijos. 

Tai  kažkokia  neviltis.  Graužia  sielą,  ėda  ją  gabalas  po  gabalo, 
taip  skraidančių  dulkių  ir  smėlio  erozija  sulygina  katedras  su 
žeme.  Juntu,  kaip  į  ją  sudužta  mano  ryžtas,  džiaugsmas,  tikėji¬ 
mas.  Norėčiau  vesti  juos  per  sunkius  išbandymus,  per  dykumą. 
O  vietoj  to...  Nuobodi  melagių,  sukčių,  besočių,  gyvenančių 
patetiška  apgaule,  procesija.  Gėrio  ir  blogio  kova  sumenkinama 
iki  storos  moteriškės,  kuri  stovi  priešais  šokolado  parduotuvėlę 
ir  klausia  savęs:  „Įeiti?  Ar  neįeiti?“  apgailėtino  neryžtingumo. 
Velnias  bailus,  savo  veido  nerodo.  Jis  be  substancijos,  pasklidęs 
milijonais  kirminų,  suleidžiančių  nuodus  į  kraują,  į  sielą.  Jūs  ir 
aš,  tėve,  per  vėlai  gimėme.  Mane  šaukia  Senojo  Testamento  griež¬ 
tas  ir  tyras  pasaulis.  Tuomet  žinojome,  kur  esame.  Šėtonas  įsi¬ 
kūnijęs  vaikštinėjo  tarp  mūsų.  Priimdavome  sunkius  sprendi¬ 
mus,  Viešpaties  vardu  aukodavome  savo  vaikus.  Mylėjome  Die¬ 
vą,  bet  dar  daugiau  jo  bijojome. 

Nemanyk,  kad  kaltinu  Vianą  Rošė.  Iš  tikrųjų  tai  beveik  apie 
ją  negalvoju.  Ji  tik  viena  iš  įtakų,  su  kuriomis  privalau  kasdieną 
kovoti.  Tačiau  mintis  apie  tą  šokoladinę  su  karnavaliniu  tentu, 
užmačiomis  prieš  atsižadėjimą,  prieš  tikėjimą...  Pasukęs  nuo 
durų  į  kongregaciją,  juntu,  kaip  kažkas  sujuda  viduje.  Bandyk 
mane.  Tirk.  Ragauk.  Išgirstu  tarp  raminančių  himno  eilių  įsi¬ 
terpiantį  priešais  parduotuvę  sustojusios  tiekėjo  mašinos  signa¬ 
lą.  Per  pamokslą  —  per  patį  pamokslą,  tėve!  —  sustoju  sakinio 
vidury,  nes  esu  tikras,  jog  girdžiu  saldainių  popierėlių  šlamesį. 

Šįryt  pasakiau  griežtesnį  pamokslą  nei  visada,  nors  parapi¬ 
jiečių  buvo  nedaug.  Rytoj  priversiu  juos  už  tai  užmokėti.  Rytoj 
sekmadienis,  parduotuvės  bus  uždarytos. 

Vasario  15 

Šeštadienis 


Šiandien  anksti  baigėsi  pamokos.  Apie  dvyliktą  gatvėje  šėlo  kau¬ 
bojai  ir  indėnai  ryškiomis  striukėmis  ir  medvilniniais  džinsais, 
velkantys  mokyklinius  krepšius,  o  vyresni,  traukiantys  uždraus¬ 
tas  cigaretes,  pastatę  apykakles  ir  kone  abejingais  žvilgsniais  pra¬ 
ėjo  pro  vitriną.  Pastebėjau  berniuką,  kuris  buvo  vienas,  labai 
tvarkingą,  pilku  paltu  ir  berete,  prie  siaurų  petukų  tobulai  de¬ 
rančia  kuprine.  Jis  ilgai  spoksojo  į  „Dangiškųjų  migdolų“  vitri¬ 
ną,  bet  šviesa  taip  atsispindėjo  ant  stiklo,  kad  neįžiūrėjau  jo 
išraiškos.  Paskui  lauke  sustojo  Anukos  amžiaus  keturių  vaikų 
būrelis,  ir  jis  nuėjo  tolyn.  Akimirkai  prie  stiklo  prigludo  dvi 
nosytės,  po  to  vaikai  pasitraukė  prie  kitų  ir  visi  keturi,  išvertę 
kišenes,  suskaičiavo  bendrus  išteklius.  Akimirką  padvejojo,  spren¬ 
dė,  kas  eis  vidun.  Dėjausi  kažką  veikianti  už  prekystalio. 

-  Ponia?  —  Į  mane  su  įtarimu  žvelgė  mažas  murzinas  veidu¬ 
kas.  Atpažinau  vilką  iš  Užgavėnių  parado. 

—  Dabar,  kaip  matau,  tu  mažas  šaunus  vyrukas.  —  Stengiausi 
išlaikyti  rimtą  veidą,  nes  saldainių  pirkimas  yra  rimtas  reikalas. 
—  Šitie  geros  kokybės,  lengvai  padalijami,  neištirpsta  kišenėje, 
gali  juos  neštis,  —  parodžiau  išskėtus  rankas,  -  na,  bent  už  pen¬ 
kis  frankus.  Ar  nesuklydau? 

Jokios  atsakančios  šypsenos,  tik  linktelėjimas,  tarsi  vieno  ver¬ 
slininko  kitam.  Moneta  buvo  šilta  ir  kiek  lipni.  Jis  atsargiai  pa¬ 
ėmė  pakelį. 

-  Man  patinka  meduolinis  namelis,  -  rimtai  pasakė  jis.  - 
Vitrinoje.  -  Tarpduryje  kiti  trys  baikščiai  sulinksėjo,  lyg  nore- 


iš  SKAITINIAI.ORG 

darni  įsidrąsinti,  spaudėsi  vienas  prie  kito.  —  Cool.  —  Amerikie¬ 
tiškas  žodis  buvo  ištartas  kažkaip  iššaukiančiai  tarsi,  išpūstas  slap¬ 
tos  cigaretės  dūmas.  Aš  nusišypsojau. 

—  Labai  cool,  —  sutikau  aš.  —  Jei  norit,  galit  su  draugais  už¬ 
sukti,  padėsit  man  jį  suvalgyti,  kai  išimsiu  iš  vitrinos. 

Akys  išsiplėtė. 

-  Cool! 

—  Hypercool! 

-  Kada? 

Aš  gūžtelėjau  pečiais. 

-  Pasakysiu  Anūkai,  kad  jums  primintų,  -  atsakiau.  -  Ji 
mano  dukrelė. 

—  Žinome.  Matėme  ją.  Ji  neina  į  mokyklą.  —  Paskutinis  saki¬ 
nys  buvo  ištartas  su  tam  tikru  pavydu. 

—  Nuo  pirmadienio  eis.  Gaila,  kad  kol  kas  neturi  draugų, 
pasakiau,  kad  galėtų  juos  pasikviesti.  Žinai,  reikia  pagalbos  iš- 
dėliojant  prekes.- Sukruto  pėdos,  lipnios  rankos,  prasidėjo  stum¬ 
dymasis  kovojant  dėl  pirmos  vietos. 

-  Mes  galim... 

—  Aš  galiu... 

—  Aš  Žano... 

—  Klodina. .. 

—  Liusy... 

Išlydėjau  juos  įteikusi  kiekvienam  po  cukrinę  pelytę,  stebė¬ 
jau,  kaip  jie  pasklinda  po  aikštę  it  kiaulpienių  sėklos  vėjyje.  Jiems 
bėgant  vienam  paskui  kitą,  ant  nugarų  suspindo  saulės  griežinė¬ 
lis  —  raudonas-oranžinis-žalias— mėlynas,  -  paskui  jie  dingo.  Ma¬ 
čiau,  kaip  iš  Šventojo  Jeronimo  arkos  šešėlio  juos  smalsiai  ir,  ma¬ 
nau,  nepritariančiai  stebi  kunigas  Fransis  Reino.  Akimirką  tai  man 
pasirodė  netikėta.  Kodėl  turėtų  nepritarti?  Po  privalomo  vizito 
pirmąją  dieną  jis  daugiau  nesilankė,  nors  dažnai  girdėdavau  apie 

jį  iš  kitų.  Gijomas  atsiliepia  apie  jį  su  pagarba,  Narsisas  su  susier¬ 
zinimu,  Karolina  suktai,  juntu,  kad  ji  visada  taip  atsiliepia  apie 
bet  kokį  penkiasdešimties  dar  nesulaukusį  vyriškį.  Jų  kalbose  ma¬ 
ža  šilumos.  Kaip  suprantu,  jis  ne  vietinis.  Baigė  seminariją  Pary¬ 
žiuje,  viską  išmoko  iš  knygų.  Nepažįsta  šio  krašto,  jo  reikmių  bei 
reikalų.  Tą  sužinojau  iš  Narsiso,  -  kai  jis  per  derliaus  nuėmimą 
atsisakė  eiti  į  mišias,  tarp  jo  ir  kunigo  prasidėjo  ir  dabar  tebesitę¬ 
sianti  nesantaika.  Tai  žmogus,  kuris  nepakenčia  kvailių,  pastebi 
Gijomas,  -  už  apvalių  akinių  švysteli  humoro  kibirkštėlė,  —  o  tai 
reiškia,  kad  daugelio  iš  mūsų,  mūsų  kvailų  įpročių  ir  nesulaužo¬ 
mos  rutinos.  Tai  sakydamas,  jis  meiliai  tapšnoja  Šarliui  per  galvą, 
o  šuo  vienintelį  kartą  iškilmingai  suloja. 

—  Jis  mano,  kad  juokinga  šitaip  prisirišti  prie  šuns,  -  liūdnai 
pastebi  Gijomas.  -  Pernelyg  mandagus,  kad  tą  pasakytų,  bet  ma¬ 
no,  kad  tai  -  nedera.  Mano  amžiaus  žmogui...-  Prieš  išeidamas  į 
pensiją,  Gijomas  mokytojavo  čionykštėje  mokykloje.  Dabar  ten 
tik  du  mokytojai  auklėja  vis  mažėjantį  mokinių  skaičių,  nors  daug 
kas  iš  senesnių  gyventojų  vis  dar  tebevadina  Gijomą  k  maitre  d’ėco- 
le2.  Žiūriu,  kaip  jis  švelniai  kaso  Šarliui  už  ausų,  esu  tikra,  jog 
juntu  tokį  patį  liūdesį,  kokį  pastebėjau  jo  veide  karnavalo  metu,,, 
slapčia  mestame  žvilgsnyje  atsispindi  lyg  kaltė. 

-  Bet  kokio  amžiaus  žmogus  gali  rinktis  kokius  nori  drau¬ 
gus,  -  įsiterpiau  su  kažkokiu  įkarščiu.  -  Galbūt  ponas  klebonas 
galėtų  pats  kai  ko  išmokti  iš  Šarlio. 

Ir  vėl  tas  saldus,  liūdnas  pusiau  šypsnys. 

—  Ponas  klebonas  daro  ką  gali,  -  švelniai  atsakė  jis.  —  Nepri¬ 
valome  tikėtis  nieko  daugiau. 

Aš  neatsakiau.  Mano  profesijos  žmonės  greit  išmoksta  tie¬ 
sos,  jog  davimas  neturi  ribų.  Gijomas  išėjo  iš  parduotuvės  su 


2  Mokytojas  (pranc.).  Vertėjos  pastaba. 

pakeliu  florentinų3  kišenėje;  kol  pasuko  už  Frank  Buržua  gatvės 
kampo,  spėjau  pamatyti,  kaip  pasilenkė  ir  vieną  jų  davė  šu¬ 
niui.  Jį  patapšnojo,  šis  sulojo,  pavizgino  trumpą  storą  uodegą. 
Kaip  sakiau,  kai  kuriems  žmonėms  niekada  nereikia  galvoti 
apie  davimą. 

Kaimas  dabar  man  atrodo  ne  toks  keistas  ir  svetimas.  Kaip  ir 
jo  gyventojai. 

Pradedu  susipažinti  su  veidais,  vardais;  pirmų  istorijų  slapti 
raizginiai  susipina,  sueina  į  bambagyslę,  kuri  mus  galutinai  su¬ 
riš.  Tai  sudėtingesnė  vieta  nei  iš  pradžių  atrodo:  pagrindinė 
gatvė  it  rankos  pirštai  šakojasi  į  šalutines  -  Poetų  gatvė,  Frank 
Buržua  gatvė,  Revoliucijos  brolių  gatvelė  —  kažkas  iš  gyvenvie¬ 
tės  planuotojų  aiškiai  buvo  respublikoniškų  pažiūrų.  Mano 
Šventojo  Jeronimo  aikštė  -  tai  šių  ištiestų  pirštų  kulminacija: 
liepų  stačiakampio  viduryje  stovi  balta  išdidi  bažnyčia,  raudo¬ 
no  žvirgždo  skverelis,  kur  seniai  vakarais  žaidžia  petanką4,  kai 
geras  oras.  Už  jo  kalva  stačiai  leidžiasi  j  siaurų  gatvelių  kvartalą, 
apibendrintai  vadinamą  Vagišių  kvartalu.  Tai  nedidelis  Lans- 
kenė  lūšnynas  —  sukrypę,  ankštai  susigrūdę  nameliai  iš  rąstų  ir 
plytų  nelygiu  grindiniu  leidžiasi  Tano  link.  Tačiau  ir  ten  tik 
per  tam  tikrą  atstumą  namus  pakeičia  pelkynas.  Kai  kurios  lūš¬ 
nos  iš  pūvančio  medžio  stovi  tiesiai  upėje  ant  platformų,  dau¬ 
gybė  -  akmenuotoje  krantinėje,  kur  iš  tingiai  tekančio  vandens 
į  jų  mažyčius  aukštus  langelius  tiesiasi  ilgi  drėgmės  pirštai.  To¬ 
kiame  mieste  kaip  Aženas  šio  kvartalo  keistumas  ir  žlugimo  bjau¬ 
rastis  trauktų  turistus.  Bet  čia  turistų  nėra.  Vagišių  kvartalo  žmo¬ 
nės  -  maitėdos,  gyvenantys  iš  to,  ką  pagauna  upėje.  Dauguma 
namų  apleisti,  iš  sukrypusių  sienų  auga  šeivamedžiai.  Per  prieš- 

3  Florenuietiški  sausainiai.  Vertėjos  pastaba. 

4  Pietų  Prancūzijoje  paplitęs  žaidimas  rutuliais.  Vertėjos  pastaba. 

piečius  dviem  valandom  uždariau  šokoladinę  ir  drauge  su  Anū¬ 
ką  nusileidau  žemyn  upės  link.  Ant  kranto  pora  liesų  vaikų  taš¬ 
kėsi  žalsvame  dumble.  Net  ir  vasarį  čia  tvyrojo  tiršta  srutų  ir 
puvėsių  smarvė.  Buvo  šalta,  bet  saulėta,  Anūką,  raudonu  vilno¬ 
niu  apsiaustu  ir  skrybėlaite,  lekiojo  per  akmenis,  šaukdama  jos 
įkandin  šuoliuojančiai  Šlepetei.  Aš  taip  pripratau  prie  Šlepetės 
-  ir  kitokių  jos  keisto  žvėryno  padarų,  kuriuos  susikūrė  savo 
guvioje  vaizduotėje,  —  jog  kartais  galiu  ją  aiškiai'  regėti  -  snukį 
žilais  ūsais  ir  protingomis  akimis.  Staiga  pasaulis  nušvinta  tarsi 
keistai  persikūnyčiau,  tapčiau  Anūką,  matyčiau  jos  akimis,  sek¬ 
čiau  jos  pėdomis.  Tokiomis  akimirkomis  jaučiu,  kad  dėl  jos, 
savo  mažos  keistuolės,  esu  pasirengusi  mirti;  mano  širdis  pavo¬ 
jingai  pritvinksta,  tad  belieka  ir  man  lėkti  -  aplink  pečius  it 
sparnai  plazda  raudonas  apsiaustas,  lopiniuotame  danguje  it  ko¬ 
metos  uodega  švyti  plaukai. 

Kelią  perbėga  juoda  katė,  sustoju,  imu  aplink  ją  šokti  ir 
uždainuoju: 

Ou  va— t— i,  mistigri ? 

Passe  sans  faire  de  mal  iri.5 

Prie  manęs  prisijungė  Anūką,  katė  ėmė  murkti,  nusirito  į 
smėlį,  kad  ją  paglostytų.  Pasilenkusi  žemyn,  išvydau  seną  smul¬ 
kutę  moteriškę,  smalsiai  stebinčią  mane  iš  už  namo  kampo.  Juo¬ 
das  sijonas,  juodas  apsiaustas,  žilų  plaukų  vijos  supintos  į  tvar¬ 
kingą  įmantrų  kuodą.  Akys  aštrios  ir  juodos  it  paukščio.  Link¬ 
telėjau  jai. 

—  Jūs  iš  šokoladinės,  —  pasakė  ji.  Nepaisant  amžiaus,  -  man 
pasirodė,  kad  jai  aštuoniasdešimt,  gal  ir  daugiau,  —  balsas  buvo 
guvus,  stipriai  jautėsi  šiurkštoka  pietiečių  tarmė. 

-  Taip,  -  atsakiau  ir  prisistačiau  jai. 


5  Kur  eini,  katyte?  Eik,  nedariusi  nieko  bloga  (pranc.). 

-  Armanda  Vuazen,  -  prisistatė  moteris.  -  Štai  ten  mano 
namas  -  Parodė  į  vieną  namą  ant  upės,  geresnį  nei  kiti,  -  naujai 
nubaltintas,  dėžėse  ant  langų  skaisčiai  raudonos  pelargonijos. 
Paskui  su  šypsena,  nuo  kurios  šimtais  raukšlelių  pagyvėjo  į  obuo¬ 
liuką  panašus  lėlės  veidas,  pasakė: 

-  Mačiau  tavo  krautuvę.  Gan  graži,  duodu  žodį,  bet  tokiems 
kaip  mes  jokia  nauda.  Per  daug  fantazijos.  -  Jos  balse  nebuvo 
jokio  nepalankumo,  tik  beveik  linksmas  fatališkumas.  -  Girdė¬ 
jau,  mūsų  ponulis  klebonas  jau  užsirūstino  ant  tavęs,  -  klastin¬ 
gai  pridūrė.  -  Manau,  jis  galvoja,  kad  šokoladinė  nedera  prie  jo 
aikštės.  -  Ji  dar  kartą  mestelėjo  į  mane  vieną  savo  keistų  pašai¬ 
pių  žvilgsnių.  —  Ar  jis  žino,  kad  esi  ragana?  -  pasiteiravo  ji. 

Ragana,  ragana.  Tai  netinkamas  žodis,  bet  žinojau,  ką  ji  no¬ 
rėjo  pasakyti. 

-  Kodėl  taip  manote? 

-  O,  šitai  matosi.  Manau,  toks  tokį  pažįsta,  -  ir  nusijuokė, 
jos  juokas  skambėjo  lyg  pašėlę  smuikai.  -  Ponulis  klebonas  ne¬ 
tiki  burtais,  -  pastebėjo  ji.  -  Tiesą  sakant,  nesu  tokia  tikra,  jog 
jis  tiki  į  Dievą.  -  Jos  balse  girdėjosi  atlaidi  panieka.  -  Jam  reikia 
daug  ko  išmokti  kaip  žmogui,  nesvarbu,  kad  turi  teologijos  laips¬ 
nį.  Kaip  ir  mano  kvaišai  dukrelei.  Ar  manai,  kad  teikiami  gyve¬ 
nimo  laipsniai? 

Pritariau,  kad  ne  ir  pasiteiravau,  ar  pažįstu  jos  dukterį. 

-  Tikiuosi,  kad  taip.  Kara  Klermon.  Pati  didžiausia  kvaiša 
tuščiagalvė  visame  Lanskenė.  Tik  mala,  mala,  mala  ir  nė  lašelio 
prasmės. 

Pamačiusi  mano  šypseną,  ji  linksmai  linktelėjo  galvą. 

-  Nesijaudink,  brangute,  mano  amžiuje  jau  niekas  nežei¬ 
džia.  Zinai,  ji  į  tėvą.  Ir  tai  didžiulė  paguoda.  -  Pašaipiai  pažvel¬ 
gė  į  mane.  -  Šiose  apylinkėse  nedaug  pramogų,-  pastebėjo.  - 
Ypač,  jei  esi  senas.-  Minutę  patylėjusi,  vėl  žvilgtelėjo  į  mane.  - 

Bet  manau,  mudvi  šiek  tiek  pasilinksminsime.  -  Jos  ranka  brūkš¬ 
telėjo  mano  ranką  lyg  vėsus  dvelksmas.  Bandžiau  suvokti,  ką  ji 
galvoja,  ar  tyčiojasi  iš  manęs,  tačiau  tejutau  vien  linksmybę  ir 
gerumą. 

-  Tai  tik  šokoladinė,  -  pasakiau  šypsodamasi. 

Armanda  Vuazen  sukikeno. 

-  Tu  išties  manai,  kad  tiktai  vakar  gimiau,  -  pastebėjo  ji. 

—  Tikrai,  ponia  Vuazen... 

-  Vadink  mane  Armanda.  -  Linksmai  sutviskėjo  juodos  akys.  - 
Nuo  to  pasijuntu  jauna. 

-  Na,  taip.  Bet  tikrai  nežinau,  kodėl. . . 

-  Žinau,  kokie  vėjai  tave  čionai  atpūtė,  -  griežtai  pasakė 
Armanda.  -  Jaučiau.  Užgavėnės,  karnavalas.  Vagišiai  buvo  pilni 
karnavalo  žmonių,  čigonų,  ispanų,  alavuotojų,  alžyriečių,  ne¬ 
pageidaujamų  asmenų.  Jus  iškart  pažinau  -  tave  ir  tavo  mažytę, 
kaip  šį  sykį  pasivadinai? 

-  Viana  Rošė,  -  nusišypsojau.  -  O  čia  Anūką. 

-  Anūką,  -  tyliai  pakartojo  Armanda.  -  O  tas  pilkas  drauge¬ 
lis  -  mano  akys  jau  ne  tokios  aštrios  kaip  buvo  -  kas  jis?  Kati¬ 
nas?  Voverė? 

Anūką  papurtė  garbanotą  galvą. 

—  Jis  triušis,  -  su  džiugia  panieka  atšovė  Anūką.  -  Jo  vardas 
Šlepetė. 

—  Ak,  triušis.  Žinoma.  -  Armanda  man  gudriai  mirktelėjo. 
-  Matai,  žinau,  kokie  vėjai  jus  čionai  atpūtė.  Vieną  ar  du  sykius 
pati  tą  jutau.  Gal  aš  ir  sena,  bet  niekas  nepūs  man  miglos  į  akis. 
Tikrai  niekas. 

Aš  linktelėjau. 

-  Gal  ir  tiesa,  -  pasakiau.  -  Užeikite  kokią  dieną  į  šokoladi¬ 
nę;  žinau,  kas  ką  labiausiai  mėgsta.  Pavaišinsiu  jus  didele  dėže 
jūsų  mėgstamiausių. 


iš  SKAITINIAI.ORG 

Armanda  nusijuokė. 

-  O,  man  negalima  šokolado.  Kara  ir  tas  idiotas  daktaras 
man  neleidžia.  Nei  šokolado,  nei  nieko,  kas  man  teikia  džiaugs¬ 
mo,  -  pridūrė  ji  su  kreiva  grimasa.  -  Iš  pradžių  rūkymo,  paskui 
alkoholio,  dabar  to...  Vienas  Dievas  težino,  jei  nustočiau  kvė¬ 
puoti,  gal  amžinai  gyvenčiau.  -  Ji  suprunkštė,  bet  jos  juoke 
buvo  juntamas  nuovargis,  mačiau,  kaip  pakėlusi  ranką  griebėsi 
už  krūtinės  -  šis  judesys  man  šiek  tiek  priminė  Žozefiną  Mius- 
ka.  -  Aš  jų  tikrai  nekaltinu,  -  pratęsė  ji.  -  Paprasčiausiai  jie  taip 
gyvena.  Visko  saugosi.  Gyvenimo.  Mirties.-  Ji  išsišiepė  -  ne¬ 
paisant  raukšlių,  jos  veidas  staiga  tapo  labai  jaunatviškas. 

-  Šiaip  ar  taip,  kokią  dieną  galėčiau  užsukti,  -  pasakė  ji.  — 
Jau  vien  tam,  kad  paerzinčiau  kleboną. 

Šią  paskutinę  pastabą  gromuliavau  mintyse,  kai  ji  dingo  už 
nubaltinto  namo  kampo.  Kiek  toliau  Anūką  svaidė  akmenukus 
j  purvo  balas  ant  upės  kranto. 

Klebonas.  Regis,  šis  žodis  niekada  nedingsta  nuo  lūpų.  Aki¬ 
mirką  mąsčiau  apie  Fransj  Reino. 

Tokiose  vietose  kaip  Lanskenė  kartais  nutinka,  kad  koks  nors 
asmuo  -  mokytojas,  kavinės  savininkas,  arba  kunigas  -  tampa 
bendruomenės  varikliu.  Šis  vienintelis  individas  yra  esminė  laik¬ 
rodžio  mechanizmo  šerdis,  kuri  judina  sraigtelius,  verčia  plak¬ 
tukus  mušti  ir  rodykles  rodyti  valandas.  Jei  ši  šerdis  sutrinka  ar 
sužalojama,  laikrodis  sustoja.  Lanskenė  kaip  tas  laikrodis,  kurio 
rodyklės  niekada  iki  vidurnakčio  nejuda,  už  ramaus  tuščio  ci¬ 
ferblato  be  reikalo  sukasi  ratukai  ir  krumpliai.  Kad  apgautum 
velnią,  neteisingai  nustatyk  bažnyčios  bokšto  laikrodį,  man  vi¬ 
sada  sakydavo  motina.  Bet  šiuo  atveju,  kaip  įtariu,  velnias  nėra 
apgautas.  Nė  minutės  nėra  apgautas. 

Vasario  16 

Sekmadienis 


Mano  motina  buvo  ragana.  Bent  taip  save  vadino  ir  tiek  kartų 
žaisdama  šį  žaidimą,  galiausiai  nebepajėgė  atskirti  apgaulės  nuo 
tikrovės.  Armandos  Vuazen  kai  kurie  bruožai  man  ją  primena. 
Tokios  pat  protingos  piktos  akys,  ilgi  -  jaunystėje  tikriausiai 
žvilgančiai  juodi  -  plaukai,  mąslumo  ir  cinizmo  mišinys.  Iš  jos 
sužinojau,  kas  mane  suformavo.  Išmokė  mano  nesėkmę  keisti  į 
gera.  Sukryžiuoti  pirštus,  kad  užtvertumei  kelią  nelaimei.  Pa¬ 
siūti  maišelį,  išvirti  žolių  gėrimą.  Tikėti,  kad  prieš  vidurnaktį 
voras  atneša  laimę,  o  po  vidurnakčio  nelaimę.  Bet  svarbiausia,  ji 
man  perteikė  meilę  naujoms  vietoms,  čigonišką  aistrą  klajoti, 
kuri  nešiojo  mus  po  visą  Europą  ir  už  jos:  vieneri  metai  Buda¬ 
pešte,  vieneri  Prahoje,  šeši  mėnesiai  Romoje,  keturi  Atėnuose, 
po  to  per  Alpes  į  Monaką,  jūros  pakrante  į  Kanus,  Marselį, 
Barseloną...  Būdama  aštuoniolikos  metų,  pamečiau  skaičių 
miestų,  kuriuose  gyvenome,  kalbų,  kuriomis  kalbėjome.  Tokie 
pat  įvairūs  buvo  ir  darbai:  padavėjos,  vertėjos,  automobilių  re- 
montininkės.  Kartais  pabėgdavome  per  langą  iš  pigių  viešbu¬ 
čių,  praleidusios  juose  vieną  naktį  ir  neapmokėjusios  sąskaitos. 
Važiuodavome  be  bilietų  traukiniais,  padirbinėdavome  leidi¬ 
mus  dirbti,  nelegaliai  pereidavome  sienas.  Nesuskaičiuojamus 
kartus  buvome  deportuotos.  Motina  du  sykius  buvo  suimta, 
bet  paleista  neįrodžius  kaltės.  Prisitaikydamos  prie  regiono  va¬ 
rianto,  kaitaliojom  vardus:  Jana,  Žana,  Johana,  Džiovana,  Ana, 
Anuška.  It  vagilės,  buvome  nuolat  pasirengusios  bėgti,  konver- 
tuodamos  atsitiktinį  daiktų  balastą  į  frankus,  svarus,  kronas, 

dolerius,  atsidavėm  mus  nešusiam  vėjui.  Negalvokite,  kad  aš 
kentėjau,  tai  buvo  metai,  kai  gyvenimas  atrodė  puikus  nuoty¬ 
kis.  Mudvi  su  motina  turėjome  viena  kitą.  Niekada  nejaučiau, 
kad  man  reikia  tėvo.  Turėjau  daugybę  draugų.  Vis  dėlto,  regis, 
kartais  turėjau  jai  priekaištauti  -  už  nepastovumą,  būtinybę  nuo¬ 
lat  išsisukinėti,  gudrauti.  Bėgant  metams,  vis  skubiau  keldavo- 
mės  iš  vienos  vietos  į  kitą,  apsistodamos  mėnesiui,  daugiausia 
dviems,  o  po  to  vėl  lėkdavom,  it  bėglės  paskui  saulėlydį.  Prirei¬ 
kė  keleto  metų,  kad  suvokčiau,  jog  bėgame  nuo  mirties. 

Jai  buvo  keturios  dešimtys.  Sirgo  vėžiu.  Sakė  man,  kad  tai 
žinojo  jau  kurį  laiką,  bet  dabar...  Ne,  jokios  ligoninės.  Jokios 
ligoninės,  ar  supratai?  Jai  liko  mėnesiai,  gal  metai,  norėjo  pa¬ 
matyt  Ameriką:  Niujorką,  Floridos  žemumas.  Keliaudavome  ko¬ 
ne  kasdieną,  naktimis,  kai  manė,  jog  miegu,  motina  dėliodavo 
kortas.  Lisabonoje  įlipom  į  kreiserį,  įsidarbinome  virtuvėje.  Dar¬ 
bą  baigdavome  antrą  trečią  valandą  ryto,  o  keldavomės  auštant. 
Kas  naktį  čia  pat,  ant  gulto,  dėliojamos  kortos,  slidžios  nuo 
senumo  ir  pagarbaus  rankų  prisilietimo.  Sau  pačiai  šnabžda  kortų 
vardus,  kas  naktį  vis  giliau  grimzdama  į  sumaišties  pinkles,  ku¬ 
rios  galiausiai  ją  visą  paglemš. 

Kardų  dešimtukas,  mirtis.  Kardų  trejetas,  mirtis.  Kardų  dveje¬ 
tas,  mirtis.  Karieta.  Mirtis. 

Ta  karieta,  pasirodo,  buvo  Niujorko  taksi,  kai  vieną  vasaros 
vakarą  mudvi  vaikštinėjom  po  bakalėjos  parduotuves  judriose 
kinų  kvartalo  gatvėse.  Vis  tiek  geriau  nei  mirti  nuo  vėžio. 

Kai  po  devynių  mėnesių  man  gimė  dukrelė,  pavadinau  ją 
pagal  mūsų  abiejų  vardus.  Šitaip,  regis,  derėjo.  Jos  tėvas  nieka¬ 
da  nematė.  Aš  netgi  nežinau,  kuris  iš  jų  tai  buvo  mano  trumpų 
susiėjimų  nutrukusioje  grandinėje.  Argi  svarbu?  Galėčiau  kokį 
vidurnaktį  nulupusi  obuolį,  mesti  žievę  per  petį  ir  sužinoti  jo 


iš  SKAITINIAI.ORG 

inicialus,  bet  niekada  nesiteikiau  šito  daryti.  Per  didelis  balas¬ 
tas  kausto  judėjimą. 

Ir  vis  tik...  Išvykus  iš  Niujorko,  vėjai  pūtė  ne  taip  smarkiai, 
ne  taip  dažnai.  Ir  ar  nebuvo  taip,  kad  kai  kiekvienąkart  palikda¬ 
vome  kokią  vietą,  mus  apimdavo  kažkoks  sielvartas,  kažkoks  gai¬ 
lestis?  Manau,  kad  taip  ir  buvo.  Dvidešimt  penkeri  metai,  ir 
štai  pavasaris  jau  ima  pavargti,  lygiai  kaip  mama  pavargdavo 
paskutiniaisiais  metais.  Susigriebiu,  jog  žiūriu  į  saulę  ir  spėlio- 
ju,  kaip  atrodys  saulėtekis  virš  to  paties  horizonto  po  penkerių, 
gal  po  dešimties  ar  dvidešimties  metų.  Nuo  šios  minties  apima 
keistas  svaigulys,  baimė  ir  ilgesys.  O  kaip  Anūką,  mano  maža 
svetimšalė?  Šaunus  nuotykis,  kuriuo  taip  ilgai  gyvenome,  pasi¬ 
rodo  skirtingoje  šviesoje  dabar,  kai  esu  motina.  Matau  save  ko¬ 
kia  buvau:  tamsiaodė  mergaitė  ilgais  nešukuotais  plaukais,  pa¬ 
dėvėtais  drabužiais  iš  labdaros  parduotuvės,  kuri  vargsta  su  ma¬ 
tematika,  su  geografija  —  Kiek  duosite  duonos  už  du  frankus ?  Kaip 
toli  nuvažiuosime  traukiniu  su  bilietu  už  penkiasdešimt  markių ?  - 
nenorėčiau,  kad  ir  jai  būtų  tas  pat.  Galbūt  dėl  to  paskutinius 
penkerius  metus  likome  Prancūzijoje.  Pirmąkart  gyvenime  tu¬ 
riu  sąskaitą  banke.  Turiu  prekybos  verslą. 

Mano  motina  visa  tai  niekintų.  O  gal  ir  man  pavydėtų.  Pa¬ 
miršk  save,  jei  gali,  būtų  man  pasakiusi.  Pamiršk  kas  esi.  Kol  gali 
tai  pakelti.  Bet  vienų  dienų,  mano  mergele,  vienų  dienų  įkliūsi. 
Žinau. 

Šiandien  atidariau  kaip  paprastai.  Tik  rytui,  nes  po  pietų 
leisiu  sau  pusdienį  pabūti  su  Anūką,  o  šį  rytą  mišios,  aikštėje 
bus  pilna  žmonių.  Vėl  įsitvirtino  pilkas  vasaris,  dabar  lyja,  sting¬ 
dantis  smulkus  lietus  blizgina  šaligatvius,  o  dangui  suteikia  se¬ 
no  alavo  atspalvį.  Anūką  už  prekystalio  skaito  vaikiškų  eilėraš¬ 
čių  knygelę,  seka  pro  praviras  duris,  kaip  virtuvėje  ruošiu  pyra- 

gaičius  iš  šokolado,  džiovintų  vaisių  ir  migdolų.  Tai  mano  pa¬ 
čios  mėgstamiausi,  prancūzų  vadinami  mendiants  -  elgetomis, 
nes  prieš  daugelį  metų  juos  pardavinėdavo  elgetos  ir  čigonai  - 
tamsaus,  pieniško  arba  balto  šokolado  biskvitai,  ant  viršaus  pa¬ 
barstyti  tarkuota  citrinos  žievele,  smulkintais  migdolais  ir  stam¬ 
biomis  Malagos  razinomis.  Anūką  mėgsta  baltus,  o  man  labiau 
patinka  tamsūs,  su  puikiausia  70  %  glazūra...  Tropikų  paslap¬ 
timis  atsiduodantis  kartokas  skonis  švelniai  glosto  liežuvį.  Mo¬ 
tina  tą  irgi  niekintų.  Bet  tai  taipogi  magija. 

Penktadienį  greta  šokoladinės  prekystalio  pastačiau  komplek¬ 
tą  baro  taburečių.  Dabar  šiek  tiek  panašu  į  restoranus,  kuriuose 
lankydavomės  Niujorke  —  raudonos  odos  kėdės  chromo  kojelė¬ 
mis,  nuotaikingas  kičas.  Sienos  ryškiai  geltonos.  Viename  kam¬ 
pe  linksmai  įsitaisęs  Puatu  senas  oranžinis  fotelis.  Iš  kairės  ant 
stovo  valgiaraštis,  parašytas  Anukos  ranka  ir  nuspalvintas  oran¬ 
žinėmis  bei  raudonomis  spalvomis: 


Karštas  šokoladas  10  fr. 

Šokoladas  espreso . 15  fr. 

Šokočino  . 12  fr. 

Moka .  12  fr. 


Praeitą  naktį  iškepiau  pyragą,  puode  ant  židinio  karštas  šo¬ 
koladas  laukia  pirmo  kliento.  Patikrinu,  ar  toks  pat  valgiaraštis 
gerai  matomas  pro  langą  ir  taip  pat  laukiu.  Pro  vos  pravertas 
duris  sklinda  aštrus  kepinių  ir  saldumynų  kvapas.  Pagaunu 
kelis  ilgesingus  žvilgsnius  į  jo  šaltinį,  bet  akys  staigiai  nusisu¬ 
ka,  gūžteli  pečiai,  ryžtingai  ar  gal  paprasčiausiai  iš  pykčio  su¬ 
sispaudžia  lūpos,  ir  jie  nueina  šalin,  atstatę  pakumpusius,  pa¬ 
vargusius  pečius  vėjui,  tarsi  koks  angelas  su  liepsnojančiu  ka¬ 
laviju  būtų  užtveręs  jiems  kelią  vidun. 

Reikia  laiko,  tariu  sau  pačiai.  Tokie  dalykai  užtrunka.  Bet 
mane  vis  tiek  užlieja  kažkoks  nekantravimas,  beveik  pyktis.  Ko¬ 
dėl  šie  žmonės  tokie?  Ko  jie  neina?  Išmuša  dešimt,  po  to  vie¬ 
nuolika.  Matau,  kaip  žmonės  eina  į  kepyklą  priešais,  kaip  išei¬ 
na,  po  pažastimi  pasikišę  kepalėlius.  Lietus  liovėsi,  nors  dangus 
paniuręs.  Vienuolika  trisdešimt.  Keli  aikštėje  dar  užtrukę  žmo¬ 
nės,  pasuka  į  namus  ruošti  sekmadieninių  pietų.  Berniukas  su 
šunimi  apeina  bažnyčios  kampą,  apdairiai  laikosi  atokiau  var¬ 
vančio  laštako.  Beveik  nežvilgteli,  praeina  pro  šalį. 

Prakeikimas.  Būtent  dabar,  kai  maniau  pradedanti  prasimuš¬ 
ti.  Ko  jie  neateina?  Argi  nemato,  ar  neužuodžia?  Ką  dar  turė¬ 
čiau  padaryti? 

Anūką,  visad  jautri  mano  nuotaikoms,  prieina  manęs  apkabinti. 

—  Mamyte,  neverk. 

Aš  neverkiu.  Niekada  neverkiu.  Jos  plaukai  man  kutena  veidą, 
iš  baimės,  jog  kada  nors  galiu  jos  netekti,  staiga  apsvaigsta  galva. 

—  Tai  ne  tavo  kaltė.  Mes  stengėmės.  Viską  darėm  teisingai. 

Tai  tiesa.  Net  pakabinome  maišelius  su  kedru  ir  levanda,  kad 
saugotų  nuo  blogio.  Pabučiuoju  ją  į  galvą.  Ant  mano  veido  kaž¬ 
kas  drėgna.  Kažkas,  gal  karčiai  saldūs  šokolado  garai  graužia  akis. 

—  Nieko  tokio,  chm/.  Neprivalome  jaudintis  dėl  to,  ką  jie 
daro.  Galime  ko  nors  atsigerti,  kad  pakeltume  nuotaiką. 

Užsikariame  ant  taburečių,  it  kokios  Niujorko  baro  mergi¬ 
nos,  kiekvienos  rankoje  puodelis  šokolado.  Anūką  geria  su  dan¬ 
tiji  grietinėle  ir  šokolado  gabaliukais,  aš  -  karštą  juodą  šokola¬ 
dą,  stipresnį  už  espreso.  Užsimerkiame  ir  kvapnių  garų  ūke  iš¬ 
vystame  ateinant  juos  —  du,  tris,  iškart  visą  tuziną  nušvitusiais 
veidais,  jie  atsisėda  šalia  mūsų,  pasitenkinimo  ir  džiugesio  iš¬ 
raiška  tirpdo  atšiaurumą  bei  abejingumą.  Skubiai  atsimerkiu, 


6  Brangute  (pranc.). 

Anūką  stovi  prie  durų.  Sekundę  matau  jai  ant  peties  tupinčią 
Šlepetę  trūkčiojančiais  ūsais.  Šviesa  už  jos  atrodo  kažkokia  šil¬ 
tesnė,  pakitusi.  Viliojanti. 

Pašoku  ant  kojų. 

-  Prašau,  nedaryk  to. 

Ji  sviedžia  į  mane  vieną  savo  paslaptingų  žvilgsnių. 

-  Aš  tik  bandžiau  padėti... 

—  Prašau.  —  Sekundę  ji  nepasiduoda,  jos  veidas  atkaklus.  It 
auksiniai  dūmai,  tarp  mūsų  sklando  kerai.  Būtų  taip  lengva, 
sako  jos  akys,  taip  lengva  nematomų  pirštų  spragtelėjimu,  ne¬ 
girdimų  balsų  šūksniu  sukviesti  žmones  vidun... 

—  Negalime.  Neprivalome.  —  Bandau  jai  paaiškinti.  Tai  mus 
išskiria.  Daro  skirtingas.  Jei  norime  likti,  turime  būti  kiek  įma¬ 
noma  panašesnės  į  juos.  Šlepetė  maldaujama  pažvelgia  į  mane, 
atrodo  it  ūsuota  dėmė  auksiniuose  šešėliuose.  Iš  lėto  užmerkiu 
akis,  o  kai  vėl  atsimerkiu,  jo  nebėra. 

—  Viskas  gerai,  —  tvirtai  tariu  Anūkai.  -  Mums  bus  viskas 
gerai.  Galime  palaukti. 

Pagaliau  pusę  trijų  kažkas  ateina. 

Pirma  jį  pamato  Anūką. 

-  Mama!  —  aš  iškart  atsistojau.  Tai  Reino,  viena  ranka  pri¬ 
dengęs  veidą  nuo  lašančio  tento,  kita  ant  durų  rankenos,  nesi¬ 
ryžta  žengti  vidun.  Išblyškęs  veidas  buvo  giedras,  bet  akyse 
kažkoks...  paslėptas  nepasitenkinimas.  Nežinia  kaip  suvokiau, 
jog  jis  ne  klientas.  Jam  įeinant,  šaižiai  dzingtelėjo  varpelis,  bet 
jis  neprisiartino  prie  prekystalio.  Liko  stovėti  tarpdury,  vėjas 
nešė  į  parduotuvės  vidų  sutanos  skvernus  lyg  juodo  paukščio 
sparnus. 

—  Pone.  —  Pamačiau,  kad  jis  su  nepasitikėjimu  nužvelgė  rau¬ 
donus  kaspinus.  —  Gal  galėčiau  jums  padėti?  Žinau,  ką  labiau¬ 
siai  mėgstate.  —  Instinktyviai  griebiausi  prekeiviško  gudravimo, 

tačiau  pasakiau  netiesą.  Neturėjau  jokio  supratimo  apie  šio  vy¬ 
ro  skonį.  Man  jis  -  tuščias  popieriaus  lapas,  ore  nubrėžti  tam¬ 
sūs  žmogaus  kontūrai.  Nejuntu  taško,  kuris  galėtų  mus  sieti, 
mano  šypsena  atsitrenkia  it  banga  į  uolą.  Primerkęs  akis,  Reino 
paniekinamai  pažiūrėjo  į  mane. 

-  Abejoju.  -  Jo  balsas  buvo  žemas  ir  malonus,  tačiau  po 
profesine  intonacija  jutau  paslėptą  neapykantą.  Prisiminiau  Ar- 
mandos  Vuazen  žodžius:  „Girdėjau,  kad  mūsų  ponulis  klebo¬ 
nas  jau  griežia  ant  jūsų  dantį.“  Kodėl?  Ar  tai  instinktyvus  nepa¬ 
sitikėjimas  tais,  kas  netiki?  O  gal  kas  nors  daugiau?  Po  prekysta¬ 
liu  slapčiomis  sukryžiavau  pirštus,  kad  apsisaugočiau  nuo  jo. 

-  Nesitikėjau,  kad  šiandien  atsidarysite. 

Dabar  jis  tikresnis  savimi,  nes  galvoja,  kad  mus  pažįsta.  Jo 
suspausta  šypsenėlė  primena  austrę,  balta  it  pienas  iš  kraštų  ir 
aštri  lyg  skustuvas. 

-  Norite  pasakyti,  todėl,  kad  sekmadienis?  -  apsimečiau  tikra 
nekaltybe.  —  Maniau,  jog  pasibaigus  mišioms,  visi  sugūžės  pas 
mane. 

Sis  grybštelėjimas  jam  neįgėlė. 

-  Pirmą  Gavėnios  sekmadienį?  -  Balsas  skambėjo  linksmai, 
bet  po  šia  linksmybe  slėpėsi  panieka.  -  Aš  taip  nemanyčiau. 
Lanskenė  gyvena  paprasti  žmonės,  ponia  Rošė,  -  pasakė  jis.  - 
Dievobaiminga  liaudis.  -  Jis  švelniai,  mandagiai  pabrėžė  prieš¬ 
paskutinį  žodį. 

-  Panelė  Rošė.  -  Pergalė  nedidelė,  tačiau  pakankama,  kad 
sumenkintų  jo  laimėjimą.  Jo  akys  staigiai  nukrypo  į  Anūką,  vis 
dar  sėdinčią  prie  prekystalio  su  aukšta  šokolado  stikline  ranko¬ 
je.  Jos  burna  buvo  išterliota  šokolado  putomis,  aš  vėl  pajutau  it 
staigų  dygtelėjimą  -  paniką,  protu  nepaaiškinamą  baimę  ją  pra¬ 
rasti.  Bet  kas  galėtų  man  ją  atimti?  Supykusi,  atstūmiau  šią  mintį. 
Ar  jis?  Tegu. tik  pabando. 

-  Žinoma,  -  atsakė  jis  pataikūniškai.  -  Panelė  Rošė.  Prašau 
man  atleisti. 

Aš  meiliai  nusišypsojau,  jutau,  kad  jis  tam  nepritaria.  Kažkas 
manyje  atkakliai  stengėsi  jam  įtikti;  kiek  per  garsiu  balsu  skam¬ 
bantis  vulgarus  pasitikėjimas  savimi  turėjo  paslėpti  mano  bai¬ 
mę. 

-  Taip  malonu  šioje  kaimo  aplinkoje  sutikti  supratingą  žmo¬ 
gų.-  Ir  mestelėjau  į  jo  pusę  labiausiai  svaiginančią  švytinčią  šyp¬ 
seną.  -  Noriu  pasakyti,  kad  mieste,  kur  gyvenome,  mums  nie¬ 
kas  apie  tai  neužsimindavo.  O  čia...  -  Įstengiau  pasirodyti  at¬ 
gailaujanti  ir  tuo  pat  metu  nesigailinti.  -  Noriu  pasakyti,  kad 
čia,  žinoma,  labai  miela,  žmonės  tokie  paslaugūs...  tokie  nuo¬ 
stabūs...  Bet  tai  ne  Paryžius,  ar  ne? 

Reino  sutiko  -  su  vos  pastebima  pašaipėle,  -  kad  ne,  ne 
Paryžius. 

-  Visiška  tiesa,  ką  pasakoja  apie  kaimo  bendruomenes,  - 
tęsiau  aš.  -  Kiekvienas  nori  žinoti  apie  tavo  reikalus.  Manau, 
jog  todėl,  kad  čia  taip  maža  pramogų,  -  maloniai  paaiškinau.  - 
Trys  parduotuvės  ir  bažnyčia.  Noriu  pasakyti...  -  nutraukiau 
kikendama.  -  Bet  jūs,  aišku,  visa  tai  žinote. 

Reino  oriai  linktelėjo. 

-  Gal  galėtumėte  paaiškinti  man,  panele... 

-  Ak,  vadinkite  mane  Viana,  -  įsiterpiau  aš. 

-  ...kodėl  nusprendėte  atvykti  į  Lanskenė?  -  Iš  pasibjaurėji¬ 
mo  jo  balsas  tapo  šilkinis,  plonos  lūpos  dar  panašesnės  į  austrę 
nei  bet  kada.  -  Sakote,  jog  čia  kiek  kitaip  nei  Paryžiuje.  -  Iš  jo 
akių  buvo  aišku,  kad  šis  skirtumas  liudija  visiškai  Lanskenė  nau¬ 
dai.  -  Tokia  krautuvėlė  kaip  ši,  -  glebia  elegantiška  ranka  abejin¬ 
gai  apvedė  parduotuvėlę  ir  jos  inventorių,  -  be  jokios  abejonės, 
specializuota,  turėtų  didesnį  pasisekimą  -  daugiau  derėtų  -  mies¬ 
te,  argi  ne?  Esu  įsitikinęs,  kad  Tulūzoje  arba  net  ir  Ažene...  - 

Dabar  žinojau,  kodėl  šįryt  neišdrįso  ateiti  nė  vienas  klientas. 
Tas  žodis  —  derėtų  —  įkūnijo  šaltą  it  ledas  pranašo  prakeiksmą, 
jo  pasmerkimą. 

Po  prekystaliu  įnirtingai  vėl  sukryžiavau  pirštus,  kad  nuo  jo 
apsiginčiau.  Reino  tėkštelėjo  sau  per  sprandą  lyg  kokio  vabz¬ 
džio  įgeltas. 

—  Nemanau,  jog  tik  miestams  suteikta  privilegija  pramo¬ 
gauti,  —  atšoviau.  -  Kiekvienam  kartais  reikia  šiek  tiek  praban¬ 
gos,  nors  truputį  patenkinti  savo  silpnybes. 

Reino  neatsakė.  Manau,  jog  buvo  kitokios  nuomonės. 

—  Šįryt  per  pamokslą  tikriausiai  skelbėt  priešingą  doktriną?  - 
išdrįsau  įžūliai  paklausti. 

Paskui,  kai  jis  vis  neatsakė,  pasakiau: 

—  Esu  tikra,  kad  šiame  miestelyje  mums  abiem  užteks  vie¬ 
tos.  Laisva  iniciatyva,  ar  tai  draudžiama? 

Iš  jo  išraiškos  galėjau  pastebėti,  jog  jis  suprato  iššūkį.  Akimir¬ 
ką  laikiau  jo  žvilgsnį,  stengiausi  likti  įžūli,  nepakenčiama.  Reino 
žengė  atatupstas  nuo  mano  šypsnio,  tarsi  gavęs  spjūvį  į  veidą. 

Ir  tyliai  ištarė: 

—  Žinoma. 

O,  pažįstu  jo  tipo  žmones.  Mudvi  su  mama  užtenkamai  jų 
prisižiūrėjome  lekiodamos  aplink  Europą.  Tokia  pati  mandagi 
šypsena,  panieka,  šaltumas.  Prie  minios  užtvindytos  Reimso  ka¬ 
tedros  moteriškei  iš  apkūnios  rankos  iškrito  smulki  moneta;  gru¬ 
pelė  vienuolių  nukreipia  į  jaunutę  Vianą  smerkiančius  žvilgs¬ 
nius,  kai  ši  puola  ją  čiupti,  plikais  keliais  ropodama  dulkėtu 
grindiniu.  Piktas  vyriškis  juoda  sutana  rimtai  šneka  su  motina; 
paskui  ji  baltu  veidu  bėga  iš  bažnyčios  šešėlio,  iki  skausmo  spaus¬ 
dama  mano  ranką...  Vėliau  sužinojau,  kad  bandė  prieiti  pas  jį 
išpažinties.  Kas  jai  šovė  į  galvą?  Galbūt  vienatvė,  poreikis  išsi¬ 
kalbėti,  prisipažinti  kažkam,  tik  ne  meilužiui.  Kažkam  supran- 

tančiu  veidu.  Bet  argi  ji  nematė?  Dabar  jo  veidas  ne  toks  supra¬ 
tingas,  iškreiptas  nevilties  pykčio.  Tai  nuodėmė,  mirtina  nuo¬ 
dėmė...  Ji  turi  palikti  vaiką  gerų  žmonių  globai.  Jei  myli  mažą¬ 
ją  -  kuo  ji  vardu?  Ana?  Jeigu  ją  myli,  tuomet  privalo  —  privalo  - 
pasiaukoti.  Jis  žino  vienuolyną,  kur  ja  galės  pasirūpinti.  Paėmė 
jos  ranką,  traiškydamas  pirštus.  Ar  ji  nemyli  savo  vaiko?  Ar  ne¬ 
nori  būti  išgelbėta,  išganyta?  Ne?  Ne? 

Tą  naktį  mano  motina  verkė  sūpuodama  mane  ant  rankų.  Iš 
ryto  palikome  Reimsą,  buvome  panašios  į  vagiles  daugiau  nei 
visada,  ji  nešė  mane  prispaudusi  prie  savęs  it  pagrobtą  lobį,  de¬ 
gančios  akys  slapčiomis  dairėsi  į  šalis. 

Supratau,  kad  jis  buvo  ją  beveik  įtikinęs  mane  palikti.  Po  to 
ji  dažnai  manęs  klausdavo,  ar  esu  laiminga  su  ja,  ar  nesiilgiu 
draugų,  namų...  Kad  ir  kiek  atsakinėdavau:  taip,  ne,  ne,  kad  ir 
kiek  ją  bučiuodavau,  sakydavau,  kad  dėl  nieko,  nieko  nesigai¬ 
liu,  vis  tiek  kažkas  liko  apnuodyta.  Metų  metais  bėgom  nuo 
kunigo,  Juodojo  vyro,  o  kai  jo  veidas  vėl  ir  vėl  pasirodydavo 
dėliojant  kortas,  ateidavo  laikas  vėl  bėgti,  slėptis  nuo  tamsos, 
kurią  atvėrė  jos  širdyje. 

Ir  štai  jis  vėl  pasirodė,  kaip  tik  tuomet,  kai  patikėjau,  kad 
mudvi  su  Anūką  pagaliau  radome  savo  vietą.  Stovi  prie  durų  lyg 
angelas  ties  vartais. 

Na,  šį  sykį,  prisiekiu,  nebėgsiu.  Kad  ir  ką  bedarytų.  Kad  ir 
nuteiktų  prieš  mane  šios  vietos  žmones.  Jo  veidas  ramus  ir  tik¬ 
ras  kaip  atversta  bloga  korta.  Jis  pasiskelbė  esąs  mano  priešas,  - 
o  aš  jo,  —  taip  aiškiai,  lyg  būtume  tą  garsiai  pasakę. 

—  Aš  tokia  patenkinta,  kad  mudu  vienas  kitą  suprantam.  - 
Mano  balsas  skamba  linksmai,  bet  šaltai. 

-  Aš  taip  pat. 

Kažkas  jo  balse,  kažkokia  šviesa,  kurios  anksčiau  nebuvo,  verčia 
mane  suklusti.  Stebėtina,  bet  jis  džiaugiasi  tuo  -  dviejų  priešų 


iš  SKAITINIAI.ORG 

stojimu  į  mūšį;  jo  apsišarvavęs  tikrumas  nepalieka  vietos  min¬ 
čiai,  jog  gali  pralaimėti. 

Jis  pasisuka  eiti,  labai  korektiškas,  pakreipęs  galvą  tik  tiek, 
kiek  reikia.  Tik  tiek.  Mandagi  panieka.  Aštrus  ir  nuodingas  tei¬ 
siųjų  ginklas. 

-  Pone  klebone!  —  Jis  sekundei  atsisuka,  aš  įbruku  jam  į  ran¬ 
ką  mažą  kaspinu  perrištą  pakelį.  -  Tai  jums.  Dykai.  —  Mano 
šypsena  neleidžia  atsisakyti,  apstulbęs  ir  sutrikęs,  jis  paima  pa¬ 
kelį.  —  Dėkoju  už  suteiktą  malonumą. 

Jis  vos  suraukia  kaktą,  tarsi  mintis  apie  man  suteiktą  malo¬ 
numą  jį  skaudintų.  —Bet  aš  tikrai  nemėgstu... 

-  Niekai.  —  Mano  gyvas  tonas  užkerta  kelią  bet  kokiems  prieš¬ 
taravimams.  —  Esu  tikra,  kad  šitie  jums  patiks.  Jie  man  taip 
primena  jus. 

Manau,  jog  po  jo  išorine  ramybe  slepiasi  išgąstis.  Po  to  jis 
išeina  į  pilką  lietų,  jo  rankoj  baltuoja  pakelis.  Pastebiu,  kad  jis 
nebėga  po  pastoge,  bet  žengia  tokiu  pat  vienodu  žingsniu,  ne¬ 
abejinga  išraiška  žmogaus,  kuris  mėgaujasi  net  ir  nedideliais  ne¬ 
patogumais. 

Man  patinka  galvoti,  kad  jis  valgys  šokoladus.  Labiau  tikėti¬ 
na,  kad  juos  kam  nors  atiduos,  bet  man  patinka  galvoti,  kad 
bent  atriš  pakelį  ir  apžiūrės...  Tikriausiai  užmes  bent  kartelį 
akį  iš  smalsumo. 

Jie  man  taip  primena  jus. 

Tuzinas  mano  geriausių  kiatres  de  Saint  Malo7,  mažų  plokš¬ 
čių  šokoladukų,  kurių  forma  panaši  į  stipriai  užspaustas  austrių 
kriaukles. 


7  Saint  Malo  austrės  (pranc.). 

Vasario  18 


Antradienis 


Vakar  penkiolika  klientų.  Šiandien  trisdešimt  penki.  Tarp  jų  — 
Gijomas,  pirko  ragelį  florentinų  ir  puodelį  šokolado.  Su  juo  bu¬ 
vo  Šarlis,  paklusniai  susirangė  po  taburete,  o  Gijomas  karts  nuo 
karto  įmesdavo  po  gabalėlį  rudo  cukraus  į  jo  laukiančius  nepa¬ 
sotinamus  nasrus. 

Užtrunka,  man  sako  Gijomas,  kol  Lanskenė  priima  atvykė¬ 
lį.  Praeitą  sekmadienį,  sako  jis,  klebonas  pasakė  tokį  tulžingą 
pamokslą  abstinencijos  tema,  kad  „Dangiškųjų  migdolų“  ati¬ 
darymas  tą  patį  rytą  pasirodė  tiesiog  Bažnyčios  įžeidimu.  Ka¬ 
rolina  Klermon,  kuri  pradėjo  laikytis  dar  vienos  iš  savo  dietų, 
buvo  itin  kandi,  garsiai  pasakodama  savo  draugėms  kongrega¬ 
cijoje,  kad  tai  Tiesiog  pritrenkia,  panašu  į  Romos  dekadansą, 
mano  mielos,  ta  moteris  galvoja  galinti  paprasčiausiai  įsiveržti  į 
miestą  lyg  kokia  Sakos  karalienė,  bjauru  žiūrėti,  kaip  šeria  šoko¬ 
ladais  tą  savo  pavainikį  kaip  kokia. . .  Be  to,  nieko  ypatinga,  ma¬ 
no  mielos,  ir  taip  brangu.  Visos  ponios  priėjo  bendros  išvados, 
jog  „tai“  —  kad  ir  kas  šitai  būtų  -  netvers.  Dviejų  savaičių 
nereiks,  o  manęs  jau  nebebus  mieste.  Nuo  vakardienos  mano 
klientų  skaičius  dvigubai  padidėjo,  tarp  jų  ir  ponios  Klermon 
bičiulių,  kurios  plačiai  išplėstomis  akimis,  gal  ir  kiek  droviai, 
viena  kitai  pasakojo,  jog  joms  paprasčiausiai  smalsu  visa  tai 
savo  akimis  pamatyti. 

Žinau,  ką  jos  visos  labiausiai  mėgsta.  Tai  įgūdis,  profesinė 
paslaptis,  kaip  būrimas  iš  delno.  Mano  motina  juoktųsi  iš  tokio 
sugebėjimų  švaistymo,  bet  aš  neturiu  noro  giliau  tyrinėti  jų 

gyvenimų.  Nenoriu  žinoti  jų  paslapčių  ar  giliausių  minčių.  Man 
nereikia  nei  jų  baimės,  nei  dėkingumo.  Prijaukinta  alchemike, 
pasakytų  ji  apie  mane  su  švelnia  panieka,  užsiimanti  namų  ma¬ 
gija,  kai  tuo  tarpu  galėtų  daryti  stebuklus.  Bet  aš  mėgstu  šiuos 
žmones.  Man  patinka  jų  smulkūs  savi  reikalai.  Labai  lengvai 
galiu  skaityti  jų  akis,  jų  lūpas:  štai  tas  su  lašeliu  kartėlio  mėgau¬ 
sis  mano  pikantiškomis  apelsinų  pynutėmis,  o  anas  su  saldžia 
šypsenėle  -  egocentriškomis  abrikosų  širdelėmis;  tai  merginai 
vėjo  sutaršytais  plaukais  patiks  „elgetos“,  o  va  šiai  gyvai  judriai 
moteriškei  -  šokoladiniai  braziliški  riešutai.  Gijomui  patinka 
florentinai,  jis  valgo  juos  laikydamas  virš  lėkštelės,  kad  nepri¬ 
trupintų  savo  švariuose  viengungio  namuose.  Narsiso  pomėgis 
dvigubo  šokolado  triufelių  išduoda  švelnią  širdį  po  šiurkščia  iš¬ 
ore.  Karolinai  Klermon  šiąnakt  tikriausiai  sapnuosis  skrudinti 
kieti  saldainiai,  todėl  pabus  alkana  ir  suirzusi.  O  vaikams...  Šo¬ 
koladiniai  kamuoliukai,  baltos  sagos,  apibarstytos  spalvotais  ver- 
mišeliais,  meduoliai  paauksuotais  krašteliais,  vaisių  marcipanai 
klostuoto  popieriaus  lizduose,  žemės  riešutų  traškučiai,  šokola¬ 
dinės  kekės,  sausainiai,  figūriniai  asorti  pusės  kilogramo  dėžė¬ 
se...  Pardavinėju  sapnus,  svajones,  mažytes  paguodas,  saldžias 
nekaltas  pagundas,  kad  su  trenksmu  nusodinčiau  nesuskaičiuo¬ 
jamą  gausybę  šventųjų  ant  riešutų  ir  rytietiškų  saldumynų. 

Argi  tai  blogai? 

Klebonas  Reino  turbūt  mano,  kad  taip. 

-  Šen,  Šarli.  Šen,  vaikine.  -  Kai  Gijomas  kalba  su  savo  šuni¬ 
mi,  jo  balsas  šiltas,  bet  visada  truputį  liūdnas.  Jis  man  sakė,  kad 
nusipirko  jį,  kai  mirė  jo  tėvas.  Tai  buvo  prieš  aštuoniolika  me¬ 
tų.  Tačiau  šuns  amžius  trumpesnis  negu  žmogaus,  tad  jiedu 
drauge  suseno. 

—  Va,  čia.  —  Jis  atkreipia  mano  dėmesį  į  auglį  po  Šarlio  smak¬ 
ru.  Šis  maždaug  sulig  vištos  kiaušiniu,  iškilęs  it  guobos  gum- 

bas.  -  Jis  auga.  -  Pertrauka,  kurios  metu  šuo  su  pasimėgavimu 
įsirėžia,  pakelia  vieną  koją,  kai  šeimininkas  jam  kaso  pilvą.  - 
Veterinaras  sako,  kad  nieko  negalima  padaryti. 

Imu  suvokti  kaltės  ir  meilės  žvilgsnį,  kurį  matau  Gijomo 
akyse. 

-  Juk  negali  seno  žmogaus  užmigdyti,  -  rimtai  sako  jis  man.  - 
Jei  dar  teberusena,  -  jis  stengiasi  rasti  tinkamus  žodžius,  -  šio¬ 
kia  tokia  gyvybė.  Šarlis  nekenčia.  Ne  iš  tikrųjų.  -  Aš  linkteliu, 
suvokiu,  jog  bando  save  įtikinti.  -  Vaistai  kontroliuoja. 

Kol  kas.  Šie  žodžiai  skambėjo,  nors  nebuvo  ištarti. 

-  Žinosiu,  kai  ateis  laikas.  -  Jo  akys  švelnios,  nors  išsigandu¬ 
sios.  —  Žinosiu,  ką  daryti.  Nebijosiu.  Iki  pat  stiklinės  viršaus 
pripilu  jam  šokolado,  apibarstau  putas  kakavos  pudra,  bet  Gi- 
jomas  pernelyg  užsiėmęs  šunimi,  kad  tai  pastebėtų.  Šarlis  apsi¬ 
verčia  ant  nugaros,  atlošia  galvą. 

-  Ponas  klebonas  sako,  kad  gyvūnai  neturi  sielos,-  švelniai 
ištaria  Gijomas.  —  Sako,  turėčiau  išvaduoti  Šarlį  nuo  kančių. 

-  Visi  turi  sielas,  -  atsakau.  -  Taip  man  sakydavo  mama. 
Visi,  net  daiktai. 

Jis  linkteli,  yra  vienas  užburtame  baimės  ir  kaltės  rate. 

-  Ką  be  jo  veikčiau?-  klausia  jis,  vis  dar  atsukęs  veidą  į  šunį, 
aš  suprantu,  kad  jis  pamiršo,  jog  esu  čia.  -  Ką  be  tavęs  veikčiau? 

Tyliame  įtūžyje  sugniaužiu  kumštį  už  prekystalio.  Pažįstu 
tą  išraišką  -  baimės,  kaltės,  godumo  -  kaip  gerai  tai  pažįstu. 
Taip  atrodė  mano  motinos  veidas  aną  Juodojo  vyro  naktį.  Gijo¬ 
mo  žodžiai  -  Ką  be  tavęs  veikčiau ?  —  tai  žodžiai,  kuriuos  ji  man 
šnabždėjo  visą  tą  nelaimingą  naktį.  Kai  pažvelgiu  į  savo  veidro¬ 
dį  paskutinį  kartą  vakare,  pabudusi  nuo  vis  didėjančios  baimės 
-  žinojimo,  tikrumo,  -  kad  mano  pačios  dukrelė  slysta  man  iš 
rankų,  kad  jos  netenku,  kad  jos  neteksiu,  jei  nerasiu  Vietos... 
matau  tokią  pat  išraišką  savo  veide. 

Apkabinu  Gijomą.  Jis  sekundę  įsitempia,  nepratęs  prie  kon¬ 
takto  su  moterimi.  Po  to  atsileidžia.  Juntu,  kaip  iš  jo  bangomis 
išplaukia  sielvarto  galia. 

—  Viana,  —  švelniai  prataria  jis.  —  Viana. 

—  Nieko  tokio,  kad  šitai  jaučiate,  —  tvirtai  jam  pareiškiu.  — 
Tai  leidžiama. 

Apačioje  tupintis  Sarlis  išloja  savo  pasipiktinimą. 

Šiandien  uždirbome  beveik  tris  šimtus  frankų.  Pirmą  kartą, 
pakaktų  net  jei  prireiktų  nutraukti  prekybą.  Pasakiau  tą  Anū¬ 
kai,  kai  grįžo  iš  mokyklos,  bet  ji  atrodė  sutrikusi,  veidas  ne¬ 
įprastai  sustingęs.  Žvilgsnis  sunkus  ir  tamsus,  it  debesys  prieš 
artėjančią  audrą. 

Paklausiau,  kas  jai. 

—  Tai  Žano.  —  Jos  balsas  buvo  neišraiškingas.  —  Jo  mama 
sako,  kad  jam  daugiau  negalima  su  manimi  žaisti. 

Prisiminiau  Žano  vilko  kostiumu  per  Užgavėnių  karnavalą, 
aukštą  ir  liesą  septynerių  metų  berniuką  pasišiaušusiais  plau¬ 
kais  ir  įtaria  išraiška.  Praeitą  vakarą  jiedu  su  Anūką  žaidė  aikštė¬ 
je,  bėgiojo  šūkaliodami  mįslingus  karo  šūkius,  kol  nesutemo.  Jo 
motina  -  Žolina  Dru,  viena  iš  dviejų  pradinių  klasių  mokytojų, 
Karolinos  Klermon  bičiulė. 

—  Na?  —  neutraliai  paklausiau.  —  Ir  ką  gi  ji  sako? 

—  Ji  sako,  kad  mano  bloga  įtaka.  —  Ir  mestelėjo  į  mane  niūrų 
žvilgsnį.  —  Todėl,  kad  neinam  į  bažnyčią.  Todėl,  kad  tu  atidarei 
šokoladinę  sekmadienį. 

Tu  atidarei  šokoladinę  sekmadienį. 

Pažvelgiau  į  ją.  Norėjau  ją  apkabinti,  bet  jos  nepalenkiamai 
priešiška  laikysena  man  kėlė  nerimą.  Pasistengiau,  kad  mano 
balsas  liktų  ramus. 

-  O  ką  mano.  Žano?  —  švelniai  paklausiau. 

—  Jis  negali  nieko  padaryti.  Ji  visada  tenai.  Stebi. 

Antikos  balsas  tapo  spiegiantis,  spėjau,  jog  ji  tuoj  pravirks.  —  Ko¬ 
dėl  visuomet  turi  taip  nutikti?  —  paklausė  ji.  —  Kodėl  aš  niekada. . 

Ji  dėjo  pastangas,  kad  nutrauktų  frazę,  liesa  krūtinė  tvinkčiojo. 

—  Turi  kitų  draugų,  —  tai  tiesa,  vakar  vakare  jų  lakstė  kokie 
keturi  ar  penki,  nuo  jų  švilpimo  ir  juoko  aidėjo  aikštė. 

—  Tai  Žano  draugai. 

Supratau,  ką  norėjo  tuo  pasakyti.  Lujisas  Klermonas.  Luiza 
Puatu.  Jo  draugai.  Be  Žano  grupelė  iškart  subyrėtų.  Man  staiga 
dilgtelėjo  širdį  dėl  dukters,  kuri  apsupa  save  nematomais  drau¬ 
gais,  kad  apgyvendintų  aplink  atsiradusią  tuštumą.  Egoistiška  įsi¬ 
vaizduoti,  kad  motina  gali  visiškai  ją  užpildyti.  Egoistiška  ir  akla. 

—  Galėtume  vaikščioti  į  bažnyčią,  jei  nori.  —  Mano  balsas 
buvo  švelnus.  —  Bet  žinai,  kad  tai  nieko  nepakeistų. 

Tada  ji  kaltinamu  tonu  paklausė: 

-  Kodėl  nepakeistų?  Jie  netiki.  Jiems  Dievas  nerūpi.  Jie  pa¬ 
prasčiausiai  eina. 

Aš  su  kažkokiu  kartėliu  nusišypsojau.  Šešerių  metų,  o  jau 
sugeba  mane  nustebinti  savo  giliu  ir  taikliu  įžvalgumu. 

—  Gal  ir  tiesa,  —  atsakiau.  —  Bet  ar  tu  norėtum  būti  tokia  kaip  jie? 

Ciniškas,  abejingas  gūžtelėjimas  pečiais.  Ji  perkėlinėjo  svorį  nuo 
vienos  kojos  ant  kitos,  tarsi  baimindamasi,  jog  imsiu  skaityti  pa¬ 
skaitą.  Ieškojau  žodžių  kaip  paaiškinti.  Tačiau  visa,  apie  ką  galėjau 
galvoti,  buvo  mano  motinos  priblokštas  veidas,  kai  mane  sūpavo  ir 
kone  su  įtūžiu  murmėjo:  Ką  be  tavęs  daryčiau i  Ką  daryčiau? 

O,  jau  seniai  ją  šito  išmokiau;  kalbėjau  apie  Bažnyčios  veid¬ 
mainystę,  raganų  medžioklę,  klajūnų  ir  kitatikių  persekiojimą. 
Ji  supranta.  Tačiau  žinojimas  ne  taip  paprastai  perkeliamas  į 
kasdienį  gyvenimą,  suderinamas  su  draugo  netektimi. 

—  Tai  nesąžininga.—  Jos  balsas  buvo  dar  maištingas,  priešiš¬ 
kumas  nuslūgo,  bet  ne  visiškai. 

Kaip  ir  plėšimų  Šventojoje  Žemėje,  Žanos  d’Ark  sudegini¬ 
mo  ant  laužo,  ispanų  inkvizicijos  palikti  pėdsakai.  Gerai  tą  ži¬ 
nojau,  bet  žodžiai  buvo  nereikalingi.  Jos  veidas  buvo  įsitempęs, 
skausmingas.  Jei  parodyčiau  bent  vieną  silpnumo  ženklą,  ji  at¬ 
sigręžtų  prieš  mane. 

-  Susirasi  kitų  draugų.  -  Tai  buvo  silpnas,  nė  kiek  neguo¬ 
džiantis  atsakymas.  Anūką  su  panieka  pažvelgė  į  mane. 

-  Bet  aš  noriu  šito.  —  Jos  tonas  buvo  keistai  brandus,  keistai 
pavargęs,  kai  ji  pasisuko  eiti.  Jos  akys  buvo  pilnos  ašarų,  tačiau 
ji  nepuolė  prie  manęs,  kad  paguosčiau.  Staiga  pribloškiamai  aiš¬ 
kiai  išvydau  ją  -  vaiką,  jaunuolę,  suaugusią  ir  svetimą  man,  ko¬ 
kia  kada  nors  taps,  —  ir  kone  surikau  iš  pasimetimo  ir  siaubo, 
tarsi  mūsų  padėtys  būtų  kažkaip  pasikeitusios  vietomis  -  ji  su¬ 
augusi,  o  aš  vaikas. 

Prašau !  Ką  be  tavęs  daryčiau, ? 

Bet  leidau  jai  nueiti,  nė  žodžio  netarusi,  skausmingai  troš¬ 
kau  ją  sulaikyti,  tačiau  pernelyg  gerai  suvokiau,  kad  tarp  mūsų 
iškilo  aklina  siena.  Žinau,  vaikai  gimsta  laukiniai.  Geriausia,  ko 
galiu  tikėtis,  tai  truputis  švelnumo,  nors  tariamo  paklusnumo. 
Tačiau  po  matoma  išore  laukiniškumas  išlieka,  atkaklus,  neža¬ 
botas  ir  svetimas. 

Ji  iš  tikrųjų  liko  tyli  visą  vakarą.  Kai  guldžiau  ją  į  lovą,  atsisa¬ 
kė  klausytis  mano  istorijos  ir  man  užgesinus  šviesą,  dar  ilgas 
valandas  neužmigo.  Girdėjau  iš  savo  tamsaus  kambario,  kaip 
vaikštinėja  ten  ir  atgal,  karts  nuo  karto  šnekasi  pati  su  savim  — 
arba  su  Šlepete  —  nuožmiais  staccato  garsais,  per  tyliai,  kad  galė¬ 
čiau  girdėti.  Daug  vėliau,  kai  buvau  tikra,  jog  ji  miega,  įsėlinau 
į  jos  kambarį  užgesinti  šviesos,  radau  ją  kojūgaly,  susirangiusią 
nepatogia,  bet  tokia  jaudinančia  poza,  kad  man  tiesiog  plyšo 
širdis.  Vienoje  rankoje  laikė  sugniaužusi  plastilino  figūrėlę.  Tai¬ 
sydama  patalus,  ją  ištraukiau,  ketinau  padėti  į  dėžę  su  Anukos 

žaislais.  Dar  buvo  šilta  nuo  jos  rankos,  dvelkė  tikru  pradinės 
mokyklos  kvapu,  paslapčių  šnabždesiais,  plakatų  dažais,  laik¬ 
raštiniu  popieriumi  ir  pusiau  pamirštais  draugais. 

Šešių  colių  ilgio  kruopščiai  nulipdyta  pagaliuko  formos  fi¬ 
gūrėlė  smeigtuku  nubrėžtomis  akimis  ir  burna,  per  liemenį  per¬ 
rišta  raudonu  siūlu  ir  kažko  -  vytelių  ar  sausų  žolių  -  prismaigs¬ 
tytu  viršugalviu,  kad  atrodytų  kaip  pasišiaušę  plaukai.  Ant  plas- 
tilininio  berniuko  kūno,  kaip  tik  virš  širdies  dailiai  išraižyta 
didžioji  J.  Po  ja,  pakankamai  arti,  kad  kiek  pridengtų  —  raidė  A. 

Tylomis  vėl  padėjau  figūrėlę  ant  pagalvės  šalia  jos  galvutės, 
užgesinau  šviesą  ir  išėjau.  Kiek  prieš  aušrą  ji  įšliaužė  į  mano 
lovą,  kaip  dažnai  darydavo,  kai  buvo  kūdikis,  —  pro  minkštus 
miego  apklotus  išgirdau  jos  šnabždesį: 

-Viskas  gerai,  mamyte,  aš  niekada  tavęs  nepaliksiu. 

Ji  kvepėjo  druska  ir  vaikišku  muilu,  stipriai  spaudė  mane 
savo  glėbyje  aplink  tvyrančioje  tamsoje.  Aš  liūliavau  ją,  liūlia¬ 
vau  save  pačią,  saldžiai  migdžiau  mus  abi  kone  skausmą  kelian¬ 
čioje  atvangoje. 

-  Myliu  tave,  mamyte.  Mylėsiu  tave  amžinai.  Neverk. 

Aš  neverkiau.  Niekada  neverkiu. 

Sapnų  kaleidoskope  mano  miegas  buvo  vargingas.  Pabudau 
auštant,  Anukos  ranka  buvo  užmesta  man  ant  veido,  panorau 
paniškai  bėgti,  pasiimti  Anūką  ir  bėgti,  bėgti...  Argi  galime 
čionai  gyventi?  Kokios  kvailės  buvom  manydamos,  jog  čia  jis 
mūsų  neras!  Juodasis  vyras  turi  daugelį  veidų,  nė  vienas  jų  nėra 
atlaidus,  visi  jie  žiaurūs  ir  keistai  pavydūs.  Bėk,  Viana.  Bėk,  Anū¬ 
ką.  Pamirškite  saldžius  sapnelius  ir  bėkite. 

Bet  ne  šį  kartą.  Jau  per  toli  esame  nubėgusios,  mudvi  su 
Anūką,  su  mama,  per  toli  nubėgusios  nuo  savęs  pačių. 

Šio  sapno  stengsiuos  tvirtai  laikytis. 

Vasario  19 

Trečiadienis 


Šiandien  mums  poilsio  diena.  Mokykla  uždaryta,  kol  Anūką 
žaidžia  Vagišių  kvartale,  sutiksiu  tiekėjus,  iškepsiu  pyragaičius 
visai  savaitei. 

Šis  menas  man  teikia  džiaugsmą.  Bet  kokia  kulinarija  yra 
savotiškas  raganavimas  -  parinkti  sudėtines  dalis,  jas  sumaišyti, 
sutrinti,  sulydyti,  paruošti  užpilus,  kvapus,  surasti  receptus  se¬ 
nose  knygose.  Be  to,  visa  tai  daroma  naudojant  tradicinius  vir¬ 
tuvės  rakandus  —  grūstuvę  ir  piestą,  kuriais  mano  motina  ruoš¬ 
davo  smilkalus,  -  naudoju  juos  paprastesniais  tikslais,  kai  prie¬ 
skoniai  ir  aromatinės  medžiagos  tarnauja  ne  tokiai  subtiliai, 
žemesnio  rango  kūniškai  magijai.  Šios  magijos  laikinumas  ma¬ 
ne  kaip  tik  žavi:  įdedama  šitiek  meistriškumo  ir  patirties,  ruo¬ 
šiant  malonumą,  kuris  trunka  trumpą  akimirką  ir  kurį  tik  ne¬ 
daugelis  gali  tikrai  įvertinti.  Motina  visada  su  atlaidžia  panieka 
žvelgė  į  mano  domėjimąsi.  Maistas  jai  buvo  ne  malonumas,  o 
varginanti  būtinybė,  kuri  kelia  rūpesčių,  kuria  mokame  už  savo 
laisvę.  Aš  vogdavau  restoranų  valgiaraščius,  su  ilgesiu  žvelgda¬ 
vau  į  cukrainių  vitrinas.  Buvau  dešimties  metų  —  gal  kiek  dau¬ 
giau,  kai  pirmąkart  paragavau  tikro  šokolado.  Bet  žavesys  pasili¬ 
ko.  It  žemėlapius  nešiojausi  galvoje  receptus.  Visokiausius  re¬ 
ceptus:  išplėštus  iš  judriose  geležinkelio  stotyse  paliktų  žurnalų, 
išprašytus  iš  kelyje  sutiktų  žmonių,  —  jie  tapo  mano  nuosavo 
rinkinio  neatskiriama  dalimi.  Pasikliaudama  kortomis  ir  būri¬ 
mu,  motina  nustatydavo  mūsų  beprotiškų  klajonių  po  Europą 
kryptį.  Kulinarija  buvo  mūsų  inkaras,  žymėdavo  neaiškių  sienų 

ribas.  Paryžius  kvepia  kepama  duona  ir  raguoliais,  Marselis  — 
žuviene  ir  keptu  česnaku.  Berlynas  —  tai  avižų  košė  su  rūgštynė¬ 
mis  ir  bulvių  salotos.  Romoje  už  dyką  valgiau  ledus  mažyčiame 
restoranėlyje  prie  upės.  Motina  neturėjo  laiko  tokiems  ženklams. 
Visi  jos  žemėlapiai  buvo  viduje,  visos  vietos  vienodos.  Net  ir 
tuomet  mudvi  buvome  skirtingos.  Na,  žinoma,  ji  mokė  mane 
ką  išmanė.  Kaip  įžvelgti  daiktų  ir  žmonių  šerdį,  matyti  jų  min¬ 
tis  ir  siekimus.  Vairuotojo,  kuris  sustojo,  išsuko  dešimt  kilo¬ 
metrų  iš  savo  kelio,  kad  mus  nuvežtų  į  Lioną,  bakalėjininkų, 
kurie  iš  mūsų  neėmė  pinigų,  policininko,  kuris  dėjosi  mūsų 
nepastebėjęs.  Aišku,  taip  būdavo  ne  visada.  Kartais  tai  nepavyk¬ 
davo  dėl  mums  nesuprantamų  priežasčių.  Kai  kurie  žmonės  yra 
neįskaitomi,  nepasiekiami.  Vienas  tokių  —  Fransis  Reino.  Net 
kai  nepasisekdavo,  toks  nenumatytas  brovimasis  į  žmogaus  vi¬ 
dų  mane  trikdydavo.  Visa  buvo  taip  lengva,  pernelyg  lengva. 
Kitas  dalykas,  kai  gamini  šokoladą,  kaip  dabar.  Tai  reikalauja 
savotiško  meistriškumo.  Tam  tikro  lengvo  prisilietimo,  vikru¬ 
mo,  kantrybės,  kurios  motina  niekada  neturėjo.  Bet  formulė 
visada  ta  pati.  Saugi.  Nekenksminga.  Ir  man  nereikia  žvelgti  į 
jų  širdis,  kad  pasiimčiau,  ko  man  reikia;  šiuos  norus  gali  ten¬ 
kinti  paprastai,  paprašius. 

Gajus,  mano  konditeris,  buvo  seniai  su  manim  pažįstamas. 
Gimus  Anūkai,  mudu  drauge  dirbome,  jis  man  padėjo  įsirengti 
pirmąjį  verslą  —  mažytę  konditeriją— šokoladinę  Nicos  priemies¬ 
tyje.  Dabar  jis  apsistojęs  Marselyje,  tiesiai  iš  Pietų  Amerikos 
importuoja  šokolado  žaliavą,  kuri  jo  fabrike  paverčiama  įvairio¬ 
mis  šokolado  rūšimis. 

Aš  naudoju  tik  pačią  geriausią.  Dangos  blokai  kiek  didesni 
už  statybines  plytas,  kiekvienąkart  tiekėjas  jų  pristato  po  vieną 
dėžę,  naudoju  visas  tris  rūšis  —  tamsų,  pienišką  ir  baltą.  Privalo 
būt  apdirbtas,  kad  taptų  permatomas  kaip  krištolas,  kad  po  to 

sukietėtų,  įgautų  trapumą  ir  gražų  blizgesį.  Kai  kurie  kondite¬ 
riai  perka  jau  apdirbtą,  o  aš  mėgstu  tą  daryti  pati.  Be  galo  žavu 
liesti  rankomis  negyvus  neapdirbtus  dangos  blokus,  rankomis 
-  niekada  nenaudoju  elektrinių  mikserių  —  trupinti  juos  į  di¬ 
džiulius  keraminius  kaistuvus,  tirpinti,  maišyti,  kiekvienąkart 
kruopščiai  matuoti  temperatūrą  cukraus  termometru,  kol  pa¬ 
siekiamas  reikiamas  karštis,  kad  įvyktų  permaina. 

Šio  bazinio  šokolado  virtimas  kvailo  išminčiaus  auksu  yra 
savotiška  alchemija,  mėgėjiška  magija,  kuria  džiaugtųsi  net  ma¬ 
no  motina.  Dirbdama  vėdinu  smegenis,  giliai  kvėpuoju.  Langai 
atidaryti,  nuo  skersvėjo  galėtų  būti  šalta,  jei  ne  karštos  krosnys, 
variniai  puodai,  nuo  tirpstančio  šokolado  kylantys  garai.  Sumi¬ 
šę  šokolado,  vanilės,  įkaitusio  vario  ir  cinamono  kvapai  svaigina, 
atnešdami  stiprų  laukinės  Amerikos  žemės,  karštą  sakingų  miš¬ 
kų  dvelksmą.  Dabar  keliauju  kaip  actekai  per  šventus  ritualus. 
Meksika,  Venesuela,  Kolumbija.  Montesumos  dvaras,  Korte¬ 
žas,  Kolumbas.  Apeigų  induose  burbuliuojantis  ir  putojantis 
dievų  maistas.  Kartus  gyvybės  eliksyras. 

Galbūt  Reino  tai  junta  mano  krautuvėlėje;  grįžta  į  laikus, 
kai  pasaulis  buvo  platesnis,  laukiniškesnis.  Prieš  Kristų  —  prieš 
Adonio  gimimą  Betliejuje  ir  Ozirio  aukojimą  per  Velykas  —  bu¬ 
vo  garbinama  kakavos  pupelė.  Jai  buvo  priskiriamos  magiškos 
savybės.  Kakavos  pupelių  nuovirą  gurkšnodavo  sėdėdami  ant 
aukojimo  šventyklų  laiptų;  jis  žadino  stiprią  ir  siaubingą  eksta¬ 
zę.  Ar  šito  jis  baiminasi?  Malonumo,  kuris  veda  į  nuopuolį, 
kūno  subtilaus  virsmo  ištvirkavimo  įnagiu?  Ne  jam  actekų  žy¬ 
nių  orgijos.  Vis  dėlto  tirpstančio  šokolado  garuose  ima  kažkas 
ryškėti  —  tai  vizija,  pasakytų  mano  motina,  -  aprūkęs  percepci¬ 
jos  pirštas,  kuris  rodo...  rodo... 

Tenai.  Sekundę  beveik  jau  turėjau,  pagavau.  Pro  blizgantį 
paviršių  prasiveržia  raibuliuojantys  garai.  Po  to  kitokie  -  iš  blyš- 

kių  ūkų,  lyg  kažką  slepiantys,  kažką  atskleidžiantys.  Akimirką 
beveik  mačiau  atsakymą,  jo  slepiamą  —  net  nuo  savęs  paties  - 
paslaptį,  su  baisiu  apskaičiavimu  slepiamą  raktą,  kuris  išjudins 
mus  visus. 

Būrimas  iš  šokolado,  sunkus  darbas.  Vizijos  neaiškios,  jas 
drumsčia  kylantys  kvapai,  kurie  temdo  protą.  Be  to,  aš  nesu 
mano  motina,  kuri  iki  pat  savo  mirties  dienos  išsaugojo  tokią 
didelę  pranašavimo  galią,  kad  mudvi  su  ja  turėjome  bėgti  it 
pamišusios  laukinės.  Tačiau,  kol  regėjimas  dar  neišsisklaidė,  esu 
tikra,  jog  kažką  matau  —  kambarys,  lova,  ant  lovos  guli  senis, 
baltame  veide  vietoj  akių  tuščios  duobės...  Ir  ugnis.  Ugnis. 

Ar  tai  turėjau  išvysti? 

Ar  tai  ir  yra  Juodojo  vyro  paslaptis? 

Privalau  sužinoti  jo  paslaptį,  jei  čia  pasiliksime.  Turiu  pasi¬ 
likti.  Kad  ir  ką  už  tai  sumokėčiau. 

Vasario  19 

Trečiadienis 


Savaitė,  tėve.  Ji  jau  praėjo.  Viena  savaitė.  Bet  atrodo  ilgiau.  Su¬ 
pratimas,  kodėl  ji  mane  taip  neramina,  pranoksta  mano  galias. 
Tačiau  aišku,  kas  ji  tokia.  Anądien  ją  aplankiau,  norėjau  aptarti 
su  ja,  kodėl  sekmadienį  atidarė  krautuvę.  Vieta  pasikeitė,  oras 
persisunkęs  gluminančiais  imbiero  ir  prieskonių  kvapais.  Sten¬ 
giausi  nežiūrėti  į  lentynas  su  saldainiais:  dėžutės,  juostelės,  su¬ 
rišti  pastelinių  spalvų  kaspinai,  auksu  sidabru  žėrinčios  cukrin- 
tų  migdolų  krūvos,  cukrintos  žibuoklės  ir  šokoladiniai  rožių  la¬ 
peliai.  Ta  vieta  dabar  primena  buduarą,  kažką  intymaus, 
atsiduodančio  rožėmis  ir  vanile.  Taip  atrodė  mano  motinos  kam¬ 
barys  -  prislopintoje  šviesoje  visur  tviska  krepas,  gazas,  krišto¬ 
las,  eilėmis  stovi  buteliai  ir  ąsočiai,  tarsi  armija  džinų,  laukian¬ 
čių,  kol  juos  išleis.  Tokia  saldumynų  sankaupa  kažkokia  nesvei¬ 
ka.  Kaip  pusiau  įvykdytas  uždrausto  vaisiaus  pažadas.  Stengiuosi 
nežiūrėti,  neužuosti. 

Ji  mane  gan  mandagiai  pasveikino.  Dabar  ją  geriau  apžiūrė¬ 
jau  —  ilgi  juodi  plaukai,  užpakalyje  susukti  į  kuodą,  akys  tokios 
juodos,  jog  atrodo  be  lėliukių.  Tobulai  tiesūs  antakiai  suteikia 
veidui  rūstumo,  tačiau  jį  paneigia  juokingai  pakelti  lūpų  kam¬ 
pučiai.  Rankos  kampuotos  ir  darbščios,  nagai  trumpai  nukirp¬ 
ti.  Ji  nesidažo,  bet  vis  dėlto  tame  veide  esama  kažko  nepado¬ 
raus.  Galbūt  tai  jos  tiesus  žvilgsnis,  tai,  kaip  vertinančiai  apsi¬ 
stoja  akys  ir  ta  neslūgstanti  ironiška  raukšlė  apie  lūpas.  Be  to,  ji 
aukšta,  per  aukšta  moteriai,  tokio  ūgio  kaip  aš.  Stebeilija  įsmei¬ 
gusi  žvilgsnį  į  mano  akis,  atmetusi  pečius,  iššaukiančiai  pakėlu- 

si  smakrą.  Apsirengusi  ilgu  ryškiu  liepsnos  spalvos  sijonu,  ap¬ 
temptu  juodu  nertiniu.  Šios  spalvos  atrodo  pavojingos,  prime¬ 
na  gyvatę  ar  kokį  nuodingą  vabzdį,  lyg  perspėja  priešus. 

Ji  yra  mano  priešas.  Tą  iškart  pajuntu.  Nujaučiu  jos  priešiš¬ 
kumą  ir  įtarumą,  nors  jos  balsas  visąlaik  lieka  žemas  ir  malonus. 
Juntu,  jog  įviliojo  mane  šičia  patyčioms,  nes  žino  kažkokią  pa¬ 
slaptį,  kurios  net  aš  pats...  Bet  tai  nesąmonė.  Ką  ji  gali  žinoti? 
Ką  gali  padaryti?  Tai  tik  pažeistas  mano  tvarkos  pojūtis,  kaip 
sąžiningą  sodininką  žeidžia  kiaulpienių  sėklos.  Nesantaikos  sėkla 
visur,  tėve.  Ir  ji  plinta.  Plinta. 

Žinau.  Netenku  perspektyvos.  Tačiau  vis  tiek  mudu  su  tavi¬ 
mi  privalome  būti  budrūs.  Prisimink  Vagišių  kvartalą  ir  čigo¬ 
nus,  kuriuos  išvijome  iš  Tano  pakrančių.  Prisimink,  kaip  ilgai 
šitai  užtruko,  kiek  mėnesių  bergždžiai  rašėme  skundus  ir  laiš¬ 
kus,  kol  patys  ėmėmės  šito  reikalo.  Prisimink  mano  pamokslus! 
Kaip  palaipsniui  vienerios  po  kitų  buvo  užtrenkiamos  durys. 
Kai  kurie  krautuvininkai  iškart  prisijungė.  Nes  nepamiršo  anks¬ 
tesnių  čigonų,  ligų,  vagiliavimo  ir  paleistuvystės.  Jie  buvo  mū¬ 
sų  pusėje.  Pamenu,  kaip  turėjom  prispausti  Narsisą,  kuris,  kaip 
visada  vasarą,  norėjo  jiems  pasiūlyti  darbą  savo  laukuose.  Bet 
galiausiai  su  šaknimis  išrovėme  juos  visus:  tamsiaveidžius  vyrus 
ir  jų  suskretėles  begėdiškomis  akimis,  nepraustaburnius  basa- 
kojus  vaikus  ir  išbadėjusius  šunis.  Jie  išvyko,  o  savanoriai  išvalė 
jų  paliktus  nešvarumus.  Užtektų  vienintelės  kiaulpienės  sėklos, 
kad  jie  sugrįžtų.  Žinai  tą  neblogiau  už  mane.  O  jeigu  ji,  toji 
sėkla... 

Vakar  šnekėjau  su  Žolina  Dru.  Anūką  Rošė  pradėjo  lankyti 
pradinę  mokyklą.  Akiplėša  vaikas,  plaukai  juodi  kaip  ir  moti¬ 
nos,  gyva  įžūli  šypsena.  Matyt,  Žolina  pamatė  savo  sūnų  ir  ki¬ 
tus  žaidžiant  su  ta  mergaite  kažkokį  žaidimą  mokyklos  kieme. 
Manau,  kad  tai  ištvirkavimas,  kažkokie  burtai  ar  panaši  nesą- 

monė  —  kauliukai  ir  karoliukai  į  purvą  numestame  krepšyje. 
Sakiau,  jog  tokius  pažįstu.  Žolina  uždraudė  Žanui  su  ja  žaisti, 
tačiau  berniukas  ožiuojasi,  paniuro.  Tokio  amžiaus  veiksminga 
tiktai  griežčiausia  disciplina.  Pasisiūliau  pats  pasikalbėti  su  ber¬ 
niuku,  bet  motina  nesutiko.  Matai,  kokie  jie,  tėve.  Silpni.  Sil¬ 
pni.  Norėčiau  sužinoti,  kiek  iš  jų  jau  sulaužė  Gavėnios  priesa¬ 
kus.  Taip  pat,  kiek  iš  jų  žadėjo  jų  laikytis.  Aš  pats  jaučiu,  jog 
pasninkas  mane  apvalo.  Mėsininko  vitrina  kelia  šleikštulį,  o  kva¬ 
pai  tokie  aštrūs,  kad  ima  suktis  galva.  Rytais  staiga  nepajėgiu 
pernešti  kvapo  iš  Puatu  kepyklos,  o  karštų  riebalų  dvokas  iš  keps¬ 
ninės  Dailės  aikštėje  virsta  pragaro  smarve.  Daugiau  kaip  savai¬ 
tę  neliečiau  nei  mėsos,  nei  žuvies,  nei  kiaušinių,  maitinuosi  duo¬ 
na,  sriubomis,  salotomis,  o  sekmadieniais  išgeriu  vienintelę  taurę 
vyno  -  aš  apsivaliau,  tėve,  apsivaliau.  Tik  trokštu  nuveikti  dau¬ 
giau.  Tai  ne  kančia.  Tai  nėra  bausmė  už  nuodėmes.  Kartais 
jaučiu,  kad,  jei  galėčiau  jiems  parodyti  tinkamą  pavyzdį,  jei  aš 
būčiau  ant  kryžiaus,  kraujuojantis,  kenčiantis...  Ta  ragana  Vu- 
azen  iš  manęs  tyčiojasi,  kai  eina  pro  šalį  su  pintine  pirkinių. 
Pamaldžių  bažnyčios  lankytojų  šeimoje  ji  vienintelė  niekina  Baž¬ 
nyčią,  praeidama  man  išsišiepia,  praklibikščiuoja,  apsimuturia¬ 
vusi  šiaudinę  skrybėlę  raudona  skara,  belsdama  lazda  į  šaligat¬ 
vio  plyteles  po  kojomis.  Ją  pakenčiu  vien  dėl  jos  amžiaus,  tėve, 
ir  dėl  jos  šeimos  prašymų.  Atkakliai  atsisako  gydymo  bei  pa¬ 
guodos,  mano,  jog  gyvens  amžinai.  Bet  vieną  dieną  palūš.  To¬ 
kie  visada  palūžta.  O  aš  nusižeminsiu  ir  suteiksiu  jai  nuodėmių 
atleidimą.  Ir  sielvartausiu,  nepaisydamas  daugybės  jos  paklydi¬ 
mų,  puikybės  ir  paniekos.  Galų  gale  ją  turėsiu,  tėve.  Galų  gale 
juos  visus  turėsiu,  ar  ne? 

Vasario  20 

Ketvirtadienis 


Aš  jos  laukiau.  Languotas  paltas,  nestilingai  užpakaly  susegti 
plaukai,  it  šaulio  vikrios  nervingos  rankos.  Zozefina  Miuska, 
ponia  iš  karnavalo.  Palaukė,  kol  išeis  mano  nuolatiniai  klientai 
Gijomas,  Zoržas  ir  Narsisas,  po  to  įžengė  vidun,  giliai  sukišusi 
rankas  į  kišenes. 

—  Prašyčiau  karšto  šokolado.  -  Nepatogiai  atsisėdo  prie  pre¬ 
kystalio,  šnekėjo  žiūrėdama  žemyn  j  tuščias  stiklines,  kurių  dar 
nespėjau  nurinkti. 

—  Taip,  žinoma.  —  Nepaklausiau,  kokio  šokolado  norėtų,  at¬ 
nešiau  su  šokolado  gabaliukais  ir  Santiji,  iš  šono  papuoštą  dviem 
šokoladinio  kremo  rutuliukais.  Akimirką  ji  prisimerkusi  žiūrėjo 
į  stiklinę,  paskui  tarsi  bandydama  ją  palietė. 

—  Anądien,  -  pratarė  ji  priverstinai  nerūpestingu  tonu,  — 
pamiršau  už  kai  ką  sumokėti.  —  Jos  pirštai  ilgi,  keistai  gležni, 
nepaisant  gumbų  ant  galiukų.  Kai  rami,  iš  veido,  regis,  dingsta 
išgąstinga  išraiška,  jis  darosi  beveik  patrauklus.  Plaukai  švelniai 
rusvi,  akys  auksinės.  —  Atleiskite.  —  Su  kažkokia  panieka  nume¬ 
tė  ant  prekystalio  dešimties  frankų  monetą. 

—  Viskas  gerai.  -  Pasistengiau,  kad  mano  balsas  būtų  nerūpestin¬ 
gas.  —  Taip  visada  atstitinka.-  Žozefina  sekundę  įtariai  pažvelgė  į 
mane,  po  to,  pajutusi,  jog  negresia  joks  pavojus,  kiek  atsipalaidavo. 

—  Skanu,  —  pratarė  gurkšnodama  šokoladą.  —  Išties  skanu. 

—  Pati  jį  gaminu,  -  paaiškinau.  —  Iš  šokolado  tirpalo,  kol 
nepridėta  riebalų,  kad  sustingtų.  Būtent  tokį  šokoladą  gerdavo 
actekai  prieš  daugelį  šimtmečių. 

Ji  vėl  metė  į  mane  skubrų,  įtarų  žvilgsnį. 

-  Ačiū  už  dovaną,  —  galiausiai  pasakė  ji.  -  Šokoladiniai  mig¬ 
dolai.  Mano  mėgiamiausi.  Po  to  iškart  kažkokioj  nevilty,  neran¬ 
giai  skubėdami  prasiveržė  žodžiai: 

-  Niekada  nevagiu  tyčia.  Jos  mane  apkalba,  žinau.  Bet  aš 
nevagiu.  Tai  jos.  —  Dabar  ji  jau  kalbėjo  su  panieka,  iš  įtūžio  ir 
neapykantos  sau  pačiai  nuleistais  lūpų  kampučiais.  —  Ta  kalė 
Klermon  ir  jos  bičiulės.  Melagės. 

Dar  sykį,  kone  niekinamai  pažvelgė  į  mane. 

—  Girdėjau,  kad  nevaikštot  į  bažnyčią.  —  Jos  balsas  buvo  ašt¬ 
rus,  per  garsus  mažai  patalpai  ir  mudviem. 

Aš  šyptelėjau. 

-  Tai  tiesa.  Nevaikštau. 

—  Jei  taip,  čia  ilgai  neužtruksit,  —  tokiu  pat  aukštu  skambiu 
balsu  pasakė  Zozefina.  —  Išvys  jus  iš  čia  kaip  ir  kiekvieną,  kam 
nepritaria.  Pamatysit.  Visa  tai,  —  neapibrėžtas  staigus  mostelė¬ 
jimas  į  lentynas,  dėžutes,  vitriną  su  išdėliotais  pavyzdžiais,  — 
nieko  negelbės.  Girdėjau,  ką  šneka.  Girdėjau,  ką  apie  jus  kalba. 

—  Aš  irgi  girdėjau.  —  Įsipyliau  puodelį  šokolado  iš  sidabruo¬ 
to  puodo.  Mažą  puodelį  juodo  kaip  espreso  kava  šokolado  su 
specialiu  šaukšteliu  šokoladui  maišyti.  Mano  balsas  buvo  švel¬ 
nus.  —  Bet  nenoriu  šito  girdėti.  -  Stabtelėjau  gurkštelėti.  —  Ir 
jums  to  nereikia. 

Žozefina  nusijuokė. 

Tarp  mūsų  įsivyravo  tyla.  Penkios  sekundės.  Dešimt. 

—  Jie  sako,  kad  jūs  ragana.  -  Ir  vėl  tasai  žodis.  Ji  iššaukiančiai 
kilstelėjo  galvą.  —  Ar  tikrai? 

Aš  gūžtelėjau  pečiais,  gurkštelėjau  šokolado. 

-  Kas  sako? 

—  Žolina  Dru.  Karolina  Klermon.  Klebono  Reino  biblinės 
žiurkės.  Girdėjau,  kaip  šnekėjo  prie  šventojo  Jeronimo.  Jūsų  duktė 

kitiems  vaikams  pasakojo  kažką  apie  dvasias.—  Jos  balse  skambė¬ 
jo  man  nesuprantamas  slaptas  ir  priverstinis  priešiškumas.  — 
Dvasios!  —  sušuko  ji.  Ties  geltona  savo  puodelio  anga  pastebė¬ 
jau  neaiškius  spiralės  kontūrus.  —  Maniau,  kad  jums  nerūpi,  ką 
tie  žmonės  šneka. 

—  Man  smalsu.  —  Ir  vėl  tas  iššūkis,  tarsi  bijotų  patikti.  — 
Anądien  kalbėjote  su  Armanda.  Su  Armanda  niekas  nesišneka. 
Niekas,  išskyrus  mane.  —  Tai  Armanda  Vuazen.  Senoji  ponia  iš 
Vagišių  kvartalo. 

—  Man  ji  patinka,  —  nuoširdžiai  prisipažinau.  —  Kodėl  turė¬ 
čiau  su  ja  nešnekėti? 

Žoze'fina  prispaudė  kumščius  prie  prekystalio.  Atrodė  susi¬ 
jaudinusi,  balsas  lūžinėjo  it  šalčio  pakąstas  stiklas. 

—  Todėl,  kad  ji  beprotė,  štai  kodėl!  —  Pasukinėjo  pirštais  ties 
smilkiniu,  šiuo  judesiu  patvirtindama  savo  mintį.  —Beprotė,  be¬ 
protė,  beprotė—  Akimirkai  pritildė  balsą.  —  Aš  jums  kažką  papa¬ 
sakosiu,  —  pratarė  ji.  —  Per  Lanskenė  eina  linija,  —  ir  pademonst¬ 
ravo  brėždama  gumbuotu  pirštu  per  prekystalį,  —  jei  ją  peržen¬ 
giau  jei  neinat  išpažinties,  jei  negerbiat  savo  vyro,  jei  tris  kartus 
per  dieną  neruošiat  maisto  ir  laukdama  jo  grįžtant  namo,  nesė- 
dit  prie  židinio  ir  nemąstot  apie  dorus  dalykus,  jei  neturit  vai¬ 
kų,  neatnešat  gėlių  draugų  laidotuvėms,  nesiurbiat  savo  svetai¬ 
nės  ar  nekasat  lysvių  gėlėms!  -  Nuo  to,  kaip  stengėsi  kalbėti,  jos 
veidas  išraudo,  įtūžis  įgavo  neaprėpiamą  jėgą.  —  Na,  tuomet 
esat  pamišėlė!  -Ji  nusispjovė.  -Esat  pamišėlė,  nenormali,  žmo¬ 
nės  apšneka  jus  už  nugaros,  ir...  ir. ..ir... 

Ji  staiga  nutraukė  kalbą,  kančios  išraiška  dingo  iš  veido.  Ma¬ 
čiau,  kaip  už  manęs  žiūri  pro  langą,  bet  atspindys  stikle  temdė 
man  vaizdą.  Išvydau,  tarsi  jai  ant  veido  būtų  nusileidęs  šydas, 
nepermatomas  klastos  ir  nevilties  šydas. 

—  Atleiskit,  buvau  trumpam  nuklydus  į  lankas.  —  Ji  nurijo 

paskutinį  šokolado  gurkšnį.  —  Neturėčiau  su  jumis  šnekėti.  Ir 
jūs  neturėtumėt  šnekėti  su  manim.  Ir  taip  jau  pakankamai  pa¬ 
šliję  reikalai. 

-  Ar  šitai  sako  Armanda?  —  švelniai  pasiteiravau. 

—  Turiu  eiti.  —  Suspausti  kumščiai  vėl  smigo  į  krūtinkaulį, 
šis  kaltės  pripažinimo  gestas  buvo  jai  itin  savitas.  —  Turiu  eiti.  - 
Į  veidą  grįžo  siaubo  išraiška,  nuleisti  lūpų  kampučiai  rodė  pani¬ 
kos  grimasą,  galėjai  pamanyti,  jog  ji  kone  silpnaprotė.  Tačiau 
ką  tik  man  kalbėjusi  pikta,  iškankinta  moteriškė  buvo  anaiptol 
ne  tokia.  Ką  —  kokį  žmogų  —  ji  galėjo  pamatyti,  kad  šitaip  rea¬ 
guotų?  Kai  ji  išėjo  iš  „Dangiškųjų  migdolų“,  atstačiusi  nuleistą 
galvą  įsivaizduojamai  pūgai,  priėjau  prie  lango,  kad  ją  maty¬ 
čiau.  Prie  jos  niekas  neprisiartino.  Regis,  niekas  nežiūrėjo  į  ją. 
Bet  paskui  pastebėjau  Reino,  stovintį  prie  bažnyčios  durų  ar¬ 
kos.  Reino  ir  pliktelėjusį  vyriškį,  kurio  neatpažinau.  Abu  buvo 
įsmeigę  akis  į  mano  vitriną. 

Reino?  Ar  jis  galėjo  būti  jos  išgąsčio  priežastimi?  Širdį  dilgtelė¬ 
jo  apmaudas,  pagalvojus,  jog  jis  galėjo  nuteikti  prieš  mane  Žoze- 
finą.  Tačiau  ji  anksčiau  apie  jį  kalbėjo  su  panieka,  nebijojo.  Kitas 
vyriškis  buvo  žemas,  bet  galingas,  iki  alkūnių  atraitotos  languotų 
marškinių  rankovės  apnuogino  blizgančias  raudonas  rankas,  ma¬ 
ži  intelektualo  akinukai  keistai  nesiderino  su  stambiais  mėsingais 
veido  bruožais.  Jį  supo  neapibrėžiamo  priešiškumo  atmosfera.  Pa¬ 
galiau  suvokiau,  jog  esu  jį  mačiusi  anksčiau.  Tuomet  jis  buvo  su 
balta  barzda  ir  raudona  tunika,  mėtė  į  minią  saldainius.  Per  kar¬ 
navalą.  Kalėdų  senelis,  svaidantis  saldainius  į  minią,  lyg  tikėtųsi 
kam  išmušti  akį.  Tą  akimirką  prie  lango  prisiartino  būrelis  vaikų, 
tad  negalėjau  nieko  daugiau  pamatyti,  bet  dabar  maniau  žinanti, 
kodėl  taip  skubiai  išlėkė  Zozefina. 

—  Liusy,  ar  matai  tą  vyrą  skvere?  Tą  su  raudonais  marški¬ 
niais?  Kas  jis  toks? 

Vaiko  veidas  ištįsta.  Baltos  šokolado  pelytės  jos  ypatinga  sil¬ 
pnybė,  penkios  už  dešimt  frankų.  Slapčiomis  dar  pridedu  vir¬ 
šaus  į  popierinį  ragelį.  —  Juk  jį  pažįsti,  ar  ne? 

Ji  linkteli. 

—  Tai  ponas  Miuska.  Iš  kavinės. 

Žinau  ją:  maža  nuobodi  kavinukė  Frank  Buržua  gatvės  gale. 
Pustuzinis  metalinių  staliukų  ant  šaligatvio,  išblukęs  oranžinis 
skėtis.  Senovinė  iškaba  skelbia:  Cafe  de  la  Republiqud .  Pačiupusi 
ragelį  su  saldainiais,  mergaitė  pasisuka  eiti,  apsigalvoja,  atsisuka: 

-  Niekada  neįspėsit,  kokie  jo  mėgstamiausi,  —  sako  ji.  —  Jokie. 

-  Tiesiog  sunku  patikėti,  —  nusišypsau  aš.  —  Kiekvienas  turi 
savo  mėgstamiausius.  Net  ir  ponas  Miuska. 

Liusė  akimirką  susimąsto.  Galbūt  jo  mėgstamiausi  tie,  ku¬ 
riuos  gauna  iš  ko  kito,  —  paaiškina  man.  Ir  paskui  nueina,  rikte¬ 
lėjusi  pro  vitriną: 

—  Pasakykite  Anūkai,  kad  po  pamokų  einam  į  Vagišius! 

—  Pasakysiu.  —  Vagišiai.  Norėčiau  žinoti,  ką  smagaus  tenai 
randa.  Upę  rudais  dvokiančiais  krantais.  Siauras  gatveles,  kurio¬ 
mis  teka  srutos.  Tai  vaikų  oazė.  Urvai,  plokšti  akmenys,  po  ku¬ 
riais  klapsi  stovintis  vanduo.  Ten  šnabždamos  paslaptys,  kau¬ 
namasi  kardais  iš  pagalių,  prisidengiant  rabarbaro  lapų  skydais. 
Kariaujama  gervuogių  brūzgynuose,  tuneliuose,  dėdamasi  tyri¬ 
nėtojais,  ieškančiais  pagrobtų  lobių,  einančiais  gandų  ir  valka¬ 
taujančių  šunų  pėdsakais...  Vakar  Anūką  grįžo  iš  mokyklos  vėl 
linksmai  šokinėdama,  nešina  paveikslėliu,  kurį  pati  nupiešė  ir 
norėjo  man  parodyti. 

—  Tai  aš.  —  Figūrėlė  raudonu  kombinezonu,  ant  galvos  — 
juodų  plaukų  kuokštas.  —  Šlepetė.  —  Triušis  tupi  jai  ant  peties 
lyg  papūga,  pastatęs  ausis.  —  Ir  Žano.  —  Berniukas  žaliais  dra¬ 
bužiais,  viena  ranka  ištiesta.  Abu  vaikai  šypsosi.  Regis,  motinos 

8  Respublikos  kavinė  (pranc.). 

-  netgi  motinos,  kurios  yra  mokytojos  -  neįleidžiamos  j  Vagi¬ 
šių  kvartalą.  Plastilino  figūrėlė  vis  dar  tebesėdi  prie  Anukos  lo¬ 
vos,  virš  jos  ant  sienos  ji  prismeigė  savo  piešinį. 

—  Šlepetė  man  pasakė,  ką  daryti.  —  Ji  netikėtai  sugriebia  triušį 
į  glėbį.  Šioje  šviesoje  matau  jį  visai  aiškiai,  it  kokį  ūsuotą  vaikelį. 
Kartais  sakau  sau,  jog  turėčiau  ją  atkalbėti  nuo  šio  apsimetinė¬ 
jimo,  tačiau  negaliu  jai  primesti  tokios  vienatvės.  Jei  čia  ilgiau 
apsistotume,  tuomet  gal  Šlepetė  atvertų  kelią  medžiagiškesniems 
žaidimo  draugams. 

-  Aš  patenkinta,  kad  judu  sugebėjote  likti  draugais,  -  pasa¬ 
kiau  jai  ir  pabučiavau  garbanotą  viršugalvį.  -  Paklausk  Žano,  ar 
jis  nenorėtų  kokią  dieną  ateiti,  kad  padėtų  nurinkti  parodą  iš 
vitrinos.  Gali  pasikviesti  ir  kitus  savo  draugus. 

-  Ar  meduolinį  namą?  -  Jos  akys  sužibo  it  saulės  spindulys 
ant  vandens.  —  O,  taip!  -  Ūmai  perpildyta  jausmų,  ji  liuoktelė¬ 
jo  per  kambarį,  kone  apversdama  taburetę,  milžino  šuoliu  įveik¬ 
dama  įsivaizduojamą  kliūtį,  o  po  to  viršun  -  peršokdama  po  tris 
laiptelius.  —  Vykis,  Šlepete!  -  Atlapojo  duris,  jos  trinktelėjo  į 
sieną  —  bum-bum!  Man  dilgtelėjo  širdį  saldus  meilės  skaus¬ 
mas,  kaip  visada  priversdamas  pamiršti  atsargumą.  Mano  ma¬ 
žoji  svetimšalė.  Niekada  nenurimsta,  niekada  nenutyla. 

Įsipyliau  dar  vieną  puodelį  šokolado,  išgirdau,  kaip  dzingte¬ 
lėjo  durų  varpelis  ir  atsisukau.  Sekundę  mačiau  jo  veidą  be  kau¬ 
kės,  įvertinantį  žvilgsnį,  atkištą  smakrą,  kampuotus  pečius,  iš¬ 
šokusias  venas  ant  apnuogintų  blizgančių  rankų.  Paskui  jis  nu¬ 
sišypsojo  skysta  šypsenėle  be  jokios  šilumos. 

—  Ponas  Miuska,  ar  ne  taip?  -  Norėjau  sužinoti,  ko  jis  nori. 
Atrodė  ne  vietoj,  nuleidęs  galvą  žvalgė  išdėliotas  prekes.  Žvilgs¬ 
nis  nuslydo  mano  veidu,  po  to  tarsi  atsitiktinai  užkliuvo  už  ma¬ 
no  krūtų  -  vieną,  du  sykius. 

-  Ko  ji  norėjo?  —  Balsas  skambėjo  švelniai,  bet  itin  pabrėžti¬ 
nai.  Tarsi  netikėdamas,  papurtė  galvą.  -  Ko,  po  galais,  ji  norėjo 

tokioje  vietoje  kaip  šita?  —  parodė  į  padėklą  su  cukruotais  mig¬ 
dolais,  po  penkiasdešimt  frankų  už  pakelį.  —  Ar  šitų,  ką?  —  krei¬ 
pėsi  į  mane  išskėstomis  rankomis.  —  Vestuvėms  ir  krikštynoms. 
Kam  jai  reikalingas  tas  vestuvių  ir  krikštynų  šlamštas?  —  Jis  vėl 
nusišypsojo.  Dabar  jau  įsiteikiamai,  bandydamas  sužavėti,  bet 
jam  nepavyko.  —  Ką  ji  pirko? 

—  Spėju,  jog  kalbate  apie  Žozefiną? 

—  Savo  žmoną.  —  Šiems  žodžiams  jis  suteikė  keistą  skambesį, 
kažkokį  banalų  baigtumą.  —  Štai  jums  moterys.  Dirbi  kaip  pa¬ 
trakęs,  kad  uždirbtumei  pinigų  pragyvenimui,  o  jos  ką?  Iššvais¬ 
to  tokiems...  —  Dar  vienas  mostelėjimas  į  eiles  šokoladinių  per¬ 
lų,  marcipaninių  vaisių  girliandas,  sidabrinio  popieriaus  kaspi¬ 
nus,  šilkines  gėles.  —  Kas  tai  buvo,  ar  dovana?  —  Jo  balse  skambėjo 
įtarimas.  —  Kam  ji  perka  dovanas?  Sau  pačiai?  —  Jis  trumpai 
nusijuokė,  tarsi  ši  mintis  būtų  absurdiška. 

Nemaniau,  kad  tai  jo  reikalas.  Bet  jo  kažkoks  agresyvus  elge¬ 
sys,  akių  nervingumas,  rankų  gestikuliacija  mane  vertė  suklusti. 
Ne  dėl  savęs,  —  per  ilgus  metus  su  motina  pakankamai  išmo¬ 
kau,  kaip  rūpintis  savimi,  —  bet  dėl  jos.  Man  nespėjus  susi¬ 
griebti,  į  akis  šoktelėjo  nuo  jo  atsiskyręs  vaizdas:  dūmų  nuėsti 
kruvini  krumpliai.  Suspaudžiau  kumščius  po  prekystaliu.  Sia¬ 
me  vyre  nebuvo  nieko,  ką  norėčiau  regėti. 

—  Manau,  jūs  nesupratote,  —  pasakiau  jam.  —  Pakviečiau  Zo¬ 
zefiną  puodeliui  šokolado.  Kaip  draugę. 

-  O!  —  Minutę  atrodė  apstulbęs.  Po  to  vėl  pradėjo  juoktis 
lojančiu  juoku.  Dabar  juokas  buvo  beveik  nuoširdus,  išties  links¬ 
mas,  atmieštas  šiokia  tokia  panieka.  Kai  vėl  prabilo,  jo  balse 
skambėjo  glamonė,  meili  gaida,  kurią  jis  vaizdavosi  kaip  bandy¬ 
mą  suvilioti.  —  Jūs  čia  nauja,  ar  ne? 

Aš  linktelėjau. 

—  Gal  kartais  galėtume  susitikti.  Na,  susipažinti  vienas  su  kitu. 

—  Galbūt.  —  Stengiausi  parodyti  kuo  mažesnį  susidomėjimą.  — 
Galėtumėt  pakviesti  ir  savo  žmoną,  —  ramiai  pridūriau. 

Stojo  tyla.  Jis  vėl  pažvelgė  į  mane,  šįkart  vertinančiu  klastin¬ 
go  įtarumo  žvilgsniu. 

—  Ar  ji  ką  nors  sakė,  ką? 

Aš  abejingai  paklausiau: 

-  Ką  tokio?  —  Nieko.  Nieko.  Ji  šneka  ir  viskas.  Ji  vien  tik 
šneka.  Nieko  neveikia,  tik...  Diena  iš  dienos.  —  Ir  vėl  trumpas 
bedžiaugsmis  juokelis.  —  Tą  gan  greit  sužinosit,  —  pridūrė  jis  su 
irzliu  pasitenkinimu. 

Išsisukinėdama  kažką  sumurmėjau.  Paskui,  impulso  pagau¬ 
ta,  ištraukiau  iš  po  prekystalio  šokoladinių  migdolų  pakelį  ir 
ištiesiau  jam. 

—  Gal  galėtumėt  juos  perduoti  nuo  manęs  Zozefinai,  —  links¬ 
mai  ištariau.  —  Ruošiausi  pati  juos  duoti,  bet  pamiršau. 

Jis  pažvelgė  į  mane,  tačiau  nekrustelėjo. 

—  Perduoti  juos  jai?  —  pakartojo  mano  žodžius. 

—  Veltui.  Nuo  firmos.  —  Nusišypsojau  pačia  žavingiausia  šyp¬ 
sena.  —  Dovana. 

Jis  nusišypsojo  plačiau.  Paėmė  gražų  sidabrinį  šokoladėlių 
maišelį. 

—  Pasirūpinsiu,  kad  juos  gautų,  —  pasakė  jis,  sugrūsdamas 
pakelį  į  džinsų  kišenę. 

—  Tai  jos  mėgstamiausi,  —  pasakiau  jam. 

—  Netoli  nueisit  su  savo  verslu  šitaip  dalindama  dovanas,  - 
atlaidžiai  pastebėjo  jis.  —  Po  mėnesio  subankrutuosit.  —  Ir  vėl 
šiurkštus  godus  žvilgsnis,  lyg  ir  aš  būčiau  šokoladukas,  kurį  ne¬ 
kantravo  išvynioti. 

—  Pažiūrėsim,  —  mandagiai  atsakiau,  žiūrėjau  kaip  jis  išeina 
iš  parduotuvės  ir  pasuka  keliu  į  namus:  pakumpusiais  pečiais, 
nuo  kurių  karojo  madingas  Džeimso  Dino  nertinis.  Jis  net  ne- 

laukė,  kol  dings  iš  mano  matymo  lauko  -  mačiau,  kaip  išsitrau¬ 
kęs  išvyniojo  Žozefinos  šokoladėlių  pakelį.  Galbūt  numanė,  jog 
jį  stebiu.  Tingiu  ritmu  jo  ranka  vieną,  du,  tris  kartus  pakilo 
prie  lūpų,  ir  kol  perėjo  skverą,  sidabrinis  pakelis  jau  buvo  su¬ 
bliuškęs  kampuotame  kumštyje,  visi  šokoladėliai  suvalgyti.  Vaiz¬ 
davausi,  kaip  kemša  juos  lyg  godus  šuva,  skubantis  baigti  savo 
maistą,  prieš  pasigrobdamas  kito  ėdalą.  Eidamas  pro  kepyklą, 
sviedė  sidabrinį  gniužulą  į  šiukšlių  dėžę  lauke,  bet  nepataikė, 
atšokęs  nuo  krašto,  šis  nusirito  ant  grindinio.  Paskui  nuėjo  to¬ 
lyn  pro  bažnyčią  ir  neatsigręžęs  leidosi  žemyn  Frank  Buržua 
gatve,  geležimi  kaustytais  batais  skeldamas  kibirkštis  iš  lygių 
grindinio  akmenų. 

Penktadienis 


Praeitą  naktį  vėl  atšalo.  Šventojo  Jeronimo  vėtrungė  visą  naktį 
sukinėjosi  kraipėsi,  šaižiai  brūžuodama  surūdijusius  vyrius,  lyg 
norėtų  perspėti  apie  įsibrovimą.  Iš  ryto  tvyrojo  toks  tirštas  rū¬ 
kas,  kad  net  bažnyčios  bokštas  už  dvidešimties  žingsnių  nuo 
parduotuvės  atrodė  tolimas  ir  vaiduokliškas.  Saldžiame  tvaike 
prislopintai  skambėjo  į  mišias  kviečiantis  varpas,  kai  negausus 
būrelis  žmonių,  pasistatę  apykakles,  kad  apsigintų  nuo  rūko, 
skubėjo  į  bažnyčią  gauti  nuodėmių  atleidimo. 

Kai  Anūką  išgėrė  rytinį  pieną,  susupau  ją  į  raudoną  apsiaus¬ 
tą  ir,  nebodama  prieštaravimų,  užmaukšlinau  jai  ant  galvos  pū¬ 
kuotą  kepuraitę. 

—  Ar  nenori  pusryčių? 

Ji  pabrėžtinai  papurtė  galvą,  čiupo  obuolį  iš  dubens  ties  pre¬ 
kystaliu. 

—  O  kaip  su  bučkiu?  —  Tai  virto  rytiniu  ritualu. 

Apkabinusi  liaunomis  rankomis  mano  kaklą,  drėgnu  liežu¬ 
viu  palaižo  man  veidą,  kikendama  atšoka,  nuo  slenksčio  pasiun¬ 
čia  bučkį,  išlekia  į  aikštę.  Apsimesdama,  jog  esu  siaubingai  pa¬ 
sibaisėjusi,  nusišluostau  veidą.  Ji  su  pasitenkinimu  nusijuokia, 
iškiša  man  aštrų  liežuvuką  ir  sutrimitavusi  aš  tave  myliu!  panyra 
rūke  it  skaisčiai  raudonas  kaspinas,  vilkdama  paskui  save  kupri¬ 
nę.  Žinau,  jog  po  pusės  minutės  pūkuota  kepuraitė  atsidurs 
kuprinėje  tarp  knygų,  popierių  ir  kitokių  nemalonių  suaugu¬ 
siųjų  pasaulį  primenančių  daiktų.  Sekundei  vėl  išvystu  jai  įkan¬ 
din  stryksinčią  Šlepetę,  skubiai  atsikratau  nenorimo  vaizdinio. 

Mane  staiga  apima  netekties  vienatvė  —  kaip  ištversiu  be  jos  visą 
dieną?  —  sunkiai  prisiverčiu  nuslopinti  norą  ją  pasišaukti  atgal. 

Šį  rytą  apsilankė  šeši  klientai.  Tarp  jų  Gijomas,  pakeliui  iš 
mėsinės  nešinas  popieriuje  suvyniota  kraujine  dešra. 

—  Šarlis  mėgsta  kraujinę  dešrą,  —  rimtai  pasako  man.  —  Pas¬ 
kutiniu  metu  jis  ne  itin  gerai  ėda,  bet  esu  tikras,  jog  ši  dešra 
jam  patiks. 

—  Nepamirškite,  jog  ir  pats  privalote  valgyti,  —  švelniai  jam 
primenu. 

—  Žinoma.  —  Ir  lyg  atsiprašinėdamas  maloniai  nusišypso.  — 
Valgau  kaip  arklys.  Tikrai  valgau.  —  Staiga  sutrikęs  pažvelgia  į 
mane.  —  Na,  žinoma,  dabar  Gavėnia,  —  sako  jis.  —  Juk  nemano¬ 
te,  kad  gyvūnai  turi  laikytis  Gavėnios  pasninko? 

Išvydusi  jo  baimingą  išraišką,  smarkiai  papurtau  galvą.  Jo 
veidas  smulkus,  švelnių  bruožų.  Jis  iš  tų  žmonių,  kurie  perlau¬ 
žia  sausainį  per  pusę,  laikydami  kitą  pusę  rytojaus  dienai. 

—  Manau,  judu  abu  turėtumėt  geriau  savimi  rūpintis. 

Gijomas  kaso  Šarliui  ausį.  Šuo  atrodo  abejingas,  beveik  nesi¬ 
domi  šalia  jo  pintinėje  gulinčiu  nešuliu  iš  mėsinės. 

—  Mudu  susitvarkome.  —  Jo  šypsena  tokia  pat  automatiška 
kaip  ir  jo  melas.  —  Tikrai  susitvarkome.  —  Jis  baigia  gerti  choco- 
lat  espresso  puodelį. 

—  Aukščiausios  klasės,  —  kaip  visada,  sako  jis.  —  Jums  mano 
komplimentai,  ponia  Rošė.  —  Jau  seniai  loviausi  jį  prašiusi  va¬ 
dinti  mane  Viana.  To  neleidžia  jo  padorumas.  Palieka  pinigus 
ant  prekystalio,  užsideda  seną  fetrinę  skrybėlę  ir  atidaro  duris. 
Šarlis  sunkiai  stojasi  ant  kojų  ir  nuseka  iš  paskos,  vos  pasviręs  į 
vieną  šoną.  Matau,  kaip  kone  iškart  užsivėrus  durims,  Gijomas 
pasilenkia,  paima  jį  ant  rankų  ir  nusineša. 

Per  priešpiečius  turėjau  dar  vieną  lankytoją.  Ją  iškart  atpaži¬ 
nau,  nepaisant  beformio  vyriško  apsiausto,  kokį  ji  mėgsta  dėvė- 

ti.  Po  šiaudine  skrybėle  -  žieminį  obuolį  primenantis  protingas 
veidas,  virš  sunkių  odinių  batų  -  ilgas  juodas  sijonas. 

-  Ponia  Vuazen!  Žadėjote  užsukti,  ar  ne  taip?  Leiskite  jums 
įpilti  ko  nors  atsigerti.  -  Šviesios  vertinančios  akys  lakstė  nuo 
vieno  parduotuvės  krašto  į  kitą.  Jutau,  kaip  ji  visa  įsidėmi.  Jos 
žvilgsnis  sustojo  ties  Anukos  meniu: 


Karštas  šokoladas  ....10  fr. 

Šokoladas  espreso . 15  fr. 

Šokočino  . 12  fr. 

Moka .  12  fr. 


Ji  pritariamai  linktelėjo. 

—  Jau  daug  metų  nieko  tokio  negėriau,  beveik  pamiršau,  jog 
esama  tokių  vietų.-  Jos  energingas  balsas,  tvirti  judesiai,  nesi¬ 
derina  su  jos  amžiumi.  Linksmai  pakelti  lūpų  kampučiai  man 
primena  motiną.  -  Kadaise  mėgau  šokoladą,  -  pareiškė  ji. 

Kai  pripyliau  jai  mokos  į  aukštą  stiklinę,  o  į  putas  šliukštelė¬ 
jau  kahlua,  ji  įtariai  nužvelgė  taburetes. 

-  Ar  manote,  kad  aš  taip  aukštai  užsiropšiu? 

Aš  nusijuokiau. 

-  Jei  būčiau  žinojusi,  kad  ateisite,  būčiau  atnešusi  kopėčias. 
Lūkelėkite  minutėlę.  -  Nuėjau  į  virtuvę  ir  atnešiau  seną  Puatu 
oranžinį  krėslą.  —  Pabandykite  čia. 

Armanda  pliumptelėjo  į  krėslą,  abiem  rankom  paėmė  stikli¬ 
nę.  Atrodė  nekantri  lyg  vaikas,  akys  spindėjo,  veidas  apimtas 
pasigėrėjimo. 

-  Mmmm.  -  Tai  reiškė  daugiau  nei  įvertinimą.  Tai  buvo 
kone  pagarbinimas.  —  Mmmmmm.  -  Ragaudama  gėrimą,  už¬ 
merkė  akis.  Jos  pasitenkinimas  beveik  gąsdino. 

—  Va,  čia  tai  tikras  dalykas,  ar  ne?  -  Ji  kiek  patylėjo,  mąsliai 

primerkusi  šviesias  akis.  —  Jaučiasi  grietinėlė  ir  —  manau,  cina¬ 
monas,  —  ir  kas  dar?  Tija  Marija? 

—  Gan  arti  to,  —  atsakiau. 

—  Uždrausta  visada  yra  skaniausia,  —  su  pasitenkinimu  pareiškė 
Armanda,  nubraukdama  nuo  lūpų  putas.  -  Bet  tai,  -  ji  vėl  godžiai 
gurkštelėjo,  —  skaniau  nei  kas  nors,  ką  galiu  prisiminti  net  iš  vaikys¬ 
tės  laikų.  Duodu  žodį,  čia  dešimt  tūkstančių  kalorijų.  Daugiau. 

-  Kodėl  tai  turėtų  būti  draudžiama?  -  pasmalsavau.  Maža  ir 
apvali  kaip  kurapka,  ji  buvo  visai  nepanaši  į  savo  stambaus  su¬ 
dėjimo  dukterį. 

—  Ak,  tie  daktarai.  —  Šia  tema  Armanda  buvo  nekalbi.  -  Žinai, 
kokie  jie.  Kalba  bet  ką.  —  Ji  vėl  padarė  pertrauką,  patraukė  gėrimo 
per  šiaudelį.  -  Ak,  kaip  skanu.  Skanu.  Kara  bando  mane  priversti, 
kad  visiems  laikams  eičiau  į  kažkokius  namus.  Jai  nepatinka,  kad 
gyvenu  čia  pat,  šalia  jos.  Nepatinka  prisiminti,  iš  kur  kilusi.  —  Ji 
sodriai  nusikikeno.  -  Sako,  kad  sergu.  Negaliu  savęs  prižiūrėti.  Siun¬ 
tinėja  savo  vargšą  daktariuką,  kad  pasakytų,  ką  galiu  ir  ko  negaliu 
valgyti.  Galima  pagalvoti,  jog  nori,  kad  amžinai  gyvenčiau. 

Aš  nusišypsojau. 

—  Esu  tikra,  kad  Karolinai  jūs  labai  rūpit,  —  atsakiau  jai. 

Armanda  sviedė  į  mane  pajuokos  kupiną  žvilgsnį. 

-  Ak,  esi  tikra?  —  Ir  vulgariai  sukudakavo.  —  Nepasakok  man 
šito,  mergele.  Puikiai  žinai,  kad  mano  dukrai  niekas  nerūpi,  iš¬ 
skyrus  ją  pačią.  Aš  ne  kvailė.  -  Stabtelėjo  ir  primerkusi  šviesias 
akis,  iššaukiančiai  pažvelgė  į  mane.  -  Aš  išgyvenu  dėl  berniuko,  - 
pasakė. 

—  Berniuko? 

-  Jis  vardu  Lukas.  Mano  anūkas.  Balandį  jam  sukaks  ketu¬ 
riolika.  Galėjai  jį  matyti  skvere. 

Prisimenu  jį  miglotai.  Bespalvis  berniukas,  pernelyg  korek¬ 
tiškai  atrodantis  su  ankštomis  flanelės  kelnėmis  ir  tvido  švarke- 

liu,  iš  po  ilgų  karčiukų  šaltai  žvelgiančiomis  žalsvai  pilkomis 
akimis. 

—  Padariau  jį  savo  turto  paveldėtoju,  —  pasakė  man  Arman- 
da.  -  Pusė  milijono  frankų,  kai  sukaks  aštuoniolika.  —  Gūžtelė¬ 
jo  pečiais.  -  Niekad  jo  nematau,  -  trumpai  pridūrė.  -  Kara 
neleidžia. 

Esu  juodu  mačiusi.  Dabar  prisimenu:  berniukas,  kuris  pa¬ 
laikė  už  rankos  motiną,  kai  ėjo  į  bažnyčią.  Jis  vienintelis  iš  Lans- 
kenė  vaikų  niekada  nepirko  šokolado  „Dangiškuose  migdoluo¬ 
se“,  nors  manau,  esu  vieną  ar  du  kartus  pastebėjusi,  kaip  žiūri 
pro  langą  į  vidų. 

—  Paskutinį  kartą  buvo  manęs  aplankyti,  kai  jam  buvo  de¬ 
šimt.  -  Dabar  Armandos  balsas  buvo  neįprastai  bejausmis.  —  O 
man  atrodo,  kad  nemačiau  jo  šimtą  metų.  —  Baigė  gerti  šokola¬ 
dą  ir  garsiai  trinktelėdama  pastatė  ant  prekystalio  stiklinę.  — 
Kiek  prisimenu,  tai  buvo  jo  gimimo  dieną.  Daviau  jam  Rim- 
baud  poezijos  knygą.  Jis  buvo  labai...  mandagus.  -  Jos  intona¬ 
cijoje  skambėjo  kartėlis.  -  Žinoma,  po  to  esu  jį  kelis  kartus 
mačiusi  gatvėje,  —  pasakė  ji.  —  Negaliu  skųstis. 

-  Kodėl  jo  neaplankote?  -  smalsiai  pasiteiravau.  -  Kodėl  neina¬ 
te  kartu  pasivaikščioti,  nepasikalbat,  kad  geriau  jį  pažintumėt? 

Armanda  papurtė  galvą. 

—  Mudvi  su  Kara  nesutinkam.  -  Jos  balsas  staiga  pasidarė 
irzlus.  Kartu  su  šypsena  dingo  apgaulinga  jaunystė,  netikėtai 
ėmė  atrodyti  stulbinančiai  sena. 

-  Ji  manęs  gėdinasi.  Vien  Dievas  težino,  ką  berniukui  pripa¬ 
sakojo  apie  mane.  -  Vėl  papurtė  galvą.  -  Ne.  Per  vėlu.  Matau  iš 
jo  veido  —  tokio  mandagaus  —  ir  iš  mandagių  bereikšmių  pasvei¬ 
kinimų  kalėdiniuose  atvirukuose.  Taip  gerai  išauklėtas  berniu¬ 
kas.  -  Jos  juoke  vėl  suskambo  kartėlis.  —  Toks  mandagus,  gerai 
išauklėtas  berniukas. 


iš  SKAITINIAI.ORG 

Pasisukusi  į  mane,  linksmai  ir  gyvai  nusišypsojo. 

—  Jei  tik  žinočiau,  ką  jis  veikia,  —  pasakė  ji.  —  Jei  žinočiau,  ką 
skaito,  kokias  komandas  palaiko,  kas  jo  draugai,  kaip  jam  sekasi 
mokykloje.  Jei  tai  žinočiau... 

-Jei? 

—  Tuomet  galėčiau  sau  pačiai  tarti...  —  Trumpą  akimirką 
išvydau,  kad  ji  netoli  ašarų.  Paskui  pertrauka,  mačiau,  kaip 
stengiasi  sutelkti  valią.  —  Zinai  ką,  manau,  kad  įstengčiau  įveikti 
dar  vieną  iš  tavo  ypatingų  šokoladų.  Na  kaip,  ar  duosi?  —  Tai 
buvo  bravada,  tačiau  žavėjausi  ja  daugiau  nei  įmanoma  apsa¬ 
kyti.  Kad  gali  šitaip  apsimesti,  maištauti  prieš  savo  nelaimę, 
demonstruoti  išdidumą,  atremti  alkūnes  į  barą  ir  nerūpestin¬ 
gai  siurbčioti. 

-  Sodoma  ir  Gomora  per  šiaudą.  Mmmm.  Atrodo,  jog  ką 
tik  numiriau  ir  pakliuvau  į  dangų.  Šiaip  ar  taip,  arti  to. 

—  Jei  norit,  galėčiau  ką  nors  sužinoti  apie  Luką.  Ir  perduoti  jums. 

Armanda  tylomis  svarstė.  Jutau,  kaip  stebi  mane  iš  po  nu¬ 
leistų  vokų.  Vertino.  Galiausiai  prabilo. 

—  Visi  berniukai  mėgsta  saldainius,  ar  ne?  —  Jos  balsas  skam¬ 
bėjo  nerūpestingai.  Sutikau,  kad  dauguma  jų  mėgsta.  —  Ma¬ 
nau,  čia  lankosi  jo  draugai?  —  Atsakiau  nežinanti,  kas  tokie  jo 
draugai,  bet  kad  dauguma  vaikų  čia  reguliariai  užsuka. 

—  Galėčiau  ir  vėl  čia  užeiti,  -  nusprendė  Armanda.  —  Man 
patinka  tavo  šokoladas,  nors  kėdės  siaubingos.  Galėčiau  net  tapti 
nuolatine  kliente. 

-  Būtumėt  mielai  sutikta,  —  pasakiau. 

Vėl  pertrauka.  Suvokiau,  jog  Armanda  Vuazen  tvarko  reika¬ 
lus  savo  pačios  nuožiūra,  kada  užsinori,  atsisako  raginimų  ar 
patarimų.  Leidau  jai  viską  apgalvoti. 

—  Štai.  Paimk.  —  Sprendimas  buvo  priimtas.  Guviu  mostu 
tėškė  ant  prekystalio  šimto  frankų  banknotą. 

—  Bet  aš... 

—  Jei  jį  pamatysi,  nupirk  jam  dėžę  tokių,  kokius  jis  mėgsta. 
Tik  nesakyk,  jog  tai  nuo  manęs. 

Paėmiau  banknotą. 

—  Ir  neprisileisk  prie  savęs  jo  motinos.  Labai  panašu,  kad  ji 
jau  pasiruošusi,  skleidžia  paskalas  ir  nori  prisimeilinti.  Mano 
vienintelis  vaikas  tapo  viena  iš  Reino  Seserų  Gelbėtojų.  -  Piktai 
primerkė  akis,  apvalius  skruostus  apgaubė  duobučių  voratin¬ 
klis.  —  Apie  tave  jau  sklinda  gandai,  —  pasakė  ji.  —  Žinai  tokią 
veislę.  Jei  su  manim  susidėsi,  bus  tik  blogiau. 

Aš  nusijuokiau. 

—  Manau,  susitvarkysiu. 

-  Ir  aš  manau,  kad  gali.  —  Staiga  įdėmiai  pažvelgė  į  mane,  iš 
balso  dingo  irzli  gaidelė.  —  Tavyje  esama  kažko,  —  pasakė  ji  ty¬ 
liai.  -  Kažko  pažįstamo.  Bet  nemanau,  kad  buvom  susitikusios 
prieš  aną  kartą  Vagišių  kvartale,  ar  ne? 

Lisabona,  Paryžius,  Florencija,  Roma.  Šitiek  žmonių.  Tiek 
daug,  trumpam  susikryžiavusių,  susilietusių  gyvenimų  per  be¬ 
protiškas  klajones!  Bet  nemanau,  jog  buvau  ją  sutikusi. 

-  Ir  kvapas.  Lyg  kažkas  degtų,  kaip  pakvimpa  po  dešimties 
sekundžių,  kai  trenkia  žaibas.  Taip  dvelkia  vidurvasario  audros  ir 
javų  laukai  per  lietų.  —  Jos  veidas  paskendo  prisiminimuose,  akys 
ieškojo  mano  akių.  —  Ar  ne  tiesa?  Tai,  ką  sakiau?  Kas  tu  tokia? 

Ir  vėl  tas  žodis. 

Ji  su  pasitenkinimu  nusijuokė,  paėmė  mano  ranką.  Jos  oda 
buvo  vėsi,  palietus  atrodė  lyg  būtų  sudžiūvęs  lapas,  ne  kūnas. 
Apvertė  plaštaką,  kad  pamatytų  delną. 

—  Tą  žinojau!  —  Pirštu  perbraukė  gyvenimo,  širdies  linijas.  — 
Žinojau  tą  pačią  minutę,  kai  tave  pamačiau! 

Paskui  sau  pačiai,  tokiu  tyliu  balsu,  jog  jis  virto  vien  kvėpa¬ 
vimu  į  mano  delną,  sušnabždėjo: 

-  Žinojau.  Žinojau.  Tik  niekada  nemaniau,  kad  tave  pamaty¬ 
siu  čionai,  šitame  miestelyje.  —  Aštrus  įtarus  žvilgsnis  aukštyn. 

—  Ar  Reino  žino? 

—  Nesu  tikra.  —  Tai  buvo  tiesa:  neįsivaizdavau,  apie  ką  ji 
kalba.  Bet  ir  aš  tą  galėjau  užuosti:  vėjų  kaitą,  apsireiškimo  dvelks¬ 
mą.  Tolimą  ugnies  ir  ozono  kvapą.  Ilgai  nenaudojamų  pavarų 
cypimą,  pragarišką  sinchroniškumo  mašiną.  O  gal  Žozefma  buvo 
teisi  sakydama,  kad  Armanda  beprotė.  Šiaip  ar  taip,  ji  regėjo 
Šlepetę. 

—  Pasistenk,  kad  nesužinotų  Reino,  —  pasakė  ji  man,  beprotiš¬ 
kai  spindinčiomis  rimtomis  akimis.  —  Žinai,  kas  jis  toks,  ar  ne? 

Aš  spoksojau  į  ją.  Tada  jau  įsivaizdavau,  ką  turėjo  galvoje. 
Arba  gal  kokią  klajonių  naktį  trumpam  susilietė  mūsų  sapnai. 

—  Jis  Juodasis  vyras. 

Reino.  Kaip  bloga  korta.  Vėl  ir  vėl.  Sparnuose  skambantis 
juokas. 

Praėjus  nemažam  laiko  tarpui  po  to,  kai  paguldžiau  Anūką, 
pirmąkart  po  motinos  mirties  ištraukiau  jos  kortas.  Laikau  jas 
santalmedžio  dėžėje,  jos  persisunkė  prisiminimų  apie  ją  kvapu. 
Akimirką  beveik  noriu  net  nepažvelgus  jas  padėti  į  šalį  —  iš  siau¬ 
bo,  kurį  sukėlė  su  šiuo  kvapu  susijusių  vaizdų  banga.  Niujor¬ 
kas,  karšto  dešrainio  garų  kamuoliai.  Cafė  de  la  Paix‘;  ir  jos  ne¬ 
priekaištingi  padavėjai.  Vienuolė  valgo  ledus  prie  Dievo  Moti¬ 
nos  katedros.  Viešbučių  kambariai  vienai  nakčiai,  rūstūs 
durininkai,  įtarūs  žandarai,  smalsūs  turistai.  Ir  virš  viso  —  To 
šešėlis,  bevardis  nepermaldaujamas  daiktas,  nuo  kurio  bėgome. 

Aš  ne,  mano  motina.  Nesu  bėglė.  Vis  dėlto  poreikis  matyti, 
žinoti  toksai  didelis,  jog  susigriebiu  imanti  jas  iš  dėžės  ir  kaip  ji, 
išskleidžiami  prie  lovos.  Atsisuku,  kad  įsitikinčiau,  jog  Anūką  dar 


9  Taikos  kavinė  (pranc.). 

miega.  Nenoriu,  kad  pajustų  mano  nerimą.  Paskui  sumaišau,  per¬ 
keliu,  vėl  sumaišau,  perkeliu,  kol  pasirodo  keturios  kortos. 

Kardų  dešimtukas,  mirtis.  Kardų  trejetas,  mirtis.  Kardų  dveje¬ 
tas,  mirtis.  Karieta.  Mirtis.  Atsiskyrėlis.  Bokštas.  Karieta.  Mirtis. 

Motinos  kortos.  Su  manim  nieko  bendra,  sakau  sau,  nors  ne¬ 
sunku  pasakyti,  kas  yra  Atsiskyrėlis.  O  Bokštas?  Karieta?  Mirtis? 

Mirties  korta,  sako  mano  viduje  motinos  balsas,  ne  visada 
pranašauja  tavo  fizinę  mirtį,  bet  gali  reikšti  ir  gyvenimo  būdo 
pabaigą.  Pokytį.  Vėjų  kaitą.  Ar  šitai  gali  ji  reikšti? 

Aš  netikiu  būrimais.  Ne  taip,  kaip  motina,  kuri  pagal  juos 
brėždavo  atsitiktinę  mūsų  klajonių  trajektoriją.  Tai  nebuvo  ne¬ 
veiklumo  pateisinimas,  kai  reikalai  krypsta  nuo  blogų  prie  dar 
blogesnių,  bet  vidinio  chaoso  racionalizavimas.  Dabar  girdžiu 
jos  balsą,  jis  skamba  taip,  kaip  skambėjo  tada  laive,  kai  jos  stip¬ 
rybė  virto  vien  užsispyrimu,  o  humoras  -  pasmerktojo  mirčiai 
neviltimi. 

O  kaip  dėl  Disneilendo ?  Ką  manai?  O  Florida  Kysas?  Evergleid- 
sas?  Naujajame  pasaulyje  gali  tiek  daug  pamatyti.  Tiek  daug,  kiek 
nė  nesvajojome.  Ar  tai  ir  yra  tas,  kaip  manai ?  Ar  tą  sako  kortos? 

Tada  Mirtis  buvo  kiekvienoje  kortoje.  Mirtis  ir  Juodasis  vy¬ 
ras,  kuris  ėmė  reikšti  tą  patį.  Bėgome  nuo  jo,  o  jis  mus  sekė 
tūnodamas  santalo  dėžėje. 

Priešnuodžiui  skaitydavau  Jungą  ir  Hermaną  Hessę,  sužino¬ 
jau  apie  kolektyvinę  pasąmonę.  Būrimas  -  tai  būdas  pasakyti 
tą,  ką  jau  žinome.  Ko  bijome.  Nėra  demonų,  o  tik  civilizaci¬ 
joms  bendri  archetipai.  Netekties  baimė  -  Mirtis.  Persikėlimo 
baimė  -  Bokštas.  Nepastovumo  baimė  -  Karieta. 

Tačiau  motina  mirė. 

Švelniai  sudėjau  kortas  į  kvepiančią  dėžę.  Sudie,  mamyte. 
Čia  baigiasi  mūsų  kelionė.  Čia  sustojame,  atsigręžusios  veidu  į 
tą,  ką  mums  atneša  vėjas.  Daugiau  nebežiūrėsiu  į  kortas. 

Vasario  23 

Sekmadienis 


Palaimink  mane,  tėve,  nes  aš  nusidėjau.  Žinau,  kad  girdi  mane, 
tėve,  —  niekam  kitam  pasaulyje  nenorėčiau  išpažinti  savo  nuodė¬ 
mių.  Tik  ne  vyskupui,  saugiai  sėdinčiam  savo  tolimoje  Bordo  vys¬ 
kupijoje.  Bažnyčia  atrodo  tokia  tuščia.  Kvailai  jaučiuosi  altoriaus 
papėdėje,  žvelgdamas  aukštyn  į  Viešpatį  paauksintoje  agonijoje  - 
auksas  pajuodo  nuo  rūkstančių  žvakių,  tamsios  dėmės  suteikia  Jam 
paslaptingą  ir  gudrią  išraišką,  malda,  kuri  anksčiau  buvo  toks  pa¬ 
laimingas  džiaugsmo  šaltinis,  tapo  našta,  šauksmu  atšiauraus  kalno 
šlaite,  kur  kiekvieną  akimirką  gali  užgriūti  sniego  lavina. 

Ar  tai  abejonė,  tėve?  Ši  tyla  mano  viduje,  negalėjimas  mels¬ 
tis,  apsivalyti,  nusižeminti...  ar  tai  mano  kaltė?  Rūpinuosi  baž¬ 
nyčia,  kuri  yra  mano  gyvenimas,  stengiuosi  ją  mylėti.  Mylėti 
taip,  kaip  tu  mylėjai  šias  statulas  —  Šventą  Jeronimą  nuskelta 
nosimi,  besišypsančią  Švenčiausiąją  Mergelę,  Žaną  d’Ark  su  vė¬ 
liava,  šventą  Pranciškų  su  spalvotais  karveliais.  Aš  pats  paukščių 
nemėgstu.  Jaučiu,  kad  tai  galbūt  nusidėjimas  prieš  savo  ben¬ 
dravardį,  bet  nieko  negaliu  padaryti.  Nepakenčiu  jų  cypimo,  jų 
nešvarumų,  —  net  prie  bažnyčios  durų,  —  kai  nubaltintos  sienos 
išterliotos  žalsvų  išmatų  varvalais,  jų  keliamo  triukšmo,  kai  sa¬ 
kau  pamokslą.  Aš  nuodiju  žiurkes,  kurios  puola  zakristiją,  grau¬ 
žia  bažnytinius  rūbus.  Tad  ar  man  nereikėtų  nuodyti  ir  karve¬ 
lių,  kurie  trukdo  per  pamaldas?  Bandžiau  tą  daryti,  tėve,  bet 
nesėkmingai.  Gal  juos  saugo  Šventasis  Pranciškus? 

Jei  tik  galėčiau  būti  vertesnis.  Mano  nevertė  kelia  man  siau¬ 
bą,  o  protas  —  jis  žymiai  pranoksta  mano  bandos  protą,  —  tik 

dar  daugiau  pabrėžia  mano  silpnybę  ir  tai,  kad  esu  nevertas 
tarnystės,  kuriai  mane  pasirinko  Dievas.  Ar  tokia  mano  lemtis? 
Svajojau  apie  didesnius  dalykus,  apie  pasiaukojimą,  kankinys¬ 
tę.  Vietoj  to  tuščiai  eikvoju  laiką  manęs  ir  tavęs  nevertiems  rū¬ 
pesčiams. 

Mano  nuodėmė  —  tai  smulkmeniškumas,  tėve.  Todėl  Die¬ 
vas  tyli  Savo  namuose.  Tą  žinau,  tačiau  nežinau,  kaip  išgydyt 
šią  ligą.  Sugriežtinau  Gavėnios  pasninką,  pasninkauju  net  ir  to¬ 
mis  dienomis,  kai  leidžiama  atsikvėpti.  Antai,  kad  ir  šiandien  — 
išpyliau  savo  sekmadieninį  vyną  į  hortenzijas,  pajutau  kažkokį 
dvasios  pakilimą.  Dabar  vanduo  ir  kava  bus  vienintelis  priedas 
prie  valgio  -  gersiu  juodą  kavą  be  cukraus,  kad  būtų  kartesnė. 
Šiandien  valgiau  morkų  salotas  su  alyvuogėm  —  lauko  šaknis  ir 
uogas.  Tiesa,  dabar  šiek  tiek  svaigsta  galva,  bet  šis  jausmas  nėra 
nemalonus.  Mane  graužia  sąžinė,  kai  pagalvoju,  jog  net  susilai¬ 
kymas  man  teikia  malonumą,  tad  nusprendžiau  save  kankinti 
gundymu.  Penkias  minutes  stovėsiu  prie  kepsninės  lango,  žiū¬ 
rėsiu  į  viščiukus  ant  iešmo.  Jeigu  Arno  iš  manęs  tyčiosis,  tuo 
geriau.  Šiaip  ar  taip,  turės  užsidaryti  Gavėniai. 

Kai  dėl  Vianos  Rošė...  Per  paskutines  penkias  dienas  apie  ją 
beveik  negalvojau.  Pro  jos  krautuvę  praeinu  nusukęs  veidą.  Ji 
klesti,  nepaisant  meto  ir  teisingai  mąstančių  Lanskenė  gyvento¬ 
jų  nepritarimo,  bet  tai,  mano  galva,  tik  dėl  jos  parduotuvės  nau¬ 
joviškumo.  Tai  praeis.  Mūsų  parapijiečiai  neturi  pakankamai 
pinigų  net  kasdienėms  reikmėms,  o  ką  bekalbėti  apie  palaiky¬ 
mą  tokios  įstaigos,  kuri  daugiau  tinka  didmiesčiams. 

„Dangiškieji  migdolai“.  Net  pavadinimas  yra  apgalvotas  įžei¬ 
dimas.  Sėsiu  į  Aženo  autobusą,  nuvažiuosiu  į  patalpų  nuomos 
agentūrą  ir  pareikšiu  skundą.  Neturėjo  jai  išnuomoti  namo  to¬ 
kioje  geroje  vietoje.  Centrinė  aikštė  užtikrina  šokoladinės  kles¬ 
tėjimą,  skatina  pasiduoti  pagundai.  Apie  tai  reiktų  pranešti  vys- 

kupui.  Galbūt  jo  poveikis  bus  didesnis  nei  mano.  Šiandien  jam 
parašysiu.  Kartais  ją  matau  gatvėje.  Dėvi  geltoną  lietpaltį  su 
saulutėmis,  vaikiškas  rūbas,  ilgis  kiek  nepadorus  suaugusiai  mo¬ 
teriai.  Plaukų  neuždengia  net  ir  per  lietų,  jie  lygūs  ir  spindintys 
it  ruonio  kailis.  Po  tentu  išgręžia  juos  lyg  ilgą  virvę.  Po  tentu 
dažnai  stovi  žmonės,  slepiasi  nuo  nesibaigiančio  lietaus,  spokso 
į  vitriną.  Dabar  ji  įsirengė  elektrinį  židinį,  pakankamai  arti  pre¬ 
kystalio,  kad  teiktų  jaukumo,  bet  toliau  nuo  prekių,  kad  joms 
nepakenktų.  Taburetės,  stiklinės  varpo  formos  vazos,  pilnos  kek¬ 
sų  ir  pyragaičių,  sidabriniai  ąsočiai  su  šokoladu  ant  židinio  daro 
šią  vietą  panašesnę  į  kavinę  nei  į  parduotuvę.  Kai  kada  matau 
ten  dešimt  ar  daugiau  žmonių:  kai  kas  stovi,  kiti  šnekasi  atsirė¬ 
mę  į  minkštą  prekystalį.  Sekmadienio  ir  trečiadienio  popietė¬ 
mis  drėgną  orą  persmelkia  kepinių  tvaikas,  o  ji  stovi  atsišliejusi 
tarpdury,  iki  alkūnių  miltuota,  svaido  praeiviams  įžūlias  pasta¬ 
bas.  Mane  stebina,  kad  žino  daugelio  pavardes  —  aš  užtrukau 
pusę  metų,  kol  susipažinau  su  visa  savo  banda  —  regis,  visada 
turi  paruošusi  klausimus  arba  komentarus  apie  jų  gyvenimą, 
problemas.  Apie  Puatu  artritą.  Lambero  sūnų  kareivį.  Narsisą  ir 
jo  premijomis  apdovanotas  orchidėjas.  Ji  netgi  žino  Diuplesy 
šuns  vardą.  Ak,  kokia  ji  klastinga,  sukta.  Jos  neįmanoma  nepa¬ 
stebėti.  Turi  jai  atsakyti  arba  pasirodysi  storžievis.  Netgi  aš  — 
net  aš  turiu  nusišypsoti  ir  linktelėti,  nors  viduje  viskas  verda. 
Jos  duktė  seka  motinos  pavyzdžiu,  su  gauja  vyresnių  mergaičių 
ir  berniukų  laksto  kaip  laukinė  po  Vagišių  kvartalą.  Jiems  kokie 
aštuoneri  ar  devyneri  metai,  tad  meiliai  elgiasi  su  ja  lyg  su  ma¬ 
žesniąja  sesute,  lyg  būtų  koks  laimės  talismanas.  Jie  visada  drauge, 
bėgioja,  rėkauja,  skrajoja,  išskėtę  rankas  it  bombonešio  sparnus, 
šaudo  vienas  į  kitą,  dainuoja,  švilpia.  Tarp  jų  ir  Žanas  Dru, 
nepaisant  jo  motinos  susirūpinimo.  Bandė  kelis  kartus  jam  už¬ 
drausti,  bet  jis  kasdien  vis  labiau  maištauja,  išlipa  pro  savo  mie- 

gamojo  langą,  kai  jį  uždaro.  Tačiau  aš  turiu  rimtesnių  rūpesčių, 
tėve,  nei  kelių  nesuvaldomų  vaikiščių  blogas  elgesys.  Šiandien 
prieš  mišias  eidamas  pro  Vagišių  kvartalą,  pamačiau  prie  Tano 
kranto  prisišliejusį  gyvenamąjį  laivą,  na,  tokį,  kokį  mudu  su 
tavim  gerai  žinome.  Apgailėtina  bakūžė,  žaliai  nudažyta,  bet 
siaubingai  apsilupusi,  skardinis  kaminas  spjaudo  juodus  aitrius 
dūmus,  susiraukšlėjęs  stogas  kaip  kartoninių  lūšnų  Marselio  bi- 
donviliuose.  Mudu  su  tavim  žinome,  ką  tai  reiškia.  Ir  kuo  šitai 
baigsis.  Šalikelėje  iš  permirkusios  velėnos  kaišioja  galvas  pirmo¬ 
sios  pavasarinės  kiaulpienės.  Jie  kasmet  šitai  bando,  kildami  upe 
aukštyn  iš  didmiesčių,  lūšnynų  ar  dar  blogesnių  vietų,  tolimo 
Alžyro  arba  Maroko.  Ieško  darbo.  Ieško  vietos,  kur  apsistotų, 
daugintųsi...  Šį  rytą  pasakiau  prieš  juos  pamokslą,  bet  žinau, 
jog  nepaisant  to,  kai  kurie  mano  parapijiečiai  —  tarp  jų  Narsisas  - 
mielai  juos  priims,  nesiskaitys  su  manim.  Jie  valkatos.  Nepripa¬ 
žįsta  nei  pagarbos,  nei  vertybių.  Tai  ant  upės  gyvenantys  čigo¬ 
nai,  kurie  platina  ligas,  vagiliauja,  meluoja  ir  kai  tik  įmano,  net 
žudo.  Palik  juos,  ir  jie  sugriaus  visa,  ką  mudu  su  tavimi,  tėve, 
pastatėme.  Sunaikins  mūsų  auklėjimą.  Jų  vaikai  bėgios  su  mū¬ 
sų  vaikais,  kol  sulygins  su  žeme  viską,  ką  nuveikėme  jų  labui.  Jie 
pagrobs  mūsų  vaikų  protus.  Išmokys  juos  nekęsti  ir  negerbti 
Bažnyčios.  Išmokys  tinginiauti  ir  vengti  atsakomybės.  Išmokys 
nusikaltimų  ir  narkotikų  teikiamų  malonumų.  Ar  jau  spėjo  pa¬ 
miršti,  kas  nutiko  praėjusią  vasarą?  Ar  yra  tokie  kvaili,  kad  pati¬ 
kėtų,  jog  šitai  vėl  nenutiks? 

Šią  popietę  nuėjau  prie  to  laivo.  Prie  jo  jau  prisijungė  du 
kiti,  vienas  raudonas,  kitas  juodas.  Lietus  liovėsi,  tarp  dviejų 
naujai  atplaukusių  laivų  buvo  ištiesta  virvė  su  skalbiniais  —  ant 
jos  suposi  vaikų  drabužiai.  Juodojo  laivo  denyje,  atsukęs  man 
nugarą,  sėdėjo  vyriškis  ir  žvejojo.  Medžiagos  skiaute  surišti  ilgi 
rusvi  plaukai,  iki  pat  pečių  chna  ištatuiruotos  nuogos  rankos. 

Stovėjau  ir  stebėjau  laivus,  stebėjausi  jų  apgailėtina  išvaizda, 
iššaukiančiu  skurdu.  Ką  gero  savo  pačių  labui  nuveikė  šitie  žmo¬ 
nės?  Mes  esame  klestinti  šalis.  Europos  galybė.  Šiems  žmonėms 
reikia  darbo,  naudingo  darbo,  gerų  namų.  Kodėl  jie  pasirenka 
tokį  gyvenimą,  tinginystę  ir  skurdą?  Ar  jie  tokie  dykaduoniai? 
Rusvaplaukis  vyriškis  juodojo  laivo  denyje  kilstelėjo  ranką  gy¬ 
nybiniu  mostu  ir  toliau  žvejojo. 

—  Jūs  negalite  čia  pasilikti,  -  sušukau  per  vandenį.  —  Tai 
privati  valda.  Turit  keliauti  toliau. 

Iš  laivų  pasigirdo  juokas  ir  patyčios.  Jutau,  kaip  iš  pykčio 
tvinksėjo  smilkiniuose,  bet  likau  ramus. 

-  Galime  pasikalbėti,  —  vėl  šūktelėjau.  —  Aš  kunigas.  Galbūt 
rasime  kokį  sprendimą. 

Visų  trijų  laivų  languose  bei  tarpduriuose  pasirodė  veidai.  Pa¬ 
mačiau  keturis  vaikus,  jauną  moterį  su  kūdikiu  ir  tris  keturis  se¬ 
nesnius  žmones,  apsitaisiusius  tokiems  asmenims  būdingais  pil¬ 
kais  bespalviais  drabužiais,  aštriais  įtariais  veidais.  Mačiau,  kaip 
jie  visi  žvelgė  į  Rusvaplaukį,  kad  šis  atsakytų.  Tad  riktelėjau  jam: 

-Ei,  tu! 

Jo  povyza  rodė  atidumą  ir  ironišką  pagarbumą. 

-  Kodėl  negali  prieiti  arčiau,  kad  pasišnekėtume?  Galėsiu 
geriau  paaiškinti,  nereiks  šūkauti  per  pusę  upės,  —  pasakiau  jam. 

—  Paaiškinti,  kad  nešdintumės,  -  atšovė  jis.  Kalbėjo  su  tokiu 
stipriu  Marselio  akcentu,  kad  sunkiai  galėjau  suprasti,  ką  sako.  - 
Gerai  jus  girdžiu.  -  Jo  žmonės  kituose  laivuose  bakstelėjo  kits 
kitą  alkūnėmis  ir  ėmė  kikenti.  Aš  kantriai  laukiau,  kol  jie  nurims. 

—  Tai  privati  valda,  -  pakartojau.  —  Bijau,  jog  negalite  čia  pasi¬ 
likti.  Čia  visur  gyvena  žmonės.  -  Parodžiau  į  namus  pakrantėje 
palei  Pelkių  gatvelę.  Tiesa,  dabar  daugelis  jų  tušti,  nepataisomai 
suyrę  nuo  drėgmės  ir  nepriežiūros,  bet  kai  kurie  dar  gyvenami. 

Rusvaplaukis  paniekinamai  pažvelgė  į  mane. 


iš  SKAITINIAI.ORG 

—  Čia  taip  pat  gyvena  žmonės,  -  pasakė  jis,  rodydamas  į  laivus. 

—  Suprantu,  bet  vis  dėlto... 

Jis  mane  nutraukė. 

—  Nesirūpinkit.  Ilgai  čia  nepasiliksime.  —  Jo  tonas  buvo  ka¬ 
tegoriškas.  -  Mums  reikia  kai  ką  suremontuoti,  papildyti  atsar¬ 
gas.  To  negalime  padaryti  vidury  laukų.  Užtruksime  dvi,  gal 
tris  savaites.  Manau,  kaip  nors  išgyvensite,  ką? 

—  Gal  didesniame  kaime...  -  Jutau,  kaip  mane  žeidžia  jo 
įžūlumas,  bet  likau  ramus.  —  Gal  tokiame  mieste  kaip  Aženas... 

Jis  trumpai  atkirto: 

—  Netinka.  Mes  ten  buvome. 

Esu  tikras,  kad  buvo.  Ažene  kieti  su  valkatomis.  O,  jei  Lans- 
kenė  turėtume  savo  policiją. 

—  Problemos  dėl  motoro.  Palikau  kelių  mylių  benzino  pėd¬ 
saką  upėje.  Turiu  jį  sutaisyti,  kad  galėčiau  keliauti  toliau. 

Aš  ištiesinau  pečius. 

—  Nemanau,  kad  čia  rasite  tai,  ko  ieškote,  —  pasakiau. 

—  Na,  kiekvienas  turi  savo  nuomonę.  —  Jo  balsas  skambėjo 
atlaidžiai,  kone  linksmai.  Viena  senė  sukudakavo: 

—  Net  ir  kunigas  tam  turi  teisę.  —  Dar  daugiau  juoko.  Išlai¬ 
kiau  orumą.  Šie  žmonės  neverti  mano  pykčio.  Pasisukau  eiti. 

—  Nagi,  nagi  ar  tik  ne  ponulis  klebonas?  —  tiesiai  už  manęs 
pasigirdo  balsas,  aš  nejučiomis  atšokau.  Armandos  Vuazen  juo¬ 
kas  suskambo  it  varnos  kranksėjimas.  —  Suirzęs,  ką?  —  piktai 
paklausė  ji.  —  Atrodo,  kad  taip.  Juk  čia  ne  tavo  teritorija,  ar  ne? 
Kokia  šį  sykį  tavo  užduotis?  Pagonių  atvertimas? 

—  Ponia.  -  Nepaisydamas  jos  įžūlumo,  mandagiai  nusilen¬ 
kiau.  —  Tikiuosi,  esate  geros  sveikatos. 

—  Argi?  —  Jos  juodos  akys  tryško  juoku.  —  Man  susidarė  įspū¬ 
dis,  kad  negali  sulaukti,  kol  suteiksi  man  paskutinį  patepimą. 

-  Anaiptol,  ponia.  -  Likau  šaltas  ir  orus. 

-  Tvarka.  Nes  ši  sena  avelė  niekada  negrįš  į  avidę,  —  pareiškė 

ji.  —  Šiaip  ar  taip,  aš  tau  per  kieta.  Prisimenu,  kaip  sakydavo 
tavo  motina... 

Nutraukiau  ją  šiurkščiau  nei  ketinau. 

—  Bijau,  jog  šiandien  neturiu  laiko  plepalams,  ponia.  Šie  žmo¬ 
nės,  —  mostelėjau  į  čigonus  ant  upės,  —  turi  būt  sutvarkyti,  kol 
padėtis  dar  kontroliuojama.  Privalau  ginti  savo  bandos  interesus. 

—  Koks  vėjų  maišas  tapai,  —  tingiai  pastebėjo  Armanda.  — 
Tavo  bandos  interesai.  Prisimenu,  buvai  tik  mažas  berniukas, 
žaidei  Vagišiuose  indėnus.  Ko  jie  tave  išmokė  tame  didmiesty¬ 
je,  ar  vien  pompastiškų  žodžių  ir  puikybės? 

Nukreipiau  į  ją  įnirtingą  žvilgsnį.  Ji  vienintelė  visame  Lans- 
kenė  mėgaujasi  primindama  man  seniai  pamirštus  dalykus.  Man 
regis,  jog  su  jos  mirtimi,  mirs  ir  šis  prisiminimas,  ir  dėl  to  esu 
kone  patenkintas. 

—  Jūs  galite  džiaugtis,  kad  valkatos  užgrobia  Vagišių  kvarta¬ 
lą,  —  šiurkščiai  atšoviau.  —  Bet  kiti  —  tarp  jų  ir  jūsų  duktė  — 
supranta,  jog,  jei  {leisite  juos  pro  duris  ... 

Armanda  suprunkštė. 

—  Ji  netgi  šneka  kaip  tu,  —  pasakė  ji.  —  Pila  pamokslinęs  kli¬ 
šes  ir  nacionalistines  banalybes.  Manau,  jog  šie  žmonės  nieko 
bloga  nedaro.  Kam  tas  kryžiaus  žygis,  kam  juos  varyti,  jei  jie  ir 
taip  netrukus  išvyks? 

Gūžtelėjau  pečiais. 

—  Aišku,  kad  nenorite  suvokti,  kuo  visa  tai  baigsis,  —  trum¬ 
pai  atsakiau. 

—  Na,  jau  sakiau  Rudžiui,  kuris  va,  tenai,  —  išmoningai  mos¬ 
telėjo  į  vyriškį  juodajame  laive,  —  sakiau,  kad  jis  ir  jo  draugai 
gali  svečiuotis,  kol  suremontuos  motorą  ir  papildys  maisto  at¬ 
sargas.  —  Ir  nužiūrėjo  mane  klastingu  triumfuojančiu  žvilgsniu.  — 
Taigi  nesakyk,  kad  jie  įsibrovė  į  kito  valdas.  Jie  čia,  priešais  ma¬ 
no  namus,  su  mano  palaiminimu.  —  It  mane  pajuokdama,  ypač 
pabrėžė  paskutinį  žodį. 

-  Kaip  ir  jų  draugai,  kai  čia  atkeliaus.  —  Sviedė  j  mane  dar 
vieną  savo  įžūlių  žvilgsnių.  —  Visi  jų  draugai. 

Na,  ką  gi,  šito  reikėjo  tikėtis.  Tą  būtų  padariusi  vien  tam,  kad 
mane  supykdytų.  Džiaugiasi  savo  bloga  reputacija,  žinodama, 
kad  kaip  seniausia  vietos  gyventoja  tą  gali  sau  leisti.  Nėra  tikslo 
su  ja  ginčytis,  tėve.  Tą  mudu  jau  žinome.  Ji  džiaugtųsi  ginču  tiek 
pat,  kiek  mėgaujasi  bendravimu  su  šiais  žmonėmis,  klausydama¬ 
si  jų  pasakojimų,  jų  gyvenimo  istorijų.  Nieko  stebėtina,  kad  jau 
įsiminė  jų  vardus.  Neleisiu,  kad  patirtų  malonumą  matydama, 
kaip  nusileidžiu.  Ne,  turiu  kitaip  tvarkyti  šį  reikalą. 

Tačiau  iš  Armandos  sužinojau  bent  vieną  dalyką.  Atvyks  ir 
kiti.  O  kiek?  Turim  palaukti  ir  pamatysim.  Bet  to  kaip  tik  bai¬ 
minausi.  Šiandien  trys  laivai.  O  kiek  jų  bus  rytoj? 

Pakeliui  užsukau  pas  Klermoną.  Jis  paskleis  žinią.  Laukiu 
tam  tikro  pasipriešinimo  -  Armanda  dar  turi  draugų.  Galbūt  ir 
Narsisą  teks  įtikinti.  Bet  apskritai  tikiuosi  bendradarbiavimo. 
Dar  esu  šiokia  tokia  figūra  šiame  kaime.  Mano  gera  reputacija 
dar  kažką  reiškia.  Taip  pat  susitikau  su  Miuska.  Savo  kavinėje 
jis  mato  daugybę  žmonių,  yra  Bendruomenės  komiteto  pirmi¬ 
ninkas.  Nepaisant  klaidų,  jis  teisingai  mąsto,  reguliariai  lankosi 
bažnyčioje.  O  jei  prireiktų  stiprios  rankos,  -  žinoma,  mes  visi 
prieš  prievartą,  bet  su  tais  žmonėmis  ji  gali  būti  panaudota,  - 
na,  tuomet  esu  tikras,  kad  Miuska  padarys  paslaugą. 

Armanda  tai  pavadino  kryžiaus  žygiu.  Žinau,  norėjo  įžeisti, 
bet  net  ir  tokiu  atveju. . .  mane  apima  jaudulys,  pagalvojus  apie 
konfliktą.  Ar  gali  būti,  kad  šiai  užduočiai  mane  pasirinko  Dievas? 

Dėl  to  ir  atvykau  į  Lanskenė,  tėve.  Kovoti  už  savo  žmones. 
Gelbėti  juos  nuo  pagundų.  Ir  kai  Viana  Rošė  pamatys  Bažny¬ 
čios  galią  -  mano  poveikį  kiekvienai  bendruomenės  sielai  —  tuo¬ 
met  žinos,  kad  pralaimėjo.  Nepaisant  jos  vilčių,  ambicijų.  Su¬ 
pras,  jog  negali  pasilikti.  Negali  kovoti  ir  tikėtis  pergalės. 

Aš  triumfuosiu. 

Vasario  24 

Pirmadienis 


Tuoj  po  mišių  apsilankė  Karolina  Klermon.  Su  ja  buvo  sūnus, 
aukštas  berniukas  išblyškusiu  ramiu  veidu,  ant  pečių  užsimetęs 
kuprinę.  Karolina  nešėsi  pluoštą  geltonų  ranka  pieštų  atvirukų. 

Aš  jiems  nusišypsojau.  Šokoladinė  buvo  beveik  tuščia,  pirmi 
klientai  ateina  apie  devynias,  o  buvo  tik  pusė  devynių.  Prie  pre¬ 
kystalio  sėdėjo  Anūką,  priešais  ją  stovėjo  nebaigta  gerti  stiklinė 
su  pienu  ir  šokoladinis  pyragas.  Ji  pažvelgė  savo  šviesiomis  aki¬ 
mis  į  berniuką,  pasveikino  jį  neapibrėžtu  mostu  ranka,  kurioje 
laikė  gabalėlį  pyrago  ir  vėl  atsidėjo  pusryčiams. 

-  Kuo  galiu  jums  padėti? 

Karolina  pavydžiai  ir  nepritariamai  žvalgėsi  aplink.  Berniu¬ 
kas  įbedė  žvilgsnį  tiesiai  prieš  save,  bet  mačiau,  kad  jo  akys  troš¬ 
ko  nuklysti  į  Anūką.  Jis  atrodė  mandagus  ir  užsidaręs,  šviesios 
akys  neįskaitomos  po  ilgais  kirpčiukais. 

—  Taip.  —  Jos  gyvas  balsas  skamba  apsimestu  džiugesiu,  aštri 
ir  saldi  kaip  glajus  šypsena  apnuogina  dantis  —  Dalinu  štai  šiuos, 
—  ištiesė  kortelių  pluoštą,  —  norėčiau  jūsų  paprašyti,  kad  išsta- 
tytumėte  vieną  savo  vitrinoje.  —  Padavė  vieną  atviruką.  -  Visi 
kiti  jau  padėliojo  juos  savo  languose,  —  pridūrė  ji,  tarsi  tikėda¬ 
masi,  jog  tai  gali  mane  įtikinti. 

Paėmiau  atviruką.  Juodu  ant  geltono  dailiomis  ir  ryškiomis 
didžiosiomis  raidėmis  buvo  parašyta: 


JOKIŲ  PREKEIVIŲ,  VALKATŲ  BEI  IŠNEŠIOTOJŲ 
ŠEIMININKAS  LAIKO  SAVO  TEISE 
BET  KURIUO  METU  ATSISAKYTI  JUOS  APTARNAUTI 

-  Kam  man  tai  reikalinga?  —  susiraukiau  suglumusi.  —  Ko¬ 
dėl  turėčiau  atsisakyti  ką  nors  aptarnauti? 

Karolina  įsmeigė  į  mane  pasigailėjimo  ir  paniekos  kupiną  žvilgs¬ 
nį.  —  Žinoma,  jūs  čia  naujokė,  —  pasakė  ji  su  saldžia  šypsenėle. 

—  Bet  mes  anksčiau  turėjome  tam  tikrų  sunkumų.  Šiaip  ar 
taip,  tai  tik  atsargumo  priemonė.  Labai  abejoju,  ar  kas  nors  iš  tų 
Žmonių  pas  jus  apsilankys.  Tačiau  jų  galima  ne  vien  gailėtis, 
bet  ir  saugotis,  kaip  jums  atrodo? 

-  Ko  gailėtis? 

Aš  vis  dar  nesupratau. 

—  Na,  čigonų.  Žmonių  nuo  upės.  —  Jos  balse  suskambo  ne¬ 
kantravimo  gaidelė.  -  Jie  grįžo  ir  norės,  —  ji  nutaisė  elegantišką 
pasibjaurėjimo  grimasėlę,  —  daryti,  ką  paprastai  daro. 

—  Ir  ką?  —  švelniai  pasufleravau. 

—  Na,  turime  jiems  parodyti,  kad  to  nepakęsime!  —  Karolina 
ėmė  nervintis.  —  Ketiname  susitarti,  kad  neaptarnausime  tų  žmo¬ 
nių.  Priversime  juos  grįžti  ten,  iš  kur  atėjo. 

—  Aha,  —  Aš  mąsčiau  apie  tai,  ką  ji  pasakė.  —  Bet  ar  galime 
atsisakyti  juos  aptarnauti?  —  smalsiai  pasiteiravau.  —  Jeigu  jie 
turi  pinigų,  ar  galime  jiems  atsakyti? 

Nekantriai: 

—  Žinoma,  galime.  Kas  mums  sukliudys? 

Akimirką  pagalvojau,  po  to  atidaviau  jai  geltonąjį  atviruką. 
Karolina  stebeilijo  į  mane. 

—  Tai  jūs  nedarysite  šito?  —  Jos  balsas  pakilo  pusę  oktavos,  dėl 
to  netekdamas  gerai  išauklėtam  žmogui  būdingos  intonacijos. 

Aš  gūžtelėjau  pečiais. 

—  Man  regis,  jei  kas  nori  čia  leisti  pinigus,  ne  mano  reikalas 
jiems  trukdyti,  —  pasakiau  jai. 

—  Tačiau  bendruomenė...  —  atkakliai  spyriojosi  Karolina.  — 
Manau,  kad  išties  nenorite,  jog  tokie  žmonės  —  klajūnai,  vagys, 
dievai  žino,  kažkokie  arabai... 

Atmintyje  lyg  momentinė  nuotrauka  spragtelėjo  vaizdas:  rūs¬ 
tūs  Niujorko  durininkai,  Paryžiaus  damos,  Sacrė— Coeur  turis¬ 
tai  su  foto  aparatais  rankose,  nusuka  veidus,  kad  nematytų  ma¬ 
žos  elgetos  per  trumpa  suknele  ir  pernelyg  ilgomis  kojomis... 
Karolina  Klermon,  nepaisant  kaimiško  auklėjimo,  gerai  žino  tin¬ 
kamos  modistės  vertę.  Kuklus  šalikėlis  ant  kaklo  —  su  Hermės 
etikete,  kvepalai  —  Coco  de  Chanel  firmos.  Mano  atsakymas 
skambėjo  aštriau  nei  šito  norėjau. 

—  Mane  stebina,  kad  bendruomenė  rūpinasi  ne  savo  reika¬ 
lais,  —  kandžiai  atšoviau.  —  Ne  mano  -  ir  ne  kieno  kito  —  reikalas 
spręsti,  kaip  tie  žmonės  privalo  gyventi. 

Karolina  įsmeigė  j  mane  geliantį  žvilgsnį: 

-  Na,  jei  toks  jūsų  požiūris!  —  ir  išdidžiai  pasuko  link  durų.  — 
Tuomet  netrukdysiu  jūsų  verslui.  —  Ji  nežymiai  pabrėžė  pasku¬ 
tinį  žodį  ir  su  panieka  apžvelgė  tuščias  kėdes.  —  Tikiuosi,  nesi¬ 
gailėsite  dėl  savo  sprendimo,  tik  tiek. 

—  Kodėl  turėčiau  gailėtis? 

Suirzusi  gūžtelėjo  pečiais. 

-  Na,  jei  būtų  kokių  nemalonumų,  ar  ko.  —  Iš  jos  tono  su¬ 
pratau,  kad  pokalbis  baigtas.  —  Žinote,  tie  žmonės  gali  sukelti 
visokiausių  nemalonumų.  Narkotikai,  prievarta...  —  Jos  gaiži 
šypsena  bylojo,  jog  jei  tokie  nemalonumai  kiltų,  ji  būtų  paten¬ 
kinta  išvysti  mane  jų  auka.  Berniukas  spoksojo  į  mane  nieko 
nesuprasdamas.  Aš  jam  nusišypsojau. 

-  Anądien  mačiau  tavo  močiutę,  —  pasakiau.  -  Ji  man  daug  apie 
tave  pasakojo.  —  Berniukas  išraudo,  suvapėjo  kažką  nesuprantamo. 

Karolina  sukluso. 

—  Girdėjau,  kad  ji  čia  buvo,  —  pasakė  ji  ir  prisivertė  nusišyp¬ 
soti.  —  Tikrai  neturėtumėte  skatinti  mano  motinos,  —  pridūrė 
dėdamasi,  jog  yra  susirūpinusi.  —  Ji  ir  taip  nekaip  jaučiasi. 

—  O,  man  jos  draugija  pasirodė  itin  linksma,  —  atsakiau,  nenu¬ 
leisdama  akių  nuo  berniuko.  —  Ji  tokia  gyva.  Ir  Labai  aštri. 

—  Jos  amžiui,  —  pastebėjo  Karolina. 

—  Bet  kokiam  amžiui,  —  atšoviau. 

-  Na,  esu  tikra,  jog  tokia  ji  atrodo  svetimiems,  -  griežtai 
atkirto  Karolina.  -  Bet  savo  šeimai...  -  Švystelėjo  man  dar  vie¬ 
ną  šaltą  šypseną.  -  Supraskite,  mano  motina  labai  sena,  -  paaiš¬ 
kino  ji.  -  Jos  protas  jau  nebe  toks,  koksai  buvo.  Jos  supratimas 
apie  tikrovę...  -  Nervingu  mostu  nutraukė  sakinį.  -  Esu  tikra, 
jog  man  nėra  reikalo  šitai  jums  aiškinti,  -  pasakė  ji. 

-  Ne,  tikrai  ne,  -  maloniai  atsakiau.  -  Pagaliau,  tai  visai  ne 
mano  reikalas.  -  Mačiau,  kaip  prisimerkė  jos  akys,  kai  nurijo  šią 
kandžią  repliką.  Gal  ji  ir  fanatikė,  bet  ne  kvailė. 

-  Noriu  pasakyti...  —  Ji  kelias  akimirkas  dvejojo.  Kokią  se¬ 
kundę  maniau  matanti  berniuko  akyse  humoro  prošvaistę,  nors 
gal  tik  įsivaizdavau.  -  Noriu  pasakyti,  kad  mano  motina  ne  vi¬ 
sada  žino,  kas  jai  geriausia.  -  Ji  buvo  vėl  susitvardžiusi,  šypsena 
lakuota  kaip  ir  jos  plaukai.  —  Pavyzdžiui,  ši  šokoladinė. 

Norėdama  padrąsinti,  linktelėjau. 

—  Mano  motina  diabetike,  -  aiškino  Karolina.  -  Gydytojas 
ne  kartą  perspėjo,  jog  laikytųsi  becukrės  dietos.  O  ji  neklauso. 
Nesutinka  gydytis.  —  Su  kažkokia  pergale  pažvelgė  į  sūnų.  - 
Sakykite,  ponia  Rošė,  argi  tai  normalu ?  Ar  tai  normalus  elgesys? 
-  Jos  balsas  vėl  kilo,  darėsi  šaižus  ir  nervingas.  Sūnus  atrodė 
kiek  sunerimęs,  pažvelgė  į  laikrodį. 

—  Mama,  aš  p— pavėluosiu.  -  Neutraliu  mandagiu  balsu  krei¬ 
pėsi  į  mane:  -  Atleiskite,  ponia,  turiu  eiti  į  m— mokyklą. 

-  Štai,  imk,  mano  ypatingieji.  Už  dyką,  firmos  dovana.- 
Ištiesiau  jam  celofaninį  maišelį. 

-  Mano  sūnus  nevalgo  šokolado.  -  Karolinos  balsas  buvo  ašt¬ 
rus.  -  Jis  hiperaktyvus.  Liguistas.  Jis  žino,  kad  jam  tai  kenkia. 

Pažvelgiau  į  berniuką.  Neatrodė  nei  liguistas,  nei  hiperakty¬ 
vus,  tik  nuobodžiaujantis  ir  kiek  drovus. 

-  Ji  daug  apie  tave  galvoja,  -  pasakiau  jam.  -  Tavo  močiutė. 
Gal  kokią  dieną  galėtum  užbėgti,  ją  pasveikinti.  Ji  viena  iš  ma¬ 
no  nuolatinių  klientų.  -  Trumpai  akimirkai  iš  po  lygių  rusvų 
kirpčiukų  švystelėjo  šviesus  žvilgsnis. 

-  Galbūt.  -  Balse  nesigirdėjo  jokio  entuziazmo. 

-  Mano  sūnus  neturi  kada  šlaistytis  po  saldumynų  krautu¬ 
ves,  -  išdidžiai  ištarė  Karolina.  -  Mano  sūnus  gabus  berniukas. 
Žino,  už  ką  privalo  būti  dėkingas  savo  tėvams.  -  Jos  žodžiuose 
skambėjo  kažkoks  grasinimas,  savim  patenkinto  tikrumo  gaida. 
Ji  pasisuko  eiti  paskui  Luką,  kuris  užsimetė  kuprinę  ir  jau  sto¬ 
vėjo  tarpdury. 

-  Lukai.  -  Mano  balsas  skambėjo  tyliai,  įtikinamai.  Jis  grįžo 
kiek  nenoromis.  Dar  to  nesuvokdama,  bandžiau  jį  pasiekti,  pro 
mandagų  bespalvį  veidą  įžvelgiau,  įžvelgiau... 

-  Ar  tau  patiko  Rimbaud?  -  paklausiau  nemąstydama,  gal¬ 
voje  sukosi  vaizdai. 

Berniukas  akimirką  atrodė  kaltas. 

-Ką? 

-  Rimbaud.  Ji  padovanojo  tavo  gimtadieniui  jo  poezijos  kny¬ 
gą,  ar  ne  taip? 

-  T-taip.  -  Atsakymo  beveik  nesigirdėjo.  Pakėlė  akis  -  švie¬ 
siai  žalsvos  pilkos  spalvos  -  į  mane.  Mačiau,  kaip  tarsi  perspė¬ 
damas  vos  papurtė  galvą.  -  Nors  jų  neskaičiau,  -  jau  garsiau 
pratarė  jis.  -  Nesu  p— poezijos  m-mėgėjas.  -  Knyga,  užlanksty- 
tais  lapų  kampais,  rūpestingai  slepiama  rūbų  spintos  dugne. 
Berniukas,  su  keistu  nuožmumu  murmantis  sau  pačiam  mei¬ 
lius  žodžius.  Prašau,  ateik,  tylomis  sušnabždėjau.  Prašau,  dėl 
Armandos. 

Jo  akyse  kažkas  suvirpėjo. 

-  Dabar  turiu  eiti. 

Prie  durų  nekantriai  lūkuriavo  Karolina. 

—  Prašau,  paimk  juos.  -  Įdaviau  jam  mažytį  pakelį  cukruotų 
migdolų.  Berniukas  turi  savo  paslapčių.  Jutau,  kaip  joms  knie¬ 
tėjo  išsprūsti.  Mikliai,  stengdamasis,  kad  nematytų  motina,  pa¬ 
ėmė  pakelį,  šyptelėjo.  Beveik  įsivaizdavau,  ką  nueidamas  pats 
sau  pasakė. 

-  Pasakykite  jai,  kad  būsiu  pas  ją,  —  sušnabždėjo  jis,  —  kai 
m— mama  išeis  į  kirpyklą.  -  Ir  nuėjo. 

Kai  kiek  vėliau  šiandien  apsilankė  Armanda,  papasakojau  jai 
apie  šį  vizitą.  Ji  visa  tirtėjo  iš  juoko,  kai  dėsčiau  savo  pokalbį  su 
Karolina. 

-  Cha,  cha,  cha.  -  Patogiai  įsitaisiusi  įdubusiame  fotelyje,  su 
puodeliu  mokos  gležname  kumštelyje,  ji  daugiau  nei  bet  kada 
priminė  lėlę  obuoliuko  veideliu.  —  Vargšė  mano  Kara.  Nemėgsta, 
kai  jai  mane  primena,  ar  ne?  —  Guviai  siurbtelėjo  mokos.  -  Iš  kur 
ji  kilusi,  ką?  —  paklausė  kiek  suirzusi.  —  Aš  diabetike?  Jos  daktaras 
norėtų,  kad  mes  visi  taip  manytume,  —  suniurnėjo.  -  Ką  gi,  aš  vis 
dar  gyva,  ar  ne  taip?  Aš  pati  saugausi.  Bet  jiems  to  neužtenka,  ne. 
Jie  turi  kontroliuoti.  -  Ji  papurtė  galvą.  —  Tas  vargšas  berniukas. 
Jis  mikčioja,  ar  nepastebėjot?  -  Aš  linktelėjau. 

-  Tai  jo  motinos  darbas.  —  Armandos  balse  suskambo  pa¬ 
nieka.  -  Galėtų  jį  palikti  ramybėje,  bet  ne.  Nuolat  daro  jam 
pastabas.  Nuolat  nervinasi.  Nuo  to  jam  tik  blogiau.  Visąlaik 
nurodinėja,  kad  jis  kažką  ne  taip  daro.  —  Ji  darėsi  pašaipi.  -  Su 
juo  nėra  nieko  tokio,  ko  nepajėgtų  išgydyti  sveikas  gyvenimas, 

—  tvirtai  pareiškė  Armanda.  —  Leistų  jam  lakstyti,  nesirūpinant, 
kas  nutiks,  jei  pargriūtų.  Duotų  laisvę.  Leistų  kvėpuoti. 

Pasakiau,  kad  visai  normalu,  kai  motina  saugo  savo  vaikus. 

Armanda  nukreipė  į  mane  vieną  savo  satyriškų  žvilgsnių. 

—  Ar  taip  šitai  vadinat?  —  paklausė.  —  Tai  tas  pat,  kaip  kad 
amalas  saugo  obelį.  -  Ji  nusikvatojo.  —  Mano  sode  augo  obelys, 

—  pasakė  ji.  —  Jas  visas  vieną  po  kitos  apniko  amalas.  Bjaurus 

augalėlis,  nors  toks  neatrodo,  gražios  uogelės,  pats  silpnutis, 
bet  viešpats!  Grobikas!  —  Ji  vėl  siurbtelėjo  iš  puodelio.  —  Apnuo¬ 
dija  visa,  ką  tik  paliečia.  —  Ji  supratingai  linktelėjo  į  mano  pusę 
ir  pasakė:  —  Tokia  mano  Kara.  Tokia  ji  yra. 

Po  priešpiečių  vėl  mačiau  Gijomą.  Jis  užsuko  tik  pasisveikinti, 
sakė,  eina  pas  agentą  pasiimti  spaudos.  Jis  žavisi  filmais  ir  nors 
niekada  neina  į  kiną,  skaito  apie  juos  žurnaluose,  kas  savaitę  gau¬ 
na  jų  visą  pundą  —  Video,  Cine— Club,  TėUrama  ir  Film  Express. 
Vienintelis  kaime  turi  satelitinę  lėkštę,  nedideliame  name  —  pla¬ 
čiaekranis  televizorius,  o  virš  didžiulės  lentynos  su  video  kasetė¬ 
mis  sienoje  įmontuotas  Toshiba  firmos  video  aparatas.  Pastebė¬ 
jau,  kad  jis  vėl  neša  Sarlį,  ant  šeimininko  rankų  šuo  abejingai 
žvelgė  liūdnomis  akimis.  Karts  nuo  karto  Gijomas  paglostydavo 
šuns  galvą  švelniu,  artimą  pabaigą  nujaučiančiu  judesiu. 

—  Kaip  jis?  —  galiausiai  pasiteiravau. 

-  O,  dabar  jam  geros  dienos,  —  atsakė  Gijomas.  —  Jame  dar 
nemaža  gyvybės.  —  Ir  nuėjo  savais  keliais  —  smulkus  dabitiškai 
apsirengęs  vyras,  glaudžiantis  prie  savęs  liūdną  rudą  šunelį,  tar¬ 
si  nuo  to  priklausytų  jo  gyvenimas. 

Praėjo  Zozefina  Miuska,  bet  neužsuko.  Buvau  šiek  tiek  nu¬ 
sivylusi,  kad  neužėjo,  kadangi  tikėjausi  vėl  su  ja  pašnekėti,  ta¬ 
čiau  ji  praėjo  pro  šalį,  susikišusi  rankas  giliai  į  kišenes  ir  tik 
žvilgtelėjo  į  mane  laukinėmis  akimis.  Jos  veidas  atrodė  papur¬ 
tęs,  akys  primerktos,  matėsi  tik  jų  plyšiai,  —  gal  dėl  dulksnojan- 
čio  lietaus,  —  lūpos  kietai  suspaustos.  Galva  lyg  kokiu  tvarsčiu 
aprišta  storu  išblukusiu  šaliku.  Pašaukiau  ją,  bet  ji  neatsiliepė, 
paspartino  žingsnį,  tarsi  bėgtų  nuo  gresiančio  pavojaus. 

Aš  gūžtelėjau  pečiais  ir  palikau  ją  ramybėje.  Tokiems  daly¬ 
kams  reikia  laiko.  Kartais  tai  užsitęsia  amžiams. 

Vėliau,  kai  Anūką  išlėkė  žaisti  Vagišių  kvartale,  uždariau  vi¬ 
sai  dienai  krautuvę  ir  atsidūrusi  Frank  Buržua  gatvėje,  leidausi 

žemyn  į  Respublikos  kavinę.  Kavinė  niūri  ir  ankšta,  ant  aprū¬ 
kusių  langų  iškeverzotas  nekintantis  dienos  patiekalas,  purvinas 
tentas  temdo  ir  taip  menką  šviesą.  Viduje  -  keli  automatai,  prie 
apskritų  staliukų  sėdi  negausūs  lankytojai,  vangiai  aptarinėja 
nereikšmingus  reikalus,  gurkšnodami  iš  bokalų  nesibaigiantį  alų 
ir  tokias  pat  nesibaigiančias  kavas  su  grietinėle.  Kambaryje  tvy¬ 
ro  riebalais  persisunkęs  mikrobanginio  maisto  tvaikas,  virš  gal¬ 
vų  plevena  gliti  cigarečių  dūmų  skraistė,  nors,  regis,  niekas  ne¬ 
rūko.  Aiškiai  matomoje  vietoje  prie  atvirų  durų  pastebėjau  vie¬ 
ną  Karolinos  Klermon  ranka  parašytų  atvirukų,  virš  kurio  kabo 
juodas  krucifiksas. 

Pažvelgiau  vidun,  kiek  padelsiau  ir  įžengiau. 

Miuska  buvo  prie  baro.  Nužvelgė  mane  įeinančią,  plačiai 
išsišiepė.  Slapčiomis  stebėjau,  kaip  jo  akys  nuslydo  į  mano  ko¬ 
jas,  krūtis  -  hop,  hop,  užsidegdamos  it  automato  ciferblatai.  Už¬ 
dėjo  plaštaką  ant  pompos,  sulenkė  sunkią  ranką. 

-  Kuo  galiu  jums  pasitarnauti? 

-  Prašyčiau  kavos  su  konjaku. 

Padavė  kavą  mažame  rudame  puodelyje  ir  du  įpakuotus  ga¬ 
balėlius  cukraus.  Pasiėmiau  ir  nuėjusi  atsisėdau  prie  staliuko 
netoli  lango.  Keli  seni  vyrai  -  vienas  jų  į  nusitrynusį  švarko 
atlapą  buvo  įsisegęs  Garbės  legiono  ordiną  -  mane  įtariai  apžiū¬ 
rinėjo. 

-  Gal  pageidautumėte  kompanijos?  -  kvailai  išsišiepė  Mius¬ 
ka  iš  už  baro.  -  Na,  atrodote  kiek  vieniša,  kai  sėdite  ten  visiškai 
viena. 

-  Ne,  ačiū,  -  mandagiai  atsakiau  jam.  -  Iš  tikrųjų,  tai  ma¬ 
niau  šiandien  galėsianti  pasimatyti  su  Zozefina.  Ar  ji  čia? 

Dabar  Miuska  žvelgė  į  mane  su  pagieža,  gera  nuotaika  dingo. 

-  Ak,  taip,  jūsų  širdies  draugė.  -  Jo  balsas  skambėjo  šaltai.  - 
Na,  ką  gi,  nepataikėte.  Ji  ką  tik  užlipo  į  viršų  pogulio.  Kaip 

visada,  suskaudo  galvą.  —  Su  ypatingu  įniršiu  ėmė  blizginti  stik¬ 
linę.  —  Visą  popietę  šlaistosi  po  parduotuves,  o  vakare,  kai  dir¬ 
bu,  jai  it  koks  prakeiksmas  užeina,  —  turi  būtinai  atsigulti. 

-  Ar  jai  viskas  gerai? 

Jis  pažvelgė  į  mane. 

—  Žinoma,  kad  taip.  —  Jo  balsas  buvo  aštrus.  —  Ko  jai  turėtų 
būti  negerai?  Jei  Jos  Prakeiktoji  Kilnybė  nors  retsykiais  galėtų 
pakelti  savo  storą  subinę,  mūsų  verslas  kaip  reikiant  suklestėtų.  — 
Įstūmė  šluoste  apmuturiuotą  kumštį  į  stiklo  vidų,  stenėjo  iš 
pastangų. 

-  Noriu  pasakyti.  —  Padarė  išraiškingą  mostą.  -  Noriu  pasa¬ 
kyti,  na,  pažvelkite  į  šią  vietą.  —  Jis  žvilgtelėjo  į  mane,  lyg  ketin¬ 
damas  dar  kažką  pridurti,  paskui  jo  žvilgsnis  nuklydo  į  duris. 

—  Na  ten!  —  Supratau,  kad  kreipiasi  į  kažką  už  mano  regėji¬ 
mo  lauko.  -  Ar  negirdite,  ką?  Uždaryta! 

Išgirdau  kažką  neaiškiai  atsakantį  vyrišką  balsą.  Miuska  vėl 
išsišiepė  plačia  niūria  šypsena. 

—  Ar  jūs,  idiotai,  nemokat  skaityti?  —  Stovėdamas  už  baro, 
parodė  geltoną  atviruką,  tokį  patį,  kokį  mačiau  prie  durų.  — 
Dinkit  iš  čia,  šalin! 

Atsistojau,  kad  matyčiau,  kas  vyksta.  Prie  kavinės  durų  lū¬ 
kuriavo  penketas  —  du  vyrai  ir  trys  moterys.  Visi  jie  buvo  man 
nepažįstami,  išsiskiriantys  nebent  savo  nenusakomu  kitonišku¬ 
mu:  sulopytos  kelnės,  darbiniai  auliniai  batai,  išblukę  marški¬ 
niai  bylojo  jų  svetimumą.  Ši  išvaizda  man  buvo  žinoma.  Kadai¬ 
se  pati  taip  atrodžiau.  Kalbėjęs  vyriškis  buvo  rusvaplaukis,  žalia 
skarelė  prilaikė  plaukus,  kad  nekristų  ant  veido.  Apdairios  akys, 
rūpestingai  išlaikytas  neutralus  balso  tonas. 

—  Mes  nieko  neparduodame,—  paaiškino  jis.  —  Norime  tik 
porą  bokalų  alaus  ir  kelių  puodelių  kavos.  Nepridarysime  jums 
jokių  rūpesčių. 

Miuska  pažvelgė  į  jį  su  panieka. 

—  Sakiau,  jau  užsidarėme. 

Viena  iš  moteriškių,  liesa  apiplyšusi  mergina  perkirstu  ant¬ 
akiu,  timptelėjo  rusvaplaukį  už  rankovės. 

—  Neapsimoka,  Rudi.  Verčiau... 

—  Palauk  minutėlę.  —  Nekantriai  atplėšė  jos  ranką  Rudis. 
—  Nesuprantu.  Ponia,  kuri  čia  ką  tik  buvo  —  jūsų  žmona  — 
ketino... 

—  Išdulkink  ją,  mano  žmoną!  —  šaižiai  suriko  Miuska.  —  Ta 
akla  višta  nieko  nesusigaudo!  Ant  durų  mano  pavardė,  o  aš  jums 
sakau:  uždaryta!  —  Paėjęs  į  priekį  trejetą  žingsnių  iš  už  baro, 
dabar  jis  lyg  koks  virš  normos  sveriantis  vesternų  herojus  stovė¬ 
jo  įrėmęs  į  šonus  rankas,  užtverdamas  įėjimą.  Mačiau  gelsvą  diržo 
atspindį  ant  jo  krumplių,  girdėjau  švilpiantį  alsavimą.  Veidas 
buvo  perkreiptas  įniršio. 

—  Na,  taip,  tai  tiesa.  —  Rudžio  veide  nesimatė  jokios  išraiš¬ 
kos.  Jis  iš  lėto  priešiškai  nužvelgė  po  kambarį  išsibarsčiusius  ne¬ 
gausius  lankytojus.  —  Uždaryta.  —  Dar  sykį  apžvelgė  kambarį. 
Mūsų  akys  trumpam  susidūrė.  —  Mums  uždaryta,  —  ramiai  pri¬ 
dūrė  jis. 

—  Tu  ne  toks  kvailas  kaip  atrodai,  ar  ne?  —  su  gaižiu  džiuge¬ 
siu  pastebėjo  Miuska.  —  Mums  jūsų  pakako  praeitą  kartą.  Šį¬ 
kart  šito  nepakęsime! 

—  Tvarka.  —  Rudis  pasisuko  eiti.  Miuska  nulydėjo  jį  žings¬ 
niuodamas  nesilankstančiom  kojom  it  kovą  užuodęs  šuo. 

Nė  žodžio  netarus,  praėjau  pro  jį,  palikdama  iki  pusės  nu¬ 
gertą  puodelį  ant  stalo.  Tikiuosi,  jis  nelaukė  arbatpinigių. 

Čigonus  nuo  upės  pavijau,  nuėjusi  pusę  kelio  Frank  Buržua 
gatve.  Vėl  prasidėjo  dulksna,  visas  penketas  atrodė  prislėgti  ir 
paniurę.  Dabar  galėjau  matyti  jų  laivus  Vagišių  kvartale  ant  upės 
—  jų  buvo  du  tuzinai,  visa  žalia— geltona— mėlyna— balta— raudona 

flotilė.  Ant  kai  kurių  plevėsavo  šlapi  skalbiniai,  kiti  išdekoruoti 
tūkstančio  ir  vienos  nakties,  stebuklingų  kilimų,  mitinio  viena¬ 
ragio  piešiniais,  kurių  atspindžiai  blankiai  švytėjo  žalsvame  upės 
vandenyje. 

-  Apgailestauju,  kad  taip  atsitiko,  —  pasakiau  jiems.  — 
Lanskenė  su  Tane  į  tokius  ne  itin  palankiai  žiūri. 

Rudis  nužvelgė  abejingu  matuojančiu  žvilgsniu. 

—  Mano  vardas  Viana,  -  prisistačiau  jam.  —  Kaip  tik  priešais 
bažnyčią  turiu  šokoladinę.  Tai  „Dangiškieji  migdolai“.  —  Jis  mane 
stebėjo  ir  laukė.  Jo  sąmoningai  bereikšmiame  veide  atpažinau 
save  pačią.  Norėjau  pasakyti  -  jam,  jiems  visiems,  —  kad  man 
pažįstamas  jų  įniršis  ir  pažeminimas,  kad  ir  aš  juos  patyriau, 
kad  jie  ne  vieni.  Tačiau  žinojau  ir  tai,  kad  jie  išdidūs,  žinojau  jų 
bereikalingą  panieką,  kuri  tik  viena  lieka,  kai  visa  prarasta.  Ži¬ 
nojau,  jog  paskutinis  dalykas,  kokio  norėtų  -  tai  užuojauta. 

—  Ko  jums  rytoj  neužsukus?  —  nerūpestingai  paklausiau.  - 
Aš  negaminu  alaus,  bet  galvoju,  kad  jums  patiks  mano  kava. 

Jis  pažvelgė  į  mane  aštriomis  akimis,  tarsi  įtartų,  jog  iš  jo 
tyčiojuosi. 

-  Prašau,  apsilankykite,  -  nenusileidau.  -  Išgersite  kavos  su 
pyragu,  už  dyką,  firmos  sąskaita.  Visi  jūs.  —  Liesa  mergina  pa¬ 
žiūrėjo  į  savo  draugus,  gūžtelėjo  pečiais.  Rudis  padarė  tą  patį.  - 
Gal  ir  užeisim.  -  Jo  intonacijoje  skambėjo  išsisukinėjimas. 

—  Mes  labai  užsiėmę,  -  guviai  pračiulbo  mergina. 

Aš  šyptelėjau  ir  pasiūliau: 

-  Raskite  laiko. 

Vėl  tas  matuojantis  įtarus  žvilgsnis. 

—  Gal  ir  rasime. 

Žvilgsniu  nulydėjau  juos,  kai  leidosi  žemyn  į  Vagišių  kvartalą. 
Tuo  tarpu  pamačiau  aukštyn  į  kalvą  link  manęs  lekiančią  Anūką  - 
raudono  lietpalčio  skvernai  plasnojo  lyg  egzotiško  paukščio  sparnai. 

—  Mama,  Mama!  Pažvelk,  laivai! 

Kurį  laiką  pakerėtos  žiūrėjom  į  plokščias  baržas,  į  aukštus  na¬ 
mus  gofruotais  stogais  ant  laivų,  į  metalinius  kaminus,  piešinius 
ant  sienų,  margaspalves  vėliavas,  šūkius  ir  dažais  nupieštas  em¬ 
blemas,  saugančias  nuo  nelaimių  ir  laivo  katastrofų,  į  nedideles 
valtis,  meškeres,  ant  potvynio  ribas  žyminčių  stulpų  pamautus 
puodus  vėžiavimui  naktį,  denius  dengiančius  skudurinius  skė¬ 
čius,  plieno  būgnuose  degamus  laužus.  Užuodėm  degančio  me¬ 
džio,  benzino  ir  kepamos  žuvies  kvapus,  vandeniu  atskriejo  toli¬ 
mas  žmogiškai  bailios  saksofono  melodingos  aimanos  garsas.  Upės 
vidury  įžvelgiau  rusvaplaukio  vyriškio  figūrą,  —  jis  stovėjo  vienas 
ant  ryškiai  juoduojančio  laivo  denio.  Man  stebint,  jis  kilstelėjo 
ranką.  Aš  atsakiau  tokiu  pat  mostu.  Kai  grįžome  namo,  buvo  be¬ 
veik  sutemę.  Vagišių  kvartale  prie  saksofono  prisijungė  būgnas, 
jo  dūžiai  pliaukšėdami  atsimušė  nuo  vandens.  Nepažvelgusi  vi¬ 
dun,  praėjau  pro  Respublikos  kavinę. 

Buvau  jau  beveik  užkopusi  ant  kalvos,  kai  alkūne  pajutau  kaž¬ 
kieno  buvimą.  Atsisukau  ir  išvydau  Žozefiną  Miuska,  dabar  jau 
be  palto,  aplink  galvą  apmuturiuotas  šalikas  uždengė  pusę  veido. 
Prieblandoje  ji  atrodė  mirtinai  išblyškusi  it  naktinis  vaiduoklis. 

-  Bėk  į  namus,  Anūką,  ir  lauk  manęs. 

Anūką  smalsiai  pažvelgė  į  mane,  po  to  pasisuko  ir  klusniai 
nulėkė  aukštyn  į  kalvą,  audringai  plasnojančiais  palto  skvernais. 

—  Girdėjau,  ką  padarėte.  —  Žozefinos  balsas  buvo  prikimęs  ir 
tylus.  —  Išėjote  dėl  tų  žmonių  nuo  upės. 

Aš  linktelėjau. 

-  Žinoma. 

—  Polis  Mari  buvo  įsiutęs.  —  Griežtame  balso  tone  skambėjo 
vos  ne  susižavėjimas.  —  Jei  būtumėte  girdėjusi,  kokius  dalykus 
jis  sakė. 

Aš  nusijuokiau. 

-  Laimei,  man  nereikia  klausytis  Polio  Mari  kalbų,  -  su  iro¬ 
nija  atsakiau  jai. 

-  Dabar  jis  nutarė,  jog  neprivalau  daugiau  su  jumis  kalbėti, 
-  tęsė  Žozefina.  -  Jis  mano,  jog  darote  blogą  įtaką.  —  Stabtelėjo, 
pažvelgė  į  mane  ir  nervingu,  smalsiu  tonu  pridūrė:  -  Jis  nenori, 
kad  turėčiau  draugų. 

-  Man  atrodo,  jog  per  daug  šnekate  apie  tai,  ko  nori  Polis 
Mari,  —  ramiai  pastebėjau.  -  Jis  man  visai  neįdomus.  O  jūs...  — 
švelniai  paliečiau  jos  ranką.  —  Jūs  man  įdomi. 

-  Ji  išraudo,  pažiūrėjo  į  šalį,  tarsi  tikėdamasi  išvysti  kažką, 
stovintį  šalia  savęs.  -  Jūs  nesuprantate,  -  sumurmėjo  ji. 

-  Manau,  kad  suprantu.  -  Pirštų  galiukais  paliečiau  jos  vei¬ 
dą  slepiantį  šaliką. 

-  Kodėl  jį  nešiojate?  —  šiurkščiai  paklausiau.  —  Gal  pasakysite? 

Ji  žiūrėjo  į  mane  su  viltimi  ir  baime.  Papurtė  galvą.  Švelniai 

trūktelėjau  šaliką. 

-Jūs  graži,  -  pasakiau  jai,  atsmaukusi  apdangalą.  -  Galėtu¬ 
mėt  atrodyti  gražuolė. 

Po  apatine  lūpa  buvo  šviežia  mėlynė,  gęstančioje  šviesoje  atro¬ 
dė  melsva.  Ji  pravėrė  burną  automatiškam  melui.  Nutraukiau  ją. 

-  Tai  netiesa,  -  pratariau. 

-  Iš  kur  galite  tą  žinoti?  -  Jos  balsas  buvo  aštrus.  —  Aš  net 
nepasakiau... 

—  Jums  ir  nereikia. 

-  Tyla.  Vandeniu  atplaukė  tarp  būgno  dūžių  įsiterpusi  nuotai¬ 
kinga  fleitos  melodija.  Kai  galiausiai  Žozefina  prabilo,  jos  kimiame 
balse  skambėjo  pasibjaurėjimas  savimi.  —  Tai  kvaila,  ar  ne?  -  Jos 
akys  atrodė  kaip  du  mažyčiai  pusmėnuliai.  —  Niekada  jo  nekalti¬ 
nu.  Na,  ne  iš  tikro.  Kartais  net  užmirštu,  kas  iš  tiesų  atsitiko.  -  Ji 
giliai  įkvėpė,  lyg  naras,  kuris  ruošiasi  nerti.  -  Atsitrenkiau  į  duris. 
Nukritau  nuo  laiptų.  Už-žmyniau  ant  žarsteklio.  -  Atrodė,  ji  tuo- 


iš  SKAITINIAI.ORG 

jau  pradės  juoktis.  Girdėjau,  kaip  po  žodžiais  kunkuliuoja  isterija. 
-  Magdė  nelaimėlė,  sako  jis.  Magdė  nelaimėlė. 

-  O  šįsyk  dėl  ko?  —  mandagiai  pasiteiravau.  -  Ar  dėl  žmonių 
nuo  upės? 

Ji  linktelėjo. 

—  Jie  nenorėjo  nieko  bloga.  Ketinau  juos  aptarnauti.  —  Se¬ 
kundę  jos  balsas  tapo  šaižus.  —  Nežinau,  kodėl  privalau  visąlaik 
daryti  tai,  ko  užsigeidžia  ta  kalė  Klermon!  Ak,  turime  laikytis 
drauge,  —  pamėgdžiojo  įsiaudrinusi  Žozefina.  —  Bendruomenės 
labui.  Mūsų  vaikų  labui,  ponia  Miuska,  —  ji  staiga  įkvėpė,  bal¬ 
sas  atgavo  įprastą  intonaciją,  —  tuo  tarpu,  kai  paprastai  ta  kalė 
manęs  net  nepasveikina  gatvėje,  net  nesiteikia  pažvelgti!  —  Ji  dar 
kartą  giliai  įkvėpė,  sutvardė  jausmų  protrūkį. 

—  Visąlaik  :  Kara  tokia,  Kara  anokia.  Mačiau,  kaip  žiūri  į  ją 
bažnyčioje.  —  Kodėl  negali  būti  tokia  kaip  Kara  Klermon?  — 
Dabar  pamėgdžiojo  savo  vyrą,  alaus  įniršio  kupiną  vyro  balsą, 
įstengė  pamėgdžioti  net  jo  manieras  -  atkišo  smakrą,  žingsnia¬ 
vo  pasipūtusi,  nutaisė  agresyvią  pozą.  —  Palyginus  su  ja,  atrodai 
kaip  kerėpla  kiaulė.  Ji  turi  stilių.  Klasę.  Turi  nuostabų  sūnų, 
kuris  gerai  mokosi.  O  ką  tu  turi,  ką? 

—  Žozefina. 

Ji  pasisuko  į  mane,  jos  veidas  buvo  sutrikęs. 

—  Atsiprašau.  Trumpam  užsimiršau,  nežinojau,  kur... 

—  Žinau.  -  Jutau,  kaip  įsiūčio  adatėlės  bado  pirštų  galiukus. 

—  Manote,  esu  kvaila,  kad  likau  su  juo  visus  tuos  metus.  — 
Jos  balsas  niūrus,  akys  tamsios  ir  pilnos  pagiežos. 

-  Ne,  taip  nemanau. 

Mano  atsakymo  ji  nepaisė. 

—  Na,  aš  ir  esu  kvaila,  —  tvirtai  pareiškė  Žozefina.  —  Kvaila  ir 
silpna.  Aš  jo  nemyliu.  Net  negaliu  prisiminti,  ar  kada  nors  mylė¬ 
jau.  Bet  kai  pagalvoju,  kad  jį  išties  palieku...  —  Sumišusi,  nutraukė 
kalbą.  -  Iš  tiesų  palieku,  —  tyliai  pakartojo  smalsumo  kupinu  balsu. 

-  Ne,  tai  nieko  neduos.  —  Ji  vėl  pakėlė  j  mane  žvilgsnį,  dabar 
jos  veidas  buvo  uždaras  ir  ryžtingas.  —  Štai,  kodėl  negaliu  su 
jumis  daugiau  šnekėti,  —  pasakė  man  romios  nevilties  tonu.  — 
Negalėjau  taip  paprastai  jūsų  palikti,  jaučiu,  kad  nusipelnėte 
geresnio  elgesio.  Bet  yra  kaip  turi  būti. 

—  Ne,  —  atšoviau,  —  neturi. 

—  Bet  taip  yra.  —  Ji  su  kartėliu  beviltiškai  gynėsi  galimos 
paguodos.  -  Argi  nematot?  Aš  niekam  tikusi.  Vagiu.  Prieš  tai 
jums  pamelavau.  Aš  vagiu  daiktus.  Visąlaik  tą  darau! 

Mandagiai  atsakiau: 

—  Taip.  Žinau. 

It  koks  kalėdinis  žaisliukas  iš  lėto  nušvinta  aiškus  tarpusavio 
supratimas. 

—  Reikalai  gali  geriau  susiklostyti,  -  pagaliau  pasakiau  jai.  - 
Polis  Mari  ne  pasaulio  viešpats. 

-  Bet  galėtų  juo  būti,  -  atkakliai  spyriojosi  Žozefina. 

Aš  nusišypsojau.  Jei  šis  atkaklumas  pakryptų  priešinga  kryp¬ 
timi,  ko  tik  tuomet  ji  nepasiektų?  Galėčiau  jai  padėti.  Jutau  jos 
mintis,  taip  arti,  jos  mane  kvietė  vidun.  Taip  lengvai  galėčiau 
jai  vadovauti...  Nekantriai  nuvijau  šią  mintį  šalin.  Neturiu  tei¬ 
sės  versti  ją  apsispręsti. 

—  Anksčiau  neturėjote  pas  ką  nueiti,  —  pasakiau.  -  Dabar 
turite. 

-  Ar  tikrai?  —  Jos  lūpose  šis  klausimas  skambėjo  kaip  pralai¬ 
mėjimo  pripažinimas. 

Aš  neatsakiau.  Tegu  ji  pati  atsako  į  tai. 

Minutę  ji  tylomis  į  mane  žvelgė.  Jos  akyse  atsispindėjo  švie¬ 
sos  nuo  upės  Vagišių  kvartale.  Ir  vėl  man  dingtelėjo  mintis: 
kiek  mažai  trūksta,  kad  ji  būtų  graži. 

—  Labąnakt,  Žozefina.  -  Neatsisukau,  kad  į  ją  pažiūrėčiau, 
bet  žinau,  —  ji  stebėjo,  kaip  žingsniuoju  į  kalvą,  žinau,  kad  ilgai 
stovėjo  žiūrėdama,  kaip  suku  už  kampo  ir  dingstu  iš  akių. 

Antradienis 


Vis  dar  tas  nesibaigiantis  lietus.  Krinta  it  gabalas  dangaus,  lie¬ 
damas  nelaimes  į  gyvybės  akvariumą  apačioje.  Vaikai  ryškiais 
lietpalčiais  ir  guminiais  aulinukais  spygauja  krypuodami  po  skve¬ 
rą  it  plastikinės  antys,  jų  šūksniai  atsimuša  nuo  žemų  debesų. 
Aš  triūsiu  virtuvėje,  viena  akimi  stebėdama  vaikus  lauke.  Šįryt 
nurinkau  parodą  vitrinoje.  Ragana,  meduolinis  namas  ir  visi 
žvilgantys  šokoladiniai  gyvūnai  išsidėstę  ratu  laukia,  kol  Anūką 
su  savo  draugais  juos  išsidalys  per  pertraukas  tarp  išvykų  į  Vagi¬ 
šių  kvartalo  pelkėtus  užkaborius.  Žano  Dru  švytinčiomis  aki¬ 
mis  žvelgia  į  mane  virtuvėje,  kiekvienoje  rankoje  laiko  po  auksu 
spindintį  meduolį.  Už  jo  stovi  Anūką,  už  jos  —  kiti,  akių  ir  šnabž¬ 
desių  užtvara. 

-  O  kas  toliau?  —  Jis  nori  pasirodyti  nerūpestingai  drąsus, 
balsas  skamba  kaip  vyresnio  berniuko,  smakras  išterliotas  šoko¬ 
ladu.  —  Ką  darysit  dabar?  Kokią  parodą? 

Aš  gūžtelėjau  pečiais. 

—  Paslaptis,  —  pasakiau,  įmaišydama  kakavinį  kremą  į  ema¬ 
liuotame  dubenyje  ištirpintą  glazūrą. 

—  Ne,  iš  tikro.  —  Žano  nenusileido.  -  Turėtumėt  kažką  pa¬ 
daryt  Velykoms.  Na,  žinot.  Kiaušiniai  ir  visa  kita.  Šokoladinės 
vištelės,  zuikučiai  ir  panašūs  dalykai.  Kaip  Ažano  parduotuvėse. 

Prisimenu  jas  iš  vaikystės.  Paryžiaus  šokoladines  su  pintinė¬ 
mis  į  foliją  susuktų  kiaušinių,  pilnas  lentynas  zuikučių,  vište¬ 
lių,  varpelių,  marcipaninių  vaisių  ir  cukruotų  kaštonų,  gėlių  ir 
filigraninių  lizdų  su  sausainiais  ir  karamele,  tūkstantį  ir  vieną 

kelionės  magišku  kilimu  saldžią  epifaniją,  kuri  geriau  derėtų 
arabų  haremui  nei  Kančios  iškilmėms. 

-  Prisimenu,  mama  pasakodavo  man  apie  velykinius  šokola¬ 
dus.  -  Tokiems  prabangiems  daiktams  niekada  neužtekdavo  pi¬ 
nigų,  bet  visada  turėjau  savo  ragelį  staigmenoms  —  popierinį 
kūgį  velykinėms  dovanėlėms,  kurioje  laikiau  monetas,  popieri¬ 
nes  gėles,  kietai  virtus  kiaušinius,  nuspalvintus  ryškiais  lakiniais 
dažais  ir  dėžutę  iš  spalvoto  papjė  mašė,  išpieštą  viščiukų,  triu¬ 
šiukų,  tarp  vėdrynų  besišypsančių  vaikų  paveikslėliais;  kasmet 
vis  tos  pačios  dovanėlės,  rūpestingai  saugomos  kitam  kartui  — 
mažytis  pakelis  į  celofaną  įvyniotų  šokoladinių  razinų,  kurių 
kiekvieną  godžiai  ir  ilgai  uostydavau  keistų  naktų  pamestomis 
valandomis  per  klajones  po  didmiesčius,  kai  neoninės  viešbučių 
šviesos  mirkčiojo  prasiskverbdamos  pro  langines  ir  motinos  al¬ 
savimą,  lėtą  ir  kažkokį  amžiną  prietemos  tyloje. 

—  Ji  sakydavo,  kad  Didžiojo  penktadienio  išvakarių  slaptin¬ 
gą  naktį  varpai  palieka  varpines,  bažnyčių  bokštus  ir  stebuklin¬ 
gi  sparnai  juos  nuskraidina  į  Romą.  -  Berniukas  linkteli,  jo  akyse 
spindi  nevisiško  pasitikėjimo  cinizmas,  savitas  paaugliams. 

—  Jie  išsirikiuoja  prieš  popiežių,  pasidabinusį  auksiniais  ir 
baltais  apdarais,  su  mitra  ir  paauksuota  lazda,  visi  lig  vieno  — 
didžiuliai  sunkūs  varpai  ir  mažyčiai  varpeliai,  kurantai,  karilio¬ 
nai  ir  do— si— do—mi— solidi  —  ir  visi  kantriai  laukia  palaiminimo. 

Ji,  mano  motina,  buvo  apimta  vaikiško  iškilmingumo,  jos 
akys  blizgėdavo,  pasakojant  šias  žavesio  kupinas  absurdiškas  pa¬ 
sakas.  Ji  žavėjosi  visomis  -  apie  Jėzų,  Velykį  ir  Ali  Babą,  kiekvie¬ 
nąkart  paversdama  paprastą  liaudies  legendą  ryškia  patikima  is¬ 
torija.  Mano  motina  tikėjo  -  ar  apsimetė  tikinti  —  viskuo,  - 
pradedant  krištolo  gydomąja  galia  ir  baigiant  kelionėmis  į  žvaigž¬ 
des,  grobikais  ateiviais  bei  savaiminiais  užsidegimais. 

—  Popiežius  laimina  juos  vieną  po  kito  kone  visą  naktį,  o 

tūkstančiai  tuščių  špilių  Prancūzijoje  laukia  jų  grįžtant  ir  tyli 
iki  pat  Velykų  ryto. 

O  aš,  jos  duktė,  klausiausi  išplėstomis  akimis  jos  kerinčių 
apokrifų,  pasakojimų  apie  Mitrą  ir  Gražųjį  Baldūrą,  Ozyrį  ir 
Kecalkoatlį,  perpintų  pasakomis  apie  skrajojančius  šokoladus  ir 
kilimus,  Triveidę  Dievaitę  ir  stebuklingą  Aladino  krištolinę  olą, 
kapą  oloje,  iš  kurios  po  trijų  dienų  prisikėlė  Kristus,  amen,  ab¬ 
rakadabra,  amen. 

-  Palaiminimai  virsta  visokiausių  rūšių  ir  visokiausių  pavi¬ 
dalų  šokoladais,  varpai  apsiverčia  ir  neša  juos  į  namus.  Jie  skren¬ 
da  naktį,  o  kai  Velykų  rytą  pasiekia  bokštus  ir  špilius,  vėl  apsi¬ 
verčia  ir  ima  skambinti,  kad  paskleistų  savąjį  džiaugsmą. 

Paryžiaus,  Romos,  Kelno,  Prahos  varpai.  Ryto  varpai,  gedu¬ 
lingi  varpai,  skambinantys  permainas  per  mūsų  tremties  me¬ 
tus.  Velykų  varpai  taip  garsiai  skamba  atmintyje,  jog  žadina 
skausmą. 

—  Šokoladai  skrieja  per  laukus  ir  miestus.  Leidžiasi  žemyn 
drauge  su  varpų  skambesiu.  Kai  kurie,  atsitrenkę  į  žemę,  su¬ 
dužta.  Bet  vaikai  padaro  lizdus,  įkelia  juos  aukštai  į  medžius, 
kad  pagautų  krintančius  šokoladus,  migdolinius  pyragaičius, 
šokoladines  višteles,  zuikučius,  gėlytes  ir  migdolus... 

Žano  pasisuka  į  mane,  jo  veidą  nušviečia  platus  šypsnys. 

-  Cool! 

—  Štai,  kodėl  per  Velykas  gaunate  dovanų  šokolado. 

Žano  balse  skamba  baugi  pagarba,  staiga  atsiradęs  tikrumas 
daro  jį  aštrų. 

—  Tai  padarykite!  Prašau,  padarykite! 

Aš  mikliai  nusisuku,  imu  volioti  triufelį  kakavos  milteliuose. 

-  Ką  padaryti? 

—  Na,  šitą!  Suruoškite  Velykų  istoriją.  Būtų  taip  nuostabu  — 
varpai,  popiežius  ir  visa  kita.  Galėtumėt  surengti  šokolado  festi- 

valį  —  visą  savaitę  —  mes  padarytume  lizdus  —  surengtume  vely¬ 
kinių  margučių  medžiokles  ir...  —  Jis  susijaudinęs  nutraukia 
kalbą,  įsakmiai  tampo  man  už  rankovės.  —  Prašau,  ponia  Rošė. 

Už  jo  stovinti  Anūką  mane  įdėmiai  stebi.  Užnugaryje  tuzi¬ 
nas  murzinų  veidų  veblena  drovų  maldavimą. 

Didysis  šokolado  festivalis.  Svarstau  šią  idėją.  Už  mėnesio  pra¬ 
žys  alyvos.  Anūkai  visada  padarau  lizdelį,  įdedu  kiaušinį,  o  ant 
jo  sidabriniu  glajumi  užrašau  jos  vardą.  Tai  galėtų  būti  mūsų 
karnavalas,  mūsų  priėmimo  į  šią  vietą  šventė.  Ši  idėja  man  ne 
nauja,  bet  išgirdusi  apie  ją  iš  šio  vaiko  lūpų,  kone  realiai  palie¬ 
čiau  ją. 

-  Mums  reiktų  plakatų.  —  Dėduosi  dvejojanti. 

—  Mes  juos  nupiešime!  —  Anūką  pirmoji  šitai  pasiūlo,  iš  susi¬ 
jaudinimo  jos  veidas  pagyvėja. 

—  Ir  vėliavų...  audeklo... 

—  Gairelių... 

—  Ir  šokoladinio  Jėzaus  ant  kryžiaus  su... 

—  Popiežiumi  iš  balto  šokolado... 

—  Šokoladinių  avinėlių... 

-  Margučių  ridenimo  varžybų,  lobių  medžioklės... 

—  Visus  pakviesime,  bus. . . 

-  Cool! 

—  Taip  cool... 

Juokdamasi  pamojau  jiems,  kad  nutiltų.  Mano  gestą  paly¬ 
dėjo  aitrių  šokolado  miltelių  arabeska. 

—  Jūs  pagaminsite  plakatus,  —  pasakiau  jiems,  —  visa  kita 
palikite  man. 

Anūką  prišoko  prie  manęs  išskėstomis  rankomis.  Ji  kvepia 
druska  ir  lietumi,  variu  atsiduodančia  žeme  ir  vandeniu  persi¬ 
sunkusia  augmenija.  Susivėlusiuose  plaukuose  žvilga  lietaus 
lašeliai. 

—  Eime  viršun,  į  mano  kambarį!  —  Surinka  man  į  ausį.  —  Juk 
jiems  galima,  ar  ne,  mamyte,  pasakyk,  kad  galima!  Galime  iš¬ 
kart  dabar  pradėti,  aš  turiu  popieriaus,  spalvotų  pieštukų... 

—  Galima,  —  atsakau. 

Po  valandos  vitrinoje  puikavosi  didžiulis  plakatas  —  Anukos 
apipavidalinimą  įgyvendino  Žano.  Jame  plačiomis  pasvyrusio- 
mis  raidėmis  buvo  parašyta: 

Didysis  šokolado  festivalis 
„Dangiškuosiuose  migdoluose “ 

Pradžia  Velykų  sekmadienį 
Visus  kviečiame!!! 

Pirkite  dabar,  kol  dar  ne  vėlu!!! 

Aplink  tekstą  šokinėjo  įvairiausios  išradingai  pavaizduotos 
būtybės.  Figūra  su  mantija  ir  aukšta  karūna,  mano  galva,  buvo 
popiežius.  Prie  jo  kojų  —  tirštais  dažais  nutepti  varpai  be  svam¬ 
balų.  Visi  šypsantys. 

Didžiąją  popietės  dalį  praleidau  maišydama  naują  partiją 
glazūros  ir  triūsdama  prie  vitrinos.  Iš  šilkinio  popieriaus  pada¬ 
riau  storą  žolės  dangą.  Prie  lango  rėmo  pritvirtinau  popierines 
gėles  —  geltonus  narcizus  ir  saulutes,  Anukos  įnašą.  Vieną  prie 
kitos  sukroviau  žalias  skardines  nuo  kakavos  miltelių,  sukūriau 
statų  kalno  šlaitą.  Raukšlėtas  celofaninis  popierius  ant  jo  atrodo 
lyg  sniego  danga.  Pro  jį  sukdama  į  slėnį  žydru  kaspinu  vingiuo¬ 
ja  upė,  ant  kurios  ramiai  tupi  lengvučiai  gyvenami  laivai.  Apa¬ 
čioje  —  visa  procesija:  katės,  šunys,  triušiai,  kai  kurie  jų  su  aki¬ 
mis  iš  razinų,  ryškiai  rožinėmis  marcipaninėmis  ausimis,  saldy¬ 
medžio  šaknų  uodegėlėmis,  su  cukrinėmis  gėlėmis  dantyse... 
Ir  pelytės.  Pelytės  visur,  kur  buvo  vietos.  Jos  bėgiojo  šlaitais  į 
kalvą,  glaudėsi  kampuose,  net  laivuose  ant  upės.  Pelytės  ryškiai 

rožinės,  baltos  cukruotos  pelytės  iš  kokoso,  visokiausių  spalvų 
šokoladinės  ir  triufelių  bei  maraskino  kremu  išmargintos,  švel¬ 
nių  atspalvių  ir  cukraus  šerkšnu  apibarstytos  pelytės.  O  virš  jų 
-  Margasis  Fleitininkas  tviskančiais  raudonais  geltonais  apda¬ 
rais,  vienoje  rankoje  —  miežių  cukraus  fleita,  o  kitoje  -  kepurė. 
Virtuvėje  turiu  šimtus  formų,  plonų  plastikinių  kiaušiniams  ir 
figūroms,  keramikinių  -  kamėjoms  ir  likerio  šokoladui.  Jose  ga¬ 
liu  atkurti  bet  kokią  veido  išraišką,  uždėti  ją  ant  tuščio  kiaukuto 
ir  siauro  vamzdelio  pagalba  pagaminti  plaukus  ir  detales,  atski¬ 
rais  gabalais  -  liemenį  ir  galūnes,  o  po  to  vielomis  ir  ištirpintu 
šokoladu  pritvirtinti  juos  reikiamose  vietose.  Po  to  uždedu  šiek 
tiek  kamufliažo  —  iš  marcipano  iškočiotą  raudoną  mantiją.  Dar 
tunika,  tokios  pačios  medžiagos  kepurė,  o  ant  jos  —  ilga  plunks¬ 
na,  siekianti  žemę  prie  kojų  auliniais  batais.  Mano  fleitininkas 
kiek  panašus  į  Rudį  -  rusvaplaukis  margais  drabužiais. 

Nieko  negaliu  su  savim  padaryti,  vitrina  pakankamai  patrauk¬ 
li,  bet  negaliu  atsispirti  pagundai  ją  kiek  pagražinti  —  užmerku¬ 
si  akis,  visa  apšviečiu  auksiniu  svetingumo  spindesiu.  Įsivaiz¬ 
duoju  it  švyturį  šviečiančią  iškabą  —  ateikite  pas  mane.  Noriu 
duoti,  daryti  žmones  laimingus;  išties,  tai  negali  pakenkti.  Su¬ 
vokiu,  jog  šis  kvietimas  gali  būt  atsakas  Karolinos  priešiškumui 
atvykėliams,  tačiau  akimirkos  džiaugsmas  neleidžia  įžvelgti  blo¬ 
gio.  Noriu,  kad  jie  ateitų.  Po  mūsų  paskutinio  pokalbio,  buvau 
juos  atsitiktinai  sutikusi,  bet  jie  atrodo  įtarūs,  slapukai,  lyg  į 
miestą  užklydusios  lapės,  kurios  neprisileidžia  artyn.  Dažniau¬ 
siai  matau  Rudį,  jų  pasiuntinį,  atstovą,  nešiną  dėžėmis  ar  plas¬ 
tikiniais  krepšiais  pirkinių,  kartais  Zezetę,  liesą  merginą  su  per¬ 
skeltu  antakiu.  Praeitą  naktį  du  vaikai  prie  bažnyčios  bandė  par¬ 
duoti  levandų,  bet  Reino  juos  nuvijo.  Bandžiau  juos  pasišaukti, 
tačiau  jie  buvo  perdėm  atsargūs,  stebėjo  mane  iš  padilbų  lyg 
kokį  priešą,  o  po  to  nukūrė  kalva  žemyn  į  Vagišius. 

Buvau  taip  įnikusi  į  savo  planus  ir  parodą  vitrinoje,  jog  pa¬ 
mečiau  laiko  nuovoką.  Anūką  virtuvėje  paruošė  draugams  su¬ 
muštinių,  paskui  visi  vėl  išlėkė  prie  upės.  Įjungiau  radiją  ir  pati 
sau  dainavau  dirbdama,  rūpestingai  kraudama  šokoladines  pi¬ 
ramides.  Užburtas  kalnas  atsiveria  atskleisdamas  trumpam  švys¬ 
telėjusius  gluminančius  lobius:  it  perlai  tviskančias  margaspal¬ 
ves  cukraus  krištolų,  cukruotų  vaisių  ir  saldainių  krūvas.  Už  jų  - 
paslėptų  skydų  nuo  šviesos  saugomos  prekės  pardavimui.  Su 
velykinėmis  prekėmis  kone  iškart  turėsiu  imtis  darbo,  nes  ti¬ 
kiuosi  daugiau  klientų  nei  įprasta.  Gerai,  kad  vėsiame  namo 
rūsyje  pakanka  vietos  sandėliavimui.  Turiu  užsakyti  dėžių  do¬ 
vanoms,  kaspinų,  celofaninio  popieriaus  ir  apsiuvų.  Buvau  taip 
įnikusi,  jog  vos  išgirdau,  kaip  pro  pusiau  praviras  duris  įėjo  Ar- 
manda. 

—  Na,  sveika,  -  kaip  visada  stačiokiškai  pasakė  ji.  —  Atėjau 
dar  sykį  paragauti  tavo  ypatingo  šokolado,  bet  matau,  esi  užsi¬ 
ėmusi. 

Aš  atsargiai  išsirangiau  iš  vitrinos. 

-  Ne,  žinoma,  ne,  —  atsakiau.  -  Aš  jūsų  laukiau.  Be  to,  be¬ 
veik  baigiau,  mano  nugara  mane  pražudys. 

—  Na,  jei  taip...  —  Šiandien  ji  elgėsi  kitoniškai.  Balse  girdė¬ 
josi  kažkoks  ryžtingumas,  dirbtinis  nerūpestingumas,  maskuo¬ 
jantis  didelę  įtampą.  Buvo  su  juoda  šiaudine  skrybėle,  papuoš¬ 
ta  kaspinu  ir  su  naujai  atrodančiu  paltu,  irgi  juodu. 

—  Šiandien  jūs  elegantiška,  —  pastebėjau. 

Ji  pratrūko  šaižiu  juoku.  —  Žinai,  jau  seniai  man  niekas  šito 
nesakė,  -  atkirto  ji,  bakstelėdama  pirštu  į  taburetę.  —  Ar  manai, 
kad  galėsiu  ant  jos  užsiropšti  nesusilaužydama  kojos? 

-  Atnešiu  jums  iš  virtuvės  krėslą,  —  pasiūliau  aš,  bet  senoji 
ponia  įsakmiu  mostu  mane  sustabdė. 

-  Niekai!  -  Nužvelgė  taburetę.  —  Jaunystėje  buvau  gan  gera 

laipiotoja.  -  Pasikėlė  ilgus  sijonus,  atidengdama  tvirtus  batus  ir 
storas  pilkas  kojines.  —  Daugiausia  karstydavausi  po  medžius.  Už¬ 
sikardavau  kuo  aukščiau  ir  svaidydavau  šakeles  ant  praeivių  galvų. 
Cha!  —  Su  pasitenkinimu  sukriuksėjo  ji  ir  prisilaikydama  prekys¬ 
talio  viršaus,  krėstelėjo  ant  taburetės.  Pamačiau,  kaip  iš  po  juodo 
sijono  kyštelėjo  kažkas  bauginančiai  skaisčiai  raudona. 

Ant  taburetės  tupinti  Armanda  atrodė  juokingai  patenkinta 
savimi.  Ji  rūpestingai  išlygino  sijonus  virš  skaisčiu  raudoniu  švy¬ 
tinčių  apatinių. 

-  Raudono  šilko  apatiniai,  —  šyptelėjo  ji,  pagavusi  mano 
žvilgsnį.  -  Tikriausiai  manai,  kad  aš  sena  kvaiša,  bet  man  jie 
patinka.  Tiek  metų  dėvėjau  gedulą,  -regis,  kai  tik  galėdavau 
nešioti  padorias  spalvas,  vis  kas  nors  mirdavo,  tad  nustojau  dė¬ 
vėti  ką  kita,  išskyrus  juodai.  —  Žvilgtelėjo  į  mane  juoką  spindu¬ 
liuojančiomis  akimis.  —  Bet  apatiniai  visai  kas  kita.  —  Suokalbiš- 
kai  pritildė  balsą:  —  Užsisakiau  paštu  iš  Paryžiaus.  Kainavo  mi¬ 
lijonus.  —  Negirdimai  juokdamasi  suposi  ant  savo  laktos.  —  O 
kaip  šokoladas? 

Paruošiau  stiprų  juodą  šokoladą,  turėdama  omeny  jos  dia¬ 
betą,  įdėjau  kuo  mažiau  cukraus. 

Pamačiusi,  jog  lūkuriuoju,  Armanda  kaltinamai  dūrė  pirštu 
į  puodelį. 

—  Jokio  maistingumo!  —  sušuko  įsakmiu  balsu.  —  Paduok 
kaip  reikalas.  Šokolado  drožlių,  kad  užkaitintų  cukrus  ir  visa 
kita.  Nebūk  tokia  kaip  kiti,  kurie  elgiasi  su  manim  lyg  nepajėg¬ 
čiau  pati  savimi  pasirūpinti.  Ar  atrodau  tokia  nukaršusi? 

Pasakiau,  kad  ne. 

-Na,  tuomet...  —  Su  akivaizdžiu  pasitenkinimu  siurbė  stiprų 
saldų  mišinį.  -  Skanu.  Mmm.  Labai  skanu.  Manau,  tai  suteikia 
žmogui  energijos,  ar  ne  taip?  Tai,  kaip  ten  vadinasi,  stimulian- 
tas,  ką? 

Aš  linktelėjau. 

—  Ir  afrodiziakas,  kaip  girdėjau,  -  šelmiškai  pridūrė  Arman- 
da,  vogčiomis  žvilgčiodama  į  mane  per  puodelio  kraštą.  —  Tie 
seniai  iš  kavinės  apačioje  turėtų  geriau  pasisaugoti.  Žmogus  nie¬ 
kada  nėra  per  senas  pasilinksminti!  —  Ir  sukranksėjo  juoku.  Ar- 
mandos  balsas  buvo  šaižus,  kupinas  jaudulio,  nervingos  rankos 
virpėjo.  Kelis  kartus  kilstelėjo  ranką  prie  skrybėlės  krašto,  lyg 
norėdama  pataisyti. 

Po  prekystalio  priedanga  pažvelgiau  į  laikrodį  ant  rankos, 
bet  ji  vis  tiek  pamatė. 

—  Nesitikėk,  kad  jis  ateis,  —  trumpai  pasakė,  —  mano  anūkas. 
Bent  aš  to  nesitikiu.  —  Kiekvienas  jos  judesys  prieštaravo  žo¬ 
džiams.  Iššokusios  kaklo  sausgyslės  darė  ją  panašią  į  seną  šokėją. 

Trumpai  pasišnekėjom  apie  nereikšmingus  dalykus:  vaikų 
iškeltą  mintį  apie  šokolado  festivalį  —  Armanda  prapliupo  kva¬ 
totis,  kai  pasakojau  apie  Jėzų,  popiežių  iš  balto  šokolado  ir  čigo¬ 
nus  nuo  upės.  Atrodo,  kad  pati  Armanda  savo  vardu  užsakė 
jiems  maisto,  tuo  sukeldama  didžiulį  Reino  pasipiktinimą.  Ru¬ 
dis  pasisiūlė  sumokėti  grynais,  bet  ji  paprašė  už  tai  verčiau  už¬ 
lopyti  jos  kiaurą  stogą.  Žoržas  Klermonas  pasius,  —  pripažino  ji 
piktai  išsišiepdama. 

—  Mano,  kad  tik  jis  vienas  gali  man  padėt  bėdoje,  —  su  pasi¬ 
tenkinimu  pastebėjo  ji.  —  Abu  tokie,  verti  vienas  kito,  kvaksi 
apie  pašalpą,  apie  drėgmę.  O  iš  tikrųjų  nori  mane  išvaryti  iš 
namo.  Iš  mano  mielo  namelio  į  kažkokius  utėlėtus  senelių  na¬ 
mus,  kur  reikia  prašyti  leidimo,  kad  nueitum  į  išvietę!  —  Ar¬ 
manda  buvo  pasipiktinusi,  juodos  akys  svaidė  žaibus. 

-  Bet  aš  jiems  parodysiu,  —  pareiškė  ji.  —  Prieš  persikeldamas 
ant  upės,  Rudis  buvo  statybininkas.  Su  draugais  gerai  atliks 
darbą.  Verčiau  jiems  sąžiningai  užmokėsiu  už  darbą  nei  leisiu 
tam  mulkiui  atlikti  už  dyką. 

Drebančiomis  rankomis  pataisė  ant  galvos  skrybėlę. 

-  Žinai,  aš  jo  nelaukiu. 

Žinojau,  kad  dabar  prašneko  apie  ką  kitą.  Pažiūrėjau  į  laik¬ 
rodį.  Dvidešimt  po  keturių.  Jau  pradeda  temti.  Vis  dėlto,  bu¬ 
vau  tokia  tikra. . .  Štai,  kas  iš  tavo  tarpininkavimo,  įtūžusi  tariau 
sau.  Taip  lengva  sukelti  skausmą  kitam,  sau  pačiai. 

-  Niekada  nesvajojau,  kad  jis  ateis,  -  tęsė  Armanda  lūžinė¬ 
jančiu  ryžtingu  balsu.  -  Ji  tuo  kaip  reikiant  pasirūpino.  Gerai 
pamokė,  tai  ji.  -  Pradėjo  ropštis  nuo  savo  laktos.  -  Jau  ir  taip 
jums  atėmiau  laiko,  -  trumpai  pastebėjo.  -  Turiu... 

—  M— močiut. 

Ji  taip  staigiai  apsisuko  aplink,  kad  pamaniau,  jog  nukris. 
Berniukas  ramiai  stovi  prie  durų.  Su  džinsais  ir  jūreivišku  sporti¬ 
niu  nertiniu.  Ant  galvos  -  šlapia  beisbolo  kepuraitė.  Rankoje  - 
aptrinta  knygelė  kieta  nugarėle.  Balsas  švelnus  ir  sutrikęs. 

-  Turėjau  p-palaukti,  kol  išeis  m-mama.  Ji  pas  k-kirpėją. 
Negrįš  iki  š-šešių. 

Armanda  žiūri  į  jį.  Jie  viens  kito  neliečia,  bet  juntu  tarsi  juos 
krečiančią  elektros  srovę.  Man  perdėm  sudėtinga  šitai  analizuo¬ 
ti,  tačiau  tame  esama  ir  šilumos,  ir  pykčio,  ir  sutrikimo,  ir  kal¬ 
tės,  o  po  visu  tuo  -  švelnumo  pažadas. 

-  Atrodai  permirkęs,  paruošiu  tau  ko  nors  atsigerti,  -  pasiū¬ 
lau  ir  einu  į  virtuvę.  Išėjusi  iš  kambario,  vėl  išgirstu  berniuko 
balsą,  tylų  ir  mikčiojantį. 

-  Ačiū  už  k-knygą,  -  sako  jis.  -  Atsinešiau  ją.  -  Ištiesia 
knygą  it  baltą  vėliavą.  Ji  nebenauja,  apsitrynusi  kaip  dažnai  ir 
su  meile  skaitoma  knyga.  Armanda  tą  įsidėmi,  iš  jos  veido  dings¬ 
ta  tyrinėjantis  žvilgsnis. 

-  Paskaityk  man  savo  mėgiamą  eilėraštį,  -  sako  ji. 

Kol  virtuvėje  pilu  šokoladą  į  dvi  aukštas  stiklines,  įmaišau 
grietinėlės  ir  kahluos,  pakankamai  garsiai  barškindama  puodais 

ir  buteliais,  kad  sukurčiau  privatumo  iliuziją,  girdžiu,  kaip  jis  iš 
pradžių  nenatūraliai  pakelia  balsą,  po  to  pagauna  ritmą,  įgauna 
pasitikėjimo.  Negaliu  suprasti  žodžių,  tačiau  iš  tolo  jie  skamba 
lyg  malda  ar  užkeikimas.  Pastebiu,  jog  skaitydamas,  berniukas 
nemikčioja. 

Atsargiai  pastatau  abi  stiklines  ant  prekystalio.  Man  įėjus, 
berniukas  nutyla  vidury  sakinio,  nužvelgia  mane  su  mandagaus 
įtarumo  išraiška  akyse,  ant  jų  užkritę  plaukai  atrodo  it  bailaus 
ponio  karčiukai.  Skrupulingai  mandagiai  man  padėkojęs,  ima 
gurkšnoti  gėrimą  —  daugiau  nepasitikėdamas  nei  jausdamas  ma¬ 
lonumą. 

—  N— neturėčiau  šito  gerti,  -  pasakė  jis  įtariai.  -  Mama  s— 
sako,  kad  nuo  š— šokolado  mane  išberia. 

-  O  aš  nuo  to  galiu  iškart  mirti,  -  įžūliai  pastebėjo  Arman- 
da.  —  Na,  liaukis  vaikine,  ar  esi  kada  suabejojęs  tuo,  ką  sako  tavo 
motina?  O  gal  ji  taip  praplovė  tau  smegenis,  jog  netekai  ir  tos 
nuovokos,  kokios  bent  kiek  paveldėjai  iš  manęs? 

Lukas,  regis,  nesumišo. 

-  B-būtent  tą  ji  ir  sako,  -  nevykusiai  pakartojo  jis. 

Armanda  papurtė  galvą  ir  pridūrė: 

—  Na,  jei  noriu  išgirsti,  ką  kalba  Kara,  galiu  paskirti  jai  pasi¬ 
matymą.  O  ką  tu  gali  pasakyti?  Esi  protingas  vaikas,  bent  jau 
toks  buvai.  Ką  manai? 

Lukas  dar  gurkštelėjo  šokolado. 

-  Manau,  kad  ji  galbūt  perdeda,  —  kiek  šyptelėdamas  atsakė 
jis.  -  Man  tu  atrodai  gan  gerai. 

—  Ir  jokių  išbėrimų,  -  pastebėjo  Armanda. 

Iš  nustebimo  berniukas  ėmė  juoktis.  Toks  man  daugiau  pa¬ 
tiko  —  skaisčiau  švietė  žalios  akys,  lūpose  žaidė  keista  kaip  mo¬ 
čiutės  šelmiška  šypsena.  Jis  liko  budrus,  tačiau  po  giliu  santū¬ 
rumu  įžvelgiau  išlavintą  protą  ir  aštrų  humoro  jausmą. 

Jis  baigė  gerti  šokoladą,  bet  atsisakė  gabalėlio  pyrago,  o  Ar- 
manda  suvalgė  net  du.  Po  to  jiedu  dar  pusvalandį  šnekėjosi,  o 
aš  tuo  tarpu  apsimečiau  užsiėmusi.  Vieną  ar  du  kartus  užklu¬ 
pau  jį  su  apdairiu  smalsumu  žiūrintį  į  mane,  mūsų  momenti¬ 
nis  kontaktas  nutruko  taip  pat  greit,  kaip  ir  buvo  užmegztas. 
Palikau  juos  ramybėje. 

Kai  jiedu  atsisveikino,  buvo  pusė  šešių.  Apie  kitą  susitikimą 
nebuvo  kalbos,  tačiau  jų  nerūpestingas  išsiskyrimas  bylojo,  kad 
abu  galvoja  apie  tą  patį.  Man  kėlė  nuostabą  jųdviejų  panašu¬ 
mas  -  abu  atsargiai  suko  ratus  apie  viens  kitą,  it  du  ilgus  metus 
nesimatę  ir  susitikę  draugai.  Tokios  pačios  manieros,  toks  pat 
tiesus  žvilgsnis,  tokie  patys  nuožulnūs  skruostikauliai,  toks  pat 
aštrus  smakras.  Kai  veidas  nejudrus,  šis  panašumas  iš  dalies  nu¬ 
blanksta,  bet  susijaudinimas  daro  berniuką  panašesnį  į  močiu¬ 
tę,  išdildo  jos  apgailestaujamą  ramų  mandagumą.  Armandos 
akys  švyti  iš  po  skrybėlės  krašto.  Lukas  atrodo  beveik  atsipalai¬ 
davęs,  mikčiojimas  sumažėjo,  virto  vos  pastebimu  lūkuriavimu. 
Matau,  kaip  jis  sustoja  prie  durų,  galbūt  svarsto,  ar  reiktų  ją 
pabučiuoti.  Bet  šiuo  atveju  nugali  paaugliškas  bjaurėjimasis  fi¬ 
ziniu  kontaktu  -  atsisveikindamas,  jis  droviai  kilsteli  ranką  ir 
nueina. 

Išraudusi  nuo  pergalės,  Armanda  pasisuka  į  mane.  Sekundę 
jos  veidas  atvirai  byloja  meilę,  viltį,  pasididžiavimą.  Po  to  grįžta 
jai  su  anūku  bendras  santūrumas,  prisiverstas  nerūpestingumas, 
balse  pasigirsta  šiurkšti  gaida,  kai  man  sako: 

—  Buvo  malonu,  Viana.  Gal  dar  užeisiu.  -  Paskui  mesteli  į 
mane  savo  tiesų  žvilgsnį,  ištiesia  ranką  ir  paliečia  manąją.  -  Tu 
jį  čia  atvedei,  —  taria  ji.  —  Pati  nežinočiau,  kaip  tą  padaryti. 

Aš  gūžtelėjau  pečiais. 

-  Vis  tiek  tai  turėjo  kada  nors  atsitikti,  -  pasakiau.  -  Lukas 
jau  nebe  vaikas.  Turi  mokytis  pats  tvarkyti  reikalus. 

Armanda  papurtė  galvą. 

—  Ne,  tai  tu,  —  atkakliai  pakartojo.  Ji  stovėjo  pakankamai 
arti,  kad  užuosčiau  jos  pakalnučių  kvepalus.  —  Tau  čia  atvykus, 
pasikeitė  vėjai.  Dar  gebu  tą  pajusti.  Visi  tą  junta.  Visi  sujudo.  — 
Ir  sukrykštė  iš  džiaugsmo:  —  Yiii! 

—  Bet  aš  nieko  nedarau,  —  paprieštaravau,  kone  krykštauda¬ 
ma  drauge  su  ja.  —  Tik  rūpinuosi  savo  verslu.  Savo  parduotuvė¬ 
le.  Esu  kokia  esu.  —  Nepaisant  juoko,  jaučiausi  nejaukiai. 

—  Nesvarbu,  —  atsakė  Armanda.  —  Tu  vis  tiek  tą  darai.  Pažiū¬ 
rėk  į  visas  permainas  -  į  mane,  į  Luką,  į  Karą,  į  žmones  nuo 
upės,  —  ji  staigiai  mostelėjo  galva  į  Vagišių  pusę,  —  net  ir  į  tą, 
savo  dramblio  kaulo  bokšte  kitapus  aikštės.  Mes  visi  keičiamės. 
Skubame.  Lyg  prisuktas  senas  laikrodis,  kuris  ilgus  metus  rodė 
tą  pačią  valandą. 

Tai  pernelyg  sutapo  su  mano  pačios  mintimis  aną  savaitę. 
Aš  atkakliai  papurčiau  galvą. 

—  Tai  ne  aš,  paprieštaravau.  —  Tai  jis,  Reino.  Ne  aš. 

It  netikėtai  atsivertusi  korta  atminties  užkaboriuose  iškilo 
vaizdas.  Juodasis  vyras  bokšte  vis  greičiau  ir  greičiau  suka  laik¬ 
rodžio  mechanizmą,  skambina  permainas,  aliarmą,  varo  mus  iš 
miesto...  Sį  trikdantį  vaizdą  išstūmė  kitas  —  senis  lovoje,  prie 
nosies  ir  rankų  prijungti  vamzdeliai,  šalia  jo  stovi  lyg  liūdintis, 
lyg  triumfuojantis  Juodasis  vyras,  o  už  jo  nugaros  dega  ugnis. 

—  Ar  tai  jo  tėvas?  —  ištariau  man  į  galvą  pirmučiausia  atėju¬ 
sius  žodžius.  —  Turiu  galvoje  senį,  kurį  jisai  lanko.  Ligoninėje. 
Kas  jis? 

Armanda  įbedė  į  mane  aštrų,  kupiną  nuostabos  žvilgsnį. 

—  Kaip  sužinojai? 

-  Kartais  ...  jaučiu  žmones.  —  Kažkodėl  nebuvau  linkusi 
prisipažinti,  jog  buriu  šokoladu,  nenorėjau  naudoti  terminolo¬ 
gijos,  su  kuria  mane  taip  puikiai  supažindino  motina. 

-  Jausmai.  —  Armanda  atrodė  smalsi,  tačiau  daugiau  ne¬ 
klausinėjo. 

-  Reiškia,  yra  senis?  —  negalėjau  atsikratyti  minties,  jog  už¬ 
kliudžiau  kažką  svarbaus.  Galimas  daiktas,  kažkokį  ginklą,  man 
padėsiantį  kovoje  prieš  Reino. 

—  Kas  jis?  —  nenusileidau. 

Armanda  gūžtelėjo  pečiais. 

—  Kitas  kunigas,  —  pratarė  ji  su  panieka  ir  baigė  kalbą. 

Vasario  26 

Trečiadienis 


Kai  šįryt  atidariau  šokoladinę,  prie  durų  laukė  Rudis.  Jis  buvo 
apsivilkęs  medvilninį  kombinezoną,  užpakaly  susirišęs  plaukus 
juodu  raišteliu.  Atrodė,  jog  laukė  jau  kuris  laikas,  nes  ant  plau¬ 
kų  ir  pečių  žvilgėjo  rytinės  miglos  lašeliai.  Jis  šyptelėjo  man 
taip,  jog  to  negalėtumei  vadinti  tikra  šypsena,  paskui  pažvelgė  į 
parduotuvės  gilumą  už  manęs,  kur  žaidė  Anūką. 

—  Sveika,  mažoji  svetimšale,  —  pasakė  jai.  Šįkart  jo  veidą  trum¬ 
pam  nušvietė  gan  tikra  šypsena. 

—  Įeikite,  —  pakviečiau  jį  vidun.  —  Reikėjo  pabelsti.  Nema¬ 
čiau  jūsų  lauke. 

Kažką  sumurmėjęs  sodria  Marselio  tarme,  Rudis  gan  nedrą¬ 
siai  peržengė  slenkstį.  Jo  judesiai  keistai  grakštūs  ir  kartu  neran¬ 
gūs,  tarsi  viduje  nepatogiai  jaustųsi. 

Įpyliau  jam  į  aukštą  stiklinę  juodo  šokolado,  pridėjau  kahluos. 

—  Reikėjo  atsivesti  savo  draugus,  -  nerūpestingai  pasakiau  jam. 

Užuot  atsakęs,  jis  gūžtelėjo  pečiais.  Mačiau,  kaip  žvalgosi 

aplinkui,  perveriančiu,  gal  net  įtariu  žvilgsniu  įsidėmi  aplinką. 

—  Ko  nesisėdat?  —  paklausiau,  rodydama  į  taburetes  prie  pre¬ 
kystalio. 

Rudis  papurtė  galvą.  —  Ačiū.  —  Gurkštelėjo  šokolado.  —  Iš 
tikrųjų,  tai  norėjau  sužinoti,  ar  negalėtumėt  man  padėti.  Mums 
padėti.  —  Jo  balsas  buvo  sutrikęs  ir  tuo  pat  metu  piktas.  —  Ne 
pinigais,  —  skubiai  pridūrė,  tarsi  nenorėdamas,  kad  įsiterpčiau.  — 
Mes  už  viską  sumokėsime.  Turime  sunkumų  su  organizavimu... 

Sviedė  į  mane  neaiškaus  apmaudo  persunktą  žvilgsnį. 

-  Armanda,  ponia  Vuazen,  sakė,  jūs  galėtumėt  padėti,  - 
pridūrė  jis. 

Jis  aiškino  situaciją,  aš  ramiai  klausiausi,  retsykiais  linkčio¬ 
dama,  kad  padrąsinčiau.  Ėmiau  suvokti,  jog  tai,  ką  maniau  esant 
neiškalbą,  buvo  tik  gili  nemeilė  kreiptis  pagalbos.  Nors  ir  su 
stipriu  akcentu,  Rudis  kalbėjo  kaip  inteligentiškas  žmogus.  Aiš¬ 
kino,  jog  yra  pažadėjęs  Armandai  užlopyti  stogą.  Tai,  palygin¬ 
ti,  lengvas  darbas,  užimtų  tik  porą  dienų.  Deja,  vienintelis  me¬ 
dienos,  dažų  ir  kitų  tam  reikalui  reikalingų  medžiagų  tiekėjas 
yra  Zoržas  Klermonas,  kategoriškai  atsisakęs  jas  tiekti  tiek  Ar¬ 
mandai,  tiek  ir  Rudžiui.  Jei  motina  nori,  kad  suremontuotų 
stogą,  aiškiai  pasakė  jis,  jai  derėtų  kreiptis  į  jį,  o  ne  į  sukčių 
bastūnų  gaują.  Juk  metų  metus  jisai  prašęs  —  maldavęs,  —  kad 
leistų  jam  už  dyką  atlikti  šį  darbą.  Įsileisi  į  namus  čigonus,  tuo¬ 
met  vienas  Dievas  težino,  kas  gali  nutikti.  Pagrobs  brangeny¬ 
bes,  pavogs  pinigus... Žinoma,  kad  ne  viena  sena  moteris  buvo 
sumušta  ar  net  nužudyta  dėl  menkos  mantos.  Ne.  Tai  tiesiog 
absurdiška  užmačia,  tad  jis  visai  gryna  sąžine  negalįs... 

—  Šventeiviška  išpera,  —  piktai  pastebėjo  Rudis.  —  Nieko  apie 
mus  nežino,  nieko!  Anot  jo,  mes  visi  vagys  ir  žudikai.  Aš  visada 
už  viską  mokėjau.  Niekada  neelgetavau,  nieko  neprašiau,  visada 
dirbau... 

—  Išgerkite  dar  šokolado,  -  maloniai  pasiūliau,  pripildama 
dar  vieną  stiklinę.  —  Ne  visi  galvoja  kaip  Zoržas  ir  Karolina  Kler- 
monai. 

—  Žinau.  —  Jis  stovėjo  gynybine  poza,  ties  liemeniu  sukry¬ 
žiavęs  rankas. 

-  Anksčiau  buvau  prašiusi  Klermoną  atlikti  kai  kuriuos  darbus 
mano  name.  Jei  duosite  sąrašą,  ko  jums  reikia,  aš  pasistengsiu  gauti. 

—  Aš  už  viską  sumokėsiu,  —  vėl  pakartojo  Rudis,  tarsi  apmo¬ 
kėjimo  aplinkybė  būtų  kažkas  tokio,  ko  neįmanoma  pakanka¬ 
mai  akcentuoti.  —  Pinigai  išties  nėra  problema. 

—  Žinoma. 

Jis  kiek  atitoko,  dar  gurkštelėjo  šokolado.  Regis,  pirmąkart 
pajutęs,  koks  jis  skanus,  nelauktai  man  itin  saldžiai  nusišypsojo. 

—  Ji  buvo  mums  gera,  Armanda,  —  pasakė  jis.  —  Užsakė  mums 
maisto,  vaistų  Zezetės  kūdikiui.  Užstojo,  kai  mus  vėl  buvo  užsi- 
puolęs  tas  jūsų  kunigas  bejausmiu  veidu. 

—  Jis  ne  mano  kunigas,  —  skubiai  įsiterpiau.  —  Jis  mano,  jog 
Lanskenė  aš  tokia  pat  įsibrovėlė  kaip  ir  jūs.  —  Rudis  nustebęs 
pažvelgė  į  mane.—  Ne,  išties,  —  pasakiau  jam.  —  Manau,  jog 
žiūri  į  mane  kaip  į  blogą  įtaką.  Kad  kas  naktį  keliu  šokolado 
orgijas.  Vienatvėje  mėgaujuosi  kūniškais  malonumais,  kai  pa¬ 
dorūs  žmonės  turėtų  miegoti. 

Jo  akys  kaip  bespalvė  migla  didmiesčio  horizonte  per  lietų. 
Kai  juokiasi,  jos  dega  pykčiu.  Anūką,  neįprastai  tyliai  sėdėjusi, 
kol  jis  kalbėjo,  atsiliepė  į  jo  juoką  ir  taip  pat  nusikvatojo. 

—  Gal  norėtumėt  pusryčių?  —  užgiedojo  Anūką.  —  Turime  šo¬ 
koladinio  pyrago.  Ir  raguolių,  bet  šokoladinis  pyragas  skanesnis. 

Jis  papurtė  galvą  ir  pasakė: 

—  Ne,  ačiū. 

Padėjau  ant  lėkštės  pyragaitį  ir  pastūmiau  prie  jo. 

—  Už  dyką,  —  pasakiau  jam.  —  Paragaukite,  pati  juos  kepu. 

Kažką  ne  taip  pasakiau.  Pamačiau,  kaip  vėl  užsidarė  jo  vei¬ 
das,  humoro  liepsnelę  pakeitė  dabar  jau  pažįstama  nerūpestin¬ 
ga  tuštuma. 

—  Aš  galiu  užsimokėti,  —  pratarė  jis  kiek  iššaukiančiai.  —  Tu¬ 
riu  pinigų.  —  Su  tam  tikra  pastanga  iš  kombinezono  kišenės 
ištraukė  saują  monetų.  Jos  nuriedėjo  prekystaliu. 

—  Paimkite  jas,  —  pasakiau  jam. 

—  Sakiau  jums,  galiu  užmokėti.  —  Dabar  jo  užsispyrimas  per¬ 
augo  į  įniršį.  —  Man  nereikia... 

Uždėjau  savo  ranką  ant  jo  rankos.  Akimirką  jutau  pasiprieši¬ 
nimą,  paskui  jo  akys  susidūrė  su  mano  akimis. 

—  Niekam  nereikia  nieko  daryti,  -  švelniai  pratariau.  Suvo¬ 
kiau  savo  draugišku  gestu  įžeidusi  jo  išdidumą.  -  Aš  jus  pakvie¬ 
čiau.  —  Priešiškumo  išraiška  liko  nepakitusi.  -  Taip  pat  elgiuosi  ir 
su  visais  kitais,  -  nenusileidau  aš.  —  Su  Kara  Klermon,  su  Gijomu 
Diuplesy.  Net  su  Poliu  Mari  Miuska,  vyru,  kuris  išvijo  jus  iš 
kavinės.  —  Padariau  sekundės  pauzę,  kad  jis  susivoktų.  -  Kuo 
esate  toks  ypatingas,  jog  atsisakote  to,  ko  niekas  neatsisako? 

Dabar  jis  pasijuto  sugėdintas,  vienu  kvapu  sumurmėjo  kaž¬ 
ką  neaiškaus  savo  sodria  tarme.  Kai  mūsų  akys  vėl  susitiko,  jis 
nusišypsojo  ir  pasakė: 

-  Adeiskit,  nesupratau.  -  Kelias  sekundes  tvyrojo  slogi  tyla, 
paskui  jis  paėmė  pyragaitį.  -  Bet  kitą  kartą  jūs  esate  kviečiamos 
į  mano  namus,  —  tvirtai  pareiškė  jis.  —  Ir  labai  įsižeisiu,  jei  atsi¬ 
sakysite. 

Po  to  jis  tapo  pačiu  savimi,  atsikratė  susikaustymo.  Kiek  pasi¬ 
šnekėję  neutraliomis  temomis,  netrukus  perėjome  prie  kitų  daly¬ 
kų.  Sužinojau,  kad  Rudis  šešerius  metus  gyvena  ant  upės,  iš  pra¬ 
džių  vienas,  po  to  keliauja  su  draugais.  Kadaise  jis  buvo  statybi¬ 
ninkas,  bet  dar  ir  dabar  uždarbiauja  atlikdamas  remonto  darbus, 
o  vasarą  ir  rudenį  talkina  nuimant  derlių.  Supratau,  kad  kažko¬ 
kios  problemos  jį  privertė  gyventi  klajoklio  gyvenimą,  tačiau  ži¬ 
nojau,  jog  apie  smulkesnes  aplinkybes  geriau  neklausinėti. 

Pasirodžius  pirmiesiems  nuolatiniams  klientams,  jis  iškart 
išėjo.  Nors  Gijomas  su  juo  mandagiai  pasisveikino,  o  Narsisas 
jam  trumpai  linktelėjo,  neįstengiau  įtikinti  Rudžio,  kad  pasi¬ 
liktų  ir  su  jais  pašnekėtų.  Sukimšęs  šokoladinio  pyragaičio  liku¬ 
čius  į  burną,  jis  išžygiavo  iš  parduotuvės  su  įžūlaus  abejingumo 
išraiška,  kokią,  jo  manymu,  derėtų  rodyti  nepažįstamiems. 

Prie  durų  staiga  atsisuko. 

—  Nepamirškite  kvietimo,  -  lyg  būtų  prisiminęs,  pasakė  man.  - 
Šeštadienio  vakarą,  septintą  valandą.  Atsiveskite  mažąją  svetimšalę. 

Ir  nuėjo,  man  nespėjus  jam  padėkoti. 

Gijomas  ilgiau  nei  paprastai  užtruko  su  šokoladu.  Narsisas 
užleido  vietą  Zoržui,  paskui  užsuko  Arno  nusipirkti  trijų  šam- 
paninių  triufelių  —  visada  tas  pat:  trys  triufeliai  ir  kalta  mina  dėl 
laukiamo  malonumo,  —  o  Gijomas  vis  sėdėjo  įprastoje  vietoje, 
jo  smulkus  veidas  buvo  susirūpinęs.  Kelis  kartus  mėginau  jį  iš¬ 
blaškyti,  tačiau  jis  atsakinėjo  mandagiais  vienskiemeniais  žo¬ 
džiais,  jutau,  jog  jo  mintys  klajoja  kitur.  Šarlis  po  taburete  ty¬ 
sojo  suglebęs,  be  judesio. 

—  Vakar  kalbėjau  su  klebonu  Reino,  -  pagaliau  prabilo  Gi¬ 
jomas  —  taip  netikėtai,  jog  krūptelėjau.  -  Klausiau,  ką  turėčiau 
daryti  su  Šarliu. 

Klausiamai  pažvelgiau  į  jį. 

—  Sunku  jam  tą  išaiškinti,  —  švelniu  aiškiu  balsu  tęsė  Gijo¬ 
mas.  -  Jis  galvoja,  kad  aš  užsispyręs,  nes  neklausau,  ką  sako 
veterinaras.  Dar  blogiau,  jis  mano,  kad  esu  kvailas.  Pagaliau  sa¬ 
ko,  kad  Šarlis  visai  ne  asmuo.  —  Pauzė,  kurios  metu  jutau  jo 
pastangas  susitvardyti. 

-  Ar  iš  tikrųjų  taip  blogai? 

Aš  jau  žinojau,  ką  atsakys. 

Gijomas  pažvelgė  į  mane  liūdnomis  akimis. 

-  Manau,  kad  taip. 

-  Suprantu. 

Jis  automatiškai  liovėsi  kasęs  Šarlio  ausį.  Šuo  atsainiai  suviz¬ 
gino  uodegą  ir  gailiai  suinkštė. 

—  Geras  šunelis.  —  Gijomas  pasiuntė  man  suglumusį  šypsnį.  — 
Klebonas  Reino  nėra  blogas  žmogus.  Nenori  pasirodyti  žiau¬ 
rus.  Bet  pasakyti  tokį  dalyką  ir  dar  šitaip... 

-  Ką  jis  pasakė? 

Gijomas  gūžtelėjo  pečiais. 

—  Sakė,  kad  metų  metais  elgiuosi  kaip  kvailys  su  tuo 


šunimi. 

Kad  jam  tas  pat,  ką  darau,  bet  kad  juokinga  lepinti  gyvūną  lyg 
jis  būtų  žmogus  ar  be  reikalo  leisti  pinigus  jo  gydymui,  kuris 
vis  tiek  neatneš  jokios  naudos.  Mane  apėmė  pyktis.  -  Kaip  ga¬ 
lėjo  šitaip  užgaulioti! 

Gijomas  papurtė  galvą. 

-  Jis  nesupranta,  -  vėl  pakartojo  jis.-  Jam  išties  nerūpi  gy¬ 
vūnai.  Bet  mudu  su  Šarliu  taip  ilgai  buvom  drauge...  -  Jo  aky¬ 
se  pasirodė  ašaros,  jis  staigiai  pasuko  galvą,  kad  jas  paslėptų. 

-  Kai  baigsiu  gerti  šokoladą,  iškart  eisiu  pas  veterinarą.  - 
Daugiau  kaip  dvidešimt  minučių  jo  stiklinė  stovėjo  tuščia  ant 
prekystalio.  -  Gal  dar  ne  šiandien,  ar  ne?  -  Jo  balse  skambėjo 
beveik  nevilties  gaida.  -  Jis  dar  linksmas.  Paskutiniu  metu  ge¬ 
riau  valgo,  žinau,  kad  geriau.  Niekas  negali  manęs  priversti  tai 
padaryti.  -  Dabar  jis  kalbėjo  kaip  kaprizingas  vaikas.-  Žinosiu, 
kai  tikrai  ateis  laikas.  Žinosiu. 

Negalėjau  nieko  pasakyti,  kad  jis  pasijustų  geriau.  Tačiau 
stengiausi.  Pasilenkiau  paglostyti  Šarlį,  pirštais  užčiuopiau  po 
pat  oda  išsišovusius  kaulus.  Kai  ką  įmanoma  išgydyti.  Mano 
pirštais  tekėjo  šiluma,  aš  švelniai  zondavau,  stengiausi  pamatyti. 
Auglys  jau  padidėjo.  Žinojau,  kad  nėra  vilties. 

-  Tai  jūsų  šuo,  Gijomai,  -  pasakiau.  -  Jūs  žinot  geriausiai. 

-  Tiesa.  -  Atrodė  trumpam  pralinksmėjęs.  -  Vaistai  malši¬ 
na  skausmą.  Jis  daugiau  neinkščia  naktimis. 

Prisiminiau  savo  motiną  anais  paskutiniais  mėnesiais.  Jos 
blyškumą,  gležną  tirpstančio  kūno  apnuogintų  kaulų  grožį,  be¬ 
spalvę  odą.  Karštligiškai  spindinčias  akis.  -  Florida,  brangute, 
Niujorkas,  Čikaga,  Didysis  Kanjonas,  tiek  daug  turime  pamatyti1. 
-  Ir  slaptas  aimanas  naktimis. 

-  Netrukus  turėsi  liauds,  -  atsakiau  jai.  -  Tai  beprasmiška.  Slėp¬ 
tis,  teisintis,  brėžti  užduotis,  kad  pratemptum  savaitę.  Netrukus 
orumo  netektis  skaudins  daugiau  už  visa  kita.  Tau  reikia  pailsėti. 

Kremavimas  Niujorke.  Po  uostą  išbarstyti  pelenai.  Juokin¬ 
ga,  kad  visada  įsivaizduoji,  jog  mirsi  lovoje,  apsuptas  mylimų¬ 
jų.  O  vietoj  to  pernelyg  dažnai  akimirksniu  įvyksta  trumpas 
gluminantis  susidūrimas,  staigus  suvokimas,  kai  palaipsniui  di¬ 
dėjant  panikai,  bėgi,  o  tau  už  nugaros  lyg  ritmiška  švytuoklė  vis 
kyla  saulė,  nors  ir  labai  stengiesi  nuo  jos  pabėgti. 

—  Jei  galėčiau  pasirinkti,  rinkčiausi  šitą.  Beskausmę  adatą. 
Draugišką  ranką.  Geriau  tai,  nei  mirti  vienam  tamsoje,  arba  po 
ratais  gatvėje,  kur  nieks  nesustoja,  kad  dar  sykį  pažvelgtų.  — 
Susigriebiau,  jog  nenoromis  garsiai  ištariau  šiuos  žodžius.  —  At¬ 
leiskite,  Gijomai,  —  pasakiau  išvydusi  jo  apstulbus}  žvilgsnį,  — 
galvojau  apie  kažką  kita. 

—  Nieko  tokio,  —  ramiai  atsakė  jis,  dėdamas  ant  prekystalio 
monetas.  —  Aš  vis  tiek  išeinu. 

Jis  išėjo,  paėmęs  į  vieną  ranką  skrybėlę,  į  kitą  Sarlį,  kiek  dau¬ 
giau  nei  paprastai  susikūprinęs  —  maža  pilka  figūrėlė,  nešina  lyg 
pirkinių  krepšiu,  lyg  senu  lietpalčiu,  ar  gal  dar  kažkuo. 

Kovo  1 

Šeštadienis 


Stebiu  jos  parduotuvę.  Suprantu,  jog  tai  darau  nuo  jos  atvykimo 
dienos,  žiūriu,  kas  ateina  ir  kas  išeina,  kas  ten  slapčiomis  renkasi. 
Stebiu,  kaip  kad  jaunas  stebėdavau  vapsvų  lizdus  —  su  pasibjaurė¬ 
jimu  ir  susižavėjimu.  Iš  pradžių  jie  pradėjo  labai  gudriai  —  sute¬ 
mus  arba  ankstų  rytą.  Apsimetę  tikrais  klientais.  Išgerdavo  ten 
puodelį  kavos,  nupirkdavo  vaikams  pakelį  šokoladinių  razinų.  Bet 
dabar  jau  nebeapsimeta.  Čigonai  dabar  atvirai  lankosi,  svaido  iš¬ 
šaukiančius  žvilgsnius  į  mano  uždengtą  langą:  rusvaplaukis  įžū¬ 
liomis  akimis,  liesa  mergina,  mergina  nubalintais  plaukais  ir  skus¬ 
tagalvis  arabas.  Ji  juos  vadina  vardais:  Rudžiu,  Zezete,  Blanša  ir 
Achmedu.  Vakar  dešimtą  valandą  privažiavo  Klermono  furgonas 
su  statybinėmis  medžiagomis  -  mediena,  dažais  ir  derva  stogui. 
Vaikinas  vairuotojas,  nė  žodžio  netaręs,  viską  sukrovė  prie  jos  slenks¬ 
čio.  Ji  išrašė  jam  čekį.  Paskui  turėjau  žiūrėti,  kaip  jos  išsišiepę 
draugai  užsikėlę  ant  pečių  kartono  dėžes  ir  sijas,  juokdamiesi  nu¬ 
tempė  visa  tai  žemyn  į  Vagišių  kvartalą.  Tai  klasta,  daugiau  nie¬ 
ko.  Melaginga  klasta.  Nežinia  dėl  kokios  priežasties,  nori  juos 
sukurstyti.  Žinoma,  taip  elgiasi,  grieždama  ant  manęs  dantį.  Nieko 
kita  negaliu  padaryti,  vien  tylėti  ir  likti  orus,  ir  melstis,  kad  ji 
žlugtų.  Bet  ji  man  taip  apsunkina  užduotį!  Turiu  derėtis  su  Ar- 
manda  Vuazen,  kuri  įtraukia  į  savo  sąskaitą  mokestį  už  jų  maisto 
prekes.  Aš  tuo  jau  užsiėmiau,  bet  per  vėlai.  Dabar  upės  čigonai 
apsirūpino  dviem  savaitėms.  Maisto  kiekvienai  dienai  -  duonos, 
pieno  —  atsiplukdo  upe  iš  Ažano.  Vien  mintis  apie  tai,  kad  jie  gali 
čia  ilgiau  pasilikti,  man  kelia  įtūžį.  Bet  ką  gali  veikti,  kai  su  jais 

bičiuliaujasi  tokie  žmonės?  Tu  žinotumei,  tėve,  ką  veikti,  jei  tik 
galėtumei  man  pasakyti.  Žinau  ir  tai,  jog  neišsisukinėtumei  savo 
priedermės,  kad  ir  kokia  nemaloni  ji  bebūtų.  Jei  tik  galėtumei 
man  pasakyti,  ką  reikia  daryti.  Pakaktų  tik  vos  spūstelėti  pirštais. 
Virptelėti  blakstienomis.  Ko  nors.  Kad  parodytumei,  jog  man 
atleidai.  Ne?  Tu  nepajudi.  Vien  monotoniškas  garsas  -  šsš—bum  — , 
kai  aparatas  alsuoja  už  tave,  pūsdamas  orą  j  tavo  atrofuotus  plau¬ 
čius.  Žinau,  kad  netrukus  pabusi,  sveikas  ir  apsivalęs,  ir  pirmu¬ 
čiausia  ištarsi  mano  vardą.  Matai,  tikiu  stebuklais.  Aš  —  perėjęs 
ugnį.  Aš  tikiu. 

Nusprendžiau  šiandien  su  ja  pasikalbėti.  Protingai,  be  kalti¬ 
nimų,  kaip  tėvas  su  dukra.  Ji,  be  abejonės,  supras.  Mudu  su  ja  ne 
nuo  to  pradėjome.  Galbūt  galėtume  pradėti  iš  naujo.  Matai,  tė¬ 
ve,  ketinau  būti  kilnus.  Pasirengęs  suprasti.  Bet  prisiartinęs  prie 
parduotuvėlės,  pamačiau  pro  langą,  kad  su  ja  tas  vyriškis  Rudis  - 
spokso  į  mane  rūsčiomis  degančiomis  akimis,  o  žvilgsnyje  nieki¬ 
nanti  patyčia,  su  kokia  žiūri  visa  jo  padermė.  Rankoje  laikė  kaž¬ 
kokį  gėrimą.  Atrodė  grėsmingas  ir  stiprus  su  purvinu  kombine¬ 
zonu,  ilgais  palaidais  plaukais,  sekundę  man  vos  dilgtelėjo  širdį  iš 
nerimo  dėl  tos  moters.  Argi  ji  nesuvokia,  kaip  pavojingai  žaidžia 
bendraudama  su  šiais  žmonėmis?  Ar  jai  nerūpi  nei  ji  pati,  nei  jos 
vaikas?  Buvau  benueinąs,  kai  akį  patraukė  afiša  vitrinoje.  Akimir¬ 
ką  apsimečiau  ją  skaitąs,  tuo  tarpu  slapčiomis  ją  -  juos  -  stebėjau 
iš  lauko.  Ji  vilkėjo  suknelę  iš  sodrios  vyno  spalvos  medžiagos,  plau¬ 
kai  palaidi.  Girdėjau  iš  parduotuvės  sklindant  jos  juoką.  Žvilgs¬ 
nis  vėl  nuslydo  į  afišą.  Rašysena  vaikiška,  nesusiformavusi. 

Didysis  šokolado  festivalis 
„Dangiškuosiuose  migdoluose“ 

Pradžia  Velykų  sekmadienį 
Visus  kviečiame 
Pirkite  dabar,  kol  dar  ne  vėlu!!! 

Perskaičiau  dar  sykį,  mane  apėmė  pasipiktinimas.  Pro  stikli¬ 
nių  skambesį  krautuvėje  galėjau  girdėti  jos  balsą.  Buvo  perne¬ 
lyg  įsitraukusi  į  pokalbį,  tad  nepastebėjo  manęs,  stovėjo  nugara 
į  duris,  atstačiusi  vieną  koją  kaip  šokėja.  Avėjo  plokščius  lakuo¬ 
tus  batelius  su  kaspinėliais,  buvo  be  kojinių. 

Pradžia  Velykų  sekmadienį 

Dabar  man  viskas  aišku.  Jos  kėslai,  bjaurūs  kėslai.  Turėjo  supla¬ 
nuoti  iš  anksto,  kad  šis  šokolado  festivalis  sutaptų  su  pačiomis  šven¬ 
čiausiomis  bažnytinėmis  iškilmėmis.  Turėjo  tą  galvoje  jau  tada,  kai 
atvyko  per  karnavalą  —  sugriauti  mano  autoritetą,  išsityčioti  iš  ma¬ 
no  pamokymų.  Turi  draugus  iš  upės. 

Dabar  buvau  pernelyg  įtūžęs,  kad  pasitraukčiau,  kaip  privalė¬ 
jau  padaryti.  Stumtelėjau  duris  ir  įėjau  į  krautuvę.  Mano  įžengimą 
pranešė  erzinančiai  linksmas  varpelis,  ji  atsisuko  ir  šypsodamasi  pa¬ 
žvelgė  į  mane.  Jeigu  tą  akimirką  nebūčiau  turėjęs  nepaneigiamų  jos 
keršto  įrodymų,  galėčiau  prisiekti,  jog  ši  šypsena  nuoširdi. 

-  Ponas  Reino. 

Oras  persisunkęs  sodriu  šokolado  aromatu.  Visiškai  nepana¬ 
šiu  į  mano  vaikystės  besvorio  biraus  šokolado  kvapą  -  šis  grau¬ 
žia  gerklę  kaip  kvapnios  kavos  pupelės  turgaus  kioske,  atsiduo¬ 
da  amaretu  ir  tiramizu,  jo  dūminis  degėsių  skonis  tarsi  skver¬ 
biasi  į  burną,  išsiskiria  seilės.  Iš  sidabrinio  ąsočio  ant  prekystalio 
kyla  garas.  Prisimenu,  kad  šįryt  nepusryčiavau. 

—  Panele.  —  Norėčiau,  kad  mano  balsas  skambėtų  įtaigiau. 
Įniršis  suspaudė  gerklę,  vietoj  įsakmaus  tono,  kokiu  ketinau  kreip¬ 
tis,  pasigirdo  tik  pasipiktinęs  mandagios  varlės  kvarkimas.  -  Pa¬ 
nele  Rošė.  —  Ji  klausiamai  pažvelgia  į  mane.  -  Mačiau  jūsų  afišą! 

-  Ačiū,  -  padėkoja  ji.  —  Gal  išgertumėt  su  mumis  šokolado? 

-  Ne! 

Įtikinėja: 

-  Jei  jūsų  gerklė  opi,  mano  šokočino  nuostabiai  veikia. 

-  Mano  gerklė  neopi! 

-  Neopi?  -  Jos  balsas  dirbtinai  susirūpinęs.  -  Man  regis,  esate 
užkimęs.  Tuomet  gal  didelę  porciją  grietinėlės?  O  gal  mokos? 

Pasistengiau  susitvardyti. 

-  Nenoriu  jums  kelti  nepatogumų,  ačiū. 

Rusvaplaukis  prie  jos  šono  tyliai  nusijuokia,  kažką  suniurna 

padugnių  šneka.  Pastebiu,  kad  jo  rankos  išteptos  dažais,  balkš¬ 
va  spalva  įsigėrusi  į  raukšles  delnuose  ir  ant  krumplių.  Ar  jis 
dirbo?  -  su  apmaudu  paklausiau  savęs.  O  jei  taip,  tuomet  kam. 
Jei  čia  būtų  Marselis,  policija  jį  suimtų  už  nelegalų  darbą.  Iš¬ 
krėtus  jo  laivą,  būtų  surasta  pakankami  įrodymų  -  narkotikų, 
vogtų  daiktų,  pornografijos,  ginklų,  -  kad  visam  laikui  uždary¬ 
tų  į  cypę.  Tačiau  čia  Lanskenė.  Tik  rimtas  nusikaltimas  -  prie¬ 
varta  arba  kas  panašaus  -  priverstų  atvykti  policiją. 

-  Mačiau  jūsų  afišą,  -  vėl  pradedu,  sukaupęs  visą  įmanomą 
orumą.  Ji  stebi  mane  mandagaus  susidomėjimo  žvilgsniu,  laks¬ 
tančiomis  akimis.  -  Turiu  pasakyti,  -  šioje  vietoje  atsikosėju, 
nes  gerklę  vėl  sugniaužė  pyktis,  -  turiu  pasakyti,  jog  apgailes¬ 
tauju  dėl  to,  kad  pasirinkote  netinkamą  laiką...  savo  renginiui. 

-  Netinkamą  laiką?  -  Atrodo  nekalta.  -  Norite  pasakyti,  ne¬ 
tinkamą  laiką  Velykų  šventei?  -  Ji  piktai  šypteli.  —  Manau,  jog  už 
tą  atsakingi  jūsų  žmonės.  Turėtumėt  suderinti  su  popiežiumi. 

Įbedu  į  ją  šaltas  akis. 

-  Manau,  gerai  žinote  apie  ką  kalbu. 

Ir  vėl  tas  mandagus  klausiamas  žvilgsnis. 

-  Šokolado  festivalis.  Visus  kviečiame.  -  Mano  pyktis  kyla  it 
užviręs  pienas,  nepajėgiu  tvardytis.  Akimirką  juntu,  kaip  jo  įkarš¬ 
tis  mane  kaitina,  įkvepia  jėgos  ir  energijos. 

Atkišu  į  ją  kaltinamą  pirštą: 

-  Nemanykit,  kad  neatspėjau,  dėl  ko  visa  tai. 

-  Leiskite  ir  man  atspėti.  -  Jos  balsas  minkštas,  susidomėjęs.  - 
Tai  puolimas  prieš  jūsų  asmenį.  Sąmoningas  bandymas  sugriauti 

Katalikų  Bažnyčios  pamatus.  -  Ji  išsiduoda  staigiu  veriančiu 
juoku.  -  Dievas  draudžia  per  Velykas  pardavinėti  šokoladinius 
velykinius  kiaušinius.  -  Jos  balsas  netvirtas,  kone  išgąstingas, 
nors  nežinau  dėl  ko.  Rusvaplaukis  perveria  mane  tūžmingu 
žvilgsniu.  Ji  sutelkia  pastangas,  aprimsta,  nuveja  baimės  šešėlį, 
kurį  maniau  pastebėjęs. 

-  Esu  tikra,  mums  abiem  užteks  vietos,  -  ramiai  sako  ji.  — 
Ar  tikrai  negersite  šokolado?  Galėčiau  paaiškinti,  ką... 

It  vapsvų  puolamas  šuo,  su  įniršiu  purtau  galvą.  Būtent  jos 
ramybė  mane  siutina,  girdžiu  galvoje  kažkokį  spengsmą,  po  ko¬ 
jomis  juda  žemė,  kambarys  ima  suktis  ratu.  Kvaitina  sodrus 
šokolado  kvapas.  Akimirką  visi  mano  pojūčiai  nenatūraliai  pa¬ 
aštrėja.  Užuodžiu  jos  kvepalus,  levandos  glamonę,  karštą  ir  skvar¬ 
bų  odos  dvelksmą.  O  už  jos  -  pelkių  ūkai,  mašinų  alyva,  pra¬ 
kaitu  ir  dažais  atsiduodantis  jos  rusvaplaukio  draugo  muskusi- 
nis  tvaikas. 

—  Aš...  ne...  aš...  —  Lyg  kliedesio  apimtas,  pamiršau,  ką 
ketinau  pasakyti.  Regis,  kažką  apie  pagarbą,  apie  bendruome¬ 
nę.  Apie  bendrą  judėjimą  ta  pačia  kryptimi,  teisumą,  padoru¬ 
mą,  moralę.  Vietoj  to  gaudau  orą,  svaigsta  galva.  —  Aš...  aš...  — 
Negaliu  atsikratyti  minties,  kad  ji  visa  tai  daro:  sujaukia  pojū¬ 
čius,  skverbiasi  į  protą.  Ji  palinksta  į  priekį,  dedasi  susirūpinusi, 
mane  vėl  pribloškia  jos  kvapas. 

-  Ar  jums  bloga?  —  Girdžiu  iš  toli  jos  balsą.  —  Pone  Reino,  ar 
jums  bloga? 

Drebančiomis  rankomis  atstumiu  ją. 

-  Nieko.  -  Pagaliau  galiu  prabilti.  -  Tik  ...  negalavimas. 
Nieko.  Linkiu  jums...  —  Klupdamas  tarsi  būčiau  aklas,  einu 
durų  link.  Veidą  paliečia  ant  durų  staktos  pakabintas  raudonas 
maišelis  —  dar  vienas  jos  prietaras,  -  nepajėgiu  nuslopinti  ab¬ 
surdiško  įspūdžio,  jog  šis  juokingas  daikčiukas  ir  yra  mano  ne- 


iš  SKAITINIAI.ORG 

galios  priežastis:  sauja  žolelių  ir  kaulų,  kad  man  sumaišytų  pro¬ 
tą.  Išsvirduliuoju  į  gatvę.  Užkritus  vos  keliems  lietaus  lašams, 
galva  prasiblaivo,  bet  aš  nesustoju,  einu.  Einu. 

Nesustojau,  kol  nepasiekiau  tavęs,  tėve.  Širdis  daužėsi,  vei¬ 
das  apsipylė  prakaitu,  bet  galiausiai  jaučiuosi  apsivalęs  nuo  jos 
buvimo.  Ar  ir  tu  taip  pat  jauteisi,  tėve,  tą  dieną  senajame  archy¬ 
ve?  Ar  gundymas  išsekino  šį  veidą? 

Skleidžiasi  kiaulpienės,  kartūs  lapai  veržiasi  aukštyn  iš  juo¬ 
dos  žemės,  baltos  šaknys  tvirtai  kimba  į  gelmę,  šakojasi.  Netru¬ 
kus  pražys.  Eisiu  į  namus  palei  upę,  tėve,  apžiūrėsiu  plaukio¬ 
jantį  miestelį,  kuris  vis  auga,  plečiasi  ant  patvinusio  Tano.  Po 
mūsų  paskutinio  pokalbio  atplaukė  dar  laivų,  tad  upė  jais  tie¬ 
siog  nuklota.  Galima  pereiti  nesušlapus  kojų. 

Visus  kviečiame 

Ar  tokie  jos  ketinimai?  Suburti  šiuos  žmones  nesaikingumo 
šventei?  Kiek  kovojome,  kad  su  šaknimis  išrautume  tuos  pago¬ 
niškų  tradicijų  likučius,  kiek  pamokslavome  ir  maldavome.  Kiau¬ 
šinis,  zuikis  —  tai  vis  dar  gyvi  tvirtų  pagonybės  šaknų  simboliai, 
kokie  išstatyti  vitrinoje.  Kurį  laiką  buvome  tyri.  Bet  su  ja  turi¬ 
me  iš  naujo  apsivalyti.  Dar  stipresnė  padermė  mums  vėl  meta 
iššūkį.  O  mano  banda,  mano  kvaila  patikli  banda  prie  jos  šlieja¬ 
si,  jos  klausosi...  Armanda  Vuazen.  Žiuljenas  Narsisas.  Gijomas 
Diuplesy.  Žozefina  Miuska.  Žoržas  Klermonas.  Rytoj  per  pa¬ 
mokslą  jie  išgirs  savo  pavardes,  paminėsiu  kartu  su  visais  tais, 
kas  jai  pakluso.  Pasakysiu,  kad  šokolado  festivalis  tėra  tik  visu¬ 
mos  dalis.  Draugystė  su  upės  čigonais.  Tai  sąmoningas  mūsų 
papročių  ir  apeigų  nepaisymas.  Kokį  poveikį  ji  daro  mūsų  vai¬ 
kams!  Išvardysiu  visus  jos  buvimo  čionai  užmaskuotos  grėsmės 
ženklus. 

Šis  festivals  jai  nepavyks.  Juokinga  įsivaizduoti,  kad  pasisek¬ 
tų,  kai  taip  smarkiai  priešinamasi.  Sekmadienį  per  pamokslą 

pasisakysiu  prieš.  Garsiai  perskaitysiu  jos  sėbrų  pavardes,  mel¬ 
siuos  už  jų  išgelbėjimą.  Čigonai  jau  sukėlė  sumaištį.  Miuska 
skundžiasi,  kad  jie  atbaido  klientus.  Triukšmas  stovyklavietėje, 
muzika,  laužai  pavertė  Vagišių  kvartalą  plaukiojančiu  lūšnynu 
-  upė  raibuliuoja  benzino  dėmėmis,  neša  pasroviui  srutas.  O  jo 
žmona  būtų  mielai  juos  priėmusi,  kaip  girdėjau.  Laimei,  Mius¬ 
ka  tie  žmonės  neįbaugins.  Klermonas  man  pasakojo,  kad  praei¬ 
tą  savaitę  juos  kuo  lengviausiai  išvijo,  kai  drįso  įžengti  į  jo  kavi¬ 
nę.  Matai,  tėve,  jie  bailiai,  nepaisant  visos  bravados.  Miuska 
užtvėrė  kelią  iš  Vagišių  pusės,  kad  jie  nepraeitų.  Prievarta  mane 
gąsdina,  tėve,  bet  tam  tikra  prasme,  jai  pritarčiau.  Todėl,  kad 
tuomet  turėčiau  pagrindą  iškviesti  Ažano  policiją.  Turėčiau  dar 
kartą  pasišnekėti  su  Miuska.  Jis  žinos,  ką  daryti. 

Šeštadienis 


Rudžio  laivas  stovi  prisišvartavęs  arčiausiai  prie  kranto,  kiek  ato¬ 
kiau  nuo  kitų,  priešais  Armandos  namus.  Šį  vakarą  jo  priekiga- 
lis  buvo  apkabinėtas  it  tropiniai  vaisiai  švytinčiais  popieriniais 
žibintais,  o  eidamos  į  Vagišius,  užuodėme  nuo  kranto  sklin¬ 
dantį  aštrų  kepamo  maisto  kvapą.  Atviri  Armandos  namo  lan¬ 
gai  žvelgė  į  upę,  ant  vandens  netaisyklingu  piešiniu  atsispindė¬ 
jo  jų  šviesos.  Buvau  nustebinta,  kad  čia  nėra  šiukšlių  —  kiekvie¬ 
nas  atliekų  skutelis  buvo  kruopščiai  surinktas  ir  patalpintas  į 
vieną  iš  plieninių  būgnų  sudeginimui.  Iš  vieno  kiek  žemiau  upėje 
prisišvartavusių  laivų  girdėjosi  gitaros  garsai.  Ant  prieplaukėlės 
sėdėjo  Rudis  ir  žvelgė  į  vandenį.  Prie  jo  buvo  prisijungęs  būrelis 
žmonių,  tarp  kurių  atpažinau  Zezetę,  kitą  merginą,  vardu  Blanša 
ir  Machmedą  iš  Šiaurinės  Afrikos.  Šalia  jų  ant  kilnojamo  žaiz¬ 
dro  su  anglimis  kažkas  virė. 

Anūką  iškart  pribėgo  prie  ugnies.  Išgirdau,  kaip  Zezetė  ją 
tyliai  perspėjo: 

—  Atsargiai,  brangute,  karšta. 

Blanša  ištiesė  taurę  karšto  vyno  su  prieskoniais,  aš  šypsoda¬ 
masi  paėmiau  ją. 

—  Pažiūrėk,  ar  patiks. 

Gėrimas  buvo  saldus,  aštrus  nuo  citrinos  ir  muškato  ir  toks 
stiprus,  jog  graužė  gerklę.  Pirmąkart  po  daugelio  savaičių  buvo 
giedra  naktis,  ramiame  ore  nuo  mūsų  kvėpavimo  raitėsi  blyškūs 
garo  kamuoliai.  Virš  upės  kybojo  skysta  migla,  šen  bei  ten  skro¬ 
džiama  šviesos  iš  laivų. 

—  Šlepetė  irgi  nori,  —  pasakė  Anūką,  rodydama  į  indą  su  vynu. 

Rudis  šyptelėjo: 

-  Šlepetė? 

-  Anukos  triušis,  —  atsakiau  paskubomis.  -  Jos  įsivaizduoja¬ 
mas  draugas. 

—  Nesu  tikras,  kad  Šlepetei  tai  itin  patiktų,  —  pasakė  jis  Anū¬ 
kai.  —  Gal  vietoj  to  jis  norėtų  obuolių  sulčių? 

-  Paklausiu  jo,  —  atsakė  mergaitė. 

Čia  Rudis  atrodė  kitoks,  daugiau  atsipalaidavęs;  kai  žiūrėjo 
savo  viralą,  ugnis  ryškiai  apibrėžė  veido  kontūrus.  Pamenu,  val¬ 
gėme  upinius  vėžius,  išlukštentus  ir  iškeptus  ant  žarijų,  sardi¬ 
nes,  ankstyvuosius  saldžius  kukurūzus,  saldžiąsias  bulves,  cuk¬ 
ruje  apvoliotus  ir  svieste  apskrudintus  obuolius,  storus  blynus 
ir  medų.  Valgėme  pirštais  iš  skardinių  lėkščių,  gėrėme  sidrą  ir 
dar  vyno  su  prieskoniais.  Ant  upės  kranto  Anūką  žaidė  su  ke¬ 
liais  kitais  vaikais.  Prie  mūsų  prisijungė  Armanda,  kuri  šildėsi 
rankas  prie  ugnies. 

-  Jei  tik  būčiau  jaunesnė,  —  atsiduso  ji,  —  galėčiau  taip  kas 
naktį.  -  Iškrapščiusi  iš  žarijų  bulvę,  mikliai  žongliravo  ja,  kad 
atvėsintų.  -  Kaip  tik  apie  tokį  gyvenimą  svajojau,  kai  buvau 
vaikas.  Gyventi  laive,  turėti  daugybę  draugų,  kas  naktį  puotau¬ 
ti...  —  Metė  į  Rudį  šelmišką  žvilgsnį  ir  pareiškė:  —  Manau,  pa¬ 
bėgčiau  su  tavim.  Visada  turėjau  silpnybę  rusvaplaukiams  vy¬ 
riškiams.  Gal  aš  ir  sena,  bet  lažinuosi,  jog  dar  galėčiau  išmokyti 
šiokių  tokių  dalykėlių. 

Rudis  šyptelėjo.  Šiąnakt  dingo  jo  visas  drovumas.  Buvo  ge¬ 
rai  nusiteikęs,  vis  pripildavo  pilnas  taures  vyno  ir  sidro,  švytėjo 
jaudinančiu  pasitenkinimu,  jog  yra  šeimininkas,  flirtavo  su  Ar¬ 
manda,  sakė  jai  ekstravagantiškus  komplimentus,  o  ji  kranksėjo 
iš  juoko.  Mokė  Anūką  svaidyti  vandeniu  plokščius  akmenukus. 
Galiausiai  aprodė  mums  savo  laivą,  rūpestingai  užlaikomą  ir  šva- 

rų,  mažytę  virtuvėlę,  sandėlį  su  vandens  baku  ir  maisto  atsargo¬ 
mis,  patalpą  miegui  po  organinio  stiklo  stogu. 

—  Kai  jį  nusipirkau,  buvo  laužas,  —  mums  pasakė  Rudis.  —  Sure¬ 
montavau,  dabar  jis  toks  kaip  ir  bet  koks  namas  sausumoje.  -  Jo 
šypsena  buvo  šiek  tiek  gaili,  tarsi  žmogaus,  kuris  prisimena  ma¬ 
lonius  vaikystės  laikus.  —  Įdėjau  tiek  darbo,  tad  dabar  galiu  nak¬ 
timis  gulėti  lovoje,  klausytis  kaip  pliuškena  vanduo,  žiūrėt  į 
žvaigždes. 

Anūką  džiaugsmingai  pritarė. 

-  Man  patinka,  —  pareiškė  ji.  —  Ak,  kaip  baisiai  man  tai 
patinka!  Ir  tai  visiškai  ne  mėš...  mėš...  kaip  sako  Žano  mama. 

—  Mėšlas,  —  švelniai  pasufleravo  Rudis.  Paskubomis  į  jį  žvilg¬ 
telėjau,  tačiau  jis  tik  juokėsi.  —  Na,  mes  ne  tokie  jau  blogi,  kaip 
kai  kas  galvoja. 

—  Mes  galvojame,  kad  jūs  visiškai  nesat  blogi!  —  pasipiktinu¬ 
si  sušuko  Anūką. 

Rudis  gūžtelėjo  pečiais. 

Vėliau  prasidėjo  muzika  -  fleita,  smuikas  ir  keli  iš  skardinių 
ir  šiukšlių  dėžių  pagaminti  būgnai.  Prie  jų  prisijungė  Anūką  su 
žaisliniu  trimitu,  it  laukiniai  šoko  vaikai  —  jie  buvo  taip  arti 
upės,  jog  reikėjo  juos  nuvyti  toliau  į  saugesnę  vietą.  Kai  galiau¬ 
siai  išėjome,  buvo  gerokai  po  vienuoliktos,  Anūką  iš  nuovargio 
vos  laikėsi  ant  kojų,  tačiau  smarkiai  priešinosi. 

—  Gerai,  —  pasakė  jai  Rudis,  -  gali  vėl  ateiti  kada  panorėsi. 

Padėkojau  ir  paėmiau  Anūką  ant  rankų. 

—  Lauksiu.  —  Sekundei  jo  šypsena  aptemo,  kai  pažvelgė  į 
kalvos  viršūnę  man  už  nugaros.  Tarpuakyje  pasirodė  raukšlelė. 

-  Kas  atsitiko? 

—  Nežinau.  Gal  ir  nieko. 

Vagišiuose  nedaug  gatvės  šviesų.  Vien  geltonas  žibintas  prie 
Respublikos  kavinės  drumzlinai  nušviečia  siaurą  pylimą.  Už  jo 

-  Frank  Buržua  gatvė  platėja  į  gerai  apšviestą  medžių  alėją.  Pri¬ 
merkęs  akis,  jis  dar  kiek  pažiūrėjo. 

-  Maniau,  kad  kažkas  leidžiasi  nuo  kalvos,  ir  tiek.  Tikriau¬ 
siai  tai  buvo  šviesos  žaismas.  Dabar  ten  nieko  nėra. 

Užnešiau  Anūką  į  kalvą.  Už  mūsų  skambėjo  švelnūs  plūdu¬ 
riuojančio  karnavalo  muzikos  garsai.  Prieplaukoje  šoko  Zezetė, 
jos  figūra  ryškėjo  gęstančio  laužo  fone,  apačioje  it  pašėlęs  šoki¬ 
nėjo  šešėlis.  Kai  ėjome  pro  Respublikos  kavinę,  pamačiau  pravi¬ 
ras  duris,  nors  visos  šviesos  buvo  užgesintos.  Išgirdau,  kaip  na¬ 
mo  viduj  tyliai  užsidarė  durys,  lyg  kažkas  būtų  mus  stebėjęs,  o 
gal  tai  buvo  tik  vėjas. 

Kovo  2 

Sekmadienis 


Su  kovu  baigėsi  lietus.  Dangus  dabar  darganas,  tarp  greit  ju¬ 
dančių  debesų  kyščioja  žydri  lopai,  per  naktį  įsisiautęs  žvarbus 
vėjas  skverbiasi  į  visus  kampus,  drebina  langus.  Lyg  pašėlę  gau¬ 
džia  bažnyčios  varpai,  tarsi  ir  juos  būtų  pagavusi  ši  staigi  oro 
permaina.  Po  skriejančiais  debesimis  sukasi  vėtrungė,  šaižiai 
girgždėdama  rūdimis.  Anūką  žaidžia  savo  kambaryje  ir  sau  pa¬ 
čiai  dainuoja  vėjo  dainą: 

Štai  geras  vėjelis,  gražus  vėjelis 

Štai  geras  vėjelis,  mane  saukia  gyvenimas 

Štai  geras  vėjelis,  gražus  vėjelis 

Štai  geras  vėjelis,  manęs  laukia  mergelė. 

Kovo  vėjas  —  tai  piktas  vėjas,  sakydavo  mano  mama.  Tačiau 
nepaisant  to,  jis  gaivina,  dvelkia  gyvasakiais  ir  ozonu,  tolimos 
jūros  druska.  Kovas  -  geras  mėnuo,  išstumia  pro  užpakalines 
duris  vasarį,  atneša  pavasarį  prie  paradinių  durų.  Geras  mėnuo 
permainoms. 

Penkias  minutes  stoviu  viena  aikštėje  išskėtus  rankas,  juntu 
plaukus  kedenantį  vėją.  Pamiršau  apsivilkti  paltą,  raudonas  si¬ 
jonas  plasnoja  apie  mane.  Aš  aitvaras,  pagaunu  vėją,  akimirks¬ 
niu  pakylu  virš  bažnyčios  bokšto,  virš  savęs.  Trumpam  netenku 
orientacijos,  matau  apačioje  skaisčiai  raudoną  figūrą,  esu  tuo 
pat  metu  ir  čia,  ir  tenai,  netekusi  žado  vėl  grįžtu  į  save,  išvystu 
pro  aukštą  langą  spoksantį  Reino  veidą,  iš  pasipiktinimo  pa- 
tamsėjusį  žvilgsnį.  Jis  atrodo  išblyškęs,  ryški  saulės  šviesa  vos 

nuspalvina  odą.  Rankos  suspaustos  ant  palangės,  krumpliai  to¬ 
kie  pat  balti  kaip  ir  veidas. 

Vėjas  įsiveržia  man  į  galvą.  Linksmai  pamoju  Reino,  pasisu¬ 
ku  ir  grįžtu  į  šokoladinę.  Žinau,  kad  jis  pažiūrės  į  tai  kaip  į 
iššūkį,  bet  šįryt  man  tai  nerūpi.  Vėjas  nupūtė  šalin  mano  bai¬ 
mes.  Pamoju  Juodajam  vyrui  bokšte,  vėjas  smagiai  įsisuka  į  ma¬ 
no  sijonus.  Aš  kliedžiu,  laukiu. 

Šia  nauja  drąsa,  regis,  užsikrėtė  ir  Lanskenė  žmonės.  Stebiu 
juos  einančius  į  bažnyčią  —  išskėtę  rankas  it  aitvarai  vėjyje,  bėga 
vaikai,  it  pašėlę  be  jokios  priežasties  loja  šunys,  net  ir  suaugusiųjų 
pašviesėjo  veidai,  nuo  šalčio  ašaroja  akys.  Karolina  Klermon  pasi¬ 
puošė  nauju  pavasariniu  paltu,  sūnus  veda  ją  už  parankės.  Aki¬ 
mirką  Lukas  žvilgteli  į  mane,  nusišypso  ir  pridengia  ranka  šypse¬ 
ną.  Žozefina  ir  Polis  Mari  Miuska  eina  susikabinę  rankomis  kaip 
meilužiai,  nors  žmonos  veidas  po  ruda  berete  susiraukęs  ir  iššau¬ 
kiantis.  Vyras  nužvelgia  mane  stovinčią  už  stiklo  ir  paspartina 
žingsnį,  žiaumoja  burna.  Matau  Gijomą,  šiandien  jis  be  Šarlio, 
nors  nuo  rankos  karo  šviesus  plastikinis  pavadėlis;  vieniša  figūra, 
keistai  atrodanti  be  savo  šuns.  Arno  pažvelgia  į  mano  pusę,  nusi¬ 
lenkia.  Narsisas  stabteli  prie  durų  apžiūrėti  kubile  pasodintų  pe¬ 
largonijų,  patrina  lapą  tarp  storų  pirštų,  pauosto  žalius  syvus. 
Nepaisant,  kad  yra  stačiokiškas,  jis  vis  dėlto  mielas,  žinau,  jog 
vėliau  ateis,  užsisakys  mokos  ir  šokoladinių  triufelių. 

Kol  žmonės  skinasi  kelią  pro  atviras  duris,  varpo  dūžiai  lėtė¬ 
ja,  virsta  atkakliu  dundesiu  —  dann!  darini  Vėl  šmėkšteli  Reino 
—  dabar  su  balta  kamža,  sudėtomis  rankomis,  ganytojiškai  kvie¬ 
čia  vidun.  Man  regis,  kad  vėl  į  mane  pažvelgia,  —  meta  skubų 
žvilgsnį  per  aikštę,  nugarkaulis  vos  sustangrėja  po  apdangalu,  - 
bet  nesu  tuo  įsitikinusi. 

Su  puodeliu  šokolado  rankoje,  įsitaisau  už  prekystalio,  lau¬ 
kiu,  kol  baigsis  mišios.  Jos  užtruko  ilgiau  nei  paprastai.  Manau, 

jog  artėjant  Velykoms,  Reino  reikalavimai  išaugs.  Daugiau  nei 
po  pusantros  valandos  pasirodė  pirmi  skubantys  žmonės,  nu¬ 
lenkę  galvas  prieš  skareles  ir  sekmadienines  striukes  įžūliai  plė¬ 
šiantį,  su  netikėtu  gašlumu  po  sijonais  lendantį,  per  aikštę  ave¬ 
les  genantį  vėją.  Praeidamas,  Arno  man  pasiuntė  drovų  šypsnį. 
Šįryt  jokių  šampaninių  triufelių.  Narsisas  užėjo  kaip  įprasta, 
bet  net  ir  jis  nebuvo  itin  komunikabilus,  išsitraukė  laikraštį  iš 
vilnonio  apsiausto  kišenės  ir  tylomis  skaitė  gerdamas  moką.  Po 
penkiolikos  minučių  pusė  tikinčiųjų  dar  buvo  bažnyčioje,  spė¬ 
jau,  kad  laukia  išpažinties.  Įsipyliau  dar  šokolado  ir  išgėriau. 
Sekmadienį  ,  lėtai  slenka  laikas.  Verčiau  būsiu  kantri. 

Staiga  pamačiau  pro  pusiau  praviras  bažnyčios  duris  sprun¬ 
kančią  pažįstamą  figūrą  languotu  paltu.  Žozefina  nužvelgė  aikštę, 
įsitikino,  jog  ji  tuščia  ir  pasileido  parduotuvės  link.  Pastebėjusi 
Narsisą,  minutę  padvejojo,  po  to  ryžosi  įeiti.  Lyg  nuo  kažko 
gindamasi,  po  krūtine  laikė  suspaustus  kumščius. 

—  Negaliu  pasilikti,  —  iškart  pasakė  Žozefina.  —  Polis  atlieka 
išpažintį.  Turiu  tik  kelias  minutes.  —  Jos  balsas  buvo  aštrus  ir 
sujaudintas,  žodžiai  ritosi  vienas  per  kitą  it  domino  kauliukai. 

—  Turite  kuo  toliau  laikytis  nuo  tų  žmonių,  -  išpyškino  ji.  — 
Nuo  klajūnų.  Pasakykit  jiems,  kad  iškeliautų.  Perspėkit  juos.  — 
Jos  veidas  judėjo  nuo  kalbos  pastangų,  o  rankos  čia  išsiskėsdavo, 
čia  vėl  susidėdavo. 

Pažvelgiau  į  ją. 

—  Žozefina,  prašau,  atsisėskit.  Atsigerkit  ko  nors. 

—  Aš  negaliu!  -  Ir  atkakliai  papurtė  galvą.  Nuo  smarkaus 
judesio,  ant  veido  užkrito  vėjo  sutaršyti  plaukai.  —  Sakiau  jums, 
kad  neturiu  laiko.  Darykit,  ką  sakiau.  Prašau.  —  Jos  balse  girdė¬ 
josi  įtampa  ir  išsekimas;  lyg  bijodama,  kad  ją  pamatys  mano 
draugijoje,  Žozefina  žiūrėjo  į  bažnyčios  duris. 

—  Jis  šakė  pamokslą  prieš  juos,  —  tyliai  pašnibždėjo  man  pasku¬ 
bomis.  -  Ir  prieš  jus.  Kalbėjo  apie  jus.  Sakė  įvairiausius  dalykus. 

Abejingai  gūžtelėjau  pečiais. 

—  Na,  ir  kas?  Kas  man  rūpi? 

Žozefma  beviltišku  judesiu  suspaudė  kumščiais  smilkinius. 

Turite  juos  įspėti,  -  pakartojo  ji.  —  Pasakykit,  kad  iškeliau¬ 
tų.  Įspėkite  ir  Armandą.  Pasakykit,  kad  šįryt  minėjo  jos  vardą. 
Ir  jūsų.  Paminės  ir  mane,  jei  čia  pamatys,  o  Polis  ... 

-  Aš  nesuprantu,  Žozefma.  Ką  jis  gali  padaryti?  Ir  kodėl 
man  tai  turi  rūpėti? 

—  Tik  pasakykite  jiems,  gerai?  —  Ji  vėl  atsargiai  mestelėjo 
žvilgsnį  į  bažnyčią,  iš  kurios  kiūtino  keletas  žmonių,  ir  vėl  pa¬ 
kartojo: 

-  Negaliu  pasilikti.  Turiu  eiti.  —  Ir  pasuko  į  duris. 

-  Lūktelėkit,  Žozefma... 

Kai  atsigręžė,  jos  veidas  buvo  iškreiptas  kančios.  Mačiau,  jog  ji 
buvo  arti  ašarų. 

-  Taip  visada  būna,  —  pasakė  ji  atšiauriu  nelaimingu  balsu.  - 
Kai  tik  randu  draugę,  jis  man  viską  sugriauna.  Ir  dabar  bus  taip 
kaip  visada.  Jūs  tai  išsikapstysit,  bet  aš... 

Žengiau  žingsnį  į  priekį,  norėjau  ją  nuraminti.  Žozefina  at¬ 
sitraukė,  jos  nerangus  judesys  rodė,  jog  nori  apsiginti. 

-  Ne!  Aš  negaliu!  Žinau,  kad  norite  gero,  bet  aš...  negaliu!  - 
Ji  stengėsi  atsitokėti.  -  Jūs  privalot  suprasti.  Aš  čia  gyvenu.  Tu¬ 
riu  čia  gyventi.  O  jūs  laisva,  galite  keliauti,  kur  norit,  jūs... 

-  Ir  jūs  galite,  —  švelniai  pasakiau  jai. 

Tada  ji  pažvelgė  į  mane,  pirštų  galiukais  paskubomis  palietė  petį. 

—  Jūs  nesuprantate,  —  pratarė  ji  be  jokio  apmaudo.  -  Jūs 
kitokia.  Kurį  laiką  maniau,  kad  gal  ir  aš  išmokčiau  būti  kitokia. 

Ji  pasisuko,  jaudulys  užleido  vietą  santūriam,  kone  malo¬ 
niam  atsiribojimui.  Vėl  sukišo  rankas  į  kišenes  ir  pasakė: 

-  Atsiprašau,  Viana.  Aš  tikrai  stengiausi.  Žinau,  tai  ne  jūsų 
kaltė.  —  Akimirką  mačiau  į  jos  veidą  sugrįžusį  pagyvėjimą.  — 

Pasakykite  upės  žmonėms,  —  primygtinai  ragino  ji,  —  pasakyki¬ 
te  jiems,  kad  privalo  išvykti.  Jie  taip  pat  niekuo  dėti,  papras¬ 
čiausiai  nenoriu,  kad  kas  nors  nukentėtų,  —  tyliai  baigė  Žozefi- 
na.  -  Gerai? 

Aš  gūžtelėjau  pečiais. 

-  Niekas  nenukentės,  —  atsakiau  jai. 

—  Gerai.  —  Ji  man  nusišypsojo  iki  skausmo  vaiskia  šypsena.  — 
O  dėl  manęs  nesirūpinkit.  Man  viskas  gerai.  Iš  tikro.  —  Ir  vėl  ta 
įtempta  skausminga  šypsena.  Kai  atsargiai  stūmėsi  pro  mane 
durų  link,  pamačiau,  jog  jos  rankoje  kažkas  švystelėjo,  o  palto 
kišenės  prikimštos  kosmetikos  ir  papuošalų.  Iš  saujos  pabiro  lūp- 
dažiai,  pudrinės,  karoliai,  žiedai... 

—  Prašau.  Tai  jums,  —  linksmai  pasakė  Žozefina,  stumtelė¬ 
dama  prie  manęs  krūvelę  pagrobtų  brangenybių.  —  Viskas  ge¬ 
rai.  Turiu  jų  daugybę.  —  Ji  išėjo,  apdovanojusi  mane  svaiginan¬ 
čiai  saldžia  šypsena,  palikusi  grandinėles,  auskarus,  ryškaus  plas¬ 
tiko  medalionus  paauksuotais  apvadais,  lyg  ašaros  byrančius  man 
pro  pirštus  ant  grindų. 

Vėliau  po  pietų  mudvi  su  Anūką  išėjome  pasivaikščioti  į  Va¬ 
gišių  kvartalą.  Gaivioje  saulėje  čigonų  stovykla  atrodė  linksmai, 
ant  virvių  tarp  laivų  plevėsavo  skalbiniai,  mirgėjo  stiklai  ir  spal¬ 
vos.  Dengtame  darželyje  priešais  savo  namus  supamajame  krės¬ 
le  sėdėjo  Armanda  ir  žiūrėjo  į  upę.  Rudis  su  Machmedu  tupėjo 
ant  stogo  nuolydžio,  tvirtino  išklibusias  šiferio  plokštes.  Paste¬ 
bėjau,  kad  supuvę  ramsčiai  ir  kraigo  galai  pakeisti  ir  nudažyti 
ryškiai  geltona  spalva.  Pamojusi  abiem  vyrams,  atsisėdau  ant 
darželio  sienos  prie  Armandos,  tuo  tarpu  Anūką  nulėkė  prie 
upės  pas  draugus,  kuriuos  susirado  praeitą  naktį. 

Senoji  dama  atrodė  pavargusi,  papurtusiu  veidu  po  plačia 
šiaudine  skrybėle.  Sterblėje  voliojosi  nepaliestas,  nereikalingas 
siuvinys.  Armanda  trumpai  linktelėjo  man,  bet  nieko  nepasakė. 

Ant  tako  vos  girdimai  suposi  krėslasrtik— tik— tik.  Po  juo  susiran¬ 
giusi  miegojo  katė. 

—  Šįryt  buvo  atėjusi  Kara,  —  pagaliau  pasakė  ji.  —  Turbūt 
turėčiau  jaustis  pagerbta.  —  Suirzusi  sujudėjo. 

Tik— tik— tik— tik  suposi  Icrėslas. 

—  Kuo  įsivaizduoja  esanti?  —  aštriai  mestelėjo  ji.  —  Kruvinoji 
Marija  Antuanetė?  —  Minutėlę  susimąstė,  supimasis  įgavo  pa¬ 
greitį.  —  Mėgino  man  pasakyti,  ką  galiu  ir  ko  negaliu  daryti. 
Atsivedė  savo  daktarą.  —  Nutraukusi  kalbą,  įsmeigė  į  mane  ve¬ 
riantį  it  paukščio  žvilgsnį.  —  Visur  kaišioja  savo  nosį.  Žinai,  ji 
visada  buvo  tokia.  Visada  meluodavo  savo  tėvui.  —  Jos  trumpu¬ 
tis  juokas  priminė  lyg  kosulį,  lyg  lojimą.  —  Šiaip  ar  taip,  su 
manim  jai  nieko  neišdegs.  Nors  užmušk.  Man  niekada  nereikė¬ 
jo  daktaro  —  ar  kunigo,—  kuris  pasakytų,  ką  turiu  galvoti.  —  Ar- 
manda  iššaukiančiai  atkišo  smakrą  ir  ėmė  dar  smarkiau  suptis. 

-  Ar  Lukas  taip  pat  buvo  su  ja?  -  paklausiau. 

Ji  papurtė  galvą: 

—  Ne.  Išvyko  į  šachmatų  turnyrą  Ažaene.  —  Atšiauri  išraiška 
užleido  vietą  švelnumui.  —  Ji  nežino,  kad  jis  anądien  buvo  at¬ 
ėjęs,  —  su  pasitenkinimu  pareiškė  Armanda.  —  Ir  nesužinos.  — 
Nusišypsojo.  —  Jis  geras  vaikis,  mano  anūkas.  Moka  laikyti  lie¬ 
žuvį  už  dantų. 

—  Girdėjau,  šįryt  mudvi  buvom  paminėtos  bažnyčioje,  —  pa¬ 
sakiau  jai.  —  Kad  bendraujame  su  nepageidaujamais,  kaip  man 
pasakojo. 

Armanda  suprunkštė. 

-Ką  aš  darau  savo  namuose,  yra  mano  pačios  reikalas,  — 
trumpai  pastebėjo  ji.  —  Sakiau  tą  Reino,  o  prieš  jį  —  tėvui  Antu¬ 
anui.  Bet  jie  nieko  nepasimokė.  Visąlaik  mala  tas  pačias  senas 
nesąmones.  Apie  bendruomenės  dvasią.  Tradicines  vertybes.  Vis 
tas  pats  pabodęs  moralitė  spektaklis. 

-  Ar  ir  anksčiau  tai  buvo  nutikę?  —  pasmalsavau. 

-  O,  taip,  -  patvirtindama  linktelėjo  Armanda.  -  Prieš  daug 
metų.  Reino  tada  buvo  gal  tokio  amžiaus  kaip  Lukas.  Žinoma, 
čia  visada  atvykdavo  klajūnų,  bet  jie  niekada  nepasilikdavo.  Iki 
dabar.  -  Ji  pažvelgė  aukštyn  į  savo  nebaigtą  dažyti  namą.  -  Bus 
gražu,  ar  ne?  —  su  pasitenkinimu  pasiteiravo.  -  Rudis  sako,  kad 
iki  šiandien  vakaro  turės  baigti.  -  Ir  staiga  susiraukė.  -  Galiu 
duoti  jam  darbo,  kokio  tik  panorėsiu,  -  irzliai  pareiškė  ji.  -  Jis 
sąžiningas  žmogus,  geras  darbininkas.  Žoržas  neturi  teisės  sa¬ 
kyti,  kad  jis  ne  toks.  Jokios  teisės. 

Ji  paėmė  savo  nebaigtą  siuvinį,  bet  vėl  padėjo,  nė  karto  ne- 
įbedusi  adatos. 

-  Negaliu  susikaupti,  -  pasakė  ji  piktai.  —  Ir  taip  nekaip 
jautiesi,  kai  tave  vos  auštant  žadina  tie  varpai,  o  kai  pirmas  daik¬ 
tas,  kokį  pamatai  rytą,  yra  davatkiškas  Karos  veidas...  „Mes  kas¬ 
dien  už  tave  meldžiamės,  mama,“  —  pamėgdžiojo  Armanda.  — 
„Norime,  kad  suprastum,  kodėl  taip  dėl  tavęs  nerimaujam.“ 
Panašiau,  kad  daugiau  nerimauja  dėl  savo  padėties  tarp  kaimy¬ 
nų.  Nemalonu,  kai  turi  tokią  motiną  kaip  aš,  kuri  nuolat  pri¬ 
mena,  kaip  pradėjai. 

Atkakliai  šyptelėjusi  iš  pasitenkinimo,  Armanda  pareiškė: 

-Jie  žino,  kad  kol  aš  gyva,  yra  žmogus,  kuris  viską  pamena. 
Į  kokią  bėdą  buvo  pakliuvusi  su  tuo  vaikinu.  O  kas  už  tai  užmo¬ 
kėjo,  ką?  O  Reino,  ponas  Baltesnis— už-baltą?  —  Armandos  akys 
spindėjo  ir  buvo  piktos.  -  Dedu  galvą,  esu  vienintelė  dar  gyva, 
kuri  prisimena  tą  seną  reikalą.  Bet  kokiu  atveju,  tą  nedaug  kas 
žino.  Galėjo  būti  pats  didžiausias  skandalas  grafystėje,  jei  ne¬ 
mokėčiau  laikyti  liežuvio  už  dantų.  -  Sviedė  į  mane  tikrą  padū¬ 
kėlės  žvilgsnį.  -  Ir  nespoksok  taip  į  mane,  mergužėle.  Dar  galiu 
išlaikyti  paslaptį.  Kodėl,  kaip  manai,  jis  manęs  neliečia?  Užsi¬ 
manęs,  galėtų  iškrėsti  daugybę  dalykų.  Kara  žino.  Ji  jau  bandė. 
-  Armanda  linksmai  sukikeno:  che,  che,  che. 

-  Kaip  supratau,  Reino  ne  vietinis,  -  smalsaudama  pastebėjau. 

Armanda  papurtė  galvą  ir  pasakė: 

-  Ne  daug  kas  prisimena.  Jis  išvažiavo  iš  Lanskenė,  kai  buvo 
vaikas.  Taip  visiems  lengviau.  -  Akimirką  tylėjo,  paskendusi 
prisiminimuose.  -  Bet  šįkart  tegu  nė  nebando.  Nei  prieš  Rudį, 
nei  prieš  jo  draugus.  -  Iikjos  veido  dingo  linksmybė,  atfodė 
senesnė,  ligota,  irzli.  -  Man  patinka,  kad  jie  čia.  Jaučiuosi  jau¬ 
na.  -  Mažos  nervingos  rankos  be  tikslo  grabaliojo  siuvinį  ster¬ 
blėje.  Pajutusi  judėjimą,  katė  išsirangė  iš  po  supamojo  krėslo, 
murkdama  užšoko  jai  ant  kelių.  Armanda  pakasė  katės  galvą,  ši 
ėmė  žaismingai  glausčiotis  apie  šeimininkės  smakrą. 

-  Larifletė,  -  pasakė  Armanda.  Supratau,  kad  tai  katės  var¬ 
das.  -  Turiu  ją  devyniolika  metų.  Skaičiuojant  kačių  amžių,  jai 
beveik  tiek  pat  metų  kiek  ir  man.  -  Ji  sukvaksėjo  katei,  kuri  ėmė 
garsiau  murkti.  -  Sako,  kad  aš  alergiška,  -  pasakė  Armanda.  - 
Astma  ar  kas  panašaus.  Pasakiau  jiems,  kad  geriau  uždusiu  nei 
atsikratysiu  savo  kačių.  Nors  esama  kai  kurių  žmonių,  kurių  tuo¬ 
jau  pat  atsikratyčiau.  -  Larifletė  tingiai  trūktelėjo  ūsus.  Pažvel¬ 
giau  į  krantą,  pamačiau  Anūką,  kuri  žaidė  po  prieplauka  su  dviem 
juodbruviais  vaikais  iš  upės.  Kiek  galėjau  išgirsti,  operacijoms 
vadovavo  jauniausias  iš  jų  trejeto. 

-  Pasilik,  išgersim  kavos,  —  pasiūlė  Armanda.  -  Šiaip  ar  taip, 
prieš  tau  ateinant,  ketinau  jos  išsivirti.  O  Anūkai  turiu  limonado. 

Pati  išviriau  kavą  keistoje  Armandos  virtuvėlėje  žemomis  lu¬ 
bomis,  su  ketaus  virykle.  Čia  visur  švara,  bet  vienintelis  langelis 
atsiveria  į  upės  pusę  ir  visa  nutvieskia  žalsva  povandenine  šviesa. 
Nuo  tamsių  nedažytų  sijų  karo  muslininiai  maišeliai  su  džiovin¬ 
tomis  žolėmis.  Ant  baltintų  sienų  kabo  variniai  puodai.  Durų  - 
kaip  ir  visų  durų  šiame  name  -  apačioje  išpjauta  skylė,  kad  pralįs¬ 
tų  katės.  Kai  viriau  kavą  emaliuotame  skardiniame  puodelyje,  ki¬ 
ta  katė  įdėmiai  stebėjo  mane  nuo  aukštos  lentynos.  Pamačiau, 

kad  limonadas  becukris,  o  saldiklis  indelyje  —  kažkoks  cukraus 
pakaitalas.  Taigi  nepaisant  bravados,  ji  vis  dėlto  šiek  tiek  saugosi. 

-  Bjaurus  gėralas,  -  be  pagiežos  pastebėjo  Armanda,  gurkš¬ 
nodama  kavą  iš  ranka  nuspalvinto  puodelio.  —  Sako,  nepastebi 
skirtumo.  Bet  iš  tikrųjų,  tai  pastebi.  —  Ji  nutaisė  pasibjaurėjimo 
grimasą.  —  Ją  atneša  Kara,  kai  čia  ateina.  Šniukštinėja  po  mano 
bufetus.  Manau,  nori  gero.  Bet  ką  darysi  su  tokia  mulke. 

Pasakiau,  kad  privalo  daugiau  savimi  rūpintis. 

Armanda  suprunkštė. 

-  Kai  esi  tokio  amžiaus  kaip  aš,  —  atsakė  ji,  -  prasideda  įvai¬ 
riausi  sutrikimai.  Jei  ne  viena,  tai  kita.  Toksai  gyvenimas.  —  Ji 
dar  gurkštelėjo  karčios  kavos.  —  Būdamas  šešiolikos,  Rimbaud 
sakė  norėjęs  kiek  įmanoma  stipriau  visa  patirti.  Na,  man  jau 
greit  aštuoniasdešimt,  imu  galvoti,  kad  jis  buvo  teisus.  —  Ji  šyp¬ 
telėjo,  vėl  buvau  apstulbinta  jos  jauno  veido  —  ši  savybė  pri¬ 
klauso  ne  tiek  nuo  spalvos  ar  kaulų  struktūros,  kiek  nuo  vidinės 
šviesos  ir  ateities  lūkesčių.  Taip  atrodo  žmogus,  vos  pradėjęs 
suvokti,  ką  gali  suteikti  gyvenimas. 

—  Manau,  jog  esate  per  sena  stoti  į  Svetimšalių  legioną,  — 
pastebėjau  šypsodamasi.  —  Bet  ar  Rimbaud  potyriai  kartais  ne¬ 
pranokdavo  jo  galimybių? 

Armanda  nukreipė  į  mane  šelmišką  žvilgsnį. 

-  Tai  tiesa,  -  atsakė  ji.  —  Pajėgčiau  susidoroti  su  kiek  dides¬ 
niu  pertekliumi.  Nuo  šiol  būsiu  besaikė  -  ir  lengvabūdė  —  mė- 
gausiuos  garsia  muzika  ir  jausminga  poezija.  Būsiu  padūkusi,  — 
pareiškė  su  pasitenkinimu. 

Aš  nusijuokiau. 

—  Jūs  neįmanoma,  —  pasakiau  apsimesdama  rūsčia.  —  Nieko 
stebėtino,  kad  varote  savo  šeimą  į  neviltį. 

Nors  ji  kartu  su  manim  juokėsi,  linksmai  suposi  krėsle,  da¬ 
bar  prisimenu  ne  jos  juoką,  o  tai,  ką  įžvelgiau  po  juo  —  vienatvės 
svaigulį,  nevilties  džiugesį. 

Ir  tik  vėliau,  kai  išpilta  prakaito  pabudau  gilią  naktį  iš  slo¬ 
gaus  beveik  pamiršto  košmaro,  prisiminiau,  kur  prieš  tai  ma¬ 
čiau  tokį  vaizdą. 

O  kaip  Florida,  brangute?  Evergleidsai?  Kysai?  O  Disneilendas, 
brangute?  Niujorkas,  Čikaga,  Didysis  Kanjonas,  Kiniečių  kvarta¬ 
las,  Niu  Meksikas,  Uolėtieji^  kalnai? 

Tačiau  Armanda  nejautė  mano  motinos  baimių,  ji  nesigrie- 
bė  rafinuotų  gudrybių  apgaudinėdama,  atstumdama  mirtį,  ne¬ 
sileido  nutrūktgalviais  į  fantastišką  nežinią.  Armanda  juto  tik 
laiko  alkį,  jo  troškimą  ir  suvokė  jo  siaubingą  baigtį. 

Norėčiau  žinoti,  ką  šįryt  jai  sakė  gydytojas,  kiek  ji  pati  iš 
tikro  supranta.  Pabudau  ir  ilgai  gulėjau  spėliodama;  kai  paga¬ 
liau  užmigau,  susapnavau,  kad  mudvi  su  Armanda  vaikštinėja¬ 
me  po  Disneilendą,  šalia  eina  Reino  su  Kara,  susikabinę  ranko¬ 
mis  kaip  Raudonoji  Karalienė  ir  Baltasis  Triušis  iš  Alisos  nuoty¬ 
kių  stebuklų  šalyje,  su  ilgomis  baltomis  pirštinėmis.  Ant  Karos 
milžiniškos  galvos  —  raudona  karūna,  o  Armanda  kiekviename 
kumštyje  laiko  cukrinės  vatos  lazdelę. 

Iš  kažkur  toli  girdėjosi  Niujorko  gatvių  triukšmas,  artėjan¬ 
čių  mašinų  signalai. 

—  O  Dieve,  nevalgykit  šito,  tai  nuodai,  —  veriančiai  suspiegė 
Reino,  bet  Armanda  liko  abejinga  ir  nuo  cukraus  blizgančiu 
veidu  godžiai  rijo  cukraus  vatą  iš  abiejų  rankų. 

Bandžiau  ją  įspėti,  kad  artinasi  automobilis,  tačiau  ji  pažvel¬ 
gė  į  mane  ir  mano  motinos  balsu  pasakė: 

—  Gyvenimas  —  tai  karnavalas,  brangute,  kasmet  kelyje  mirš¬ 
ta  vis  daugiau  žmonių,  tai  statistika,  —  ir  rijo  toliau  it  siaubinga 
žmogėdra.  Pasisukęs  į  mane,  Reino  suspiegė  dar  grėsmingesnių 
balsu,  nes  jo  niekas  nesiklausė:  —  Tai  vis  jūsų  kaltė,  jūsų  ir  jūsų 
šokolado  festivalio,  kol  jūsų  nebuvo,  viskas  buvo  gerai,  o  dabar  visi 
miršta  miršta  miršta  miršta... 

Aš  gindamasi  ištiesiau  rankas  ir  sušnabždėjau:-  Tai  ne  aš. 
Tai  jūs,  visi  žino,  kad  tai  jūs,  nes  jūs  -  Juodasis  vyras,  jūs...  -  Ir 
ėmiau  griūti  aukštielninka  pro  veidrodį,  o  aplink  mane  į  visas 
šalis  pasklido  kortos  —  kardų  devynetas.  Mirtis.  Kardų  trejetas. 
Mirtis.  Bokštas,  Mirtis.  Karieta,  Mirtis. 

Pabudau  šaukdama,  šalia  stovėjo  Anūką  mieguistu,  nerimo 
kupinu  veidu. 

—  Mamyte,  kas  tau? 

Jos  šiltos  rankos  apkabina  man  kaklą.  Ji  dvelkia  šokoladu, 
vanile  ir  netrikdomo  miego  ramybe. 

—  Nieko.  Tik  sapnas.  Nieko. 

Ji  man  tyliai  niūniuoja  švelniu  balseliu,  aš  atsipalaiduoju, 
man  rodos,  jog  pasaulis  apsiverčia,  jog  tirpstu  joje  it  nautilas 
savo  spiralėje,  vis  vyniojuos,  vyniojuos  aplink,  juntu  ant  kaktos 
jos  vėsią  rankutę,  jos  lūpas  ant  savo  plaukų. 

—  Šalin,  šalin,  šalin,  —  automatiškai  murma  Anūką.  —  Eikite 
lauk,  piktos  dvasios.  Dabar  viskas  gerai,  mamyte.  Jos  išėjo.  — 
Nežinau,  iš  kur  ji  išmoko  šių  dalykų.  Mano  motina  šitaip  kal¬ 
bėdavo,  bet  neprisimenu  to  kada  nors  mokiusi  Anūką.  O  vis 
dėlto,  ji  vartoja  tai  kaip  seniai  žinomą  formulę.  Akimirką  prisis- 
paudžiu  prie  jos,  sustingstu  iš  meilės. 

—  Bus  viskas  gerai,  ar  ne,  Anūką? 

—  Žinoma.  —  Jos  balsas  skamba  kaip  suaugusio,  aiškiai  ir 
pasitikinčiai.  —  Žinoma,  kad  viskas  gerai.  -  Ji  padeda  galvą  man 
ant  peties  ir  mieguista  susirango  gūžtoje  tarp  mano  rankų.  -  Ir 
aš  tave  myliu,  mamyte. 

Lauke  aušra  atrodo  it  tolimas  mėnulio  mirgėjimas  pilkšva¬ 
me  horizonte.  Laikau  prispaudusi  savo  dukrelę,  tuo  tarpu  kai  ji 
vėl  sminga  j  miego  pūkus,  jos  garbanėlės  liečia  man  veidą.  Ar 
šito  bijojo  mano  mama?  Klausausi  paukščių  -  iš  pradžių  su¬ 
kranksi  vienas,  po  to  visas  pulkas  —  ir  klausiu  savęs:  ar  nuo  šito  ji 

bėgo?  Ne  nuo  savo  pačios  gyvenimo,  bet  nuo  tūkstančio  men¬ 
kiausių  susidūrimų  su  kitais,  nuo  nutrauktų  ryšių,  nevalingų 
jungčių,  nuo  atsakomybės.  Ar  visus  tuos  metus  praleidome  bėg¬ 
damos  nuo  meilių,  draugysčių,  pakeliui  mestų  atsitiktinių  žo¬ 
džių,  kurie  gali  pakeisti  gyvenimo  tėkmę? 

Bandau  prisiminti  savo  sapną,  Reino  veidą,  jo  pasimetusį 
nevilties  žvilgsnį.  Ar  vėluoju,  vėluoju  —  jis  irgi  vėluoja  lėkdamas 
nuo  arba  į  neįsivaizduojamą  lemtį,  kurios  drauge  netikėtai  ta¬ 
pau.  Tačiau  sapnas  subyrėjo  į  gabalus,  atskiri  vaizdai  pasklido 
it  kortos  stipriame  vėjyje.  Sunku  prisiminti,  ar  Juodasis  vyras 
persekioja,  ar  yra  persekiojamas.  Dabar  sunku  būti  tikrai,  kad 
jis  yra  Juodasis  vyras.  Vietoj  to  vėl  pasirodo  Baltojo  Triušio  snu¬ 
kutis,  panašus  į  veidą  išgąsdinto  vaiko,  kuris  beviltiškai  stengia¬ 
si  nušokti  nuo  karnavalinio  rato. 

—  Kas  skambina  permainas? 

Sutrikusi  palaikau  savo  balsą  kažkieno  kito  balsu,  bet  po  se¬ 
kundės  susigriebiu,  kad  garsiai  prašnekau.  Tačiau  prieš  vėl  už¬ 
migdama,  esu  beveik  įsitikinusi,  jog  girdžiu  atsakantį  kitą,  skam¬ 
bantį  lyg  Armandos,  lyg  mano  motinos  balsą: 

—  Tu,  Viana,  —  tyliai  sušnabžda  man.  —  Tu,  Viana. 

Kovo  4 

Antradienis 


Pirmoji  pavasario  pasėlių  žaluma  verčia  dirvą  atrodyti  derlin¬ 
gesnę  nei  mudu  su  tavim  esame  pratę  matyti.  Iš  tolo  ji  atrodo 
vešli  -  ankstyvi  želmenys  supasi  vėjyje,  ošdami  migdo  laukus. 
Betgi  žinome,  kad  po  kelių  mėnesių  liks  tik  saulės  išdegintos 
ražienos,  nuoga  it  raudonas  suskeldėjęs  stiklas  žemė,  pro  kurią 
vos  prasikala  netgi  usnys.  Karštas  vėjas  nušluos  visa,  kas  liko, 
atnešdamas  sausrą,  o  jai  įkandin  stos  dvokianti  ramybė,  kurioje 
tarpsta  ligos.  Prisimenu  1975  metų  vasarą,  tėve,  mirtiną  karštį 
ir  karščiu  alsuojantį  baltą  dangų.  Tą  vasarą  viena  po  kitos  kilda¬ 
vo  maro  epidemijos.  Iš  pradžių  pasirodė  čigonai,  kurie  atšliaužė 
purvinais  laivais  išdžiuvusia  upės  vaga,  prisišvartavo  prie  kranto 
ir  apsistojo  saulės  deginamoje  seklumoje  ties  Vagišių  kvartalu. 
Ligos  pirmučiausiai  puolė  jų,  o  paskui  mūsų  gyvulius;  tai  buvo 
kažkokia  pasiutligė  -  išverstos  akys,  kojų  traukuliai,  išpampęs 
pilvas,  gyvuliai  atsisakydavo  vandens,  po  to  apsipildavo  prakai¬ 
tu,  imdavo  drebėti  ir  galiausiai  dvėsdavo,  juosvai  purpurinių 
musių  spiečiaus  apnikti  -  o,  Dieve,  jų,  regis,  buvo  pilnas  oras, 
prisirpęs  saldumo  it  sugedusių  vaisių  syvai.  Ar  prisimeni?  Buvo 
taip  karšta,  kad  išsigandę  laukiniai  žvėrys  iš  išdžiuvusių  pelkių 
ėjo  prie  vandens.  Lapės,  šeškai,  žebenkštys,  laukiniai  šunys.  Daug 
jų  buvo  pasiutę,  alkio  ir  sausros  išvaryti  iš  gyvenamos  vietos. 
Mes  juos  šaudydavome,  kai  jie  suklupdavo  ant  upės  kranto,  ar¬ 
ba  užmušdavome  akmenimis.  Vaikai  mėtydavo  akmenis  ir  į  či¬ 
gonus,  bet  šie  patekę  į  tokius  pat  spąstus  ir  neviltį  kaip  ir  jų 
gyvuliai,  vis  tiek  grįždavo.  Oras  buvo  tirštas  nuo  musių  ir  degė- 

šių  dvoko,  nes  jie  bandė  ugnimi  sustabdyti  ligą.  Pirmi  krito 
arkliai,  po  to  karvės,  jaučiai,  ožkos,  šunys.  Čigonus  įvarėm  j 
kampą,  atsisakėme  jiems  pardavinėti  maistą,  vandenį  ir  vaistus. 
Įstrigę  Tano  seklumoje,  jie  gerdavo  iš  butelių  alų  ir  upės  vande¬ 
nį.  Pamenu,  kaip  naktimis  iš  Vagišių  kvartalo  stebėdavau  tylias 
pakumpusias  figūras  aplink  laužus,  klausydavausi  per  tamsų  van¬ 
denį  sklindančių  -  moters  ar  vaiko  -  aimanų. 

Kai  kurie  silpnavaliai  -  tarp  jų  Narsisas  —  pradėjo  šnekas  apie 
labdarą.  Apie  gailestį.  Bet  tu  likai  tvirtas.  Žinojai,  ką  daryti. 

Per  mišias  išvardinai  tuos,  kas  atsisakė  bendradarbiauti.  Miuska 
-  senasis  Miuska,  Polio  tėvas  -  užtrenkė  prieš  juos  kavinės  duris, 
kol  šie  nesusiprato.  Naktimis  tarp  čigonų  ir  gyventojų  įsiplieks- 
davo  kovos.  Buvo  išniekinta  bažnyčia.  Bet  tu  nenusileidai. 

Kartą  pamatėm,  kad  jie  bando  perkelti  laivus  iš  seklumos  į 
atvirą  upę.  Dumblas  buvo  dar  minkštas,  vietomis  jie  klimpdavo 
iki  šlaunų,  kabindavosi  už  gličių  akmenų.  Vieni  traukė  virvėmis 
įsikinkę  į  laivus,  kiti  stūmė  iš  užpakalio.  Pamatę,  kad  juos  stebi¬ 
me,  kai  kurie  keikė  mus  šiurkščiais  prikimusiais  balsais.  Tačiau 
praėjo  dar  dvi  savaitės,  kol  jie  pagaliau  išsinešdino,  palikę  savo 
suniokotus  laivus.  Tu  sakei,  tėve,  kad  kalta  ugnis,  be  priežiūros 
palikta  girtuoklio  ir  jo  apsileidėlės  moters,  kuriems  priklausė 
vienas  laivas.  Sausame  įelektrintame  ore  liepsnos  bemat  išplito, 
apėmė  visą  upę.  Nelaimingas  atsitikimas. 

Kai  kas  ėmė  kalbėti,  kai  kas  visada  kalba.  Sakė,  kad  tu  su 
savo  pamokslais  tam  paskatinai,  supratingai  linkčiojo  į  senį  Mius¬ 
ka  ir  jo  sūnų,  kurie  iš  savo  namų  puikiai  visa  matė  ir  visa  girdė¬ 
jo,  bet  tą  naktį  sakė  nieko  nematę,  nieko  negirdėję.  Nors  dau¬ 
guma  atsikvėpė.  O  kai  žiemą  užėjo  lietus  ir  vėl  patvino  Tanas, 
vanduo  paskandino  laivų  griaučius. 

Šįryt  vėl  buvau  ten  nuėjęs,  tėve.  Ta  vieta  mane  persekioja. 
Per  dvidešimt  metų  ji  beveik  nepakito,  tačiau  apimta  klastingos 

ramybės,  kažkokio  laukimo.  Man  einant  pro  šalį,  už  suodinų 
langų  trūkčioja  užuolaidos.  Regis,  girdžiu  ramia  erdve  į  mane 
sklindantį  tylų  nepertraukiamą  juoką.  Ar  man  užteks  stiprybės, 
tėve?  Ar  pralaimėsiu,  nepaisant  visų  gerų  ketinimų? 

Trys  savaitės.  Jau  tris  savaites  praleidau  tyruose.  Privalau  ap¬ 
sivalyti  nuo  netikrumo  ir  silpnybės.  Tačiau  lieka  baimė.  Praeitą 
naktį  sapnavau  ją.  O,  tai  nebuvo  gašlus  sapnas,  tačiau  nesuvo¬ 
kiamai  grėsmingas.  Ji  įneša  netvarką,  tėve,  kuri  mane  taip  erzi¬ 
na.  Laukiniškumą. 

Žolina  Dru  man  pasakojo,  jog  tokia  pati  ir  jos  duktė.  Laksto 
lyg  laukinuke  po  Vagišių  kvartalą,  tauškia  apie  ritualus  ir  prie¬ 
tarus.  Žolina  sako,  kad  mergaitė  niekada  nebuvo  bažnyčioje, 
niekada  nesimokė  maldų.  Tad,  kai  kalba  jai  apie  Velykas  ir  Pri¬ 
sikėlimą,  ši  atsako  į  tai  taukšdama  pagoniškas  nesąmones.  Ir  dar 
tas  festivalis  —  kiekvienoje  vitrinoje  po  plakatą.  Vaikai  pakvaišo 
iš  susijaudinimo. 

-  Palik  juos  ramybėje,  tėve,  jaunas  esi  tik  kartą  gyvenime,  — 
atlaidžiai  sako  Žoržas  Klermonas.  Jo  žmona  gudriai  žvilgteli  į 
mane  iš  po  išpešiotų  antakių  ir  manieringai  ištaria:  -  Na,  ne¬ 
matau,  kokią  žalą  tai  galėtų  atnešti.  —  Tiesa  ta,  jog,  kaip  įtariu, 
tuo  susidomėjo  jų  sūnus.  —  Bet  kas,  stiprinantis  Velykų  žinią... 

Nebandau  jų  įtikinėti,  kad  suprastų.  Jei  imčiau  plūsti  vai¬ 
kišką  šventę,  išstatyčiau  save  pajuokai.  Jau  ir  dabar  girdžiu,  kaip 
Narsisas  mini  mano  antišokoladinę  brigadą,  visiems  išdavikiškai 
kikenant.  Tai  skaudina.  Ji  naudojasi  bažnytine  švente,  kad  žlug¬ 
dytų  Bažnyčią,  žlugdytų  mane.  Jau  ir  taip  pakenkiau  savo  oru¬ 
mui.  Toliau  negaliu  sau  leisti.  Su  kiekviena  diena  jos  įtaka  au¬ 
ga.  Daugiausia  tai  jos  parduotuvėlės  nuopelnas.  Tai  pusiau  ka¬ 
vinė,  pusiau  cukrainė,  skleidžia  jaukią  pasitikėjimo  nuotaiką. 
Vaikams  patinka  šokoladinės  figūrėles,  kurias  gali  nusipirkt  už 
kišenpinigius.  Suaugę  mėgaujasi  subtilia  nepadorumo  atmosfe- 

ra,  kur  šnabždamos  paslaptys,  išliejami  skundai.  Kelios  šeimos 
kiekvieną  sekmadienį  priešpiečiams  užsakinėja  šokoladinį  pyra¬ 
gą,  matau,  kaip  po  mišių  pasiima  kaspinais  perrištas  dėžes.  Dar 
niekada  Lanskenė  su  Tano  gyventojai  nevalgė  tiek  šokolado.  Vakar 
Deniza  Arno  valgė  —  valgė!  -  klausykloje.  Galėjau  užuosti  jos 
saldų  kvėpavimą,  tačiau  apsimečiau  lyg  nieko  nepastebiu. 

-  Palaimink  mane,  tėve,  nušidėjau.  —  Girdėjau,  kaip  kram¬ 
to,  čiulpia,  pliaukši  liežuviu  į  dantis.  Vis  labiau  niršdamas  klau¬ 
siausi,  kaip  išpažįsta  savo  menkas  nuodėmes,  kurių  beveik  ne¬ 
girdėjau,  tuo  tarpu  kai  šokolado  kvapas  kas  sekundę  darėsi  vis 
aštresnis  uždaroje  klausyklos  erdvėje.  Juo  buvo  prisodrintas  jos 
balsas,  jutau,  kaip  mano  burnoje  išsiskiria  seilės.  Galiausiai  ne¬ 
beišlaikiau  ir  piktai  paklausiau: 

—  Ar  ką  nors  valgote? 

—  Ne,  tėve.  —  Jos  balse  skambėjo  kone  pasipiktinimas.  —  Val¬ 
gau?  Kodėl  turėčiau... 

—  Esu  tikras,  kad  girdžiu,  kaip  kramtote.  —  Nesistengiau  kal¬ 
bėti  tyliau,  tik  kilstelėjau  tamsioje  klausykloje,  įsikibau  ranko¬ 
mis  į  briauną.  —  Kuo  mane  laikote,  idiotu?  —  Išgirdęs,  kaip  ji  vėl 
seilėjasi  pliaukšėdama  liežuviu,  nebetvėriau  iš  pykčio.  -  Aš  gir¬ 
džiu  jus,  ponia,  —  šiurkščiai  pasakiau.  —  Gal  įsivaizduojate,  jog 
esat  negirdima  ir  nematoma? 

-  Tėve,  užtikrinu  jus... 

-  Nurimkite,  ponia  Arno,  kol  dar  daugiau  neprimelavot!  — 
suriaumojau  aš;  staiga  dingo  ir  šokolado  kvapas,  ir  pliaukšėji¬ 
mas  liežuviu,  girdėjosi  tik  kaip  graudžiai  kūkčioja  įžeista  mote¬ 
ris,  kaip  slysta  parketu  aukštos  kulnys,  jai  paniškai  bėgant  nuo 
klausyklos. 

Likęs  vienas,  bandžiau  atgaminti  kvapą,  garsus,  tikrumo  ir  pa¬ 
sipiktinimo  jausmą,  bandžiau  pateisinti  savo  pyktį.  Bet  kai  ap¬ 
gaubė  smilkalais  ir  žvakių  dūmais  atsiduodanti  tamsa,  o  šokolado 

kvapas  išgaravo  be  pėdsakų,  susvyravau,  suabejojau.  Buvau  pri¬ 
trenktas  situacijos  absurdiškumo  ir  susiriečiau  iš  juoko,  kuris  bu¬ 
vo  tiek  pat  netikėtas,  kiek  ir  bauginantis.  Sėdėjau  sukrėstas,  šla¬ 
pias  nuo  prakaito,  urzgiančiu  pilvu.  Staiga  pagalvojau,  kad  ji  vie¬ 
nintelė  galėtų  tikrai  įvertinti  šią  humoristinę  situaciją  ir  to  užteko, 
kad  prasidėtų  dar  viena  konvulsija.  Turėjau  nutraukti  išpažinčių 
klausymą,  atsiprašiau,  kad  šiek  tiek  negaluoju.  Netvirtu  žingsniu 
grįžau  į  zakristiją,  pastebėjau,  kad  žmonės  į  mane  keistai  žiūri. 
Privalau  būt  atsargesnis.  Lanskenė  greit  sklinda  gandai. 

Nuo  tol  visa  buvo  ramu.  Savo  išpuolį  klausykloje  galiu  pa¬ 
aiškinti  nedidele  karštine,  kuri  per  naktį  praėjo.  Aišku,  daugiau 
tokie  incidentai  nepasikartojo.  Atsargumo  dėlei  dar  apmažinau 
maisto  kiekį  vakarais,  kad  nesutriktų  virškinimas,  galimas  daik¬ 
tas,  jog  dėl  tokių  sutrikimų  visa  tai  ir  nutiko.  Vis  dėlto,  juntu 
aplink  tvyrančią  netikrumo  —  kone  laukimo  —  atmosferą.  Vėjas 
svaigina  vaikus,  jie  lekioja  po  aikštę  išskėtę  rankas,  šaukdami 
vienas  kitam  paukščių  balsais.  Suaugę  irgi  elgiasi  lengvapėdiš¬ 
kai,  nerimastingai  puldinėja  iš  vieno  kraštutinumo  į  kitą.  Mo¬ 
terys  pernelyg  garsiai  šneka,  o  man  einant  pro  šalį,  sumišusios 
nutyla.  Kai  kurios,  žiūrėk,  tuoj  puls  į  ašaras,  o  kai  kurios  agresy¬ 
vios.  Šįryt  užkalbinau  Žozefiną  Miuska,  kai  sėdėjo  lauke  prie 
Respublikos  kavinės,  tai  ši  kvaila  nekalbi  moteriškė  ėmė  mane 
įžeidinėti,  akys  liepsnojo,  iš  įniršio  drebėjo  balsas. 

-  Nekalbinkit  manęs,  sušnypštė  ji.  —  Ar  dar  negana,  ką  jau 
padarėt? 

Likau  orus,  nesiteikiau  jai  atsakyti,  bijodamas  įsitraukti  į  riks¬ 
mo  varžybas.  Ji  dabar  pasikeitė,  pasidarė  kažkokia  kieta,  iš  veido 
dingo  vangumas,  vietoj  jo  atsirado  kažkokia  pagieža.  Dar  viena 
atskalūne  priešo  stovyklai. 

Kodėl  jie  nemato,  tėve?  Kodėl  nemato,  ką  ta  moteris  mums 
daro?  Žlugdo  musų  bendruomenės  dvasią,  tikslo  pojūtį.  Žai- 

džia  tuo,  kas  blogiausia,  silpniausia  širdies  gelmėse.  Pelno  sau 
simpatiją,  lojalumą,  kurių  -  Dieve,  padėk!  -  esu  per  silpnas 
trokšti.  Veidmainingai  pamokslauja  apie  geranoriškumą,  pakan¬ 
tumą,  gailestį  vargšams  benamiams  bastūnams  ant  upės,  tuo 
tarpu  ištvirkimas  kasasi  vis  giliau.  Velnias  veikia  ne  blogiu,  o 
silpnumu,  tėve.  Tą  žinai  geriau  už  visus  kitus.  Kur  atsidursime, 
netekę  savo  tvirtų  ir  tyrų  įsitikinimų?  Kaip  apsisaugosime?  Ar 
spėsime  likti  saugūs,  kol  liga  nepalietė  pačios  Bažnyčios?  Ma¬ 
tėm,  kaip  greit  plinta  puvėsiai.  Netrukus  jie  pradės  kampaniją 
už  nedominacines  pamaldas ,  įtraukiant  alternatyvias  tikėjimo  sis¬ 
temas,  už  panaikinimą  išpažinties,  kuri  esanti  nereikalinga  baus¬ 
mė,  už  vidinio  aš  garbinimą,  ir  nespės  susivokti,  kai  jų  tariamai 
pažangus  mąstymas,  nekaltos  liberalios  pažiūros  nuties  saugų, 
negrįžtamą  ir  gerais  ketinimais  grįstą  kelią  į  pragarą. 

Ironiška,  ar  ne?  Prieš  savaitę  aš  dar  kvestionavau  savo  paties 
tikėjimą.  Buvau  pernelyg  į  save  pasinėręs,  kad  pastebėčiau  žen¬ 
klus.  Pernelyg  menkas  savo  vaidmeniui.  Tačiau  Biblija  mums 
labai  aiškiai  sako,  ką  privalom  daryti.  Usnys  ir  kviečiai  negali 
taikiai  augti  kartu.  Tą  patį  pasakys  bet  kuris  žemdirbys. 

Kovo  5 

Trečiadienis 


Šiandien  pasikalbėti  su  Armanda  Lukas  vėl  atėjo.  Dabar  jis  atro¬ 
do  daugiau  pasitikintis  savimi,  nors  vis  dar  smarkiai  mikčioja, 
kartais  atsipalaiduoja,  santūriai  pajuokauja  ir  dėl  to  pats  kiek  nu¬ 
stemba,  tarsi  humoristo  vaidmuo  jam  būtų  svetimas.  Armanda 
buvo  puikios  formos,  vietoj  juodos  šiaudinės  skrybėlės  galvą  buvo 
apsirišusi  muarinio  šilko  skarele.  Jos  skruostai  -  raudoni  obuoliu¬ 
kai,  nors  įtariu,  kad  tai,  kaip  ir  nepaprastai  ryškios  lūpos  ne  vien 
geros  nuotaikos,  o  daugiau  grimo  nuopelnas.  Per  labai  trumpą 
laiką  jiedu  su  anūku  atrado  turintys  žymiai  daugiau  bendrų  inte¬ 
resų  nei  įsivaizdavo  anksčiau;  be  Karos,  kurios  buvimas  varžė,  abu 
kuo  puikiausiai  jaučiasi  vienas  šalia  kito.  Sunku  įsivaizduoti,  kad 
iki  praeitos  savaitės  jie  vos  pasisveikindavo.  Dabar  juos  jungia 
kažkokia  jėga:  jie  šnekasi  tyliai  lyg  du  artimi  draugai.  Politika, 
muzika,  šachmatai,  religija,  regbis,  poezija  -  jiedu  staigiai  šoki¬ 
nėja  nuo  vienos  temos  prie  kitos  it  smaližiai  prie  bufeto,  kurie 
negali  likti  neparagavę  kiekvieno  patiekalo.  Armanda  nukreipia  į 
anūką  visą  savo  kerų  lazerinę  energiją  -  kartais  tapdama  vulgari, 
kartais  erudite,  linksma,  valiūkiška,  iškilminga  bei  išmintinga. 

Nėra  jokios  abejonės  -  tai  suvedžiojimas. 

Šįkart  būtent  Armanda  pastebėjo  kiek  laiko. 

—  Jau  vėlu,  vaike,  -  tarė  ji  stačiokiškai.  -  Tau  laikas  grįžti. 

Lukas  sustojo  vidury  sakinio,  atrodė  keistai  nusivylęs. 

-  Neįsivaizdavau,  k-kad  jau  t— taip  v-vėlu.  -  Nežinia,  kodėl 
stabtelėjo,  regis,  nenorėjo  išeiti.  -  Manau,  turiu  eiti,  -  be  entu¬ 
ziazmo  pasakė  jis.  -  Jei  pavėluosiu,  mama  įsižeis.  Ar  dar  ką  nors 
sumanys.  Juk  žinai,  kokia  ji. 

Armanda  buvo  išmintinga,  susilaikė  bandžiusi  berniuko  lo¬ 
jalumą  Karai  ir  kuo  mažiausiai  komentavo  jos  elgesį.  Į  numano¬ 
mą  kritiką  atsakė  viena  savo  piktų  šypsenų  ir  pastebėjo: 

-  Tarsi  nežinočiau.  Sakyk,  Lukai,  ar  tau  niekada  nekyla  no¬ 
ras  maištauti,  bent  kiek?  —  Jos  akys  spinduliavo  juoką.  —  Būda¬ 
mas  tokio  amžiaus,  turėtumei  maištauti  —  užsiaugint  ilgus  plau¬ 
kus,  klausytis  roko  muzikos,  vilioti  merginas  ir  -panašiai.  Ant¬ 
raip  turėsi  atsiimti,  kai  sulauksi  aštuoniasdešimties. 

Lukas  papurtė  galvą. 

—  Per  didelė  rizika.  Verčiau  g— gyvensiu. 

Armanda  džiaugsmingai  nusijuokė. 

—  Tad  iki  kitos  savaitės?  —  Šįkart  jis  palietė  lūpomis  jos  skruos¬ 
tą.  —  Tokią  pat  dieną? 

—  Manau,  kad  galėsiu.  -  Ji  šyptelėjo.  —  Rytoj  vakare  rengiu 
įkurtuves,  —  staiga  pasakė  jam.  —  Kad  atsidėkočiau  žmonėms, 
kurie  man  suremontavo  stogą.  Tu  gali  irgi  ateiti,  jei  nori. 

Akimirką  Lukas,  regis,  dvejojo. 

-  Žinoma,  jei  Kara  prieštaraus...  —  Ironiška  intonacija  nutę¬ 
susį  sakinį,  įbedė  į  jį  stačiokišką  iššaukiantį  žvilgsnį. 

—  Esu  tikras,  kad  galėčiau  sugalvoti  kokią  nors  dingstį,  — 
atsakė  Lukas,  stengdamasis  atsispirti  jos  besimėgaujančiam  iš¬ 
šūkiui.  -  Gali  būt  1— linksma. 

-  Žinoma,  bus  linksma,  —  gyvai  atsakė  Armanda.  -  Visi  at¬ 
eis.  Aišku,  išskyrus  Reino  ir  jo  biblinius  bičiulius.  —  Ir  apdova¬ 
nojo  jį  gudria  šypsenėle.  —  Šiaip  ar  taip,  man  nuo  tik  geriau. 

Veidą  nutvieskia  kalta  šypsena,  jis  pakartoja: 

-  Bibliniai  bičiuliai,  tai  t— tikrai  cool,  močiute. 

-  Aš  visada  cool,  —  oriai  atrėžia  Armanda. 

--  Pažiūrėsiu,  ką  g— galiu  padaryti. 

Armanda  buvo  bebaigianti  gerti  šokoladą,  o  aš  jau  ketinau  už¬ 
daryti  krautuvę,  kai  įžengė  Gijomas.  Šią  savaitę  jo  beveik  nemačiau, 
jis  atrodo  kažkoks  susitaršęs,  bespalvis,  akys  liūdnai  žvelgia  iš  po 

fetrinės  skrybėlės.  Kaip  visada  pedantiškai  mandagus,  mums  oriai 
nusilenkė,  bet  mačiau,  kad  yra  susirūpinęs.  Regis,  nuo  pakumpu¬ 
sių  pečių  vertikaliai  karo  drabužiai,  tarsi  po  jais  nebūtų  kūno.  Smul¬ 
kiame  veide  akys  atrodė  plačiai  išplėstos  ir  kupinos  nerimo.  Šarlio 
nebuvo  su  juo,  nors  ir  vėl  pastebėjau,  kad  jis  atsinešė  ant  riešo  su¬ 
suktą  šuns  pavadėlį.  Iš  virtuvės  vogčiomis  žvilgtelėjo  smalsi  Anūką. 

-  Žinau,  kad  užsidarote.  —  Jo  balsas  buvo  kapotas  ir  tikslus  it 
narsios  karo  nuotakos  iš  jo  pamėgtų  angliškų  filmų.  -  Jūsų  ilgai 
negaišinsiu.  —  Įpyliau  jam  pusę  puodelio  juodžiausio  šokoladinio 
espreso,  šalia  dar  padėjau  porą  jo  mėgiamų  florentinų.  Anūką 
užsikorė  ant  taburetės,  pavydžiai  nužvelgė  sausainius. 

—  Aš  niekur  neskubu,  —  pasakiau  jam. 

-  Kaip  ir  aš,  —  pareiškė  Armanda  savo  įprastu  šiurkščiu  to¬ 
nu,  —  bet  jei  norite,  galiu  išeiti. 

Gijomas  papurtė  galvą. 

—  Ne,  aišku,  ne.  —  Ir  nelabai  įtikinamai  nusišypsojo.  -  Tai 
ne  itin  svarbu. 

Laukiau,  kol  jis  paaiškins,  nors  jau  beveik  žinojau.  Gijomas 
paėmė  florentiną,  automatiškai  atsikando,  laikė  apačioje  ranką, 
kad  nepritrupintų. 

—  Ką  tik  palaidojau  senąjį  Šarlį,  —  pasakė  trūkinėjančiu  bal¬ 
su.  -  Po  rožių  krūmu,  savo  darželyje.  Jam  tai  patiktų. 

Aš  linktelėjau: 

—  Esu  tikra,  kad  patiktų. 

Dabar  galėjau  užuosti  jo  sielvartą  —  rūgštoką  žemės  ir  pelė¬ 
sių  kvapą.  Kai  laikė  florentiną,  mačiau  žemėtas  panages. 

Anūką  stebėjo  jį  rimties  kupinomis  akimis. 

—  Vargšas  Šarlis,  -  pratarė  ji. 

Vargu,  ar  Gijomas  ją  išgirdo. 

—  Galų  gale  turėjau  jį  užmigdyti,  -  pratęsė  jis.  -  Jis  pats 
nebepaėjo,  o  kai  jį  nešiau,  inkštė.  Visą  praeitą  naktį  nesustoda¬ 
mas  inkštė.  Visą  naktį  išsėdėjau  prie  jo,  bet  žinojau.  —  Gijomas, 

regis,  kone  atsiprašinėjo  už  pernelyg  sudėtingą  sielvartą,  kurio 
neįmanoma  išreikšti  žodžiais.  —  Žinau,  tai  kvaila,  —  pasakė  jis.  — 
Tik  šuo,  kaip  sakė  klebonas.  Kvaila  dėl  to  aimanuoti  ir  šokinėti. 

—  Tai  netiesa,  —  nelauktai  įsiterpė  Armanda.  —  Draugas  yra 
draugas.  O  Šarlis  buvo  geras  draugas.  Nesitikėkit,  kad  Reino 
suprastų  tokius  dalykus. 

Gijomas  nužvelgė  ją  dėkingumo  pilnomis  akimis. 

—  Kaip  malonu,  kad  šitaip  kalbate.  —  Ir  pasisuko  į  mane.  —  Ir 
jūs,  ponia  Rošė.  Bandėt  mane  įspėti  praeitą  savaitę,  bet  nebu¬ 
vau  pasirengęs  jus  išklausyti.  Įsivaizdavau,  kad  nepaisydamas 
simptomų,  kažkokiu  būdu  priversiu  Šarlį  amžinai  gyventi. 

Armanda  žvelgė  į  jį,  jos  juodos  akys  keistai  spindėjo. 

-  Kartais  išgyvenimas  yra  pati  blogiausia  iš  visų  galimų  al¬ 
ternatyvų,  —  švelniai  pastebėjo  ji. 

Gijomas  linktelėjo  ir  pasakė: 

—  Turėjau  jį  anksčiau  užmigdyti.  Suteikti  jam  nors  kiek  oru¬ 
mo.  -  Jo  šypsenos  apnuoginta  tiesa  buvo  skausminga.  —  Mudu 
abu  bent  būtume  išvengę  šios  praeitos  nakties. 

Nebuvau  tikra,  ką  turėčiau  jam  pasakyti.  Man  atrodė,  jog  jam  ir 
nereikia,  kad  ką  nors  pasakyčiau.  Jis  paprasčiau  norėjo  pasikalbėti. 
Vengiau  įprastų  banalybių  ir  nė  žodžio  neištariau.  Gijomas  baigė 
valgyti  florentiną  ir  dar  sykį  šyptelėjo  bauginančiai  išsekusia  šypsena. 

-  Tai  siaubinga,  —  pasakė  jis,  —  bet  mano  toks  apetitas.  Jau¬ 
čiuosi  lyg  visą  mėnesį  būčiau  nevalgęs.  Ką  tik  palaidojau  savo 
šunį,  o  galėčiau  suvalgyti... 

Gijomas  sumišęs  nutraukė  sakinį. 

—  Tai  atrodo  kažkaip  baisiai  nepadoru,  —  pratęsė  jis,  —  lyg 
valgytum  mėsą  Didįjį  penktadienį. 

Armanda  kudakuodama  nusikvatojo,  uždėjo  ranką  ant  Gijo- 
mo  peties.  Šalia  jo  atrodė  labai  tvirta,  labai  sumani. 

—  Eime  su  manim,  —  pasakė  įsakmiu  balsu.  —  Turiu  duonos, 
spirgintos  kiaulienos  ir  puikaus  kamambero,  kurie  kaip  tik  laukia 

valgytojų.  O,  Viaria,  —  valdingai  kreipėsi  į  mane,  —  paimsiu  dėžę  tų 
šokoladinių...  kaip  jie  vadinasi?  Florentinai?  Gražią  didelę  dėžę. 

Bent  jau  tai  galiu  duoti.  Gal  ir  nedidelė  paguoda  žmogui, 
kuris  neteko  geriausio  draugo.  Piršto  galiuku  ant  dėžės  dangčio 
vogčiomis  nubrėžiau  ženklą  sėkmei  bei  apsaugai. 

Gijomas  ėmė  protestuoti,  tačiau  Armanda  jį  nutraukė. 

—  Niekai!  —  Buvo  neįmanoma  prieštarauti:  jos  energija  pa¬ 
lenkė  išsekusį  žmogelį  prieš  jo  paties  valią.  —  O  ką  kita  veiksi? 
Sėdėsi  namie  ir  liūdėsi?  —  Ji  atkakliai  papurtė  galvą.  —  Ne.  Jau 
senokai  belinksminau  džentelmeną.  Man  bus  malonu.  Be  to,  — 
pridūrė  ji  susimąsčiusi,  —  turiu  jums  kažką  papasakoti. 

Armanda  pasiekia  ko  nori.  Tai  maksima.  Vyniodama  florenti- 
nų  dėžę,  perrišdama  ją  ilgais  sidabriniais  kaspinais,  abu  juos  stebė¬ 
jau:  sumišęs,  bet  pamalonintas  Gijomas  jau  atsiliepė  į  jos  šilumą. 

—  Ponia  Vuazen... 

Tvirtai: 

—  Armanda.  Ponia  verčia  mane  pasijusti  tokia  sena. 

—  Armanda. 

Tai  mažytė  pergalė. 

-  O  tai  galite  palikti.  —  Ir  švelniai  nuriša  šuns  pavadėlį  nuo 
Gijomo  riešo. 

Jos  užuojauta  sveika,  neglobėjiška. 

—  Nėra  ko  nešiotis  bereikalingą  balastą.  Tai  nieko  nepakeis. 

Žiūriu,  kaip  ji  vairuoja  Gijomą  pro  duris.  Sustojusi  pusiau¬ 
kelėje,  man  mirkteli.  Mane  užlieja  staigi  simpatijos  šiems  dviem 
žmonėms  banga.  Po  to  jiedu  dingsta  naktyje. 

Po  kelių  valandų  mudvi  su  Anūką  vis  dar  nemiegame,  gulė- 
damos  lovoje  stebime  pro  palėpės  langelį  lėtai  skriejantį  dangų. 
Po  Gijomo  apsilankymo  Anūką  liko  labai  susikaupusi,  nerodė 
jokių  savo  įprasto  veržlumo  ženklų.  Paliko  atviras  mūsų  kamba¬ 
rių  duris,  ir  aš  su  pasibaisėjimu  laukiu  neišvengiamo  klausimo. 
Gan  dažnai  klausdavau  savęs  pačios  naktimis  po  motinos  mir- 


iš  SKAITINIAI.ORG 

ties,  bet  ir  dabar  nepajėgiu  atsakyti.  Bet  ji  neklausia.  Vietoj  to, 
kai  maniau,  jog  ji  seniai  miega,  įslenka  į  mano  lovą,  įspraudžia 
šaltą  rankelę  į  mano  delną. 

-  Mamyte?  -  Ji  žino,  kad  nemiegu.  -  Tu  nemirsi,  ne? 

Aš  tyliai  nusijuokiu  tamsoje. 

—  Niekas  negali  to  pažadėti,  -  švelniai  atsakau  jai. 

-  Bet  dar  negreit,  -  atkakliai  spyriojasi  ji.  —  Gyvensi  ilgus, 
ilgus  metus. 

—  Tikiuosi. 

—  O!  —  Ji  kiek  laiko  gromuliuoja  šią  mintį,  patogiai  įsirango  visu 
kūnu  į  mano  kūno  lanką.  -  Mes  gyvenam  ilgiau  už  šunis,  ar  ne? 

Aš  su  ja  sutinku.  Vėl  tyla. 

—  O  kur  dabar  Sarlis,  kaip  manai,  mamyte? 

Galėčiau  jai  sumeluoti,  paguosti.  Bet  juntu,  jog  negaliu. 

-  Nežinau,  Nanu.  Norėčiau  tikėti,  kad  prasidedame  iš  nau¬ 
jo.  Naujame  kūne,  nesename  ir  neligotame.  Arba  paukštyje, 
medyje.  Bet  niekas  tikrai  nežino. 

—  O!  —  Jos  balselyje  skamba  dvejonė.  -  Net  šunys? 

-  Nežinau,  kodėl  neturėtų. 

Tai  viliojanti  fantazija.  Kartais  juntu,  kaip  ji  mane  pagauna 
lyg  kokį  vaiką  savo  atradimais,  kai  susigriebiu  matanti  gyvą  savo 
motinos  veidą  mano  mažytės  svetimšalės  veide. 

Anūką  linksmai  pareiškia: 

-  Turime  rasti  Gijomui  šunį.  Galėtume  kad  ir  rytoj.  Tada 
jis  geriau  pasijustų. 

Bandau  aiškinti,  kad  tai  ne  taip  lengva,  bet  ji  ryžtinga. 

-  Galėtume  apsilankyti  visose  sodybose,  paklausinėti,  kur  at¬ 
sirado  mažų  šuniukų.  Kaip  manai,  ar  galėtume  atpažinti  Šarlį? 

Aš  atsidustu.  Turėčiau  būti  jau  pripratusi  prie  tokio  kanki¬ 
nančio  sutapimo.  Jos  įsitikinimas  man  taip  primena  motiną, 
jog  esu  arti  ašarų. 

-  Nežinau. 

Bet  ji  užsispyrusi: 

—  Šlepetė  jį  atpažintų. 

—  Eik  miegoti,  Anūką.  Rytoj  į  mokyklą. 

—  Ji  atpažintų.  Žinau,  kad  atpažintų.  Šlepetė  viską  mato. 

-  Ššš. .. 

Pagaliau  išgirstu  jos  lėtą  alsavimą.  Miega  atsukusi  veidą  į  lan¬ 
gą,  ant  jos  drėgnų  blakstienų  spindi  žvaigždžių  šviesa.  Jei  galė¬ 
čiau  būti  tikra,  bent  jos  labui.  Bet  tikrumo  nėra.  Magija,  kuria 
mano  motina  taip  besąlygiškai  tikėjo,  galų  gale  jos  neišgelbėjo; 
visa,  ką  drauge  darėme,  įmanoma  paaiškinti  paprastu  sutapimu. 
Nieko  negali  būti  lengvesnio,  tariau  sau;  kortos,  žvakės,  smilka¬ 
lai,  užkeikimai  —  tai  tik  vaikiška  gudrybė  atitolinti  tamsai.  Vis 
dėlto  mane  skaudina  mintis  apie  Anukos  nusivylimą.  Miegant, 
jos  veidas  giedras,  pasitikintis.  Įsivaizduoju  rytdienos  beprasmiš¬ 
ką  užduotį,  kai  apžiūrinėsime  šuniukus,  ir  mano  širdis  protes¬ 
tuodama  suvirpa.  Man  nereikėjo  jai  sakyti,  ko  negaliu  įrodyti. . . 

Atsargiai,  kad  jos  nepažadinčiau,  išslystu  iš  lovos.  Lygios  ir  šal¬ 
tos  grindų  lentos  po  basomis  pėdomis.  Man  atidarant,  kiek  su¬ 
girgžda  durys,  Anūką  pro  miegus  kažką  sumurma,  bet  nepabun- 
da.  Esu  atsakinga,  sakau  sau.  Pati  to  nenorėdama,  daviau  pažadą. 

Mano  motinos  daiktai  dar  tebeguli  dėžėje,  santalmedyje  ir 
levandose.  Kortos,  žolės,  knygos,  aliejai,  kvapnus  rašalas,  kurį 
naudodavo  burtams,  runos,  amuletai,  krištolai,  įvairių  spalvų 
žvakės.  Retai  kada  atidarau  dėžę,  nebent  kartais  pasiimu  žva¬ 
kių.  Pernelyg  stipriai  atsiduoda  iššvaistytais  lūkesčiais.  Bet  dėl 
Anukos  —  Anukos,  kuri  man  taip  primena  ją,  —  manau,  turiu 
pabandyti.  Jaučiuosi  kiek  juokinga.  Turėčiau  miegoti,  atgauti 
jėgas  rytojaus  darbams.  Tačiau  mane  persekioja  Gijomo  veidas. 
Dėl  to,  ką  pasakė  Anūką,  miegoti  neįmanoma.  Tai  pavojinga, 
tariu  sau,  apimta  nevilties;  griebdamasi  šių  beveik  pamirštų  me¬ 
nų,  įtvirtinu  savo  kitoniškumą,  mums  bus  sunkiau  čia  pasilikti. 


iš  SKAITINIAI.ORG 

Netikėtai  lengvai  atgimsta  seniai  neatliekamo  ritualo  įpro¬ 
tis.  Apibrėžusi  ratą  —  stiklinė  vandens,  druska  lėkštėje,  ant  grin¬ 
dų  uždegta  žvakė,  -  pasijuntu  beveik  rami,  sugrįžusi  į  dienas, 
kai  visa  buvo  paprastai  paaiškinama.  Sėdžiu  sukryžiavusi  kojas 
ant  grindų,  užmerkiu  akis,  pradedu  lėtai  kvėpuoti. 

Mano  motina  mėgaudavosi  ritualais  ir  užkeikimais.  Aš  ne 
tiek.  Esi  prislopinta,  sakydavo  man  ji  tyliai  kikendama.  Dabar 
jaučiuosi  labai  arti  jos,  užmerkiu  akis,  jos  kvapas  mano  pirštų 
dulkelėse.  Gal  todėl  šiąnakt  man  taip  lengva  šitai  daryti.  Žmo¬ 
nės,  kurie  nieko  nežino  apie  tikrąją  magiją,  įsivaizduoja,  jog  tai 
uždegantis  procesas.  Įtariu,  jog  būtent  todėl  mano  motina,  ku¬ 
ri  mėgo  teatrališkumą,  paversdavo  jį  tokiu  spalvingu  reginiu. 
Tačiau  iš  tikrųjų  jis  nėra  dramatiškas;  reikia  paprasčiausiai  su¬ 
telkti  mintį  ties  trokštamu  objektu.  Jokių  stebuklų,  jokių  neti¬ 
kėtų  apsireiškimų.  Mintyse  labai  aiškiai  matau  Gijomo  šunį, 
švytintį  auksine  laukimo  šviesa,  tačiau  rate  nepasirodo  joks  šuo. 
Gal  rytoj,  arba  poryt  jis  pasirodys  tariamo  sutapimo  dėka,  kaip 
oranžinis  krėslas  ar  raudonos  taburetės  prie  baro,  kurias  įsivaiz¬ 
davome  pirmąją  dieną.  O  gal  nieko  nebus. 

Žvilgteliu  į  laikrodį,  kurį  palikau  ant  grindų,  matau,  jog 
beveik  pusė  keturių.  Prabuvau  čia  ilgiau  nei  galvojau,  žvakė  be¬ 
veik  išdegusi,  mano  kojos  ir  rankos  šaltos  ir  sustingusios.  Ta¬ 
čiau  nerimas  dingo,  keista,  bet  jaučiuosi  pailsėjusi  ir  patenkin¬ 
ta,  nors  nelabai  suvokiu  kodėl. 

Vėl  įlipu  į  lovą,  —  ją  užvaldė  Anūką,  plačiai  išskleidusi  ran¬ 
kas  ant  pagalvių,  -  susirangau  šilumoje.  Mano  mažytės  svetim¬ 
šalės  reikalavimai  bus  patenkinti.  Pamažu  smigdama  į  miego 
pūkus,  akimirką  manau  girdinti  savo  motinos  balsą,  labai  arti, 
šnabždantį. 

Kovo  7 

Penktadienis 

Čigonai  iškeliauja.  Šįryt  anksti  eidamas  pro  Vagišių  kvartalą,  ma¬ 
čiau,  kaip  jie  ruošiasi,  kraunasi  žvejybos  rakandus  ir  nukabinėja 
skalbinius  nuo  neišmatuojamai  ilgų  virvių.  Kai  kas  išvyko  praeitą 
naktį  per  tamsą  -  girdėjau  jų  švilpukus  ir  sirenas,  kurie  skambėjo 
it  paskutinis  iššūkis,  —  bet  dauguma  mat  jie  labai  prietaringi, 
laukė  pirmosios  šviesos.  Kai  ėjau,  buvo  vos  po  septynių.  Blyškioje 
pilkšvai  žalsvoje  aušroje  jie  atrodė  lyg  karo  pabėgėliai,  išbalusiais 
veidais,  paniurę  rišo  į  pundus  plaukiojančio  cirko  liekanas.  Pra¬ 
ėjusios  nakties  akį  rėžianti  magija  virto  kerus  praradusiu  šlamštu. 
Migloje  tvyro  degėsių  ir  alyvos  tvaikas.  Girdisi,  kaip  plazda  bre¬ 
zentas,  kaip  kala  ankstų  rytą  užvedami  motorai.  Kai  kas  net  nesi¬ 
teikia  į  mane  pažvelgti,  —  užčiaupta  burna,  primerkę  akis,  užsii¬ 
ma  savo  reikalais.  Niekas  nešneka.  Tarp  šių  valkatų  nematau  Ru¬ 
džio.  Gal  išplaukė  su  ankstesne  minia.  Upėje  dar  tebestovi  gal 
trisdešimt  laivų,  nuo  krovinio  pasvirusiais  priekigaliais.  Mergina, 
vardu  Zezetė,  triūsia  prie  laivo  griuvenų,  neša  kažkokius  neatpa¬ 
žįstamai  pajuodusius  rakandus  į  savo  laivą.  Ant  apanglėjusio  čiu¬ 
žinio  pamesta  pintinė  su  viščiukais  ir  dėžė  su  žurnalais.  Ji  sviedžia 
į  mane  neapykantos  kupiną  žvilgsnį,  bet  nė  žodžio  neprataria. 

Nemanyk,  kad  nieko  nejaučiu  šiems  žmonėms.  Tai  ne  as¬ 
meninė  pagieža,  tėve,  bet  privalau  galvoti  apie  savo  parapijie¬ 
čius.  Negaliu  gaišti  laiko  pamokslaudamas  neprašytiems  atvy¬ 
kėliams,  kurie  iš  manęs  tyčiojasi  ir  įžeidinėja.  Tačiau  nesu  ne¬ 
prieinamas.  Bet  kas  iš  jų  būtų  mielas  svečias  mano  bažnyčioje, 
jei  tik  atliktų  nuoširdžią  atgailą.  Jei  jiems  reikia  vadovo,  žino, 
kad  gali  kreiptis  į  mane. 

Praeitą  naktį  blogai  miegojau.  Nuo  Gavėnios  pradžios  nak¬ 
timis  mane  kankina  nerimas.  Anksti  išlipu  iš  lovos,  tikiuosi  ras¬ 
ti  nusiraminimą  knygoje,  tamsiose  ir  tyliose  Lanskenė  gatvėse, 
arba  ant  Tano  krantų.  Praeitą  naktį  nerimavau  labiau  nei  pa¬ 
prastai,  žinojau,  jog  neužmigsiu,  tad  vienuoliktą  išėjau  iš  namų 
kokią  valandą  pavaikštinėti  palei  upę.  Ėjau  Vagišių  kvartalo  ir 
čigonų  stovyklos  pakraščiu,  paskui  per  laukus  aukštupio  link, 
bet  už  savęs  aiškiai  girdėjau  jų  bruzdesį.  Atsigręžęs,  pamačiau 
ant  upės  kranto  degančius  laužus,  oranžiniame  spindesy  ryškė¬ 
jo  šokančios  figūros.  Pažiūrėjęs  į  laikrodį,  suvokiau,  jog  einu  jau 
visą  valandą,  tad  pasukau  atgal.  Neketinau  keliauti  per  Vagišių 
kvartalą,  bet  jei  vėl  drožčiau  laukais,  tuomet  iki  namų  sugaiš- 
čiau  dar  pusę  valandos,  o  jaučiausi  prislėgtas,  iš  nuovargio  svai¬ 
go  galva.  Dar  blogiau:  šaltas  oras  ir  nemiga  sužadino  .Jtrų  alkį, 
kurį,  kaip  jau  žinojau,  tik  apmalšinsiu  ankstyva  kava  ir  duona. 
Būtent  todėl,  tėve,  pasukau  per  Vagišių  kvartalą;  stori  batai  gi¬ 
liai  smigo  į  pakrantės  molį,  mano  alsavimas  švytėjo  jų  laužų 
šviesa.  Netrukus  buvau  pakankamai  arti,  kad  pamatyčiau,  kas 
vyksta.  O  vyko  lyg  ir  puota.  Švietė  žibintai,  valčių  kraštuose 
įsmeigtos  žvakės,  karnavalinė  scena  atrodė  kaip  religinės  apei¬ 
gos.  Sklido  medienos  dūmų  ir  kažko  -  gal  ant  ugnies  skrudina¬ 
mų  sardinių  -  erzinantis  kvapas,  o  virš  upės  pleveno  karčiai  ait¬ 
rus  Vianos  Rošė  šokolado  aromatas.  Juk  turėjau  žinoti,  kad  ji 
ten  bus.  Jeigu  ne  ji,  čigonai  jau  seniai  būtų  išvykę.  Mačiau  ją 
ant  prieplaukos  Armandos  Vuazen  namo  pakalnėje,  tarp  lieps¬ 
nų  atrodė  nepaprasta  -  lyg  pagonė  ilgu  raudonu  apsiaustu  ir 
palaidais  plaukais.  Trumpam  į  mane  pasisuko;  pamačiau  iš  jos 
ištiestų  rankų  kylančią  melsvą  šviesą,  tarp  pirštų  kažkas  degė, 
purpuru  apšvietė  aplinkinių  veidus... 

Akimirką  likau  sukaustytas  siaubo.  Protą  užplūdo  neracio¬ 
nalios  mintys  -  slėpiningas  aukojimas,  velnio  garbinimas,  kažko¬ 
kiam  senoviniam  laukinių  dievui  deginamos  gyvos  aukos  —  jau 

norėjau  bėgti,  suklupau  tirštame  dumble,  ištiesiau  rankas,  kad 
negriūčiau  į  dygių  slyvų  brūzgyną,  už  kurio  slėpiausi.  Paskui 
atsitokėjau.  Palengvėjo,  kai  suvokiau  ir  kartu  apstulbau  dėl  to, 
kokioj  absurdiškoj  padėty  atsidūriau,  kai  ji  į  mane  atsigręžė,  ir 
kai  man  stebint,  užgeso  liepsnos. 

Švenčiausioji  Dievo  Motina!  Nuo  stipraus  susijaudinimo  man 
kone  sulinko  keliai.  Tai  buvo  tik  lietiniai.  Liepsnoje  kepami 
lietiniai.  Ir  viskas. 

Dabar  juokiausi,  nuo  isteriško  juoko  netekau  žado.  Skaudė¬ 
jo  skrandį,  prispaudžiau  kumščius  prie  pilvo,  kad  sustabdyčiau 
besiveržiantį  juoką.  Man  bežiūrint,  ji  uždegė  dar  vieną  kalną 
lietinių,  vikriai  dalijo  juos  iš  keptuvės,  į  lėkštes,  liedama  skystą 
liepsną  it  šventojo  Elmo  ugnį. 

Lietiniai.  Štai,  ką  jie  man  padarė,  tėve.  Girdžiu  ir  matau 
dalykus,  kurių  nėra.  Tai  ji  man  padarė,  ji  ir  jos  draugai  iš  upės. 
O  atrodo  tokia  nekalta.  Veidas  atviras,  kupinas  džiugesio.  Jos 
balsas  aidi  vandeniu,  juokas  susimaišo  su  kitų  juoku,  keri,  virpa 
linksmybe  ir  jauduliu.  Pastebiu,  jog  man  įdomu  sužinoti,  kaip 
tarp  šių  balsų  skambėtų  mano  paties  balsas  ir  mano  paties  juo¬ 
kas,  susimaišęs  su  jos  juoku,  —  naktis  staiga  pasirodo  labai  vieni¬ 
ša,  labai  šalta  ir  tuščia. 

Pamaniau,  jei  tik  galėčiau.  Išlįsčiau  iš  savo  slaptavietės  ir  prie 
jų  prisijungčiau.  Valgyčiau,  gerčiau  —  mintis  apie  valgį  staiga  tampa 
paklaikusiai  įsakmi,  burna  godžiai  prisipildo  seilių.  Ryčiau  lieti¬ 
nius,  šildyčiausi  prie  gorės,  jos  auksu  tviskančios  odos  šiluma. 

Ar  tai  gundymas,  tėve?  Tikinu  save,  kad  jam  atsispyriau,  kad 
mano  vidinė  stiprybė  jį  nugalėjo,  kad  mano  malda  -  prašau  ak  prašau 
ak  prašau  ak  prašau  —  buvo  išsigelbėjimo,  o  ne  geismo  malda. 

Ar  ir  tu  tai  jutai?  Ar  meldeisi?  Ar  kai  tądien  archyve  pasida- 
vei,  patyrei  tokią  pat  šviesią  malonią  šilumą  kaip  nuo  čigonų 
laužų,  o  gal  tą  malonumą  lydėjo  ūmi  išsekusi  aimana,  neišgirs¬ 
tas  šauksmas  tamsoje? 

Neturėjau  tavęs  kaltinti.  Vienas  žmogus  —  net  ir  kunigas  — 
negali  visiems  laikams  sutramdyti  potvynio.  Buvau  per  jaunas, 
kad  suvokčiau  pagundos  vienatvę,  aitrų  pavydo  skonį.  Buvau 
labai  jaunas,  tėve.  Žvelgiau  į  tave  su  pagarba.  Mane  žeidė  ne 
pats  veiksmas  ir  ne  tai,  su  kuo  jį  atlikai,  o  vien  tai,  kad  tu  gali 
nusidėti.  Net  ir  tu,  tėve.  Ir  šitai  žinodamas,  suvokiau,  jog  nie¬ 
kas  nėra  apsaugotas.  Niekas.  Net  aš. 

Nežinau,  kiek  laiko  stebėjau.  Pernelyg  ilgai,  nes  kai  pagaliau 
pajudėjau,  nejutau  nei  rankų,  nei  kojų.  Mačiau  tarp  susirinku¬ 
sių  Rudį,  jo  drauges  Blanšą  ir  Zezetę,  Armandą  Vuazen,  Luką 
Klermoną,  Narsisą,  arabą,  Gijomą  Diuplesy,  tatuiruotą  mergi¬ 
ną,  storąją  moterį  su  žalia  skara  ant  galvos.  Net  vaikai  —  dau¬ 
giausia  nuo  upės,  bet  ir  kiti,  tokie  kaip  Žano  Dru  ir,  žinoma, 
Anūką  Rošė  —  buvo  ten,  kai  kurie  beveik  miegojo,  kai  kurie 
šoko  ant  kranto,  valgė  dešreles,  įvyniotas  į  storus  miežinius  lie¬ 
tinius,  arba  gėrė  karštą  limonadą  su  imbieru.  Mano  uoslė  buvo 
antgamtiškai  jautri,  tad  kone  jutau  kiekvieno  valgio  skonį  —  ant 
žarijų  skrudintos  žuvies,  kepto  ožkos  sūrio,  tamsių  lietinių,  karšto 
puraus  šokoladinio  pyrago,  marinuotos  anties  ir  mergezo  su  prie¬ 
skoniais.  Girdėjau  visus  kitus  balsus  užgožiantį  Armandos  bal¬ 
są,  jos  juokas  skambėjo  lyg  išvargusio  vaiko.  Vandens  pakraš¬ 
čiuose  mirgantys  žibintai  ir  žvakės  atrodė  lyg  kalėdinės  šviesos. 

Pavojaus  riksmą  iš  pradžių  palaikiau  linksmybės  proveržiu.  Pasi¬ 
girdo,  jog  kažkas  spiegia,  klykia  ar  isteriškai  juokiasi.  Akimirką  pagal¬ 
vojau,  kad  gal  koks  vaikas  įkrito  į  vandenį.  Paskui  pamačiau  ugnį. 

Degė  laivas  arčiausiai  kranto,  kiek  atokiau  nuo  puotautojų. 
Gal  apvirto  žibintas,  gal  kas  neapdairiai  numetė  nuorūką,  arba 
ant  sauso  brezento  užvarvėjo  liepsnojantis  vaškas  nuo  žvakės. 
Kad  ir  kas  ten  bebūtų,  ugnis  sparčiai  plito.  Per  vieną  sekundę 
pasiekė  laivo  stogą,  o  kitą  jau  ropojo  po  denį.  Liepsnos  atrodė 
kaip  melsva  migla,  panaši  į  tą,  kurioje  skrudo  lietiniai,  bet  plin¬ 
tant  karščiui,  įgavo  gyvą  oranžinį  atspalvį  it  degantis  šiaudų  kūgis 

šiltą  rugpjūčio  naktį.  Rusvaplaukis  vyras,  tas,  Rudis,  pirmas  šo¬ 
ko  gesinti.  Manau,  kad  laivas  buvo  jo.  Dar  nespėjus  persimai¬ 
nyti  liepsnų  spalvai,  jis  pakilo,  šokinėdamas  per  laivus  nulėkė 
prie  ugnies.  Viena  moteris  jam  pavymui  išgąstingai  sušuko,  ta¬ 
čiau  jis  nekreipė  dėmesio.  Turi  stebėtinai  lengvas  kojas.  Nepra¬ 
ėjo  nė  pusės  minutės,  kai  peršokęs  kitus  du  laivus,  nutraukė 
virves,  juos  atrišo  ir  nuspyrė  kuo  toliau  vieną  nuo  kito.  Viana 
Rošė  stebėjo  ištiesusi  rankas,  kiti  tylomis  stovėjo  ratu  ant  prie¬ 
plaukos.  Laisvi  nuo  lynų  laivai  iš  lėto  plaukė  žemyn  upe,  jų 
sūpuojamas,  lengvai  vilnijo  vanduo.  Rudžio  laivo  jau  buvo  ne¬ 
įmanoma  išgelbėti:  vandeny  plūduriavo  juodos  nuolaužos,  į  orą 
kilo  karščiu  tvieskiantis  ugnies  stulpas.  Mačiau,  jog  nepaisant 
to,  jis  čiupo  pusiau  apanglėjusį  brezento  ruloną,  bandė  užslo¬ 
pinti  liepsnas,  bet  karštis  buvo  pernelyg  didelis.  Viena  kibirkš¬ 
tis  užkrito  ant  džinsų,  kita  ant  marškinių,  jis  numetė  brezentą, 
ėmė  jas  daužyti  rankomis.  Viena  ranka  užsidengęs  veidą,  dar 
kartą  pabandė  pasiekti  kajutę,  išgirdau,  kaip  sodria  tarme  pik¬ 
tai  nusikeikė.  Dabar  iš  nerimo  šaižiu  balsu  jam  šaukė  Armanda. 
Kažką  apie  benziną  ir  bakus. 

Iš  baimės  ir  pakilimo  man  saldžiai  ir  ilgesingai  suspaudė  vi¬ 
durius.  Taip,  kaip  ir  anąkart  -  degančios  gumos  dvokas,  kvapą 
gniaužiantis  ugnies  ūžesys,  tokia  pati  pašvaistė...  Kone  patikė¬ 
jau,  kad  vėl  esu  berniukas,  o  tu  -  klebonas,  kad  per  kažkokį 
stebuklą  mudu  abu  esame  atleisti  nuo  bet  kokios  atsakomybės. 

Po  kelių  sekundžių  Rudis  šoko  iš  degančio  laivo  į  vandenį. 
Mačiau,  kaip  plaukia  į  krantą,  nors  benzino  bakas  sprogo  tik  po 
kelių  minučių.  Tuomet  pasigirdo  milžiniškas  duslus  garsas,  o 
ne  šventiški  fejerverkai,  kokių  tikėjausi.  Kelias  minutes  Rudį 
slėpė  nekliudomai  vandeniu  slystantys  liepsnos  liežuviai.  Atsi¬ 
stojau,  nebebijojau,  kad  mane  pamatys,  ištiesiau  kaklą,  kad  pa¬ 
gaučiau  jį  akimis.  Manau,  jog  ėmiau  melstis. 

Matai,  tėve,  užuojautos  man  nestinga.  Bijojau  dėl  jo. 

Viana  Rošė  jau  buvo  vandenyje  —  iki  juosmens  įbridusi  į  lėtai 
tekantį  Taną,  iki  pažastų  sušlapusiu  raudonu  apsiaustu,  viena 
ranka  užsidengusi  akis,  žvalgėsi  po  upę.  Šalia  jos  —  Armanda,  at¬ 
rodė  sunerimusi  ir  sena.  Kai  ištraukė  jį  visą  permirkusį  į  prieplau¬ 
ką,  man  taip  palengvėjo,  kad  keliai  patys  sulinko,  suklupau  mal¬ 
dos  poza  pakrantės  dumble.  Tačiau  pakilimas,  matant,  kaip  dega 
jų  stovykla,  buvo  tikra  palaima,  kaip  vaikystės  prisiminimas,  kaip 
džiaugsmas,  kokį  patiri  slapčiomis  stebėdamas,  sužinodamas... 
Savo  tamsoje  jutau  galią,  tėve,  jutau,  kad  kažkokiu  būdu  šitai 
sukėliau  —  gaisrą,  sumaištį,  vyro  išsigelbėjimą,  kad  man  tarpinin¬ 
kaujant  pasikartojo  tolimos  praeitos  vasaros  įvykiai.  Tai  nebuvo 
stebuklas.  Nieko  panašaus.  Tik  ženklas.  Neabejotinas  ženklas. 

Tylomis  kėblinau  namo,  laikiausi  šešėlyje.  Minioje  žioplių, 
verkiančių  kūdikių,  piktų  suaugusiųjų,  tylinčių  atklydėlių,  ku¬ 
rie,  it  apstulbę  vaikai  nelemtoje  pasakoje,  tiesia  rankas  į  liepsnose 
skendinčią  upę,  sunku  pastebėti  vieną  prašalaitį.  Vieną,  o  gal  du. 

Pamačiau  jį  užlipęs  į  kalvą.  Jis  išsišiepė,  buvo  apsipylęs  prakaitu, 
veidas  raudonas  nuo  įtampos,  akinių  stiklai  aprūkę.  Languotų  marš¬ 
kinių  rankovės  užraitotos  virš  alkūnių,  blėstančio  gaisro  žaroje  jo 
oda  atrodė  kieta  ir  raudona  tarsi  poliruotas  kedras.  Jis  nenustebo, 
jog  esu  čia,  tik  paprasčiausiai  išsišiepė.  Kvaila  gudri  grimasa,  lyg 
vaiko,  kurį'  pagavo  atlaidus  tėvas.  Užuodžiau  stiprų  benzino  kvapą. 

—  Gerą  vakarą,  tėve. 

Nedrįsau  jo  atpažinti,  lyg  tai  darydamas  prisiimčiau  atsakomy¬ 
bę,  nuo  kurios  atleidžia  tylėjimas.  Vietoj  to  nuleidau  galvą  kaip 
suokalbininkas  prieš  savo  valią  ir  nuskubėjau  tolyn.  Jutau,  kad  man 
už  nugaros  Miuska  mane  stebi  -  nuo  prakaito  ir  žaros  atšvaitų  žvil¬ 
gančiu  veidu,  —  bet  kai  galiausiai  atsigręžiau,  jis  jau  buvo  nuėjęs. 

Žvakė,  vaško  lašai.  Upėn  mesta  cigaretė  nukrito  ant  malkų 
krūvos.  Arba  žibintas,  užsidegė  permatomas  popierius,  žarijos 
pasipylė  ant  denio.  Bet  kas  galėjo  šitai  sukelti. 

Apskritai  bet  kas. 

Šeštadienis 


Šįryt  vėl  aplankiau  Armandą.  Ji  sėdėjo  savo  supamajame  krėsle 
svetainėje  žemomis  lubomis,  ant  kelių  tysojo  katė.  Po  gaisro 
Vagišių  kvartale  ji  atrodo  silpna,  pasmerkta,  į  obuolį  panašus 
apskritas  veidas  sukritęs,  akys  ir  burna  paslėptos  raukšlių.  Vil¬ 
kėjo  pilką  naminę  suknią,  kuri  pridengė  storas  juodas  kojines, 
sruogomis  karojo  nesupinti  plaukai. 

—  Matei,  jie  išvyko.  —  Jos  balsas  buvo  bejausmis,  kone  abe¬ 
jingas.  —  Upėje  neliko  nei  vieno  laivo. 

-  Žinau. 

Leisdamasi  nuo  kalvos  į  Vagišių  kvartalą,  pastebėjau,  kad  jų 
nebuvimas  vis  dar  sukrečia,  kaip  bjaurus  pageltusios  žolės  lo¬ 
pas,  kur  kadaise  stovėjo  cirko  palapinė.  Liko  tik  Rudžio  laivo 
griaučiai,  kelios  pėdos  po  vandeniu  juoduma  pro  upės  dumblą 
prasišviečiantis  karkasas. 

-  Blanša  su  Zezete  pasitraukė  kiek  žemiau  upe.  Sakė,  šian¬ 
dien  turi  sugrįžti,  nori  sužinoti,  kaip  klostosi  reikalai. 

Armanda  ėmė  pinti  ilgus  žilus  plaukus  į  kasą,  kokią  papras¬ 
tai  nešioja.  Jos  pirštai  buvo  sustingę,  nelankstūs  it  pagaliukai. 

-  O  kas  su  Rudžiu?  Kaip  jis? 

-  Piktas. 

Išties  gali  būt  piktas.  Žino,  kad  gaisras  kilo  neatsitiktinai,  kad 
neturi  įrodymų,  o  jei  ir  turėtų,  tai  jam  nepadėtų.  Blanša  su  Zeze¬ 
te  pasiūlė  jam  prisiglausti  savo  ankštame  namelyje  ant  laivo,  bet 
jis  atsisakė.  Iš  pradžių  turįs  pasirūpinti  reikalais.  Aš  pati  po  gaisro 
nakties  su  juo  nekalbėjau.  Kartą  trumpai  mačiau  jį  ant  upės  kran¬ 
to,  kai  degino  keliautojų  paliktas  šiukšles.  Atrodė  rūstus,  nekal- 

bus,  nuo  dūmų  paraudusiomis  akimis,  man  neatsakė,  kai  į  jį  krei¬ 
piausi.  Per  gaisrą  nusvilo  dalis  plaukų,  tad  likusius  nusikirpo  la¬ 
bai  trumpai,  dabar  atrodo  lyg  apdegęs  degtukas. 

-  Ką  jis  dabar  veiks? 

Armanda  gūžtelėjo  pečiais. 

—  Nežinau.  Manau,  kad  miega  viename  iš  apleistų  namų 
prie  kelio.  Praeitą  naktį  palikau  jam  ant  slenksčio  kiek  maisto, 
šįryt  jau  neradau.  Siūliau  ir  pinigų,  bet  jis  nepaėmė.  —  Arman¬ 
da  irzliai  trūktelėjo  supintą  kasą.  —  Užsispyręs  kvailys.  Kokia 
man  nauda  iš  tų  pinigų,  tokių  metų?  Verčiau  atitektų  jam  nei 
Klermonų  klanui.  Žinau  juos,  galimas  daiktas,  kad  galiausiai 
atsidurs  Reino  aukų  dėžutėje. 

Ji  pašaipiai  sukikeno. 

—  Kietakakčiai,  štai  kokie  jie.  Apsaugok  Dieve  nuo  rudap¬ 
laukių.  Nieko  jiems  nepasakysi.  —  Aikštingai  papurtė  galvą.  — 
Vakar  išdidžiai  išžingsniavo  supykęs,  nuo  tol  jo  nebemačiau. 

Nenoromis  šyptelėjau. 

-  Jūs  abu  pora,  -  pasakiau  jai.  —  Abu  užsispyrę. 

Armanda  įsmeigė  į  mane  pasipiktinimo  kupiną  žvilgsnį. 

-  Lygini  mane  su  tuo  nesuvaldomu  morkagalviu  ... 

Aš  juokdamasi  atšaukiau  savo  žodžius. 

-  Pažiūrėsiu,  gal  surasiu  jį  kaip  nors,  —  atsakiau  jai. 

Bet  jo  neradau,  nors  visą  valandą  ieškojau  ant  Tano  krantų. 
Net  mano  motinos  metodai  nepadėjo.  Vis  dėlto  aptikau  vietą, 
kur  jis  miega.  Netoli  nuo  Armandos,  viename  iš  mažiausiai  nu¬ 
niokotų  namų,  nuo  drėgmės  gličiomis  sienomis,  tačiau  viršuti¬ 
nis  aukštas  atrodo  pakankamai  tvirtas,  keli  langai  su  stiklais. 
Eidama  pro  šalį  pastebėjau,  kad  durys  atvertos,  o  svetainėje  ne¬ 
seniai  kūrenosi  židinys.  Buvo  ir  kitokių  ženklų,  jog  čia  gyvena¬ 
ma:  iš  gaisro  išgelbėtas  apanglėjusio  brezento  rulonas,  krūva  iš 
vandens  ištrauktos  medienos,  keli  baldai,  kuriuos,  matyt,  paliko, 
nes  buvo  beverčiai.  Šūktelėjau  Rudį  vardu,  bet  niekas  neatsiliepė. 

Pusę  devynių  turėjau  atidaryti  „Dangiškuosius  migdolus“,  tad 
baigiau  paieškas.  Rudis  pasirodys,  kai  panorės.  Kai  atėjau,  lauke 
prie  parduotuvėlės  laukė  Gijomas,  nors  durys  buvo  neužrakintos. 

-  Turėjote  užeiti  vidun  ir  ten  palaukti  manęs,  -  pasakiau  jam. 

-  O,  ne.  -  Jo  veidas  buvo  rimtas,  bet  pašaipus.  -  Tai  būtų 
pernelyg  didelė  laisvė. 

-  Gyvenkit  laisvai,  su  rizika,  -  juokdamasi  patariau  jam.  - 
Užeikite  paragauti  mano  naujų  vienuolių. 

Jis  vis  dar  atrodo  kažkoks  mažesnis  po  Šarlio  mirties,  ne  pa¬ 
gal  dydį  susitraukęs,  jaunai  senas  veidas  paniuręs  ir  suvytęs  iš 
sielvarto.  Vis  dėlto,  jis  išsaugojo  humorą,  gebėjimą  nostalgiškai 
juokauti,  kuris  gelbsti  nuo  gailesčio  sau  pačiam.  Šįryt  buvo  per¬ 
siėmęs  tuo,  kas  nutiko  čigonams  ant  upės. 

-  Šiandien  per  mišias  klebonas  apie  tai  nė  žodžio  nepratarė,  - 
pareiškė  jis,  įsipildamas  šokolado  iš  sidabrinio  ąsočio.  -  Nei  šian¬ 
dien,  nei  vakar.  Nė  žodžio. 

Aš  pripažinau,  kad  turint  omeny  Reino  susidomėjimą  ke¬ 
liautojų  bendruomene,  šitokia  tyla  neįprasta. 

-  Gal  jis  žino  ką  nors,  ko  negali  pasakoti,  -  iškėlė  prielaidą 
Gijomas.  —  Na,  žinote.  Išpažinties  paslaptis. 

Sako  matęs  Rudį,  kai  šis  kalbėjosi  su  Narsisu  lauke  prie  šilt¬ 
namių.  Tikiuosi,  gal  Narsisas  duos  Rudžiui  darbo. 

-  Kaip  žinote,  jis  dažnai  priima  atsitiktinius  darbininkus, - 
pasakė  Gijomas.  -  Jis  našlys.  Niekada  neturėjo  vaikų.  Neturi 
nieko,  kas  padėtų  tvarkyti  ūkį,  išskyrus  sūnėną  Marselyje.  Jam 
nerūpi,  ką  priimt  vasarą,  kai  šitiek  darbų.  Jei  žmogus  patiki¬ 
mas,  nesvarbu,  ar  eina  į  bažnyčią,  ar  ne. 

Gijomas  šyptelėjo,  kaip  paprastai,  kai  pasako,  anot  jo,  ką 
nors  drąsaus. 

-  Kartais  man  įdomu,  -  pastebėjo  svarstydamas,  -  ar  Narsisas 
nėra  geresnis  krikščionis,  pačia  tikriausia  prasme,  nei  aš  ar  Žoržas 
Klermonas,  ar  net  klebonas  Reino.  -  Gurkštelėjo  šokolado.  -  No- 

riu  pasakyti,  kad  jis  bent  padeda ,  —  rimtai  pastebėjo.  —  Duoda 
darbo  žmonėms,  kuriems  reikia  pinigų.  Leidžia  savo  žemėje  apsi¬ 
stoti  čigonams.  Visi  žino,  kad  visus  tuos  metus  miegojo  su  savo 
šeimininke,  niekada  nesuka  sau  galvos  dėl  bažnyčios,  išskyrus, 
kai  turi  susitikti  su  savo  klientais,  bet  jis  bent  jau  padeda. 

Atidengiau  padėklą  su  vienuolėmis,  vieną  padėjau  jam  j  lėkštę. 

-  Nemanau,  kad  esama  gerų  arba  blogų  krikščionių,  -  pasa¬ 
kiau  jam.  -  Yra  tik  geri  ir  blogi  žmonės. 

Jis  linktelėjo,  smiliumi  ir  nykščiu  paėmė  mažą  apskritą  py¬ 
ragaitį. 

Ilga  pauzė.  Įsipyliau  į  stiklinę  šokolado  su  riešutiniu  likeriu 
ir  smulkintais  riešutais.  Jo  šiltas  aromatas  svaigina,  it  vėlyvoje 
rudens  saulėje  džiūvanti  malkų  rietuvė.  Gijomas  santūriai  mė¬ 
gaudamasis  suvalgė  pyragaitį,  baksnodamas  drėgnu  piršto  ga¬ 
liuku,  surinko  iš  lėkštės  trupinius. 

—  Tokiu  atveju,  dalykai,  kuriais  tikėjau  visą  gyvenimą,  —  apie 
nuodėmę,  atpirkimą,  kūniškų  geidulių  slopinimą,  -  sakote,  nei 
vienas  iš  šių  dalykų  nieko  nereiškia,  ar  taip? 

Nusišypsojau,  kad  jis  taip  rimtai  žiūri. 

—  Kalbėjau  apie  jūsų  pašnekesį  su  Armanda,  —  švelniai  atsa¬ 
kiau.  —  Ir  kad  judu  abu  turite  teisę  į  savus  įsitikinimus.  Kol  jie 
daro  jus  laimingus. 

-  O!  —  Jis  atsargiai  į  mane  pažiūrėjo,  tarsi  man  būtų  išdygę 
ragai.  -  O  jūs  pati,  jei  tai  ne  per  įžūlus  klausimas,  -  kuo  jūs  tikite? 

Skrydžiais  ant  stebuklingo  kilimo,  runų  burtais.  Ali  Baba  ir 
Švenčiausiosios  Motinos  apsireiškimais,  astralinėmis  kelionėmis 
ir  ateitimi,  išburta  nuosėdomis  raudono  vyno  taurėje... 

Florida ?  Disneilendas ?  Evergleidsai ?  Kaip  su  jais,  brangute ?  Na, 
kaip  gi? 

Buda.  Frodo  kelionė  į  Mordorą.  Sakramento  persimainymas. 
Dorotė  ir  Toto.  Velykinis  zuikutis.  Ateiviai  iš  kosmoso.  Daiktas 
sandėliuke.  Prisikėlimas  ir  Gyvenimas  atverstoje  kortoje...  Ti- 

kėjau  visais  tais  dalykais  vienu  ar  kitu  metu.  Ar  bent  dėjausi 
tikinti.  Arba  dėjausi  netikinti. 

Kaip  tik  nori,  mamyte.  Kad.  tik  būtum  laiminga. 

O  dabar?  Kuo  tikiu  būtent  dabar? 

—  Tikiu,  jog  vienintelis  svarbus  dalykas  —  tai  būti  laimin¬ 
gam,  —  galiausiai  atsakiau  jam. 

Laimė.  Paprasta  kaip  stiklinė  šokolado,  arba  kankinanti  kaip 
širdis.  Karti.  Saldi.  Gyva. 

Po  pietų  atėjo  Žozefina.  Anūką  grįžo  iš  mokyklos  ir  susisu¬ 
pusi  į  raudoną  striukę,  kone  tuoj  pat  išlėkė  žaisti  į  Vagišių  kvar¬ 
talą;  griežtai  prisakiau  jai  tučtuojau  bėgti  namo,  jei  tik  pradės 
lyti.  Oro  dvelksmas  aštrus  kaip  ką  tik  nukirstų  medžių,  šliauž¬ 
damas  pažemiui,  jis  klastingai  laižo  pastatų  kampus.  Žozefina 
buvo  iki  pat  kaklo  užsisagsčiusi  paltą,  su  raudona  berete  ir  nau¬ 
ju  raudonu  šaliku,  kuris  laisvai  plaikstėsi  apie  veidą.  Į  parduo¬ 
tuvėlę  įžengė  iššaukiančiai  žvelgdama,  pasitikinti  savimi,  trum¬ 
pą  akimirką  atrodė  spindinti,  įspūdinga  moteris,  vėjo  nugairin¬ 
tais  skruostais  ir  degančiomis  akimis.  Paskui  iliuzija  išsisklaidė, 
ji  vėl  buvo  tokia  kaip  visuomet,  į  kišenes  giliai  sukištomis  ran¬ 
komis,  nuleista  galva,  tarsi  pasirengusi  atremti  kokį  nežinomą 
užpuoliką.  Nusitraukusi  beretę,  atidengė  suveltų  plaukų  kuokš¬ 
tus  ir  šviežią  randą  per  kaktą.  Atrodė  ir  išsigandusi,  ir  pakylėta. 

—  Aš  tai  padariau,  —  drąsiai  pareiškė  Žozefina.  —  Viana,  pa¬ 
dariau  tai. 

Siaubingą  akimirką  buvau  tikra,  kad  ketina  prisipažinti  nužu¬ 
džiusi  savo  vyrą.  Taip  ji  atrodė  —  laukinė  ir  miela  savo  laisve  —  virš 
dantų  prispaustomis  lūpomis,  tarsi  būtų  atsikandusi  kokio  rūgštaus 
vaisiaus.  Baimė  plūdo  iš  jos  tai  kaištomis,  tai  šaltomis  bangomis. 

—  Palikau  Polį,  —  pasakė  ji.  —  Pagaliau  tai  padariau. 

Jos  akys  buvo  aštrios  it  peilio  ašmenys.  Pirmąkart  po  mūsų 
pažinties  išvydau  Žozefiną  tokią,  kokia  ji  buvo  prieš  dešimtį 
metų,  kol  Polis  Mari  Miuska  jos  nepavertė  blankia  nerangia 

būtybe.  Kone  išprotėjusia  iš  baimės,  bet  po  beprotybe  slėpėsi 
širdį  stingdantis  sveikas  pradas. 

-  Ar  jis  jau  žino?  —  paklausiau  jos,  imdama  paltą.  Kišenės 
buvo  apsunkusios,  nors  nemaniau,  kad  nuo  papuošalų. 

Žozefina  papurtė  galvą. 

-  Jis  galvoja,  kad  išėjau  į  bakalėjos  krautuvę,  -  atsakė  ji  gaudy¬ 
dama  kvapą.  —Baigėsi  mikrobanginių  picų  atsargos.  Jis  pasiuntė 
mane  jų  nupirkti.  —  Šyptelėjo  kone  išdykusio  vaiko  šypsena.  — 
Paėmiau  kiek  pinigų  namų  išlaidoms,  —  pasakė  man.  —  Jis  laiko 
juos  po  baru  skardinėje  nuo  biskvitų.  Devynis  šimtus  frankų.  Po 
paltu  vilkėjo  raudoną  nertinį  ir  juodą  klostytą  sijoną.  Kiek  pame¬ 
nu,  ji  pirmąkart  buvo  apsirengusi  kuo  kitu,  o  ne  džinsais. 

—  Prašyčiau  šokolado  espreso,  -  paprašė  ji.  —  Ir  didelį  maišą 
migdolų.  -  Padėjo  ant  stalo  pinigus.  -  Kaip  tik  turiu  laiko,  kol 
išvažiuos  autobusas. 

—  Jūsų  autobusas?  —  Buvau  suglumusi.  -  Į  kur? 

—  Į  Aženą.  —  Ji  atrodė  atkakli,  pasirengusi  gintis.  —  Paskui 
nežinau  kur.  Gal  į  Marselį.  Kuo  toliau  nuo  jo.  —  Pažvelgė  į 
mane  įtariai  ir  su  nuostaba.  -  Tik  nepradėkite  šnekėti,  kad  to 
nedaryčiau, Viana.  Jūs  pati  mane  tam  paskatinot.  Niekad  nebū¬ 
čiau  apie  tai  pagalvojusi,  jei  man  to  neįteigtumėt. 

-  Žinau,  bet... 

Jos  žodžiai  skambėjo  kaip  kaltinimas. 

—  Sakėt,  kad  esu  laisva. 

Tai  tiesa.  Laisva  pabėgti,  laisva  paklusti  beveik  nepažįsta¬ 
mai,  pakilti  it  nuo  saito  nutrūkusiam  balionui  ir  plaukti,  kur 
pučia  vėjas.  Baimė  mano  širdy  staiga  virto  stingdančia  tikrove. 
Ar  tokia  mano  buvimo  čionai  kaina?  Išsiųsti  ją,  kad  galėčiau 
pati  pasilikti?  Kokį  pasirinkimą  iš  esmės  jai  pasiūliau? 

-  Bet  jūs  buvote  saugi.  -  Sunkiai  ištariau  gerklę  dusinančius 
žodžius,  jos  veide  mačiau  savo  motinos  veidą.  Atsižadėti  saugu¬ 
mo,  kad  kažką  sužinotum,  trumpam  išvystum  vandenyną...  o 

kas  paskui?  Vėjas  visada  grąžina  mus  į  tos  pačios  sienos  papėdę. 
Niujorko  taksi.  Tamsi  alėja.  Svilinantis  šaltis. 

-  Negalite  nuo  viso  to  paprasčiausiai  pabėgti,  -  pasakiau.  - 
Žinau,  bandžiau  tai. 

-  Na,  aš  negaliu  pasilikti  Lanskenė,  -  atkirto  ji,  mačiau,  kad 
yra  arti  ašarų.  -  Ne  su  juo.  Ne  dabar. 

-  Prisimenu,  kai  mes  šitaip  gyvenome.  Visąlaik  kelyje.  Visą¬ 
laik  nuo  ko  nors  bėgdavom. 

Ji  turi  nuosavą  Juodąjį  vyrą.  Jį  matau  jos  akyse.  Jo  balsas 
valdingas,  nepripažįstąs  prieštaravimų,  o  apgaulinga  logika  sting¬ 
do,  baugina, daro  paklusnią.  Privalai  atsikratyti  tos  baimės,  bėgti 
viltyje  ir  neviltyje,  bėgti  ir  suvokti,  jog  visąlaik  nešiesi  jį  savyje  it 
kokį  piktybinį  auglį.  Pabaigoje  mama  šitai  žinojo.  Matydavo  jį 
ties  kiekvienu  gatvės  kampu,  nuosėdose  ant  visų  puodelių  dug¬ 
nų.  Besišypsantį  iš  afišų,  stebintį  iš  už  greitai  lekiančio  automo¬ 
bilio.  Vis  arčiau  ir  arčiau  su  kiekvienu  širdies  dūžiu. 

-  Pradėk  bėgti  ir  pamatysi,  jog  amžinai  bėgi,  -  piktai  pasakiau 
jai.  -  Verčiau  likite  su  manim.  Pasilikite  ir  kovokite  su  manim. 

Žozefina  pažvelgė  į  mane. 

-  Su  jumis?  -  Jos  nuostaba  buvo  beveik  juokinga. 

-  Kodėl  ne?  Turiu  atliekamą  kambarį,  sudedamąją  lovelę...  - 
Ji  jau  purtė  galvą,  aš  vos  susilaikiau,  kad  jos  nepagriebčiau,  ne- 
priversčiau  pasilikti.  Žinojau,  jog  galiu  tą  padaryti. 

—  Tik  kol  kas,  kol  rasite  kitur,  kol  susirasite  darbą. . . 

Jos  juokas  buvo  kone  isteriškas. 

-  Darbą?  Ką  galėčiau  dirbti?  Moku  tik  valyti  -  virti  -  šluos¬ 
tyti  pelenines  -  tampyti  bokalus  —  kasinėti  daržą  ir  kiekvieną 
p-penktadienio  naktį  dulkintis  su  s-savo  vyru...  -  Dabar  ji 
kvatojosi  dar  smarkiau,  susiėmusi  už  pilvo. 

Bandžiau  paimti  ją  už  rankos. 

-  Žozefina,  aš  rimtai.  Ką  nors  susirasite.  Nereikia... 

-  Turėtumėt  jį  kada  pamatyti.  —  Ji  vis  dar  juokėsi,  kiekvienas 

žodis  buvo  it  aštri  kulka,  metaliniame  balse  skambėjo  pasibjaurėji¬ 
mas  savimi.  -  Nusipenėjusi  kiaulė.  Šeriais  apaugęs  nupenėtas  kuilys. 

Po  to  ėmė  verkti,  jos  rauda  liejosi  tokiais  pat  dardančiais  gar¬ 
sais  kaip  ir  juokas,  akys  buvo  kietai  užspaustos,  skruostai  sugniaužti 
rankomis,  tarsi  stabdytų  sprogimą  iš  vidaus.  Aš  laukiau. 

-  O  kai  baigia,  nusisuka  ir  tuomet  pasigirsta  knarkimas.  O 
rytais  bandau. . .  -  Jos  veidas  persikreipė,  lūpos  bandė  tarti  žo¬ 
džius.  -  Bandau...  iš  paklodžių  išpurtyt...  jo  smarvę  ir  visąlaik 
mąstau:  kas  su  manim  atsitiko?  Su  Žozefina  Bone,  kuri  buvo 
tokia  gabi  mokinė,  kuri  svajojo  tapti  šokėja... 

Ji  staigiai  pasisuko  į  mane  -  veidas  liepsnojo,  bet  buvo  ramus. 

-  Skamba  kvailai,  bet  galvodavau,  jog  įvyko  kažkokia  klaida, 
kad  vieną  dieną  kažkas  ateis  ir  pasakys,  kad  tai  neįvyko,  kad  tai 
buvo  kitos  moters  sapnas,  kad  to  niekada  su  manim  negalėjo 
nutikti... 

Paėmiau  jos  ranką.  Ji  buvo  šalta  ir  drebanti.  Vienas  nagas  bu¬ 
vo  nuplėštas  iki  gyvos  mėsos,  ant  delno  matėsi  kraujo  krešuliai. 

-  Juokingiausia,  kad  kai  bandau  prisiminti,  ar  jį  mylėjau, 
nieko  neišeina.  Tuščia.  Visiškai  nieko.  Visa  kita  prisimenu  - 
kaip  man  pirmąkart  sudavė,  -  o,  tą  tai  prisimenu,  -  bet  sakysi¬ 
te,  kad  net  ir  su  Poliu  Mari  galėjo  būti  bent  kas,  ką  galima  pri¬ 
siminti.  Kas  visa  pateisintų.  Tai  laiko  gaišinimas. 

Staiga  nutraukusi  kalbą,  žvilgtelėjo  į  laikrodį. 

-  Per  daug  plepu,  -  pasakė  nustebusi.  -  Neturiu  kada  gerti 
šokolado,  jei  noriu  spėt  į  autobusą. 

Pažvelgiau  į  ją  ir  tariau: 

-  Užuot  skubėjusi  į  autobusą,  išgerkite  šokolado.  -  Už  dy¬ 
ką.  Norėčiau,  kad  tai  būtų  šampanas. 

-  Man  reikia  eiti,  -  irzliai  atsakė  ji.  Keliskart  bedė  kumščiais 
į  pilvą.  Nuleista  galva  atrodė  it  pulti  pasirengęs  bulius. 

-  Ne.  -  Vėl  pažiūrėjau  į  ją.  -  Turite  pasilikti.  Stoti  į  kovą  su  juo 
vienas  prieš  vieną.  Antraip  geriau  būtumėt  jo  niekada  nepalikusi. 

Akimirką  kone  iššaukiančiai  žvelgė  man  į  akis. 

—  Negaliu.  —  Jos  balse  skambėjo  neviltis.  -  Nepajėgsiu.  Jis 
pradės  pasakoti,  viską  apvers  aukštyn  kojomis... 

—  Čia  jūs  turite  draugų,  —  švelniai  pastebėjau.  —  Ir  nors  dar 
šito  nesuvokiat,  esat  stipri. 

Tada  Zozefina  labai  iš  lėto  atsisėdo  ant  raudonos  taburetės, 
atrėmė  veidą  į  prekystalį  ir  ėmė  tyliai  verkti. 

Leidau  jai  išsiverkti.  Nesakiau,  kad  bus  viskas  gerai.  Nesi¬ 
stengiau  jos  guosti.  Kartais  geriau  palikti  visa  kaip  yra,  leisti 
sielvartui  išsilieti.  Tad  nuėjau  į  virtuvę,  neskubėdama  ėmiau 
ruošti  šokoladą  espreso.  Kol  įpyliau,  primaišiau  konjako  ir  smul¬ 
kinto  šokolado,  kol  stačiau  puodelius  ant  geltono  padėklo,  dė¬ 
jau  ant  lėkštelių  gabalėlius  į  popierių  įvynioto  cukraus,  ji  nusi¬ 
ramino.  Žinau,  tai  savos  rūšies  magija,  bet  kartais  ji  veikia. 

-  Kodėl  apsigalvojote?  —  paklausiau,  kai  išgėrėme  po  pusę 
puodelio.  —  Kai  praeitą  sykį  apie  tai  šnekėjome,  regis,  buvote 
tvirtai  įsitikinusi,  jog  nepaliksite  Polio. 

Ji  patraukė  pečiais,  vengė  susidurti  su  mano  žvilgsniu. 

—  Ar  todėl,  kad  jis  vėl  jus  primušė? 

Šįka  rt  atrodė  nustebusi.  Palietė  ranka  kaktą,  sužeista  oda, 
regis,  degė  įtūžiu. 

-  Ne. 

-  Tai  kodėl? 

Jos  akys  vėl  nukrypo  į  šalį  nuo  mano  akių.  Pirštų  galiukais 
palietė  espreso  puodelį,  tarsi  tikrindama  jo  realumą. 

—  Nieko.  Nežinau.  Nieko. 

Tai  melas,  akivaizdus  melas.  Automatiškai  skverbiuosi  į  jos  mintis, 
kurios  prieš  akimirką  buvo  tokios  atviros.  Man  reikia  žinoti,  ar  aš 
priverčiau  ją  tai  padaryti,  priverčiau,  nepaisant  gerų  ketinimų.  Bet 
dabar  jos  mintys  beformės,  miglotos.  Įžvelgiu  vien  tamsą.  Spausti 
ją  būtų  tuščias  dalykas.  Žozefinos  užsispyrimas  atsisako  būt  skubi¬ 
namas.  Kai  ateis  laikas,  ji  pasisakys  man.  Jei  panorės. 

Kai  Miuska  atėjo  jos  ieškoti,  buvo  jau  vakaras.  Iki  to  laiko 
Anukos  kambaryje  jai  paklojome  lovą.  Kol  kas  Anūką  miegos 
ant  sudedamosios  lovelės  šalia  manęs.  Ji  nesunkiai  susitaikė  su 
Zozefinos  buvimu  kaip  ir  su  daugeliu  kitų  dalykų.  Man  kiek 
spaudė  širdį  dėl  dukters,  kuri  pirmąkart  gyvenime  turi  nuosavą 
kambarį,  bet  pažadėjau,  kad  tai  neilgam. 

—  Turiu  sumanymą,  -  pasakiau  jai.  -  Galime  palėpėje  įrengti 
tau  kambarį,  pastatysime  kopėčias,  kad  galėtum  užlipti,  išpjau¬ 
sime  liuką,  apvalius  stoglangius.  Ar  tau  patiktų? 

Tai  pavojingas,  apgaulingas  sumanymas.  Bylojantis,  kad  čia 
ilgam  apsistosime. 

—  Ar  iš  ten  galėsiu  matyti  žvaigždes?  -  smalsiai  paklausė  Anūką. 

■  —  Žinoma. 

-  Gerai!  —  sušuko  Anūką  ir  pasišokėdama  nulėkė  į  viršų  pa¬ 
pasakoti  Šlepetei. 

Susėdome  prie  stalo  ankštoje  virtuvėje.  Nuo  kepyklos  laikų 
likęs  masyvus,  grubiai  suręstas  pušinis  stalas  išraižytas  peilio  įpjo¬ 
vų,  it  cementas  sukietėjusios  tešlos  gyslos  kuria  glotnaus  marmu¬ 
ro  įspūdį.  Skirtingos  lėkštės:  viena  žalia,  viena  balta,  Anukos  -  su 
gėlėm.  Stiklinės  irgi  visos  skirtingos:  viena  aukšta,  kita  žema,  o 
dar  viena  su  užrašu  Garstyčios  Amora.  Vis  dėlto,  tai  pirmas  kartas, 
kai  iš  tiesų  turime  tokius  daiktus.  Naudodavomės  viešbučio  in¬ 
dais,  plastikiniais  peiliais  ir  šakutėmis.  Netgi  Nicoje,  kur  gyveno¬ 
me  ilgiau  nei  metus,  rakandus  skolindavomės  arba  nuomodavo- 
mės  iš  parduotuvės.  Nuosavybė  mums  vis  dar  kažkas  nepaprasta, 
brangu  ir  svaigina.  Pavydžiu  stalui  jo  randų,  žymių,  kurias  išde¬ 
gino  karštos  duonos  skardos.  Pavydžiu  jam  ramaus  laiko  pojūčio, 
noriu,  kad  galėčiau  tarti:  tai  padariau  prieš  penkerius  metus.  Pa¬ 
likau  šią  žymę,  šį  apskritimą  nuo  šlapio  puodelio  su  kava,  cigarete 
išdeginau  šį  ženklą,  išraižiau  kopėtėlėmis  šiurkštų  medienos  pa¬ 
viršių.  Štai  čia,  slaptoje  vietoje  už  stalo  kojos,  Anūką  išpjovė  savo 
inicialus,  kai  buvo  šešerių  metų.  O  čia  aš  karštą  vasaros  dieną 

prieš  septynetą  metų  išdrožiau  peiliuku.  Ar  pameni?  Ar  pameni 
vasarą,  kai  išdžiuvo  upė?  Ar  pameni? 

Pavydžiu  stalui  ramaus  vietos  pojūčio.  Jis  ilgai  čionai  stovi. 
Ir  priklauso  šiai  vietai. 

Žozefma  man  padėjo  ruošti  pietus;  valgėme  salotas  iš  žalių  pu¬ 
pelių  ir  pomidorų  su  aštriu  aliejumi,  raudonomis  ir  baltomis  aly¬ 
vuogėmis,  kurias  pirkau  kioske  per  ketvirtadieninį  turgų,  riešutų 
duona,  šviežiu  baziliku  iš  Narsiso  šiltnamio  ir  ožkos  sūriu,  užsiger- 
damos  raudonu  Bordo  vynu.  Valgydamos  šnekučiavome,  tačiau  ne 
apie  Polį  Mari  Miuska.  Pasakojau  jai  apie  mudvi  su  Anūką,  apie 
mūsų  matytas  vietas,  apie  šokoladinę  Nicoje,  apie  laiką  Niujorke, 
kai  ką  tik  gimė  Anūką,  ir  apie  ankstesnius  laikus  Paryžiuje,  Neapo¬ 
lyje,  apie  visas  vietas,  kuriose  buvome  apsistojusios,  mudviejų  su 
mama  paverstas  laikinaisiais  namais  per  ilgą  skrydį  po  pasaulį.  Šį 
vakarą  trokštu  prisiminti  tik  šviesius  dalykus  -  juokingus  ir  gerus. 
Jau  ir  taip  per  daug  liūdnų  minčių.  Kad  išsklaidyčiau  blogas  įta¬ 
kas,  ant  stalo  pastačiau  baltą  žvakę,  jos  nostalgiškas  kvapas  dvelkia 
paguoda.  Pasakoju  Žozefinai  apie  Urko  kanalą,  Panteoną,  Meni¬ 
ninkų  aikštę,  žavią  Unter  den  Linden  alėją,  Džersio  perkėlą,  Vie¬ 
nos  pyragaičius,  kuriuos,  suvyniotus  karštame  popieriuje,  valgo  tiesiai 
gatvėje,  Chuan  les  Pins  pajūrio  bulvarą,  gatvės  šokius  San  Pedre. 
Mačiau,  kaip  jos  veide  atslūgsta  sąstingio  išraiška.  Prisiminiau,  kaip 
mama  vienam  ūkininkui  kaime  netoli  Rivoli  pardavė  asiliuką  ir 
kaip  šis  mus  vėl  ir  vėl  susirasdavo,  sekė  kone  iki  Milano.  Papasako¬ 
jau  nuotykį  su  gėlių  pardavėjais  Lisabonoje,  kaip  išvykom  iš  ten 
gėlininko  furgone-šaldytuve,  o  po  ketųrių  valandų  išlipome  iš  jo 
pusiau  sušalusios  prie  baltų  Porto  dokų.  Ji  pradėjo  šypsotis,  paskui 
ėmė  juoktis.  Buvo  laikas,  kai  mudvi  su  mama  turėjome  pinigų,  kai 
Europa  švytėjo  saule  ir  pažadais.  Šį  vakarą  prisiminiau  juos;  džen¬ 
telmeną  arabą  baltame  limuzine,  kuris  tądien  San  Reme  dainavo 
motinai  serenadas,  ir  kaip  mudvi  juokėmės,  kokia  laiminga  ji  buvo, 
kaip  ilgai  po  to  gyvenome  iš  pinigų,  kuriuos  jis  mums  davė. 

-  Jūs  tiek  daug  matėte.  -  Jos  balse  skambėjo  pavydas  ir  pa¬ 
garbi  baimė.  -  O  jūs  dar  tokia  jauna. 

-  Man  beveik  tiek  pat  metų,  kiek  jums. 

Ji  papurtė  galvą. 

-  Man  tūkstantis  metų.  -  Jos  šypsena  buvo  maloni  ir  kartu  ilge¬ 
singa.  -  Norėčiau  būti  nuotykių  ieškotoja,  -  pasakė  ji.  -  Eiti  paskui 
saulę  su  nedideliu  lagaminu,  visai  nesirūpinant,  kur  būsiu  rytoj. 

-  Patikėkite,  -  švelniai  pasakiau  jai,  -  žmogus  pavargsta.  Po 
kiek  laiko  visur  atrodo  tas  pat. 

Ji,  regis,  abejojo. 

-  Patikėkite  man,  -  pakartojau.  —  Sakau  tiesą. 

Bet  tai  ne  visai  tiesa.  Visos  vietos  savotiškos,  grįžimas  j  miestą, 
kuriame  kadaise  gyvenai,  kaip  grįžimas  namo  pas  seną  draugą. 
Tačiau  žmonės  ima  atrodyti  tokie  patys;  tie  patys  veidai,  tos  pa¬ 
čios  veidų  išraiškos  kartojasi  miestuose,  kuriuos  skiria  tūkstančiai 
mylių.  Lėkšti,  priešiški  pareigūnų  žvilgsniai.  Smalsios  kaimiečių 
akys.  Nuobodžiaujantys  turistų  veidai,  kuriuose  nėra  nuostabos. 
Tie  patys  meilužiai,  motinos,  elgetos,  luošiai,  prekeiviai,  valka¬ 
tos,  vaikai,  policininkai,  taksi  vairuotojai,  suteneriai.  Po  kiek  laiko 
kyla  kažkokia  paranoja,  tarsi  šie  žmonės  slapčiomis  seka  paskui 
tave  iš  vieno  miesto  į  kitą,  keisdami  drabužius  ir  veidus,  bet  iš 
esmės  nesikeičia,  užsiima  savo  nuobodžiais  reikalais  ir  viena  aki¬ 
mi  žvairuoja  į  mus,  įsibrovėlius.  Iš  pradžių  jautiesi  kažkoks  viršes¬ 
nis  už  juos.  Tarsi  priklausytumei  ypatingai  keliautojų  rasei.  Nes 
matei,  patyrei  tiek  daug,  žymiai  daugiau  už  juos.  Jie  tenkinasi 
uždaru  liūdno  gyvenimo,  miego-darbo-miego  ratu,  prižiūrėda¬ 
mi  savo  tvarkingus  sodelius,  vienodus  namus  priemiesčiuose,  puo¬ 
selėdami  menkas  svajones,  už  tai  juos  niekini.  Bet  paskui  kyla 
pavydas.  Pradžioje  tai  beveik  juokinga:  staiga  pajunti  aštrų  dūrį, 
kuris  kone  tuoj  pat  dingsta.  Prie  kūdikio  krėsle  ant  ratų  palinkusi 
moteris,  abiejų  veidai  nušviesti  kažko  kito,  ne  saulės.  Po  to  ant¬ 
ras,  trečias  kartas:  du  apsikabinę  jaunuoliai  pajūrio  bulvare,  būre- 

lis  merginų  tarnautojų  kikena  gerdamos  kavą  su  raguoliais  per  pie¬ 
tų  pertrauką. . .  Netrukus  tai  virsta  beveik  nuolatiniu  skausmu.  Ne, 
vietos  nepraranda  savo  tapatybės,  kad  ir  kaip  toli  nukeliautum.  Po 
kiek  laiko  prasideda  širdies  erozija.  Kanais  rytais  viešbučio  veidro¬ 
dyje  išvysti  savo  išskydusį  veidą,  kurį  tarsi  suteršė  daugybė  atsitik¬ 
tinių  žvilgsnių.  Dešimtą  valandą  bus  keičiama  patalynė,  siurbia¬ 
mas  kilimas.  Mums  išvykstant,  kinta  pavardės  viešbučių  žurnaluo¬ 
se.  Išvykstame  be  pėdsakų.  It  vaiduokliai  nemetame  šešėlio. 

Įsakmus  beldimas  į  duris  pažadino  mane  iš  minčių.  Žozefi- 
na  kilstelėjo  nuo  kėdės,  jos  akyse  buvo  išgąstis,  abu  kumščiai 
prispausti  prie  šonų.  To  būtent  ir  laukėme  —  valgymas,  pokal¬ 
bis  buvo  vien  apsimetimas,  kad  visa  yra  normalu.  Aš  atsistojau. 

—  Viskas  gerai,  —  pasakiau  jai.  -  Aš  jo  neįleisiu. 

Jos  akys  buvo  apimtos  baimės. 

—  Aš  su  juo  nekalbėsiu,  —  tyliai  sušnabždėjo  ji.  —  Negaliu. 

—  Bet  gal  reikėtų,  -  atsakiau  aš.  —  Nesvarbu.  Juk  jis  negali 
pereiti  per  sienas. 

Ji  nepatikliai  šyptelėjo  ir  pasakė: 

—  Nenoriu  girdėti  netgi  jo  balso.  Nežinote,  koksai  jis.  Sakys... 

Ėmiau  artintis  link  neapšviesto  ploto,  kur  krautuvė. 

—  Tiksliai  žinau,  koksai  jis,  —  tvirtai  atsakiau.  -  Kad  ir  ką 
manytumėt,  jis  ne  vienintelis.  Kelionių  privalumas  -  tai,  jog  po 
tam  tikro  laiko  imi  suvokti,  kad  kur  benukeliautum,  dauguma 
žmonių  tarpusavy  ne  tiek  daug  skiriasi. 

—  Nekenčiu  scenų,  —  santūriai  sumurmėjo  Zozefina,  kai  įjun¬ 
giau  šviesas  krautuvėje.  —  Ir  nekenčiu  riksmo. 

—  Greit  viskas  baigsis,  —  pasakiau  aš,  vėl  pasigirdus  daužy¬ 
mui  į  duris.  —  Anūką,  ar  gali  paruošti  šokolado? 

Ant  durų  kabo  grandinė.  Užkabinau  ją,  kai  atvykome,  —  bu¬ 
vom  įpratusios  prie  saugumo  priemonių  didmiesčiuose,  nors 
čia  jų  iki  šiol  nereikėjo.  Iš  parduotuvėlės  sklindančiame  šviesos 
ruože  pasirodė  įtūžio  iškreiptas  Miuska  veidas. 

—  Ar  čia  mano  žmona?  -  Nuo  alaus  jo  balsas  kimus,  iš  bur¬ 
nos  sklinda  dvokas. 

-  Taip.  -  Nėra  ko  gudrauti.  Geriau  iškart  pasakyti,  parody¬ 
ti,  kur  atsidūrė.  —  Bijau,  pone  Miuska,  kad  ji  jus  paliko.  Pasiū¬ 
liau  jai  pernakvoti  čia  kelias  naktis,  kol  susitvarkys  reikalai.  Ma¬ 
nau,  taip  bus  geriausia.  —  Stengiuosi,  kad  balsas  būtų  neutra¬ 
lus,  mandagus.  Pažįstu  tokius  tipus.  Mudvi  su  motina 
susidūrėme  su  jais  tūkstančius  sykių,  tūkstančiuose  vietų.  Jis 
apstulbęs  į  mane  spokso.  Paskui  nugali  niekšiškas  protas,  akys 
susiaurėja,  rankomis  rodo,  kad  nedarys  nieko  bloga,  kad  yra 
išmuštas  iš  vėžių,  pasirengęs  pramogai.  Akimirką  pasirodo  kone 
žavus.  Paskui  žengia  žingsnį  arčiau  durų.  Galiu  užuosti  jo  šlykštų 
alsavimą,  atsiduodantį  alaus,  dūmų  ir  įsiūčio  raugu. 

-  Ponia  Rošė.  -  Dabar  jo  balsas  švelnus,  kone  maldaujantis. 
—  Noriu,  kad  pasakytumėt  tai  mano  storai  karvei,  kad  tučtuo¬ 
jau  neštų  iš  čia  savo  užpakalį,  arba  įeisiu  ir  ją  pasiimsiu.  O  jei 
jūs,  pasiutusi  kale,  man  trukdysit...  -  Ima  trankyti  duris. 

—  Nuimkit  grandinę.  —  Jis  šypsosi,  gerinasi,  jo  įtūžis  veržiasi 
chemija  atsiduodančiu  dvoku.  -  Sakau,  nuimkit  tą  prakeiktą 
grandinę,  kol  jos  neišspyriau!  —  Iš  pykčio  jo  balsas  darosi  spie¬ 
giantis  it  moters.  Jis  žviegia  kaip  pasiutusi  kiaulė. 

Aš  neskubėdama  aiškinu  jam  padėtį.  Pamatęs,  jog  viltys  žlunga, 
Miuska  ima  keiktis  ir  šaukti.  Keliskart  spiria  į  duris,  išmuša  vyrius. 

—  Jei  įsilaušit  į  mano  namus,  pone  Miuska,  —  ramiai  pasakau 
jam,  -  tuomet  elgsiuos  su  jumis  kaip  su  pavojingu  įsibrovėliu. 
Virtuvėj  stalčiuje  laikau  kontratakinio  skysčio  dėžutę,  kurią  ne- 
šiodavausi  Paryžiuje.  Vieną  ar  du  kartus  juo  pasinaudojau.  Jis 
stipriai  veikia. 

Grasinimas  jį  nuramina.  Įtariu,  jog  yra  įsitikinęs,  kad  jis  vie¬ 
nas  turi  teisę  grasinti. 

-  Jūs  nesuprantat,  -  aimanuoja  Miuska.  -  Ji  mano  žmona. 
Ji  man  rūpi.  Nežinau,  ką  ji  jums  pasakojo,  bet... 

-  Nesvarbu,  ką  ji  man  pasakojo,  pone.  Tai  jos  sprendimas. 
Jumis  dėta,  neišstatyčiau  savęs  pajuokai,  verčiau  eikit  namo. 

—  Prakeikimas!  —  Jo  burna  taip  arti  durų,  jog  aptaško  mane 
karštomis  dvokiančiomis  seilėmis.  —  Tai  tu  kalta,  kale.  Tu  už- 
knisai  jai  smegenis  emancipacijos  nesąmonėmis. 

Įniršęs,  falcetu-  mėgdžioja  Žozefiną: 

—  Tik  visąlaik,  Viana  sako  tų,  Viana  sako  anų.  Leiskit  man  tik 
minutėlę  su  ja  pakalbėti,  tuomet  pamatysime,  ką  ji  pati  pasakys. 

—  Nemanau,  kad  tai... 

—  Gerai.  —  Man  iš  užnugaros  tyliai  prisiartina  Žozefiną,  abiem 
rankom  laiko  puodelį  šokolado,  tarsi  norėdama  jas  sušildyti.  — 
Turiu  su  juo  pasikalbėti,  kitaip  jis  niekada  neišeis. 

Pažvelgiu  j  ją.  Dabar  ji  ramesnė,  akys  šviesios.  Aš  linkteliu. 

Žengiu  žingsnį  į  šalį,  Žozefiną  prieina  prie  durų.  Miuska  pra¬ 
deda  kalbą,  bet  ji  stebėtinai  aštriai  ir  kartu  ramiai  jį  nutraukia. 

—  Poli,  tik  paklausyk  manęs.  —  Jos  balsas  nukerta  jo  riksmą 
ties  puse  sakinio.  —  Eik  šalin.  Nieko  daugiau  tau  negaliu  pasa¬ 
kyti.  Aišku? 

Ji  virpa,  bet  balsas  ramus  ir  vienodas.  Staiga  imu  ja  didžiuo¬ 
tis,  palaikydama  spūsteliu  jai  ranką.  Miuska  kiek  patyli.  Paskui 
jo  balse  vėl  suskamba  pataikaujantis  tonas,  nors  girdžiu  už  jo 
slypintį  įtūžį,  tarsi  ūžiančius  trikdžius  tolimame  radijo  signale. 

—  Žoze,  —  švelniai  prataria  jis,  tai  kvaila.  Tik  išeik,  pakalbė¬ 
sim  kaip  reikalas.  Tu  man  žmona,  Žoze.  Ar  dėl  to  neverta  pa¬ 
bandyt  bent  kartelį? 

Ji  purto  galvą. 

—  Per  vėlu,  Poli.  —  Jos  tonas  byloja,  jog  viskas  baigta.  —  Atsi¬ 
prašau. 

Paskui  labai  tyliai,  bet  labai  tvirtai  užtrenkė  duris,  ir  nors  jis 
dar  kelias  minutes  jas  daužė,  pakaitomis  tai  keikdamasis,  tai  mei- 
lindamasis,  tai  grasindamas,  net  apsiverkdamas  iš  susijaudinimo, 
kai  patikėdavo  savo  paties  veidmainyste,  mes  neatsiliepėme. 

Vidurnaktį  išgirdau,  kaip  jis  lauke  rėkauja,  kaip  į  langą  dus¬ 
liai  atsitrenkia  žemės  grumstas,  palikdamas  dumblo  ruožą  ant 
švaraus  stiklo.  Atsikėliau  pasižiūrėti,  kas  vyksta,  apačioje,  aikš¬ 
tėje,  išvydau  Miuska:  lyg  pikta  dvasia  susigūžusį,  taip  giliai  į 
kišenes  sukištomis  rankomis,  kad  matėsi  virš  kelnių  diržo  išsi- 
vertęs  pilvas.  Atrodė  girtas. 

—  Negali  čia  amžinai  pasilikti!  -  Mačiau,  kaip  už  jo  viename 
lange  pasirodė  šviesa.  -  Kada  nors  turėsi  išeiti!  O  tuomet,  kalės! 
O  tuomet!  -  Automatiškai  mostelėjau  į  jo  pikta  linkinčią  nuga¬ 
rą  paskubomis  sukryžiuotais  pirštais. 

Atsitrauk.  Šalin  iš  čia,  piktoji  dvasia. 

Tai  dar  vienas  iš  motinos  įskiepytų  refleksų.  Tačiau  nuosta¬ 
bu,  kad  dabar  jaučiuosi  žymiai  saugesnė.  Atsigulu  rami,  iki  kol 
pabundu,  praeina  daug  laiko,  klausausi,  kaip  tyliai  alsuoja  ma¬ 
no  dukrelė,  stebiu  kaip  pro  lapus  mirga,  kaitaliojasi  mėnesiena. 
Regis,  vėl  bandžiau  regėti,  ieškojau  judančiuose  pavidaluose  žen¬ 
klo,  raminančio  žodžio...  Naktį  tokiais  dalykais  lengviau  tikėti, 
kai  lauke  budi  Juodasis  vyras,  kai  ant  bažnyčios  bokšto  kri—kri 
girgžda  vėtrungė.  Bet  nieko  neišvydau,  nieko  nepajutau,  ga¬ 
liausiai  vėl  užmigusi,  susapnavau  Reino,  stovintį  ligoninėje  se¬ 
nio  lovos  kojūgalyje,  vienoje  rankoje  laikantį  kryžių,  o  kitoje  - 
degtukų  dėžutę. 

Kovo  9 

Sekmadienis 


Šįryt  Armanda  atėjo  anksti  —  paskalų  ir  šokolado.  Su  nauja,  rau¬ 
donu  kaspinu  puošta  šviesių  šiaudų  skrybėle  atrodė  žvalesnė  ir 
gyvybingesnė  nei  vakar.  Lazda,  kurią  dabar  nešiojasi,  tai  maivy¬ 
mosi  ženklas:  perrišta  ryškiai  raudonu  kaspinu  ji  atrodo  kaip 
iššūkio  vėliava.  Užsisakė  Vienos  šokolado,  gabalą  mano  sluoks¬ 
niuoto  juodai  balto  pyrago  ir  patogiai  įsitaisė  ant  taburetės.  Žo- 
zefina,  kuri  man  kelias  dienas  padeda  krautuvėje,  kol  nuspręs, 
ką  daryti  toliau,  kiek  išsigandusi  stebėjo  mus  iš  virtuvės. 

—  Girdėjau,  praėjusią  naktį  buvo  triukšmas,  -  kaip  visada 
stačiokiškai  pasakė  Armanda.  Šį  stačiokiškumą  atperka  juodose 
akyse  šviečiantis  gerumas.  -  Tas  storžievis  Miuska,  girdėjau,  čia 
rėkavo  ir  išsidirbinėjo. 

Paaiškinau  kuo  santūriau  ir  ramiau.  Armanda  klausėsi  ir 
vertino. 

—  Stebiuosi,  kodėl  ji  nepaliko  jo  prieš  daugelį  metų,  —  pa¬ 
reiškė  ji,  man  baigus  pasakoti.  —  Toks  pat  buvo  ir  jo  tėvas.  Davė 
per  didelę  valią  liežuviui  ir  rankoms.  -  Linksmai  linktelėjo  Žo- 
zefinai,  kuri  laikydama  karšto  pieno  puodynę  vienoje  rankoje, 
stovėjo  tarpduryje.  —  Visąlaik  žinojau,  kad  vieną  dieną  ateisi  į 
protą,  mergele.  Tik  nesileisk,  kad  dabar  tave  kas  nors  nuo  to 
atkalbėtų. 

Zozefina  šyptelėjo  ir  atsakė: 

-  Nesirūpinkit,  šito  nebus. 

Šįryt  „Dangiškuosiuose  migdoluose“  apsilankė  daugiau  klien¬ 
tų  nei  kokį  kitą  sekmadienį  nuo  to  laiko,  kai  mudvi  su  Anūką 

čia  atsikraustėme.  Nuolatiniai  lankytojai  -  Gijomas,  Narsisas, 
Arno  ir  keletas  kitų  -  kalbėjo  nedaug,  maloniai  linktelėję  Žoze- 
finai,  elgėsi  taip  kaip  visada. 

Gijomas  pasirodė  per  priešpiečius,  kartu  su  Anūką.  Per  pas¬ 
kutiniųjų  dienų  jaudulį  porą  kartų  su  juo  šnekėjausi,  bet  kai 
įžengė,  buvau  apstulbinta  staigios  permainos.  Dingo  mažo  su¬ 
sigūžusio  žmogaus  išvaizda.  Jo  žingsnis  dabar  tapo  smagus,  ant 
kaklo  buvo  apsirišęs  ryškiai  raudoną  šaliką,  teikiantį  jam  kone 
pritrenkiančią  povyzą.  Akies  kampučiu  pamačiau  prie  jo  kojų 
neryškų  tamsų  pavidalą.  Šlepetė.  Anūką  įlėkė  paskui  Gijomą, 
nerūpestingai  mojuodama  kuprine,  nėrė  po  prekystaliu  mane 
pabučiuoti. 

-  Mamyte!  -  sutrimitavo  man  į  ausį.  —  Gijomas  rado  šunį! 

Atsisukau  pažiūrėti,  mano  rankos  dar  buvo  pilnos  Anukos. 

Gijomas  nukaitusiu  veidu  stovėjo  prie  durų.  Prie  jo  kojų  mei¬ 
liai  glaustėsi  mažytis  šuniukas,  rudai  baltas  mišrūnas. 

—  Ša,  Anūką.  Tai  ne  mano  šuo.  —  Gijomo  veide  pasitenkini¬ 
mas  buvo  sumišęs  su  sutrikimu.  —  Jis  buvo  Vagišių  kvartale. 
Manau,  kad  kažkas  norėjo  jo  atsikratyti. 

Anūką  šėrė  šuniuką  cukraus  gabalėliais. 

—  Jį  rado  Rudis,  —  pračiulbo  ji.  —  Išgirdo  jį  inkščiant  prie 
upės.  Taip  jis  man  sakė. 

-  O?  Matei  Rudį? 

Anūką  išsiblaškiusi  linktelėjo  ir  ėmė  kutenti  šuniuką,  šis  ap¬ 
sivertė,  pradėjo  urgzti  iš  laimės. 

—  Jis  toksai  mielas,  —  pasakė  Anūką.  —  Ar  pasiliksite  jį? 

Gijomas  liūdnai  šyptelėjo.. 

—  Nemanau,  brangute.  Žinai,  po  Šarlio... 

-  Bet  jį  pametė,  jis  daugiau  nieko  neturi  ... 

—  Esu  tikras,  kad  daugybė  žmonių  norėtų  suteikti  tinkamą 
pastogę  tokiam  puikiam  šuniukui  kaip  šis.  —  Gijomas  pasilen- 

kė,  švelniai  timptelėjo  šuniuką  už  ausų.  -  Jis  draugiškas  vaiki¬ 
nukas,  pilnas  gyvybės. 

Anūką  buvo  atkakli: 

—  Kaip  jį  pavadinsite? 

Gijomas  papurtė  galvą. 

—  Nemanau,  kad  tam  užteks  laiko,  drauguže. 

Anūką  mestelėjo  man  vieną  savo  keistų  žvilgsnių.  Papurčiau 
galvą,  ją  tylomis  įspėdama. 

-  Maniau,  gal  galėtumėt  įdėti  į  vitriną  kortelę,  -  pasakė  Gi¬ 
jomas,  sėsdamasis  prie  prekystalio.  -  Na,  žinote,  ar  jo  niekas 
neieško. 

Įpyliau  jam  į  puodelį  mokos,  pastačiau  priešais  jį,  šalia  pa¬ 
dėjau  porą  florentinų. 

-  Žinoma,  -  nusišypsojau  jam  pritardama. 

Kai  vėliau  atsisukau,  šuniukas  sėdėjo  Gijomui  ant  kelių  ir 
ėdė  florentinus.  Anūką  žvilgtelėjo  į  mane,  primerkė  akį. 

Narsisas  atnešė  pintinę  cikorijų  iš  savo  šiltadaržio.  Pamatęs 
Žozefiną,  įteikė  jai  puokštelę  skaisčiai  raudonų  anemonių,  ku¬ 
rias  ištraukė  iš  palto  kišenės,  sumurmėjo,  kad  jos  kiek  prašvie- 
sins  aplinką. 

Žozefiną  nuraudo,  tačiau  atrodė  patenkinta,  bandė  jam  pa¬ 
dėkoti.  Sutrikęs  Narsisas  pašoko,  ją  šiurkščiai  atstūmė. 

Po  užjaučiančių  atėjo  smalsūs.  Per  pamokslą  buvo  užsimin¬ 
ta,  kad  Žozefiną  Miuska  persikraustė  į  „Dangiškuosius  migdo¬ 
lus“,  tad  visą  rytą  nesiliovė  plūsti  lankytojai.  Žolina  Dru  ir  Kara 
Klermon,  pasipuošusios  pavasariniais  kostiumėliais,  apsirišusios 
galvas  šilko  skarelėmis,  atėjo  kviesti  į  labdaros  arbatėlę  Verbų 
sekmadienį. 

Jas  išvydusi,  Armanda  iš  nuostabos  sukikeno  ir  sušuko: 

—  Vaje,  vaje,  tikras  sekmadieninis  madų  paradas! 

Kara  atrodė  suirzusi. 

—  Mama,  jums  tikrai  nederėtų  čia  būti,  —  pasakė  ji  priekaiš¬ 
taudama.  —  Juk  žinote,  ką  pasakė  daktaras,  ar  ne? 

—  Iš  tikrųjų!  —  atšovė  Armanda.  —  Kas  čia  bloga?  Ar  tau  atro¬ 
do,  kad  nepakankamai  greit  mirštu?  Ar  atsiuntei  tą  kaukolę  ant 
pagaikščio,  kad  man  sugadintum  rytą? 

Karos  nupudruoti  skruostai  paraudo. 

—  Tikrai,  mama,  jums  nederėtų  šitaip  šnekėti... 

—  Užsičiaupsiu,  kai  užsiimsi  savo  reikalais!  —  griežtai  atkirto 
Armanda,  —  Karai  išskubant  lauk,  nuo  aukštų  kulniukų  vos  ne¬ 
suskilo  grindų  plytelės. 

Paskui  Deniza  Arno  atėjo  paklausti,  ar  mums  nereikėtų  dau¬ 
giau  duonos. 

-  Na,  jei  kas...-  pasakė  ji  iš  smalsumo  spindinčiomis  aki¬ 
mis.  —  Žinau,  kad  dabar  turite  viešnią.  Na,  ir  visa  kita.  —  Patiki¬ 
nau  ją,  kad  jei  pritruksime  duonos,  žinosime,  į  ką  kreiptis. 

Po  to  pasirodė  Šarlotė  Eduar,  Lidija  Peren,  Žoržas  Diumu- 
lenas:  vienas  jų  norėjo  iš  anksto  nupirkti  dovaną  gimimo  die¬ 
nai,  kitas  —  smulkiau  sužinoti  apie  šokolado  festivalį  —  kokia 
originali  mintis,  ponia;  dar  kitas  lauke  prie  šventojo  Jeronimo 
pametė  piniginę  ir  norėjo  pasiteirauti,  gal  ją  kartais  mačiau.  Už 
prekystalio  pastačiau  Žozefiną,  -  kad  neapsilietų  šokoladu,  ji 
ryšėjo  vieną  mano  švarių  geltonų  prijuosčių  ir  stebėtinai  gerai 
tvarkėsi.  Šiandien  ji  ypač  rūpinasi  savo  išvaizda.  Raudonas  megz¬ 
tinis  ir  juodas  sijonas  atrodo  tvarkingai  ir  dalykiškai,  tamsūs 
plaukai  kruopščiai  surišti  kaspinu.  Profesionali  šypsena,  galva 
aukštai  iškelta,  ir  nors  nerimastingai  laukiančios  akys  kartais  nu¬ 
krypsta  į  atviras  duris,  jos  povyzoje  mažai  kas  byloja,  jog  ši  rrio- 
teris  baiminasi  dėl  savęs  ar  dėl  savo  reputacijos. 

—  Begėdė,  tikra  begėdė,  štai  kokia  ji,  —  sušnypštė  Žolina  Dru 
Karai  Klermon,  kai  abi  skubėjo  pro  duris.  —  Visiška  begėdė.  Kai 
pagalvoju,  ką  tas  vargšas  žmogus  turėjo  iškęsti  su... 

Žozefina  buvo  nusisukusi,  bet  pamačiau,  kaip  sustangrėjo 
jos  nugara.  Pokalbis  buvo  laikinai  aprimęs,  tad  Žolinos  žodžius 
buvo  galima  gerai  girdėti.  Nors,  kad  juos  užgožtų,  Gijomas  ap¬ 
simetė  ištiktas  kosulio,  žinau,  jog  ji  išgirdo. 

Stojo  trumpa  nerimastinga  tyla. 

Paskui  prabilo  Armanda. 

—  Na,  mergužėle,  dabar  žinai,  ką  padarei,  jei  tos  dvi  neprita¬ 
ria,  —  gyvai  pasakė  ji.  —  Būk  pasveikinta,  pasukusi  blogais  keliais! 

Žozefina  metė  j  ją  vieną  savo  aštrių  įtarių  žvilgsnių,  po  to, 
tarsi  nurimusi,  kad  pokštas  skirtas  ne  jai,  pradėjo  juoktis.  Juo¬ 
kas  skambėjo  nuoširdžiai,  nerūpestingai;  nustebusi,  ji  kilstelėjo 
ranką  prie  lūpų,  lyg  norėdama  patikrinti,  ar  tai  iš  tikrųjų  jos 
juokas.  Dėl  to  ėmė  dar  garsiau  juoktis,  o  drauge  su  ja  ir  kiti. 
Mes  vis  dar  juokėmės,  kai  suskambo  durų  varpelis  —  į  parduo¬ 
tuvę  tyliai  įžengė  Pranciškus  Reino. 

—  Ponas  klebonas.  —  Mačiau,  kaip  dar  prieš  man  jį  paste¬ 
bint,  persimainė  jos  veidas,  tapo  priešiškas,  kvailas,  o  rankos 
grįžo  į  įprastą  vietą  po  krūtine. 

Reino  oriai  nusilenkė. 

—  Ponia  Miuska.  -  Jis  ypač  pabrėžė  pirmąjį  žodį.  —  Apgailes¬ 
tauju,  jog  šįryt  jūsų  nemačiau  bažnyčioje. 

Žozefina  sumurmėjo  kažką  nemalonaus  ir  negirdimo.  Reino 
žengė  žingsnį  link  prekystalio,  ji  kiek  pasisuko  lyg  ketindama 
bėgti  į  virtuvę,  bet  apsigalvojo  ir  atsistojo  priešais  jį. 

—  Taip  ir  reikia,  mergele,  —  pritardama  pasakė  Armanda.  — 
Nesileisk  jo  mulkinama.  —  Atsigręžusi  veidu  į  jį,  rūsčiai  pamo¬ 
javo  pyrago  gabalu.  —  Palik  tą  merginą  ramybėje,  Frensi.  Jei  jau 
taip,  turėtumei  ją  palaiminti. 

Reino  į  ją  nekreipė  dėmesio. 

—  Paklausykite  manęs,  dukra,  —  tarė  jis  rimtai.  -  Mudviem 
reikia  pasišnekėti.  —  Jo  akys  su  pasibjaurėjimu  nukrypo  į  sėk¬ 
mės  maišelį  ant  durų.  —  Tik  ne  čia. 

Žozefina  papurtė  galvą. 

—  Apgailestauju,  bet  turiu  darbo.  Ir  nenoriu  klausytis  jūsų 
kalbų. 

Reino  atkakliai  suspaudė  lūpas. 

—  Jums  dar  niekada  nebuvo  taip  reikalinga  Bažnyčia,  kaip 
dabar.  -  Šaltas,  paskubomis  j  mane  mestas  žvilgsnis.  —  Prarado¬ 
te  stiprybę.  Leidotės  kitų  vedama  klaidingu  keliu.  Šventa  san¬ 
tuokos  priesaika... 

Armanda  ir  vėl  jį  pertraukė  pašaipiai  sukranksėdama. 

—  Šventa  santuokos  priesaika?  Iš  kur  šitai  ištraukėt?  Manau, 
jog  jūs  visų  mažiausiai... 

-  Prašyčiau,  ponia  Vuazen,  -  jo  lėkštame  balse  pagaliau  at¬ 
sirado  išraiškinga  gaida,  bet  žvilgsnis  buvo  atšiaurus.  -  Būčiau 
labai  dėkingas,  jei  jūs... 

-  Kalbėk,  kaip  buvai  mokytas,  —  atkirto  Armanda.  -  Tavo 
motina  niekada  tavęs  nemokė  vynioti  j  vatą,  ar  ne  taip?  —  Ir 
sukikeno.  -  Apsimetame  esą  geresni  už  kitus,  ar  ne?  Ar  visa 
pamiršta,  ką  iškrėtėme  toje  fantastiškoje  mokykloje? 

Reino  nustėro.  Jutau  iš  jo  dvelkiančią  įtampą.  Per  paskuti¬ 
nes  savaites  jis  akivaizdžiai  numetė  svorio.  Tamsiose  smilkinių 
įdubose  oda  buvo  ištempta  lyg  ant  būgnų,  aiškiai  matėsi,  kaip 
po  sumenkusiu  audiniu  juda  smakras.  Glotni  plaukų  įstrižainė 
kaktoje  teikė  išvaizdai  apgaulingo  nuoširdumo,  visa  kita  bylojo 
pasiryžimą  veikti. 

-  Zozefina.  -  Balsas  buvo  švelnus,  bet  jame  skambėjo  prie¬ 
varta,  kreipimasis  tik  į  ją  vieną,  tarsi  mūsų  čionai  nebūtų.  — 
Žinau,  norite,  kad  jums  padėčiau.  Šnekėjausi  su  Poliu  Mari.  Jis 
sakė,  jog  išgyvenote  didžiulę  įtampą.  Sakė... 

Žozefina  papurtė  galvą. 

-  Tėve.  -  Jos  veidas  nebebuvo  sumišęs,  švytėjo  giedra.  - 
Žinau,  kad  norite  gero.  Bet  aš  pakeičiau  savo  nuostatą. 

-  Bet  santuokos  sakramentas...  -  Dabar  jis  atrodė  susijau¬ 
dinęs,  kančios  iškreiptu  veidu  atsirėmė  į  prekystalį,  tarsi  ranko¬ 
mis  ieškotų  palaikymo.  Dar  sykį  vogčia  žvilgtelėjo  į  ryškų  mai¬ 
šelį  ant  durų.  -  Žinau,  susipainiojot.  Kiti  paveikė  jus. 

Ir  reikšmingai  pridūrė: 

-  Jei  tik  mudu  galėtume  privačiai  pasišnekėti... 

—  Ne.  —  Jos  balsas  buvo  tvirtas.  -  Aš  lieku  čia,  su  Viana. 

-  Ar  ilgam?  -  Jo  balse  skambėjo  išgąstis  ir  kartu  bandymas 
netikėti.  -  Gal  ponia  Rošė  jūsų  draugė,  Žozefma,  bet  ji  versli¬ 
ninkė,  jai  reikia  prižiūrėti  parduotuvėlę,  rūpintis  vaiku.  Kiek 
laiko  pakęs  svetimą  savo  namuose?  —  Šįkart  šūvis  buvo  taikles¬ 
nis.  Pamačiau,  jog  Žozefma  dvejoja,  akyse  vėl  pasirodė  netikru¬ 
mas.  Per  dažnai  jį  mačiau  savo  motinos  veide,  tad  negalėjau 
suklysti,  tai  buvo  nepasitikėjimo  ir  baimės  žvilgsnis. 

Mums  nieko  kito  nereikia,  išskyrus  mudu.  Visada  prisiminsiu 
šį  nuožmų  šnabždesį  bevardžio  viešbučio  troškioje  tamsoje.  Kam, 
po  velnių,  mums  dar  kas  nors  reikalingas ?  Iššaukiantys  žodžiai,  o 
jei  ir  buvo  ašarų,  tai  jas  slėpė  tamsa.  Bet  jutau,  kaip  laikydama 
mane  po  apklotais,  ji  vos  pastebimai  virpa,  lyg  moteris  per  pa¬ 
slėptą  gimdymo  karštinę.  Galbūt  todėl  bėgo  nuo  jų,  nuo  malo¬ 
nių  vyrų  ir  moterų,  norinčių  susidraugauti,  ją  pamilti  bei  su¬ 
prasti.  Mes  buvome  užkrečiamos,  mus  krėtė  nepasitikėjimo  karš¬ 
tinė,  o  išdidumas,  kurį  su  savimi  nešiojomės,  buvo  paskutinė 
atstumtųjų  priebėga. 

—  Žozefinai  pasiūliau  darbą  savo  krautuvėje.  -  Pasistengiau, 
kad  balsas  būtų  malonus  ir  gyvas.  —  Man  prireiks  papildomos 
pagalbos,  jei  noriu  spėti  Velykoms  surengti  šokolado  festivalį. 

Pagaliau  nuo  jo  žvilgsnio  nukrito  šydas  —  jį  kaustė  neapykanta. 

—  Mokysiu  ją  šokolado  gamybos  pagrindų,  —  tęsiau  aš.  -  Ji 
gali  mane  pavaduoti  prie  prekystalio,  kol  dirbsiu  virtuvėje.  - 
Žozefma  spoksojo  į  mane,  jos  veidas  buvo  suglumęs  iš  nuosta¬ 
bos.  Aš  mirktelėjau  jai. 

-  Taip  ji  man  padarys  paslaugą,  be  to,  esu  tikra,  jog  ir  pini¬ 
gai  jai  bus  ne  pro  šalį,  —  pridūriau  pataikūnišku  tonu.  —  O  dėl 
to,  kad  čia  pasiliktų,  —  dabar  kreipiausi  tiesiai  į  ją,  žiūrėdama  jai 
j  akis,  —  Zozefina,  gali  kuo  ramiausiai  gyventi  čia  kiek  tiktai 
nori.  Mums  malonu,  kad  esi  su  mumis. 

Armanda  sukikeno  ir  džiaugsmingai  prabilo: 

—  Na,  matai,  tėve,  tau  nėra  ko  gaišti  laiką.  Viskas  kuo  pui¬ 
kiausiai  sekasi  ir  be  tavęs.  —  Ir  tiesiog  nepadoriai  susikaupusi 
ėmė  siurbčioti  šokoladą.  —  Gurkšnelis  šio  gėrimo  tau  išeitų  į 
naudą,  —  pasiūlė  ji.  —  Atrodai  sulysęs,  Frensi.  Ar  vėl  ėmei  ragau¬ 
ti  Komunijos  vyną,  ką? 

Jis  atsakė  jai  šypsniu,  lyg  smogtų  kumščiu  į  veidą. 

—  Labai  juokinga,  ponia.  Gerai,  kad  dar  išlaikėte  humoro 
jausmą. 

Paskui  greit  apsisuko,  linktelėjo  ir  ištaręs  klientams  trumpą 
„ponai  ir  ponios“,  išėjo,  lyg  mandagus  nacis  prastuose  filmuose 
apie  karą. 

Kovo  10 

Pirmadienis 


Jų  juokas  lydėjo  mane  iš  parduotuvėlės  j  gatvę  lyg  paukščių 
klegesys.  Nuo  šokolado  tvaiko  ir  pykčio  svaigo  galva,  iš  įtūžio 
buvau  apimtas  kone  euforijos.  Mes  buvome  teisūs,  tėve.  Tai 
mus  visiškai  išteisina.  Suduodama  smūgį  mums  artimiausioms 
sritims  —  bendruomenei,  bažnytinėms  šventėms,  o  dabar  ir  vie¬ 
nam  jos  švenčiausių  sakramentų,  —  ji  galiausiai  atsiskleidė.  Jos 
įtaka  pražūtinga,  greit  sklinda,  sėklos  jau  krito  į  daugybę  jai 
palankių  protų.  Šįryt  šventoriuje  mačiau  pirmąją  pavasario  kiaul¬ 
pienę,  įsispraudusią  už  paminklinio  akmens.  Suleido  šaknis  daug 
giliau  nei  galėjau  pasiekti,  jos  piršto  storio,  skverbiasi  į  tamsą 
po  akmeniu.  Už  savaitės  sukeros  visas  kelmas,  dar  vešlesnis  ne¬ 
gu  prieš  tai. 

Rytą  Miuska  priėmė  Komuniją,  nors  nebuvo  išpažinties.  At¬ 
rodo  nusibaigęs  ir  piktas,  su  sekmadieniniais  drabužiais  jaučiasi 
nepatogiai.  Sunkiai  išgyvena  žmonos  išėjimą. 

Kai  išėjau  iš  šokoladinės,  jis  manęs  laukė,  rūkė  atsirėmęs  į 
arką  prie  pagrindinių  durų. 

—  Na,  kaip,  tėve? 

—  Kalbėjau  su  jūsų  žmona. 

—  Kada  ji  grįš  namo? 

Aš  papurčiau  galvą. 

-  Nenorėčiau  jums  suteikti  apgaulingos  vilties,  —  švelniai 
atsakiau  jam. 

—  Ji  —  užsispyrusi  karvė,  —  pasakė  jis,  numesdamas  cigaretę  ir 
kulnu  sutrindamas  nuorūką.  —  Atleiskite,  kad  šitaip  kalbu,  tė- 

ve,  bet  taip  jau  yra.  Kai  pagalvoju  apie  dalykus,  kurių  atsisakiau 
dėl  tos  kvailos  kalės,  apie  pinigus,  kuriuos  man  kainavo... 

-  Ir  jai  reikėjo  daug  ką  iškęsti,  -  be  užuolankų  priminiau 
jam,  turėdamas  galvoje  mūsų  pokalbius  klausykloje. 

Miuska  gūžtelėjo  pečiais  ir  pasakė: 

-  O,  aš  ne  angelas.  Žinau  savo  silpnybes,  tačiau  sakykite, 
tėve,  —  jis  maldaujančiai  ištiesė  rankas,  -  ar  neturėjau  tam  pa¬ 
grindo?  Kai  kas  rytą  pabudęs  matydavau  jos  buką  veidą?  Kai  vėl 
ir  vėl  pagaudavau  ją  pilnomis  kišenėmis  vogtų  daiktų  iš  turgaus 
-  lūpdažių,  kvepalų  buteliukų,  papuošalų?  Kai  bažnyčioje  visi  į 
mane  spokso  ir  juokiasi?  Ką?  —  Jis  pažvelgė  į  mane  pergalingu 
žvilgsniu.  -  Na,  ką,  tėve?  Ar  nenešiau  savo  kryžiaus? 

Iš  to  daug  ką  girdėjau  anksčiau.  Kad  ji  nevalyva,  kvaila,  vagi¬ 
lė,  tingi  ruoštis  apie  namus.  Man  nereikia  reikšti  nuomonės 
apie  tokius  dalykus.  Mano  priedermė  -  patarti  bei  guosti.  Vis 
dėlto,  man  šlykštus  jo  teisinimasis,  tikrumas,  kad  jeigu  ne  ji,  jis 
būtų  nuveikęs  didžius  ir  šaunius  darbus. 

-  Nereikia  ieškoti  kaltų,  -  pasakiau  kiek  priekaištaudamas.  — 
Turėtume  stengtis  išgelbėti  jūsų  santuoką. 

Jis  iškart  pasidavė. 

-  Atsiprašau,  tėve.  Man... man  nereikėjo  šito  sakyti.  -  Jis 
bandė  būti  nuoširdus,  išsišiepė  rodydamas  dantis,  panašius  į 
seną  dramblio  kaulą.-  Nemanykit,  kad  aš  jos  nemyliu,  tėve. 
Sakau,  kad  noriu,  jog  ji  grįžtų,  ar  ne  taip? 

O,  taip,  kad  gamintų  jam  valgį.  Lygintų  jo  drabužius.  Tvar¬ 
kytų  jo  kavinę.  Ir  įrodytų  jo  draugams,  kad  niekas  negali  kvai¬ 
linti  Polio  Mari  Miuska,  niekas.  Jaučiu  panieką  tokiai  veidmai¬ 
nystei.  Jis  iš  tikrųjų  privalo  ją  susigrąžinti.  Sutinku  bent  jau  su 
tuo.  Bet  ne  dėl  tokių  sumetimų. 

-  Jei  norite,  kad  ji  grįžtų,  Miuska,  -  šiurkštokai  tariau  jam,  - 
tuomet  lig  šiol  elgėtės  nepaprastai  idiotiškai. 


iš  SKAITINIAI.ORG 

Jis  prarijo  piliulę. 

-  Nežinau,  ar  tai  būtinai... 

—  Nebūkite  kvailas. 

Viešpatie,  tėve,  kaip  jums  užteko  kantrybės  su  šiais  žmonė¬ 
mis? 

—  Grasinimai,  keiksmai,  gėdingas  girto  pasirodymas  praeitą 
naktį.  Kaip  galėjote  pagalvoti,  kad  šitai  jums  padės? 

Niūriai: 

-  Negalėjau  jai  leisti,  kad  išeitų  šitai  iškrėtusi,  tėve.  Visi  sa¬ 
ko,  kad  mano  žmona  su  manim  blogai  pasielgė.  Ir  dar  ta  kalė 
Rošė  kiša  savo  nosį...  —  Jo  piktos  akys  prisimerkė  po  akiniais 
metaliniais  rėmeliais.  —  Būtų  gerai,  jei  kas  atsitiktų  jos  nuosta¬ 
biai  krautuvėlei,  -  pridūrė  negyvu  balsu.  -  Visiems  laikams  at- 
sikratytume  tos  kalės. 

Įbedžiau  į  jį  skvarbų  žvilgsnį. 

-  Ak,  taip? 

Tai  buvo  pernelyg  artima  tam,  apie  ką  aš  pats  pagalvojau, 
tėve.  Apsaugok  Viešpatie,  kai  išvydau  tą  liepsnojantį  laivą...  Tai 
buvo  primityvus  džiūgavimas,  nevertas  mano  pašaukimo,  pa¬ 
goniškas  jausmas,  kokio  iš  tikrųjų  neprivalėjau  patirti.  Nubu¬ 
dęs  ankstų  rytą,  kovojau  su  juo,  tėve,  stengiausi  jį  numalšinti, 
bet  jis  lyg  kiaulpienės  vėl  išbujoja,  klastingai  leisdamas  šakne¬ 
les.  Galbūt  kaip  tik  todėl  -  todėl,  kad  supratau  -  mano  balsas 
atsakant  buvo  šiurkštesnis  nei  ketinau. 

—  Ką  turite  galvoj,  Miuska? 

Jis  sumurmėjo  kažką  vos  girdimo. 

-  Gal  gaisrą?  Parankų  gaisrą?  -  Jutau,  kaip  įtūžis  spaudžia 
šonkaulius.  Burną  pripildė  metalinis  ir  kartu  rūdimis  saldžiai 
atsiduodantis  skonis.  -  Kaip  gaisras,  kuris  padėjo  atsikratyti  či¬ 
gonais? 

Jis  išsišiepė. 

-  Galimas  daiktas.  Kai  kurie  seni  namai  kelia  siaubingą  gais¬ 
ro  grėsmę. 

-  Klausykite...  -  Man  staiga  toptelėjo  pasibaisėtina  mintis, 
kad  jis  aną  naktį  mano  tylėjimą  palaikė  bendrininkavimu.  -  Jei 
galvočiau,  bent  įtarčiau  —  ne  klausykloje,  -  kad  esat  susijęs  su 
tuo...  ir  jei  kas  nors  nutiktų  tai  parduotuvei...  -  Dabar  sugrie¬ 
biau  jį  už  peties,  mano  pirštai  smigo  į  minkštą  kūną. 

Miuska  atrodė  įžeistas. 

-  Bet,  tėve,  juk  pats  sakėte,  kad... 

—  Aš  nieko  nesakiau!  —  Išgirdau,  kaip  mano  balso  aidas  dar¬ 
dėdamas  nusirito  per  aikštę  -  ta-ta-ta!  -  tad  jį  paskubomis 
pritildžiau.  -  Iš  tikrųjų  niekada  jums  nesakiau...  -  Atsikosėjau, 
nes  staiga  pajutau  gumulą  gerklėje.  -  Dabar  ne  viduramžiai, 
Miuska,  —  ryžtingai  pareiškiau.  -  Netaikykime  Dievo  įstatymų 
pagal  savo  reikalavimus.  Taip  pat  ir  savo  šalies  įstatymų,  -  sva¬ 
riai  pridūriau,  žiūrėdamas  jam  į  akis.  Jo  ragenos  buvo  tokios  pat 
geltonos  kaip  dantys. 

-  Ar  mes  vienas  kitą  supratome? 

Pagiežingai: 

-  Taip,  tėve. 

-  Nes  jei  kas  nors  atsitiks,  Miuska,  kas  nors:  išduš  langas, 
kils  nedidelis  gaisras,  bet  kas...-  Aš  visa  galva  aukštesnis  už  jį. 
Ir  jaunesnis,  stipresnis.  Jis  instinktyviai  reaguoja  į  fizinę  jėgą. 
Stumteliu  jį,  jis  atsitrenkia  nugara  į  akmens  sieną.  Vos  sulaikau 
savo  įniršį.  Kaip  jis  išdrįso  -  išdrįso  —  prisiimti  mano  vaidmenį, 
tėve.  Jis,  tas  niekingas,  save  apgaudinėjantis  girtuoklis.  Įstūmė 
mane  į  šitokią  padėtį,  kad  turėčiau  ginti  moterį,  kuri  yra  mano 
priešas.  Didelėmis  pastangomis  susitvardau. 

-  Laikykitės  kuo  toliau  nuo  tos  šokoladinės,  Miuska.  Jei  rei¬ 
kės  ką  daryti,  aš  tą  padarysiu.  Ar  supratote? 

Dabar  jis  nuolankesnis,  drąsa  išgaravo. 

-  Taip,  tėve. 

—  Palikite  viską  man,  tiktai  man. 

Trys  savaitės  iki  jos  didelio  festivalio.  Tai  viskas,  kas  man 
liko.  Trys  savaitės,  kad  rasčiau  būdą,  kaip  sutramdyti  jos  įtaką. 
Bažnyčioje  per  pamokslą  pasisakiau  prieš  ją,  bet  buvau  pats  iš¬ 
juoktas.  Man  buvo  pasakyta,  kad  šokoladas  nieko  bendra  neturi 
su  morale.  Netgi  Klermonai  žiūri  į  mano  atkaklumą  kaip  į  nu¬ 
krypimą  nuo  normos,  Kara  rafinuotai  pajuokia,  kad  persisten¬ 
giu,  o  jis  atvirai  šaiposi.  Pati  Viana  Rošė  nekreipia  dėmesio.  Nė 
nebando  kištis,  išdidžiai  pabrėžia  svetimšalės  statusą,  įžūliai  svei¬ 
kina  mane  per  visą  aikštę,  skatina  tokias  senoles  kaip  Armanda, 
paskui  ją  amžinai  sekioja  vaikai,  nes  ji  palaiko  jų  vis  augantį 
šėlsmą.  Net  minioje  ją  iškart  atpažinsi.  Kiti  vaikštinėja  gatve,  o 
ji  lėkte  lekia.  Jos  plaukus,  jos  drabužius  nuolatos  plaiksto  vėjas, 
spalvos  kaip  laukinių  gėlių  —  oranžinės,  geltonos,  žirneliai,  taš¬ 
kučiai,  augmenų  piešiniai.  Gamtoje  tokią  papūgą  žvirblių  bū¬ 
ryje  bemat  suplėšytų  už  ryškias  plunksnas.  O  čia  ją  priima  su 
meile,  net  su  džiaugsmu.  Tai,  dėl  ko  kitur  žmonės  iš  nuostabos 
kilsteltų  antakius,  čia  toleruojama,  nes  tai  tik  Viana.  Net  ir  Kler- 
monas  neatsispiria  jos  kerams,  o  tai,  kad  žmona  jos  nemėgsta, 
anaiptol  nerodo  jos  moralinio  pranašumo,  bet  tik  pavydą,  kuris 
teikia  Karai  šiek  tiek  garbės.  Viana  Rošė  bent  jau  ne  veidmainė, 
remiantis  Dievo  žodžiais,  tai  pakelia  jos  visuomeninę  reputaci¬ 
ją.  Vis  dėlto,  mintis  apie  simpatiją  jai,  apie  tai,  kad  ji  gali  netgi 
patikti  mano  padėties  vyrui,  kuriam  tai  neleistina,  kelia  dar  vie¬ 
ną  grėsmę.  Negaliu  jausti  simpatijos.  Tiek  įtūžis,  tiek  ir  simpa¬ 
tija  vienodai  nevietoje.  Bendruomenės  ir  Bažnyčios  labui  priva¬ 
lau  būt  nešališkas.  Tai  mano  pirmaeilės  priedermės. 

Kovo  12 

Trečiadienis 


Jau  seniai  nematėme  Miuska.  Žozefmą,  kurį  laiką  bijojusią 
iškišti  nosį  iš  „Dangiškųjų  migdolų“,  įtikinau,  jog  dabar  gali 
viena  be  mano  palydos  nueiti  į  kepyklą  toje  pačioje  gatvėje 
arba  pas  gėlininką  anapus  aikštės.  Kadangi  nepanoro  grįžti  į 
Respublikos  kavinę,  jai  paskolinau  savo  drabužius.  Šiandien, 
apsivilkusi  mėlyną  megztinį  ir  gėlėtą  sarongą,  atrodo  graži, 
gyvybinga.  Ji  pasikeitė  vos  per  kelias  dienas  —  dingo  tiek  lėkš¬ 
tas  priešiškumas,  tiek  ir  keistos  gynybinės  manieros.  Atrodo 
aukštesnė,  lieknesnė,  atsikratė  savo  įprastos  susikūprinusios  lai¬ 
kysenos  ir  daugybės  sluoksnių  drabužių,  dėl  kurių  atrodyda¬ 
vo  tokia  prislėgta.  Ji  pavaduoja  mane  parduotuvėlėje,  kol  ruo¬ 
šiuosi  virtuvėje,  išmokiau  ją,  kaip  atskiesti  ir  sumaišyti  įvairias 
šokolado  rūšis  ir  kai  kurių  paprastesnių  vaisių  bei  migdolų 
cukrinimo  ir  spraginimo  būdų.  Ji  turi  geras  miklias  rankas. 
Kai  juokaudama  primenu  jai,  kaip  vikriai  ji  pasidarbavo  aną 
pirmąją  dieną,  ji  išrausta. 

—  Niekada  iš  jūsų  nieko  nepaimčiau!  —  Jos  nuoširdus  pasipik¬ 
tinimas  mane  jaudina.  —  Viana,  kaip  galėjote  pagalvoti,  kad  aš... 

—  Aišku,  kad  ne. 

-  Žinote,  aš... 

—  Žinau. 

Seniau  juodvi  su  Armanda  buvo  vos  pažįstamos,  o  dabar  ta¬ 
po  geros  draugės.  Senoji  ponia  kasdien  apsilanko,  kartais  pasi¬ 
šnekėti,  kartais  nusipirkti  ragelio  savo  mėgiamų  abrikosinių  triu¬ 
felių.  Dažnai  ateina  su  Gijomu,  kuris  tapo  mūsų  nuolatinis  lan¬ 
kytojas.  Šiandien  čia  buvo  ir  Lukas,  visi  trys  drauge  atsisėdo 

kampe  prie  puodelių  su  šokoladu  ir  eklerų.  Girdėjau  kartais  iš 
jų  grupelės  sklindantį  juoką  ir  šūksnius. 

Prieš  pat  užsidarymą  įžengė  Rudis,  atrodė  atsargus  ir  nepa¬ 
tiklus.  Po  gaisro  pirmąkart  jį  pamačiau  iš  arti  ir  buvau  pritrenk¬ 
ta  jame  įvykusių  permainų.  Jis  atrodo  liesesnis,  atgal  atmesti 
plaukai  atveria  sutrikusį,  ištįsusį  veidą.  Ant  vienos  rankos  nešva¬ 
rus  tvarstis.  Viena  veido  pusė  dar  nuberta  raudonais  šlakais,  pa¬ 
našiais  į  negražų  įdegį  saulėje. 

Pamatęs  Žozefiną,  regis,  nustebo. 

—  Atleiskite,  maniau,  kad  Viana...  —  Jis  staiga  pasisuko  lyg 
ketindamas  išeiti. 

-  Ne.  Prašau.  Ji  ten.  —  Kai  pradėjo  darbuotis  krautuvėje,  jos 
manieros  tapo  laisvesnės,  tačiau  balsas  buvo  suglumęs,  galbūt 
įbaugintas  jo  pasirodymo. 

Rudis  svyravo. 

—  Jūs  iš  kavinės,  —  galiausiai  pratarė  jis.  —  Jūs... 

-  Zozefina  Bone,  —  nutraukė  jį  Zozefina.  —  Dabar  gyvenu  čia. 
-O! 

Išėjusi  iš  virtuvės,  mačiau,  kaip  ją  stebi  mąsliomis  šviesięmis 
akimis.  Tačiau  daugiau  šia  tema  nekalbėjo,  tad  Zozefina  buvo 
dėkinga  ir  pasitraukė  į  virtuvę. 

-  Malonu  jus  vėl  matyti,  Rudi,  -  tiesmukai  kreipiausi  į  jį.  - 
Noriu  paprašyti  vienos  paslaugos. 

-  Taip? 

Jis  geba  ir  vienam  skiemeniui  suteikti  reikšmingumo.  Šįkart 
tai  buvo  nepasitikėjimas,  įtarumas.  Rudis  atrodė  lyg  suirzusi 
katė,  pasirengusi  pulti. 

-  Namuose  turiu  darbo,  tad  pagalvojau,  gal  jūs  galėtumėt. . .  - 
Sunku  tai  pasakyti  tinkamais  žodžiais.  Žinau,  jog  jis  nepriims 
labdaros. 

—  Ar  tai  neturi  nieko  bendra  su  mūsų  drauge  Armanda?  —  Jo 
tonas  buvo  taktiškas,  tačiau  tvirtas.  Jis  pasisuko  į  ten,  kur  sėdėjo 

Armanda  su  kitais  ir  sarkastiškai  paklausė:  —  Darai  slapčiomis 
gera  ir  kur  tuomet  atsiduri?. 

Kai  vėl  į  mane  atsigręžė,  jo  veidas  buvo  atsargus,  neišraiškingas. 

-  Atėjau  čia  ne  darbo  ieškoti.  Norėjau  tik  paklausti,  ar  aną 
naktį  nematėte  ko  nors  slankiojant  apie  mano  laivą. 

Aš  p  apurčiau  galvą. 

—  Apgailestauju,  Rudi.  Nieko  nemačiau. 

-  Gerai.  —  Ir  vėl  pasiuko  eiti.  —  Ačiū. 

-  Na,  palaukite,  —  šūktelėjau  jam  pavymui.  -  Bent  ko  nors 
atsigerkite. 

-  Kitą  kartą.  —  Jo  tonas  buvo  aštrus,  kone  šiurkštus.  Jutau, 
kaip  jame  kyla  pyktis,  rengiasi  kam  nors  smogti. 

—  Mes  vis  dėlto  dar  jūsų  draugai,  —  pasakiau,  kai  jis  buvo 
prie  durų.  —  Armanda  ir  Lukas,  ir  aš.  Nesipriešinkite.  Mes  sten¬ 
giamės  jums  padėti. 

Rudis  staiga  atsisuko.  Jo  veidas  buvo  atšiaurus.  Akys  pri¬ 
merktos. 

—  Štai,  ką  jums  visiems  pasakysiu.  —  Kalbėjo  tyliu,  neapy¬ 
kantos  kupinu  balsu  ir  taip  greitai,  jog  žodžiai  beveik  susiliejo  į 
vieną.  —  Man  nereikalinga  jokia  pagalba.  Visų  pirma,  man  nie¬ 
kada  nederėjo  su  jumis  susidėti.  Užtrukau  čia  ilgiau,  nes  tikė¬ 
jausi  sužinoti,  kas  padegė  mano  laivą. 

Jis  išėjo  it  meška  nerangiai  klupdamas  pro  duris,  garsiai  ir 
piktai  skambant  varpams. 

Jam  išėjus,  visi  susižvalgėm. 

-  Rusvaplaukiai  vyriškiai,  -  emocingai  pareiškė  Armanda,  - 
užsispyrę  kaip  mulai. 

Žozefina  atrodė  sukrėsta. 

-  Koks  baisus  žmogus,  —  galiausiai  pratarė  ji.  —  Juk  ne  jūs 
padegėt  jo  laivą.  Kokią  jis  turi  teisę  jus  už  tai  kaltinti? 

Aš  gūžtelėjau  pečiais. 

—  Jaučiasi  pasimetęs  ir  piktas,  nežino  ką  kaltinti,  —  švelniai 
atsakiau  jai.  —  Tai  natūrali  reakcija.  Mano,  kad  siūlome  jam 
pagalbą  iš  gailesčio. 

-  Paprasčiausiai  nekenčiu  scenų,  —  pasakė  Žozefina,  žino¬ 
jau,  jog  galvoja  apie  savo  vyrą.  —Aš  patenkinta,  kad  jis  išėjo. 
Kaip  manot,  ar  dabar  jis  išvyks  iš  Lanskenė? 

Aš  papurčiau  galvą  ir  pasakiau: 

—  Nemanau.  Galų  gale,  kur  gi  jis  pasidės? 

Kovo  13 

Ketvirtadienis 


Vakar  po  pietų  buvau  nuėjusi  į  Vagišių  kvartalą  pasikalbėti  su 
Rudžiu,  tačiau  turėjau  tiek  pat  laimės,  kiek  ir  praeitą  sykį.  Ap¬ 
leistas  namas  buvo  užrakintas  iš  vidaus,  langinės  uždarytos.  Įsi¬ 
vaizduoju  jį  tūnantį  tamsoje  su  savo  pykčiu,  lyg  kokį  atsargų 
žvėrį  urve.  Pašaukiau  jį  vardu,  žinau,  kad  mane  išgirdo,  tačiau 
neatsiliepė.  Galvojau  jam  palikti  žinutę  ant  durų,  bet  nutariau, 
jog  neverta.  Jei  užsimanytų  ateiti,  privalo  pats  apsispręsti.  Su 
manim  buvo  Anūką,  nešina  popieriniu  laiveliu,  kurį  sulanks- 
čiau  iš  žurnalo  viršelio.  Kol  stovėjau  prie  Rudžio  durų,  ji  nusi¬ 
leido  į  pakrantę  jo  paplukdyti,  prilaikė  ilga  liauna  lazda,  kad 
per  toli  nenuplauktų.  Kadangi  Rudis  nepasirodė,  grįžau  į  šoko¬ 
ladinę,  kur  Zozefina  pradėjo  gaminti  savaitinę  partiją  pyragai¬ 
čių,  o  Anūką  palikau  likimo  valiai. 

—  Saugokis  krokodilų,  —  rimtai  perspėjau  ją. 

Anūką  pasiuntė  man  šypseną  iš  po  geltonos  beretės.  Nešina 
vienoje  rankoje  žaisliniu  trimitu,  kita  iškėlusi  vado  lazdą,  ėmė 
garsiai  pūsti  pavojaus  signalą,  šokinėdama  nuo  vienos  kojos  ant 
kitos  ir  vis  labiau  įsijausdama. 

—  Krokodilai!  Krokodilai  puola!  —  suriko  Anūką.  —  Prie  pa¬ 
trankų! 

—  Atsargiai!  -  perspėjau  aš.  -  Neįkrisk. 

Pasiuntusi  man  ekstravagantišką  bučinį,  Anūką  grįžo  prie 
žaidimo.  Kai  užkopusi  į  kalvos  viršų,  atsigręžiau,  ji  bombardavo 
krokodilus  velėnos  grumstais;  dar  galėjau  girdėti  ploną  trimito 
staugsmą  —  paar—paa—raar!  —  pertraukiamą  įsismaginusio  mū¬ 
šio  garsų  —  pakšt— pakšt! 

Nuostabu,  kad  mane  vis  dar  stebina  stiprus  švelnumo  ant¬ 
plūdis.  Kai  prieš  nusileidžiančią  saulę  gerai  primerkiu  akis,  be¬ 
veik  išvystu  krokodilus,  vandeny  knibždančius  ilgus  rudus  pa¬ 
vidalus  ir  patrankos  ugnį.  Raudonu  paltuku  ir  geltona  berete 
Anūką  mirguliuoja  tarp  namų,  it  staigūs  šviesos  blyksniai  šešė¬ 
liuose,  o  aš  kone  realiai  matau  ją  supančius  žvėris.  Man  žiūrint, 
ji  pasisuka,  man  pamojuoja,  rikteli  Aš  tave  myliu!  ir  grįžta  prie 
rimtų  reikalų  -  prie  žaidimo. 

Po  pietų  užsidarėme  -  mudvi  su  Žozefina  smarkiai  darbavo¬ 
mės,  kad  paruoštume  pyragaičių  ir  triufelių  visai  likusiai  savaitei. 
Aš  netgi  pradėjau  gaminti  velykinius  šokoladus,  o  Žozefina  įgu¬ 
do  puošti  įvairių  gyvūnų  figūrėles,  dėjo  jas  į  dėžutes,  kurias  per- 
rišinėjo  įvairiaspalviais  kaspinais.  Rūsys  -  ideali  vieta  joms  saugo¬ 
ti:  ten  vėsu,  nors  ne  taip  šalta,  tad  šokoladas  neapsitraukia  balkš¬ 
va  plėvele  kaip  šaldytuve;  tamsu  ir  sausa,  todėl  galime  sukrauti 
visus  specialius  gaminius  kartoninėse  dėžese  ir  dar  liks  vietos  na¬ 
mų  ūkio  atsargoms.  Senų  plytelių  grindys  nublizgintos  rudai  lyg 
ąžuolinės,  vėsios  ir  švelnios  po  kojomis.  Virš  galvos  -  viena  lem¬ 
pa.  Durys  į  rūsį  netašytos  pušies,  apačioje  išpjauta  skylė  katei, 
kurios  jau  seniai  nebėra.  Net  Anūkai  patinka  rūsys,  atsiduodantis 
akmeniu  ir  senu  vynu;  ant  plytelių  ir  baltintų  sienų  ji  spalvota 
kreida  nupiešė  gyvūnų  ir  paukščių  figūras,  pilis  ir  žvaigždes.  Ar- 
manda  su  Luku  kiek  užtruko  parduotuvėje  pasišnekėti,  paskui 
abu  drauge  išėjo.  Dabar  jiedu  dažniau  susitinka,  nors  ne  visada 
„Dangiškuosiuose  migdoluose“.  Lukas  man  pasakojo,  kad  praei¬ 
tą  savaitę  dukart  buvo  jos  namuose,  po  valandą  dirbo  darže. 

-  Dabar,  k-kai  suremontavo  n-namą,  reikia  kiek  aptvarkyti 
gėlynus,  -  rimtai  pareiškė  man  Lukas.  -  Ji  nebegali  k-kasinėti 
kaip  anksčiau,  bet  vis  tiek  nori,  kad  augtų  gėlės,  o  ne  piktžolės. 

Vakar  iš  Narsiso  daigyno  parsinešė  daigų,  pasodino  juos  į 
šviežiai  sukastą  žemę  Armandos  kiemo  patvoryje. 

-  G-gavau  levandų,  raktažolių,  tulpių  ir  narcizų.  Ji  mėgsta 
ryškias,  geriausia,  kvepiančias.  Jau  prastai  mato,  tad  pasodinau 
alyvų,  smalkų  ir  karklų,  kad  ji  pastebėtų. 

Jis  droviai  šyptelėjo  ir  paaiškino: 

-  Noriu  iki  jos  gimtadienio  viską  sutvarkyti. 

Pasiteiravau,  kada  Armandos  gimtadienis. 

—  Kovo  dvidešimt  aštuntą,  -  atsakė  jis.  -  Jai  sukaks  aštuo¬ 
niasdešimt  vieneri.  Jau  sugalvojau,  ką  padovanosiu. 

-  Ak,  taip? 

Jis  linktelėjo. 

—  Manau,  nupirksiu  jai  šilkinį  apatinį  sijoną.  -  Jo  tone  skam¬ 
bėjo  pasiteisinanti  gaidelė.  -  Ji  mėgsta  gražius  apatinius. 

Nuslopinau  šypseną  ir  pasakiau,  kad  tai  puiki  mintis. 

-  Turėsiu  važiuoti  į  Aženą,  -  rimtai  pareiškė  Lukas.  —  Ir 
turėsiu  paslėpti  jas  nuo  m-mamos,  antraip  ji  pasius.  -  Jis  staiga 
šyptelėjo.  —  Galėtume  surengti  jai  balių.  Žinot,  pasveikintume 
įžengiant  į  naują  d-dešimtmetį. 

—  Galėtume  paklausti,  ką  ji  pati  galvoja,  -  pasiūliau  aš. 

Ketvirtą  valandą  grįžo  Anūką,  pavargusi,  linksma  ir  iki  ausų 
purvina.  Žozefma  paruošė  citrininės  arbatos,  o  aš  tuo  tarpu  pri- 
leidau  į  vonią  vandens.  Nutraukusi  nešvarius  drabužius,  paso¬ 
dinau  Anūką  į  karštą  medumi  kvepiantį  vandenį,  paskui  visos 
atsisėdome  prie  stalo,  valgėme  šokoladinius  pyragaičius,  sviesti¬ 
nes  bandeles  su  aviečių  uogiene  ir  sultingus  saldžius  abrikosus 
iš  Narsiso  šiltnamio.  Žozefma  atrodė  labai  užsiėmusi,  švelniai 
vartaliodama  delne  abrikosą. 

-  Vis  galvoju  apie  tą  vyrą,  -  pagaliau  pasakė  ji.  —  Žinote,  tą, 
kuris  buvo  šį  rytą. 

-  Rudį. 

Ji  linktelėjo  ir  lyg  kažką  tirdama  pasakė: 

-  Jo  laivas  užsidegė...  Juk  nemanote,  kad  tai  nelaimingas 
atsitikimas,  ar  ne? 

-  Jis  taip  nemano.  Sakė,  kad  užuodė  benzino  kvapą. 

-  Kaip  manote,  ką  jis  darytų,  jei  sužinotų,  —  ir  su  didele 
pastanga  pridūrė,  -  kas  tai  padarė? 

Aš  gūžtelėjau  pečiais. 

—  Aš  tikrai  to  nežinau.  Kodėl  klausiate,  Zozefma,  ar  įsivaiz¬ 
duojate,  kas  tai  galėjo  padaryti? 

Ji  paskubomis  atkirto: 

-  Ne,  bet  jei  kas  nors  žino  ir  nepasakė...  —  Liūdnai  nurijusi 
frazę,  pratęsė.  —  Ar  jis...  noriu  pasakyti...  ką  jis... 

Pažvelgiau  į  ją.  Ji  vengė  susitikti  su  mano  žvilgsniu,  išsiblaš¬ 
kiusi  vis  vartaliojo  rankoje  abrikosą.  Staiga  ėmiau  kažką  įtarti. 

-  Jūs  žinote,  kas  tą  padarė,  ar  ne  taip? 

-  Ne. 

-  Paklausykite,  Zozefma,  jei  ką  nors  žinote... 

—  Aš  nieko  nežinau.  -  Jos  balsas  buvo  kategoriškas.  -  Norė¬ 
čiau  žinoti. 

-  Tada  gerai.  Nieks  jūsų  nekaltina.  —  Pasistengiau,  kad  bal¬ 
sas  būtų  švelnus,  pataikaujantis. 

—  Aš  nieko  nežinau!  —  pakartojo  ji  spiegiančiu  balsu.  -  Tik¬ 
rai  nežinau.  Be  to,  jis  išvyksta,  taip  sakė,  jis  ne  iš  čia  ir  niekada 
neturėtų  čia  būti  ir  ...  -  garsiai  sukalendama  dantimis,  Žozefi- 
na  nukando  frazę. 

-  Šiandien  po  pietų  jį  mačiau,  -  pasakė  Anūką,  sviestinės 
bandelės  pilna  burna.-  Mačiau  jo  namus. 

Susidomėjusi,  pasisukau  į  ją. 

-  Ar  jis  su  tavim  kalbėjo? 

Anūką  pritardama  linktelėjo. 

-  Aišku,  kalbėjo.  Sakė  kitą  kartą  man  padarys  laivą,  tikrą 
medinį  laivą,  kuris  neskęsta.  Tik  jei  tie  išperos  ir  jo  nepadegs.  - 

Ji  puikiai  mėgdžioja  jo  tartį,  žaviai  atgamindama  jo  grubius  žo¬ 
džius  ir  kiek  išdidžią  kalbėseną.  Aš  nusigręžiau,  kad  paslėpčiau  šypsnį. 

—  Jo  namai  labai  cool,  -  tęsė  Anūką.  —  Vidury  kilimo  laužas. 
Sakė,  galiu  kada  tik  noriu  ateiti.  Oi!  -  Nusikaltusi,  užčiaupė 
burną  ranka.  —  Jei  tik  tau  nesakysiu.  -  Ir  teatrališkai  atsiduso.  — 
Bet  aš  pasakiau,  mamyte.  Pasakiau? 

Juokdamasi  ją  apkabinau. 

—  Pasakei. 

Mačiau,  kad  Žozefma,  regis,  išsigando. 

-  Nemanau,  kad  turėtumei  lankytis  tuose  namuose,  —  pasa¬ 
kė  Žozefma  su  nerimu.—  Gerai  nepažįsti  to  vyro,  Anūką.  Jis  gali 
būti  žiaurus. 

-  Manau,  su  ja  viskas  gerai,  kol  man  viską  pasakoja.  —  Aš 
mirktelėjau  Anūkai,  ji  man  atsakė  tuo  pačiu. 

Šiandien  laidotuvės  —  mirė  viena  sena  moteris  iš  Mimozų 
prie  upės,  —  prekyba  vyko  vangiai,  nežinau,  ar  iš  baimės,  ar  iš 
pagarbos.  Kaip  pas  gėlininką  sakė  Klotilda, velionei  buvo  devy¬ 
niasdešimt  ketveri,  ji  buvo  Narsiso  velionės  motinos  giminaitė. 
Mačiau  Narsisą  —  jo  vienintelė  nuolaida  šia  proga  buvo  juodas 
kaklaraištis  prie  seno  tvidinio  švarko  —  ir  Reino,  juodais  baltais 
drabužiais,  it  įbestą  stovintį  tarpduryje,  vienoje  rankoje  laikantį 
sidabrinį  kryžių,  o  kitą  svetingai  tiesiantį  atvykstantiems  laido¬ 
tuvininkams.  Jų  buvo  nedaug.  Gal  koks  tuzinas  senų  moteriš¬ 
kių,  kurių  nė  vienos  nepažinojau,  šviesiaplaukė  slaugė  vežė  vie¬ 
ną  jų  kėdėje  ant  ratukų,  kai  kurios  buvo  apvaliais  skruostais 
kaip  Armanda,  o  kai  kurių  plona  oda  beveik  persišvietė  kaip 
labai  senų  žmonių;  visos  juodais  drabužiais,  juodomis  kojinė¬ 
mis,  juodomis  beretėmis  ir  juodomis  skaromis  ant  galvų,  kai 
kurios  mūvėjo  pirštines,  kitos  laikė  sudėjusios  raukšlėtas  rankas 
prie  plokščios  krūtinės  kaip  Grūnevvaldo10  mergelės.  Mačiau 

10  Griinewald  Mathis  Nithard  arba  Gothard,  vad.  Matthias  (1470-1528)  - 

vokiečių  tapytojas,  nutapęs  garsųjį  Issenhelmo  poliptiką  (Colmaro  muziejus). 

daugiausia  jų  galvas,  kai  tylomis  kudakuojančia  grupele  ėjo  į 
Šv.  Jeronimo  bažnyčią.  Tarp  palinkusių  galvų  retsykiais  sublyk¬ 
sėdavo  aštrios  juodos  akys  papilkėjusiame  veide,  iš  saugaus  an- 
klavo  į  mane  mestas  įtarus  žvilgsnis,  tuo  tarpu  kai  užnugaryje 
žygiavo  kompetentinga  ir  profesionaliai  linksma  slaugė.  Atro¬ 
do,  jos  nejautė  liūdesio.  Sėdinčioji  kėdėje  ant  ratukų  vienoje 
rankoje  laikė  juodą  maldynėlį  ir  einant  palydai  pro  duris,  aukš¬ 
tu  balsu  užmiaukė  giesmę.  Likusios  daugiausia  tylėjo,  žengda- 
mos  į  tamsą,  nulenkė  galvas  Reino,  kai  kurios  įteikė  jam  popie¬ 
rėlį  juodais  kraštais,  kad  perskaitytų  per  pamaldas.  Vienintelis 
kaimo  katafalkas  atvyko  vėlai.  Viduje  matėsi  juodai  drapiruotas 
karstas  ir  vienišas  gėlių  vainikėlis.  Monotoniškai  skambino  vie¬ 
nintelis  varpas.  Stovėdama  tuščioje  krautuvėje  girdėjau  apatišką 
vargonų  melodiją,  paskubomis  grojamos  gaidos  krito  it  akme¬ 
nukai  į  vandenį. 

Virtuvėje  Zozefina  ištraukė  iš  krosnies  partiją  šokoladinių 
pyragaičių,  tykiai  įėjo  ir  pakraupusi  tarė: 

—  Kaip  baisu. 

Prisimenu  miesto  krematoriumą,  vargonų  gausmą  —  grojo 
Bacho  tokatą,  -  pigų  blizgantį  karstą,  lako  ir  gėlių  kvapą.  Kuni¬ 
gas  neteisingai  ištarė  motinos  pavardę  —  Žana  Roučer.  Per  de¬ 
šimt  minučių  viskas  buvo  baigta. 

Mirtis  privalo  būt  šventė,  sakė  ji  man.  Kaip  gimtadienis.  Kai 
ateis  mano  valanda,  noriu  pakilti  it  raketa,  smigti  į  žvaigždžių 
debesį  ir  išgirsti,  kaip  visi  sušuks:  Oooo! 

Jos  pelenus  išbėriau  į  vandenį  uoste  liepos  ketvirtosios  naktį. 
Prieplaukoje  sproginėjo  fejerverkai,  petardos,  ore  sklido  cukraus 
vatos  ir  aštrus  kordito  degėsių,  dešrainių,  čirškinamų  svogūnų 
kvapas,  iš  vandens  dvelkė  šleikšti  atliekų  smarvė.  Tai  buvo  Ame¬ 
rika,  apie  kurią  ji  taip  svajojo:  milžiniškas  pramogų  parkas,  žyb¬ 
sintis  neonas,  tranki  muzika,  minios  dainuojančių  besistum- 

dančių  žmonių,  akį  rėžiantis  neskoningas  blizgesys,  kurį  ji  mė¬ 
go.  Palaukiau  šviesiausio  šventės  momento,  kai  dangų  sudrebi¬ 
no  šviesų  ir  spalvų  proveržis  —  žydrai  balti  raudoni  pelenai  by¬ 
rėjo  į  vandenį,  iš  lėto  plaukė  pasroviui.  Ketinau  kažką  pasakyti, 
bet,  regis,  nebuvo  ką. 

—  Baisu,  —  pakartojo  Žozefina.  —  Nekenčiu  laidotuvių.  Nie¬ 
kada  į  jas  neinu. 

Aš  nieko  nesakiau,  tik  žvelgiau  į  tylią  aikštę  ir  klausiausi  var¬ 
gonų.  Bent  jau  ne  ta  pati  tokata.  Laidotuvių  biuro  tarnautojai 
nešė  karstą  į  bažnyčią.  Jis  atrodė  labai  lengvas,  jų  žingsniai  buvo 
greiti,  vos  lietė  grindinio  akmenis. 

—  Norėčiau,  kad  nebūtume  taip  arti  prie  bažnyčios,  —  paste¬ 
bėjo  nerimstanti  Žozefina.  -  Negaliu  įsivaizduoti,  kad  visa  tai 
vyksta  čia  pat,  kaimynystėje. 

—  Kinijoje  per  laidotuves  žmonės  vilki  baltai,  -  pasakiau  jai.  — 
Dalina  vieni  kitiems  ryškiai  raudonai  įpakuotas  dovanas  ir  linki 
laimės.  Leidžia  fejerverkus.  Šnekasi,  juokauja,  šoka  ir  šūkauja. 
O  pabaigoje  ima  po  vieną  šokinėti  per  laidotuvių  laužo  žarijas, 
kad  taip  pagarbintų  kylančius  dūmus. 

Ji  smalsiai  pažvelgė  į  mane. 

-  Ar  ir  ten  jūs  gyvenote? 

Aš  papurčiau  galvą. 

-  Ne.  Bet  Niujorke  pažinojome  daug  kiniečių.  Mirtis  jiems  — 
tai  šventė  mirusiojo  gyvenimo  garbei. 

Žozefina,  regis,  abejojo  ir  galų  gale  pasakė: 

—  Nežinau,  kaip  kas  nors  gali  švęsti  mirtį. 

—  Niekas  nešvenčia  mirties,  —  paaiškinau  jai,  —  švenčia  gyve¬ 
nimą.  Visą  gyvenimą.  Net  jo  pabaigą.  —  Nukėliau  nuo  karštos 
viryklės  ąsotį  su  šokoladu,  pripyliau  į  dvi  stiklines. 

Netrukus  nuėjau  į  virtuvę  atsinešti  dviejų  pyragaičių,  dar 
šiltų  ir  sultingų  po  šokoladine  danga,  padaviau  juos  su  tirštu 
Šantiji  kremu  ir  smulkintais  riešutais. 

—  Gal  nederėtų  tokią  akimirką,  —  pasakė  Žozefina,  bet  ma¬ 
čiau,  jog  vis  tiek  ėmė  valgyti. 

Buvo  beveik  vidudienis,  kai  išėjo  laidotuvininkai,  skaisčios 
saulės  apakinti,  markstėsi  nuo  ryškios  šviesos.  Šokoladas  ir  zefy¬ 
rai  paruošti,  kiti  sukrauti  j  rūsį,  kad  ilgiau  išsilaikytų.  Pamačiau 
Reino  vėl  stovintį  tarpdury,  paskui  senos  moterys  išvažiavo  au¬ 
tobusiuku  -  ant  jo  ryškiai  geltonomis  raidėmis  buvo  užrašyta 
Mimozos,  —  aikštėje  vėl  įsivyravo  įprastinė  tyla.  Išlydėjęs  laido¬ 
tuvių  dalyvius,  atėjo  Narsisas,  smarkiai  prakaituodamas  nuo 
ankštos  apykaklės.  Kai  jam  pareiškiau  užuojautą,  jis  patraukė 
pečiais. 

—  Jos  niekada  iš  tikrųjų  nepažinojau,  —  abejingai  pasakė  jis.  — 
Ji  mano  žmonos  močiutės  sesuo.  Prieš  dvidešimt  metų  pateko  į 
Mirties  namus.  Jai  pasimaišė  protas. 

Mirties  namai.  Mačiau  Žozefinos  grimasą,  išgirdus  šiuos  žo¬ 
džius.  Už  švelnių  mimozų  galų  gale  slypi  tik  tai.  Vieta  mirti. 
Narsisas  tik  pakluso  bendrai  priimtoms  normoms.  Moteris  jau 
seniai  buvo  mirusi. 

Įpyliau  šokolado,  juodo  ir  karčiai  saldaus. 

—  Gal  norėtumėte  gabalėlio  pyrago?  —  paklausiau  Narsisą. 

Jis  valandėlę  svarstė. 

—  Verčiau  ne,  kol  nešioju  gedulą,  —  miglotai  atsisakė  jis  ir 
pasiteiravo:  —  O  koks  pyragas? 

—  Bavariškas,  su  karamelės  glaistu. 

—  Na,  gal  mažytį  gabaliuką. 

Žozefina  žiūrėjo  pro  langą  į  tuščią  aikštę. 

—  Tas  vyras  vėl  šlaistosi  aplink,  —  pastebėjo  ji.  —  Tas  iš  Vagi¬ 
šių.  Eina  į  bažnyčią. 

Pažvelgiau  pro  duris.  Rudis  stovėjo  Šv.  Jeronimo  šoniniame 
įėjime.  Atrodė  susijaudinęs,  mindžiukavo  nuo  vienos  kojos  ant 
kitos,  stipriai  apglėbęs  rankomis  liemenį,  lyg  jam  būtų  šalta. 

Kažkas  ne  taip.  Staiga  pajutau  baugų  tikrumą.  Kažkas  labai 
bloga.  Man  stebint,  Rudis  ūmai  pasuko  į  šokoladinę.  Pribėgęs, 
sustojo  tarpdury  nuleista  galva,  sustingdytas  kaltės  ir  kančios. 

-  Armanda,  —  pratarė  jis.  —  Manau,  jog  ją  nužudžiau. 

Valandėlę  visi  spoksojom  į  jį.  Tarsi  gindamasis  nuo  blogų 

minčių,  jis  bejėgiškai  ir  nerangiai  mostelėjo  rankomis. 

—  Ėjau  kunigo.  Ji  neturi  telefono,  maniau,  gal  jis...  -  Jis 
staiga  užsikirto.  Iš  sielvarto  jo  šnekoje  stipriau  juntama  tarmė, 
žodžiai  neįprasti  ir  nesuprantami,  girdisi  keisti  gomuriniai, 
ūkiantys  garsai,  atrodo,  jog  kalba  arabiškai,  ispaniškai,  čigoniš¬ 
kai,  arba  paslaptingu  visų  trijų  kalbų  mišiniu. 

—  Mačiau,  kad  ji...  sakė,  kad  atidaryčiau  šaldytuvą,  ten  yra 
vaistų...  —  Jis  vis  daugiau  jaudinosi  ir  vėl  užsikirto.  —  Aš  jos 
neliečiau.  Visai  neliečiau.  Aš  niekada...  —  Didelėmis  pastango¬ 
mis  išspjovė  žodžius  lyg  išmuštus  dantis.  —  Sakys,  kad  ją  už¬ 
puoliau,  norėjau  atimti  pinigus.  Tai  netiesa.  Daviau  jai  lašelį 
brendžio  ir  ji  tik... 

Jis  nutraukė  kalbą.  Mačiau,  kaip  stengiasi  susitvardyti. 

—  Viskas  gerai,  —  ramiai  pasakiau  jam.  —  Galėsit  papasakoti 
pakeliui.  Žozefina  gali  likti  čia,  o  Narsisas  iš  gėlininko  paskam¬ 
bins  gydytojui. 

Jis  atkakliai  atšovė: 

—  Aš  ten  nebegrįšiu.  Padariau,  ką  galėjau.  Nenoriu... 

Sugriebusi  jį  už  rankos  nusitempiau  paskui  save. 

-  Tam  neturime  laiko.  Man  jūs  reikalingas. 

—  Jie  sakys,  kad  tai  mano  kaltė.  Policija... 

-  Jūs  reikalingas  Armandai.  Eime! 

Pakeliui  į  Vagišius  išgirdau  likusį  padriką  pasakojimą.  Susi¬ 
gėdęs  savo  vakarykščio  išsišokimo  „Dangiškuosiuose  migdoluo¬ 
se“  ir  pastebėjęs  Armandos  atviras  duris,  Rudis  nutarė  ją  aplan¬ 
kyti  ir  rado  beveik  be  sąmonės  sėdinčią  supamajame  krėsle.  Jam 

pavyko  ją  kiek  atgaivinti,  kad  pajėgtų  tarti  keletą  žodžių.  Vais¬ 
tai...  šaldytuve...  Ant  šaldytuvo  stovėjo  butelis  brendžio.  Pri¬ 
pylęs  pilną  stiklinę,  sugirdė  gėrimą  pro  sukąstas  lūpas. 

-  Ji  paprasčiausiai  susmuko.  Negalėjau  jos  atgaivinti.  —  Iš  jo 
veržte  veržėsi  sielvartas.  —  Tada  prisiminiau,  kad  ji  diabetike. 
Norėjau  pagelbėti,  bet  tikriausiai  ją  nužudžiau. 

-  Jūs  nenužudėt  jos.  —  Bėgdama  uždusau,  diegė  kairįjį  šoną.  — 
Jai  bus  viskas  gerai.  Jūs  laiku  pakvietėt  pagalbą. 

-  O  kas,  jei  ji  mirs?  Kas  tuomet,  kaip  manote,  manimi  pati¬ 
kės?  —  Jo  balsas  buvo  šiurkštus. 

-  Atgaukite  kvapą.  Netrukus  atvyks  gydytojas. 

Armandos  durys  dar  praviros,  palei  staktą  trinasi  katė.  Už 

durų  tyla.  Pro  atsipalaidavusį  laštaką  nuo  stogo  srovena  lietaus 
vanduo.  Matau  staigų  Rudžio  žvilgsnį  ir  profesionalų  įvertini¬ 
mą:  Turiu  sutaisyti.  Sustojęs  prie  durų,  jis  tarsi  laukia  kvietimo 
vidun. 

Armanda  guli  ant  kilimo  prie  židinio,  veidas  papilkėjęs,  lū¬ 
pos  pamėlusios.  Bent  jau  paguldė  ją  tinkama  poza,  kad  galėtų 
atsigauti  -  pakišo  vieną  ranką  po  galva,  kaklą  pakreipė  tokiu 
kampu,  kad  atlaisvintų  kvėpavimo  takus.  Ji  nejuda,  tačiau  troš¬ 
kaus  oro  virpesys  tarp  lūpų  rodo,  jog  kvėpuoja.  Šalia  guli  nu¬ 
mestas  siuvinys,  iš  puodelio  išsiliejusi  kava  paliko  ant  kilimo 
kablelio  formos  dėmę.  Scena  keistai  banali,  it  nebylaus  filmo 
kadras.  Jos  oda  po  mano  pirštais  šalta  ir  žvynuota,  po  plonais  it 
šlapias  krepas  vokais  aiškiai  matosi  tamsios  akių  rainelės.  Kiek 
virš  kelių  užsirietęs  juodas  sijonas  atklojo  tamsiai  raudoną  ap¬ 
vadą.  Staiga  mane  apima  skausmas  -  dėl  jos  artrito  iškreiptų 
senų  kelių  juodomis  kojinėmis,  ryškių  šilkinių  apatinių  po  pra¬ 
stais  naminiais  apdarais. 

—  Na?  —  Iš  nerimo  Rudžio  balsas  skamba  piktai. 

—  Manau,  kad  jai  bus  viskas  gerai. 

Jo  patamsėjusiose  akyse  spindi  nepasitikėjimas  ir  įtarumas. 

-  Šaldytuve  turėtų  būti  insulinas,  —  pasakau  jam.  —  Būtent 
jį  Armanda  turėjo  galvoj.  Duokit  jį  šen. 

Laiko  jį  kartu  su  kiaušiniais.  Dėžutėje  šešios  ampulės  insuli¬ 
no  ir  keli  vienkartiniai  švirkštai.  Kitame  krašte  dėžė  triufelių, 
ant  viršelio  užrašas:  „Dangiškieji  migdolai“.  Daugiau  namuose 
beveik  nieko  valgomo,  tik  pradaryta  skardinė  su  sardinėmis,  rie¬ 
baluotas  popiergalis  nuo  kiaulienos  spirgų,  keli  pomidorai.  Jduriu 
jai  į  sulenkimą  ties  alkūne.  Šią  techniką  gerai  moku.  Paskutinė¬ 
mis  ligos  stadijomis,  kai  motina  jau  buvo  išbandžiusi  daugybę 
alternatyvių  gydymo  būdų  —  akupunktūrą,  homeopatiją,  atku¬ 
riamąją  vizualizaciją,  —  galų  gale  grįžome  prie  seno  gero  morfi¬ 
jaus,  pirkdavom  jį  juodojoje  rinkoje,  kai  negalėdavom  gauti  pa¬ 
gal  receptą;  nors  motina  bjaurėjosi  narkotikais,  buvo  laiminga, 
kai  jo  gaudavo,  kai  kūnas  degė,  o  prieš  akis  lyg  miražas  plaukė 
Niujorko  dangoraižiai.  Ant  mano  rankų  Armanda  beveik  be¬ 
svorė,  galva  laisvai  kyburiuoja.  Raudona  skaistalų  dėmė  ant  vie¬ 
no  skruosto  teikia  beviltišką  juokdario  išvaizdą.  Suspaudžiu  jos 
sustingusias  šaltas  rankas  tarp  savo  delnų,  atlaisvinu  sąnarius, 
masažuoju  pirštus. 

—  Armanda.  Pabuskit.  Armanda. 

Rudis  stovi  ir  žiūri,  pasimetęs,  netikras,  veide  sąmyšis  ir  vil¬ 
tis.  Jos  pirštai  mano  delnuose  it  raktų  ryšelis. 

—  Armanda.  —  Stengiuosi,  kad  balsas  būtų  aštrus,  įsakmus.  — 
Dabar  jums  negalima  miegoti.  Turit  pabusti. 

Na,  štai.  Vos  pastebimas  virpesys,  it  susiliestų  du  lapai. 

—  Viana. 

Rudis  žaibiškai  puolė  ant  kelių  prie  mūsų.  Jo  veidas  buvo 
peleninis,  bet  akys  labai  ryškios. 

—  Na,  prabilk  vėl,  užsispyrusi  sena  moterie!  —  Jo  palengvėji¬ 
mas  buvo  toksai  stiprus,  kad  man  suskaudo  širdį.  —  Žinau,  kad 

esat  gyva,  kad  mane  girdite,  Armanda!  —  Jis  smalsiai  pažvelgė  į 
mane,  kone  juokėsi.  -  Juk  ji  kalbėjo,  ar  ne?  Juk  man  nepasirodė? 

Aš  papurčiau  galvą  ir  pasakiau: 

—  Ji  stipri.  Radote  ją  kaip  tik  laiku,  kol  dar  neprasidėjo  ko¬ 
ma.  Duokime  laiko,  kad  suveiktų  vaistai.  Kalbinkit  ją  ir  toliau. 

—  Gerai.  —  Jis  ėmė  šnekėti,  kiek  nesuvaldomai,  be  atvangos, 
ieškojo  jos  veide  sąmonės  ženklų.  Aš  vis  tryniau  jos  rankas,  ju¬ 
tau,  kaip  j  jas  iš  lėto  grįžta  šiluma. 

-  Nekvailinkit  žmonių,  Armanda,  sena  ragana.  Esat  tvirta 
kaip  arklys.  Galit  amžinai  gyventi.  Be  to,  ką  tik  suremontavau 
jūsų  stogą.  Negi  manote,  kad  šitiek  dirbau  vien  tam,  kad  visa 
tai  paveldėtų  jūsų  dukra?  Žinau,  kad  klausotės,  Armanda.  Ži¬ 
nau,  kad  mane  girdite.  Ko  laukiate?  Ar  norite,  kad  atsiprašy¬ 
čiau?  Gerai,  atsiprašau.  —  Ašaros  vagojo  jo  veidą.  —  Ar  girdite? 
Atsiprašiau.  Esu  nedėkingas  išpera,  apgailestauju.  O  dabar  pa¬ 
buskite  ir... 

-  ...tikras  išpera... 

Jis  sustojo  nebaigęs  sakinio.  Armanda  trumpai  sukikeno.  Be 
garso  sukrutėjo  lūpos.  Akys  buvo  šviesios  ir  sąmoningos.  Rudis 
švelniai  rankomis  suėmė  jos  veidą. 

-  Išgąsdinau  jus,  ar  ne?  —  Jos  balsas  buvo  plonytis  lyg  siūlas. 

-  Ne. 

—  Vis  tik  išgąsdinau,  —  pasakė  ji  išdykėliškai,  su  pasitenkini¬ 
mo  gaidele. 

Rudis  atbula  ranka  nusišluostė  ašaras. 

—  Jūs  man  dar  skolinga  už  darbą,  —  pasakė  jis  drebančiu 
balsu.  —  Tik  buvau  išsigandęs,  kad  negalėsit  man  užmokėti. 

Armanda  vėl  sukikeno,  ėmė  atgauti  jėgas,  mudu  įstengėme 
ją  užkelti  ant  krėslo.  Ji  buvo  dar  labai  išblyškusi,  veidas  sukritęs 
it  supuvęs  obuolys,  bet  akys  aiškios  ir  šviesios.  Rudis  atsigręžė  į 
mane,  pirmąkart  po  gaisro  atvira  veido  išraiška.  Mūsų  rankos 

susilietė.  Sekundei  pagavau  mėnesienoje  švystelėjusį  veidą,  nuogo 
peties  išlenktą  kreivę  žolės  fone,  vaiduoklišką  alyvų  dvelksmą... 
Pajutau,  kaip  iš  kvailos  nuostabos  išsiplėtė  akys. Tikriausiai  ir 
Rudis  kažką  pajuto,  nes  sutrikęs  atsitraukė  per  žingsnį.  Mums 
už  nugarų  tyliai  kikeno  Armanda. 

-  Pasakiau  Narsisui,  kad  paskambintų  daktarui,  -  tariau  jai 
apsimesdama  nerūpestinga.  —  Gali  netrukus  atvykti. 

Armanda  pažvelgė  į  mane.  Tarp  mūsų  gimė  žinojimas  ir  ne 
pirmąkart,  aš  tik  stebėjausi,  kaip  aiškiai  ji  visa  įžvelgia. 

-  Nenoriu  savo  namuose  matyti  tos  giltinės,  -  pasakė  ji.  - 
Gali  iškart  siųsti  jį  ten,  iš  kur  atėjo.  Man  nereikia  jo  pasakų,  ką 
turiu  daryti. 

-  Bet  jūs  sergate,  paprieštaravau.  —  Jei  Rudis  nebūtų  atėjęs, 
galėjote  mirti. 

Ji  nukreipė  į  mane  vieną  savo  pajuokiančių  žvilgsnių  ir  ėmė 
kantriai  aiškinti: 

—  Viana,  ką  daro  seni  žmonės?  Jie  miršta.  Tokia  gyvenimo 
tikrovė.  Tai  visąlaik  vyksta. 

-  Taip,  bet... 

—  Aš  nevažiuosiu  į  Mirties  namus,  -  pratęsė  Armanda.  - 
Gali  tai  jiems  mano  vardu  pasakyti.  Šešiasdešimt  metų  išgyve¬ 
nau  šiame  name,  o  kai  mirsiu,  jis  vis  dar  stovės  savo  vietoje. 

-  Niekas  jūsų  nevers  kur  nors  važiuoti,  -  aštriai  atsakė  Ru¬ 
dis.  —  Paprasčiausiai  nepasirūpinote  laiku  išgerti  vaistų  ir  vis¬ 
kas.  Kitą  kartą  žinosit. 

Armanda  šyptelėjo  ir  pasakė: 

-  Ne  taip  jau  paprasta. 

Rudis  buvo  atkaklus: 

-  Kodėl? 

Gūžtelėjusi  pečiais,  Armanda  atsakė: 

-  Gijomas  žino.  Daug  šnekėjau  su  juo.  Jis  supranta.  —  Da¬ 
bar  jos  balsas  skambėjo  beveik  normaliai,  nors  pati  buvo  dar 

silpna.  —  Nenoriu  kasdien  tų  vaistų,  -  ramiai  pratarė  ji.  —  Ne¬ 
noriu  nuolatos  laikytis  dietos.  Nenoriu,  kad  mane  aptarnautų 
malonios  slaugės,  kurios  kalbės  su  manim  lyg  būčiau  vaikų  dar¬ 
želyje.  Man  aštuoniasdešimt  metų,  galiu  tą  garsiai  pasakyti,  tad 
jei  manim  nepasitiki,  jei  mano,  kad  būdama  tokio  amžiaus,  ne¬ 
galiu  suvokti,  ko  noriu...  -  Armanda  staiga  nutraukė  kalbą  ir 
paklausė:  -  Kas  ten? 

Ji  puikiai  girdi.  Aš  taip  pat  išgirdau,  kaip  lauke  nelygiu  taku 
tykiai  privažiavo  automobilis.  Daktaras. 

-  Jeigu  tai  tas  šventeiva  šarlatanas,  pasakyk,  kad  veltui  gaišta 
laiką,  —  piktai  pastebėjo  Armanda.  -  Pasakyk  jam,  kad  puikiai 
jaučiuosi.  Tegu  eina  pas  ką  nors  kitą  nustatyti  diagnozės.  Man 
jo  nereikia. 

Žvilgtelėjau  į  lauką. 

—  Regis,  atsivežė  su  savim  pusę  Lanskenė,  -  ramiai  pasakiau. 
Automobilis  —  mėlynas  citroenas  —  buvo  pilnas  žmonių.  Be  dak¬ 
taro,  išblyškusio  vyriškio  juoda  eilute,  pamačiau  Karoliną  Kler- 
mon,  jos  draugę  Žoliną  ir  Reino,  -  visi  buvo  susigrūdę  ant  už¬ 
pakalinės  sėdynės.  Priekyje  sėdėjo  Žoržas  Klermonas,  atrodė, 
jog  jaučiasi  kvailai  ir  nepatogiai,  tarsi  reikštų  nebylų  protestą. 
Išgirdau  trinktelint  automobilio  duris  ir  staiga  visus  kitus  gar¬ 
sus  užgožiantį,  aštrų  it  pempės,  Karolinos  klyksmą: 

—  Aš  jai  sakiau!  Ar  nesakiau,  Žoržai ?  Nieks  negali  manęs  kal¬ 
tinti,  kad  neatlikau  dukters  pareigos,  visa  atidaviau  tai  moteriškei, 
o  pažiūrėkit,  kaip  ji. . . 

Pasigirdo  skubrūs  ant  akmenų  girgždantys  žingsniai,  paskui, 
nekviestiems  svečiams  atvėrus  duris,  balsai  susiliejo  į  kakofoniją. 

—  Mamyte,  mamytei  Laikykis,  brangute,  čia  aš!  Aš  ateinu!  Čio¬ 
nai,  pone  Kiusonė,  eikit  pro  čia  į...  ak,  jūs  jau  žinote  kelią,  ar 
ne?  Ak,  kiek  sykių  jai  sakiau  —  buvau  tikra,  kad  kažkas  panašaus 
turi  įvykti... 

Žoržas  bandė  protestuoti: 

—  Kara,  brangioji,  ar  išties  manai,  jog  turėtume  kištis?  Žinai, 
noriu  pasakyti,  kad  leistume  daktarui  tuo  užsiimti. 

Žolina,  kaip  įprasta,  šaltu,  išdidžiu  tonu: 

—  Įdomu,  ką  jis  veikė  šiuose  namuose? 

Reino,  vos  girdimai: 

-  Turėjo  pas  mane  ateiti... 

Jutau,  kaip  dar  prieš  jiems  įžengiant  pro  duris,  Rudis  atsi¬ 
tiesė,  skubėjo  pasišalinti.  Bet  buvo  per  vėlu.  Pirma  Karolina  su 
Žolina,  abi  nepriekaištingai  susišukavusios,  suderintos  spalvos 
sijonėliais  ir  palaidinėmis  ir  Hermeso  šalikais,  o  tuoj  pat  už  jų 
Klermonas  -  tamsi  eilutė  ir  kaklaraištis  buvo  neįprasta  kasdie¬ 
niam  darbui  medienos  sandėlyje,  o  gal  ji  privertė  tokia  proga  jį 
taip  pasipuošti?  —  daktaras,  kunigas  —  visi  sustingo  tarpdury  it 
melodramos  scenoje  pritrenktais,  ironiškais,  kaltais,  įžeistais,  įtū¬ 
žusiais  veidais.  Rudis  spoksojo  į  juos  savo  įžūliu  žvilgsniu,  viena 
ranka  buvo  sutvarstyta,  drėgni  plaukai  užkritę  ant  akių,  o  aš 
stovėjau  prie  durų,  —  bėgant  į  Vagišius,  oranžinis  sijonas  apsi¬ 
taškė  purvu,  —  tuo  tarpu  Armanda,  išbalusi,  bet  rami,  linksmai 
suposi  savo  sename  krėsle,  juodos  akys  piktai  spindėjo,  vienas 
pirštas  it  kokios  raganos  buvo  sulenktas  kabliu. 

—  Taigi,  taigi  maitvanagiai  jau  čia.  —  Armandos  balsas  skam¬ 
bėjo  mandagiai,  bet  grėsmingai.  -  Neilgai  truko,  kol  čia  atkakot, 
ar  ne?  —  Ji  metė  aštrų  žvilgsnį  į  Reino,  kuris  stovėjo  grupelės 
užnugaryje.  -  Pamanei,  kad  tau  galiausiai  pasisekė,  taip?  —  kan¬ 
džiai  pasiteiravo.  —  Galvojai  kokį  kartelį  ar  du  mane  skubiai  palai¬ 
minsi,  kol  esu  be  sąmonės?  —  Ji  vulgariai  sukikeno.  -  Tau  nepasi¬ 
sekė,  Frensi.  Aš  dar  nepasiruošusi  paskutiniam  patepimui. 

Reino  atrodė  suirzęs. 

-  Taip  bent  atrodo,  —  pasakė  jis  ir  paskubomis  žvilgtelėjo  į 
mane.  —  Laimė,  kad  panelė  Rošė  nusimano  apie  injekcijas.  —  Jo 
žodžių  potekstėje  skambėjo  pasityčiojimas. 

Karolina  buvo  suakmenėjusi,  jos  veidas  sustingo  lyg  iš  nusi¬ 
vylimo  šypsanti  kaukė. 

-  Mama,  brangute,  matai,  kas  nutinka,  kai  tave  paliekame 
vieną.  Matai,  kaip  visus  išgąsdinai. 

—  Visus  gaišini,  priverti  palikti  namus...-  Kol  Kara  kalbėjo, 
ant  Armandos  kelių  užšoko  Larifletė,  senoji  dama  išsiblaškiusiai 
glostė  katę.  —  Dabar  supranti,  kodėl  sakome,  kad  tu... 

—  Kad  man  geriau  būtų  Mirties  namuose?  —  kategoriškai 
nukirto  Armanda.  —  Iš  tiesų,  Kara.  Tu  vis  nesiliauji,  ar  ne?  Ži¬ 
nai,  tu  visai  kaip  tėvas.  Kvailas,  bet  atkaklus.  Tai  buvo  viena  jo 
brangiausių  savybių. 

Kara  atrodė  įsižeidusi. 

—  Tai  ne  Mirties  namai,  o  Mimozos,  jei  tik  apsižiūrėtum... 

—  Maitinimas  per  vamzdelį,  veda  į  tualetą,  jei  kartais  par- 
griūtum... 

-  Nešnekėk  nesąmonių. 

Armanda  nusijuokė. 

—  Brangi  mergele,  mano  amžiaus  galiu  daryti  ką  tiktai  no¬ 
riu.  Galiu  šnekėti  nesąmones,  jei  man  patinka.  Esu  pakankamai 
sena  daryti  ką  užsimanysiu. 

-  Dabar  elgiesi  kaip  vaikas.  —  Karos  balsas  buvo  aikštingas.  — 
Mimozos  —  tai  labai  puikūs,  išskirtiniai  namai  gyvenimui.  Ga¬ 
lėsi  šnekėtis  su  savo  amžiaus  žmonėmis,  vykti  į  ekskursijas,  tau 
viską  organizuos... 

—  Gan  gražiai  skamba.  —  Armanda  ir  toliau  tingiai  suposi 
krėsle.  Kara  pasisuko  į  daktarą,  kuris  nepatogiai  jautėsi  šalia 
jos.  Jis  buvo  liesas,  nervingas,  atrodė  sutrikęs,  kad  apskritai  čia 
atsidūrė,  tarsi  drovuolis  patekęs  į  orgiją.  —  Simonai,  pasakyki¬ 
te  jai! 

—  Na,  aš  nesu  įsitikinęs,  kad  privalau... 

—  Simonas  sutinka  su  manim,  —  nutraukė  atkakli  Kara.  - 

Paprasčiausiai,  tokios  būklės  ir  tokio  amžiaus  negali  čia  gyventi 
viena.  Gali  bet  kada... 

-  Taip,  ponia  Vuazen.  —  Žolinos  balsas  buvo  šiltas  ir  nuo¬ 
saikus.  —  Gal  apsvarstytumėte,  ką  Kara...  Noriu  pasakyti,  kad 
jūs,  žinoma,  nenorite  netekti  savo  nepriklausomybės,  bet  jūsų 
pačios  labui... 

Armandos  akys  skubrios,  šviesios  ir  persmelkiančios.  Kelias 
akimirkas  ji  tylomis  įdėmiai  žvelgė  j  Žoliną.  Si  susivaldė,  paskui 
nukreipė  žvilgsnį  ir  paraudo. 

—  Noriu,  kad  eitumėt  lauk,  —  ramiai  pratarė  Armanda.  —  Visi. 

—  Bet,  mama... 

—  Visi,  —  kategoriškai  pakartojo  Armanda.  —  Porą  minučių 
privačiai  šnektelsiu  su  šarlatanu  —  regis,  turiu  jums  priminti 
Hipokrato  priesaiką,  pone  Kiusonė,  —  kai  baigsiu  su  juo,  ti¬ 
kiuosi,  kad  visi  suopiai  bus  pasišalinę.  —  Ji  pabandė  atsistoti, 
sunkiai  rangydamasi  iš  krėslo.  Kai  paėmiau  ją  už  rankos,  kad 
prilaikyčiau,  ji  man  kreivai,  išdykėliškai  šyptelėjo. 

—  Ačiū,  Viana,  —  švelniai  pratarė  ji.  —  Ir  tu.  —  Armanda  krei¬ 
pėsi  į  Rudį,  kuris  tebestovėjo  tolimame  kambario  krašte,  atro¬ 
dė,  nuobodžiavo  ir  buvo  viskam  abejingas.  —  Noriu  su  tavim 
pašnekėti,  kai  baigsiu  su  daktaru.  Neišeik. 

—  Kas,  ar  aš?  —  Rudis  pasijuto  nepatogiai.  Kara  žvilgtelėjo  su 
neslepiama  panieka. 

—  Manau,  jog  tokiu  momentu,  mama,  turėtumėt  būti  su 
savo  šeima... 

—  Jei  man  jūsų  reikės,  žinau,  kaip  pakviesti,  —  kandžiai  atšovė 
Armanda.  -  Tuo  tarpu  noriu  sutvarkyti  reikalus. 

Kara  žvilgtelėjo  į  Rudį. 

-  Ak  taip?  —  Žodžiai  buvo  persunkti  neapykantos.  —  Reika¬ 
lus?  —  Ji  pamatavo  Rudį  akimis  nuo  galvos  iki  kojų,  pastebėjau, 
kad  jis  vos  krūptelėjo.  Refleksas  buvo  toks  pat  kaip  anksčiau 

Žozefinos  -  jis  sustingo,  pakėlė  pečius,  sukišo  rankas  į  kišenes, 
tarsi  norėdamas,  kad  būtų  mažesnis  taikinys.  Bet  atidus  žvilgs¬ 
nis  apnuogina  bet  kokį  trūkumą.  Akimirksniu  jis  išvysta  save 
tokį,  kokį  jį  mato  jinai:  purviną,  nerangų. 

Iš  užsispyrimo  jis  ima  vaidinti  jam  suteiktą  vaidmenį  ir  pik¬ 
tai  suniurna: 

-  Ko,  po  velnių,  čia  taip  spoksai? 

Ji  išsigandusi  pažvelgia,  atsitraukia. 

Armanda  išsišiepia. 

-  Pasimatysim  vėliau,  —  sako  man.  —  Ir  ačiū  tau. 

Kara  išsekė  paskui  mane  akivaizdžiai  nusivylusi.  Kamuoja¬ 
ma  smalsumo  ir  kartu  nenoro  su  manimi  kalbėti,  dedasi  ūmia 
ir  tuo  pat  metu  įsiteikiančia.  Nesigilindama  į  detales,  jai  išdės¬ 
čiau  faktus.  Reino  klausėsi  be  jokios  išraiškos  veide  it  viena  jo 
statulų.  Žoržas  bandė  būt  diplomatiškas,  kvailai  šypsojosi,  šne¬ 
kėjo  banalybes.  Nieks  nepasiūlė  mane  parvežti  namo. 

Kovo  15 

Šeštadienis 


Šįryt  dar  kartą  nuėjau  pasikalbėti  su  Armanda  Vuazen.  Ji  ir  vėl 
atsisakė  mane  priimti.  Jos  rusvaplaukis  sarginis  šuo  atidarė  du¬ 
ris  ir  kažką  suurzgė  šiurkščia  tarme,  užtverdamas  pečiais  įėjimą. 
Armanda  jaučiasi  gan  gerai,  pasakė  man.  Šiek  tiek  pailsės  ir  ga¬ 
lutinai  atsigaus.  Su  ja  anūkas,  ją  kasdien  aplanko  draugai,  — 
pridūrė  jis  su  sarkazmu,  kuris  privertė  mane  prikąsti  liežuvį. 
Nereikia  jos  trukdyti.  Mane  žeidžia,  jog  turiu  bendrauti  su  šiuo 
žmogumi,  tėve,  bet  žinau  savo  priedermę.  Kad  ir  į  kokią  žemą 
draugiją  ji  papuolė,  kad  ir  kaip  iš  manęs  tyčiojasi,  mano  pareiga 
lieka  aiški.  Guosti  —  net  ir  tuomet,  kai  atsisakoma  paguodos  —  ir 
vesti.  Tačiau  su  šiuo  žmogumi  neįmanoma  kalbėt  apie  sielą  -  jo 
akys  tuščios  ir  abejingos  kaip  gyvulio.  Bandau  aiškinti.  Arman¬ 
da  sena,  sakau  jam.  Sena  ir  užsispyrusi.  Mums  abiem  taip  ma¬ 
žai  liko  laiko.  Ar  jis  to  nemato?  Ar  leis  jai  apsileidimu  ir  arogan¬ 
cija  save  pražudyti? 

Jis  gūželi  pečiais. 

-  Ji  puikiai  jaučiasi,  —  sako  man  ironiškai  su  pasibjaurėjimo 
išraiška  veide.  —  Visi  ja  rūpinasi.  Dabar  jai  viskas  gerai. 

—  Tai  netiesa.  —  Aš  tyčia  kalbu  griežtu  balsu.  —  Ji  žaidžia 
rusišką  ruletę  su  savo  sveikata.  Atsisako  klausyti,  ką  sako  dakta¬ 
ras.  Dėl  Dievo,  ji  valgo  šokoladą!  Ar  pagalvojote,  kas  dėl  to  jai 
gali  nutikti,  esant  tokios  būklės? 

Jo  veidas  užsisklendžia,  tampa  priešiškas,  abejingas.  Jis  kate¬ 
goriškai  atkerta: 

—  Ji  nenori  jūsų  matyti. 

-  Ar  jums  nerūpi?  Ar  nerūpi,  kad  ji  žudo  save  apsirijimu? 

Jis  vėl  gūžteli  pečiais.  Po  plonu  apsimesto  abejingumo  šydu 

juntu  jo  įtūžį.  Neįmanoma  apeliuoti  į  geresnę  jo  prigimties  pu¬ 
sę  -  jis  paprasčiausiai  stovi  sargyboje,  kaip  buvo  nurodyta.  Mius- 
ka  sako,  kad  Armanda  jam  siūlė  pinigų.  Gal  jis  suinteresuotas, 
kad  ji  mirtų.  Žinau,  kokia  ji  iškrypėlė.  Atimti  paveldėjimo  teisę 
iš  savo  šeimos  dėl  šio  svetimo  žmogaus  jai  būtų  nė  motais. 

—  Aš  palauksiu,  —  sakau  jam.  -  Jei  prireiks,  visą  dieną. 

Laukiau  dvi  valandas  darželyje.  Paskui  pradėjo  lyti.  Neturė¬ 
jau  skėčio,  sutana  visa  peršlapo.  Ėmė  svaigti  galva,  sužvarbau. 
Po  kiek  laiko  atsivėrė  langas,  užuodžiau  kvaitinantį  kavos  ir  šil¬ 
tos  duonos  kvapą  iš  virtuvės.  Mačiau,  kaip  sarginis  šuo  stebi 
mane  rūsčiu  ir  paniekos  pilnu  žvilgsniu,  žinojau,  kad  jei  be  są¬ 
monės  griūčiau  ant  žemės,  jis  nė  piršto  nepajudintų,  kad  man 
pagelbėtų.  Kai  grįždamas  namo,  iš  lėto  kopiau  į  kalvą,  jutau  ant 
savo  nugaros  jo  akis.  Man  pasirodė,  jog  išgirdau  iš  kažkur  per 
vandenį  atsklidusį  juoką. 

Ir  su  Žozefina  Miuska  man  nepavyko.  Nors  ji  atsisako  lankyti 
bažnyčią,  porą  kartų  su  ja  šnekėjau,  bet  be  naudos.  Dabar  joje 
giliai  įsišaknijo  atkaklumas,  kažkokia  panieka,  nors  mūsų  pokal¬ 
bio  metu  išliko  pagarbi  ir  švelni.  Ji  niekada  nerizikuoja  eiti  toliau 
nuo  „Dangiškųjų  migdolų“,  šiandien  ją  sutikau  lauke  prie  par¬ 
duotuvės,  šluojančią  grindinį  prie  durų,  geltona  skarele  apsirišu¬ 
sią  plaukus.  Artėdamas,  išgirdau,  kaip  pati  sau  dainuoja. 

-  Labą  rytą,  ponia  Miuska,  -  mandagiai  ją  pasveikinau.  Žinau, 
jei  noriu  ją  sugrąžinti,  tą  galiu  padaryti  švelnumu  ir  protu.  Galbūt 
vėliau,  kai  mūsų  darbas  bus  atliktas,  priversiu  ją  atgailauti. 

Ji  man  vos  šyptelėjo.  Dabar  atrodo  daugiau  pasitikinti  savi¬ 
mi,  nugara  atsitiesusi,  galva  aukštai  pakelta  -  tokią  laikyseną  ji 
perėmė  iš  Vianos  Rošė. 

—  Dabar  aš  Žozefina  Bone,  tėve. 

—  Bet  ne  pagal  įstatymą,  poma. 

-  Kas  tas  įstatymas?  -  Ir  patraukė  pečiais. 

—  Dievas  yra  įstatymas,  —  pabrėždamas  atsakiau  ir  su  prie¬ 
kaištu  pažvelgiau  į  ją.  —  Meldžiausi  už  jus,  mano  dukra.  Mel¬ 
džiausi  už  jūsų  išgelbėjimą. 

Išgirdusi  mano  žodžius,  ji  nusijuokė,  nors  nepiktai. 

—  Tuomet,  tėve,  jūsų  maldos  buvo  išklausytos.  Dar  niekada 
nebuvau  tokia  laiminga. 

Ji  atrodo  nepalaužiama.  Vos  savaitę  pabuvo  tos  moters  įta¬ 
koje,  o  jos  balse  jau  girdžiu  jos  balsą.  Jų  juokas  tiesiog  nepaken¬ 
čiamas.  O  patyčios,  kaip  ir  Armandos,  kelia  pyktį  ir  įtūžį,  nuo 
kurio  pakvaištu.  Imu  justi,  tėve,  jog  manyje  kažkas  atliepia,  lyg 
silpnybė,  kuriai,  maniau,  esu  atsparus.  Kai  žvelgiu  per  aikštę  į 
šokoladinę,  jos  šviečiantį  langą,  dėžes  su  rožinėmis,  raudono¬ 
mis  ir  oranžinėmis  pelargonijomis  balkonuose  ir  abipus  durų, 
juntu,  kaip  klastingai  į  mintis  skverbiasi  dvejonė,  kaip  burna 
prisipildo  seilių,  kuomet  prisimenu  ten  tvyrantį  tvaiką,  kuria¬ 
me  maišosi  grietinėlės,  svilarožės,  deginto  cukraus  ir  konjako 
bei  šviežiai  sumaltų  kakavos  pupelių  svaiginantis  kvapas.  Užuo¬ 
džiu  kvapą  moters  plaukų,  ten,  kur  sprandas  susisiekia  su  švel¬ 
nia  kaukolės  įduba,  saulėje  išsirpusių  šviežių  abrikosų,  šiltų  svies¬ 
tinių  ir  cinamono  bandelių,  citrininės  arbatos  ir  pakalnučių  aro¬ 
matą.  Šie  smilkalai  sklaidosi  vėjyje,  plaikstosi  it  maišto  vėliava, 
jie  -  velnio  paliktas  pėdsakas,  ne  iš  sieros,  kaip  mus  mokė,  kai 
buvom  vaikai,  o  it  lengvučiai  provokuojantys  kvepalai,  tūkstan¬ 
čio  sumišusių  prieskonių  esencija,  nuo  kurios  spengia  galva  ir 
maišosi  protas.  Stoviu  lauke  prie  bažnyčios,  atsuku  veidą  į  vėją, 
stengiuosi  pagauti  to  kvapo  pėdsakus.  Jis  skverbiasi  į  mano  sap¬ 
nus,  pabundu  apsipylęs  prakaitu,  išbadėjęs.  Sapne  godžiai  ryju 
šokoladą,  voliojuosi  jame,  jo  gabalai  netrupa,  neduria,  jie  švel¬ 
nūs  it  kūnas,  jaučiu  juos  it  tūkstantį  lūpų,  kurios  švelniai  bu- 

čiuoja,  jausmingai  kandžiojasi.  Regis,  mirtis  nuo  jų  gležnų  gla¬ 
monių  —  tai  bet  kokių  iki  šiol  mano  patirtų  gundymų  kulmina¬ 
cija,  tokiomis  akimirkomis  beveik  imu  suprasti  Armandą  Vua- 
zen,  kuriai  kiekvienas  saldus  kąsnis  gali  kainuoti  gyvybę. 

Sakiau  beveik. 

Žinau  savo  pareigą.  Dabar  labai  mažai  miegu,  didinu  baus¬ 
mę,  nes  turiu  išpirkti  paklydimo  akimirkas.  Skauda  sąnarius, 
tačiau  mielai  priimu  šį  skausmą.  Fizinis  malonumas  -  tai  ply¬ 
šys,  j  kurį  velnias  suleidžia  šaknis.  Vengiu  saldžių  kvapų.  Val¬ 
gau  vienintelį  kartą  per  dieną  ir  tik  paprasčiausią  bekvapį,  be¬ 
skonį  maistą.  Kai  neturiu  reikalų  parapijoje,  dirbu  šventoriuje, 
kasu  lysves,  raunu  piktžoles  aplink  kapus.  Per  paskutinius  dve¬ 
jus  metus  visa  apleista,  pasijuntu  nejaukiai,  kai  pamatau  dabar¬ 
tinę  netvarką  kadaise  tvarkingame  darželyje.  Tarp  žolių  ir  mė¬ 
lynų  usnių  suvešėjo  levandos,  mairūnai,  geltoni  ir  tamsiai  rau¬ 
doni  šalavijai.  Tiek  daug  kvapų  mane  trikdo.  Norėčiau,  kad 
tvarkingomis  eilėmis  augtų  krūmai  ir  gėlės,  o  visa  tai  suptų  gal 
kokia  gyvatvorė.  Šitokia  gausa  atrodo  kažkokia  įžeidžianti,  ne¬ 
pagarbi,  tai  laukinės  gyvybės  antpuolis,  kai  vienas  augalas  smau¬ 
gia  kitą,  bergždžiai  stengiasi  dominuoti.  Šiems  dalykams  mums 
suteikta  galia  viešpatauti,  kaip  sako  Biblija.  Tačiau  aš  nejaučiu 
tokios  galios.  Jaučiu  kažkokį  bejėgiškumą,  nes  kai  kasu,  genėju, 
kertu,  man  už  nugaros  žalioji  kariuomenė  vėl  suglaudžia  gretas 
ir  iškišusi  ilgus  žalius  liežuvius  tyčiojasi  iš  mano  pastangų.  Nar- 
sisas  žiūri  į  mane  su  pašaipia  panieka. 

—  Geriau  ką  nors  pasodintumėt,  tėve,  -  sako  jis  man.  -  Užpil- 
dykit  šias  vietas  kuo  nors  naudingu.  Kitaip  visąlaik  žels  piktžolės. 

Žinoma,  jis  teisus.  Užsakiau  šimtą  augalų  iš  jo  šiltnamio, 
paklusnių  augalėlių,  kuriuos  susodinsiu  eilėmis.  Mėgstu  baltas 
begonijas,  žemaūgius  irisus,  blyškiai  geltonus  jurginus  ir  vely¬ 
kines  lelijas,  jos  be  kvapo,  bet  koks  mielas  jų  tvarkingas  vainik- 

lapis.  Jos  mielos,  neagresyvios,  žada  Narsisas.  Žmogaus  pažabo¬ 
ta  gamta. 

Viana  Rošė  atėjo  pažiūrėti,  kaip  dirbu.  Aš  nekreipiu  į  ją  dė¬ 
mesio.  Ji  vilki  turkio  spalvos  megztinį,  džinsus,  apsiavusi  viole¬ 
tiniais  zomšiniais  aulinukais.  Plaukai  plevėsuoja  vėjyje  it  piratų 
vėliava. 

—  Gražus  darželis.  —  pastebi  ji.  —  Viena  ranka  perbraukia  per 
išrautas  žoles,  suspaudžia  kumštį,  pakelia  prie  veido  pauostyti. 

—  Šitiek  žolelių,  —  sako  ji.  —  Citrininis  balzamas,  kvapnioji 
mėta  ir  ananasinis  šalavijas... 

—  Aš  nežinau  jų  vardų,  —  atšaunu  šiurkščiu  balsu.  —  Aš  ne 
sodininkas.  Be  to,  tai  paprasčiausios  piktžolės. 

-  Mėgstu  piktžoles. 

Žinoma.  Juntu,  kaip  širdį  užlieja  pyktis,  —  gal  tai  dėl  kvapo? 
Atsistojau,  vilnijančios  žolės  man  siekė  šlaunis,  pajutau,  kaip 
nuo  staigaus  spaudimo  traška  apatiniai  stuburo  slanksteliai. 

—  Sakykit,  panele. 

Ji  pažvelgė  į  mane  —  nuolanki,  šypsanti. 

—  Sakykit,  ką  ketinat  pasiekti  kurstydama  mano  parapijiečius 
apversti  aukštyn  kojomis  savo  gyvenimą,  atsisakyti  saugumo... 

Dabar  ji  pažvelgė  į  mane  nieko  nereiškiančiu  žvilgsniu. 

—  Apversti  aukštyn  kojomis?  —  Be  tikslo  apžiūrinėjo  mano 
pusėje  ant  tako  gulinčią  piktžolių  krūvą. 

—  Turiu  galvoje  Žozefiną  Miuska,  —  trumpai  atkirtau. 

-  O.  —  Ji  grybštelėjo  žalią  levandos  kotelį.  —  Ji  buvo  nelai¬ 
minga.  —  Regis,  mano,  jog  tai  visa  paaiškina. 

-  O  dabar,  sulaužiusi  santuokos  priesaiką,  palikusi  visa,  ką 
turi,  atsisakiusi  buvusio  gyvenimo,  manote,  bus  laimingesnė? 

—  Žinoma. 

-  Puiki  filosofija,  -  nusišaipiau  aš,  -  jei  esate  žmogus,  kuris 
netiki  nuodėme. 

Ji  nusijuokė. 

-  Bet  aš  netikiu,  visiškai  netikiu  nuodėme. 

—  Tuomet  man  gaila  jūsų  vargšo  kūdikio,  -  aštriai  atrėžiau.  — 
Augančio  be  meilės  ir  be  moralės. 

Ji  liūdnai  šyptelėjo. 

-  Anūką  žino,  kas  yra  gera  ir  kas  bloga,  -  pasakė  ji,  tuomet 
jau  žinojau,  jog  ją  pagaliau  pasiekiau.  Paliečiau  skausmingą  taš¬ 
ką.  —  O  dėl  Dievo...  -  Ji  nukando  frazę,  po  to  jau  švelniau 
užbaigė: 

—  Nemanau,  jog  balta  apykaklė  jums  vienam  atveria  kelią  į 
dieviškumą.  Manau,  kad  kažkur  turi  mums  abiem  užtekt  vie¬ 
tos,  ar  ne  taip? 

Aš  nesiteikiau  atsakyti.  Kiaurai  permatau  jos  apsimestą  tole¬ 
ranciją. 

—  Jei  tikrai  norite  padaryt  gera,  -  oriai  pareiškiau,  -  turite 
įtikinti  ponią  Miuska,  kad  apsvarstytų  savo  skubotą  sprendimą. 
Ir  atvesti  j  protą  Armandą  Vuazen. 

—  Į  protą?  -  Dėjosi  nesuprantanti,  tačiau  žinojo,  apie  ką  kalbu. 

Pakartojau  daug  ką  iš  to,  ką  buvau  sakęs  sarginiam  šuniui. 
Pasakiau  jai,  kad  Armanda  sena,  savavalė  ir  užsispyrusi.  Jos  kar¬ 
ta  maža  ką  išmano  apie  gydymą.  Apie  dietos  ir  vaistų  svarbą  - 
atkakliai  atsisako  pripažinti  faktus. 

-  Bet  Armanda  visai  laiminga  tokia,  kokia  yra.  —  Jos  balsas 
skambėjo  beveik  protingai.  -  Ji  nenori  palikti  savo  namų  ir  eiti 
į  prieglaudą.  Nori  mirti  ten,  kur  gyvena. 

-  Ji  neturi  teisės!  -  Išgirdau  savo  balsą  it  botago  kirčius  per 
aikštę.  -  Ne  ji  turi  spręsti.  Ji  gali  dar  ilgai  gyventi,  gal  dar  de¬ 
šimtį  metų... 

-  Dar  gali.  -  Jos  tone  skambėjo  priekaištas.  —  Ji  dar  judri, 
šviesaus  proto,  savarankiška... 

-  Savarankiška?  -  Vos  įstengiau  paslėpti  panieką.  -  Kai  po 
pusės  metų  bus  akla  kaip  kurmis?  Ką  tuomet  ji  darys? 

Pirmąkart  atrodė  sutrikusi  ir  galiausiai  pasakė: 

-  Nesuprantu,  juk  Armandos  akys  geros,  ar  ne?  Noriu  pasa¬ 
kyti,  kad  ji  net  akinių  nenešioja. 

Mečiau  j  ją  aštrų  žvilgsnį.  Ji  nežino. 

—  Jūs  nešnekėjote  su  daktaru,  ar  ne  taip? 

—  Kodėl  turėčiau?  Armanda... 

Aš  ją  šiurkščiai  nutraukiau. 

-  Armanda  turi  problemą,  -  pasakiau  jai.  -  Kurios  niekada 
nepripažįsta.  Matot,  kokia  ji  užsispyrusi.  Atsisako  prisipažinti, 
net  sau,  net  savo  šeimai... 

-  Pasakykite  man.  Prašau.  -Jos  akys  buvo  kietos  it  agatai. 

Pasakiau  jai. 

Sekmadienis 


Iš  pradžių  Armanda  apsimetė  nežinanti,  apie  ką  šneku.  Paskui 
valdingu  tonu  pareiškė  norinti  sužinoti,  kas  visa  tai  išplepėjo, 
tikriausiai  koks  nors  į  svetimus  reikalus  kištis  mėgstąs  triūslys, 
kad  aš  neįsivaizduoju,  apie  ką  kalbanti. 

-  Armanda,  —  pratariau  aš,  vos  jai  stabtelėjus  atsikvėpti.  —  Pasi¬ 
kalbėkime.  Papasakokit  man,  ką  reiškia  diabetinė  retinopatija... 

Ji  gūžtelėjo  pečiais. 

—  Gal  ir  papasakosiu,  jei  jau  tas  prakeiktas  daktariūkštis  iš¬ 
pliurpė  apie  tai  visam  kaimui.  -  Jos  balsas  buvo  irzlus.  —  Elgiasi 
su  manim  taip,  tarsi  nepajėgčiau  pati  apsispręsti.  —  Rūsčiai  žvilg¬ 
telėjo  į  mane  ir  pasakė:  —  Ir  jūs  ne  geresnė,  ponia.  Kvaksit  ap¬ 
link  mane,  nerimstat  —  aš  gi  ne  vaikas,  Viana. 

—  Žinau,  kad  ne  vaikas. 

—  Na,  taigi.  —  Ištiesė  ranką  paimti  čia  pat  stovinčio  puode¬ 
lio.  Mačiau,  kaip  rūpestingai  čiupinėjo  pirštais,  kad  nustatytų 
jo  vietą,  o  paskui  paėmė.  Ne  ji,  o  aš  buvau  akla.  Lazda,  aprišta 
raudonu  kaspinu,  tiriantys  judesiai,  nebaigtas  siuvinys,  po  vie¬ 
na  kitą  keičiančiomis  skrybėlėmis  slepiamos  akys... 

—  Ir  jūs  nieko  negalit  padėti,  -  jau  švelnesniu  tonu  tęsė  Ar¬ 
manda.  —  Kiek  supratau,  tai  nepagydoma,  taigi  tai  tik  mano  pa¬ 
čios  reikalas.  —  Gurkštelėjusi  arbatos,  susiraukė.  —  Ramunėlės,  — 
be  entuziazmo  pastebėjo  ji.  —  Sako,  šalina  toksinus.  Skonis  kaip 
katės  myžalai.  —  Tokiu  pat  kruopščiu  judesiu  vėl  pastatė  puodelį. 

-  Man  trūksta  skaitymo,  —  pasakė  ji.  —  Dabar  per  sunku 
įskaityti  spausdintą  tekstą,  bet  man  kartais  paskaito  Lukas.  Ar 

pameni,  kaip  priverčiau  jį  man  paskaityti  Rimbaud  per  pirmąjį 
susitikimą? 

Aš  linktelėjau  ir  pastebėjau: 

-  Kalbat,  lyg  tai  būtų  prieš  daugelį  metų. 

-  Taip  ir  yra.  —  Jos  balsas  skambėjo  lengvai,  beveik  be  modu¬ 
liacijų.  -  Turiu  tai,  ko  maniau  niekada  neturėsianti,  Viana.  Ma¬ 
ne  kasdien  lanko  anūkas.  Mudu  šnekamės  kaip  suaugę.  Jis  geras 
vaikinas,  tiek  malonus,  kad  dėl  manęs  šiek  tiek  sielvartauja... 

-  Jis  myli  jus,  Armanda,  -  pertraukiau  ją.  -  Mes  visi  jus 
mylime. 

Ji  sukikeno  ir  pratarė: 

—  Gal  ne  visi.  Šiaip  ar  taip,  tai  nesvarbu.  Būtent  čia  ir  dabar 
turiu  viską,  ką  visada  troškau  turėti.  Namus,  draugus,  Luką...  - 
Įdėmiai  į  mane  pažiūrėjo  ir  maištingu  tonu  pareiškė:  -  Ir  nelei¬ 
siu,  kad  iš  manęs  ką  nors  atimtų. 

—  Nesuprantu.  Niekas  negali  jūsų  priversti... 

-  Aš  apie  nieką  nešneku,  -  aštriai  mane  nutraukė.  -  Kiusonė 
gali  kiek  nori  taukšti  apie  tinklainės  implantus,  tyrimus  ir  laze¬ 
rinę  terapiją,  —  jos  panieka  tokiems  dalykams  buvo  akivaizdi,  - 
bet  tai  nepakeis  aiškių  faktų.  Tiesa  ta,  kad  aš  apanku,  ir  niekas 
negali  to  sustabdyti.  —  Ji  sukryžiavo  rankas,  tuo  parodydama, 
jog  viskas  baigta. 

-  Turėjau  anksčiau  į  jį  kreiptis,  -  pasakė  ji  be  kartėlio.  — 
Dabar  nesugrąžinsi,  darosi  vis  blogiau.  Pusę  metų  dalinio  re¬ 
gėjimo,  tai  daugiausia,  ką  jis  gali  man  pažadėti,  po  to,  nori 
nenori,  Mirties  namai  iki  grabo  lentos.  -  Ji  stabtelėjo,  paskui 
mąsliai  pratarė:  -  Galiu  dar  dešimt  metų  gyventi,  kaip  sakė 
Reino. 

Pravėriau  burną,  ketinau  prieštarauti,  pasakyti,  kad  gal  nėra 
taip  blogai,  po  to  vėl  užsičiaupiau. 

-  Nežiūrėk  taip,  mergužėle.  -  Padrąsindama,  Armanda  baks- 

telėjo  mane  alkūne.  -  Po  puotos  iš  penkių  patiekalų  užsinori 
kavos  ir  gėrimų,  ar  ne?  Juk  staiga  nebaigsi  visko  dubeniu  koše¬ 
lės,  ar  ne  taip?  Norėtum  dar  vieno  patiekalo... 

-  Armanda... 

-  Nepertrauk  manęs.  -  Jos  akys  spindėjo.  -  Sakau,  kad  turi 
žinoti,  kada  sustoti,  Viana.  Privalai  žinoti,  kada  atstumti  lėkštę 
ir  užsisakyti  gėrimų.  Už  dviejų  savaičių  man  bus  aštuoniasdešimt 
vieneri... 

-  Tai  ne  tiek  daug,  -  nenoromis  išstenėjau.  —  Negaliu  pati¬ 
kėti,  kad  šitaip  pasiduodat! 

Ji  pažvelgė  į  mane. 

—  Vis  dėlto,  ar  tik  ne  tu  pasakei  Gijomui,  kad  leistų  Šarliui 
oriai  numirti? 

-  Jūs  gi  ne  šuo!  -  dabar  piktai  atšoviau. 

-  Ne,  -  tyliai  atsakė  Armanda,  -  todėl  galiu  rinktis. 

Niujorkas  nuožmi  vieta,  pilna  akį  rėžiančių  paslapčių,  žie¬ 
mą  ten  šalta,  o  vasarą  spigina  karštis.  Po  trijų  mėnesių  net  ir 
triukšmas  darosi  įprastas,  nepastebimas,  automobiliai-balsai- 
taksi  susilieja  į  vieną  garsų  dangą,  it  lietus  visa  užklojančią.  Ji 
eina  per  kelią  iš  delikatesų  parduotuvės,  apglėbusi  rankomis  ru¬ 
dą  krepšį  su  mūsų  priešpiečiais,  sutinku  ją  pusiaukelėje,  pagau¬ 
nu  jos  žvilgsnį  į  judrią  gatvę,  jai  už  nugaros  matau  afišų  lentą  su 
Marlboro  cigarečių  reklama:  vyras  stovi  raudonų  kalnų  fone. 
Mačiau  jį  atvažiuojant.  Atvėriau  burną,  kad  surikčiau,  ją  per¬ 
spėčiau...  Ir  sustingau.  Sekundė  ir  viskas,  vienintelė  sekundė. 
Ar  baimė  prikaustė  man  liežuvį  prie  gomurio?  O  gal  tai  papras¬ 
čiausiai  lėta  kūno  reakcija  artėjančio  pavojaus  akivaizdoje,  kai 
skausminga  amžinybė  praeina,  kol  smegenis  pasiekia  į  buką  kū¬ 
no  pojūtį  atsiliepianti  mintis?  O  gal  tai  buvo  viltis,  savotiška 
viltis,  kuri  atsiranda,  kai  atimamos  visos  svajonės,  kai  lieka  tik 
ilga,  lėta  ir  apgaulinga  agonija? 

Taip,  žinoma,  mamyte,  žinoma,  kad  važiuosime  į  Floridą.  Ži¬ 
noma,  važiuosime. 

Jos  veide  sustingo  šypsena,  akys  tokios  be  galo  šviesios,  švie¬ 
sios  kaip  fejerverkai  liepos  ketvirtąją. 

Ką  be  tavęs  veikčiau,  ką  veikčiau  be  tavęs? 

Viskas  gerai,  mamyte.  Mes  tai  padarysim.  Pažadu.  Patikėk  man. 

Juodasis  vyras  stovi  šalia,  jo  veide  žaisminga  šypsena,  šią 
begalinę  sekundę  pajuntu,  kad  esama  blogesnių,  žymiai  blo¬ 
gesnių  dalykų  už  mirtį.  Paskui  paralyžius  praeina,  aš  imu  klyk¬ 
ti,  bet  mano  įspėjantis  šauksmas  pavėlavo.  Ji  vos  pasuka  į  mane 
veidą,  blyškiomis  lūpomis  sudeda  šypseną. 

-  Ką,  kas  yra,  brangute?-  jos  vardo  šauksmą  užgožia  cypian¬ 
tys  stabdžiai. 

Florida !  Skamba  kaip  moters  vardas.  Per  gatvę  bėga  spiegdama 
jauna  moteris,  skausmo  iškreiptu  veidu  braunasi  pro  judančias  ma¬ 
šinas,  išmėto  pirkinius  —  glėbyje  neštas  bakalėjos  prekes,  kartono 
dėžutę  su  pienu. . .  Skamba  kaip  vardas,  tarsi  gatvėje  mirštanti  vy¬ 
resnė  moteris  tikrai  vadintųsi  Florida  —  ji  išties  miršta  man  dar 
nespėjus  pribėgti,  miršta  ramiai,  be  dramatinių  scenų,  tad  pasi¬ 
juntu  kone  sutrikusi,  kad  sukėliau  šitokį  triukšmą,  stambi  moteris 
ryškiai  rožiniu  sportiniu  kostiumu  apglėbia  mane  mėsingomis  ran¬ 
komis,  aš  pasijuntu  kone  nurimusi,  it  man  būtų  prapjauta  votis, 
srūvančios  ašaros  atneša  paguodą,  karčią  deginančią  paguodą,  kad 
pagaliau  pasiekiau  galą.  Ir  likau  sveika,  arba  beveik  sveika. 

-  Neturėtumei  verkti,  -  švelniai  sako  Armanda.  -  Ar  ne  m 
visada  tvirtinai,  kad  vienintelis  svarbus  daiktas  yra  laimė? 

Aš  nustebau  pajutusi,  kad  mano  veidas  drėgnas  nuo  ašarų. 

-  Be  to,  man  reikia  tavo  pagalbos.  —  Kaip  visada  pragmatiš¬ 
ka,  ištraukė  iš  kišenės  nosinę  ir  padavė  man.  Nosinė  kvepėjo 
levandomis.  —  Ruošiu  gimtadienio  pobūvį,  —  pareiškė  Arman¬ 
da.  —  Tai  Luko  idėja.  Nesvarbu,  kiek  kainuos.  Noriu,  kad  pa¬ 
sirūpintum  vaišėmis. 

-  Ką?  —  Sutrikau  taip  staigiai  pereidama  nuo  mirties  prie 
puotos. 

-  Tai  mano  paskutinis  užsakymas,  -  aiškino  Armanda.  —  Iki 
tol  kaip  gera  mergaitė  vartosiu  vaistus.  Gersiu  net  tą  bjaurią 
arbatą.  Viana,  noriu,  kad  per  aštuoniasdešimt  pirmąjį  gimtadienį 
mane  suptų  visi  mano  draugai.  Dievaži,  galėčiau  netgi  pakviesti 
tą  savo  kvaišą  dukterį.  Suteiksime  stilių  tavo  šokolado  festiva¬ 
liui.  O  paskui...— Ji  abejingai  trūktelėjo  pečiais  ir  pastebėjo: 

-  Ne  kiekvienam  taip  pasiseka.  Galiu  visa  suplanuoti,  iššluoti 
visus  kampus.  Ir  dar.  —  Nukreipusi  į  mane  stiprų  it  lazerio  spin¬ 
dulys  žvilgsnį,  pratarė: 

—  Niekam  nė  žodžio.  Ničniekam.  Kad  niekas  nesikištų.  Aš 
taip  noriu,  Viana.  Tai  mano  pobūvis.  Nenoriu,  kad  per  mano 
pobūvį  kas  verktų,  išsidirbinėtų.  Supranti? 

Aš  linktelėjau. 

-  Pažadi?  -  Ji  kalbėjo  tarsi  su  nepaklusniu  vaiku. 

Veidas  švytėjo  pasitenkinimu  kaip  visada,  kai  ji  šneka  apie 
gerą  maistą.  Ji  patrynė  rankas  ir  pasakė: 

—  O  dabar  valgiaraštis. 

Kovo  18 

Antradienis 


Mums  drauge  darbuojantis,  Žozefina  komentavo  mano  tylėjimą. 
Paruošėm  tris  šimtus  velykinių  dėžių,  perrišome  kaspinais  ir  visas 
tvarkingai  sukrovėm  į  rūsį,  bet  aš  ketinu  paruošti  jų  dvigubai 
daugiau.  Jei  visas  parduočiau,  gaučiau  didelį  pelną,  galimas  daik¬ 
tas,  to  pakaktų,  kad  galėtume  čia  ant  visados  apsistoti.  O  jei  ne  — 
apie  tai  negalvoju,  nors  vėtrungė  girgžda  ant  savo  laktos  ir  iš  ma¬ 
nęs  juokiasi.  Rudis  jau  ėmėsi  darbo  Anukos  kambaryje  pastogėje. 
Festivalis  -  tai  rizika,  bet  mūsų  gyvenimus  visada  lemia  tokie 
dalykai.  Kiek  įmanydamos  stengiamės,  kad  festivalis  pavyktų.  Afi¬ 
šos  išsiuntinėtos  net  į  Aženą  ir  kaimyninius  miestus.  Vietinis  ra¬ 
dijas  skelbs  apie  jį  kiekvieną  Velykų  savaitės  dieną.  Bus  muzika  — 
keli  Narsiso  seni  draugai  susibūrė  į  orkestrėlį,  -  gėlės  ir  žaidimai. 
Kalbėjausi  su  kai  kuriais  ketvirtadieninio  turgaus  prekiautojais  — 
aikštėje  kioskuose  pardavinės  papuošalus  ir  suvenyrus.  Vaikai  da¬ 
lyvaus  margučio  medžioklėje  -  vadovaus  Anūką  su  draugais,  kiek¬ 
vieno  dalyvio  laukia  staigmena  -  ragelis  su  saldumynais.  „Dan¬ 
giškųjų  migdolų“  parduotuvėje  šventės  dalyviai  tarpusavy  išsida¬ 
lys  didžiulę  šokoladinę  Velykio  statulą  su  javų  pėdu  vienoje  rankoje 
ir  pintine  kiaušinių  kitoje.  Liko  mažiau  nei  dvi  savaitės.  Ruošia¬ 
me  švelnius  šokoladukus  su  likeriu,  rožių  žiedlapių  puokšteles,  į 
auksinį  popierių  įvyniotas  šokoladines  monetas,  žibuokles  iš  kre¬ 
mo,  šokoladines  vyšnias,  kepame  migdolines  bandeles,  -  po  pen¬ 
kiasdešimt  kiekvienoje  partijoje,  -  išdėliojame  atvėsinti  ant  svies¬ 
tu  pateptų  skardų.  Atsargiai  perskeliame  tuščiavidurius  kiauši¬ 
nius  ir  gyvūnų  figūras,  pripildome  saldumynų.  Karameliniai  lizdai, 

pilni  cukrinių  kiaušinių  kietais  lukštais,  kurių  viršuje  pergalingai 
tupi  nusipenėjusi  šokoladinė  višta;  eilėmis  išsirikiavę  margi  zui¬ 
kučiai,  sunkūs  nuo  auksu  spindinčių  migdolų  rengiasi  sušokti  į 
dėžes;  lentynomis  žygiuoja  gyvūnai  iš  marcipano...  Namai  pilni 
vanilės  esencijos,  konjako,  obuolių  karamelės  ir  kartaus  šokolado 
kvapų. 

O  dabar  dar  reikia  ruošti  ir  Armandos  pobūvį.  Turiu  sąrašą 
jos  norimų  dalykų,  kuriuos  reikia  užsisakyti  iš  Ažano:  žąsies  ke¬ 
penų  pašteto,  šampano,  triufelių  ir  šviežių  voveraičių  iš  Bordo, 
jūros  gėrybių  iš  Aženo  smuklininko.  Pyragaičius  ir  šokoladą  pri¬ 
statysiu  pati. 

—  Atrodo,  bus  linksma,  —  smagiai  šūkteli  Žozefina  iš  virtu¬ 
vės,  kai  pasakau  jai  apie  pobūvį.  Turiu  prisiminti,  ką  pažadėjau 
Armandai. 

—  Jūs  taip  pat  pakviesta,  —  sakau  jai.  —  Ji  taip  sakė. 

Žozefina  visa  išrausta  iš  pasitenkinimo,  apie  tai  pagalvojus. 

—  Kaip  malonu,  pastebi  ji,  —  visi  tokie  malonūs. 

Stebėtina,  kad  ji  nejaučia  kartėlio,  tariu  sau,  pasirengusi  vi-, 
suose  įžvelgti  gerumą.  Net  Polis  Mari  nesunaikino  jos  optimiz¬ 
mo.  Ji  sako,  kad  dėl  jo  elgesio  kalta  ir  ji  pati.  Iš  esmės,  pasak  jos, 
tai  jis  yra  silpnas;  jai  jau  seniai  reikėjo  jam  pasipriešinti.  O  kal¬ 
bėdama  apie  Karą  Klermon  ir  jos  bičiules,  .ji  atlaidžiai  nusišyp¬ 
so  ir  išmintingai  pastebi: 

—  Jos  paprasčiausios  kvaišos. 

Tokia  nuoširdi  siela.  Dabar  ji  kupina  giedros,  susitaikiusi  su 
pasauliu.  O  aš  pati,  kaip  matau,  vis  mažiau  ir  mažiau  susitai¬ 
kau,  esu  apimta  nesukalbamos  prieštaravimo  dvasios.  Tačiau  jai 
pavydžiu.  Juk  tiek  mažai  tereikėjo,  kad  taptų  tokia.  Trupučio 
šilumos,  kelių  paskolintų  drabužių  ir  kambarėlio,  kuriame  bū¬ 
tų  saugi...  Ji  lyg  gėlė  stiebiasi  į  šviesą,  nesusimąstydama  ir  ne¬ 
tyrinėdama  šio  proceso.  Norėčiau  būti  tokia. 

Susigriebiu,  jog  vis  sugrįžtu  prie  sekmadieninio  pokalbio  su 
Reino.  Jo  elgesio  paskatos  man  vis  dar  tebėra  didelė  paslaptis. 
Dabar,  kai  dirba  šventoriuje,  atrodo  apimtas  nevilties  -  it  pašėlęs 
kasa,  purena,  kartais  kartu  su  piktžolėmis  išraudamas  didžiulius 
krūmų  ir  gėlių  kupstus,  per  nugarą  srovenantis  prakaitas  tamsiu 
trikampiu  permerkia  sutaną.  Aišku,  kad  šis  darbas  jam  neteikia 
džiaugsmo.  Matau  jo  veidą,  kai  jis  triūsia  -  nuo  pastangų  visas 
susiraukšlėja.  Regis,  jis  neapkenčia  dirvos,  kurią  kasinėja,  neap¬ 
kenčia  augmenijos,  su  kuria  kovoja.  Atrodo  tarsi  šykštuolis,  kurį 
privertė  sužerti  į  krosnį  banknotus:  apimtas  godulio,  pasipiktini¬ 
mo  ir  nevalingo  susižavėjimo.  Tačiau  dirba  be  paliovos.  Jį  stebė¬ 
dama,  juntu  gerai  pažįstamą  skausmingą  baimę,  nors  nežinau 
dėl  ko.  Šis  vyras,  mano  priešas,  -  it  kokia  mašina.  Į  jį  žvelgdama, 
keistai  jaučiuosi  -  regis,  esu  jo  atidžiai  tyrinėjama.  Turiu  sutelkti 
visą  drąsą,  kad  sutikčiau  jo  žvilgsnį,  nusišypsočiau,  dėčiausi  nerū¬ 
pestinga...  kažkas  manyje  šaukia  iš  siaubo,  stengiasi  pabėgti.  Jį 
siutina  ne  vien  šokolado  festivalis.  Tą  tiksliai  žinau,  tarsi  perma- 
tyčiau  jo  tamsias  mintis.  Jį  siutina  pats  mano  buvimas.  Aš  esu 
jam  gyvas  įžeidimas.  Dabar  slapčiomis  stebi  mane  iš  nebaigto 
tvarkyti  darželio,  klastingai  patenkintas  žvilgsnis  nuklysta  į  mano 
vitriną,  grįžta  prie  darbo.  Nuo  sekmadienio  mudu  nesikalbėjo¬ 
me,  jis  galvoja  laimėjęs  prieš  mane  vieną  tašką.  Armanda  daugiau 
nebuvo  atėjusi  į  šokoladinę,  iš  jo  akių  matau,  kad  yra  įsitikinęs, 
jog  tai  jo  nuopelnas.  Tegu  sau  galvoja,  jei  tai  teikia  jam  laimės. 

Anūką  man  sakė,  kad  vakar  jis  lankėsi  mokykloje.  Šnekėjo 
apie  Velykų  prasmę,  —  nieko  blogo,  nors  mane  kažkaip  nukre¬ 
čia  šiurpas,  kai  pagalvoju,  kad  mano  duktė  gali  patekt  į  jo  glo¬ 
bą,  -  perskaitė  apsakymą,  žadėjo  vėl  ateiti.  Paklausiau  Anūką, 
ar  jis  su  ja  šnekėjosi. 

-  O,  taip,  -  džiaugsmingai  atsakė  ji.  —  Jis  malonus.  Sakė, 
kad,  jei  noriu,  galiu  ateiti  apžiūrėti  bažnyčios,  Šventojo  Pran¬ 
ciškaus  ir  visų  gyvūnėlių. 

—  Ar  nori? 

Anūką  gūžtelėjo  pečiais  ir  pasakė: 

-  Gal  ir  noriu. 

Ankstų  rytą,  kai  visa  atrodo  įmanoma,  kai  mano  nervai  girgžda 
it  alyva  nesutepti  vėtrungės  vyriai,  tikinu  save,  kad  mano  baimė 
neracionali,  neprotinga.  Ką  gali  jis  mums  padaryti?  Kaip  gali 
mus  įskaudinti,  jei  šitai  ketina?  Jis  nieko  nežino.  Negali  nieko 
apie  mus  žinoti.  Neturi  galios. 

Žinoma,  turi,  taria  manyje  motinos  balsas.  Jis  -  Juodasis  vyras. 

Mieganti  Anūką  neramiai  vartosi.  Ji  jaučia  mano  nuotaikas, 
žino,  kada  nemiegu  ir  stengiasi  pati  nubusti  iš  slogių  sapnų.  Aš 
imu  giliai  kvėpuoti,  kol  ji  nurimsta. 

Juodasis  vyras  —  tai  prasimanymas,  fikcija,  tvirtai  sakau  sau. 
Baimės  įsikūnijimas  karnavalinėje  galvoje.  Tamsių  naktų  pasa¬ 
ka.  Šešėlis  keistame  kambaryje. 

Vietoj  atsakymo  vėl  išvystu  tą  patį  vaizdą,  aiškų  kaip  dieną: 
Reino  prie  senio  patalo,  laukia,  krutina  lūpas  lyg  melstųsi,  už 
jo  nugaros  švyti  ugnis,  tarsi  saulė  pro  vitražo  stiklą.  Šis  vaizdas 
neteikia  paguodos.  Kunigo  povyzoje  esama  kažko  grobuoniško, 
tie  du  panašūs  raudonio  nutvieksti  veidai,  tarp  jų  žėrinti  lieps¬ 
na  atrodo  niūrūs  ir  grėsmingi.  Šis  vaizdas  rodo  Juodąjį  vyrą  kaip 
Mirties  įsikūnijimą,  archetipą,  atspindintį  mane  kankinančią 
nežinios  baimę.  Bet  ši  mintis  manęs  neįtikina.  Dalis  manęs, 
kuri  vis  dar  priklauso  mano  motinai,  daugiau  pasako. 

Tu  mano  dukra,  Viana,  nepermaldaujamai  taria  ji  man.  Ži¬ 
nai,  ką  tai  reiškia. 

Tai  reiškia,  jog  reikia  pakilti,  kai  mainosi  vėjas,  įžvelgti  ateitį 
atverstoje  kortoje,  nes  mūsų  gyvenimai  yra  nuolatinis  bėgimas. 

—  Aš  nesu  kokia  nors  ypatinga.  —  Beveik  nesuvokiu,  jog  pra¬ 
bilau  balsu. 

-  Mamyte?  -  Anukos  balsas  duslus  nuo  miego. 

-  Ššš,  -  sakau  jai.  -  Dar  ne  rytas.  Dar  pamiegok. 

—  Padainuok  man,  mamyte,  -  sumurma  ji,  tamsoje  tiesda¬ 
ma  į  mane  ranką.  —  Vėl  padainuok  dainelę  apie  vėją. 

Aš  dainuoju,  klausausi  savo  pačios  balso  pro  tylų  vėtrungės 
girgždesį: 

Štai  geras  vėjelis,  gražus  vėjelis 

Štai  geras  vėjelis,  mane  saukia  mergelė 

Štai  geras  vėjelis,  gražus  vėjelis 

Štai  geras  vėjelis,  manęs  laukia  mergelė. 

Netrukus  išgirstu  vėl  lygų  Anukos  kvėpavimą,  žinau,  kad  ji 
miega.  Jos  rankutė  vis  dar  mano  rankoje,  suglebusi  nuo  miego. 
Kai  Rudis  baigs  darbą,  ji  vėl  turės  savo  kambarį,  tuomet  mud¬ 
viejų  miegas  bus  lengvesnis.  Šiąnakt  pernelyg  arti  jaučiu  vieš¬ 
bučių  kambarius,  kuriuose  mudvi  su  mama  miegodavom,  sken- 
dėdamos  drėgname  alsavimo  ūke,  jo  lašai  varvėdavo  langų  stik¬ 
lais,  iš  lauko  aidint  begalinio  judėjimo  garsams. 

Štai  geras  vėjelis,  gražus  vėjelis. . . 

Ne  šįkart,  tylomis  prisižadu.  Šįkart  pasiliksime.  Kad  ir  kas 
atsitiktų.  Tačiau  vėl  panirdama  į  miegus,  susigriebiu,  jog  šią 
mintį  apmąstau  ne  tik  su  ilgesiu,  bet  ir  netikėdama. 

Trečiadienis 


Šiomis  dienomis  tos  moteriškės  Rošė  šokoladinėje  judėjimas, 
regis,  ne  toks  didelis.  Armanda  Vuazen  liovėsi  lankiusis,  nors 
po  to,  kai  pasveiko,  kelis  kartus  mačiau  ją  einant  ryžtingu  žings¬ 
niu,  vos  pasiremiant  lazda.  Su  ja  dažnai  vaikštinėja  Gijomas 
Diuplesy,  vilkdamas  paskui  save  perkarusį  šuniuką,  o  Lukas  Kler- 
monas  kiekvieną  dieną  leidžiasi  j  Vagišių  kvartalą.  Sužinojusi, 
kad  jos  sūnus  slapta  lanko  Armandą,  Karolina  Klermon  liūdnai 
šyptelėjo. 

-  Paskutiniu  metu  su  juo  nieko  negaliu  padaryti,  tėve,  - 
pasiskundė  ji.  -  Vieną  akimirką  jis  toks  geras,  toks  paklusnus,  o 
kitą...  -  Ir  teatrališku  gestu  prispaudė  prie  krūtinės  manikiū¬ 
ruotas  rankas. 

-  Tik  pasakiau  jam,  -  kiek  galima  švelniau,  -  kad  gal  turėjo 
man  pasakyti,  kad  eina  aplankyti  savo  močiutės.  -  Ji  atsiduso. 

-  Kvailas  berniukas,  tarsi  manytų,  jog  tam  nepritariu.  Žino¬ 
ma,  kad  ne,  pasakiau  jam.  Tai  nuostabu,  kad  su  ja  taip  gerai 
sutari,  pagaliau,  juk  vieną  dieną  viską  paveldėsi,  o  jis  staiga  ėmė 
ant  manęs  šaukti,  sako,  pinigai  jam  nerūpi,  kad  dėl  to  nenorėjęs 
man  nieko  sakyti,  nes  žino,  jog  viską  sugadinčiau,  nes  esu  bib- 
linė  šventeiva,  visur  kišu  savo  nosį,  -  tai  jos  žodžiai,  tėve,  duodu 
galvą  nukirsti.  -  Perbraukė  rankas  atbula  ranka,  atsargiai,  kad 
neišterliotų  savo  nepriekaištingo  grimo. 

-  Ką  aš  padariau,  tėve?  -  teisinosi  ji.  -  Visa  padariau  tam 
berniukui,  visa  atidaviau.  O  dabar  jis  nuo  manęs  nusisuka,  svie¬ 
džia  man  visa  į  veidą  dėl  tos  moters...  -  Jos  balsas  buvo  kimus, 

ji  duso  sulaikydama  ašaras.  —  Tai  skaudžiau  nei  gyvatės  geluo¬ 
nis,  —  suaimanavo  ji.  -  Negalite  įsivaizduoti,  tėve,  kaip  tai  skau¬ 
du  motinai. 

-  Na,  jūs  ne  vienintelė  kenčiat  nuo  ponios  Rošė  gerų  ketini¬ 
mų,  -  pasakiau  jai.  —  Tik  apsižvalgykit  ir  išvysit,  kokios  permai¬ 
nos  įvyko  dėl  jos  vos  per  kelias  savaites. 

Karolina  sušnypštė: 

—  Geri  ketinimai!  Jūs  pernelyg  geras,  tėve,  —  šaipydamasi 
pastebėjo  ji.  —  Ta  moteriškė  pikta,  štai  kokia  ji.  Vos  nepražudė 
mano  motinos,  nustatė  prieš  mane  sūnų... 

Aš  pritariamai  linktelėjau. 

—  Jau  nekalbant  apie  tai,  kaip  pakenkė  Miuska  santuokai,  - 
pratęsė  Karolina.  —  Tiesiog  stebiuosi,  kaip  jums  užtenka  kan¬ 
trybės,  tėve.  Išties  stebiuosi.  -  Jos  akys  degė  pagieža.  -  Tikrai 
stebiuosi,  kad  nepasinaudojote  savo  įtaka,  tėve,  —  pasakė  ji. 

Aš  gūžtelėjau  pečiais. 

-  O,  aš  tiktai  kaimo  kunigas,  —  atsakiau.  —  Ir  kaipo  toks 
neturiu  jokios  įtakos.  Galiu  nepritarti,  bet... 

-  Jūs  galite  žymiai  daugiau  nei  nepritarti,  -  griežtai  atšovė 
Karolina-  Visų  pirma,  turėjome  jūsų  paklausyti,  tėve.  Niekada 
neturėjome  jos  šičia  pakęsti. 

Aš  vėl  gūžtelėjau  pečiais. 

-  Po  laiko  kiekvienas  gali  tą  pasakyti,  -  priminiau  jai.  -  Netgi 
jūs  rėmėte  jos  parduotuvėlę,  kiek  prisimenu. 

Ji  išraudo  ir  pasakė: 

-  Na,  dabar  galėtume  jus  palaikyti.  Polis  Miuska,  Žoržas, 
Arno,  Dru,  Priudomų  šeimos...  Galėtume  susiburti.  Paskleisti 
žinią.  Netgi  dabar  galėtume  prieš  ją  stoti. 

—  O  kodėl?  Ta  moteris  nepažeidė  įstatymų.  Sakys,  kad  tai 
piktos  paskalos,  dėl  to  niekas  nepasikeis. 

Gudriai  šyptelėjusi,  Karolina  pasakė: 

-  Galėtume  sužlugdyti  jos  nuostabų  festivalį,  tai  jau  tikrai. 

-  Na? 

—  Žinoma.  —  Stiprus  susijaudinimas  ją  daro  negražią.  -  Žor- 
žas  susitinka  su  daugybe  žmonių.  Jis  pasiturintis  žmogus.  Ir 
Miuska  turi  įtaką.  Jis  matosi  su  žmonėmis,  geba  įtikinti;  ben¬ 
druomenės  komitetas... 

Žinoma,  kad  turi  įtaką.  Prisimenu  jo  tėvą,  vasarą,  kai  upe 
atplaukė  čigonai. 

—  Jei  jos  festivalis  sužlugs,  —  girdėjau,  kad  ji  jau  įdėjo  nema¬ 
žą  sumą  į  jo  ruošimą,  —  tuomet  ją  galėtume  prispausti... 

—  Galėtume,  —  netvirtai  pritariau.  —  Žinoma,  aš  lyg  neturė¬ 
čiau  tame  dalyvauti.  Galėčiau  pasirodyti...  negailestingas. 

Iš  jos  išraiškos  galėjau  spėti,  jog  ji  puikiai  suprato. 

—  Žinoma,  tėve.  —  Jos  balsas  nekantrus  ir  kandus.  Sekundėlę 
juntu  jai  vien  panieką,  —  šnopuoja,  vizgina  uodegą  it  rujojanti 
kalė,  —  bet  ką  padarysi,  tėve,  savo  darbe  mes  dažnai  turime  grieb¬ 
tis  tokių  niekingų  įnagių. 

Pagaliau,  tu  tai  turi  žinoti,  tėve. 

Kovo  21 

Penktadienis 


Pastogė  jau  beveik  baigta,  tinkas  dar  vietomis  drėgnas,  bet  nau¬ 
jas  langas,  apskritas  ir  apvestas  žalvariu  lyg  laivo  liukas,  jau  įsta¬ 
tytas.  Rytoj  Rudis  klos  lentų  grindis,  o  kai  nušlifuos  ir  nula¬ 
kuos,  į  naująjį  kambarį  įnešime  Anukos  lovą.  Kambaryje  nėra 
durų.  Vienintelis  įėjimas  pro  laiptus,  tuzinas  laiptelių  veda  aukš¬ 
tyn.  Anūką  jau  labai  jaudinasi.  Daug  laiko  praleidžia  įkišusi 
galvą  pro  laiptų  angą,  stebi  ir  nurodo,  ką  reiktų  padaryti.  Likusį 
laiką  praleidžia  virtuvėje  su  manim,  žiūri,  kaip  ruošiamės  Vely¬ 
koms.  Drauge  su  ja  dažnai  būna  Žano.  Jiedu  drauge  sėdi  prie 
virtuvės  durų,  abu  vienu  metu  kalba.  Turiu  juos  papirkti,  kad 
eitų  laukan.  Po  Armandos  ligos  Rudis  atrodo  atgavęs  savo  anks¬ 
tesnę  būseną,  švilpauja  baigdamas  dažyti  Anukos  kambario  sie¬ 
nas.  Jis  puikiai  atliko  darbą,  nors  gailisi  praradęs  savo  instru¬ 
mentus.  Sako,  kad  tie,  su  kuriais  dirba,  išnuomoti  iš  Klermono 
sandėlio,  ne  tokie  geri.  Kai  tik  galės,  nusipirks  kitus. 

—  Ažene  vienoje  vietoje  pardavinėja  senus  upinius  laivus,  — 
šiandien  pasakė  man,  kai  gėrėme  šokoladą,  užsikąsdami  ekle¬ 
rais.  -  Galėčiau  nusipirkti  seną  gremėzdą  ir  per  žiemą  sure¬ 
montuoti.  Galėčiau  iš  jo  padaryti  gražų,  patogų  laivą. 

—  Kiek  pinigų  jums  reikėtų? 

Jis  gūžtelėjo  pečiais. 

—  Pradžiai  gal  penkių  tūkstančių  frankų,  gal  keturių.  Pri¬ 
klauso  nuo  kainos. 

—  Armanda  jums  paskolintų. 

—  Ne.  —  Šiuo  klausimu  jis  nepajudinamas.  —  Ji  ir  taip  jau 


iš  SKAITINIAI.ORG 

pakankamai  padarė.  —  Apvedė  smiliumi  aplink  puodelio  kraštą 
ir  pareiškė:  —  Be  to,  Narsisas  man  pasiūlė  darbą.  Daigyne,  pas¬ 
kui  padėsiu  nuimti  vynuogių  derlių,  po  to  —  bulves,  pupas, 
agurkus,  baklažanus...  Darbo  pakaks  iki  lapkričio. 

—  Tai  gerai.  —  Jo  entuziazmas,  sugrįžusi  gera  nuotaika  mane 
užliejo  šilumos  banga.  Ir  atrodo  geriau,  atsipalaidavęs,  atsikra¬ 
tęs  to  siaubingo  priešiškumo  bei  įtarumo,  kurie  užsklęsdavo  jo 
veidą  vaiduoklišku  šydu.  Kelias  paskutines  naktis  jis  praleido 
Armandos  namuose,  kaip  ji  reikalavo. 

—  Jei  kartais  ištiktų  dar  vienas  priepuolis,  —  rimtai  pratarė  ji, 
mesdama  man  linksmą  žvilgsnį  už  jo  nugaros.  Gal  ir  klystu,  bet 
esu  patenkinta,  kad  jis  ten  pasiliko. 

Tačiau  tuo  nebuvo  patenkinta.  Kara  Klermon,  kuri  su  Žoli¬ 
na  Dru  trečiadienio  rytą  atėjo  į  šokoladinę  atseit  pašnekėti  apie 
Anūką.  Rudis  sėdėjo  prie  prekystalio  ir  gėrė  moką.  Žozefina, 
kuri,  atrodo,  vis  dar  baiminasi  Rudžio,  virtuvėje  pakavo  šokola¬ 
dus.  Anūką  dar  nebaigė  pusryčiauti  -  ant  prekystalio  prieš  ją 
stovėjo  geltonas  dubenėlis  šokolado  su  pienu,  o  šalia  gulėjo  pu¬ 
sė  raguolio.  Abi  moteriškės  saldžiai  nusišypsojo  Anūkai,  su  šalta 
panieka  žvilgtelėjo  į  Rudį.  Šis  atsakė  įžūliu  žvilgsniu. 

—  Tikiuosi,  neįsiveržiau  nepatogiu  laiku?  —  Žolinos  balsas 
įgudęs  pataikauti,  reiškia  susirūpinimą  ir  užuojautą.  Bet  po  vi¬ 
su  tuo  slypi  vien  šaltumas. 

-  Anaiptol.  Mes  kaip  tik  pusryčiaujame.  Gal  galiu  pasiūlyti 
ko  nors  atsigerti? 

—  O,  ne,  ne.  Aš  niekada  nepusryčiauju. 

Drovus  žvilgsnis  į  Anūką,  kurio  ši,  palinkusi  prie  dubenėlio 
su  pusryčiais,  nepastebėjo. 

—  Gal  galėtume  su  jumis  šnektelti?  —  saldžiu  balseliu  pa¬ 
klausė  Žolina.  —  Privačiai. 

—  Aišku,  galėtume,  -  atsakiau  jai.  —  Bet  esu  tikra,  jog  tai  nerei¬ 
kalinga.  Ar  negalite  čia  pasakyti?  Esu  tikra,  jog  Rudžiui  tas  pats 

Rudis  šyptelėjo,  Žolina  padarė  rūgščią  miną  ir  pasakė: 

-  Na,  tai  šiek  tiek  jautrus  reikalas. 

-  Tokiu  atveju,  ar  esate  tikra,  jog  aš  esu  tinkamas  asmuo  jam 
aptarti?  Manyčiau,  kad  klebonas  Reino  tam  geriau  tiktų... 

—  Ne,  kaip  tik  su  jumis  noriu  pakalbėti,  —  pro  suspaustas 
lūpas  iškošė  Žolina. 

—  Aha.  -  Mandagiai:  —  Apie  ką  gi? 

—  Apie  jūsų  dukterį.  -  Ji  man  staiga  šyptelėjo.  —  Kaip  žino¬ 
te,  mokykloje  aš  esu  jos  klasės  auklėtoja. 

-  Taip,  žinau.  —  Pripyliau  Rudžiui  dar  vieną  puodelį  mo¬ 
kos.  -  Ar  kas  blogai?  Ar  ji  atsilieka?  Turi  kokių  sunkumų? 

Puikiai  žinau,  kad  Anūką  neturi  jokių  sunkumų.  Godžiai 
skaito  nuo  ketverių  su  puse  metų.  Tiek  pat  gerai  kalba  angliš¬ 
kai,  kaip  ir  prancūziškai.  Išmoko,  kai  gyvenome  Niujorke. 

—  Ne,  ne,  —  tikina  Žolina.  -  Ji  labai  gabi  mergytė.  -  Meta 
skubrų  žvilgsnį  į  Anukos  pusę,  bet  mano  dukrelė,  regis,  perne¬ 
lyg  susitelkusi  baigia  valgyti  savo  raguolį.  Mikliai,  nes  mano, 
kad  jos  nematau,  nugvelbia  šokoladinę  pelytę  iš  parodos,  įspau¬ 
džia  ją  į  raguolį,  kad  atrodytų  kaip  šokoladinis  pyragaitis. 

-  Tai  gal  blogai  elgiasi?  —  klausiu  aš  perdėtai  susirūpinusi.  - 
Gal  triukšmauja?  Neklauso?  Nemandagi? 

—  Ne,  ne.  Žinoma,  ne.  Nieko  panašaus. 

-  Tai  kas? 

Kara  žiūri  į  mane  su  nepatenkinta  išraiška  ir  informuoja: 

—  Šią  savaitę  mokykloje  lankėsi  klebonas  Reino.  Šnekėjo  vai¬ 
kams  apie  Velykas,  šios  bažnytinės  šventės  reikšmę  ir  kita. 

Aš  padrąsinančiai  linktelėjau,  Žolina  vėl  su  užuojauta  nusi¬ 
šypsojo. 

-  Na,  Anūką  atrodo...  -  drovus  žvilgsnis  į  Anukos  pusę,  — 
na,  netriukšmavo,  bet  klausinėjo  jo  labai  keistų  dalykų.  —  Jos 
šypseną  užgožė  dvigubi  nepritarimo  skliaustai. 

—  Labai  keistų  dalykų,  —  pakartojo  ji. 

—  Na,  ką  gi,  —  nerūpestingai  atsakiau  aš.  —  Ji  visada  buvo 
smalsi.  Esu  tikra,  jog  nenorite  nuslopinti  savo  mokinių  žinių 
troškimo.  Ir  be  to,  —  klastingai  pridūriau,  —  tik  nesakykit,  kad 
esama  kokių  nors  klausimų,  į  kuriuos  ponas  Reino  nebūtų  pasi¬ 
rengęs  atsakyti. 

Prieštaraudama,  Žolina  kvailai  šyptelėjo  ir  atkirto: 

-  Tai  trikdo  kitus  vaikus,  ponia. 

-  Ak,  taip? 

—  Regis,  Anūką  jiems  pasakojo,  kad  Velykos  —  tai  visai  ne 
krikščioniška  šventė,  ir  kad  mūsų  Viešpats,  —  sumišusi,  Žolina 
stabtelėjo,  —  kad  mūsų  Viešpaties  prisikėlimo  šventimas  yra  sa¬ 
votiškas  kažkokios  derliaus  dievybės  šventės  atavizmas.  Kažko¬ 
kios  pagoniškų  laikų  vaisingumo  dievybės...  —  Ji  prisiversdama 
nusikvatojo,  tačiau  jos  balsas  dvelkė  šalčiu. 

—  Taip.  —  Paliečiau  Anukos  garbanas.  —  Ji  apsiskaičiusi,  mū¬ 
sų  mažytė.  Ar  ne  taip,  Nanu? 

—  Aš  tik  paklausiau  apie  Velyk},  —  ryžtingai  atsakė  Anūką.  — 
Klebonas  Reino  sakė,  kad  dabar  tos  šventės  niekas  nebešvenčia, 
o  aš  pasakiau  jam,  kad  mes  švenčiame. 

Ranka  paslėpiau  šypseną  ir  paaiškinau: 

—  Nemanau,  kad  jis  supranta,  širdele.  Gal  tau  nereikėtų  tiek 
daug  klausinėti,  jei  jį  šitai  trikdo. 

—  Tai  trikdo  vaikus,  ponia,  —  pastebėjo  Žolina. 

—  Ne,  netrikdo,  —  atkirto  Anūką.  —  Žano  sako,  kad,  kai  šven¬ 
tės  ateis,  turime  uždegti  laužą,  raudonas  ir  baltas  žvakes  ir... 
Žano  sako... 

Karolina  ją  nutraukė. 

—  Atrodo,  Žano  prisakė  daugybę  dalykų,  —  pastebėjo  ji. 

—  Jis  tikriausiai  panašus  į  savo  motiną,  —  pasakiau. 

Žolina,  regis,  įsižeidė. 

-  Neatrodo,  kad  į  tai  žiūrėtumėte  labai  rimtai,  -  pasakė  ji, 
kiek  apmalšindama  šypseną. 

Aš  gūžtelėjau  pečiais  ir  maloniu  balsu  atsakiau: 

-  Nematau  dėl  ko  jaudintis.  Mano  duktė  dalyvauja  klasės 
diskusijoje.  Ar  ne  tai  turite  galvoje,  man  šitai  pasakodama? 

-  Kai  kurie  dalykai  neturi  būti  diskutuojami,  -  šiurkščiai 
atkirto  Kara.  Trumpą  akimirką  po  pasteliniu  saldumu  išvydau 
jos  motiną  —  valdingą  ir  dominuojančią.  Man  geriau  patinka, 
kai  ji  šitaip  rodo  charakterį.  -  Kai  kuriuos  dalykus  reikia  tikėti, 
jei  vaikas  gauna  deramą  moralinį  pagrindą...  —  Sumišusi,  Kara 
nukando  sakinį.  -  Ne  aš  turiu  jums  pasakoti,  kaip  privalote 
auklėti  savo  vaiką,  -  kategoriškai  baigė  ji. 

-  Gerai,  -  su  šypsena  atsakiau  joms.  —  Nenorėčiau  su  jumis 
ginčytis.  —  Abi  moteriškės  žiūrėjo  į  mane  su  tokia  pačia  sutriku¬ 
sios  neapykantos  išraiška. 

—  Ar  tikrai  negersite  šokolado? 

Karos  akys  ilgesingai  nuslydo  išdėstytais  cukruotais  migdo¬ 
lais,  triufeliais,  migdoliniais  pyragaičiais,  nugatais,  eklerais,  flo- 
rentinais,  vyšniomis  su  likeriu  ir  glaistytais  migdolais. 

—  Stebiuosi,  kaip  neiškirmija  vaiko  dantys,  -  griežtai  pareiš¬ 
kė  ji. 

Anūką  išsišiepė,  rodydama  žeidžiančiai  sveikus  dantis.  Jų  bal¬ 
tumas,  regis,  dar  padidino  Karos  nepasitenkinimą. 

-  Mes  čia  veltui  gaištame  laiką,  —  šaltai  pasakė  ji,  kreipda¬ 
masi  į  Žoliną. 

Aš  nieko  neatsakiau,  Rudis  sukikeno.  Iš  virtuvės  sklido  Žo- 
zefinos  radijuko  garsai.  Kelias  sekundes  girdėjosi  tik  į  plyteles 
atsimušantis  skardinio  garsiakalbio  girgždesys. 

-  Eime,  -  paragino  Kara  bičiulę.  Žolina,  regis,  nesiryžo,  dvejojo. 

—  Sakau,  eime!  —  Ir  suirzusi  išplaukė  iš  krautuvės,  jai  įkandin 

sekė  Žolina.  -  Negalvokite,  kad  nežinau,  ko  siekiat,  —  išspjovė 

Kara  vietoj  atsisveikinimo,  ir  abi  išžygiavo,  o  aukštos  kulnys  kauk¬ 
šėjo  grindiniu,  joms  einant  per  aikštę  šventojo  Jeronimo  link. 

Kitą  dieną  radome  pirmuosius  lapelius.  Susuktus  į  kamuolį 
ir  numestus  į  gatvę.  Juos  paėmė  gatvę  šlavusi  Žozefina  ir  atnešė 
į  parduotuvėlę.  Mašinėle  rašyto  lapo  fotokopija  ant  rausvo  po¬ 
pieriaus  ir  perlenkta  pusiau.  Nepasirašyta,  tačiau  stilius  bylojo 
apie  galimą  autorių. 

Pavadinta  „Velykos  ir  grįžimas  prie  tikėjimo“.  Paskubomis 
permečiau  akimis  tekstą.  Jis  buvo  nuspėjamas.  Džiūgavimas  ir 
apsivalymas,  nuodėmė  ir  atleidimo  bei  maldos  džiaugsmas.  Bet 
toliau,  maždaug  lapo  viduryje  buvo  mano  akį  pagavusi  paan¬ 
traštė,  už  kurios  užkliuvo  mano  žvilgsnis: 

Naujeji  gaivintojai  —  Velykų  dvasios  išniekintojai. 

Visada  esama  nežymios  žmonių  mažumos,  bandančios  panau¬ 
doti  mūsų  šventas  tradicijas  asmeniniam  pasipelnymui. 

Tai  sveikinimo  atvirukų  industrija.  Supermarketų  grandinės. 
Bet  dar  žalingesni  yra  tie,  kas  skelbiasi  atgaivinantys  senąsias  tra¬ 
dicijas  ir  pasilinksminimų  forma  įtraukia  mūsų  vaikus  į  pagoniš¬ 
kus  ritualus.  Dauguma  tame  nieko  bloga  nemato  ir  tai  toleruoja. 
Kaip  kitaip  mūsų  bendruomenė  leistų  rengti  vadinamąjį  Šokolado 
festivalį  prie  pat  bažnyčios  ir  dar  patį  Velykų  rytą?  Tai  pasityčioji¬ 
mas  iš  viso,  ką  reiškia  Velykos.  Raginame,  visų  nekaltų  vaikučių 
labui,  boikotuoti  šį  vadinamą  festivalį  ir  visus  panašius  renginius. 
BAŽNYČIA,  ne  ŠOKOLADAS,  yra  TIKROJI  VELYKŲ  ŽINIA! 

—  Bažnyčia,  ne  šokoladas,  —  nusijuokiau  aš.  —  Tai  iš  tiesų 
gan  geras  šūkis.  Kaip  manote? 

Žozefina  atrodė  sunerimusi. 

—  Nesuprantu  jūsų,  —  pasakė  ji.  —  Neatrodo,  kad  būtumėt 
susirūpinusi. 

Aš  gūžtelėjau  pečiais: 

—  O  ko  turėčiau  susirūpinti?  Tai  tik  lapelis.  Ir  esu  tikra,  kad 
žinau,  kas  jį  pagamino. 


iš  SKAITINIAI.ORG 

Ji  linktelėjo. 

—  Kara.  —  Jos  tonas  buvo  tvirtas.  —  Kara  su  Žolina.  Tai  kaip 
tik  jų  stilius.  Visi  tie  tauškalai  apie  nekaltus  vaikučius.  —  Ir  pa- 
sityčiojamai  suprunkštė.  -  Bet  žmonės  jų  klauso,  Viana.  Tai 
gali  priversti  juos  pagalvoti,  ar  verta  eiti.  Žolina  mokytoja  mūsų 
mokykloje.  O  Kara  piklauso  Bendruomenės  komitetui. 

-  Ak,  taip?  —  Aš  net  nežinojau,  jog  esama  tokio  Bendruome¬ 
nės  komiteto.  Tikriausiai  pasipūtę  fanatikai,  kurie  mėgsta  skleisti 
gandus.  -  Ir  ką  jie  padarys?  Ar  visus  suims? 

Žozefina  papurtė  galvą  ir  tyliai  pratarė: 

-  Polis  taip  pat  priklauso  tam  komitetui. 

-  Na,  ir  kas? 

-  Na,  žinote,  ką  jis  gali  padaryti,  —  prislėgtu  balsu  atsakė 
Žozefina.  Pastebėjau,  jog  labai  susijaudinusi,  ji  vėl  griebiasi  sa¬ 
vo  senų  manierų,  įbeda  nykščius  į  duobutę  po  krūtine.  —  Juk 
žinote,  jis  gi  beprotis.  Jis  toks... 

Ji  liūdnai  nutraukė  kalbą,  sugniaužė  kumščius.  Man  ir  vėl 
pasirodė,  kad  nori  man  kažką  pasakyti,  kad  kažką  žino.  Aš  pa¬ 
liečiau  jos  ranką,  švelniai  siekiau  jos  minčių,  tačiau  išvydau  tik 
tai,  ką  anksčiau:  dūmus,  pilkus  gličius  dūmus  purpurinio  dan¬ 
gaus  fone. 

Dūmai!  Tvirčiau  spūstelėjau  jos  ranką.  Dūmai!  Dabar,  kai 
žinojau,  ką  matau,  galėjau  įžvelgti  detales:  tamsoje  boluojančią 
jo  veido  dėmę,  platų  triumfuojantį  šypsnį.  Ji  tylomis  pažvelgė  į 
mane  nuo  žinojimo  patamsėjusiomis  akimis. 

—  Kodėl  man  nepasakėt?  —  galiausiai  paklausiau. 

-  To  negalit  įrodyti,  -  atsakė  Žozefina.  -  Aš  jums  nieko 
nesakiau. 

—  To  ir  nereikėjo.  Ar  todėl  bijote  Rudžio?  Dėl  to,  ką  padarė 
Polis? 

Ji  atkakliai  kilstelėjo  smakrą. 

—  Aš  jo  nebijau. 


iš  SKAITINIAI.ORG 

—  Bet  nešnekat  su  juo.  Net  nepasiliekat  su  juo  viename  kam¬ 
baryje.  Negalite  pažiūrėti  jam  į  akis. 

Žozefina  sukryžiavo  rankas  kaip  žmogus,  kuris  nebeturi  ką 
daugiau  pasakyti. 

—  Žozefina?  —  Pasukusi  jos  veidą  į  save,  priverčiau  pažvelgti 
man  į  akis.  -  Žozefina? 

-  Na,  gerai.  -  Jos  balsas  buvo  aštrus  ir  piktas.  -  Na,  žinojau, 
ir  kas?  Žinojau,  ką  Polis  rengiasi  padaryti.  Pasakiau  jam,  kad 
papasakosiu,  jei  ką  nors  pabandys.  Perspėsiu  juos.  Kaip  tik  tada 
jis  man  smogė.  —  Ji  su  apmaudu  žiūrėjo  į  mane,  nuo  tramdomų 
ašarų  perkreipta  burna.  -  Vadinasi,  aš  esu  bailė,  -  garsiai  prata¬ 
rė  ji  neaiškiu  balsu.  -  Dabar  žinote,  kokia  aš,  ne  tokia  drąsi  kaip 
jūs,  melagė  ir  bailė.  Leidau  jam  tai  padaryti,  kažkas  galėjo  žūti, 
Rudis  arba  Zezetė,  arba  jos  kūdikis,  ir  tai  būtų  mano  kaltė!  —  Ji 
giliai  įkvėpė,  garsiai  įtraukdama  orą. 

-  Nesakykite  jam,  —  paprašė  ji.  —  Aš  to  nepakelčiau. 

—  Aš  nesakysiu  Rudžiui,  -  švelniai  atsakiau  jai.  —  Jūs  pati 
šitai  padarysite. 

Ji  su  įnirčiu  papurtė  galvą. 

—  Ne.  Aš  to  nedarysiu.  Negaliu. 

—  Gerai,  Žozefina,  —  paguodžiau  ją.  —  Tai  ne  jūsų  kaltė.  Ir 
niekas  nežuvo,  ar  ne  tiesa? 

Aš  negalėčiau.  Negaliu. 

-  Rudis  ne  toks  kaip  Polis,  —  pasakiau  jai.  —  Jis  panašesnis  į 
jus  nei  galite  įsivaizduoti. 

—  Aš  nežinočiau,  ką  pasakyti.  -  Ji  užlaužė  rankas  ir  nuožmiu 
tonu  pasakė:  -  Norėčiau,  kad  jis  išvyktų.  Norėčiau,  kad  pasiim¬ 
tų  savo  pinigus  ir  keliautų  kur  kitur. 

-  Ne,  jūs  šito  nenorite,  —  paprieštaravau.  —  Be  to,  jis  nesi¬ 
rengia  išvykti.  —  Papasakojau,  ką  jis  man  buvo  sakęs  apie  darbą 
pas  Narsisą  ir  apie  laivą  Ažene.  —  Jis  nusipelnė  bent  jau  žinoti, 
kas  už  tai  atsakingas,  —  nenusileidau.  -  Tuomet  supras,  kad  tik 

vienas  Miuska  kaltas  dėl  to,  kas  nutiko,  kad  čia  daugiau  niekas 
kitas  jo  nekenčia.  Turėtumėt  tą  suprasti,  Žozefina.  Juk  žinote, 
kaip  gali  jaustis  žmogus  tą  išgyvendamas.  -  Žozefina  atsiduso. 

-  Ne  šiandien,  -  atsakė  ji.  -  Pasakysiu  jam,  bet  tik  kitą  kar¬ 
tą.  Gerai? 

-  Nuo  to  nebus  nė  kiek  lengviau,  ar  pasakysie  šiandien,  ar 
rytoj,  -  įspėjau  aš.  -  Ar  norit,  kad  eičiau  drauge  su  jumis? 

Ji  įbedė  į  mane  akis. 

-  Jis  greit  padarys  pertrauką,  -  paaiškinau.  -  Galėtumėt  nu¬ 
nešti  jam  puodelį  šokolado. 

Tyla.  Jos  veidas  buvo  tuščias  ir  išblyškęs.  Virpėjo  prie  šonų 
priglaustos  taiklios  šaulio  rankos.  Iš  šalia  manęs  gulėjusios  krū¬ 
velės  paėmusi  juodą  šokoladuką,  įkišau  į  jos  pusiau  pravertą  bur¬ 
ną,  jai  dar  nespėjus  prabilti. 

-  Tai  suteiks  jums  drąsos,  -  pasakiau  pasisukdama,  kad  įpilčiau 
šokolado  į  didelį  puodelį.-  Na,  pirmyn.  Sukramtykite.  Išgirdau, 
kaip  ji  tyliai  suprunkštė.  Padaviau  puodelį.  -  Pasirengusi? 

-  Manau,  taip.  -  Jos  balsas  buvo  duslus  nuo  kramtomo  šoko¬ 
lado.  -  Pabandysiu. 

Palikau  juos  vienus.  Dar  kartą  perskaičiau  gatvėje  Žozefinos 
rastą  lapelį.  Bažnyčia,  o  ne  Šokoladas.  Išties  gan  juokinga.  Juo¬ 
dasis  vyras  pagaliau  įgijo  humoro  pojūtį. 

Nepaisant  vėjo,  lauke  buvo  šilta.  Vagišių  kvartalas  žėrėjo  saulės 
spinduliuose.  Iš  lėto  leidausi  Tano  link,  mėgaudamasi  nugarą 
maloniai  šildančia  saule.  Pavasaris  ateina  beveik  be  preliudijos, 
tarsi  pasukus  už  uolos  į  slėnį,  staiga  išvysti  pražydusius  sodus  ir 
pašlaites,  vešančias  gelsvais  narcizais,  irisais,  tulpėmis.  Net  ap¬ 
leisti  Vagišių  kvartalo  namai  nusidažo  spalvomis,  bet  čia  anks¬ 
čiau  tvarkinguose  sodeliuose  viešpatauja  nežabojamas  augme¬ 
nijos  šėlsmas:  virš  vandens  kylančio  namo  balkone  sužydo  šei¬ 
vamedis,  stogą  nuklojo  kiaulpienių  kilimas,  iš  apgriuvusio  fasado 
kyšo  žibutės.  Kadaise  prižiūrimi  augalai  grįžo  į  laukinį  būvį, 

pro  nuokanos  skėčius  braunasi  mažyčiai  ilgakojai  snapučiai,  kur 
pakliūva  išsibarstė  savaime  pasisėjusios  aguonos,  kurių  pirmykštė 
raudona  spalva  išsigimė  į  oranžinę  arba  blyškią  rausvai  violeti¬ 
nę.  Pakako  tik  kelių  dienų  saulės  joms  prikelti  iš  miego,  -  po 
lietaus  jos  tiesia,  kelia  galvas  į  šviesą.  Tik  išrauk  saujelę  šių  vadi¬ 
namų  piktžolių  ir  po  rūgštynėmis  bei  ambrozijomis  rasi  šalavi¬ 
jų,  irisų,  gvazdikų  ir  levandų.  Klaidžiojau  palei  upę  pakanka¬ 
mai  ilgai,  kad  Zozefina  su  Rudžiu  spėtų  susitaikyti,  paskui  pa¬ 
mažu  pasukau  link  namų  šalutinėmis  gatvėmis,  -  Revoliucijos 
brolių  gatvele  ir  Poetų  gatve  ankštai  susiglaudusiomis,  kone  be¬ 
langėmis  tamsiomis  sienomis,  kurias  paįvairina  tik  nuo  vieno 
balkono  į  kitą  permestos  virvės  skalbiniams  arba  vienintelis  lan¬ 
gas  su  dėže,  iš  kurios  tyso  žalios  vijoklių  girliandos. 

Radau  juos  abu  drauge  parduotuvėlėje,  tarp  jų  ant  prekys¬ 
talio  stovėjo  iki  pusės  tuščias  šokolado  ąsotis.  Zozefinos  akys 
buvo  paraudusios,  tačiau  atrodė  nusiraminusi,  beveik  laiminga. 
Rudis  juokėsi  iš  kažkokių  jos  komentarų,  jo  juokas  skambėjo 
keistai,  nepažįstamai  ir  neįprastai,  nes  taip  retai  jį  girdėjau.  Se¬ 
kundę  pajutau  kažką  panašaus  į  pavydą  ir  pagalvojau:  Jie  kartu. 

Pakalbėjau  apie  tai  su  Rudžiu  vėliau,  kai  ji  išėjo  kai  ko  nusi¬ 
pirkti.  Jis  atsargus,  kad  nieko  neišduotų  apie  ją  šnekėdamas, 
bet  akyse  nušvinta  šis  tas  panašaus  į  šypseną,  kai  lauki  ko  atsi¬ 
tinkant.  Atrodo,  jis  jau  pats  įtarė  Miuska. 

-  Ji  gerai  padarė,  kad  pabėgo  nuo  to  niekšo,  -  nerūpestin¬ 
gai,  bet  su  apmaudu  pastebi  jis.  —  Tai,  ką  jis  iškrėtė...  -  Kiek 
laiko  atrodo  sutrikęs,  pasisuka,  be  jokios  priežasties  stumteli 
puodelį  ant  prekystalio,  vėl  prisitraukia  ir  sumurma: 

-  Toksai  vyras  nenusipelno  žmonos. 

—  Ką  darysite?  —  klausiu  jį. 

—  Nieko  nepadarysi,  —  atsainiai  atsako  Rudis.  —  Jis  tai  pa¬ 
neigs.  Policija  tuo  nesuinteresuota.  Be  to,  nenorėčiau,  kad  ji 
kištųsi. 

Jis  nesileidžia  į  smulkmenas.  Aš  numanau,  kad  jo  praeityje 
esama  dalykų,  kurių  nedera  atskleisti. 

Vis  dėlto  paskui  jiedu  su  Žozefina  ne  sykį  šnekėjosi.  Kai  jis 
daro  pertrauką  ir  nedirba,  ji  nuneša  jam  šokolado  ir  sausainių, 
dažnai  girdžiu,  kaip  jie  juokiasi.  Ji  atsikratė  bailaus  išsiblaškiusio 
žvilgsnio.  Pastebėjau,  jog  ėmė  rūpestingiau  rengtis.  Šįryt  netgi 
pareiškė  norinti  parsinešti  iš  kavinės  kai  kuriuos  drabužius. 

-  Eisiu  su  jumis,  -  pasiūliau. 

Žozefina  papurtė  galvą. 

—  Aš  pati  susitvarkysiu.  —  Atrodė  laiminga,  net  įkvėpta  savo 
ryžto.  -  Be  to,  neketinu  susitikti  su  P'Jfliu...  -  Ji  staiga  nutrau¬ 
kė,  atrodė  kiek  sutrikusi,  po  to  pasakė: 

-  Manau,  paprasčiausiai  nueisiu  ir  viskas.  —  Jos  išraudusia- 
me  veide  matėsi  užsispyrimas.  —  Turiu  knygų,  drabužių...  No¬ 
riu  juos  pasiimti,  kol  Polis  jų  neišmetė. 

Aš  linktelėjau. 

-  Kada  ketinate  eiti? 

Nedvejodama: 

—  Sekmadienį.  Tada  jis  eis  į  bažnyčią.  Jei  pavyks,  galėsiu  už¬ 
bėgt  ir  išeit  iš  kavinės  net  su  juo  nesusidūrusi.  Tai  ilgai  netruks. 

Pažvelgiau  į  ją. 

-  Ar  esate  tikra,  jog  nenorit  draugijos? 

Ji  papurtė  galvą. 

-  Tai  kažkaip  nederėtų. 

Jos  perdėtas  mandagumas  man  kėlė  šypseną,  tačiau  žinojau, 
ką  ji  turi  galvoj.  Tai  jo  teritorija  —  jų  teritorija  —  pažymėta  jų 
bendro  gyvenimo  neišdildomais  pėdsakais.  Aš  jai  nepriklausau. 

-  Viskas  bus  gerai.  -  Ji  nusišypsojo.  -  Žinau,  kaip  jį  sutram¬ 
dys  Viana.  Ir  anksčiau  tą  galėjau. 

-  Tikiuosi,  kad  to  neprireiks. 

—  Neprireiks.  —  Keista,  bet  ji  paėmė  man  už  rankos,  lyg  norėtų 
mane  nuraminti.  —  Pažadu,  neprireiks. 

Sekmadienis,  kovo  23 

Verbų  sekmadienis 

Varpo  gausmas  dusliai  atsimuša  į  nubaltintas  namų  ir  parduo¬ 
tuvių  sienas.  Jo  garsas  aidi  net  grindinio  akmenimis  -  batų  pa¬ 
dais  juntu  jo  prislopintą  ūžesį.  Narsisas  parūpino  verbų,  bai¬ 
giantis  pamaldoms,  daliju  palmių  šakeles,  kurias  visą  Didžiąją 
savaitę  žmonės  nešiosis  įsisegę  į  atlapus,  arba  pasidės  ant  židi¬ 
nio  ar  šalia  lovos.  Vieną  atnešiu  ir  tau,  tėve,  taipogi  uždegsiu  ir 
žvakę  prie  tavo  lovos.  Nematau  priežasties,  dėl  kurios  turėtum 
būti  atstumtas.  Patarnautojos  žiūri  į  mane  su  beveik  neslepia¬ 
ma  pajuoka.  Tik  baimė  ir  pagarba  mano  luomui  sulaiko  jas  nuo 
garsaus  juoko.  Tačiau  rausvi  slaugių  veideliai  švyti  nuo  slepia¬ 
mo  juoko.  Koridoriuje  kyla  ir  krinta  mergaitiškų  balsų  aidas, 
nors  dėl  nuotolio  ir  ligoninės  akustikos  negaliu  suprasti  saki¬ 
nių,  girdžiu  tik  paskirus  žodžius: 

Mano,  kad  jis  jį  girdi  -  o,  taip  -  mano,  kad  jis  pabus  -  Ne,  iš 
tikro?  Ne!—  Vargšelis  kalba  jam  —  kartą  girdėjau  —  meldėsi  -  Po  to 
mokinukių  juokas  —  chichichichichi!  -  lyg  ant  plytelių  byrantys 
karoliukai. 

Aišku,  jos  nedrįsta  juoktis  man  tiesiai  į  veidą.  Atrodo  kaip 
vienuolės:  švarios  baltos  uniformos,  po  krakmolytomis  kepurai¬ 
tėmis  užpakaly  surišti  plaukai,  nuleistos  akys.  Merginos  iš  vie¬ 
nuolyno,  tariančios  pagarbą  reiškiančias  formules:  taip,  tėve,  ne, 
tėve,  —  bet  širdis  kupina  slapto  džiugesio.  Ir  mano  parapijiečiai 
kupini  tuštybės  dvasios:  per  pamokslą  nesivaržydami  žvalgosi, 
po  to,  bet  kokį  padorumą  pametę,  skuba  į  šokoladinę,  bet  šian¬ 
dien  viskas  kaip  reikiant  —  sveikinasi  su  manimi  pagarbiai,  kone 

su  baime.  Narsisas  atsiprašė,  kad  verbos  ne  tikros  palmės,  o  kedras, 
susuktas  ir  supintas,  kad  būtų  panašus  į  tradicinį  palmės  lapą. 

—  Pas  mus  jos  neauga,  tėve,  —  aiškina  jis  geržgiančiu  balsu.  - 
Čia  netinkamas  klimatas.  Per  šalta. 

Aš  tėviškai  jam  paploju  per  petį. 

—  Nesirūpink,  mano  sūnau.  —  Jie  grįžo  į  mano  avidę,  tai  ištirp¬ 
dė  mano  apmaudą,  esu  tėviškas,  atlaidus.  -  Nėra  ko  nerimauti. 

Karolina  Klermon  pirštinėtais  pirštais  spaudžia  man  plaštaką. 

-  Nuostabios  pamaldos.  —  Jos  balsas  šiltas.  —  Kokios  nuosta¬ 
bios  pamaldos,  —  aidu  pakartoja  jos  žodžius  Žoržas.  -  Šalia  jos 
stovi  Lukas,  atrodo  prislėgtas.  Už  jo  —  Dru  pora  su  sūnum, 
kuris  atrodo  kvailai  su  jūrininko  apykakle.  Tarp  išeinančių  pa¬ 
rapijiečių  nematau  Miuska,  bet  manau,  kad  jis  čia  turi  būti. 

Karolina  Klermon  man  gudriai  nusišypso. 

-  Regis,  mes  tai  padarėm,  —  su  pasitenkinimu  sako  ji.  — 
Peticiją  pasirašė  daugiau  kaip  šimtas  žmonių... 

—  Šokolado  festivalis,  —  tyliai  nutraukiu  ją  nepatenkintas. 
Ne  viešoje  vietoje  apie  tai  kalbėti.  Tačiau  ji  nesupranta  užuo¬ 
minos. 

—  Žinoma!  —  Ji  susijaudinusi,  garsiai  kalba.  —  Išdalijome  du 
šimtus  lapelių.  Surinkome  pusės  Lanskenė  gyventojų  parašų. 
Apsilankėme  visuose  namuose,  —  stabteli,  skrupulingai  pasitai¬ 
so:  —  na,  beveik  visuose.  —  Ir  kvailai  šypteli:  —  Su  keliomis  aiškio¬ 
mis  išimtimis. 

—  Suprantu.  —  Stengiuosi  būti  šaltas  ir  abejingas.  —  Na,  gal 
galėtume  šitai  kokį  kitą  kartą  aptarti. 

Matau,  kad  šįkart  ji  reaguoja  į  mano  atsainumą  ir  nurausta. 

—  Žinoma,  tėve. 

Aišku,  ji  teisi.  Poveikis  akivaizdus.  Paskutines  kelias  dienas 
šokolado  parduotuvė  beveik  tuščia.  Galų  gale,  tokioje  uždaroje 
visuomenės  grupėje  Bendruomenės  komiteto  nepritarimas  ne- 

menkas  daiktas,  —  tiek  pat,  kiek  ir  tylus  Bažnyčios  pasmerki¬ 
mas.  Pirkti,  blaškytis,  godžiai  ryti  tokio  nepritarimo  akivaizdo¬ 
je...  Tam  reikia  daugiau  drąsos,  maištingesnės  dvasios  nei  ta 
moteriškė  Rošė  pajėgia  įsivaizduoti.  Pagaliau,  kiek  laiko  ji  čia 
gyvena?  Paklydęs  avinėlis  grįžta  avidėn,  tėve.  Instinkto  veda¬ 
mas.  Jiems  ji  tik  trumpa  pramoga,  ir  viskas.  Galų  gale  jie  vis 
tiek  grįžta  į  tiesos  kelią.  Nesu  toks  kvailas,  jog  patikėčiau,  kad 
daro  tai  iš  didelio  atgailos  ar  dvasingumo  jausmo  —  avelės  daug 
nemąsto,  —  tačiau  jiems  nuo  lopšio  įdiegti  instinktai  yra  sveiki. 
Kojos  parneša  juos  į  namus  net  ir  tuomet,  kai  mintimis  jie  kla¬ 
joja.  Šiandien  staiga  pajutau  meilės  proveržį  savo  bandai,  savo 
žmonėms.  Noriu  jausti  jų  rankas  savo  rankose,  liesti  jų  šiltus 
kūnus,  mėgautis  jų  pagarbia  baime  ir  pasitikėjimu. 

Ar  už  tai  meldžiausi,  tėve?  Ar  tokia  pamoka,  kurią  turėjau 
išmokti?  Vėl  minioje  akimis  ieškau  Miuska.  Sekmadieniais  jis 
visada  ateina  į  bažnyčią,  tad  šiandien,  tokio  ypatingo  sekmadie¬ 
nio  negalėjo  praleisti...  Tačiau  ir  ištuštėjus  bažnyčiai,  jo  vis  dar 
nematau.  Neprisimenu,  ar  buvo  prie  Komunijos.  Aišku,  nega¬ 
lėjo  išeiti  nepersimetęs  keliais  žodžiais  su  manim.  Sakau,  gal 
laukia  prie  šventojo  Jeronimo.  Jam  didelį  nerimą  kelia  santykiai 
su  žmona.  Gal  jam  reikia  vadovo. 

Palmių  šakelių  krūva  prie  manęs  vis  mažėja.  Pamerkiu  kiek¬ 
vieną  į  švęstą  vandenį,  tyliai  ištariu  palaiminimą,  paliečiu  ran¬ 
ką.  Lukas  Klermonas  atsitraukia,  kai  jį  paliečiu,  kažką  piktai 
sumurma.  Jo  motina  neaiškiai  protestuoja,  vos  šypteli  man  per 
nulenktas  galvas.  Miuska  vis  dar  nė  ženklo.  Patikrinu  bažnyčios 
viduje:  išskyrus  kelis  prie  altoriaus  vis  dar  klūpančius  senus  žmo¬ 
nes,  ten  daugiau  nieko  nėra.  Prie  durų  stovi  Šventasis  Pranciš¬ 
kus,  šventajam  pernelyg  linksmas,  apsuptas  gipsinių  balandžių, 
besišypsantis  veidas  daugiau  panašus  į  bepročio  arba  girtuoklio 
negu  į  švento  žmogaus.  Mane  apima  apmaudas  tam,  kas  šią 

statulą  pastatė  taip  arti  įėjimo.  Manau,  jog  mano  bendravardis 
privalėtų  turėti  daugiau  svorio,  orumo.  O  dabar  štai  šis  dram¬ 
blotas  išsišiepęs  kvailys,  regis,  iš  manęs  tyčiojasi,  vieną  ranką 
ištiesęs  tarsi  palaiminimui,  o  kita  priglaudęs  gipsinį  balandį  prie 
apvalaus  pilvo,  lyg  svajotų  apie  gulbės  pieną.  Bandau  prisimin¬ 
ti,  tėve,  ar  šventasis  stovėjo  ten  pat,  kai  mes  išvykome  iš  Lanske- 
nė.  Ar  pameni,  gal  jį  perkėlė  kokie  pavyduoliai,  kad  iš  manęs 
pasityčiotų?  Šventasis  Jeronimas,  kurio  vardu  pavadinta  bažny¬ 
čia,  ne  taip  aiškiai  matomas:  stovi  savo  tamsioje  nišoje,  už  jo  — 
pajuodęs  aliejiniais  dažais  nutapytas  paveikslas,  tad  statula  skendi 
šešėlyje,  jos  beveik  nesimato,  o  senas  marmuras,  iš  kurio  ji  iškal¬ 
ta,  nuo  daugybės  rūkstančių  žvakių  pasidengė  gelsvomis  niko¬ 
tino  dėmėmis.  Tuo  tarpu  Šventasis  Pranciškus  liko  baltas  it  pie¬ 
nas,  nepaisant  drėgmės,  be  rūpesčių  džiaugiasi  laime,  atsiribo¬ 
jęs  nuo  savo  kolegos  nebylaus  nepritarimo.  Primenu  sau,  kad  jį 
reikės  kuo  greičiau  perkelti  į  tinkamesnę  vietą. 

Bažnyčioje  Miuska  nėra.  Patikrinu  šventoriuje,  vis  dar  ti¬ 
kiuosi,  kad  gal  jis  ten  manęs  laukia,  bet  jo  nė  ženklo.  Sakau, 
galbūt  serga.  Tiktai  rimta  liga  galėtų  sutrukdyti  tokiam  uoliam 
bažnyčios  lankytojui  dalyvauti  pamaldose  Verbų  sekmadienį. 
Nusimetu  šventinius  drabužius,  apsivelku  kasdieninę  sutaną, 
palieku  apeigų  rūbus  zakristijoje.  Saugiai  užrakinu  taurę  ir  sak¬ 
ramentinę  lėkštę.  Tavo  laikais,  tėve,  to  nereikėtų  daryti,  bet  šiais 
nesaugiais  laikais  niekuo  negali  pasitikėti.  Valkatas  ir  čigonus  — 
neminint  kai  kurių  mūsų  kaimo  gyventojų  -  aukso  blizgesys 
vilioja  žymiai  daugiau,  nei  atbaido  amžinos  pražūties  baimė. 

Skubiu  žingsniu  pasuku  į  Vagišių  kvartalą.  Nuo  praeitos  sa¬ 
vaitės  Miuska  pasidarė  nekalbus,  tik  mačiau  jį  praeinant,  atro¬ 
dė  išblyškęs,  ligotas,  susikūprinęs  it  nuodėmių  slegiamas  nusi¬ 
dėjėlis,  po  išpurtusiais  vokais  beveik  nesimato  akių.  Dabar  ma¬ 
žai  kas  lankosi  jo  kavinėje,  galbūt  baiminasi  laukinės  Miuska 

išvaizdos  ir  staigaus  būdo.  Penktadienį  pats  ten  buvau:  prie  ba¬ 
ro  beveik  tuščia,  grindys  tikriausiai  nešluotos  po  to,  kai  išėjo 
Zozefina.  Po  kojomis  mėtosi  cigarečių  nuorūkos  ir  saldainių  po¬ 
pierėliai.  Ant  visų  stalų  —  tuščios  stiklinės.  Ant  prekystalio  po 
stiklu  pamesti  keli  sumuštiniai  ir  kažkoks  rausvas  susirangęs  daik¬ 
tas,  panašus  į  picos  gabalą.  Salia  —  nešvariu  alaus  bokalu  pri¬ 
spausta  Karolinos  lapelių  šūsnis.  Karti  „Gauloises“  cigarečių 
smarvė  maišėsi  su  vėmalų  ir  pelėsių  dvoku. 

Miuska  buvo  girtas. 

—  Ak,  tai  jūs.  —  Jo  tonas  buvo  piktas,  beveik  kovingas.  — 
Atėjot  pasakyti,  kad  atsukčiau  ir  kitą  skruostą,  ar  ne?  —  Ilgokai 
užsitraukė  tarp  dantų  suspaustą  sudrėkusią  cigaretę.  -  Turėtu¬ 
mėt  būti  patenkintas.  Jau  kelios  dienos,  kaip  nesiartinu  prie 
kalės. 

Aš  papurčiau  galvą  ir  atsakiau: 

-  Neturėtumėte  jausti  pagiežos. 

—  Galiu  būti  koks  noriu  savo  bare,  —  jam  savitu  agresyviu 
tonu  skubriai  atšovė  Miuska.  —  Juk  tai  mano  baras,  ar  ne,  tėve? 
Sakau,  gal  neketinate  ir  jo  paduoti  jai  ant  lėkštelės,  ar  ne  taip? 

Pasakiau  jam,  jog  suprantu,  kaip  jis  jaučiasi.  Jis  dar  kartą 
užtraukė  cigaretės  dūmą,  iškosėjo  juoką  ir  perrūgusį  alų  man 
tiesiai  į  veidą. 

-  Na,  gerai,  tėve.  -  Jo  alsavimas  buvo  dvokiantis  ir  karštas 
kaip  žvėries.  —  Tai  labai  gerai,  tėve.  Jūs,  aišku,  suprantat.  Žino¬ 
ma,  suprantat.  Bažnyčia  jums  atėmė  kiaušius,  kai  davėte  įža¬ 
dus.  Dėl  tos  priežasties  nenorite,  kad  aš  juos  turėčiau. 

—  Jūs  girtas,  Miuska,  -  piktai  atkirtau. 

—  Gerai  pastebėjote,  tėve,  —  suniurnėjo  jis.  —  Nedaug  kas 
praslysta  pro  jūsų  akis,  ar  ne?  —  Padarė  platų  mostą  ranka,  ku¬ 
rioje  laikė  cigaretę.  —  Reiktų  jai  tik  pamatyti,  kas  čia  dedasi,  — 
šiurkščiai  pasakė  Miuska.  -  Tai  visa,  ko  šiuo  metu  trūksta  jos 

laimei.  Žinoti,  kad  mane  sužlugdė,  —  dabar  jis  buvo  arti  ašarų, 
akys  ašarojo  iš  girto  gailesčio  sau  pačiam.  —  Žinoti,  kad  plačiai 
atvėrė  mūsų  santuoką  žmonių  pajuokai...  —  Jis  bjauriai  sukriokė, 
lyg  suaimanavo,  lyg  atsiraugė.  —  Žinoti,  kad  sudaužė  mano  pra¬ 
keiktą  širdį!  —  ir  atvirkščia  ranka  nubraukė  varvančią  nosį. 

—  Negalvokit,  kad  nežinau,  kas  tenai  dedasi,  —  jau  tyliau 
pratarė  jis.  —  Ką  veikia  ta  kalė  su  savo  pamišusiais  draugužiais. 
Žinau,  ką  jie  daro.  —  Jis  vėl  prakalbo  garsiau,  aš  pasijutau  nepa¬ 
togiai,  apsidairęs  aplink,  pamačiau,  kaip  trys  ar  keturi  likę  klientai 
smalsiai  sužiuro  į  jį,  spūstelėjau  jo  ranką,  kad  {spėčiau. 

—  Nepraraskite  vilties,  Miuska,  —  padrąsinau  jį,  užgniaužda¬ 
mas  apsišlykštėjimą,  kad  esu  taip  arti  jo.  —  Šitaip  jos  nesusigrą- 
žinsit.  Žinokit,  daug  vedusių  porų  išgyvena  abejonių  akimir¬ 
kas,  tačiau. . . 

Jis  sukikeno. 

—  Abejonių,  argi?  —  Ir  vėl  sukikeno.  —  Štai,  ką  jums  pasaky¬ 
siu,  tėve.  Palikite  mane  penkias  minutes  vieną  su  ja,  ir  aš  am¬ 
žiams  išspręsiu  šį  klausimą.  Tuomet,  po  velnių,  ją  susigrąžin¬ 
siu,  dėl  to  negali  būt  jokių  abejonių. 

Jis  kalbėjo  kvailai,  įtūžęs,  klastingai  išsišiepęs,  sunkiai  tarė 
žodžius.  Sugriebęs  jį  už  pečių  ir,  tikėdamasis,  kad  bent  dalis  to, 
ką  pasakysiu,  jį  pasieks,  aiškiai  ištariau  jam  tiesiai  į  veidą,  nebo¬ 
damas  į  mus  spoksančių  baro  lankytojų: 

-  Šito  jus  nedarysite.  Jus  elgsitės  padoriai,  Miuska,  pagal 
visas  reikiamas  taisykles,  jei  panorėsite  imtis  veiksmų,  ir  laikysi¬ 
tės  kuo  toliau  nuo  tų  abiejų  moteriškių!  Ar  supratot? 

Suspaudžiau  rankomis  jo  pečius.  Miuska  protestavo,  inkštė 
nešvankiai  keikėsi. 

—  Aš  jus  įspėju,  Miuska,  —  pasakiau  jam.  —  Jums  daug  ką 
leidau,  bet  tokio  ...  chuliganiško  elgesio  tikrai  nepakęsiu.  Ar 
supratot? 

Jis  kažką  sumurmėjo,  man  sunku  pasakyti,  ar  tai  buvo  atsi¬ 
prašymas,  ar  grasinimas.  Tuomet  man  pasigirdo,  kad  jis  pasakė 
apgailestauju,  bet  kai  dabar  pagalvoju,  tai  taip  pat  galėjo  būti 
pasigailėsite,  o  kai  tarė  šį  žodį,  jo  akys  blizgėjo  niekšišku  spinde¬ 
siu  po  neišlietomis  girtuoklio  ašaromis. 

Pasigailėsite.  Bet  kas  bus  priverstas  gailėtis?  Ir  ko? 

Skubėdamas  žemyn  kalva  į  Vagišių  kvartalą,  dar  sykį  paklau¬ 
siau  savęs,  ar  galėjau  kažką  ne  taip  suprasti.  Ar  gali  jis  pavartoti 
prieš  save  jėgą?  Ar  taip  uoliai  stengdamasis  sutrukdyti  tolimes¬ 
niems  neramumams,  neįžvelgiau  esminės  tiesos,  kad  vaikinas 
atsidūrė  ant  nevilties  slenksčio?  Atėjęs  prie  Respublikos  kavi¬ 
nės,  pamačiau,  kad  ji  uždaryta,  bet  lauke  stovėjo  ratu  nedidelis 
būrelis  žmonių,  matyt,  žiūrėjo  į  vieną  langą  antrame  aukšte. 
Tarp  jų  atpažinau  Karą  Klermon  ir  Žoliną  Dru.  Ten  buvo  ir 
Diuplesy,  -  mažytė  ori  figūra  fetrine  skrybėle,  -  apie  jo  kojas 
šokinėjo  šuniukas.  Tarp  balsų  šurmulio,  regis,  išgirdau  garsesnį 
veriantį  garsą,  kylantį  ir  krintantį  įvairiomis  kadencijomis,  ret¬ 
sykiais  išsiliejantį  žodžiais,  frazėmis,  riksmu... 

—  Tėve.  -  Karos  balsas  buvo  uždusęs,  veidas  išraudęs.  Atrodė 
kaip  viena  tų  išplėstakių,  amžinai  nustebusių  gražuolių  žurna¬ 
luose  blizgančiais  viršeliais,  -  pajutau,  jog  nuo  tokios  minties 
pats  iš  raudau. 

—  Kas  tai?  -  Mano  balsas  buvo  ryžtingas.  —  Miuska? 

-  Tai  Žozefina,  -  susijaudinusi  atsakė  Kara.  -  Jis  uždarė  ją 
kambaryje  antrame  aukšte,  tėve,  o  ji  klykia. 

Net  jai  kalbant,  iš  lango  pasigirdo  kita  triukšmo  salvė  -  riks¬ 
mai,  įžeidinėjimai,  mėtomų  daiktų  garsai,  —  ant  grindinio  pa¬ 
biro  nuolaužos.  Suspigo  moteris,  pakankamai  stipriai,  kad  ski- 
linėtų  stiklai,  -  manau,  ne  iš  siaubo,  o  iš  paprasto  įniršio,  po  to 
kone  iškart  vėl  sprogo  šrapnelis,  iššaudamas  namų  apyvokos  daik¬ 
tus  —  knygas,  kilimus,  plokšteles,,  židinio  papuošimus...  Tai 
buvo  visai  žemiška  namuose  vykstančių  kautynių  artilerija. 

Šūktelėjau  viršun  į  langą: 

—  Miuska?  Ar  mane  girdit,  Miuska? 

Oru  nuskriejo  tuščias  kanarėlės  narvelis. 

—  Miuska! 

Iš  namo  -  jokio  atsakymo.  Dviejų  priešininkų  balsai,  regis, 
priklausė  ne  žmonėms,  o  troliui  ir  harpijai.  Akimirką  jaučiausi 
nesavas,  tarsi  pasaulis  pasinertų  giliau  j  tamsybes,  tarsi  dar  tirš¬ 
tesnė  tamsa  būtų  atskyrusi  mus  nuo  šviesos.  Ką  išvysiu,  atvėręs 
duris? 

Siaubingą  akimirką  užvaldo  senas  prisiminimas  -  man  vėl 
šešiolika,  atidarau  seno  bažnyčios  priestato,  kurį  kai  kas  ir  dabar 
vadina  archyvu,  duris  iš  bažnyčios  niūrios  prietemos  į  dar  giles¬ 
nę  tamsą,  be  garso  einu  lygiu  parketu,  ausyse  skamba  keistas 
nematomos  pabaisos  dundėjimas  ir  dūsavimai.  Atidarau  duris 
—  širdis  kūju  daužosi  gerklėje,  kumščiai  sugniaužti,  akys  plačiai 
išplėstos...  matau  ant  grindų  priešais  mane  mirtinai  išblyškusį 
lanku  išsilenkusį  žvėrį,  proporcijos  tarsi  pažįstamos,  bet  keistai 
susidvejinusios  -  į  mane  pakelti  du  veidai  sustingusia  įtūžio— 
siaubo— baimės  išraiška. 

Mamyte!  Tėve! 

Žinau,  tai  juokinga.  Nėra  jokio  ryšio.  Vis  dėlto,  žvelgdamas 
į  Karos  Klermon  karštligiškai  drėgną  veidą,  klausiu  savęs,  ar  ir 
jai  tokį  patį  erotišką  pilvo  virpulį  kelia  žiaurumas,  akimirka,  kai 
pabrauki  degtuką,  kai  krinta  smūgis,  kai  užsidega  benzinas... 

Ne  vien  tavo  išdavystė,  tėve,  stingdė  man  kraują,  it  būgnus 
įtempė  smilkinių  odą.  Žinojau,  kas  yra  nuodėmė  -  kūniškos 
nuodėmės,  -  bet  man  tai  buvo  pasibjaurėjimą  kelianti  abstrak¬ 
cija,  kaip,  pavyzdžiui,  santykiavimas  su  gyvuliais.  Sunkiai  įsi¬ 
vaizdavau,  jog  tai  galėtų  teikti  malonumą.  Kad  tu  ir  mano  mo¬ 
tina  —  abu  įkaitę,  išraudę,  atliekantys  mechaniškus  judesius, 
susiglaudžiantys  ir  vėl  atitolstantys  lyg  stūmokliai,  ne  visai  nuogi, 

ne,  bet  dar  gašlesni  su  drabužiais  -  palaidinukė,  suglamžytas 
sijonas,  viršun  užversta  sutana...  Ne,  ne  kūnas  kėlė  man  šleikš¬ 
tulį,  nes  žvelgiau  į  šią  sceną  atsiribojęs,  su  pasibjaurėjimu  ir 
nesuinteresuotai.  O  tai,  kad  dėl  tavęs  nusidėjau,  tėve,  vos  prieš 
dvi  savaites  dėl  tavęs  sutepiau  savo  sielą  -  slidus  benzino  butelis 
delne,  virpulys,  kad  vykdai  teisingumą,  susižavėjimo  atodūsis, 
kai  butelis  skrieja  oru  ir  išsilieja  ryškia  alkanų  liepsnų  banga 
apgailėtino  laivo  denyje,  kai  trakšt— trakšt  traška  sausas  brezen¬ 
tas,  skilinėja  išdžiuvęs  medis,  godžiai  laižomas  ugnies.  Jie  įtarė, 
kad  kažkas  padegė,  tėve,  bet  tik  ne  gerasis,  ramusis  Reino  ber¬ 
niukas,  tiktai  ne  Frensis,  kuris  gieda  bažnyčios  chore  ir  toks 
išblyškęs  klusniai  sėdi  per  tavo  pamokslus.  Tik  ne  išbalėlis  Fren¬ 
sis,  kuris  net  ir  lango  niekada  nėra  išmušęs.  Galbūt  Miuska.  Tai 
galėjo  padaryti  senasis  Miuska  ir  jo  padūkėlis  sūnus.  Kurį  laiką 
į  juos  žiūrėjo  šaltai,  nedraugiškai  atsiliepė.  Šį  kartą  jie  per  toli 
nuėjo.  Tačiau  jie  kategoriškai  šitai  neigė,  be  to,  nebuvo  įrody¬ 
mų.  Niekas  iš  mūsų  nenukentėjo.  Šio  gaisro  niekas  nesiejo  su 
permainomis  Reino  šeimoje,  tėvų  skyrybomis,  berniuko  išvyki¬ 
mu  į  rinktinę  mokyklą  šiaurėje...  Aš  tau  tai  padariau,  tėve.  Iš 
meilės  tau.  Degantis  laivas  išdžiuvusioje  upės  vagoje  nušviečia 
tamsią  naktį,  žmonės  bėga,  rėkia,  rausia  sukepusią  žemę  ant 
nusekusio  Tano  krantų,  kai  kas  beviltiškai  bando  kibirais  semti 
dumblą  iš  upės  vagos,  lieja  jį  ant  degančio  laivo,  aš  laukiu  krū¬ 
muose,  burnoje  sausa,  pilvą  užlieja  džiugesio  karštis. 

Juk  negalėjau  žinoti,  kad  name  ant  laivo  kažkas  miega,  tariu 
sau.  Buvo  taip  giliai  įsisupę  į  girtą  tamsą,  jog  net  ir  ugnis  jų 
nepažadino.  Po  to  juos  sapnavau,  suanglėjusius,  sulipusius,  su¬ 
siliejusius  vieną  su  kitu  it  tikri  meilužiai.  Ilgus  mėnesius  klyk¬ 
davau  naktimis,  matydavau  juos  tiesiančius  į  mane  maldaujan¬ 
čias  rankas,  girdėdavau  jų  balsus,  dūstančius  nuo  pelenų,  paba¬ 
lusiomis  lūpomis  tariančius  mano  vardą. 

Tačiau  tu  man  atleidai  nuodėmę,  tėve.  Tai  tik  girtuoklis  ir 
jo  suskretėlė,  pasakei  man.  Bevertė  gelda  purvinoje  upėje.  Dvi¬ 
dešimt  Tėve  mūsų  ir  tiek  pat  kartų  Sveika ,  Marija  —  tokia  jų 
gyvybės  kaina. Vagys,  išniekinę  mūsų  bažnyčią,  įžeidę  mūsų  ku¬ 
nigą  nieko  daugiau  nenusipelnė.  Buvau  jaunas  vaikinas,  manęs 
laukė  šviesi  ateitis,  turėjau  mylinčius  tėvus,  kurie  labai  nusi¬ 
mintų,  jei  apie  tai  sužinotų.  Be  to,  tikinai  mane,  tai  galėjo  būti 
nelaimingas  atsitikimas.  To  niekada  nesužinosiu,  pasakei.  Gal¬ 
būt  pats  Dievas  šito  norėjo. 

Aš  patikėjau.  Arba  dėjausi  tikįs.  Ir  vis  dar  esu  dėkingas. 

Kažkas  paliečia  mano  ranką.  Aš  išsigąstu,  krūpteliu.  Pasken¬ 
dęs  prisiminimų  duobėje,  nesigaudau  laike.  Šalia  manęs  stovi 
Armanda  Vuazen,  įbeda  į  mane  protingas  juodas  akis.  Prie  jos 
šono  —  Diuplesy. 

—  Ketini  ką  nors  daryti,  Fransi,  ar  leisi  tam  žvėriui  Miuska 
įvykdyti  žmogžudystę?  —  Jos  balsas  ryžtingas  ir  šaltas.  Viena  į 
žnyples  panašia  ranka  laiko  sugniaužusi  lazdą,  kita  raganos  mostu 
rodo  į  uždarytas  duris. 

-  Tai  ne...  -  Mano  balsas  plonas  kaip  vaiko,  tarsi  būtų  visai 
ne  mano.  —  Ne  mano  reikalas  kištis  ... 

—  Nesąmonė!  —  Lazda  lengvai  suduoda  man  per  krumplius.  - 
Aš  padarysiu  visam  tam  galą,  Fransi.  Eini  su  manim,  ar  stovėsi 
čia  išsižiojęs  per  visą  dieną? 

Nelaukdama  mano  atsakymo,  stumiasi  prie  kavinės  durų. 

—  Jos  užrakintos,  —  sulemenu  aš. 

Ji  gūžteli  pečiais.  Vieninteliu  lazdos  rankenos  stūmiu  išdau¬ 
žia  vieną  stiklinių  durų  langelį. 

-  Raktas  spynoje,  —  aštriai  atkerta  ji.  —  Pasiek  jį  man,  Gijomai. 

Raktas  pasuktas,  durys  atsilapoja.  Seku  paskui  ją  laiptais  į 

viršų.  Riksmai  ir  dūžiai  čia  dar  garsesni,  jų  aidas  plačiai  sklinda 
laiptinės  anga.  Viršuj,  prie  kambario  durų  stovi  Miuska,  jo  stam- 

bus  kūnas  užtveria  pusę  praėjimo.  Kambarys  užbarikaduotas, 
durys  uždarytos.  Pro  plyšį  tarp  durų  ir  rėmo  ant  laiptų  prasi¬ 
skverbia  siauras  šviesos  ruožas.  Kol  stebiu,  Miuska  vėl  puola 
užbarikaduotas  duris,  kažkas  apvirsta,  garsiai  sudūžta,  iš  pasi¬ 
tenkinimo  sukriuksėjęs,  jis  stumiasi  į  kambarį. 

Moteris  surinka.  Ji  priremta  prie  tolimiausios  kambario  sie¬ 
nos.  Baldai  —  tualetinis  stalelis,  rūbų  spinta  ir  kėdės  sukrauti 
prie  durų,  bet  Miuska  galiausiai  pavyksta  pro  juos  prasibrauti. 
Ji  nepajėgė  pajudinti  lovos  -  ji  sunki,  iš  suvirinto  plieno,  -  bet 
čiužinys  lyg  skydas  saugo  ją  susigūžusią  prie  krūvelės  artilerinių 
sviedinių.  Ji  laikėsi  per  visas  pamaldas,  tariu  sau  su  nuostaba. 
Matau  jos  bėgimo  pėdsakus:  sudaužytą  stiklą  ant  laiptų,  dalbos 
ženklus  ant  miegamojo  durų,  kavos  staliuką,  kurį  jis  naudojo 
kaip  taraną.  Jam  į  mane  pasisukus,  matau  ant  veido  desperatiš¬ 
kus  jos  nagų  padarinius:  kraujo  srovelę  ant  smilkinio,  ištinusią 
nosį,  suplėšytus  marškinius.  Ant  laiptų  kraujas  —  šen  bei  ten 
lašas,  klanelis  ar  nuvarvėjusi  čiurkšlė.  Ant  durų  —  kruvini  rankų 
atspaudai. 

—  Miuska!  —  Mano  balsas  plonas  ir  drebantis.  —  Miuska! 

Jis  ryžtingai  atsigręžia  į  mane.  Jo  akys  kaip  adatų  dūriai  tešloje. 

Armanda  prie  mano  šono,  laiko  savo  lazdą  iškėlusi  kaip  kala¬ 
viją.  Atrodo  kaip  pati  seniausia  pasaulio  nutrūktgalvė. 

Rikteli  Žozefinai: 

—  Ar  tau  viskas  gerai,  brangute? 

-  Paimkite  jį  iš  čia!  Pasakykit,  kad  eitų  lauk! 

Miuska  rodo  man  savo  kruvinas  rankas.  Atrodo  įtūžęs,  bet 
tuo  pat  metu  ir  sumišęs,  išsekęs,  lyg  mažas  vaikas,  įsivėlęs  į  muš¬ 
tynes  su  žymiai  vyresniais  berniukais.  —  Dabar  matot,  ką  turė¬ 
jau  galvoj,  tėve?  -  suaimanuoja  jis.  -  Ką  jums  sakiau?  Ar  dabar 
matot,  ką  turėjau  galvoj? 

Armanda  prasibrauna  pro  mane. 

-  Nelaimėsi,  Miuska.  -  Ji  atrodo  jaunesnė  ir  stipresnė  už 
mane,  turiu  sau  priminti,  jog  yra  sena  ir  ligota.  —  Negali  grą¬ 
žinti  to,  kas  buvo.  Pasitrauk  ir  leisk  jai  išeiti. 

Miuska  spjauna  jai,  atrodo,  nustemba,  kai  ji,  greita  ir  taikli 
tarsi  kobra,  jam  spjauna  atgal.  Jis  nusišluosto  veidą  ir  sustaugia: 

-  Ko  tu,  sena... 

Gijomas  atsistoja  jos  priekyje  juokinga  gynybine  poza.  Jo 
šuo  ima  garsiai  viauksėti,  o  Armanda  juokdamasi  prasibrauna 
pro  juos  ir  piktai  atšauna: 

-  Nebandyk  manęs  įbauginti,  Poli  Mari  Miuska.  Pamenu, 
kai  dar  buvai  apsisnarglėjęs  vaikiščias  ir  slėpdavaisi  Vagišių  kvar¬ 
tale  nuo  savo  girtuoklio  tėvo.  Nedaug  pasikeitei,  nebent  tapai 
didesnis  ir  bjauresnis.  O  dabar  pasitrauk! 

Jis  atrodo  pritrenktas,  atsitraukia.  Akimirką  rodos,  jog  yra 
pasirengęs  kreiptis  j  mane. 

-  Tėve.  Pasakykite  jai.  -  Jo  akys  -  tarsi  būtų  druskos  pripil¬ 
tos.  —  Jūs  žinot,  ką  turiu  galvoje,  ar  ne? 

Apsimetu  neišgirdęs.  Tarp  mūsų  nieko  nėra,  tarp  šio  vyro  ir 
manęs.  Mes  nepalyginami.  Galiu  jį  užuosti,  jo  neskalbtų,  pur¬ 
vinų  marškinių  bjaurų  dvoką,  perrūgusiu  alumi  atsiduodantį 
alsavimą.  Jis  paima  mano  ranką.  —  Juk  suprantate,  tėve,  -  bevil¬ 
tiškai  pakartoja  jis.  -  Aš  jums  padėjau  su  čigonais.  Ar  pamenat? 
Aš  jums  padėjau. 

Gal  ji  ir  akla,  tačiau,  prakeikimas,  ji  viską  mato.  Viską.  Ma¬ 
tau  kaip  įsmeigia  akis  man  į  veidą. 

-  Ar  tikrai?  -  Ir  vulgariai  sukrizena.  -  Judu  abu  tokie,  ką, 
klebonėli? 

—  Nežinau,  apie  ką  kalbi,  žmogau.  —  Stengiuosi,  kad  balsas 
skambėtų  ryžtingai.  -  Esi  girtas  kaip  kiaulė. 

-  Bet,  tėve...  -  jis  ieško  žodžių,  veidas  perkreiptas,  tamsiai 
raudonas,  -  tėve,  jūs  pats  sakėte... 

Kietai: 

-  Aš  nieko  nesakiau. 

Jis  vėl  išsižioja  lyg  vargšė  žuvis  vasarą  nusekusio  Tano  dumble: 

-  Nieko! 

Armanda  su  Gijomu  nusiveda  Žozefiną,  senoji  apglėbia  ran¬ 
ka  jos  pečius.  Moteris  meta  į  mane  keistą  aštrų  žvilgsnį,  kuris 
mane  kone  išgąsdina.  Jos  veidas  purvinas,  rankos  kruvinos,  ta¬ 
čiau  tą  akimirką  ji  man  atrodo  jaudinančiai  graži.  Pažvelgia  į 
mane,  tarsi  šią  sekundę  būtų  galėjusi  kiaurai  permatyti.  Ban¬ 
dau  jai  pasakyti,  kad  manęs  nekaltintų.  Aš  ne  toksai  kaip  jis,  — 
ne  vyras,  o  kunigas,  skirtingos  giminės...  bet  ši  mintis  absurdiš¬ 
ka,  kone  eretiška. 

Paskui  Armanda  ją  išsiveda  į  lauką,  lieku  vienas  su  Miuska  - 
jis  karštomis  rankomis  apkabina  mane,  jo  ašaros  drėkina  man 
kaklą.  Akimirką  jaučiuosi  pasimetęs,  drauge  su  juo  pasineriu  į 
prisiminimų  liūną.  Po  to  atsiplėšiu  nuo  jo:  iš  pradžių  švelniai, 
bet  galiausiai  su  vis  didesne  jėga  delnais,  kumščiais,  alkūnėmis 
stumiu  jo  apdribusį  pilvą.  Ir  visąlaik  šaukiu,  užgoždamas  jo  mal¬ 
davimus  —  ne  savo,  bet  plonu,  kartėlio  pilnu  balsu: 

—  Eik  šalin  nuo  manęs,  niekše,  tu  viską  sugadinai,  tu... 

-  Frensi,  atleisk,  aš. . . 

-  Tėve... 

—  Viską  sugadinai  —  viską  —  eik  šalin!  —  Stenėdamas  nuo  pa¬ 
stangų,  pagaliau  išsilaisvinau  iš  jo  stipraus  karšto  glėbio  ir  stai¬ 
ga  pajutau  pašėlusį  džiaugsmą  -  galų  gale  laisvas!  -  Nulėkiau 
laiptais  žemyn,  užkliuvęs  už  pamesto  kilimo,  išsinarinau  kulkš¬ 
nį,  o  jo  ašaros,  kvailos  aimanos  sekė  mane  it  nenorimas  vaikas. 

Vėliau  atėjo  laikas,  kai  reikėjo  pasikalbėti  su  Kara  ir  Žoržu. 
Su  Miuska  nekalbėsiu.  Be  to,  sklinda  gandai,  jog  jis  išvyko,  ką 
įmanęs  sukrovė  į  savo  seną  automobilį  ir  išvažiavo.  Kavinė  užda¬ 
ryta,  tik  išdaužtas  langas  rodo,  kas  ten  nutiko  šį  rytą.  Kai  ten 

nuėjau,  buvo  vakaras  -  ilgai  stovėjau  prie  lango.  Padangė  virš 
Vagišių  kvartalo  buvo  šalta,  žalia  kaip  sepija,  horizonte  matėsi 
vienintelė  pieno  baltumo  gija.  Upė  -  tamsi  ir  tyli. 

Pasakiau  Karai,  kad  Bažnyčia  nerems  jos  kampanijos  prieš 
šokolado  festivalį.  Aš  jos  neremsiu.  Ar  ji  nemato?  Komitetas  pra¬ 
rado  pasitikėjimą  po  to,  ką  tas  žmogus  iškrėtė.  Šįkart  tai  vyko 
pernelyg  viešai,  pernelyg  brutaliai.  Turėjo  matyti  jo  veidą,  kokį 
aš  mačiau  —  kupiną  neapykantos  ir  įtūžio.  Viena  yra  žinoti  pa¬ 
slaptį,  kad  vyras  muša  žmoną,  o  pamatyti  tai  visu  bjaurumu  ... 
Ne.  Jam  už  tai  niekada  nebus  atleista.  Kara  jau  pasakoja  kitiems 
jį  kiaurai  permačiusi,  visada  tai  žinojusi.  Kaip  ir  aš,  dabar  sten¬ 
giasi  kiek  įmanydama  nuo  to  atsiriboti  -  Tik  pamanykite,  kaip 
vargšė  moteris  buvo  apgauta!  Sakau  jai,  kad  buvome  per  daug 
suartėję.  Pasinaudojome  juo,  kai  buvo  naudinga.  Dabar  niekas 
neturi  šito  matyti.  Savo  pačių  labui  privalome  pasitraukti.  Nie¬ 
ko  jai  nepasakoju  apie  tą  kitą  reikalą,  apie  žmones  nuo  upės, 
tačiau  tai  irgi  turiu  omeny.  Armanda  įtaria.  Iš  pykčio  gali  imti 
plepėti.  O  tas  kitas  reikalas,  seniai  pamirštas,  vis  dar  neišgaravo 
iš  jos  senos  makaulės.  Ne.  Čia  aš  bejėgis.  Dar  blogiau,  gali  dar 
pamanyti,  kad  aš  toleruoju  festivalį.  Pradės  liežuvauti,  ir  kas 
žino,  kuo  visa  tai  gali  baigtis?  Rytoj  turiu  pasakyti  pamokslą 
apie  pakantumą,  nutildyti  audrą,  kurią  sukėliau  ir  pakeisti  jų 
nusistatymą.  Sudeginsiu  likusius  lapelius.  Ir  plakatus,  kuriuos 
turėjo  nugabenti  iš  Lanskenė  į  Montobaną,  taip  pat  reikia  su¬ 
naikinti.  Nuo  to  man  plyšta  širdis,  tėve,  bet  ką  daugiau  galiu 
padaryti?  Skandalas  mane  pražudytų. 

Didžioji  savaitė.  Tik  viena  savaitė  iki  jos  festivalio.  Ji  laimė¬ 
jo,  tėve.  Ji  laimėjo.  Dabar  vien  stebuklas  galėtų  mus  išgelbėti. 

Kovo  26 

Trečiadienis 


Apie  Miuska  vis  dar  nieko.  Žozefina  didžiąją  pirmadienio  dalį  iš¬ 
buvo  šokoladinėje,  tačiau  vakar  rytą  nusprendė  grįžti  į  kavinę.  Šį¬ 
kart  drauge  su  ja  ėjo  ir  Rudis,  bet  tenai  rado  didžiausią  netvarką. 
Regis,  gandai  pasitvirtino.  Miuska  išvažiavo.  Rudis  jau  baigė  įrengti 
naują  Anukos  miegamąjį  pastogėje  ir  pradėjo  darbą  kavinėje.  Du¬ 
ryse  naujos  spynos,  nuplėštas  senas  linoleumas,  nuo  langų  nuka¬ 
bintos  nešvarios  užuolaidos.  Jis  galvoja,  jog  be  didelių  pastangų  - 
nubaltinus  purvinas  sienas,  perdažius  senus  aplaužytus  baldus,  pa¬ 
naudojus  daug  muilo  bei  vandens,  -  baras  gali  virsti  šviesia  svetin¬ 
ga  vieta.  Pasisiūlė  visa  atlikti  be  užmokesčio,  bet  Žozefina  nenori 
apie  tai  nė  girdėti.  Miuska,  žinoma,  ištuštino  jų  bendrą  sąskaitą, 
tačiau  ji  turi  šiek  tiek  savo  pinigų  ir  yra  tikra,  jog  nauja  kavinė  turės 
pasisekimą.  Paskutinius  trisdešimt  penkerius  metus  kabojusi  iš¬ 
blukusi  iškaba  Respublikos  kavinė  galų  gale  buvo  nuplėšta.  Jos  vie¬ 
toje  atsirado  ryškus  raudonas-baltas  tentas  -  toks  pat  kaip  mano  - 
ir  ranka  rašyta  iškaba  iš  Klermono  sandėlio:  Vagišių  kvartalo  kavinė. 
Ant  langų,  suvirinto  plieno  dėžėse  Narsisas  pasodino  begonijas,  - 
jų  šakelės  vyniojasi  sienomis,  staiga  stojus  šiltam  orui,  atsiskleidė 
skaisčiai  raudoni  pumpurai.  Armanda  žvelgia  į  visa  tai  pritariančiu 
žvilgsniu  iš  savo  sodelio  kalvos  papėdėje. 

—  Ji  gera  mergina,  —  pastebi  man  savo  įprasta  stačiokiška 
maniera.  -  Dabar,  kai  atsikratė  to  kvailio,  už  kurio  buvo  ištekė¬ 
jusi,  gebės  tvarkytis. 

Rudis  laikinai  gyvena  viename  tuščiame  kambaryje  prie  ka¬ 
vinės,  o  pas  Armandą,  didžiam  savo  motinos  apmaudui,  jo  vietą 
užėmė  Lukas. 

-  Tau  nedera  ten  pasilikti,  —  aštriai  sviedžia  Karolina.  Aš 
stoviu  aikštėje,  kai  jie  išeina  iš  bažnyčios  —  jis  sekmadienine 
eilute,  o  ji  pasipuošusi  vienu  iš  savo  nesuskaičiuojamų  pasteli¬ 
nės  spalvos  ansamblių,  su  šilkiniu  šaliku  ant  galvos. 

Jis  atsako  mandagiai,  bet  lieka  nepajudinamas: 

—  Tik  iki  p— pobūvio.  Daugiau  nieko  neturi,  kas  ją  prižiūrė¬ 
tų.  J— ją  g— gali  ištikti  d— dar  vienas  p— priepuolis. 

—  Nesąmonė!  -  Jos  tonas  darosi  atlaidesnis.  —  Tau  pasaky¬ 
siu,  ko  ji  siekia.  Bando  tarp  mūsų  iškasti  prarają.  Aš  tau  drau¬ 
džiu,  kategoriškai  uždraudžiu  likti  pas  ją  šią  savaitę.  O  dėl  to 
juokingo  pobūvio... 

-  Nemanau,  kad  t— turėtum  m— man  uždrausti,  m— mama. 

-  Kodėl  gi  ne?  Tu  mano  sūnus,  po  velnių,  negali  čia  papras¬ 
čiausiai  stovėti  ir  sakyti,  kad  daugiau  klausai  tos  senos  kvailos 
moteriškės  negu  manęs!  —  Jos  akys  pilnos  pykčio  ašarų.  Balsas 
netvirtas. 

—  Gerai,  mama.  -  Nors  ši  scena  jo  nesujaudina,  jis  viena  ranka 
apkabina  jos  petį.  -  Ilgai  ten  nebūsiu.  Tik  iki  pobūvio.  P-paža- 
du.  Žinai,  ir  tu  esi  pakviesta.  Ji  būtų  1— laiminga,  jei  ateitum. 

—  Aš  nenoriu  eiti!  —  Jos  balse  girdisi  pagieža  ir  ašaros  lyg 
pavargusio  vaiko. 

Jis  gūžteli  pečiais. 

-  Tuomet  neik.  Bet  po  to  n-nelauk,  kad  ji  klausys  tavo  n— norų. 

Ji  žiūri  į  jį. 

-  Ką  nori  tuo  pasakyti? 

-  Na,  galėčiau  su  ja  p-pašnekėti.  Įtikinti  j-ją.  -  Jis  protin¬ 
gas  berniukas,  pažįsta  savo  motiną.  Supranta  ją  geriau  negu  ji 
įsivaizduoja.  —  G— galėčiau  ją  atsivesti,  —  priduria  ji.  —  Bet  jei 
nenori  p— pasistengti... 

—  Aš  to  nesakiau.  —  Staigaus  impulso  sužadinta,  apkabina  jį 
rankomis.  -  Tu  protingas,  mano  berniuk,  -  sako  ji,  atgavusi 
savitvardą.  -  Juk  tu  tą  gali,  ar  ne?  —  Ir  garsiai  pabučiuoja  jį  į 

skruostą.  Jis  kantriai  iškenčia.  —  Mano  geras  protingas  berniu¬ 
kas,  -  kartoja  ji  glamonėjančiu  balsu.  Abu  nueina  sukibę  ran¬ 
komis,  berniukas,  jau  aukštesnis  už  motiną,  įdėmiai  žvelgia  į  ją, 
lyg  pakantus  tėvas  j  lengvapėdį  vaiką. 

O,  taip,  jis  žino. 

Zozefina  užsiėmusi  savo  reikalais,  tad  iš  jos  maža  pagalba 
velykinėje  ruošoje.  Laimei,  dauguma  darbo  jau  padaryta,  liko 
paruošti  tik  kokį  tuziną  dėžių.  Vakarais  kepu  pyragaičius,  ga¬ 
minu  triufelius,  imbierinius  varpelius  ir  paauksuotus  meduo¬ 
lius.  Man  trūksta  Žozefinos  miklių  rankų  viskam  suvynioti,  pa¬ 
puošti,  bet  kiek  įmanydama  man  padeda  Anūką  -  suriša  celofa¬ 
nines  juosteles,  sega  šilko  rožytes  ant  nesuskaičiuojamų  maišelių. 

Rengdama  sekmadieninę  parodą,  uždengiau  vitrinos  stiklą 
sidabriniu  popieriumi,  tad  parduotuvėlės  fasadas  atrodo  kaip 
tuomet,  kai  atvykome.  Anūką  išdabino  šią  uždangą  kiaušinių  ir 
gyvūnų  iškarpomis  iš  spalvoto  popieriaus,  o  centre  didelėmis 
raidėmis  užrašė: 

Didysis  šokolado  festivalis 
Sekmadienį,  5v  eronimoaikst  e 

Prasidėjus  mokyklinėms  atostogoms,  aikštėje  zuja  vaikai,  pri¬ 
spaudę  nosis  prie  stiklo  viliasi  pamatyti,  kaip  rengiuosi  šventei. 
Jau  esu  gavusi  per  aštuonis  tūkstančius  frankų  už  užsakymus  —  iš 
Montobano  ir  netgi  iš  Aženo,  -  juos  ir  toliau  siunčia,  tad  šokola¬ 
dinė  retai  būna  tuščia.  Karos  lapelių  kampanija,  regis,  liovėsi. 
Gijomas  sako,  kad  Reino  patikino  parapijiečius  visiškai  palaikan¬ 
tis  šokolado  festivalį,  nepaisant  piktų  paskalų.  Tačiau  net  ir  da¬ 
bar  kartais  matau,  kaip  jis  mane  stebi  iš  savo  langelio  neapykan¬ 
tos  pilnomis,  alkanomis  akimis.  Žinau,  kad  linki  man  bloga,  bet 
jo  nuodai  nebeveikia.  Bandau  išklausinėti  Armandą,  kuri  žino 
žymiai  daugiau  negu  sako,  bet  ji  paprasčiausiai  purto  galvą. 

-  Visa  tai  buvo  taip  seniai,  —  tyčia  neaiškiai  atsako  ji  man.  - 
Mano  atmintis  jau  nebe  tokia,  kokia  buvo.  —  Užtat  nori  sužino¬ 
ti  kiekvieną  mano  numatomo  valgiaraščio  jos  pobūviui  smul¬ 
kmeną,  iš  anksto  viskuo  mėgaujasi.  Kupina  įvairiausių  sumany¬ 
mų.  Įdaryta  menkė,  sluoksninis  pyragas  su  šampinjonų  įdaru, 
vyne  ir  grietinėje  virtų  voveraičių  garnyras,  kepti  langustai  su 
salotomis,  penkios  skirtingos  rūšys  šokoladinio  pyrago,  nes  ji 
visas  mėgsta,  namuose  paruošti  šokoladiniai  ledai...  Jos  akyse 
švyti  išdykėliškas  pasitenkinimas. 

-  Niekad  nerengiau  pobūvių,  kai  buvau  mergina,  —  aiškina  ji. 
—  Nė  vieno.  Vieną  sykį  buvau  nuėjusi  į  šokius,  į  Montobaną,  su 
vaikinu  iš  pakrantės.  Oi!  —  Padarė  išraiškingą  nepadorų  mostą.  - 
Jis  buvo  tamsus  kaip  melasa  ir  toks  pat  saldus.  Gėrėm  šampaną  ir 
braškių  šerbetą,  šokom...  —  Ji  atsiduso.  -  Turėjai  tada  mane  ma¬ 
tyti,  Viana.  Šiandien  tuo  nepatikėtum.  Tas  meilikautojas  sakė, 
kad  aš  panaši  į  Gretą  Garbo,  mudu  abu  apsimetėm  tuo  tikį.  -  Ji 
tyliai  sukikeno.  —  Jis,  aišku,  ne  iš  tų,  kurie  tuokiasi,  -  filosofiškai 
pastebėjo  Armanda.  -  Tokie  niekada  nesituokia. 

Dabar  kone  kas  naktį  guliu  ir  neužmiegu,  prieš  akis  šokinėja 
cukruotos  slyvos.  Antika  miega  savo  naujame  miegamajame  pasto¬ 
gėje,  o  aš  budri,  svajoju,  užsnūstu,  pabundu,  svajoju,  vėl  užsnūstu, 
kol  nuo  nemigos  ima  virpėti  vokai,  o  kambarys  pradeda  suptis  ap¬ 
linkui  it  laivas.  Dar  viena  diena,  tariu  sau.  Dar  viena  diena. 

Praeitą  naktį  atsikėliau,  išsiėmiau  kortas  iš  dėžės,  nors  buvau 
pasižadėjusi  jų  neliesti.  Jos  buvo  vėsios  tarp  mano  pirštų,  vėsios 
ir  glotnios  it  dramblio  kaulas,  ant  delnų  išsiskleidė  spalvos  - 
mėlyna— raudona— žalia-juoda  -  regėjau  pro  akis  slystančius  pa¬ 
žįstamus  vaizdus,  lyg  gėles,  suspaustas  tarp  juodų  stiklo  lapų. 
Bokštas.  Mirtis.  Meilužiai.  Mirtis.  Kardų  šešetas.  Mirtis.  Atsi¬ 
skyrėlis.  Mirtis.  Tariu  sau,  jog  tai  nieko  nereiškia.  Motina  tuo 
tikėjo,  bet  kur  tai  ją  nuvedė?  Vis  bėgo  ir  bėgo.  Vėtrungė  virš 
Šventojo  Jeronimo  dabar  tyli,  tvyro  klaiki  ramybė.  Liovėsi  vėjas. 

Ramuma  mane  trikdo  daugiau  nei  senos  geležies  girgždesys. 
Oras  šiltas,  dvelkia  saldžiais  artėjančios  vasaros  kvapais.  Į  Lans- 
kenė  vasara  ateina  greitai,  tuojau  po  kovo  vėjų,  užuodžiu  cirko 
kvapus:  pjuvenų,  kepamos  duonos,  žalios  medienos  ir  gyvulių 
mėšlo.  Mano  viduje  motina  sušnabžda:  Laikas  permainai.  Ar- 
mandos  name  dega  šviesa  —  iš  čia  matau  geltoną  kvadratėlį  lan¬ 
ge,  iš  jo  krintančią  šviesą  ant  Tano.  Įdomu,  ką  ji  veikia.  Nuo 
ano  laiko  nėra  man  tiesiogiai  kalbėjusi  apie  savo  planus.  Užtat 
šneka  apie  receptus,  kaip  geriausiai  pakyla  biskvitas,  kaip  cuk¬ 
rumi  ir  spiritu  užpilti  vyšnias.  Radau  jos  ligos  aprašymą  medi¬ 
cinos  žodyne.  Sis  žargonas  tai  dar  vienas  bandymas  pabėgti, 
toks  pat  miglotas  ir  hipotetiškas  kaip  kortų  paveikslai.  Tiesiog 
nesuvokiama,  kad  šie  žodžiai  gali  būti  taikomi  gyvam  kūnui. 
Jos  rega  silpsta,  tamsos  salos  užplaukia  akis,  visa,  ką  ji  mato,  tai 
chaotiški,  dėmėmis  išmarginti,  migla  apsitraukę  vaizdai.  O  po 
to  —  tamsa. 

Suprantu  jos  padėtį.  Kam  stengtis  prailginti  būvį,  pasmerk¬ 
tą  neišvengiamai  pražūčiai?  Tariu  sau,  jog  mintis  apie  švaisty¬ 
mą  —  tai  mano  motinos  mintis,  pagimdyta  gausybės  taupymo 
ir  netikrumo  metų  —  šiuo  atveju  netinka.  Geriau  koks  ekstrava¬ 
gantiškas  gestas,  triukšmingas  sprogimas,  ryškios  šviesos,  o  po 
to  —  staigi  tamsa.  Vis  dėlto,  kažkas  manyje  vaikiškai  verkšlena, 
jog  tai  neteisinga.  Gal  vis  dar  laukiu  stebuklo.  Tai  ir  vėl  mano 
motinos  mintis.  Armanda  žino  geriau. 

Paskutinėmis  savaitėmis  —  morfijaus  poveikis  buvo  junta¬ 
mas  kiekvieną  akimirką,  akys  visąlaik  lyg  stiklinės  —  ji  valando¬ 
mis  prarasdavo  ryšį  su  tikrove,  skrajodavo  it  plaštakė  tarp  gėlių 
fantazijos  sukurtuose  reginiuose.  Kai  kurie  jų  —  malonūs  sap¬ 
nai,  jog  plauktoji  tarp  šviesų,  išėjęs  iš  kūno  susitinki  su  mirusio¬ 
mis  kino  žvaigždėmis,  nežemiškomis  būtybėmis.  Kiti  —  kupini 
paranojos,  kai  netoliese  už  gatvės  kampo  tyko  Juodasis  vyras, 
sėdintis  prie  valgyklos  lango  arba  už  prekystalio  galanterijos 

parduotuvėje.  Kartais  juo  būdavo  taksi  vairuotojas,  kurio  auto¬ 
mobilis  virsdavo  juodu  katafalku,  kokius  gali  matyti  Londone, 
ant  akių  užsmaukta  beisbolo  kepure.  Ant  jo  kepurės  užrašyta 
SUKČIAI,  sakė  ji,  todėl,  kad  jis  ieško  jos,  mūsų,  visų,  kas  jį 
anksčiau  apgavo,  bet  ne  visam  laikui,  sakė  ji  ir  išmintingai  pur¬ 
tė  galvą,  ne  visam  laikui.  Per  vieną  tokių  juodų  laiko  tarpų  ji 
ištraukė  geltoną  plastikinį  aplanką  ir  parodė  man.  Jis  buvo  pri¬ 
kimštas  laikraščių  iškarpų,  daugiausia  iš  septintojo  dešimtme¬ 
čio  pabaigos  ir  aštuntojo  dešimtmečio  pradžios.  Dauguma  bu¬ 
vo  prancūzų,  kai  kurios  italų,  vokiečių,  graikų  kalba.  Visose  bu¬ 
vo  rašoma  apie  pagrobtus,  dingusius,  užpultus  vaikus. 

-  Kaip  lengva,  -  pasakė  man,  jos  akys  buvo  didžiulės  ir  ap- 
siblaususios.  —  Dideli  miestai.  Kaip  lengva  pamesti  vaiką.  Kaip 
lengva  pamesti  tokį  vaiką  kaip  tu.  —  Ir  man  kažkaip  neaiškiai 
mirktelėjo.  Paglosčiau  jai  ranką,  kad  nuraminčiau  ir  pasakiau: 

—  Viskas  gerai,  mamyte.  Tu  visada  buvai  rūpestinga.  Prižiū¬ 
rėjai  mane.  Aš  niekada  nepasimečiau. 

Ji  vėl  mirktelėjo. 

—  O,  vienąkart  buvai  pasimetusi,  -  pasakė  motina  ir  šyptelė¬ 
jo.  -  Buvai  pa— simetusi.  —  Paskui  kiek  įsistebeilijo  į  tuštumą, 
šypsojosi-raukėsi,  o  ranka  ilsėjosi  mano  delne  lyg  sausų  žabų 
ryšelis.  -  Passsimeeetusi,  -  pakartojo  beviltišku  balsu  ir  ėmė 
raudoti.  Guodžiau  ją  kiek  įmanydama,  sukimšau  iškarpas  atgal 
į  aplanką.  Pastebėjau,  jog  keliose  rašoma  apie  tą  patį  atvejį  — 
apie  Paryžiuje  dingusią  pusantrų  metų  Silvianą  Kajų.  Motina 
paliko  ją  kelioms  minutėms  prisegtą  dirželiu  ant  automobilio 
sėdynės,  pati  užbėgo  į  vaistinę,  o  grįžusi  kūdikio  neberado.  Din¬ 
go  ir  krepšys  su  vystyklais,  mergaitės  žaisliukai,  raudonas  pliušinis 
drambliukas  ir  rudas  meškiukas. 

Pamačiusi,  jog  žiūriu  į  straipsnį,  motina  vėl  šyptelėjo. 

—  Manau,  tuomet  tau  buvo  dveji  metai,  -  klastingu  balsu 
pratarė  ji.  —  Arba  beveik  dveji.  Ji  buvo  daug  šviesesnė  už  tave.  Ar 

tu  negalėjai  ten  būti?  Šiaip  ar  taip,  buvau  geresnė  motina  negu  ji. 

-  Žinoma,  -  atsakiau.  -  Tu  buvai  gera  mama,  nuostabi  ma¬ 
ma.  Nesirūpink.  Niekada  negalėtumei  statyti  manęs  į  pavojų. 

Motina  tik  lingavo  ir  šypsojosi. 

-  Nerūpestinga,  -  suniurnėjo  ji.  -  Tikrai  nerūpestinga.  Ne¬ 
nusipelnė  tokios  puikios  mergytės,  kaip  ta,  ar  ne? 

Aš  papurčiau  galvą,  staiga  mane  nukrėtė  šiurpas. 

Vaikiškai: 

-  Juk  nebuvau  bloga,  ar  ne,  Viana? 

Aš  drebėjau.  Pirštais  jutau  šiurkščius  lapus. 

-  Ne,  -  patikinau  ją.  -  Nebuvai  bloga. 

-  Gerai  tave  prižiūrėjau,  ar  ne?  Niekada  nepalikdavau.  Net 
kai  tas  kunigas  pasakė...  na,  pasakė,  ką  pasakė.  Aš  niekada. 

-  Ne,  mamyte.  Tu  niekada... 

Mane  sukaustė  šaltis,  buvo  sunku  mąstyti.  Pagalvojau  tik 
apie  vardą,  tokį  panašų  į  mano,  apie  datas...  Be  to,  argi  nepa¬ 
menu  to  meškiuko,  to  drambliuko,  kurio  pliušas  nusitrynė,  vir¬ 
to  raudona  drobe,  kurį  be  atvangos  vežiojausi  iš  Paryžiaus  j  Ro¬ 
mą,  iš  Romos  į  Vieną? 

Žinoma,  tai  galėjo  būti  vienas  jos  kliedesių.  Tokių  kaip,  pa¬ 
vyzdžiui,  gyvatė  po  patalais,  arba  moteris  veidrodyje.  Tai  galėjo 
būti  paprasčiausia  fantazija.  Tad  toksai  buvo  mano  motinos  gy¬ 
venimas.  Be  to...  argi  svarbu,  juk  tai  buvo  taip  seniai? 

Trečią  valandą  atsikėliau.  Patalai  buvo  karšti  ir  suvelti,  o  mie¬ 
gas  -  už  tūkstančio  mylių.  Uždegusi  žvakę,  nusinešiau  ją  j  Žo- 
zefinos  tuščią  kambarį.  Kortos  vėl  gulėjo  senoje  vietoje  motinos 
dėžėje,  nekantriai  sučežėjo  man  palietus.  Meilužiai.  Bokštas.  At¬ 
siskyrėlis.  Mirtis.  Atsisėdau  sukryžiavusi  kojas  ant  nuogų  grindų, 
maišiau  jas  ne  vien  iš  neturėjimo  ką  veikti.  Bokštas  ir  nuo  jo 
krintantys  žmonės,  byrančios  sienos  -  šitai  aš  supratau.  Tai  mano 
nuolatinė  persikėlimo,  kelio,  praradimo  baimė.  Atsiskyrėlis  su 
gobtuvu  ir  žibintu  labai  panašus  į  Reino,  šešėliuose  vos  įžvel- 

giamu  klastingu  blyškiu  veidu.  Mirtį  aš  itin  gerai  pažįstu  —  įpras¬ 
tu  automatišku  judesiu  sukryžiavau  pirštus  virš  kortos  —  atsi¬ 
trauk!  Bet  meilužiai?  Pagalvojau  apie  Rudį  su  Žozefina,  tokius 
panašius,  nors  jie  to  nežino,  ir  negalėjau  užgniaužti  pavydo. 
Tačiau  staiga  man  dingtelėjo,  jog  korta  dar  neatskleidė  visų  pa¬ 
slapčių.  Po  kambarį  pasklido  alyvų  kvapas.  Gal  atsikimšo  koks 
motinos  buteliukas?  Pajutau  šilumą,  nors  naktis  buvo  vėsi,  karš¬ 
čio  pirštai  suspaudė  paširdžius.  Rudis.  Rudis? 

Virpančiais  pirštais  paskubomis  apverčiau  kortą. 

Dar  viena  diena.  Kad  ir  kas  būtų,  gali  vieną  dieną  palaukti. 
Vėl  sumaišiau  kortas,  bet  nesu  tokia  mikli  kaip  mama,  —  kortos 
man  iškrito  iš  rankų  ant  grindų.  Atsiskyrėlis  atsivertė  veidu  į 
viršų.  Virpančioje  žvakių  šviesoje  jis  atrodė  dar  panašesnis  į  Rei¬ 
no  nei  anksčiau.  Jo  veidas,  regis,  piktai  šiepėsi  tamsoje.  AI  rasiu 
būdą ,  klastingai  grūmojo.  Manai,  Laimėjai,  bet  aš  vis  tiek  rasiu 
būdą.  Pirštų  galiukais  galėjau  pajusti  jo  pagiežą. 

Motina  tai  pavadintų  ženklu. 

Staiga,  pagauta  beveik  nesuvokiamo  impulso,  paėmiau  Atsi¬ 
skyrėlio  kortą,  pakėliau  prieš  žvakės  liepsną.  Liepsna  kiek  pažai¬ 
dė  kieta  korta,  vėliau  jos  viršus  ėmė  pūstis.  Blyškus  veidas  susi¬ 
raukšlėjo  ir  pajuodavo. 

-  Aš  tau  parodysiu,  —  sušnabždėjau.  —  Tik  pabandyk  kištis, 
tuomet  aš... 

Liepsnai  grėsmingai  švystelėjus,  numečiau  kortą  ant  grindų. 
Po  to  ji  užgeso,  žiežirbos  ir  pelenai  pabiro  ant  medžio. 

Pajutau  pergalę.  Kas  dabar  skelbia  permainas,  mama ? 

Vis  dėlto,  šiąnakt  negaliu  atsikratyti  jausmo,  jog  manimi  kaž¬ 
kas  manipuliuoja,  stumia  atskleisti  tai,  ką  verčiau  palikti  ramybė¬ 
je.  Aš  nieko  nepadariau,  tariu  sau.  Neketinau  nieko  bloga. 

Tačiau  šiąnakt  ši  mintis  neišeina  iš  galvos.  Jaučiuosi  lengvu¬ 
tė,  nemedžiagiška  lyg  pienės  pūkas.  Pasirengusi  skristi,  kai  tik 
pašauks  koks  vėjas. 

Penktadienis,  kovo  28 

Didysis  penktadienis 


Privalau  būti  su  savo  avelėmis,  tėve.  Žinau  tą.  Bažnyčia  pilna  smil¬ 
kalų,  gedulingų  violetinių  ir  juodų  spalvų,  nė  gabalėlio  sidabro  ar 
gėlių  vainikėlio.  Turėčiau  tenai  būti.  Šiandien  man  didingiausia 
diena,  tėve,  kupina  iškilmingumo  ir  maldos,  vargonai  skamba  lyg 
milžiniškas  povandeninis  varpas,  o  patys  varpai,  žinoma,  tyli  gedė¬ 
dami  nukryžiuotojo  Kristaus.  Aš  pats,  apsirengęs  juodais  ir  violeti¬ 
niais  drabužiais,  prisitaikydamas  prie  vargonų,  pusbalsiu  giedu  žo¬ 
džius.  Jie  stebi  mane  plačiai  išplėstomis  tamsiomis  akimis.  Šian¬ 
dien  čia  net  renegatai,  juodai  apsirengę,  riebalais  išteptais  plaukais. 
Jų  reikmės,  jų  laukimas  žadina  tuštumą  mano  viduje.  Tik  trumpu¬ 
tę  akimirką  juntu  meilę,  tikrą  meilę  jų  nuodėmėms,  jų  galutiniam 
atpirkimui,  jų  smulkiems  rūpesčiams,  jų  nereikšmingumui.  Ži¬ 
nau,  tu  supranti,  nes  ir  pats  buvai  jų  tėvas.  Iš  tikrųjų  mirei  už  juos 
kaip  ir  mūsų  Viešpats.  Kad  apsaugotum  juos  nuo  savo  ir  jų  nuodė¬ 
mių.  Jie  to  niekada  nežinojo,  ar  ne,  tėve?  Niekada  to  nesužinojo  iš 
manęs.  Bet  kai  užtikau  tave  su  savo  motina  archyve...  Daktaras 
sakė,  kad  tai  sunkus  insultas.  Smūgis,  matyt,  buvo  per  didelis.  Tu 
pasitraukei.  Užsidarei  savyje,  nors  žinau,  kad  gali  mane  girdėti, 
žinau,  jog  matai  geriau  nei  kada  nors  anksčiau.  Ir  žinau,  kad  vieną 
dieną  sugrįši  pas  mus.  Aš  pasninkavau  ir  meldžiausi,  tėve.  Tačiau 
jaučiuosi  nevertas.  Dar  liko  vienas  dalykas,  kurio  neatlikau. 

Po  pamaldų  priėjo  mergaitė  -  Matilda  Arno.  Įbruko  ranku¬ 
tę  į  mano  ranką  ir  šypsodamasi  sušnabždėjo: 

—  Ar  jums  taip  pat  atneš  šokolado,  ponas  klebone? 

—  Kas  atneš  šokolado?  -  sumišęs  pasiteiravau  aš. 

Ji  nekantriai  atšovė: 

—  Žinoma,  kad  varpai!  —  Ir  kikendama  pridūrė:  —  Skrajojan¬ 
tys  varpai! 

—  Ak,  varpai.  Na,  žinoma. 

Buvau  apstulbęs,  iškart  nežinojau,  ką  atsakyti.  Ji  timptelėjo 
man  už  sutanos,  atkakliai  laukė.  —  Žinote,  varpai.  Tie,  kurie 
skrenda  į  Romą  pas  popiežių  ir  parneša  šokoladų. 

Tai  kažkoks  apsėdimas.  Vieno  žodžio  refrenas,  šnabždamas— 
šaukiamas— choru  giedamas  palydi  kiekvieną  mintį.  Iš  pykčio 
negalėjau  sutvardyti  balso,  neviltis  ir  siaubas  aptemdė  jos  smal¬ 
sų  veiduką,  kai  sustaugiau: 

-  Kodėl  čia  niekas  negali  galvoti  apie  ką  nors  kitą,  išskyrus  šo¬ 
koladą?  Mergaitė  klykdama  nubėgo  per  aikštę,  o  man  pergalin¬ 
gai  šypsojosi  dovanomis  nukrautas  parduotuvės  langas,  kai  per 
vėlai  susigriebiau  ją  pašaukti. 

Šiąnakt  iškilmingai  laidosime  Ostiją,  parapijos  vaikai  suvai¬ 
dins  mūsų  Viešpaties  gyvenimo  paskutines  akimirkas,  kai  su¬ 
tems,  uždegsime  žvakes.  Paprastai  tai  man  pats  intensyviausias 
metų  momentas,  kai  mano  vaikai,  rimti,  juodai  apsirėdę,  man 
priklauso.  Bet  ar  šiemet  jie  galvos  apie  Kančią,  apie  Eucharisti¬ 
jos  iškilmes,  ar  varvins  seilę  laukdami  būsimų  linksmybių?  Jos 
istorijos  —  apie  skrajojančius  varpus  ir  puotas  —  taip  veikia  ir 
gundo.  Stengiuosi  per  pamokslą  sužadinti  kitokio  pobūdžio  pa¬ 
gundas,  tačiau  niūri  Bažnyčios  šlovė  negali  varžytis  su  kelionė¬ 
mis  stebuklinguoju  kilimu. 

Šią  popietę  aplankiau  Armandą  Vuazen.  Tai  jos  gimtadie¬ 
nis,  namai  sujudę.  Aišku,  žinojau,  kad  rengiamas  kažkoks  po¬ 
būvis,  bet  neįtariau  nieko  panašaus.  Vieną  ar  du  kartus  man 
apie  tai  užsiminė  Kara  -  ji  nenori  eiti,  tačiau  tikisi,  jog  tai  bus 
proga  visiems  laikams  susitaikyti  su  motina,  —  nors  įtariu,  kad 
net  ji  neįsivaizduoja  šio  įvykio  masto.  Viana  Rošė  beveik  visą 
dieną  praleido  virtuvėje  ruošdama  maistą.  Žozefina  Miuska  pa- 

siūlė  savo  kavinės  virtuvę  papildomam  valgių  ruošimui,  nes  Ar- 
mandos  namas  per  mažas  tokių  gausių  valgių  gaminimui  -  man 
atvykus,  visa  armija  padėjėjų  nešė  lėkštes,  prikaistuvius  ir  sriu- 
bines  iš  kavinės  į  Armandos  namus.  Pro  atvirą  langą  sklido  sod¬ 
rus  vyno  kvapas,  nenoromis  mano  burna  prisipildė  seilių.  Sode 
triūsė  Narsisas,  tvarkė  augalų  pinučius  tarp  vartų  ir  namo.  Tie¬ 
siog  pritrenkiantis  įspūdis:vijokliai,  alyvos,  brazilinis  kaučiuk- 
medis,  regis,  karo  nuo  medinės  tvorelės  sudarydami  savotišką 
įvairiaspalvį  stogą,  pro  kurį  švelniai  skverbiasi  saulė.  Armandos 
niekur  nesimatė. 

Pasukau  į  šalį,  sutrikdytas  pernelyg  turtingo  reginio.  Jai  bū¬ 
dinga,  kad  kaip  tik  Didįjį  penktadienį  pasirinko  šiai  šventei. 
Tokia  gausa  -  gėlės,  valgiai,  dėžės  šampano  prie  durų,  apdėtos 
ledu,  kad  būtų  šaltas  —  tai  beveik  šventvagystė,  tiesiog  pasity¬ 
čiojimas  iš  už  mus  pasiaukojusio  Dievo.  Rytoj  turiu  su  ja  apie 
tai  pasikalbėti.  Buvau  beeinąs,  kai  pamačiau  prie  sienos  stovintį 
ir  vieną  iš  Armandos  kačių  glostantį  Gijomą  Diuplesy.  Jis  man¬ 
dagiai  nukėlė  skrybėlę. 

-  Talkinate,  ką?  —  paklausiau. 

Gijomas  linktelėjo. 

—  Sakau,  galėčiau  pagelbėti,  -  sutiko  jis.  -  Iki  vakaro  dar  liko 
nemaža  darbų. 

-  Man  nuostabu,  kad  norite  prie  to  prisidėti,  -  aštriai  atšoviau. 
-  Ir  dar  šitokią  dieną!  Išties  manau,  kad  šįkart  Armanda  per  toli 
nuėjo.  Tokios  išlaidos,  jau  nekalbant  apie  nepagarbą  Bažnyčiai... 

Gijomas  gūžtelėjo  pečiais  ir  švelniai  pasakė: 

-  Ji  turi  teisę  į  nedidelę  šventę. 

-  Panašiau,  jog  save  pražudys  persivalgydama,  —  šiurkščiai 
atkirtau. 

-  Manau,  ji  pakankamai  sena,  kad  darytų  kas  jai  patinka,  - 
pasakė  Gijomas. 

Nužvelgiau  jį  nepritariančiu  žvilgsniu.  Susidėjęs  su  ta  mote¬ 
riške  Rošė,  jis  pasikeitė.  Iš  veido  dingo  nuolankus  liūdesys,  užtat 
atsirado  kone  iššaukiantis  užsispyrimas. 

-  Man  nepatinka,  kaip  šeima  bando  tvarkyti  Armandos  gy¬ 
venimą,  —  atkakliai  nenusileido  Gijomas. 

Dabar  aš  gūžtelėjau  pečiais  ir  pasakiau  jam: 

—  Stebiuosi,  jog  kaip  tik  jūs  šiuo  atveju  stojat  jos  pusėn. 

-  Gyvenimas  pilnas  netikėtumų,  -  atsakė  Gijomas. 

Norėčiau,  kad  taip  būtų. 

Penktadienis,  kovo  28 

Didysis  penktadienis 


Buvo  dar  ankstoka,  kai  pamiršusi  apie  tai,  kam  šis  pobūvis  ren¬ 
giamas,  pasinėriau  į  mėgiamą  darbą.  Kol  Anūką  žaidė  Vagi¬ 
šiuose,  planavau,  kaip  ir  kur  ruošiu  pačias  gausiausias  vaišes  sa¬ 
vo  gyvenime  ir  pasimečiau  skanumynų  detalėse.  Turėjau  tris 
virtuves:  didžiules  krosnis  „Dangiškuosiuose  migdoluose“,  ku¬ 
riose  kepu  pyragaičius,  Vagišių  kvartalo  kavinę  -  jūros  gėry¬ 
bėms  ir  mažytę  Armandos  virtuvę  -  sriubai,  daržovėms,  pada¬ 
žams  ir  garnyrams.  Žozefina  pasiūlė  paskolinti  stalo  įrankių  ir 
lėkščių,  jeigu  prireiktų,  bet  Armanda  tik  šyptelėjo  ir  papurtė 
galvą. 

—  Visa  sutvarkyta,  -  pasakė  ji.  Taip  ir  buvo:  ankstų  ketvirta¬ 
dienio  rytą  furgonas  su  didelės  Limožo  firmos  užrašu  pristatė 
dvi  dėžes  taurių,  sidabrinių  stalo  įrankių  ir  vieną  dėžę  aukščiau¬ 
sios  rūšies  porcelianinių  indų,  visa  suvyniota  į  popieriaus  skiau¬ 
tes.  Armandai  pasirašant  pakvitavimą,  tiekėjas  linksmai  nusi¬ 
šypsojo  ir  pasiteiravo: 

-  Turbūt  išteka  viena  jūsų  anūkių,  ką? 

Armanda  gyvai  sukudakavo: 

—  Galimas  daiktas,  galimas  daiktas. 

Penktadienį  buvo  pakilios  nuotaikos,  tarėsi  visa  prižiūrinti, 
bet  iš  tikrųjų  tik  painiojosi  po  kojomis.  Lyg  išdykęs  vaikiščias 
kaišiojo  pirštus  į  padažus,  atkelinėjo  dubenų  ir  karštų  prikais¬ 
tuvių  dangčius,  kol  galų  gale  paprašiau  Gijomą  nuvežti  ją  į  Aža- 
ną  pas  kirpėją,  kad  pasišalintų  nors  kelioms  valandoms.  Grįžo 
visiškai  pasikeitusi:  dailiai  apkirpti  plaukai  po  nauja  dabitiška 

skrybėle,  naujos  pirštinės,  nauji  bateliai.  Bateliai,  pirštinės  ir  skry¬ 
bėlė  —  tokios  pat,  Armandos  mėgstamiausios  vyšninės  spalvos. 

-  Aš  dirbu  toliau,  —  su  pasitenkinimu  pranešė  man,  įsitaisy¬ 
dama  supamajame  krėsle  stebėti,  kaip  vyksta  pasirengimas.  — 
Savaitgalį  gal  išdrįsiu  nusipirkti  tokios  pat  raudonos  spalvos  suk¬ 
nelę.  Tik  įsivaizduok  mane  įžengiant  į  bažnyčią  taip  apsirengu¬ 
sią!  Ojojoj! 

—  Pailsėkite  kiek,  -  rūsčiai  pasakiau  jai.  —  Šiandien  turit  daly¬ 
vauti  pobūvyje.  Nenoriu,  kad  užmigtumėt  valgydama  desertą. 

—  Neužmigsiu,  -  atsakė  ji,  bet  vis  dėlto  sutiko  valandėlę  snūs¬ 
telėti  saulei  leidžiantis,  tuo  tarpu  kai  aš  ėmiau  dengti  stalą,  o 
kiti  grįžo  namo  pailsėti  ir  persirengti  vakarui.  Pietų  stalas  pla¬ 
tus,  tad  be  vargo  visi  tilpsime.  Jis  sunkus,  juodo  ąžuolo,  prirei¬ 
kė  keturių  vyrų,  kad  jį  nugabentų  į  Narsiso  naujai  pastatytą 
pavėsinę  lapijos  ir  gėlių  prieglobstyje.  Damasto  staltiesė  plo¬ 
nais  nėrinių  kraštais  kvepia  levandomis,  tarp  kurių  buvo  padėta 
po  jos  vestuvių  —  tai  močiutės  dovana,  dar  niekada  nenaudota. 
Lėkštės  iš  Limožo  baltos,  siaurais  geltonų  gėlyčių  apvadais;  tri¬ 
jų  rūšių  krištolo  taurės  vaivorykštės  spalvomis  mirga  ant  baltos 
staltiesės.  Centre  —  Narsiso  atnešta  pavasarinių  gėlių  puokštė, 
prie  kiekvienos  lėkštės  —  gražiai  sulankstyta  servetėlė.  Ant  kiek¬ 
vienos  servetėlės  -  kortelė  su  svečio  vardu  ir  pavarde;  Armanda 
Vuazen,  Viana  Rošė,  Anūką  Rošė,  Karolina  Klermon,  Žoržas 
Klermonas,  Lukas  Klermonas,  Gijomas  Diuplesy,  Žozefina  Bo¬ 
ne,  Žiuljenas  Narsisas,  Mišelis  Rudis,  Blanša  Diuman,  Serizetė 
Planson. 

Iš  pradžių  neatpažinau  dviejų  paskutinių,  bet  paskui  prisi¬ 
miniau  Blanšą  su  Zezete,  kurios  vis  dar  laukė  prisišvartavusios 
prie  kranto  kiek  aukštėliau  upėje.  Susigriebiau,  jog  iki  šiol  neži¬ 
nojau  Rudžio  vardo,  maniau,  jog  jį  taip  praminė  dėl  rausvų 
plaukų. 


iš  SKAITINIAI.ORG 

Aštuntą  pradėjo  rinktis  svečiai.  Septintą  ir  aš  palikau  savo 
virtuvę,  kad  paskubomis  nusiprausčiau  po  dušu,  o  kai  grįžau 
pas  Armandą,  laivas  jau  buvo  prisišvartavęs  apačioje,  iš  jo  lipo 
upės  gyventojai.  Blanša  raudonu  plačiu  sijonu  ir  nėrinių  palai¬ 
dine,  Zezetė  sena  juodos  spalvos  vakarine  suknia,  chna  ištatui¬ 
ruotomis  rankomis  ir  į  antakį  įsegtu  rubinu,  Rudis  —  švariais 
džinsais  ir  baltais  marškiniais  trumpomis  rankovėmis,  visi  neši¬ 
ni  dovanomis,  įvyniotomis  į  specialų  popierių,  apmušalų  ar  au¬ 
deklo  gabalus.  Po  to  atėjo  Narsisas  šventine  eilute,  Gijomas  su 
geltona  gėlyte  švarko  atlape,  paskui  —  Klermonai,  pasiryžę  gerai 
nuotaikai.  Į  upės  gyventojus  Kara  žvelgė  atsainiu  žvilgsniu,  ta¬ 
čiau  buvo  pasirengusi  vis  tiek  linksmintis,  jei  to  reikalauja  pasi¬ 
aukojimas.  Ragaudami  aperityvą,  sūdytus  žemės  riešutus  ir  smul¬ 
kius  sausainiukus,  žiūrėjome,  kaip  Armanda  išima  dovanas:  rau¬ 
doną  voką  su  katės  paveikslėliu  nuo  Anukos,  nuo  Blanšos  -  ąsotį 
medaus,  nuo  Zezetės  -  levandų  maišelius,  ant  kurių  išsiuvinėta 
raidė  B  -  neturėjau  laiko  išsiuvinėti  jūsų  inicialų,  -  linksmai  ir 
nerūpestingai  paaiškino  mergina,  -  bet  pažadu,  kad  kitąmet  tą 
būtinai  padarysiu,  -  nuo  Rudžio  -  išpjautą  ąžuolo  lapą,  dailų 
kaip  tikrą,  su  keke  gilių  prie  koto,  o  nuo  Narsiso  -  didžiulę 
pintinę  su  vaisiais  ir  gėlėmis.  Klermonai  padovanojo  ištaigin¬ 
gesnes  dovanas:  Kara  —  šaliką,  —  aišku,  ne  Hermeso  firmos,  kaip 
pastebėjau,  bet  vis  dėlto  šilkinį,  —  ir  sidabrinę  vazą  gėlėms,  Lu¬ 
kas  -  kažką  blizgančio  ir  raudono  raukšlėto  popieriaus  voke, 
kurį  kaip  įmanydamas  slepia  nuo  motinos  po  vyniojamu  popie¬ 
riumi.  Armanda  kvailai  šypteli  ir  prisidengusi  delnu,  šūkteli 
man:  Vaje!  Žozefina  įteikia  mažytį  auksinį  medalioną,  šypsosi 
atsiprašinėdama. 

—  Jis  nenaujas,  —  sako  ji. 

Armanda  užsisega  jį  ant  kaklo,  šiurkščiai  suspaudžia  Zozefi- 
ną  glėbyje  ir  be  jokių  ceremonijų  įsipila  šventojo  Rapolo  gėri- 

mo.  Iš  virtuvės  girdžiu  jų  kalbas;  tokia  gausybė  patiekalų  reika¬ 
lauja  nemaža  sumanumo,  tad  mano  dėmesys  sutelktas  būtent  į 
tai,  bet  tuo  pat  metu  pagaunu  kai  ką,  kas  vyksta  aplinkui.  Kara 
labai  maloni,  pasirengusi  malonumams,  Žozefina  tyli,  Rudis 
su  Narsisu  rado  bendrą  kalbą  apie  egzotinius  vaismedžius.  Ze- 
zetė,  nerūpestinga  ranka  apglėbusi  kūdikį,  spiegiančiu  balsu  dai¬ 
nuoja  liaudies  dainą.  Pastebiu,  kad  netgi  kūdikis  šventiškai  iš¬ 
dažytas  chna,  atrodo  lyg  stambus  melionas  dėmėta  auksine  oda 
ir  žalsvai  pilkomis  akimis. 

Visi  eina  prie  stalo.  Armanda  labai  pakili  ir  daugiausia  šne¬ 
ka.  Girdžiu  tylias  ir  malonias  Luko  intonacijas,  kalbant  apie 
kažkokią  skaitytą  knygą.  Karos  balsas  kiek  aštresnis,  —  įtariu, 
kad  Armanda  įsipylė  dar  vieną  taurę  šventojo  Rapolo  gėrimo. 

—  Mama,  juk  žinai,  kad  tau  negalima,  -  girdžiu  Karos 
žodžius,  tačiau  Armanda  tik  nusijuokia. 

—  Tai  mano  pobūvis,  -  džiugiai  pareiškia  ji.  —  Nenoriu  ma¬ 
tyti  nei  vieno  nelaimingo  per  savo  pobūvį.  Juolab  pati  nenoriu 
būt  nelaiminga. 

Kol  kas  šia  tema  niekas  daugiau  nešneka.  Girdžiu,  kaip  Ze- 
zetė  flirtuoja  su  Žoržu.  Rudis  su  Narsisu  kalba  apie  slyvas. 

—  B  eile  du  Languedoc'1,  —  rimtai  pareiškia  Narsisas.  —  Man 
tai  geriausia  rūšis.  Saldžios,  mažos,  rausvos  it  drugelio  sparnai. 

Bet  Rudis  neperkalbamas. 

-  Mirabelė,  —  tvirtai  sako  jis.  —  Vienintelės  geltonos  slyvos, 
kurias  verta  auginti,  yra  mirabelės. 

Vėl  pasisuku  į  viryklę  ir  kiek  laiko  daugiau  nieko  neišgirstu. 
Šio  meno  išmokau  pati.  Virti  manęs  niekas  nemokė.  Mano  mo¬ 
tina  ruošdavo  stebuklingus  gėrimus  ir  antpilus,  o  aš  visa  tai  per¬ 
kėliau  į  skanumynų  alchemiją.  Mudvi  su  motina  niekuo  nebu- 


"  Langedoko  gražuolė  (pranc.)  -  slyvų  rūšis.  Vertėjos  pastaba. 

vom  panašios.  Ji  svajodavo  apie  skrydžius  į  žvaigždes,  paslapčių 
esmę,  o  aš  tuo  tarpu  buvau  įnikusi  į  receptus  ir  valgiaraščius, 
nukniauktus  iš  restoranų,  kokiuose  neišgalėdavome  pietauti.  Ji 
švelniai  šaipydavosi  iš  mano  užsiėmimų. 

—  Gerai,  kad  neturime  pinigų,  —  sakydavo  man.  -  Būtumei 
riebi  kaip  peniukšlis.  —  Vargšė  mama.  Kai  vėžys  buvo  suėdęs 
gražiausią  kūno  dalį,  jai  pakako  tuštybės  džiaugtis,  jog  numetė 
svorio.  Jai  žiūrint  į  kortas  ir  murmant  sau  po  nosimi,  aš  varty¬ 
davau  savo  kulinarines  kortas,  iškilmingai  tardama  niekada  ne¬ 
ragautų  valgių  pavadinimus  lyg  kokias  mantras,  paslaptingas 
amžinojo  gyvenimo  formules.  Boeuf  en  daube.  Champignons 
farcis  d  la  grėcąue.  Escalopes  d  la  Reine.  Creme  Caramel ,12 
Schokoladentorte . 13  Tiramizas.  Slaptoje  vaizduotės  virtuvėje 
visus  juos  gamindavau,  bandydavau,  ragaudavau,  kur  tik  ke¬ 
liaudama,  pridurdavau  prie  savo  receptų  kolekcijos,  įklijuoda¬ 
vau  į  savo  albumą  lyg  senų  draugų  nuotraukas.  Visa  tai  teikė 
svorio  mano  klajonėms:  žvilgančios  iškarpos  tarp  aptrintų  lapų 
švietė  it  kelrodžiai  mūsų  vingiuotame  take. 

Dabar  juos  išsitraukiu  lyg  seniai  pamestus  draugus.  Soupe 
de  tomates  d  la  gasconneu,  patiekiama  su  šviežiu  baziliku  ir 
gabalėliu  tartelette  mėridionale'5  iš  trapios  tešlos,  prisotintos 
alyvų  aliejaus,  ančiuvių  ir  sodraus  vietinių  pomidorų  skonio,  iš 
lėto  kepamos,  kad  neišgaruotų  kvapas,  kuris  tampa  tiesiog  ne¬ 
įsivaizduojamas,  o  po  to  papuošiamos  alyvuogėmis.  Į  aukštas 
taures  pripilu  „Chablis  ’85“.  Anūką  geria  limonadą  iš  savo  tau¬ 
rės,  atrodo  kaip  rafinuota  dama.  Narsisas  domisi  pyrago  ingre- 

12  Troškinta  jautiena.  Graikiškai  įdaryti  šampinjonai.  Karalienės  eskalopas. 

Karamelinis  kremas  (pranc.). 

13  Šokoladinis  tortas  (vok.). 

13  Gaskoniška  pomidorų  sriuba  (pranc.). 

15  Pietietiškas  pyragas  (pranc.). 

dieniais,  giria  gaskoniškos  sriubos  privalumus,  palyginus  su  įpras¬ 
ta  europietiška  pomidorų  sriuba.  Rudis  uždega  žarijas  induose  iš 
abiejų  stalo  galų,  apšlaksto  citronele,  kad  atbaidytų  vabzdžius.  Pa¬ 
gaunu  Karos  nepritariantį  žvilgsnį  į  Armandą.  Aš  valgau  mažai.  Šį 
vakarą,  per  visą  dieną  prisiuosčiusi  gaminamų  valgių  kvapų,  jau¬ 
čiuosi  apsvaigusi,  įsiaudrinusi  ir  neįprastai  jautri,  tad  kai  valgymo 
metu  Žozefina  perbraukia  ranka  man  per  koją,  krūpteliu  ir  vos 
nesušunku.  „Chablis“  vėsus  ir  aitrus,  išgeriu  jo  daugiau  nei  turė¬ 
čiau.  Spalvos  šviesesnės,  ryškesnės,  garsai  raibuliuoja  it  krištolas. 
Girdžiu,  kaip  Armanda  giria  valgius.  Gomuriui  atgaivinti  atnešu 
žalių  salotų,  paskui  žąsies  kepenų  pašteto  ant  karštos  skrudintos 
duonos.  Pastebiu,  kad  Gijomas  atsivedė  šunį  ir  vogčiomis  šeria  jį 
mažais  kąsneliais  po  krakmolyta  staltiese.  Pokalbis  peršoka  nuo  po¬ 
litinės  situacijos  prie  baskų  separatistų  ir  moteriškų  drabužių  ma¬ 
dų  iki  ginčų,  koks  yra  geriausias  salotų  auginimo  būdas  bei  apie 
laukinių  kopūstinių  salotų  privalumus,  palyginus  su  kultūrinėmis. 
„Chablis“  maloniai  slysta  gerkle.  Po  to  valgomi  sluoksniniai  pyra¬ 
gai  su  įdarais,  lengvučiai  it  vasarinio  vėjelio  pūstelėjimas,  šeivame¬ 
džio  žiedų  šerbetas,  po  jo  -  jūros  gėrybės  su  keptais  langustais, 
pilkosios  krevetės,  paprastos  krevetės,  austrės,  moliuskai,  jūros  kra¬ 
bai  ir  dar  didesni  krabai,  kurie  žmogui  gali  nugnybti  pirštą  žymiai 
lengviau  nei  nugnybi  rozmarino  kotą,  sraigės,  valgomos  kriauklės, 
o  virš  viso  to  -  milžiniškas  juodasis  omaras,  it  koks  karalius  tysantis 
jūros  dumblių  lovoje.  Didžiulė  lėkštė  žėri  raudonais,  ryškiai  roži¬ 
niais,  žalsvais  lyg  jūra,  it  perlai  baltais  ir  purpuriniais  atspindžiais, 
subtili  undinės  slaptavietė  dvelkia  ilgesingu  druskos  skoniu,  kokį 
vaikystės  dienomis  užuosdavau  prie  jūros.  Išdalijame  spaustukus 
vėžiagyvių  žnyplėms  perlaužti,  mažytes  šakutes  kriauklėms,  pasta¬ 
tome  indus  su  citrinos  riekelėmis  ir  majonezu.  Tokiems  patieka¬ 
lams  negali  likt  abejingas,  privalai  susikaupti,  mokėti  naudotis  įran¬ 
kiais.  Taurės  ir  stalo  sidabras  žėri  šviečiant  žibintams,  kąrantiems 

nuo  pinučių  virš  mūsų  galvų.  Naktis  dvelkia  gėlėmis  ir  upe.  Ar- 
mandos  pirštai  vikrūs  kaip  nėrėjos,  ji  kone  be  pastangų  sukrauna 
didžiulę  krūvą  tuščių  kiautų  į  priešais  stovinčią  lėkštę.  Dar  atnešu 
„Chablis“,  nušvinta  akys,  veidai  parausta  nuo  pastangų  lukštenant 
slidžią  vėžiagyvių  mėsą.  Tai  maistas,  ties  kuriuo  tenka  pavargti, 
kuriam  reikia  laiko.  Zozefina  kiek  atsipalaiduoja,  netgi  pradeda  šne¬ 
kėti  su  Kata,  kuri  vargsta  su  vėžio  žnyple.  Karos  ranka  slysta,  iš 
vėžio  ištryškusi  sūraus  vandens  srovė  pataiko  į  akį.  Zozefina  juokia¬ 
si.  Po  akimirkos  prie  jos  prisijungia  Kara.  Susigriebiu,  kad  ir  aš  imu 
šnekėti.  Vynas  blyškus,  apgaulingas,  svaigina,  pasislėpęs  po  leng¬ 
vumu.  Kara  jau  truputį  girta,  veidas  įkaitęs,  vijomis  tyso  plaukai. 
Po  staltiese  Žoržas  suspaudžia  man  koją,  geidulingai  mirkteli.  Blanša 
kalba  apie  keliones,  apie  mudviem  gerai  žinomas  vietas:  Nicą,  Vie¬ 
ną,  Turiną.  Zezetės  kūdikis  ima  verkšlenti,  ji  pamerkia  pirštą  į 
„Chablis“  ir  duoda  jam  pačiulpti.  Armanda  diskutuoja  apie  Alfre¬ 
dą  de  Musset  su  Luku,  kuris  kuo  daugiau  geria,  tuo  mažiau  mik¬ 
čioja.  Pagaliau  nunešu  ištuštintą  padėklą,  kurio  turinys  sumažėjo 
iki  perlais  žvilgančių  raibulių  ant  tuzino  lėkščių.  Atnešu  dubenis 
su  citrinų  ir  mėtų  vandeniu  gomuriui  ir  pirštams  skalauti.  Nuren¬ 
ku  vyno  taures  ir  pastatau  taures  šampanui.  Kara  vėl  atrodo  suneri¬ 
musi.  Nuėjusi  į  virtuvę,  išgirstu  ją  tyliai,  nekantriai  kažką  sakant 
Armandai. 

Armanda  ją  tildo. 

-  Pakalbėsime  vėliau!  Šiąnakt  aš  noriu  švęsti. 

Ji  su  pasitenkinimo  šūksniu  pasitinka  šampano  pasirodymą. 

Desertui  patiekiu  tirpintą  šokoladą.  Jį  reikia  ruošti  giedrą 
dieną  -  debesys  aptraukia  ištirpusio  šokolado  žvilgesį.  70  % 
tamsų  šokoladą  maišome  su  sviestu,  trupučiu  migdolinio  alie¬ 
jaus,  pačią  paskutinę  minutę  pridedame  dvigubos  grietinėlės  ir 
vos  pašildome  ant  ugnies,  {trupiname  pyrago  ar  vaisių  gabaliu¬ 
kų,  sumaišome  su  išlydyta  mase.  Šį  kartą  turiu  visus  jų  mėgia- 


iš  SKAITINIAI.ORG 

miausius  ingredientus,  nors  iš  tikrųjų  reiktų  Savojos  pyrago.  Kara 
pareiškia  negalinti  nieko  daugiau  praryti,  tačiau  paima  du  gabalė¬ 
lius  dvispalvio  vyniotinio  iš  tamsaus  ir  balto  šokolado.  Armanda 
visko  ragauja,  dabar  ji  išraudusi,  kas  minutę  darosi  vis  ekspansyves¬ 
nė.  Žozefina  aiškina  Blanšai,  kodėl  paliko  savo  vyrą.  Žoržas  man 
nepadoriai  šypsosi  pro  šokoladu  išterliotus  pirštus.  Lukas  erzina 
Anūką,  pusiau  miegančią  krėsle.  Šuo  žaisdamas  kandžioja  stalo  ko¬ 
ją,  Zezetė,  visai  pamiršusi  drovumą,  ima  krūtimi  maitinti  kūdikį, 
Kara,  regis,  tuoj  pradės  komentuoti,  bet  susivaldo,  trūkteli  pečiais 
ir  nieko  nepasako.  Atkemšu  dar  vieną  šampano  butelį. 

-  Ar  tau  tikrai  viskas  gerai?  —  Lukas  ramiai  paklausia  Armandą. 
-  Noriu  pasakyti,  ar  nesergi,  ar  tau  viskas  gerai?  Ar  išgėrei  vaistus? 

Armanda  juokiasi. 

—  Per  daug  rūpesčio  kaip  tokio  amžiaus  berniukui,  -  sako 
jam.  —  Nekelk  triukšmo,  nes  tavo  mama  išsigąs.  Nemokyk  mo¬ 
čiutės,  kaip  reikia  elgtis.  —  Ji  vis  dar  gerai  nusiteikusi,  nors  atro¬ 
do  šiek  tiek  pavargusi.  Beveik  keturias  valandas  išbuvom  prie 
stalo.  Dabar  be  dešimties  dvylika. 

-  Žinau,  —  su  šypsena  atsako  berniukas.  -  Tačiau  kol  kas 
neskubu  p-paveldėti.  Ji  paglosto  jam  ranką  ir  pripila  dar  vieną 
taurę.  Jos  ranka  ne  visai  tvirta,  ant  staltiesės  ištykšta  truputis 
vyno.  -  Nesijaudink,  —  linksmai  pastebi  ji,  —  dar  daug  liko. 

Puotą  baigiame  mano  pagamintais  šokoladiniais  ledais,  triu¬ 
feliais  ir  kava,  kurią  geriame  iš  mažų  puodelių,  o  taip  pat  kalva- 
dosu  iš  karšto  puodo,  deginančiu  it  ugnis.  Anūką  reikalauja  sa¬ 
vo  anties  -  keliais  likerio  lašeliais  sudrėkinto  cukraus  gabalėlio, 
po  to  dar  vieno  -  Šlepetei.  Ištuštėja  puodeliai  ir  lėkštės.  Išblėsta 
žarijų  liepsna.  Stebiu  Armandą,  vis  dar  šnekančią  ir  besijuo¬ 
kiančią,  tačiau  ne  tokią  gyvą  kaip  anksčiau:  akys  pusiau  užmerk¬ 
tos,  po  stalu  laiko  Luko  ranką. 

Kiek  vėliau  ji  pasiteirauja: 

—  Kelinta  valanda? 

-  Beveik  pirma,  —  atsako  Gijomas. 

Armanda  atsidūsta  ir  pareiškia: 

-  Man  laikas  į  lovą.  —  Žinot,  aš  nebe  tokia  jauna,  kokia  buvau. 

Ji  nerangiai  stojasi,  apgraibomis  pakelia  glėbį  dovanų  iš  po 

savo  kėdės.  Matau,  kaip  ją  įdėmiai  stebi  Gijomas.  Jis  žino.  Ji 
nusišypso  jam  —  keista,  pašaipiai  saldžia  šypsena. 

—  Nemanykit,  kad  sakysiu  kalbą,  —  pastebi  Armanda  stačio¬ 
kiškai  juokaudama.  -  Nepakenči  Lilbų.  Tik  noriu  jums  visiems 
padėkoti  -  visiems  jums  —  ir  pasakyti,  kaip  linksmai  praleidau 
laiką.  Nepamenu  nieko  gražesnio.  Negalvokit,  kad  kada  nors  bu¬ 
vo  geresni  laikai.  Žmonės  visada  mano,  kad  pasenus  baigiasi  visos 
linksmybės.  Taip  nėra.  —  Rudžio,  Žoržo  ir  Zezetės  sveikinimo 
šūksniai.  Armanda  gudriai  linkčioja.  —  Tik  neateikite  rytoj  per 
anksti  manęs  aplankyti,  —  pastebi  kiek  išsiviepusi.  —  Manau,  jog 
buvau  šitiek  išgėrusi  tik  kai  man  buvo  dvidešimt,  turiu  išsimie¬ 
goti.  —  Paskubomis  žvilgteli  į  mane,  tarsi  perspėdama.  —  Reikia 
išsimiegoti,  —  neaiškiai  sumurma,  eidama  nuo  stalo. 

Kara  atsistojo,  kad  ją  prilaikytų,  bet  valdingu  mostu  buvo 
nuvyta. 

-  Nešokinėk,  mergužėle,  —  pasakė  Armanda.  —  Visada  šoki¬ 
nėji.  Visada  nerimsti. 

—  Pažiūrėjo  į  mane  savo  protingomis  akimis  ir  pareiškė: 

—  Gali  man  padėti,  Viana.  Likę  palauks  iki  rytdienos. 

Nuvedžiau  į  jos  kambarį,  o  tuo  tarpu  svečiai  pamažu  ėjo 
lauk,  vis  dar  juokaudami  ir  šnekėdami.  Kara  buvo  įsikibusi  Žoržui 
už  parankės,  Lukas  prilaikė  ją  iš  kitos  pusės.  Jos  šukuosena  buvo 
visiškai  iširusi,  dėl  to  atrodė  jaunesnė,  bruožai  švelnesni.  Atver¬ 
dama  duris  į  Armandos  kambarį,  išgirdau  ją  sakant: 

-...galų  gale  pažadėjo  vykti  į  Mimozas,  man  nuo  širdies  nu¬ 
sirito  akmuo... 

Armanda  irgi  išgirdo  šiuos  žodžius  ir  miegūstai  sukikenusi 
pratarė: 

—  Nelengva,  kai  turi  tokią  nusikaltėlę  motiną.  —  Paguldyk 
mane  į  lovą,  Viana.  Kol  nepargriuvau. 

Padėjau  jai  nusirengti.  Prie  pagalvės  gulėjo  jau  paruošti  dro¬ 
biniai  naktiniai  marškiniai.  Kol  sulanksčiau  ir  sudėjau  drabu¬ 
žius,  ji  juos  užsitraukė  per  galvą. 

-  Dovanos,  -  pasakė  Armanda.  —  padėk  jas  čia,  kad  galėčiau 
matyti.  —  Mostelėjo  j  tualetinį  staliuką.  —  Hmmm.  Gražu. 

Jos  nurodymus  vykdžiau  lyg  apsvaigusi.  Gal  ir  aš  buvau  iš¬ 
gėrusi  daugiau  nei  reikėjo,  nes  jaučiausi  visiškai  rami.  Žinojau, 
jog  prieš  kelias  dienas  ji  liovėsi  leistis  insuliną,  nes  suskaičiavau 
ampules  šaldytuve.  Norėjau  ją  paklausti,  ar  tikrai  suvokia,  ką 
daranti.  Vietoj  to  ant  kėdės  atkaltės  pakabinau  Luko  dovaną  - 
sodriai  ir  begėdiškai  skaisčiai  raudoną  apatinį,  —  kad  matytų.  Ji 
vėl  sukikeno,  ištiesusi  ranką,  palietė  medžiagą. 

—  Dabar  gali  eiti,  Viana.  —  Jos  balsas  buvo  švelnus,  tačiau 
tvirtas.  —  Buvo  taip  miela. 

Aš  delsiau.  Sekundei  pagavau  mudviejų  atspindį  tualetinio 
staliuko  veidrodyje.  Ką  tik  apkirptais  plaukais  ji  atrodė  kaip 
senis  iš  mano  regėjimų,  bet  rankos  nubertos  tamsiai  raudono¬ 
mis  dėmėmis,  o  lūpose  šypsena. 

—  Palik  uždegtą  šviesą,  Viana.  —  Tai  buvo  paskutinis  nuro¬ 
dymas.  —  Sudie. 

Švelniai  pabučiavau  ją  į  skruostą.  Ji  kvepėjo  levandomis  ir 
šokoladu.  Nuėjau  į  virtuvę  baigti  plauti  indus. 

Rudis  pasiliko  man  pagelbėti.  Visi  kiti  svečiai  buvo  išėję. 
Anūką  miegojo  ant  sofos,  į  burną  įsikišusi  nykštį.  Tylėdami  iš¬ 
plovėme  indus,  naujas  lėkštes  ir  taures  sudėjau  į  Armandos  in¬ 
daujas.  Vieną  ar  du  kartus  Rudis  bandė  pradėti  pokalbį,  tačiau 
aš  negalėjau  su  juo  šnekėti;  tylą  pertraukdavo  vien  negarsus  por¬ 
celiano  ir  stiklo  tarškėjimas. 

-  Ar  jums  viskas  gerai?  —  pagaliau  paklausė  jis.  Jo  ranka  švel¬ 
niai  gulėjo  ant  mano  peties.  Plaukai  kvepėjo  medetkomis. 

Pasakiau,  kas  pirmiausia  šovė  į  galvą. 

-  Mąsčiau  apie  savo  motiną.  -  Keista,  bet  susigriebiau,  kad 
tai  tiesa.  -  Jai  tai  patiktų.  Ji  mėgo... fejerverkus. 

Jis  pažvelgė  j  mane.  Keistos  it  horizonto  linija  akys  patamsė¬ 
jo,  virto  beveik  purpurinėmis  blausiai  gelsvoje  virtuvės  šviesoje. 
Norėjau,  kad  galėčiau  jam  pasakyti  apie  Armandą. 

-  Nežinojau,  kad  jūsų  vardas  Mišelis,  -  galiausiai  pratariau. 

Jis  gūžtelėjo  pečiais. 

-  Argi  svarbu,  koksai  vardas? 

—  Jūs  atsikratėte  savo  akcento,  -  nustebusi  pasakiau.  -  Kal¬ 
bėjote  tokiu  stipriu  Marselio  akcentu,  o  dabar... 

Jis  meiliai  nusišypsojo,  kas  retai  su  juo  būna. 

-  Akcentas  irgi  nieko  nereiškia. 

Apglėbė  rankomis  mano  veidą.  Jo  rankos  buvo  švelnios,  ne 
kaip  darbininko,  bet  blyškios  ir  švelnios  lyg  moters.  Man  buvo 
smalsu,  ar  kas  nors  iš  to,  ką  jis  man  sakė,  buvo  tiesa.  Bet  kol  kas 
tai,  regis,  nesvarbu.  Pabučiavau  jį.  Jis  atsidavė  dažais,  muilu  ir 
šokoladu.  Pajutusi  šokolado  skonį  jo  burnoje,  pagalvojau  apie 
Armandą.  Visąlaik  maniau,  kad  jam  rūpi  Žozefina.  Net  jį  bu¬ 
čiuodama  apie  tai  pagalvojau,  tačiau  tarp  mūsų  gimusi  magija 
buvo  vienintelis  būdas  nugalėti  naktį.  Pati  paprasčiausia  magi¬ 
ja,  graikiška  ugnis,  kurią  nešame  nuo  Beltano  kalno,  šiemet  tru¬ 
putį  ankstėliau.  Nedidelė  paguoda,  iššūkis  tamsai.  Jo  rankos 
ieškojo  po  megztiniu  mano  krūtų. 

Sekundę  svyravau.  Pernelyg  daug  vyrų  sutikau  savo  kelyje,  tokių 
kaip  šis,  gerų  vyrų,  kurie  man  rūpėjo,  tačiau  jų  nemylėjau.  Jei  aš 
neklystu,  jei  jiedu  su  Žozefina  priklauso  vienas  kitam,  tuomet  ką  visa 
tai  jiems  reikštų?  Ir  man?  Jo  burna  lietė  mane  lengvai,  paprastai.  Iš 
lauko  pūstelėjo  alyvų  dvelksmas,  atneštas  šilto  oro  nuo  žarijų  indų. 

—  Lauke,  -  jam  švelniai  sušnibždėjau.  —  Sodelyje. 

Jis  pažvelgė  į  Anūką,  kuri  vis  dar  miegojo  ant  sofos,  ir  linktelėjo. 
Drauge  nutipenom  į  lauką  po  žvaigždėta  purpurine  padange. 

Sode  buvo  dar  šilta  nuo  rusenančių  žarijų.  Kaučiukmedis  ir 
alyvos  Narsiso  pinučiuose  užklojo  mus  savo  kvapais.  Atsigulėm 
ant  žolės  kaip  vaikai.  Nieko  viens  kitam  nežadėjome,  netarėm 
meilės  žodžių,  jis  buvo  švelnus,  nereiškė  stiprios  aistros,  lėtai  ir 
maloniai  kuteno  odą  virpančiu  liežuviu.  Virš  jo  galvos  dangus 
buvo  tamsiai  purpurinis  kaip  jo  akys,  regėjau  plačią  Paukščių 
tako  juostą  tarsi  pasaulį  juosiantį  kelią.  Žinojau,  kad  tai  vienin¬ 
telis  kartas  tarp  mūsų  ir  nuo  šios  minties  jutau  vien  neaiškų 
liūdesį.  Užtat  manyje  kilo  buvimo  ir  pilnatvės  jausmas,  užgož¬ 
damas  vienišumą,  net  gailestį  Armandai.  Dar  ateis  laikas  siel¬ 
vartui.  O  kol  kas  vien  nuostaba  —  guliu  nuoga  žolėje,  šalia  ma¬ 
nęs  tyli  vyras,  viršuj  —  neaprėpiamas  dangus,  viduje  —  toks  pat 
neaprėpiamumas.  Mudu  su  Rudžiu  gulėjom  ilgai,  kol  atvėso 
prakaitas,  kol  oda  ėmė  ropoti  vabzdžiai.  Iš  lysvės  prie  kojų  į 
mus  dvelkė  levandų  ir  čiobrelių  kvapais,  o  mudu  susiėmę  ran¬ 
komis  stebėjome,  kaip  nepakeliamai  lėtai  sukasi  dangaus  ratas. 

Išgirdau  pro  Rudžio  alsavimą  tylią  dainą: 

Štai  geras  vėjelis,  gražus  vėjelis 

Štai  geras  vėjelis,  mane  šaukia  mergelė. . . 

Vėjas  dabar  buvo  mano  viduje  ir  negailestingai,  įsakmiai  ragi¬ 
no.  Pačiame  centre,  mažyčiame  ramiame  ir  stebėtinai  nesudrums¬ 
tame  taške,  užgimė  beveik  pažįstamas  naujumo  jausmas.  Tai  irgi 
savotiška  magija,  kurios  niekada  nesuprato  mano  motina,  tačiau 
aš  esu  daugiau  nei  tikra  dėl  šios  naujos,  stebuklingos  šilumos 
mano  viduj,  tikresnė  nei  dėl  ko  nors  anksčiau.  Pagaliau  supratau, 
kodėl  aną  naktį  ištraukiau  Meilužių  kortą.  Laikiau  prispaudusi 
prie  savęs  šį  žinojimą,  užmerkiau  akis,  bandžiau  svajoti  apie  ją, 
kaip  svajodavau  mėnesiais  prieš  gimstant  Anūkai  -  apie  mažąją 
svetimšalę  žvilgančiais  skruostais  ir  ryškiomis  juodomis  akimis. 

Kai  pakirdau,  Rudis  jau  buvo  nuėjęs.  Vėjas  ir  vėl  persimainė. 

Šeštadienis,  kovo  29 

Didysis  šeštadienis 


Padėk  man,  tėve.  Argi  nepakankamai  meldžiausi?Ar  nepakan¬ 
kamai  kentėjau  už  nuodėmes?  Mano  atgaila  gali  būt  pavyzdys 
kitiems.  Nuo  nevalgymo  ir  nemiegojimo  svaigsta  galva.  Ar  ne 
laikas  atpildui,  kai  nuplautos  visos  nuodėmės?  Sidabras  vėl  ant 
altoriaus,  uždegtos  žvakės  laukia  Prisikėlimo.  Pirmąkart  po  Ga¬ 
vėnios  koplyčia  papuošta  gėlėmis.  Net  beprotį  Šventąjį  Pranciš¬ 
kų  karūnuoja  lelijos,  kurių  kvapas  primena  švarų  kūną.  Mudu 
su  tavimi  taip  ilgai  laukėme  po  tavo  pirmojo  priepuolio.  Net  ir 
tuomet  su  manimi  nekalbėjai,  nors  tą  darei  su  kitais.  Po  to, 
praeitais  metais  —  antras  priepuolis.  Sako,  kad  tu  nepasiekia¬ 
mas,  tačiau  žinau,  jog  apsimeti,  lauki.  Kai  ateis  laikas,  pabusi. 

Šįryt  rado  Armandą  Vuazen.  Sustingusią,  bet  besišypsančią 
lovoje,  tėve;  štai,  dar  viena  nuo  mūsų  paspruko.  Suteikiau  jai 
paskutinius  sakramentus,  nors  ji  nebūtų  man  padėkojusi,  jei 
būtų  mane  girdėjusi.  Tikriausiai  esu  vienintelis,  kurį  dar  guo¬ 
džia  tokie  dalykai. 

Ji  ruošėsi  mirti  praeitą  naktį,  iki  mažiausių  smulkmenų  visa 
sutvarkė  -  maistą,  gėrimus,  draugiją.  Susirinko  jos  šeima,  kurią 
apgavo  savo  pažadais  pasitaisyti.  Prakeiktas  arogantiškumas!  Kara 
žada  sumokėti  už  dvidešimt,  net  už  trisdešimt  mišių.  Melsimės 
už  ją.  Melsimės  už  mus.  Juntu,  kad  vis  dar  virpu  iš  įsiūčio.  Jos 
atžvilgiu  negaliu  būt  santūrus.  Antradienį  laidotuvės.  Įsivaizduo¬ 
ju  ją  dabar  prašmatniai  gulinčią  ligoninės  lavoninėje  —  prie  galvos 
bijūnai,  vis  ta  pati  šypsena  blyškiose  lūpose,  ir  mane  apima  —  ne 
gailestis  ir  net  ne  pasitenkinimas,  -  o  baisus  bejėgiškas  įtūžis. 

Aišku,  žinome,  kas  už  to  slepiasi.  Ta  moteriškė  Rošė.  O, 
Kara  man  apie  tai  pasakojo.  Ji  turi  įtaką,  tėve,  ji  —  mūsų  sodą 
apnikusi  piktžolė.  Turėjau  paklusti  savo  instinktams.  Turėjau 
išrauti  su  šaknimis,  vos  ją  išvydęs.  Ji  trukdė  man  kiekviename 
žingsnyje,  juokėsi  iš  manęs  iš  už  savo  uždengto  lango,  į  visas 
puses  tiesė  ištvirkimo  čiuptuvus.  Buvau  kvailys,  tėve.  Dėl  mano 
kvailumo  buvo  nužudyta  Armanda  Vuazen.  Su  mumis  gyvena 
blogis.  Jis  šypsosi  kerinčia  šypsena,  vilki  ryškiais  apdarais.  Kai 
buvau  vaikas,  su  siaubu  klausydavausi  pasakos  apie  meduolinę 
trobelę,  ten  gyvenančią  raganą,  kuri  vilioja  mažus  vaikus  ir  juos 
ryja.  Žiūriu  į  jos  šokoladinę,  it  kokią  dovaną  visą  išpuoštą  bliz¬ 
gančiais  popierėliais,  kuri  laukia,  kad  ją  išvyniotų,  ir  smalsauju, 
kiek  žmonių,  kiek  sielų  ji  jau  nepataisomai  sugundė.  Armanda 
Vuazen,  Žozefina  Miuska,  Polis  Mari  Miuska,  Žiuljenas  Narsi- 
sas,  Lukas  Klermonas.  Ją  reikia  sutriuškinti.  Ir  jos  netikšį  vaiką. 
Šiaip  ar  taip,  tą  mes  sugebėsim.  Nėra  laiko  plonybėms,  tėve. 
Mano  siela  jau  sutepta.  Norėčiau,  kad  vėl  būčiau  šešiolikos.  Ban¬ 
dau  prisiminti,  koks  nesuvaldomas,  koks  išradingas  tuomet  bu¬ 
vau.  Berniukas,  sviedęs  butelį,  mokėjęs  viską  paslėpti.  Bet  vis¬ 
kas  praeitis.  Privalau  būt  protingas.  Nesuteršti  savo  luomo,  sa¬ 
vo  tarnystės.  O  jei  nepasisektų... 

Ką  tuomet  darytų  Miuska?  O,  jis  žiaurus  ir  savotiškai  nie¬ 
kingas.  Vis  dėlto,  pamatė  pavojų  daug  anksčiau  už  mane.  Ką  jis 
darytų?  Privalau  sekti  Miuska  pavyzdžiu  —  jis  kiaulė,  jis  žiau¬ 
rus,  bet  ir  gudrus. 

Ką  jis  darytų? 

Rytoj  —  šokolado  festivalis.  Nuo  jo  priklauso  jos  sėkmė  arba 
nesėkmė.  Jau  per  vėlu  kelti  prieš  ją  visuomenės  nuomonę.  Pri¬ 
valau  pasirodyti  esąs  be  kaltės.  Už  uždengtos  vitrinos  laukia  dau¬ 
gybė  šokoladų,  kad  juos  nupirktų.  Kiaušiniai,  žvėreliai,  kaspi¬ 
nais  perrišti  velykiniai  lizdai,  dovanų  dėžės,  zuikučiai,  papuošti 

ryškiais  celofaniniais  rauktinukais. . .  Rytoj  Velykų  varpai  paža¬ 
dins  šimtus  vaikų,  kurių  pirmoji  mintis  bus  ne  apie  Jo  Prisikė¬ 
limą,  o  apie  šokoladus!  Velykinius  šokoladus! 

O  jei  tų  šokoladų  nebūtų? 

Ši  mintis  mane  stingdo.  Akimirką  persmelkia  džiaugsmingo 
karščio  antplūdis.  Gudri  kiaulė  mano  viduje  išsišiepia,  pašoka. 
Gali  įsilaužti  į  jos  namus,  sako  ji  man.  Užpakalinės  durys  senos, 
kone  sutręšusios.  Gali  jas  iškelti  svirtimi.  Įsėlinti  su  vėzdu  ran¬ 
kose.  Šokoladas  trapus,  lengvai  lūžta.  Pakaktų  kokių  penkių  mi¬ 
nučių  jos  visoms  dovanų  dėžėms.  Ji  miega  antrame  aukšte.  Gali 
neišgirsti.  Be  to,  veiksiu  sparčiai.  Galėčiau  užsidėti  kaukę,  tad 
jei  ji  pamatytų. . .  Visi  įtartų,  kad  tai  Miuska  iš  keršto  užpuolė. 
Jo  čia  nebėra,  negalės  paneigti,  be  to... 

Tėve,  ar  tu  sukrutėjai?  Sekundę  pamaniau,  kad  trūktelėjo 
tavo  ranka,  kad  laimini  mane  dviem  sulenktais  pirštais.  Vėl  spaz¬ 
mas,  tarsi  šaulys  sapnuotų  buvusius  mūšius.  Tai  ženklas. 

Garbė  Viešpačiui.  Ženklas. 

Sekmadienis,  kovo  30 

Velykos,  ketvirta  valanda  ryto 


Praeitą  naktį  beveik  nemiegojau.  Jos  lange  iki  dviejų  degė  švie¬ 
sa,  bet  ir  po  to  nedrįsau  pajudėti  -  ji  gali  atsigulusi  budėti 
tamsoje.  Porą  valandų  nusnūdau  krėsle,  užstačiau  žadintuvą, 
jei  kartais  pramiegočiau.  Bet  nebuvo  ko  nerimauti.  Mano  mie¬ 
gas,  jei  tai  vadinsi  miegu,  buvo  neramus,  sapnai  taip  greit  keitė 
vienas  kitą,  kad  beveik  jų  neprisiminiau  net  ir  tada,  kai  staigiai 
pabusdavau.  Manau,  sapnavau  Armandą  -  jauną  Armandą,  nors 
gyvenime,  aišku,  jos  tokios  niekada  nemačiau,  -  ji  bėgo  laukais 
už  Vagišių  kvartalo,  buvo  su  raudona  suknele,  plaukai  išsidrai¬ 
kę.  O  gal  tai  buvo  Viana,  man  jos  kažkaip  susimaišė.  Paskui 
sapnavau  gaisrą  Vagišių  kvartale,  suskretėlę  su  savo  vyru,  raudo¬ 
nus  stačius  Tano  krantus  ir  tave,  tėve,  su  mano  motina  archy¬ 
ve.  . .  Mano  sapnus  persmelkė  visas  aną  vasarą  patirtas  kartėlis,  o 
aš  lyg  kiaulė  knisau  triufelius,  versdamas  iš  po  žemių  vis  dau¬ 
giau  ir  daugiau  sutrešusių  skanumynų  ir  rijau  juos,  rijau... 

Ketvirtą  pasikėliau  iš  krėslo.  Miegojau  su  drabužiais,  nusi¬ 
mečiau  sutaną,  nusisegiau  apykaklę.  Bažnyčia  neturi  nieko  ben¬ 
dra  su  šiuo  reikalu.  Išsiviriau  kavos,  labai  stiprios,  bet  be  cuk¬ 
raus,  nors  formaliai  pasninkas  baigėsi.  Sakau  formaliai,  nes  jau¬ 
čiu  širdimi,  kad  Velykos  dar  neatėjo.  Jis  dar  neprisikėlė.  Jei  man 
šiandien  pavyks,  Jis  prisikels. 

Juntu,  jog  imu  drebėti.  Užvalgau  kiek  sausos  duonos,  kad 
{gaučiau  drąsos.  Kava  karšta  ir  karti.  Įvykdęs  užduotį,  pažadu 
gerai  pavalgyti:  kiaušinių,  kumpio,  saldžių  bandelių  iš  Puatu 
kepyklos.  Įjungiu  radiją,  stotį,  kuri  groja  klasikinę  muziką.  „Ave¬ 
lės  gali  saugiai  ganytis“.  Mano  lūpas  iškreipia  rūstus,  šaltos  pa- 

niekos  kupinas  šypsnys.  Dabar  ne  laikas  pastoralėms.  Tai  kiau¬ 
lės,  gudrios  ir  klastingos  kiaulės  valanda.  Išjungiu  muziką. 

Be  penkių  penkios.  Pažvelgęs  pro  langą,  horizonte  išvystu  pir¬ 
mutinį  šviesos  blyksnį.  Turiu  marias  laiko.  Šeštą  ateis  varpinin¬ 
kas  skambinti  Velykų  varpais.  Laiko  daugiau  nei  pakankamai, 
kad  sutvarkyčiau  šį  slaptą  reikalą.  Užsitraukiu  specialiai  paruoštą 
gobtuvą.  Pasižiūriu  į  veidrodį  -  atrodau  kitoks,  bauginantis.  Sa¬ 
botuotojas.  Tai  vėl  priverčia  mane  šyptelėti.  Burna  po  šia  kauke 
atrodo  atkakli,  ciniška.  Beveik  laukiu,  kad  ji  mane  pamatytų. 

5.10  ryto 

Durys  neužrakintos.  Negaliu  patikėti  savo  sėkme.  Tai  byloja 
apie  jos  pasitikėjimą,  tiesiog  įžūlų  tikrumą,  kad  negali  turėti 
priešų.  Numetu  storą  atsuktuvą,  kuriuo  būčiau  laužęs  duris, 
abiem  rankom  pakeliu  sunkų  medienos  gabalą  —  dalį  per  karą 
nukritusios  sąramos,  tėve.  Durys  atsiveria  į  tylą.  Tarpduryje  sū- 
puojasi  vienas  jos  raudonų  maišelių,  patraukiu  žemyn  ir  su  pa¬ 
nieka  sviedžiu  jį  ant  grindų.  Trumpam  pasimetu.  Nuo  kepyk¬ 
los  laikų  visa  pasikeitė,  šiaip  ar  taip,  tolimąją  parduotuvėlės  dalį 
mažiau  pažįstu.  Plytelių  paviršius  atmuša  tik  silpnus  šviesos  at¬ 
spindžius,  gerai,  kad  sumaniau  pasiimti  žibintą.  Uždegu  jį,  aki¬ 
mirką  kone  apanku  nuo  baltų  emalio  paviršių,  —  siaurame  ži¬ 
binto  šviesos  pluošte  mėnesienos  spindesiu  sužvilga  dangčiai, 
kriauklės,  senos  krosnys.  Šokoladų  niekur  nesimato.  Na,  žino¬ 
ma.  Tai  tik  paruošiamoji  patalpa.  Nežinia  kodėl  nustembu,  kad 
čia  taip  švaru;  įsivaizdavau,  kad  ji  apsileidėlė,  kuri  palieka  kriauk¬ 
lėje  sukrautus  nešvarius  prikaistuvius  ir  lėkštes  ir  ilgus  juodus 
plaukus  pyragų  tešloje.  Bet  ji  skrupulingai  švari:  ant  lentynų 
pagal  dydį  eilėmis  išrikiuoti  prikaistuviai,  varis  prie  vario,  ema¬ 
lis  prie  emalio,  čia  pat  dubenys  iš  porceliano,  o  ant  baltintų 
sienų  kabo  įrankiai  —  samčiai  ir  rėčiai.  Ant  seno  subraižyto  stalo 

—  keli  akmeniniai  padai  duonai.  Centre  —  vaza  garbanotų  jurgi¬ 
nų,  kurie  meta  susitaršiusius  šešėlius.  Gėlės  mane  kažkodėl  siu¬ 
tina.  Kokią  teisę  ji  turi  laikyti  gėles,  kai  Armanda  Vuazen  negy¬ 
va?  Manyje  tūnanti  kiaulė  išsišiepia,  apverčia  vazą  su  gėlėmis. 
Leidžiu  jai  elgtis  kaip  nori.  Man  reikalingas  jos  laukinis  įtūžis, 
kad  atlikčiau  užsibrėžtą  užduotį. 

5.20  ryto 

Šokoladai  turi  būti  pačioje  parduotuvėje.  Tylomis  kiūtinu  virtu¬ 
ve,  atveriu  storas  pušines  duris  į  paradinę  namo  pusę.  Man  iš 
kairės  -  laiptai  į  viršų,  į  gyvenamąją  namo  dalį.  Iš  dešinės  —  pre¬ 
kystalis,  lentynos,  išdėliotos  prekės,  dėžės...  Kaip  ir  tikėjausi,  kve¬ 
pia  šokoladu,  tačiau  apstulbstu  nuo  to  kvapo.  Tamsa,  regis,  daro 
jį  tokį  stiprų,  kad  akimirką  atrodo,  jog  pats  kvapas  virto  tamsa, 
apsupa  mane  it  rudi  pudros  milteliai,  dusina.  Žibinto  šviesoje 
išryškėja  atšvaitai,  metalinis  popieriaus  spindesys,  kaspinėliai,  žai¬ 
žaruojantis  celofanas.  Atsidūriau  lobių  oloj.  Šiurpas  nukrečia  kū¬ 
ną.  Esu  čia,  raganos  troboje,  nematomas  įsibrovėlis.  Slapčiomis 
liečiu  jos  daiktus,  jai  miegant.  Pajuntu  nenumaldomą  norą  ap¬ 
žiūrėti  vitriną,  nuplėšti  popierinę  uždangą,  būti  pirmas,  —  nesą¬ 
monė,  nes  ketinu  viską  suniokoti.  Tačiau  nepajėgiu  susitvardyti. 
Minkštai  tipenu  ant  guminių  puspadžių,  rankoje  laisvai  laikyda¬ 
mas  sunkų  medžio  luitą.  Turiu  į  valias  laiko,  kad  pasotinčiau 
savo  smalsumą.  Be  to,  ši  akimirka  pernelyg  brangi,  negaliu  jos 
šiaip  sau  praleisti.  Noriu  ja  pasimėgauti. 

5.30  ryto 

Labai  švelniai  nutraukiu  nuo  lango  popierinę  uždangą.  Pasi¬ 
girsta  tylus  plėšiamo  popieriaus  čežėjimas,  nustumiu  jį  šalin, 
stengdamasis  pagauti  kiekvieną  judesio  garsą  iš  viršaus.  Nieko 
nesigirdi.  Žibintas  apšviečia  parodą,  akimirkai  užsimirštu,  var- 


iš  SKAITINIAI.ORG 

giai  bežinau,  kodėl  čia  esu.  Stebinantys  turtai:  cukruoti  vaisiai, 
marcipaninės  gėlės,  kalnai  visokiausių  pavidalų  ir  spalvų  palai¬ 
do  šokolado,  zuikučiai,  antys,  vištos,  viščiukai,  ėriukai  žvelgia  į 
mane  linksmai  rimtomis  šokoladinėmis  akutėmis  it  kokia  tera¬ 
kotinė  senovės  kiniečių  armija,  o  virš  jų  -  moters  statula,  grakš¬ 
čiomis  rudomis  rankomis  laikanti  šokoladinį  javų  pėdą,  vilni¬ 
jančiais  plaukais.  Kiekviena  detalė  gražiai  padaryta,  plaukai  iš 
tamsesnio,  o  akys  iš  balto  šokolado.  Neįveikiamas  šokolado  aro¬ 
matas,  tarsi  fizinis  kūnas  slenka  žemyn,  nenusakomu  saldumu 
kutena  gerklę.  Moteris  su  javų  pėdu  vos  šypsosi,  lyg  apmąsty¬ 
dama  paslaptis. 

Paskanauk  manęs.  Pamėgink.  Paragauk. 

Pačioje  gundymo  šerdyje  jo  daina  skamba  garsiau  nei  kada 
nors.  Galėčiau  ištiesti  ranką,  pasiimti  vieną  uždraustų  vaisių, 
paragauti  jo  paslaptingo  kūno.  Ši  mintis  persmelkia  mano  visą 
esybę. 

Paskanauk  manęs.  Pamėgink.  Paragauk. 

Nieks  nesužinos. 

Skanauk  mane.  Tirk.  Ragauk. . . 

Kodėl  gi  ne? 

5.40  ryto 

Paimsiu  pirmą  po  ranka  papuolusį  daiktą.  Šitaip  pramogauda¬ 
mas,  neprivalau  pasimesti.  Vienintelis  šokoladukas,  aišku,  ne 
vagystė,  o  išgelbėjimas  -  iš  visų  savo  brolių  nepatirs  katastrofos. 
Mano  ranka  nesąmoningai  delsia,  it  žiogas  prie  skanėstų  puokš¬ 
tės.  Juos  saugo  organinio  stiklo  dangtis  ant  padėklo;  kiekvienos 
rūšies  pavadinimas  gražiomis  raidėmis  užrašytas  ant  dangčio. 
Jaudinantys  pavadinimai.  Kartūs  apelsininiai  sausainiai.  Abri- 
kosinio  marcipano  bandelės.  Rusiškos  vyšnios.  Balti  romo  triu¬ 
feliai.  Baltasis  Manonas.  Veneros  speneliai.  Pajuntu,  jog  nurau- 

dau  po  savo  kauke.  Kaip  gali  kas  nors  užsisakyti  daiktą  tokiu 
pavadinimu?  Tačiau  atrodo  nuostabūs,  apvalūs  ir  balti  žibinto 
šviesoje,  iš  viršaus  papuošti  tamsesniu  šokoladu.  Paimu  vieną 
nuo  padėklo  viršaus.  Laikau  po  nosim,  kvepia  grietinėle  ir  vani¬ 
le.  Niekas  nesužinos.  Susigriebiu,  kad  niekada  nevalgiau  šoko¬ 
lado  nuo  tada,  kai  buvau  vaikas,  prieš  daugelį  metų,  nepajėgiu 
net  prisiminti,  be  to,  tai  buvo  pigus  traškus  šokoladas,  —  pen¬ 
kiolika  procentų  kakavos  masės,  o  tamsiame  net  dvidešimt,  — 
paliekantis  burnoje  lipnų  riebalų  ir  cukraus  skonį.  Vieną  ar  du 
kartus  prekybos  centre  pirkau  „Suchardo“  šokolado,  jis  penkis 
kartus  brangesnis  už  tą  prastą,  —  tokią  prabangą  retai  kada  galė¬ 
jau  sau  leisti.  Šitas  visai  kitoks,  —  palietęs  lūpomis,  vos  junti 
kieto  paviršiaus  pasipriešinimą,  o  viduje  -  minkštas  triufelis... 
Skonio  sluoksniai  lyg  nuostabaus  vyno  puokštė,  švelnus  ir  sod¬ 
rus  maltos  kavos  kartumas.  Šiluma  sužadina  aromatą,  jis  smel¬ 
kiasi  į  mano  šnerves,  išplėšia  aimaną. 

5.45  ryto 

Po  to  paragauju  dar  vieno,  sakau  sau,  kad  tai  nesvarbu.  Vėl  skai¬ 
tau  pavadinimus.  Juodųjų  serbentų  kremas.  Trijų  riešutų  kekė.  Išsi¬ 
renku  aukso  grynuolį  iš  padėklo  su  užrašu  Rytų  kelionė.  Imbiero 
kristalas  kietame  cukriniame  kiaukute,  iš  kurio  burnoje  išsilieja 
likeris,  prieskonių  koncentratas,  kvapnaus  oro  dvelksmas,  kuria¬ 
me  santalas,  cinamonas  ir  citrina  varžosi  su  kedru  ir  kvapiaisiais 
pipirais.  Paimu  kitą  iš  padėklo  Tūkstančio  gėlių  medus.  Meduje  ir 
degtinėje  pamirkyta  persiko  skiautelė,  persikinis  kristalas  ant  šo¬ 
koladinės  dangos.  Žvilgteliu  į  laikrodį.  Dar  yra  laiko. 

Žinau,  turiu  rimtai  imtis  darbo.  Paroda  parduotuvėlėje,  nors 
ir  stulbinanti,  negali  užgožti  daugybės  jos  gautų  užsakymų.  Turi 
būti  kita  vieta,  kur  laikomos  dovanų  dėžės,  atsargos,  prekės.  Čia 
tik  pavyzdžiai.  Čiumpu  cukruotą  migdolą,  įsikišu  į  burną,  kad 

geriau  apmąstyčiau.  Paskui  minkštą  tirpstančią  karamelę.  Po  to 
-  Baltąjį  Manoną,  išsipūtusį  nuo  šviežios  grietinėlės  ir  migdo¬ 
lų.  Taip  maža  laiko,  liko  dar  tiek  neragauta.  Darbą  galiu  nu¬ 
veikti  per  penkias  minutes,  gal  mažiau.  Kai  tik  žinosiu,  kur  ieš¬ 
koti.  Dar  paimsiu  šokoladą,  kad  pavyktų  surasti.  Tik  vieną. 

5.55  ryto 

Jaučiuosi  lyg  viename  iš  savo  sapnų.  Voliojuosi  šokoladuose. 
Įsivaizduoju  esąs  šokoladų  lauke,  šokoladų  paplūdimyje,  šildau- 
si-knisu-ryju.  Neturiu  kada  skaityti  etikečių,  tiesiog  kemšu  į 
burną  šokoladus.  Iš  tokio  džiaugsmo  kiaulė  praranda  gudrumą, 
ji  vėl  tiktai  kiaulė,  ir  nors  kažkas  man  mintyse  šaukia,  kad  liau- 
čiausi,  negaliu  nieko  su  savim  padaryti.  Kartą  pradėjęs,  negali 
sustot.  Tai  nieko  bendra  neturi  su  alkiu,  -  paprasčiausiai  naiki¬ 
nu  juos,  išpusta  burna,  pilnomis  rankomis.  Siaubingą  akimirką 
įsivaizduoju,  kad  sugrįžo  Armanda,  persekioja,  prakeikia  mane, 
galimas  daiktas,  savo  pačios  sielvartu,  prakeikia,  kad  mirčiau 
nuo  apsirijimo.  Girdžiu  garsus  -  valgydamas  dejuoju,  raudu  iš 
ekstazės  ir  nevilties,  tarsi  manyje  tūnojusi  kiaulė  pagaliau  būtų 
įgavusi  balsą. 

6.00  ryto 

Jis  prisikėlė!  Šaižus  varpų  gausmas  pažadina  mane  iš  kerų.  Susi¬ 
griebiu,  jog  sėdžiu  ant  grindų,  aplinkui  išsibarstę  šokoladai,  lyg 
būčiau  išties,  kaip  vaizdavausi,  juose  maudęsis.  Šalia  guli  pa¬ 
mirštas  vėzdas.  Nuplėšta  varžanti  kaukė.  Langas,  jau  be  uždan¬ 
gos,  abejingai  žiojėja  blyškiais  ryto  spinduliais. 

Jis  prisikėlė!  Svirduliuodamas  stojuosi  ant  kojų.  Po  penkių 
minučių  ankstyvi  maldininkai  pradės  rinktis  mišioms.  Jau  da¬ 
bar  tikriausiai  manęs  pasigedo.  Lipniais  nuo  šokolado  pirštais 
sugriebiu  vėzdą.  Staiga  tampa  aišku,  kur  ji  laiko  atsargas.  Sena- 

jame  rūsyje,  ten  vėsu  ir  sausa,  kadaise  ten  buvo  laikomi  maišai 
su  miltais.  Galiu  ten  patekti.  Žinau,  kad  galiu. 

Jis  prisikėlė! 

Pasisuku,  rankose  laikau  vėzdą,  reikia  laiko,  laiko... 

Ji  manęs  laukia,  stebi  iš  už  karoliukų  užuolaidos.  Negaliu  ži¬ 
noti,  kiek  laiko  mane  stebėjo.  Jos  lūpas  iškreipia  vos  pastebima 
šypsena.  Labai  švelniai  man  iš  rankos  atima  vėzdą.  Pirštais  laiko 
kažką  panašaus  į  apdegusį  spalvoto  popieriaus  lapą.  Gal  kortą. 

Štai  taip,  tėve,  jie  išvydo  mane:  prigludusį  nuniokotoje  vit¬ 
rinoje,  nuo  šokolado  murzinu  veidu,  paklaikusiomis  akimis.  Re¬ 
gis,  iš  niekur  išdygo  žmonės,  atlėkė  jai  į  pagalbą.  Diuplesy  su 
šuns  pavadėliu  vienoje  rankoje  atsistojo  į  sargybą  prie  durų.  Mo¬ 
teriškė  Rošė  -  prie  užpakalinių  durų,  pasikišusi  po  pažastim 
mano  vėzdą.  Puatu,  anksti  pakilęs  kepti  duonos,  kitoje  gatvės 
pusėje  kvietė  smalsuolius  pasižiūrėti. 

Klermonai  spoksojo  žiopčiodami  lyg  iš  vandens  ištrauktos 
žuvys.  Narsisas  grūmojo  kumščiu.  O  juokas!  Dieve!  Koks  juo¬ 
kas.  Ir  visąlaik  skambina  varpai,  aidėdami  per  Šventojo  Jeroni¬ 
mo  aikštę:  Jis  prisikėlė. 

Jis  prisikėlė. 

Pirmadienis,  kovo  31 

Antroji  Velykų  diena 


Kai  varpai  liovėsi  skambinę,  išlydėjau  Reino  savo  keliais.  Jis  neau¬ 
kojo  mišių.  Nė  žodžio  netaręs,  išlėkė  į  Vagišių  kvartalą.  Mažai  kas 
jo  pasigedo.  Užtat  festivalis  prasidėjo  anksti,  su  karštu  šokoladu 
ir  pyragaičiais  lauke  prie  parduotuvėlės,  kol  paskubomis  dariau 
tvarką  viduje.  Laimei,  nuostoliai  nedideli  -  ant  grindų  keli  šimtai 
šokoladų,  bet  sveikos  visos  dovanų  dėžės.  Pora  brūkštelėjimų  vit¬ 
rinoje  ir  ji  vėl  atrodė  tokia  pat  graži  kaip  anksčiau. 

Kaip  ir  tikėjomės,  festivalis  pavyko.  Amatininkų  kioskai,  fan¬ 
faros,  Narsiso  orkestras  -  stebėtina,  jis  taip  šauniai,  kaip  tikras 
virtuozas  groja  saksofonu,  —  burtininkai,  ugnies  rijikai.  Grįžo  ir 
žmonės  iš  upės  -  bent  jau  vienai  dienai,  -  gatvės  mirgėjo  nuo  jų 
įvairovės.  Kai  kurie  įrengė  savo  prekystalius,  darė  papuošalus  iš 
karoliukų,  pardavinėjo  kumpį  ir  medų,  tatuiravo  chna  ir  būrė. 
Rudis  pardavinėjo  lėles,  kurias  pats  išskaptavo  iš  medžio.  Trū¬ 
ko  tiktai  Klermonų,  nors  mintyse  nuolat  mačiau  Armandą,  tar¬ 
si  negalėčiau  įsivaizduoti,  jog  jos  nėra  tokia  proga.  Šventinėje 
minioje  šmėkščiojo  moteris  raudonu  šaliku,  apvaliai  sulinkusia 
nugara,  pilka  prijuoste,  šiaudine  skrybėle,  linksmai  padabinta 
vyšniomis.  Regis,  ji  buvo  visur.  Keista,  bet  neliūdėjau.  Tik  vis 
giliau  tikėjau,  kad  ji  kiekvieną  akimirką  gali  pasirodyti,  ims  ati¬ 
darinėti  dėžes,  kad  pasižiūrėtų,  kas  yra  viduje,  godžiai  laižyti 
pirštus,  džiaugsmingai  šūkauti,  pritardama  triukšmui,  pramo¬ 
goms  ir  linksmybėms.  Kartą  netgi  buvau  tikra,  jog  girdžiu  jos 
balsą  —  ojojoj!  —  čia  pat  šalia,  kai  pasilenkiau  paimti  pakelio  šo¬ 
koladinių  razinų,  nors  pažvelgusi  išvydau  vien  tuštumą.  Mano 
motina  būtų  supratusi. 

Penkiolika  po  keturių  jau  buvau  pristačiusi  visus  užsakymus 
ir  pardavusi  paskutinę  dovanų  dėžę.  Margučių  medžioklėje  lai¬ 
mėjo  Liusė  Priudom,  bet  visi  dalyviai  gavo  po  staigmenų  ragelį 
su  šokoladukais,  žaisliniais  trimitais,  būgneliais  ir  vėliavėlėmis. 
Gyvomis  gėlėmis  papuoštas  vežimas  reklamavo  Narsiso  daigy¬ 
ną.  Kai  kas  iš  jaunimo  išdrįso  net  šokti,  griežtai  žvelgiant  šven¬ 
tajam  Jeronimui,  o  saulė  švietė  visą  dieną. 

Vis  dėlto,  kai  dabar  sėdžiu  su  Anūką  mūsų  ramiuose  namuose, 
su  pasakų  knyga  rankoje,  jaučiuosi  nejaukiai.  Tariu  sau,  kad  tai 
atomazga,  neišvengiamai  ateinanti  po  ilgai  laukto  įvykio.  Nuovar¬ 
gis,  galbūt  nerimas,  Reino  įsibrovimas  paskutinę  akimirką,  karšta 
saulė,  žmonės... Taip  pat  ir  liūdesys  dėl  Armandos,  kylantis  dabar, 
nutilus  linksmybėms,  sielvartas,  nuspalvintas  daugybės  kitų  prieš¬ 
taringų  dalykų,  vienatvės,  netekties,  netikėjimo  ir  savotiško  nusira¬ 
minimo,  jog  esi  teisi.  Brangi  Armanda.  Juk  tau  šitaip  patiktų.  Ta¬ 
čiau  tu  turėjai  savo  fejerverkus,  ar  ne?  Sį  vakarą  vėlai  apsilankė  Gijo- 
mas,  jau  seniai  buvome  pašalinę  visus  festivalio  pėdsakus.  Anūką 
ruošėsi  miegoti,  bet  akyse  dar  spindėjo  karnavalinės  šviesos. 

-  Ar  galiu  įeiti?  —  Jo  šuo  išmoko  klausyti  komandų  ir  atsitūpęs 
iškilmingai  laukia  prie  durų.  Vienoje  rankoje  Gijomas  kažką  laiko. 
Laišką.  —  Armanda  sakė,  kad  šitą  jums  atiduočiau.  Žinote.  Po  to. 

Paimu  laišką.  Voke  sužvanga  kažkas  mažo  ir  kieto. 

-  Ačiū. 

-  Aš  nepasiliksiu.  —  Akimirką  žiūri  į  mane,  po  to  ištiesia  ranką  — 
pompastiškas,  tačiau  keistai  jaudinantis  judesys,  tvirtai  paspau¬ 
džia  vėsia  ranka.  Juntu  gėlimą  akyse,  kažkas  šviesaus  nukrinta  ant 
seno  vyriškio  rankovės  —  nežinau,  ar  tai  mano,  ar  jo  ašara. 

-  Labąnakt,  Viana. 

—  Labąnakt,  Gijomai. 

Voke  vienintelis  popieriaus  lapas.  Kai  jį  ištraukiu,  kažkas  nu¬ 
rieda  ant  stalo  —  atrodo,  monetos.  Rašysena  stambi,  matosi,  jog 
buvo  rašoma  sutelkus  pastangas.. 


iš  SKAITINIAI.ORG 

Brangi  Viana, 

ačiū  už  viską.  Žinau,  kaip  turi  jaustis.  Jei  nori,  pasišnekėk  su 
Gijomu  —  jis  supranta  geriau  už  visus.  Gaila,  kad  negalėjau  daly¬ 
vauti  tavo  festivalyje,  bet  taip  dažnai  matydavau  jį  mintyse,  jog  tai 
nebesvarbu.  Pabučiuok  už  mane  Anūką,  perduok  jai  vieną  iš  tų, 
kurios  viduje,  o  antrą  —  kitam,  manau,  jog  žinai,  ką  turiu  galvoje. 

Dabar  esu  pavargusi,  užuodžiu  kylantį  permainų  vėją.  Manau, 
kad  miegas  išeis  man  į  naudą.  Kas  žino,  gal  kokią  dieną  mudvi  vėl 
susitiksime. 

TavoArmanda  Vuazen. 

P.  S.  Nesivargink  ir  neik  į  laidotuves  —  nei  viena  jūsų  tegu  neina. 
Tai  Karos  šventė,  manau,  kad  ji  atliks  savo  priedermį,  ypač  jei  tai 
siejasi  su  jai  patinkančiais  dalykais.  Geriau  sukviesk  visus  mūsų 
draugus  į  „Dangiškuosius  migdolus“,  išgerkite  visi  po  puodelį  šoko¬ 
lado.  Aš  jus  visus  myliu.  A. 

Baigusi  skaityti,  padedu  lapą  ant  stalo,  ieškau  nuriedėjusių 
monetų.  Vieną  randu  ant  stalo,  kitą  ant  kėdės;  mano  rankoje 
spindi  du  šviesiai  raudoni  auksiniai  soverenai.  Vienas  Anūkai,  o 
kitas?  Instinktyviai  siekiu  šiltos,  ramios  vietelės  savo  viduje,  slap¬ 
tos  vietelės,  kurios  net  pačiai  sau  dar  neatskleidžiau. 

Anukos  galva  švelniai  ilsisi  man  ant  peties.  Beveik  miegoda¬ 
ma,  ji  tyliai  dainuoja  Šlepetei,  o  aš  balsiai  skaitau.  Paskutinėmis 
savaitėmis  apie  Šlepetę  mažai  ką  girdėjome,  jos  vietą  uzurpavo 
tikroviškesni  žaidimų  draugai.  Reikšminga,  jog  ji  sugrįžo  kaip 
tik  dabar,  kai  pasikeitė  vėjas.  Kažkas  manyje  nujaučia  neišven¬ 
giamą  permainą.  Mano  rūpestingai  puoselėjamas  įsivaizduoja¬ 
mas  pastovumas  panašus  į  smėlio  pilis,  kokias  statydavome  pa¬ 
plūdimyje,  laukdamos  potvynio.  Ne  tik  jūros  vanduo,  bet  ir 
saulė  jas  griauna;  kitą  dieną  jų  jau  beveik  nebėra.  Dėl  to  jaučiuosi 
kiek  pikta,  įžeista.  Tačiau  mane  vis  tiek  traukia  karnavalo  dvelks¬ 
mas,  permainingas  karštas  vėjas  -  iš  kur?  Kur  tai  buvo?  Pietuose? 
Rytuose?  Amerikoje?  Anglijoje?  Tai  tiktai  laiko  klausimas.  Lanske- 

nė  ir  visos  su  juo  susijusios  asociacijos  man  kažkaip  atrodo  ne  tokie 
realūs,  tolstantys  praeitin.  Mechanizmas  nesisuka,  nutilo.  Galbūt 
tai  įvyko  dėl  to,  ką  iš  pat  pradžių  įtariau,  kad  mudu  su  Reino  esam 
susieti,  vienas  kitą  atsveriam,  kad  be  jo  man  nėra  tikslo  čia  būti. 
Šiaip  ar  taip,  dingo  šio  miesto  vargas,  juntu,  kad  jo  vietą  užėmė 
pasitenkinimas,  prikimšto  pilvo  sotumas,  kuriame  man  nėra  vietos. 
Visuose  Lanskenė  namuose  mylisi  poros,  žaidžia  vaikai,  loja  šunys, 
stūgauja  televizoriai.  Be  mūsų.  Glostydamas  šunį,  Gijomas  žiūri 
Kasablanką.  Vienas  savo  kambaryje.  Lukas  nė  kiek  nemikčiodamas, 
garsiai  skaito  Rimbaud,  Rudis  su  Zozefina,  vienu  du,  savo  naujai 
perdažytame  name  pamažu  susipažįsta  su  viens  kito  išvirkščiąja  pu¬ 
se.  Gaskonės  radijas  šį  vakarą  transliavo  laidą  apie  šokolado  festivalį, 
išdidžiai  pranešdamas  apie  Lanskenė  su  Tano  festivalį,  žavingą  vie¬ 
tos  tradiciją.  Turistai  nebeaplenks  Lanskenė,  keliaudami  į  kitas  vie¬ 
toves.  Šį  nematomą  miestą  įtraukiau  į  Prancūzijos  žemėlapį. 

Vėjas  atsiduoda  jūra,  ozonu  ir  kepsniais,  Chuan  le  Peno  pajū¬ 
riu,  lietiniais,  kokosų  aliejumi,  medžio  anglimi  ir  prakaitu.  Tiek 
daug  vietų  laukia  vėjo  permainos.  Tiek  daug  vargstančių  žmonių. 
Kiek  lauks  šį  kartą?  Pusę  metų?  Metus?  Anūką  priglusta  veidu  prie 
mano  peties,  prispaudžiu  ją  prie  savęs,  matyt,  pernelyg  stipriai,  nes 
ji  pro  miegus  sumurma  kažką  kaltinančio.  „Dangiškieji  migdolai“ 
vėl  virs  kepykla.  O  gal  konditerija-cukraine,  kurioje  nuo  lubų  karo 
vijokliai,  panašūs  į  pastelines  dešreles,  ir  prikrauta  dėžių  su  meduo¬ 
liais,  ant  kurių  viršaus  užrašyta  Suvenyras  iš  Lanskenė— su— Tano.  Bent 
jau  turime  pinigų,  daugiau  nei  pakankamai,  kad  galėtume  vėl  pra¬ 
dėti  iš  naujo  kitoje  vietoje.  Gal  Nicoje  arba  Kanuose,  Londone  arba 
Paryžiuje.  Anūką  niurna  pro  miegus.  Ji  tą  irgi  nujaučia. 

Vis  dėlto,  padarėme  pažangą.  Ne  sau,  nes  liks  vis  tokie  patys 
bevardžių  viešbučių  kambariai,  mirgančios  neoninės  šviesos,  kla¬ 
jonės  iš  Šiaurės  į  Pietus,  kai  atsiverčia  korta.  Pagaliau  įvarėme 
baimės  Juodajam  vyrui.  Mudvi  su  Anūką  galiausiai  pamatėme, 
kas  jis  toks:  apsikvailinusi  karnavalinė  kaukė.  Negalime  čia  am- 

žinai  būti.  O  gal  jis  mums  nutiesė  kelią  į  kitur.  Gal  į  kokį  pajū¬ 
rio  miestą.  Arba  į  kaimą  prie  upės,  supamą  kukurūzų  laukų  ir 
vynuogynų.  Pasikeisime  pavardes.  Ir  savo  šokoladinę  kitaip  pa¬ 
vadinsime.  Gal  Užburtas  triufelis.  Arba  Dieviškosios  pagundos  - 
Reino  atminimui.  Šįkart  galime  tiek  daug  pasiimti  iš  Lanskenė. 
Laikau  savo  delne  Armandos  dovaną.  Palietus,  monetos  sunkios 
ir  kietos.  Jų  auksas  rusvas,  beveik  kaip  Rudžio  plaukai.  Man  ir 
vėl  smalsu:  kaip  ji  sužinojo,  kaip  toli  galėjo  numatyti.  Dar  vie¬ 
nas  vaikas  -  šįkart  ne  betėvis,  o  gero  vyro  vaikas,  net  jeigu  to 
niekada  nesužinos.  Įdomu,  ar  ji  turės  jo  plaukus,  jo  padūmavu¬ 
sias  akis.  Esu  tikra,  kad  tai  bus  mergaitė.  Netgi  žinau  jos  vardą. 

Visa  kita  galime  palikti.  Juodasis  vyras  dingo.  Dabar  mano 
balsas  skamba  kitaip  -  drąsiau,  tvirčiau.  Jame  esama  gaidos,  ku¬ 
rią,  gerai  įsiklausiusi,  beveik  galiu  atpažinti.  Tai  iššūkio,  netgi 
džiūgavimo  gaida.  Išnyko  baimės.  Ir  tu  išėjai,  mama,  nors  visada 
girdėsiu,  kaip  man  kalbi.  Man  nebereikia  bijoti  savo  veido  atvaiz¬ 
do  veidrodyje.  Mieganti  Anūką  šypsosi.  Galėčiau  likti  čia,  ma¬ 
myte.  Turime  namus,  draugų.  Vėtrungė  už  lango  sukasi  sukasi. 
Įsivaizduok,  jog  girdėsiu  ją  kiekvieną  savaitę,  kasmet,  visais  metų 
laikais.  Įsivaizduok,  kaip  žiemos  rytą  žvelgsiu  pro  langą.  Naujas 
balsas  manyje  juokiasi,  garsas  toks  tarsi  grįžtum  namo.  Švelniai, 
saldžiai  manyje  vartosi  nauja  gyvybė.  Pro  miegus  Anūką  kartoja 
beprasmius  skiemenis.  Mažos  rankutės  sugniaužia  mano  ranką. 

—  Prašau.  —  Jos  balsą  slopina  mano  megztinis.  —  Mamyte, 
padainuok  man.  -  Ji  atmerkia  akis.  Kai  iš  didelio  aukščio  žiūri  į 
Žemę,  ji  tokio  pat  žydrai  žalio  atspalvio. 

—  Gerai. 

Ji  vėl  užmerkia  akis,  pradedu  tyliai  dainuoti: 

Štai  geras  vėjelis,  gražus  vėjelis 

Štai  geras  vėjelis,  mane  šaukia  mergelė. 

Tikiuosi,  kad  šįkart  tai  ir  liks  lopšine.  Kad  šįkart  jos  neišgirs 
vėjas.  Kad  šįkart  —  prašau,  nors  kartelį  -  jis  iškeliaus  be  mūsų. 

